
«Sunt multe aspecte filosofice 
pe care am vrut să le surprind 
în Darul ploii. M-am folosit de 
arta marţială aikido ca de un 
mijloc de exprimare a acestor 
elemente spirituale. La nivelul 
cel mai înalt pe care îl atinge, 
aikido este mai degrabă o 
stare mentală și un stil de 
viață, decât o artă marțială.» 

„Mă îndepărtez. Încet, dar sigur. Asemenea unui marinar care 
priveşte cum dispare țărmul de unde a plecat, îmi privesc şi eu 
trecutul estompându-se. Deşi încă mai arde înlăuntrul meu, viaţa 
mea dinainte se transformă din ce în ce mai mult în pumnul de 
cenuşă al amintirii.” 


Jean-Dominique Bauby, 
„Scafandrul & Fluturele” 


Cartea | 


M-am născut cu darul ploii, aşa m-a încredinţat odată o 
prezicătoare antică într-un templu şi mai antic. 

Asta se întâmpla pe vremea când nu credeam în ghicitori, 
când lumea nu era încă impregnată cu minuni şi mister. Nu 
izbutesc să-mi aduc aminte înfăţişarea ei, a femeii care mi-a citit 
chipul şi mi-a atins liniile din palmă. Mi-a spus atât cât i-a fost 
dat pe lumea asta să spună celor pentru care profeţiile ei erau 
menite, iar într-un final, ca noi toţi, s-a stins. 

Ştiu că vorbele ei aveau în ele un sâmbure de adevăr, pentru 
că întotdeauna părea să plouă în tinereţea mea. Au fost zile cu 
cer senin, de o arşiţă neiertătoare, însă unica impresie ce m-a 
urmărit până în momentul de faţă este a ploii ce cădea dintr-un 
banc jos de nori călători, prefăcând natura într-o picătură 
spălăcită. Uneori ploua atât de des, încât mă întrebam oare de 
ce nu piereau niciodată culorile din jurul meu, de ce nu se diluau, 
lăsând apoi lumea în nuanţe de mucegai. 


Aceeaşi ploaie blândă umezise pământul şi în ziua în care am 
cunoscut-o pe Michiko Murakami. Plouase toată săptămâna şi 
ştiam că avea să plouă şi mai mult odată cu venirea musonului. 
Străzile familiare din Penang începuseră să fie inundate deja, iar 
marea căpătase reflexele unui gri-mohorât. 

In seara acelei zile, ploaia se liniştise treptat, transformându- 
se într-o ceaţă aproape impercepiibilă, ca şi cum totul s-ar fi 
pregătit pentru venirea ei. Incet, încet, s-a întunecat şi mireasma 
ierbii ude plutea în aer îngemănându-se cu parfumul florilor, 
îmbinându-se într-o tapiserie complicată de esențe. Eram pe 
terasă, singur, aşa cum fusesem ani la rând, aproape adormit, 
visând la o altă viaţă. Ecoul soneriei a vibrat în toată casa, 
ezitant, nefamiliar într-un loc în care sunetul ei pătrundea rar, ca 
o pisică ce probează cu laba o potecă necunoscută. 

M-am trezit; mult mai târziu, mi s-a părut că aud încă un ţârâit 
şi m-am întins în scaun, confuz. Preţ de câteva clipe, m-a 
imobilizat un adânc sentiment de pierdere. Apoi m-am ridicat şi 
ochelarii, care mi se odihniseră între timp pe piept, au alunecat 
pe marmură. l-am ridicat uşor, i-am şters de cămaşă şi am găsit 
scrisoarea pe care începusem s-o citesc, căzută sub scaun. Era o 

invitaţie din partea Societăţii Istorice Penang, marcând a 
cincizecea aniversare de la sfârşitul celui de-al Doilea Război 
Mondial. Nu participasem niciodată la evenimentele Societăţii, 
dar invitaţiile încă soseau regulat. Am împăturit-o şi m-am dus să 
deschid uşa. 

Fie era o femeie răbdătoare, fie ştiuse că sunt acasă. A sunat 
doar o dată. M-am strecurat prin coridoarele întunecate şi am 
deschis uşile grele de stejar. Am presupus că are în jur de 
şaptezeci de ani, puţin mai în vârstă decât mine. Era încă 
frumoasă, hainele ei erau simple, aşa cum sunt numai cele de 
lux, părul fin şi moale, strâns la spate într-un coc. Proptite de 
piciorul ei stăteau doar o valiză mică şi o cutie lungă şi îngustă 
de lemn. 

- Da? am întrebat. 

Mi-a spus cum o cheamă, cu un aer ce părea să sugereze că o 
aşteptasem. Chiar şi aşa, mi-a luat câteva secunde să găsesc o 
menționare de-a ei în vastitatea memoriei mele. 

Auzisem vorbindu-se despre ea o singură dată, demult, o voce 
melancolică ce se pierdea în negura timpului. Am încercat să 
născocesc un motiv pentru a o îndepărta, însă nu am găsit 
niciunul acceptabil, simțind că această femeie avea, încă din acel 
moment, scris în frunte drumul spre uşa locuinţei mele. l-am 
strâns palma  înmănuşată. Firavă, cu oasele subţiri şi 
proeminente, mâna ei părea la atingere o pasăre, o vrabie 
înfăşurată în propriile-i aripi. 

Am încuviinţat cu un zâmbet trist şi am condus-o prin casă, 
oprindu-mă în dreptul fiecărei camere, ca să aprind luminile. 
Norii chemaseră noaptea înăuntru de timpuriu şi servitorii mei 
plecaseră deja la casele lor. Podelele din marmură erau reci, 
absorbind răcoarea aerului, dar nu şi ecoul paşilor noştri. 

Am ieşit pe terasă, apoi în grădină. Am trecut pe lângă o 
colecţie de statui din marmură, câteva dintre ele având 
membrele rupte, lăsate să zacă în iarbă; mucegaiul le tocise 
luciul, ca o boală incurabilă de piele. Ea m-a urmat în tăcere şi 
ne-am oprit sub pinul australian ce crescuse pe buza unei mici 
stânci care se ridica deasupra mării. Copacul, la fel de bătrân ca 
şi mine, noduros şi obosit, ne-a oferit o mică oază de adăpost, în 
timp ce vântul scutura stropii de apă de pe frunze pe feţele 
noastre. 

- Acolo se odihneşte el, am spus, arătând spre insulă. 

Deşi la nici o milă depărtare de țărm, părea o pată gri pe apă, 

aproape invizibilă prin vălul uşor al ploii. M-am simţit dator faţă 
de vizitatoarea mea, oricât de tulburătoare i-ar fi fost prezenţa, 
să o întreb: 

- Rămâi la cină? 

A dat din cap aprobator. Apoi, cu un gest subit care îi trăda 
vârsta, a îngenuncheat pe pământul ud şi şi-a culcat capul pe 
iarbă. Am lăsat-o acolo, închinându-se la mormântul prietenului 
ei. Pentru moment ştiam amândoi că tăcerea era suficientă. 
Cuvintele puteau aştepta. 


A fost ciudat să gătesc pentru două persoane şi a trebuit să- 
mi reamintesc să dublez cantităţile de ingrediente. De fiecare 
dată când gătesc, las în urmă un morman de sticle deschise de 
condimente, legume pe jumătate tăiate, polonice, linguri şi 
diverse farfurii din care picură sosuri şi ulei. Maria, servitoarea 
mea, se plânge adesea de murdăria pe care o fac. Totea mă 
cicăleşte să înlocuiesc ustensilele de bucătărie, majoritatea de 
fabricaţie britanică, de dinaintea războiului şi care sunt încă în 
perfectă stare de funcţionare, deşi o face pe un ton ridicat şi 
certăreţ, ca bătrânii ingineri minieri şi colonişti englezi care 
lâncezesc toată ziua la barul de la Clubul de înot Penang, aţipind 
după masa de prânz. 

Am privit înspre grădină, prin ferestrele mari de la bucătărie. 
Stătea acum aşezată sub copac, cu trupu-i încremenit, deşi 
vântul legăna ramurile, stropind-o cu picături cristaline. Spatele 
ei se menţinuse drept, iar umerii erau echilibraţi, fără nefericita 
ofilire a vârstei. Supleţea pielii ei se opunea liniilor ce-i brăzdau 
faţa, conferindu-i alura unei femei intransigente. 

Era în sufragerie când m-am întors din bucătărie. Camera, în 
care n-am făcut niciodată schimbări, era parchetată, tavanul şi 
cornişele tencuite erau înalte şi întunecate. Statui din marmură 
neagră, ale unor eroi mitici romani, purtând torţe, iluminau vag 
colţurile camerei. Scaunele, sculptate în tec de Burma şi 
capitonate cu o piele crăpată, se deformaseră în timp sub 
greutatea generaţiilor ce se aşezaseră pe ele. Străbunicul meu le 
comandase în Mandalay, când construise Istana. Intr-un colţ se 
afla o pianină Schumann. Am păstrat-o întotdeauna acordată 
perfect, deşi nimeni nu mai cântase la ea de foarte mulţi ani. 

Ea examina un perete cu fotografii, sperând probabil să-l 
găsească printre ceilalţi. Ştiam că va fi dezamăgită. Nu am avut 
niciodată o fotografie cu Endo-san; printre toate fotografiile pe 

care le-am făcut, niciuna nu era cu el, ori cu noi toţi. Chipul lui 
era pictat în amintirea mea. 

Imi arătă una dintre poze. 

- Aikikai Hombu Dojo? 

Ochii mei îi urmăriră degetul. 

- Da, am răspuns. 

Era o fotografie de-a mea, realizată la Centrul Mondial de 
Aikido, în districtul Shinjukku din Tokio, cu Morihei Ueshiba, 
fondatorul a/kido-ului. Eram îmbrăcat într-un gi din bumbac alb - 
o uniformă de antrenament - şi hakama, pantalonii negri 
tradiţionali purtaţi de japonezi. Priveam concentrat înspre 
aparatul de fotografiat, iar părul meu era încă negru. Lângă cei 
1,80 metri ai mei, O’ Sensei, Marele lInvăţător, cum era 
supranumit, părea mic, copilăros şi vulnerabil. 

- Incă profesezi? 

Am dat din cap că nu. 

- M-am pensionat, i-am răspuns eu în japoneză. 

A rostit numele unor oameni pe care îi cunoştea, toţi maeştri 
de rang înalt. Am încuviinţat a recunoaştere la auzul fiecărui 
nume în parte şi un timp am discutat despre ei. Unii muriseră; 
alţii, ca şi mine, se pensionaseră, însă alţii, deşi octogenari, 
continuau să se antreneze cu conştiinciozitate, aşa cum o 
făcuseră aproape întreaga lor existenţă. Mi-a arătat o altă 
fotografie. 

- Acela trebuie să fie tatăl tău, spuse. Ai chipul lui. 

Monocromatica mea poză de familie fusese realizată de 
şoferul nostru, chiar înainte de război. Ne adunaserăm cu toţii în 
faţa porticului, iar lumina soarelui şi marea făceau ca ochii 
albaştri ai tatei să pară mai deschişi, dinţii strălucitori. Părul lui 
alb, pieptănat cu grijă, părea desprins din strălucirea cerului 
senin. 

- Era foarte chipeş, spuse ea. 

Noi eram aşezaţi în jurul lui: Edward, William şi Isabel, din 
prima lui căsătorie, şi eu din ultima, fiecare dintre noi ajutând cu 
o trăsătură sau alta la dăinuirea fizionomiei lui. Era ceva etern în 
zâmbetele noastre, ca şi cum am fi putut rămâne mereu 
împreună, râzând, iubind viaţa. Imi amintesc şi acum ziua aceea, 
pierdută undeva în negura anilor. Era unul din acele momente 
rare în care simţisem că fac parte din familia mea. 

- Sora ta? mă întrebă, îndreptându-se către o altă fotografie. 

l-am confirmat şi am privit-o pe Isabel, stând pe balconul de 

la camera ei, cu puşca în mână, obrajii supţi de îndârjire, în timp 
ce luminile de dedesubt păreau să o înalțe. Aproape că simţeam 
vântul lin jucându-se cu fusta ei. i 

- A fost făcută la ultima noastră petrecere, am spus. Inainte 
ca războiul să năruie totul. 


Ploaia contenise, aşa că i-am propus lui Michiko să mâncăm 
pe terasă. A insistat să mă ajute la aşezarea mesei şi am strâns 
baldachinul să privim bolta cerească. Ne-am aşezat sub un petic 
de stele care semănau cu nişte seminţe pâlpâind într-o brazdă 
de nori. 

Ea avea un apetit gargantuesc, deşi pregătisem o masă 
simplă. Era, de asemenea, amuzantă; părea că ne cunoaştem 
de-o viaţă. A sorbit din ceaiul pe care i l-am oferit, s-a arătat 
surprinsă şi şi-a ridicat ceaşca la nas. Am urmărit-o cu atenţie, 
întrebându-mă dacă va trece testul meu. 

- Esenţa  Copacului Singuratic, spuse, identificând corect 
băutura pe care o importasem special din Japonia. Recoltată din 
plantațiile de ceai aflate în apropierea casei mele. Nu se putea 
obţine în perioada de după război, fiindcă domeniile terasate 
fuseseră distruse. 

După masă a înălţat paharul cu vin şi a închinat grațios în 
direcţia insulei. 

- In amintirea lui Endo-san, spuse ea cu glas stins. 

Am îngânat. 

- Pentru Endo-san. 

- Ascultă, îmi spuse. Tu îl auzi? N 

Am închis ochii şi, da, îl auzeam. li auzeam respirația. Am 
zâmbit trist. 

- El este întotdeauna prezent, Michiko. De aceea, oriunde 
merg, întotdeauna tânjesc să revin aici. 

Mi-a luat mâna într-a ei şi i-am simţit din nou fragilitatea, ca a 
unei păsări. Când a început să vorbească, vocea îi era încărcată 
de amărăciune. 

- Sărmanul meu prieten. Cât ai suferit... 

Mi-am retras mâna uşor. 

- Cu toţii am suferit, Michiko. Endo-san, poate cel mai mult. 

Am rămas tăcuţi. Marea ofta cu fiecare val ce se spărgea de 
stânci, ca un alergător de cursă lungă ajuns la linia de sosire. 
Intotdeauna am simţit o mai mare afinitate pentru marea văzută 
pe timp de noapte. E magnifică în plină lumină, cu valurile ei 

puternice şi zgomotoase izbindu-se tumultuos de plajă, 
propulsate de forţa întregului ocean. Dar când se lasă 
întunericul, forţa aceea este epuizată şi valurile se rostogolesc 
înspre țărm cu  placiditatea călugărului care desface un 
pergament. 

Apoi, cu un glas liniştit, a început să-mi povestească despre 
viaţa ei. A vorbit într-un amestec rapid şi natural de japoneză şi 
engleză, iar cele două limbi s-au îmbinat ca două fire colorate, 
ţesându-i istorisirea. 

- Sunt o văduvă care încă nu s-a acomodat cu hainele albe. 
Soţul meu, Murakami Ozawa, m-a părăsit la începutul acestui an. 

- Condoleanţele mele, i-am spus, nesigur unde voia să 
ajungă. 

- Am fost măritată cu Ozawa timp de cincizeci şi cinci de ani. 
El deţinea o companie de electronice, una foarte cunoscută. 
Moartea lui mi-a golit de sens lumea, întreaga viaţă. Am plutit în 
derivă şi m-am exilat în casa mea din Tokio. Mi-am petrecut 
zilele în grădinile spaţioase, plimbându-mă desculţă de-a lungul 
drumurilor pietruite şi stricând cercurile frumos create de Seki, 
grădinarul nostru. El nu s-a plâns niciodată, ci a continuat să 
refacă modelele, zi după zi, spuse ea cu privirea pierdută. 

Mi-a mărturisit că nu putea găsi forţa de a se rupe de 
suferinţă. In lumea exterioară, cei din conducerea companiei 
erau înnebuniţi, întrucât ei îi fuseseră lăsate moştenire acţiunile 
soţului. Le-a interzis accesul în casă şi a refuzat să răspundă la 
telefon. Servitorii i-au tulburat tăcerile cu şuşotiri temătoare. 

Dar lumea de afară a reuşit să pătrundă până la ea. 

- Am primit o scrisoare de la Endo-san, zise, şi felul în care îşi 
întoarse privirea de la mine, ca şi cum sclipirea picăturilor de 
rouă i-ar fi atras atenţia, era atât de neforţat, încât oricine l-ar fi 
crezut firesc. 

li eram recunoscător pentru amabilitate, deşi am primit 
această noutate a ei cu mai mult calm decât se aşteptase. 

- Când ţi-a trimis-o? am întrebat. 

- În urmă cu peste cincizeci de ani, în primăvara lui 1945, 
replică ea zâmbitoare. A revenit din trecut ca o fantomă, îţi poţi 
imagina călătoria sa? Mi-a scris despre viaţa lui de aici şi despre 
tine. 

Am lăsat-o pe ea să ne umple paharele. Vizitasem Japonia 
îndeajuns de des ca să-mi dau seama că s-ar fi simţit jignită dacă 
aş fi turnat eu. 

- Îţi voi povesti cum ne-am cunoscut, spuse ea după o vreme, 
ca şi cum meditase îndelung asupra acestei decizii. 

- Endo-san lucra pentru tatăl său, care conducea o afacere 
comercială de succes. De fapt, preluase deja treburile firmei, 
călătorind prin China şi Hong Kong. Işi petrecea serile predând la 
şcoala de a;k;/utsu din satul nostru. Ca fiică de samurai, trebuia 
să fiu expertă în mânuirea sabiei şi în lupta corp la corp - bujutsu 
-, mai presus de orice artă. Spre deosebire de surorile mele, m- 
am delectat cu bujutsu mai mult decât cu muzica şi lecţiile de 
aranjament floral. 

Pe atunci, aikijutsu era o artă neofită; nu evoluase în practica 
aikido de azi. Tatăl meu nu era impresionat de ea, însă eu, când 
am văzut clasa şi mişcările, am ştiut că descoperisem ceva de 
preţ. Cred că înţelegi ce am simţit: era ca şi cum inima mea, 
ţinută până atunci în întuneric, se întorsese pentru a primi 
căldura şi lumina soarelui. 

Râse uşor. 

- Curând, am început să îndrăgesc momentele petrecute 
alături de Endo-san. Prietenii de şcoală mă tachinau îngrozitor 
pentru sentimentele pe care i le purtam. Dar am continuat să 
visez, şi să visez, înfăşurându-mă în nori de fantezie. 

Cum era fiul cel mai mare, toată lumea se aştepta să preia 
într-o zi controlul asupra companiei tatălui. Era mai mereu plecat 
din ţară. Când se întorcea, îmi aducea daruri din China, Siam, 
insulele Filipine şi odată mi-a adus chiar şi un batic împletit, din 
munţii din nordul Indiei. 

Am început să ne vedem periodic. Obişnuiam să ne plimbăm 
de-a lungul plajei, uitându-ne îndelung la porţile sfinte Miyajima, 
întâlnindu-ne adeseori la ceai, în foişorul din parc, hrănind rațele 
şi rândurile obediente de răţuşte de pe lac. Cred că acelea au 
fost cele mai frumoase zile din viaţa mea. 

Infatuarea mea iniţială s-a copt în ceva mai adânc, mai 
permanent. Tata, care era magistrat, nu era de acord cu 
prietenia noastră. Endo-san era, bineînţeles, mult mai în vârstă 
decât mine, şi familia lui, deşi provenind dintr-o clasă de 
samurai, fusese retrogradată la statutul de negustori, o poziţie 
considerată foarte joasă pe scara noastră socială, după cum ştii 
şi tu. Tatăl lui a decis să transforme diversele ferme şi proprietăţi 
ale familiei în afaceri comerciale. Erau bogaţi, dar nu la un nivel 
acceptat de aristocrați. 

M-am aplecat spre ea, dorindu-mi să nu ratez nimic din ceea 

ce spunea. Endo-san îmi descrisese în mod superficial copilăria 
lui, fără să-mi dezvăluie şi rădăcinile sale. Pe când locuiam în 
Japonia, am încercat să întreprind o serie de cercetări, dar cum 
toate materialele documentare fuseseră distruse, n-am avut prea 
mare succes. Dar acum, auzind povestea de la cineva care 
fusese acolo, curiozitatea mea fu trezită din nou. 

Ea a sesizat interesul meu şi a reluat firul povestirii. 

- In satul nostru se vorbea foarte mult despre faptul că tatăl 
lui Endo-san era un oficial de curte căzut în dizgrație. Dar lucrul 
acesta nu m-a deranjat. De fapt, sentimentele mele pentru el au 
devenit mai puternice şi de multe ori am aruncat vorbe urâte 
detractorilor familiei lui. 

- Tatăl meu a simţit că petreceam prea mult timp cu Endo-san 
şi mi-a interzis să-l mai văd. 

Clătină din cap. 

- Ce copii ascultători eram. Nici nu intra în discuţie să ignor 
poruncile tatei. Am plâns în fiecare noapte, îndurând cu greu 
perioada aceea îngrozitoare. 

Şi pentru Japonia a fost o perioadă teribilă. Ca să 
supravieţuim, am fost nevoiţi să devenim un stat militar; tu eşti 
un învăţat din Japonia, deci ştii cum a fost. Oh, nesfârşitele 
scandări şi vociferări ale lozincilor de război, ciocnirile violente 
dintre  militarişti şi  pacifişti ce se derulau pe străzi, 
înfricoşătoarele marşuri şi demonstraţii - pe toate le detestam. 
Le auzeam până şi în cele mai profunde visuri. 

Tatăl lui Endo-san condamna soldaţii şi îşi exprima opiniile în 
public. Gestul acesta era privit ca o ofensă la adresa Impăratului, 
un act de înaltă trădare criminală. Tatăl său a fost arestat şi 
familia lui ostracizată. Opiniile lui Endo-san le reflectau pe ale 
tatălui său, dar el şi le exprima cu mai multă subtilitate. Şi, deşi 
s-a atentat la viaţa lui, Endo-san a rămas neclintit. Aceasta, cred, 
datorită, în parte, sensei-ului său. 

Am dat din cap în semn de aprobare. Endo-san studiase sub 
aripa lui O' Sensei Ueshiba, un renumit pacifist care era, în mod 
paradoxal, unul dintre cei mai mari maeştri ai artelor marţiale din 
Japonia. Mi-am amintit de ziua în care l-am cunoscut pe 
O' Sensei. Pe atunci, omul trecuse bine de şaizeci de ani şi 
suferea de diverse afecţiuni, aflându-se în pragul morţii; şi totuşi, 
era în stare să mă azvârle pe rogojinile de antrenament până îmi 
pierdeam respiraţia, capul mi se învârtea de la căzături, 
articulațiile mă dureau acolo unde mă prinsese ca într-o 

menghine. 

I-am spus asta lui Michiko şi ea a râs. 

- Şi pe mine m-a azvârlit ca pe o păpuşă de cârpă. 

S-a ridicat şi a ieşit în noapte, apoi s-a întors spre mine şi mi-a 
spus: 

- Într-o zi, după câteva luni, timp în care Endo-san fusese 
plecat mai multe săptămâni, l-am reîntâlnit. Mă întorceam de la 
piaţă, iar el m-a prins din urmă şi m-a rugat să ne întâlnim pe 
plaja unde stătusem de atâtea ori. M-am dus acasă, m-am 
prefăcut în faţa mamei că am uitat ceva la piaţă şi apoi am fugit 
până la plajă. 

Eu l-am zărit prima. Stătea cu faţa spre mare. Părea că 
soarele îşi scursese culoarea în apă, pe faţa şi în ochii lui. Când 
am ajuns la el, mi-a spus că părăsea Japonia pentru câţiva ani. 
„Unde te vei duce?”, l-am întrebat eu. 

„Nu ştiu, deocamdată. Imi doresc să văd lumea şi să găsesc 
răspunsuri.” 

„Răspunsuri la ce?” am întrebat. 

A clătinat din cap. Apoi mi-a spus că avea vise ciudate, vise 
din vieţi diferite, din ţări diferite. A refuzat să-mi spună mai 
multe. 

l-am spus că o să-l aştept, dar mi-a spus că nu, că trebuie să 
trăiesc viaţa ce îmi fusese deja scrisă. Ar fi fost prostesc să 
încerc să fac altminteri. Noi nu eram sortiţi să fim împreună. 
Viitorul meu nu era lângă el. 

Eram atât de furioasă pe el că vorbea aşa. l-am spus că era 
baka - un idiot. Şi ştii, doar a zâmbit şi mi-a spus că e adevărat. 

A fost ultima oară când l-am văzut. Mai târziu, am aflat că 
fusese trimis de către guvern într-un loc din Asia, într-o ţară 
despre care nu auzisem niciodată - Malaezia. Era foarte greu de 
înţeles, cel puţin aşa credeam pe atunci, faptul că un om care se 
opusese atât de mult agresivităţii politicilor militare japoneze 
acceptase o slujbă faţă de guvern. 

Dar, precum am zis, nu l-am mai văzut niciodată, oricât de 
mult mi-am dorit, nici măcar când s-a întors pentru o scurtă 
vizită. Tatăl meu mi-a aranjat o căsătorie şi am fost învățată cum 
să am grijă de viitorul meu bărbat şi să-i conduc gospodăria. 
Ozawa, ca şi Endo-san, lucra în compania familiei lui, care atunci 
făcea echipament electronic de război. 

S-a oprit, iar pe chipul ei devenit translucid din pricina 
amintirilor, am văzut fetiţa care fusese odată şi am simţit o 

tristeţe vagă pentru Endo-san, faţă de ceea ce aruncase 
deoparte. 

- Nu am încetat niciodată să mă gândesc la el, îmi spuse. 

Mi-am împins scaunul înapoi, tulburat de emoţiile pe care 
venirea ei le deşteptase în mine. 

- Pot să rămân aici peste noapte? mă întrebă ea. 

Nu eram dispus să-i permit unei alte persoane să tulbure 
structura vieţii mele, care fusese aranjată cu grijă de-a lungul 
anilor. Mi-am prețuit întotdeauna propria companie şi puţinii 
oameni care au încercat să treacă de această barieră fuseseră 
întotdeauna răniţi pe parcurs. Mi-am îndreptat privirea către 
mare; nu era nicio călăuzire dinspre Endo-san, numai că asta nu 
mă oprise niciodată să-l întreb. Era târziu şi serviciile de 
taximetrie din Penang erau arhicunoscute ca fiind rele. Intr-un 
final, am dat din cap aprobator. 

Ea îmi simţi împotrivirea mea. 

- Îmi cer iertare dacă te-am deranjat. 

l-am sugerat printr-o fluturare a mâinii că nu era cazul şi m- 
am ridicat, tresărind de durere din cauza articulaţiilor mele 
înţepenite, auzindu-le trosnetele şi pocnetele - simptome ale 
vârstei şi lipsei de antrenament. Vechile răni îşi trimiteau 
mesajele repetitive de durere şi oboseală, îndemnându-mă să 
abdic, ceea ce refuzam întotdeauna să fac. 

Am început să strâng masa, aşezând farfuriile în teancuri 
mici. 

- Nu ai nicio poză cu el? întrebă ea, în timp ce mă ajuta să 
duc farfuriile în bucătărie. 

Am văzut cea mai stinsă expresie de speranţă în ochii ei, ca o 
mică stea pâlpâitoare, şi am clătinat din cap. 

- Nu. Nu l-am fotografiat niciodată, am răspuns, privind cum 
pâlpâirea de speranţă din ochii ei se îneacă în ocean. 

Clătină din cap. 

- Nici eu. In satul nostru nu existau aparate de fotografiat 
când a părăsit el Japonia. E atât de ironic, pe cuvânt - compania 
soţului meu produce acum cele mai cunoscute aparate de 
fotografiat din lume. 

Am condus-o pe scări spre una dintre cele mai primitoare 
camere de oaspeţi. Fusese camera lui Isabel. După război, 
redecorasem dormitoarele într-o încercare de a lua totul de la 
capăt, şi uneori mă întrebam dacă într-adevăr meritase 
osteneala. Văd camerele doar aşa cum au fost, sunetele lor sunt 

ecourile vechilor sunete, mirosurile sunt aceleaşi ca acum 
cincizeci de ani. Cineva m-a întrebat odată dacă Istana era 
bântuită şi am răspuns că da, bineînţeles, cum e şi firesc. Nu-i de 
mirare că am musafiri aşa rar. 

Se opri în dreptul unui semipalier, cu ochii fixaţi pe o 
scobitură din perete. 

- Isabel, sora mea. Aici a tras cu puşca spre cineva, am 
explicat. 

Nu acoperisem niciodată zgărietura din perete. 

In prag, i-am făcut o plecăciune lui Michiko, iar ea mi-a 
răspuns cu una şi mai adâncă. Am lăsat-o singură şi am dat încet 
o raită prin casă - am încuiat uşile, am închis ferestrele şi am 
stins luminile una câte una. Apoi m-am îndreptat spre balconul 
de la camera mea. Era aceeaşi cameră pe care o avusesem 
mereu. Am simţit cum timpul se dilată până la un punct din 
trecut, cum se curbează dincolo de orizont, ca ţărmul unui golf 
imens. Câţi oameni de pe lumea asta pot spune că au avut 
aceeaşi cameră de la naştere şi, în cazul meu, până la moarte? 

Vânturile puternice risipiseră norii de pe cer. Noaptea 
devenea rece, curată şi straturile de stele de deasupra mea 
confereau întunericului o profunzime incomensurabilă. M-am 
gândit la scrisoarea pe care o primise Michiko de la Endo-san. 
Cincizeci de ani! Probabil că fusese scrisă la patru ani după ce 
japonezii invadaseră Malaezia, spre sfârşitul războiului. Condiţiile 
haotice din aceste ţări pe timp de război, paranoia, mările ce 
erau constant patrulate de nave de război şi avioane, toate ar fi 
putut să pricinuiască pierderea scrisorii. Cincizeci de ani 
inimaginabili, întinşi ca o pânză mare şi destrămată, o cârpă 
decolorată de soare fluturând în vânt. Atât de mult timp trecuse? 
Uneori păruse mai mult. 

Sub lumina străveche a o mie de stele, am desluşit insula lui 
Endo-san, adormită în legănatul valurilor. Rezistasem tuturor 
ofertelor de cumpărare a acelei bucăţi de pământ şi o păstrasem 
curată, cu mica lui casă de lemn de sub copaci, poiana în care 
obişnuiam să exersăm, plaja unde barca mea atingea mereu 
pământul. 

Amintirile - sunt tot ceea ce au bătrânii. Tinerii au speranţe şi 
visuri, în timp ce bătrânii ţin rămăşiţele lor în palmă şi se 
întreabă ce s-a întâmplat cu vieţile lor. Mi-am scrutat viaţa în 
noaptea aceea, de la clipele tinereţii mele cutezătoare la anii de 
război, dureroşi şi tragici, şi până la decadele solitare ce au 

urmat. Da, aş putea spune că mi-am trăit viaţa, dacă nu din plin, 
cel puţin pe aproape. Ce şi-ar mai putea dori cineva? Rar este 
omul ale cărui bucurii se revarsă din cupa vieţii. Am trăit, am 
călătorit prin toată lumea, iar acum, viaţa mea, ca un orologiu 
stricat, se apropie de final; mâinile mele încetinesc, ieşind din 
curgerea timpului. Cu ce rămâne cineva care iese din timp? Cu 
trecutul, bineînţeles, epuizat încet-încet de ani, ca un prundiş 
încremenit în albia unui râu erodat de trecerea apei. 

O lumină de far săgeta din direcţia golfului Lumina Lunii şi 
însenina noaptea. Se întorcea iar, şi iar, şi iar. Când eram copil, 
tatăl meu, în rarele momente când nu era prea ocupat cu munca 
lui, ne spunea mie şi lui Isabel istoria acestui far. Puteam să-mi 
amintesc chiar şi numele omului care păzea atunci farul - 
domnul Deepak, a cărui soţie sărise de pe far şi se zdrobise de 
stâncile de jos când aflase că el îi fusese infidel. Domnul Deepak 
era mort de mult, totuşi farul dăinuia, o santinelă singuratică a 
mării ce îşi îndeplinea datoria arhaică într-o eră modernă. 

Am părăsit balconul şi am intrat în cameră încercând să mă 
odihnesc. In noaptea aceea, ca întotdeauna, m-am rugat să-l 
visez pe Endo-san. 


În dimineaţa următoare, spre deosebire de restul dimineţilor 
din ultimii cinci ani, am luat hotărârea de a mă antrena din nou. 
Mi-am găsit gi-ul, împăturit cu grijă şi pus într-un dulap de Maria. 
Era piesa mea preferată de îmbrăcăminte. Un iz uşor de 
transpiraţie, care nu putea fi niciodată înlăturat de tot prin 
spălare, îmi gâdilă nasul când l-am despăturit. 

Pe vremea când am început să predau, transformasem două 
camere de la parterul din Istana într-un dojo, un Loc al Căii. 
Podeaua fu parchetată cu lemn de pin, lustruit până la un luciu 
perfect, apoi acoperită cu rogojini groase pentru antrenament. 
Crini proaspeţi erau aşezaţi zilnic într-o mică vază în tokonama, 
altarul dintr-un mic alcov ce încadra un portret al lui O' Sensei 
Ueshiba. Un perete cu oglinzi era aşezat cu faţa spre un şir de uşi 
înalte, de sticlă, ce se deschideau spre poiană şi, dincolo de ea, 
spre mare. 

Mi-am limitat clasa la zece elevi şi i-am văzut cum au obţinut 
cele mai bune note, apoi, cum şi-au deschis propriile lor şcoli. 
Călătorisem adesea la seminarii şi congrese în toată lumea, 
oferind lecţii demonstrative, învățând de la alţi maeştri. Foştii 
mei elevi obişnuiau să mă sune ocazional, încercând să mă 

ademenească spre lumea aceea. Dar îi refuzam şi le spuneam că 
mă desprinsesem de Râu şi de Lac, adoptând expresia cantoneză 
„toi cnut kong woo”, folosită pentru a-i descrie pe luptătorii care 
îşi părăsiseră lumile violente pentru a căuta pacea. 

Aşezat în poziţia seiza, cu şezutul pe călcâie, am început să 
meditez. Starea aceea puse stăpânire pe mine încet, în timp ce 
stăteam acolo simțind soarele de dimineaţă cum îmi încălzeşte 
faţa. După douăzeci de minute, mi-am luat bokken-ul, l-am 
ridicat cu ambele mâini în poziţie orizontală şi i-am făcut o 
plecăciune lui O' Sensei. Apoi i-am făcut o plecăciune sabiei de 
lemn şi mi-am exersat mişcările. Un bokken este folosit la 
antrenament, pe când o sabie katana adevărată este inutilă şi 
periculoasă. Asta nu înseamnă că nu este o armă eficientă. Unii 
spadasini pe care i-am întâlnit îl preferă de fapt pe acesta în locul 
lamei de metal, iar Miyamoto Musashi, Sfântul Sabiei din Japonia, 
era recunoscut pentru faptul că se prezenta doar cu două săbii 
de lemn la duelurile în care adversarul lui avea o katana 
adevărată. 

Bokken-ul meu era lung de aproximativ un metru, realizat de 
un meşter din Shikoku, faimos pentru obiectele din lemn de 
cedru pe care le făcea. Obişnuiam să exersez mişcările a cinci 
mii de tăieturi zilnic, de la creştetul şi tâmplele adversarului până 
la piept, îl despicam la jumătate, de la umărul stâng la coapsa 
dreaptă, mişcându-mi braţele fără tăgadă şi tăind atât de precis, 
încât nu se auzea nici măcar o şoaptă în timp ce lemnul reteza 
aerul. În dimineaţa aceea am pierdut şirul numărătorii când am 
ajuns la două mii, dar corpul meu ştia şi m-am lăsat în voia lui, 
fără să văd nimic, dar conştient de tot. Lumina îmi umplea 
vederea; seninătatea îmi umplea fiinţa, întrupată în principiul ce 
fusese absorbit în mine: 

Nemişcare în Mişcare, 

Mişcare în Nemişcare. 


Când am terminat, am zărit-o pe Michiko în faţa mea, 
îmbrăcată în uniforma ei de antrenament. Mi-am adus sabia în 
faţă şi i-am făcut o plecăciune înainte de a o aşeza la loc pe 
suportul ei de lemn. Am exersat împreună în tăcere, folosindu-ne 
doar de mâini. Dată fiind poziţia de senior pe care o aveam faţă 
de ea, am insistat să fiu nage, persoana care se apără şi aruncă. 
Ca atacant uke, ea trebuia să aibă încredere că nu o voi răni şi că 
nu voi folosi în mod excesiv forţa. Endo-san obişnuia să-mi spună 

că încrederea între parteneri este temelia antrenamentului de 
aikido, întrucât fără ea uke s-ar teme să iniţieze atacul necesar 
pentru perfecţionarea tehnicilor. 

Ea era extrem de pricepută, căderile ei ukemi, uşoare şi 
graţioase, iar mâinile ei nu păreau niciodată să lovească 
rogojinile ca să absoarbă forţa aruncărilor mele, ci ca să le atingă 
uşor, ca o frunză aşternută pe pământ şi ridicată imediat de cea 
mai mică boare de vânt. Nu se ridica nicidecum la nivelul meu, 
de fapt, puţini oameni erau în stare de asta. Eu fusesem 
îndrumat de un maestru şi avusesem ocazia să-mi folosesc cu 
adevărat abilităţile. La rândul meu, devenisem un Shihan, un 
învăţător de învăţători. Nu e acesta felul în care merge lumea? 

Ea se aşteptă să schimbăm rolurile şi să-i permit să fie nage, 
aşa cum se obişnuia, dar eu am clătinat din cap, iar ea nu 
protestă. Când am terminat, eram amândoi uzi de transpiraţie, 
gâfâiam şi inimile noastre zvâcneau sălbatic în timp ce încercam 
să le domolim. 

- Eşti într-adevăr bun, aşa cum spune lumea, remarcă ea, 
ştergându-şi faţa cu un prosop. 

Am clătinat din cap. 

- Obişnuiam să fiu şi mai bun. 

Lipsa îndelungată de activitate îmi afectase îndemânarea. Dar 
la ce îmi mai trebuiau acum acele abilităţi? Cine avea să se lupte 
cu un om ca mine, de şaptezeci şi doi de ani? 

Ea îmi citi gândurile. 

- Mintea ta este încă foarte puternică, spuse. Pentru asta 
există antrenament. 

Am observat în lumina dimineţii cât de slabă era, dar m-am 
abținut să o întreb de sănătate. Aikido te antrenează să vezi şi să 
simţi dincolo de suprafaţă şi, prin contactul fizic al 
antrenamentului cu ea, mi-am dat seama că nu se simţea bine. 

Pe terasă, sub bolta unor vrejuri de fasole, am servit un mic 
dejun uşor cu supă de legume şi găluşte din aluat. Maria ieşi cu o 
tavă de ceai Boh. 

- Maria, aceasta este doamna Michiko. Va sta la noi o vreme. 

Michiko ridică dintr-o sprânceană. 

- Sigur, doar nu trebuie să stai la hotel, nu? am întrebat eu, şi, 
când Maria începu să se plângă de mizeria din bucătărie, i-am 
făcut semn să plece. Stai aici. Du-te la hotel şi ia-ţi restul 
lucrurilor, am continuat, bucurându-mă de expresia surprinsă de 
pe chipul lui Michiko, ştiind că o luasem pe nepregătite, 

anticipându-i intenţiile. 

Voiam să aflu mai multe despre copilăria ei, despre viaţa pe 
care o trăise cu Endo-san. In plus, era o companie plăcută. 
Trecuse ceva timp de când nu mai vorbisem atât de sincer cu 
cineva. 

- Eşti mai mult decât bine-venită să stai câteva zile, am spus. 
Totuşi, trebuie să te întreb: ce vrei cu adevărat de la mine? 

- Mă duci la casa lui? La mica insulă despre care mi-a scris? 
întrebă ea. 

Era o cerinţă la care mă aşteptasem şi de care mă temusem. 
M-am lăsat pe spate în scaunul meu de răchită. Se făcea foarte 
cald. Spre deosebire de ziua precedentă, nu era nici măcar un 
nor deasupra noastră. 

- Nu, am spus eu, într-un final. Nu pot face asta. 

N-aveam de gând să permit nimănui să vadă acea parte din 
viaţa pe care o împărţisem cu Endo-san. 

- Atunci mi-ar plăcea să ştiu ce i s-a întâmplat lui Endo-san, 
spuse ea, absorbindu-mi refuzul cu o graţie mai mare decât îl 
rostisem, ecou al calităţii tehnicii ei de ukemi. 

- E mort. De ce vrei să deschizi subiectul? Ce rost are? 

- El nu e mort aici, îşi bătu ea încet tâmpla. 

Rămase tăcută, apoi continuă: 

- A mai venit ceva împreună cu scrisoarea pe care mi-a trimis- 
O. 

Intră în casă şi se întoarse cu o cutie îngustă. Prezenţa ei mă 
tulburase din momentul în care o văzusem prima dată, cu o 
seară în urmă. Ar fi trebuit să-i recunosc imediat forma şi 
lungimea, dar ambalajul mă păcălise. Mi-am dat seama imediat 
ce ascundea şi m-am străduit să-mi păstrez calmul. 

Rupse învelişul de carton şi aşeză cutia pe masă. 

- Poţi să o deschizi. 

- Ştiu ce conţine, am spus, cu o privire împietrită. 

Dar m-am întins, am deschis-o şi am ridicat sabia Nagamitsu 
a lui Endo-san din culcuşul în care se odihnise. Il văzusem 
folosind-o atât de des, dar era prima dată când o atingeam. Era o 
armă simplă, dar elegantă, iar teaca neagră şi lăcuită, atât de 
rece şi fină în mâna mea, era simplă, fără decoraţiuni. Era 
aproape întocmai ca sabia mea şi împreună formau o pereche 
fără seamăn, făurită de faimosul fierar Nagamitsu, la sfârşitul 
secolului al şaisprezecelea. 

- Era îngrozitor de neîngrijită şi ruginită când, după mult timp, 

am primit-o. Un fierar pensionat a recondiţionat-o. 

Clătină din cap. 

- Nu mulţi oameni ştiu cum s-o facă. Este o lucrare atât de 
rară, poate cea mai mare creaţie a lui Nagamitsu. Fierarul a fost 
onorat să lucreze la ea. A petrecut şapte luni lustruind, ungând-o 
cu ulei, curăţând-o. La sfârşit, a refuzat să accepte vreo plată. 

O luă din mâinile mele. 

- Îţi poţi aminti când l-ai văzut ultima dată pe Endo-san 
folosind-o? mă întrebă. 

Am privit într-o parte. 

- Prea bine, am şoptit, încercând să opresc valul brusc de 
amintiri, ca şi cum sabia însăşi făcuse o tăietură în zidul pe care 
îl construisem. Chiar prea bine. 

Ea îşi ridică privirea spre mine şi îşi acoperi gura cu o mână. 

- Nu am vrut să te fac să suferi. Imi pare tare rău. 

- Am întârziat la o întâlnire, am spus, ridicându-mă de la 
masă. 

Eram  uluit să-mi dau seama că, în ciuda anilor de 
antrenament, eram dezorientat. Vizita ei, conversaţia noastră, 
apariţia sabiei lui Endo-san - le-am simţit asaltul combinat 
asupra mea. Ce era şi mai rău era faptul că aceştia nu erau 
adversari tangibili, pe care să-i fi putut arunca peste umăr. Am 
rămas nemişcat pentru un moment, încercând să-mi regăsesc 
echilibrul. 

Ea se întoarse cu faţa la mine. 

- Nu sunt aici să-ţi fac rău. Chiar îmi doresc să ştiu. 

- Te voi duce la hotel, am spus şi am intrat în casă, lăsând-o 
cu sabia în mâini. 

Am mers cu Daimler-ul negru în Georgetown şi am lăsat-o la 
Hotelul Estic & Oriental, de pe strada Northam. Traficul era deja 
aglomerat şi, de-a lungul străzilor, funcţionarii se grăbeau să 
ajungă de la prăvăliile cu mâncare la slujbă, ţinându-şi micul 
dejun, pachetele cu nasi; lemak - orez cu cocos cu pastă dulce de 
anşoa -, învelit în frunze de bananier şi ziar. Motocicliştii, 
nenorocirea traficului din Penang, goneau cu indiferenţă în timp 
ce eu intram pe strada Beach. L-am lăsat pe Sikh, portarul, să-mi 
parcheze maşina şi am urcat spre biroul meu. 

Hutton & Sons ocupa aceeaşi clădire de peste un secol. 
Compania fusese fondată de străbunicul meu, Graham Hutton, 
încă o legendă în est. Era o umbră a fostei glorii, însă rămăsese 
un concern respectabil şi profitabil, în timpul războiului, un colţ al 
clădirii din piatră gri fusese dărâmat de o bombă şi nuanţa 
pietrei restaurate nu se asorta cu originalul. Era asemenea unui 
petic de piele nouă peste o rană. In timp ce stăteam la biroul 
meu, îmi dădeam seama încă o dată că această companie era la 
fel de mult a lui Endo-san, cât era a familiei mele, în lipsa 
influenţei lui, afacerea ar fi fost înghițită de japonezi. De câte ori 
nu a ocrotit-o de ei? Nu mi-a spus niciodată. 

Am citit diversele rapoarte, faxuri şi e-mailuri ce sosiseră în 
timpul wekendului. Compania încă făcea comerţ cu bunurile pe 
care fusese fondată - cauciuc, cositor şi produse agricole 
cultivate în Malaezia. Deţineam câteva hoteluri respectabile, 
sectoare imobiliare şi trei malluri în Kuala Lumpur. Exploatam 
mine în Australia şi sudul Africii şi făceam investiţii mari în 
şantierele navale din Japonia. Având cunoştinţe de limba 
japoneză şi acceptându-i cultura, eram unul dintre puţinii care 
prevăzuseră şi profitaseră de spectaculoasa creştere a economiei 
japoneze postbelice. Hutton & Sons era încă o companie privată, 
lucru de care eram mândru. Nu era nimeni care să-mi spună ce 
să fac şi în faţa căruia să răspund. 

Chiar şi aşa, viaţa mea era strict organizată: micul dejun 
acasă, o călătorie plăcută cu maşina de-a lungul liniei de coastă 
până la serviciu, prânz oriunde pofteam şi înapoi, la birou, până 
la cinci seara. Mă duceam să înot la Clubul de înot Penang, beam 
câteva pahare şi apoi şofam spre casă. 

M-am simţit bătrân şi nu era o senzaţie prea plăcută. Viaţa 
merge mai departe, cei tineri şi plini de speranţă, toţi se 
îndreaptă spre viitor. Nouă ce ne mai rămâne? Există percepţia 
greşită că ne-am atins destinaţia în momentul în care 
îmbătrânim, dar ceea ce se ştie mai puţin este faptul că încă 
mergem spre acea destinaţie, inaccesibilă chiar şi în ziua în care 
închidem ochii pentru totdeauna. 

Încetasem să mai predau cu cinci ani în urmă şi îmi 
trimisesem ultimul elev la un alt profesor. Angajamentele mele în 
străinătate se reduseseră considerabil şi pelerinajele anuale în 
Japonia încetaseră. De asemenea, testasem terenul în vederea 
vânzării companiei şi rezultatul fusese unul favorabil. Mă 
pregăteam, aşadar, pentru călătoria mea finală, tăind toate 
angajamentele, ancorele ce mă ţineau legat de țărm, la fel de 
pregătit să ies în larg ca un navigator care aşteaptă doar vântul 
prielnic. 

Am fost surprins de sentimentul acesta dulceag, pe care îl 
crezusem abandonat cu ani în urmă. Poate că era din pricina 
întâlnirii cu Michiko, o altă persoană care îl cunoscuse pe Hayato 
Endo-san. Sentimentele evocate de apariţia neaşteptată a 
Katanei lui Endo-san refuzau să se liniştească, şi numai printr-un 
efort mi-am venit în fire şi m-am dus la muncă. 

Când veni ora mesei, mintea mea rătăcea deja şi m-am simţit 
pregătit să părăsesc biroul pentru tot restul zilei. Am informat-o 
pe doamna Loh, secretara mea de mulţi ani, iar ea m-a privit de 
parcă fusesem lovit subit de o boală necunoscută. 

- Eşti bine? mă întrebă. 

- Sunt bine, Adele. 

- Eu nu cred că arăţi prea bine. 

- Atunci cum arăt? 

- Te îngrijorează ceva. lar te gândeşti la război, spuse ea. 

După cinci decenii în care îmi fusese aproape, mă cunoştea 
bine. 

- Ai ghicit corect, Adele, am oftat. Mă gândeam la război. 
Numai cei bătrâni îşi mai amintesc acum. Şi, slavă Domului, 
amintirile lor nu sunt aşa demne de încredere. 

- Ai făcut mult bine. Şi oamenii îşi vor aminti mereu de asta. 
Cei mai în vârstă le vor povesti copiilor şi nepoților. Eu aş fi murit 
de foame dacă nu erai tu. 

- Ştii, de asemenea, că o sumedenie de oameni au murit din 
cauza mea. 


27 


Nu reuşi să găsească o replică de-a gata şi am plecat, lăsând- 
o în voia amintirilor ei. 

Am ieşit în lumina soarelui. M-am oprit pe treptele de la 
intrare, privind coşurile vapoarelor cum se iveau deasupra 
acoperişurilor. Cheiul Weld se afla la o distanţă de câţiva paşi. La 
ora aceea, antrepozitele erau probabil aglomerate, cu docheri 
descărcând marfa - saci de iută cu grăunţe şi mirodenii şi cutii 
de fructe - cărându-le pe spinările lor goale şi lucioase, aşa cum 
făceau culii cu două sute de ani în urmă; muncitori reparând 
vapoare cu aparate de sudură ce scăpărau scântei albe de 
lumină, strălucitoare ca nişte explozii stelare. 

Din când în când, un vapor scotea un fluierat, un sunet atât 
de reconfortant pentru mine de câte ori mă aflam la birou, 
întrucât nu se schimbase niciodată în ultimii cincizeci de ani. 
Vântul împrăştia parfumul sărat al mării amestecat cu mirosul 
noroiului aburind în soare. Ciori şi pescăruşi atârnau din cer, ca 
jucăriile mobile de la pătuţul unui copil. Lumina soarelui sărea 
dintr-o clădire în alta - Banca Standard Chartered, Banca Hong 
Kong şi Shanghai, Casa India. Un flux constant de vehicule ce se 
învârteau în jurul turnului cu ceas, donat de un milionar local 
pentru a comemora Jubileul de Diamant al Reginei Victoria, se 
adăuga zgomotului. Nu am văzut niciodată lumina din Penang 
produsă altundeva în lume - strălucitoare, făcând ca totul să aibă 
contururi ascuţite, totuşi caldă şi în acelaşi timp iertătoare, încât 
îţi doreşti să te topeşti în zidurile pe care se reflectă, în frunzele 
cărora le dă viaţă. Este soiul de lumină care pune în evidenţă nu 
numai ce văd ochii, dar şi ce simte inima. 

Aceasta este casa mea. Chiar dacă sunt pe jumătate englez, 
nu am tânjit niciodată după Anglia, care este un pământ străin, 
rece şi întunecat. lar clima e şi mai rea. Am trăit pe această 
insulă întreaga-mi viaţă şi ştiu că tot aici vreau să mor. 

Am început să merg, croindu-mi drum prin mulţimea ieşită în 
pauza de masă: slujbaşi tineri râzând cu iubitele lor, funcţionari 
de birou vorbind tare între ei, studenţi cărând genţi mari, 
îmbrâncindu-se în joacă, vânzători ambulanți sunând din clopoțel 
şi strigându-şi marfa. Oameni care m-au recunoscut şi mi-au 
oferit un uşor, dacă nu îndoielnic zâmbet, la care am răspuns. 
Eram eu însumi aproape o instituţie. 


Am hotărât să nu mă duc încă acasă. Am traversat strada 
Farquhar şi am intrat în curtea rece şi umbroasă a bisericii St. 

George. Vântul foşnea printre copacii bătrâni de angsana şi făcea 
umbrele din iarbă să tremure. Am stat pe treptele acoperite cu 
muşchi ale micului pavilion cu boltă din curtea bisericii, până ce 
sunetele traficului au pierit. Păsările ciripeau şi o cioară 
invidioasă s-a năpustit asupra lor şi le-a întrerupt cântecul. O 
vreme, am fost liniştit. Dacă închideam ochii, puteam fi oricând 
şi oriunde pe pământ. Poate la Avalon, înainte ca Arthur să se 
nască. Aceea fusese una dintre poveştile mele preferate pe 
vremea când eram copil, unul dintre rarele mituri englezeşti care 
îmi plăceau, părând aproape oriental în magia şi tragedia lui. 

Am deschis ochii fără tragere de inimă. Uitarea era un lux pe 
care nu mi-l puteam permite. M-am clintit din loc şi am ieşit din 
curtea bisericii. Am început să merg mai repede, să mă 
pregătesc pentru noaptea ce mă aştepta. Ştiam ce va urma. Era 
greu, dar, într-un final, după toţi aceşti ani, o aşteptam. Mi-am 
dat seama că această oportunitate nu avea să se mai ivească 
niciodată. Nu mai era timp de pierdut. Oricum, nu în această 
viaţă. 


Ea era deja la Istana când m-am întors de la club, întinsă pe 
un şezlong lângă piscină, cu capul acoperit de o pălărie panama. 
Privea concentrată spre insula lui Endo-san. In aer plutea o linişte 
netulburată, ca şi cum ea nu se mai mişcase de mult. O carte 
stătea pe masa de lângă ea, uitată larg deschisă pe suprafaţa de 
sticlă, aşteptând ca ea să fie închisă la loc. Am privit-o din 
interiorul casei. Işi deschise geanta, scoase o sticluţă cu pastile şi 
înghiţi o mână plină. 

Puteam simţi efectele băuturilor pe care le consumasem. 
Clubul fusese plin cu mulţimea obişnuită - indieni beţi şi 
zgomotoşi, încurcaţi prin procese, deschizând cazuri pierdute şi 
nişte magnați chinezi graşi care ţipau în telefoane la agenţii lor 
imobiliari. Erau, de asemenea, obişnuiţii şi anticii expatriaţi 
britanici, relicve ale războiului, rămaşi în ţara pe care ajunseseră 
s-o iubească. Ei, cel puţin, nu au încercat să poarte azi niciun 
război cu mine, şi nici nu m-au criticat aspru pentru rolul pe care 
îl jucasem în el. 

Am rugat-o pe Maria să ne lase cina pregătită şi m-am dus să 
fac un duş. Când am coborât, servitorii plecaseră la casele lor şi 
eram singuri. Pe masă era aşezat un platou cu file de pisică-de- 
mare la grătar, marinat în sos chili, lămâi verzi şi mirodenii, 
aşezat pe o frunză mare şi proaspătă de bananier, iar ochii lui 

Michiko erau aţintiţi asupra lui. Maria a făcut întotdeauna cel mai 
bun ikan bakar - era în sângele ei portughez, cum îmi spunea 
mereu. Am început să torn din sticla cu vin, însă Michiko mă opri. 

Dintr-un pachet foşnitor, ea scoase la iveală o sticlă bombată. 

- Sake, zise ea. 

- Ah. Mult mai bine, am răspuns, înmânându-i două ceşti de 
porțelan cât un deget. 

Ea încălzi sake-ul în bucătărie, turnă cu dibăcie, apoi îl 
băurăm pe tot, dintr-o înghiţitură. Gustul... uitasem gustul. Mi-am 
clătinat capul. Prea multe pahare într-o singură zi. 

De data aceasta, eram mult mai în largul nostru unul cu altul, 
de parcă ne cunoscuserăm în toate vieţile noastre anterioare. Imi 
plăcea râsul ei; era uşor, eteric, şi totuşi, fără a fi frivol. Spre 
deosebire de multe femei japoneze pe care le întâlnisem, ea nu- 
şi acoperea gura când râdea, şi am ştiut că ceea ce am spus îi 
păru cu adevărat amuzant. O femeie căreia nu-i era teamă să-şi 
arate dinţii, fie de bucurie ori de furie. 

Sake-ul mergea bine cu mâncarea, tăia din iuţeala sosului. 
Peştele era fraged şi curăţăm uşor cu beţigaşele carnea de pe 
oase. Frunza de bananier adăuga o aromă naturală, proaspătă, 
făcând ca marinata să fie mai uşor de digerat. Am terminat cu un 
sago rece în lapte de cocos, îndulcit cu zahăr brun topit de 
palmier, care păru să-i placă în mod special. 

- Am adus scrisoarea lui Endo-san, spuse ea, la sfârşitul 
mesei. 

Mâna cu care îmi duceam ceaşca la gură ezită. 

-O poţi citi dacă doreşti, continuă ea, prefăcându-se 
nepăsătoare la rezistenţa mea. 

Am sorbit şi m-am gândit la propunerea ei. 

- Poate mai târziu. 

Ea fu de acord şi îmi mai turnă sake. 

Am stat din nou pe terasă. Era o noapte parfumată, iar marea 
arunca o lucire metalică sub cerul fără stele ca un cearşaf 
nesfârşit din catifea neagră. M-am simţit inundat de o căldură 
plăcută şi am fost surprins să descopăr că senzaţia era una de 
satisfacţie. O cină distinsă, un sake excelent, un ascultător atent, 
şoapta mării, o uşoară adiere de vânt, cântecul greierilor - 
trebuia să mă simt mulţumit. Până la urmă, ce mai puteam cere? 
M-am dus în sufragerie, am pus un disc şi am lăsat-o pe Joan 
Sutherland să cânte în întuneric. 

- De dimineaţă, am fost lipsită de tact, începu ea. Am crezut 

că vei fi încântat să vezi sabia lui încă o dată şi să afli că nu s-a 
pierdut. 

Am oprit-o. 

- Sunt multe lucruri pe care nu le ştii. Nu pot să te acuz. 

- Ce s-a întâmplat cu familia ta, cu fraţii tăi, cu sora ta? mă 
întrebă ea, umplându-mi iar ceaşca. 

Am fost numai într-o oarecare măsură surprins. Evident că 
investigase circumstanţele pe îndelete înainte să abordeze 
subiectul. Poate că aflase din scrisoarea lui Endo-san despre 
familia mea. 

- Toţi morţi, i-am spus, văzându-le chipurile plutind înaintea 
mea, ca nişte imagini unduitoare pe suprafaţa unei piscine. 

Sub lumina slabă a lunii, statuile din grădină îşi recâştigau 
ceva din gloria lor originară, emanând o luminiscenţă 
nepământeană. 

- Există o casă, în sus pe drum, care a fost părăsită acum 
mulţi ani, am zis. Legenda locului spune că în nopţile cu lună 
plină statuile de marmură uitate în grădini prind viaţă şi, pentru 
câteva ore, hoinăresc prin împrejurimi. In noaptea asta, aş putea 
crede că povestea e adevărată. 

- Ce trist, spuse ea. Dacă aş fi o statuie şi mi s-ar insufla 
viaţă, aş căuta întotdeauna ceea ce am pierdut, ultimul lucru pe 
care l-am făcut ca fiinţă vie. Imaginează-ţi cum e să-ţi parcurgi 
întreaga existenţă alternând între piatră şi carne, moarte şi viaţă, 
încercând mereu să găseşti amintirile vieților precedente. Până 
la urmă, aş uita ce caut. Aş uita ce încercam să-mi amintesc. 

- Sau poţi trăi clipa cât eşti viu. 

De îndată ce am vorbit, am ştiut cât de ipocrit a sunat, cât de 
ironice erau acele cuvinte. 

Sutherland continua să cânte, dezlănţuindu-şi coardele inimii 
în noapte. Caro nome de Verdi fusese aria preferată a tatălui 
meu, i-am spus lui Michiko. 

- Şi acum este preferata ta, zise. 

Am încuviinţat. Apoi am spus: 

- Întreabă-mă din nou ce voiai să ştii azi-dimineaţă. 

Ea sorbi din sake, lăsându-se pe spate în scaunul de răchită, 
şi spuse: 

- Povesteşte-mi despre viaţa ta. Povesteşte-mi despre viaţa 
pe care ai trăit-o alături de Endo-san. Bucuriile pe care le-aţi avut 
şi amărăciunile pe care le-aţi îndurat. Mi-ar plăcea să aflu tot. 

Momentul pe care îl aşteptasem. Cincizeci de ani aşteptasem 

să-mi spun povestea, timpul cât îi luase scrisorii lui Endo-san să 
ajungă la Michiko. Cu toate acestea, ezitam - ca un păcătos căit 
în faţa duhovnicului, nesigur dacă voiam ca o altă persoană să 
ştie nenumăratele lucruri de care mă ruşinam, eşecurile şi 
păcatele mele de neiertat. 

Parcă pentru a mă întări, ea scoase scrisoarea şi o puse pe 
masa dintre noi. Paginile îi erau îndoite, îngălbenite ca pielea 
bătrână, iar tatuajul estompat al cernelii învechite se prelinsese 
pe partea nescrisă, cea pe care o vedeam. Intocmai ca mine, m- 
am gândit uitându-mă la scrisoare. Viaţa pe care o trăisem era 
îndoită, numai o pagină albă expusă lumii, ca un gol înfăşurat în 
jurul zilelor vieţii mele; vagile ei urme puteau fi distinse numai 
dacă te uitai atent, foarte atent. 

Şi aşa, pentru prima şi ultima oară, mi-am desfăcut uşor viaţa, 
expunând ce era scris, lăsând cerneala străveche să fie citită 
încă o dată. 

În ziua în care m-am născut, tatăl meu a plantat un arbore 
casuarina. Era o tradiţie începută de bunicul său. Puietul 
slăbănog fu plantat în grădină cu faţa spre mare şi avea să 
crească, transformându-se într-un copac frumos, solid şi înalt, 
coroana lui de frunze răspândind un parfum uşor care se 
amesteca îmbietor cu mireasma mării. Era ultimul arbore pe care 
tata avea să-l planteze. 

Am fost mezinul uneia dintre cele mai vechi familii din 
Penang. Străbunicul meu, Graham Hutton, fusese funcţionar la 
compania East-India înainte de a naviga spre Indiile de Est, unde 
a făcut avere în anii 1780. Navigase în jurul Insulelor Moluce, 
făcând comerţ cu piper şi mirodenii, şi a ajuns să-l cunoască pe 
căpitanul Francis Light, care căuta un port potrivit. L-a găsit pe o 
insulă în Strâmtoarea Malacca, pe partea nord-vestică a 
Peninsulei Malaezia, în apropierea Indiei. Insula era puţin locuită, 
avea dealuri şi păduri, fiind înconjurată de lungi şi albe întinderi 
de plajă. Localnicii malaezi au numit-o după înalții palmieri areca 
- pinang - ce creşteau acolo din abundență. 

Dându-şi imediat seama de potenţialul ei strategic, căpitanul 
Light a obţinut insula de la sultanul din Kedah în schimbul a şase 
mii de dolari spanioli şi al protecţiei britanice împotriva 
uzurpatorilor tronului. Fu numită Insula Prințului de Wales, dar, 
până la urmă, deveni cunoscută sub numele de Penang. 

Peninsula Malaezia fusese parţial colonizată încă din secolul al 
XVI-lea, mai întâi de portughezi, apoi de către danezi, şi, într-un 
final, de către britanici. Aceştia din urmă au progresat cel mai 
mult, răspândindu-şi influenţa în aproape toate statele malaeze. 
Descoperirea  cositorului, solul şi clima prielnice cultivării 
arborilor de cauciuc - ambele materiale de o importanţă vitală 
datorită revoluţiei industriale - i-au făcut să pornească războaie 
sângeroase în dorinţa lor de a controla statele. Sultanii au fost 
maziliţi şi moştenitorii din afară aşezaţi pe tronuri. S-au plătit 
bani grei în schimbul concesiunilor iar când şi acestea au dat 
greş, britanicii nu au ezitat să-şi susţină facțiunile preferate cu 
arme şi forţă. 

Graham Hutton era acolo când căpitanul Light şi-a încărcat 
tunul cu ghiulele de argint şi a tras spre pădure: felul său de a-i 

zori pe culi! să evacueze regiunea, după cum ne povestea tata. 

Dată fiind natura omului, tactica funcţionase. Insula se 
transformă într-un port vibrant, localizat la răscrucea vânturilor 
musonice. Deveni un loc pentru marinarii şi comercianții aflaţi în 
căutarea odihnei în China, unde petreceau câteva săptămâni 
liniştite, aşteptând ca vânturile să-şi schimbe direcţia. 

Graham Hutton a prosperat şi, la scurt timp, a fost fondat 
Hutton & Sons?. Nu era căsătorit pe vremea aceea, iar 
optimismul de care a dat dovadă când a ales numele companiei 
sale a fost subiectul multor comentarii. Cu toate astea, el ştia ce 
dorea să realizeze şi nu a permis nimănui să-l împiedice. 

Prin intermediul diverselor tranzacţii clandestine pe care le-a 
făcut şi datorită mariajului cu fiica unei alte familii de 
comercianţi, străbunicul meu şi-a început legenda în est. 
Compania deveni cunoscută ca una dintre cele mai profitabile 
societăţi comerciale. Insă rădăcinile impulsurilor dinastice ale lui 
Graham Hutton au săpat şi mai adânc; el voia un simbol care să-i 
reprezinte visurile, ceva care să dăinuie dincolo de propria viaţă. 

Conacul Hutton fu construit deasupra unei stânci şi avea 
vedere spre pajiştile mării care se contopeau cu câmpiile 
Oceanului Indian. Proiectată de echipa lui Starke şi McNeil şi 
inspirată de lucrările lui Andrea Palladio, asemenea multor case 
construite la vremea aceea, clădirea din piatră albă era 
înconjurată de un rând de coloane dorice şi era dominată de o 
coloană mare şi arcuită, încoronată de un fronton. Uşile şi ramele 
ferestrelor erau făcute din tec birmanez şi străbunicul meu a 
adus pentru construcţie dăltuitori din Kent, negustori de fierărie 
din Glasgow, marmură din Italia şi culi din India. Erau douăzeci şi 
cinci de camere în casă şi, credincios fiind ambițiilor lui, 
străbunicul meu, care vizitase de multe ori curţile sultanilor 
malaezi, îşi numi casa Istana, termenul malaez pentru palat. 

In jurul clădirii principale se întindeau peluze imense; copaci 
plantați cu grijă şi straturi de flori mărgineau un drum drept, 
acoperit cu pietriş aproape alb. Drumul ducea lin spre casă şi 
dacă cineva stătea la intrare şi privea în sus, frontonul 
proeminent părea să direcţioneze călătorul pe un drum spre cer. 
Când tatăl meu, Noel Hutton, a moştenit casa, au fost construite 
o piscină şi două terenuri de tenis. Adiacente casei principale şi 
îngrădite cu un gard viu înalt, erau garajul şi locuinţele 


1 Culi - (termen ofensator) muncitor asiatic, aparţinând clasei de jos. 
Hutton & Sons - Hutton şi fiii. 

servitorilor, toate construite din vechile grajduri, când Graham 
Hutton îşi domolise pasiunea pentru cursele de cai. Când eram 
copii, fraţii mei, sora mea şi cu mine săpam prin curte în căutare 
de potcoave, ţipând triumfător de fiecare dată când unul dintre 
noi găsea una, chiar dacă era mâncată de rugină şi ne lăsa pe 
mâini mirosul acela de fier pătat de sânge, ce persista chiar şi 
după o frecare insistentă. 

In mod normal, nu aş fi moştenit toate aceste lucruri. Tatăl 
meu a avut patru copii şi eu eram cel mai mic. Nu m-am gândit 
niciodată prea mult la viitorul moştenitor al Istanei. Insă am iubit 
casa. Liniile ei graţioase şi istoria ei mă emoţionau puternic şi 
adoram să explorez fiecare parte din ea, uneori, în ciuda fricii 
mele de înălţimi, urcând, printr-o uşă ce dădea spre pod, până pe 
acoperiş. Mă aşezam şi admiram peisajul de acolo, ca o pasăre 
pluvian care stă pe spatele unui bivol de apă, simțind casa 
dedesubt. L-am rugat adesea pe tata să-mi destăinuie poveştile 
din spatele portretelor agăţate pe pereţi şi ale trofeelor prăfuite, 
câştigate de oamenii din familia mea, inscripţiile lor legându-mă 
de aceste bucăţi dispărute demult din carnea şi din oasele mele. 

Oricât de mult aş fi iubit casa, iubeam marea mai mult - 
pentru dispoziţiile ei mereu schimbătoare, pentru felul în care 
soarele îi lumina suprafaţa, pentru modul în care oglindea fiecare 
stare a cerului. Marea mi-a şoptit încă de când eram copil, mi-a 
şoptit şi mi-a vorbit într-o limbă pe care credeam că o cunosc 
doar eu. Mă îmbrăţişa în curenţii ei calzi; îmi risipea furia când 
eram supărat pe lume; mă fugărea în timp ce alergam de-a 
lungul țărmului, se încreţea în jurul gambelor mele, ispitindu-mă 
să merg mereu mai departe, până deveneam o parte din 
nemărginita ei întindere. 

Vreau să-mi amintesc tot, i-am spus odată lui Endo-san; vreau 
să-mi amintesc tot ce am atins, văzut şi simţit, astfel încât să nu 
se piardă şi să nu dispară niciodată. 

El a râs, dara înţeles. 

Mama mea, Khoo Yu Lian, a fost cea de-a doua soţie a tatălui 
meu. Era chinezoaică şi tatăl ei se alăturase exodului spre 
Malaezia, din provincia Hokkien din China, în căutarea bogăției şi 
a unei şanse de supravieţuire. Mii de chinezi au venit să lucreze 
în minele de cositor, salvându-se de foamete, secetă şi revolte 
politice. Tatăl ei a reuşit să se îmbogăţească de pe urma minelor 
sale din Ipoh, un oraş aflat la două sute de mile depărtare înspre 
sud. Işi trimisese mezina la Şcoala de Maici de pe strada Luminii 

din Penang, departe de culii primitivi pe care îi angajase. 

Tata fusese văduv până să o cunoască pe mama mea. Soţia 
lui, Emma, se stinsese când o născuse pe Isabel, cel de-al treilea 
copil, şi presupun că el căuta înainte de toate o mamă-surogat 
pentru cei trei copii ai săi. Yu Lian l-a cunoscut pe tata la o 
petrecere dată de fiul consulului general chinez, Cheong Fatt 
Tze, un mandarin trimis din Peking. Ea avea şaptesprezece ani, 
iar el treizeci şi doi. 

Societatea din Penang a fost scandalizată când tata s-a 
căsătorit cu mama, dar bogăţia şi puterea lui de influenţă au 
calmat spiritele. Mama a murit când eu am împlinit şapte ani şi, 
în afară de câteva fotografii rămase prin casă, nu am decât 
câteva amintiri vagi despre ea. Am încercat să păstrez în mine 
aceste suveniruri ce se topeau încet în uitare, acea voce caldă şi 
miresmele care dispăreau treptat, îmbogăţindu-le cu poveştile pe 
care le auzeam de la cei doi fraţi ai mei, de la sora mea şi de la 
servitorii care o cunoscuseră. 

Noi, cei patru copii Hutton, am crescut realmente ca nişte 
orfani: după moartea mamei, tata s-a cufundat în muncă. Pleca 
frecvent în celelalte state ca să-şi viziteze minele de cositor, 
plantațiile şi prietenii. Lua trenul în mod regulat de-a lungul 
coastei, în jos, spre Kuala Lumpur, petrecându-şi zilele acolo, în 
timp ce supraveghea birourile aflate chiar în spatele judecătoriei. 
Singura lui consolare în viaţă părea să fie compania, dar fratele 
meu, Edward, ne-a spus odată că în acel loc avea o amantă. La 
vârsta aceea fragedă nu aveam nicio idee despre ce vorbeşte, 
deşi William şi Isabel chicotiseră. Zilele următoare, i-am tot 
cicălit despre asta şi, într-un final, amah a noastră m-a auzit 
menţionând cuvântul şi m-a ameninţat: 

- Aiyah! Să nu mai spui cuvântul acela îngrozitor că te bat la 
fund! 

Tatăl nostru îi instruise pe servitorii chinezi să ni se adreseze 
în dialectul hokkien, iar pe grădinarul malaez, în cel malaez. Ca 
mulţi europeni care considerau Malaezia casa lor, el insistase, de 
asemenea, ca toţi copiii lui să primească, pe cât posibil, educaţia 
locală. Am crescut vorbind limbile locale, ca şi el. 

Aşa ne-a legat de Penang pentru totdeauna. 


Nu eram apropiat de sora şi de fraţii mei înainte de a-l întâlni 
pe Endo-san, fiind mai singuratic din fire. Nu eram interesat de 
lucrurile care îi fascinau pe colegii mei de şcoală: sporturi, 

vânătoarea de păianjeni şi luptele de greieri pentru bani. Şi, din 
cauza parentajului meu mixt, nu eram niciodată pe deplin 
acceptat, nici de chinezi, nici de englezii din Penang, fiecare rasă 
crezându-se superioară. Aşa a fost mereu. Când eram mai mic, 
am încercat să-i explic asta lui tata, când mă batjocoreau băieţii 
de la şcoală. Insă el mi-a tăiat-o scurt, spunând că sunt prostuţ şi 
prea sensibil. Am ştiut atunci că nu aveam altă opţiune decât să 
mă întăresc în faţa insultelor şi a comentariilor şoptite şi să-mi 
găsesc locul în schema vieţii. 

După şcoală, îmi aruncam ghiozdanul în camera mea şi mă 
îndreptam spre plaja de sub Istana, coborând treptele de lemn 
construite în stâncă. Imi petreceam după-amiezile înotând în 
mare, citind la umbra cocotierilor aplecaţi, care foşneau încet. 
Am citit tot ce avea tata în biblioteca lui, chiar şi atunci când nu 
înţelegeam. Când atenţia mi se abătea de la pagini, puneam 
cartea jos şi prindeam crabi ori săpam după scoicile şi racii 
ascunşi în mare. Apa era caldă şi limpede, iar smârcurile erau 
pline de peşte şi de tot soiul de vietăţi marine ciudate. Aveam o 
barcă mică, doar a mea, şi eram un bun marinar. 

Fraţii mei şi sora mea erau mult mai mari decât mine, aşa că 
mi-am petrecut puţin timp cu ei. Isabel, care avea cinci ani când 
m-am născut, era cea mai apropiată de mine ca ani, însă fraţii 
mei, William şi Edward, erau mai mari decât mine cu şapte, 
respectiv zece ani. William încerca uneori să mă includă în ce 
făcea el, dar întotdeauna am crezut că proceda astfel din politeţe 
şi numai după ce se gândea de două ori. Aşa că, pe măsură ce 
creşteam, găseam scuze ca să nu mă alătur lui. 

Dar, în ciuda preferinţei mele pentru singurătate, au fost şi 
ocazii când m-am bucurat de compania fraţilor mei. William, care 
încerca mereu să impresioneze o fată sau alta, organiza 
petreceri de tenis şi, la sfârşitul săptămânii, escapade în clima 
răcoroasă a dealului Penang unde, în vremurile mai îndepărtate, 
înainte ca eu să mă nasc şi înainte de existenţa funicularului, 
călătorii erau transportaţi în lectici, pe umerii unor culi chinezi 
transpiraţi. Noi aveam o casă pe deal, aproape de marginea unui 
coborâş abrupt. Noaptea era rece acolo sus, o schimbare bine- 
venită de la căldura ținuturilor joase. Luminile din Georgetown se 
întindeau, împrăştiate dedesubt, întunecând stelele. Odată, 
Isabel şi cu mine ne-am pierdut în jungla ce acoperea dealul, 
după ce fugiserăm dincolo de linia ferată, în căutare de orhidee. 
Ea nu a plâns deloc, ci mi-a insuflat curaj, chiar dacă ştiam că 

era la fel de speriată ca şi mine. Am mers câteva ore în lumea 
aceea verde şi luxuriantă, până când ea ne-a readus pe drumul 
ştiut. Erau, de asemenea, runde de petreceri aranjate de tata la 
Istana şi eram de multe ori invitaţi la alte petreceri şi recepții, 
curse de bărci-dragon la Esplanada, meciuri de greieri, curse de 
cai şi la oricare altă ocazie ce ar fi putut justifica, oricât de puţin, 
un motiv să dansezi, să bei şi să te veseleşti. Deşi eram inclus 
din obligaţie în aceste invitaţii, am simţit adesea că asta se 
întâmpla pentru că influenţa tatălui meu conta mai mult decât 
orice. 

Familia mea avea şi o insulă mică, la o milă depărtare, 
populată de copaci. Era accesibilă numai dinspre plajă. Mi-am 
petrecut multe după-amiezi acolo, imaginându-mi că eram un 
naufragiat, singur pe lume. Obişnuiam să-mi petrec până şi 
nopţile pe ea, în perioadele în care tatăl meu era plecat în Kuala 
Lumpur. 

La începutul anului 1939, când aveam şaisprezece ani, tata a 
închiriat mica insulă şi ne-a avertizat să nu mai călcăm pe acolo 
pentru că era, începând de atunci, ocupată. M-a dezamăgit faptul 
că îmi fusese luat refugiul şi, în următoarele câteva săptămâni, 
am spionat activităţile care se desfăşurau acolo. Judecând după 
proviziile transportate de către muncitori cu bacul, se construia 
un mic edificiu. M-am gândit să mă furişez până acolo, dar 
avertismentul tatălui meu m-a oprit. Aşa că am renunţat la 
insulă, încercând să nu mă mai gândesc la ea. 

Şi, la jumătatea drumului spre celălalt capăt al lumii, ţări ce 
păreau să nu aibă nimic de-a face cu noi se pregăteau de război. 


- Pot vorbi cu stăpânul casei? 

Am tresărit. Era un amurg timpuriu, în cea de-a doua 
săptămână de aprilie şi cădea o ploaie uşoară, iar seminţele 
purtate de vânt de pe firele de iarbă sălbatică erau o ameninţare 
înşelător de tandră a sezonului musonic care se apropia. Pajiştile 
străluceau şi esenţa arborelui casuarina îmbogăţea mirosul ploii. 
Eram aşezat sub o umbrelă unde citisem şi privisem concentrat 
cerul, pierdut în visele mele şi uitându-mă la norii grei ce se 
odihneau pe orizontul neclintit. Cuvintele, deşi rostite pe un ton 
liniştit, m-au făcut să mă abat de la gândurile mele cu un 
tresărit. 

M-am întors şi l-am înfruntat. Era un om spre cincizeci de ani, 
îndesat şi nu foarte înalt. Avea părul aproape argintiu, tăiat 

foarte scurt şi lucind ca iarba udă. Faţa îi era pătrată şi acoperită 
de riduri, iar ochii lui rotunzi scânteiau ciudat în lumina 
crepusculului. Trăsăturile îi erau prea ascuţite pentru un chinez, 
iar accentul lui îmi era necunoscut. 

- Eu sunt fiul stăpânului. Ce s-a întâmplat? am întrebat, 
devenind brusc conştient că eram singur. 

Servitorii erau în cămăruţele lor, din spatele casei, pregătind 
cina. Mi-am propus să îi iau la întrebări despre primirea unui 
străin în casă, fără să anunţe pe nimeni înainte. 

- Aş vrea să împrumut de la voi o barcă, răspunse el. 

- Cine eşti? am întrebat. 

Fiind un Hutton, adeseori mi se trecea cu vederea impoliteţea. 

- Hayato Endo. Locuiesc acolo. 

Arătă spre insulă, insula mea. 

Deci aşa a putut să intre în casă. Venise dinspre plajă. 

- Tatăl meu nu este aici, i-am spus. 

Restul familiei era plecată la Londra, unde trebuia să se 
alăture fratelui meu, William, care terminase studiile universitare 
cu un an în urmă, dar hotărâse să rămână acolo, cu prietenii lui, 
în loc să vină să muncească acasă. O dată la cinci ani, tatăl meu 
îşi încredința cu greu firma unui manager şi îşi ducea copiii în 
ţinutul natal pentru o lungă vizită, practică pe care mulţi englezi 
din colonii o vedeau ca fiind aproape la fel de sacră ca un 
pelerinaj religios. Fusese decizia mea să nu mă duc de data 
aceasta. Tata fusese mâhnit, pentru că plănuise ca excursia să 
coincidă cu începutul zilelor mele de şcoală şi vorbise de fapt cu 
directorul şcolii să-mi permită să lipsesc prima lună din noul 
semestru. Dar bănuiam că fraţii mei şi sora mea erau uşuraţi: 
simţisem adesea că explicarea unei relaţii de rudenie pe 
jumătate chineze prietenilor lor englezi şi cunoştinţelor 
îndepărtate nu-i încânta pe niciunul dintre ei. 

- Chiar şi aşa, îţi cer o barcă, insistă omul acela ciudat. Mi-e 
teamă că a mea a fost luată de valuri. 

Zâmbi. 

- Acum e probabil la jumătatea drumului spre India. 

M-am ridicat din scaunul de răchită şi l-am rugat să mă 
însoţească până la hangarul nostru de bărci. Insă el rămase 
nemişcat, privind fix la mare şi la cerul înnorat. 

- Marea poate să frângă inima unui om, neh? 

Aceasta a fost prima dată când am auzit pe cineva descriind 
ceea ce simţeam eu. M-am oprit, nesigur de ce-aş fi putut spune. 

Câteva cuvinte simple exprimaseră perfect sentimentele mele 
pentru mare. Era sfâşietor de frumoasă. Am rămas tăcuţi pentru 
câteva minute, legaţi de o iubire comună. Nu era nicio mişcare în 
afară de cea a ploii şi a valurilor. Fulgerele ca nişte vene pulsau 
arzânde în spatele peretelui de nori, colorând cerul vânăt în roz 
şi am simţit că asist la circuitul tăcut al sângelui prin ventriculele 
unei imense inimi omeneşti. 

- Marea este singurul lucru ce mă leagă de casa mea acum, 
spuse el şi păru apoi surprins că rostise aceste cuvinte. 

Am ieşit în ploaie, pe iarba udă de sub picioarele mele 
desculţe. Hangarul era pe plajă, aşa că am coborât de-a lungul 
şirului de trepte ude. La un moment dat am alunecat şi mâna 
omului s-a năpustit asupra mea şi m-a prins strâns. Am simţit 
puterea braţului său şi am încetat să-mi mai caut echilibrul. M- 
am uitat la el şi am zis: 

- Calc pe aceste trepte în fiecare zi. Nu aveam cum să cad. 

El păru amuzat de enervarea mea. Am simţit o arsură în locul 
de unde mă apucase cu degetele şi am rezistat nevoii de a mă 
freca. Mă întrebam de ce închiriase insula. 

Şi apoi am ajuns pe nisip. In jur e numai vuietul mării şi al 
vântului. Nu exista niciun alt sunet. Până şi păsările dispăruseră 
de pe cer. Vântul învolbura acum marea, vărgând-o cu alb şi 
biciuindu-ne feţele şi părul cu stropi de ploaie. In acest moment, 
era bine să fii în viaţă. 

Am scos barca mea şi am târât-o spre golf, până într-un punct 
de unde i-ar fi fost mai uşor să vâslească în apa învolburată. Am 
aşezat-o, la marginea apei, unde valurile o loveau insistent. Din 
partea aceasta a plajei puteam să văd doar muchia lIstanei, 
asemenea provei unei nave mari învârtindu-se în jurul unui 
punct. 

- Mulţumesc că mi-ai împrumutat barca, spuse el, oferindu-mi 
o uşoară plecăciune, la care am răspuns fără tăgadă. 

Se uită înapoi spre insulă şi se întoarse către mine. 

- Vino cu mine. Lasă-mă să-ţi răsplătesc bunătatea oferindu-ţi 
o masă. 

Mă intriga, aşa că am urcat în barcă. 

El vâsli uşor, iar prova tăia valurile înspumate. Se îndreptă 
spre plaja cu faţa la mare, evitând rocile cu iscusinţă. De îndată 
ce ne-am apropiat de insulă, s-a oprit din vâslit şi a lăsat valurile 
să ne ridice şi să ne ducă pe uscat. Am lovit ţărmul cu putere. 

Am sărit în apă şi l-am ajutat să tragă barca pe plajă. Locul nu 

părea să se fi schimbat. M-am uitat în jur şi am găsit copacul sub 
care dormisem de atâtea ori în după-amiezile fierbinţi şi stânca 
unde îmi uscasem hainele. Am atins-o din mers. 

Am părăsit plaja şi am mers printr-un desiş de copaci, până 
am ajuns într-un mic luminiş. M-am oprit, fermecat de casa cu un 
etaj de lemn, ce era înconjurată de o verandă umbroasă. 

- Tu ai construit-o? 

El încuviinţă. 

- Am proiectat-o în stilul japonez tradiţional. Tatăl tău mi-a 
pus la dispoziţie muncitori. 

Liniile casei erau clare şi simple, îmbinându-se armonios cu 
arborii înconjurători. Am simţit tristeţe şi resentiment pentru 
faptul că insula era acum schimbată de prezenţa ei. Era ca şi 
cum o mare parte din copilăria mea dispăruse fără să mă anunţe, 
fără să-mi dea timp să-mi iau rămas-bun. 

- S-a întâmplat ceva? întrebă el. 

- Nu, am răspuns şi, după un moment am adăugat: Ai o casă 
frumoasă. 

In timp ce spuneam aceste cuvinte, am simţit cum se risipea 
tristeţea de mai devreme. Dacă lucrurile trebuiau să se schimbe, 
dacă timpul trebuia să treacă, atunci eram fericit că îşi 
construise casa aici. 

El intră şi aprinse lămpile, iar uşile glisante, cu paravane din 
hârtie de orez, emanau o lumină primitoare. 

L-am urmat înăuntru, lăsându-mi pantofii afară, aşa cum 
făcuse el. Îmi dădu un prosop să mă şterg. Nu avea mobilă, 
numai rogojini cu perne dreptunghiulare, aşezate în jurul unui 
cuptor fixat în podea. Puse pe jăratec un vas în care aruncă nişte 
legume şi creveţi. Afară ploaia se înteţi, însă înăuntrul casei am 
simţit căldură şi protecţie. 

Tocana începu să fiarbă şi aburul se ridica prin micul horn 
deasupra cuptorului. Simţind mirosul îmbietor, mi se făcu foame. 
El amestecă în vas şi, cu un polonic de lemn, umplu cele două 
castroane de ceramică şi îmi întinse unul. 

Mă privea în timp ce mâneam. 

- Câţi ani ai? mă întrebă. 

l-am spus. 

- Şi nu mi-ai zis cum te numeşti. 

- Philip, am spus. 

Ochii lui au privit înăuntrul său, apoi s-au fixat într-ai mei. 

- Tu eşti cel care era aici înaintea mea. 


41 


L-am întrebat de unde ştia. 

- Ţi-ai scrijelit numele pe una din rocile de aici. 

- Obişnuiam să vin aici în fiecare zi după şcoală. 

M-a studiat cu grijă şi din tonul vocii lui am ştiut că înţelegea 
oarecum sentimentul meu de pierdere. 

- Incă eşti bine-venit să faci asta. 

Am fost încântat de invitaţie. M-am uitat în jur în timp ce 
mâncam. Camera nu era atât de goală pe cât crezusem la 
început. Câteva fotografii stăteau agăţate de un perete. Erau, de 
asemenea, două suluri albe care se desfăşurau din tavan până 
aproape de podea. Nu puteam să descifrez scrisul de pe ele, deşi 
mă linişteau într-un mod ciudat curbele lor fluide. Era ca şi când 
aş fi privit un râu care se răsucea şi se rotea în drumul către 
mare. Pe podea, între suluri, se odihnea pe un suport lăcuit o 
sabie şi nu exista niciun dubiu în mintea mea că el ştia s-o 
mânuiască. 

O ramură lovi o latură a casei, zgâriind acoperişul cu frunzele, 
ca unghiile unui căpcăun ce curăţă un tocător de lemn. Ploaia 
cădea cu şi mai mare intensitate şi ştiam din experienţă că 
marea era prea învolburată şi înşelătoare pentru mica mea 
barcă. 

- Familia ta va fi îngrijorată, remarcă el în timp ce ieşeam din 
casă. 

Ne aşezarăm pe verandă. El desfăcu jaluzelele de bambus ca 
să lase vântul şi ploaia afară, ca pe nişte curtezani căzuţi în 
dizgrație. Am sorbit ceaiul verde fierbinte pe care îl pregătise. 
Am luat încă o înghiţitură, vrăjit de gustul lui. Imitasem felul lui 
de a sta aşezat, cu genunchii strânşi şi picioarele îndesate sub 
fund. Gleznele mele începură să ardă de durere, dar am refuzat 
să-mi întind picioarele. Chiar şi atunci, în acel stadiu, am vrut să-i 
arăt că pot îndura. 

M-am lepădat de durere ascultând straturile sonore: prin 
clipocitul ploii lovind acoperişul puteam auzi marea, apa 
picurând din frunze, clinchetul porțelanului în timp ce ne ridicam 
cupele şi apoi le aşezam la loc. 

- Nu-i nimeni care să se îngrijoreze, am răspuns eu. Familia 
mea este la Londra. 

- Şi totuşi, tu eşti aici. 

Am zâmbit, fără să fiu amuzat. 

- Eu sunt un paria. Copilul pe jumătate chinez al tatălui meu. 
De fapt, nu, asta e nedrept, am spus, încercând să-mi clarific 

motivele pentru care nu îmi urmasem familia, fără să sune a 
resentiment. 

Cum să-i explici acestui străin senzaţia de a nu fi legat de 
nimic? Mă frapa în acel moment faptul că, în timp ce alţi copii 
deveneau orfani când le mureau părinţii, viitorul meu de orfan 
fusese stabilit în noaptea în care părinţii mei s-au întâlnit şi s-au 
îndrăgostit. 

Într-un final, am spus: 

- Pur şi simplu nu-mi place Londra, asta e tot. Am fost acolo 
acum cinci ani. E prea rece pentru mine. Ai fost vreodată acolo? 

A dat din cap că nu. 

- Un timp periculos pentru a fi în Londra. 

- Oamenii spun că toate amenințările acelea de război sunt 
doar vorbe goale. 

- Nu sunt de acord. Războiul va izbucni. 

Certitudinea din cuvintele lui şi un verdict atât de diferit faţă 
de ce auzisem până atunci mi-au stârnit interesul. Evident că nu 
era din partea locului. M-am întrebat din nou cine era şi ce făcea 
în Penang. 

Puteam zări unul din pergamentele caligrafice prin uşă. 

- Unde este casa ta? l-am întrebat. 

- Intr-un sat din Japonia, îmi răspunse el, şi am sesizat dorul 
din vocea lui. 

Mi-au revenit în minte cuvintele lui de mai devreme, când îmi 
spusese că marea era singurul lucru care îl lega de casă şi, deşi 
abia îl întâlnisem, am simţit o inexplicabilă tristeţe pentru el, ca 
şi cum, în mod misterios, tristeţea lui era şi tristeţea mea. 

O lovitură de fulger tăie cerul în două, urmată de bubuitul 
unui trăsnet. Am tresărit. 

- Ar trebui să stai aici la noapte, spuse el, ridicându-se dintr-o 
mişcare fluidă. 

L-am urmat înăuntru, bucuros să fiu departe de spectacolul 
furtunii. Se duse în camera lui şi ieşi cu o saltea făcută sul şi o 
aşeză lângă cuptor. 

Făcu o plecăciune şi am fost obligat să fac la fel. 

- Oyasumi nasai, spuse. 

Am presupus că înseamnă „noapte bună”, pentru că în 
momentul imediat următor a stins lumânările şi m-a lăsat în 
camera întunecată, luminată intermitent de jocul fulgerelor. Mi- 
am desfăcut salteaua de lângă cuptor şi m-am pregătit, în cele 
din urmă, de culcare. 

Am fost trezit brusc de o serie de ţipete scurte. Preţ de câteva 
secunde n-am avut nicio idee unde mă aflam. M-am ridicat de pe 
saltea şi am deschis uşa cu zăbrele. Soarele de-abia se târa în 
sus, din cealaltă parte a lumii. Cerul era încă acoperit cu nori 
destrămaţi de vânturi, iar în aer plutea o senzaţie palpabilă de 
prospeţime; până şi sunetul valurilor izbite de țărm părea 
înviorător şi clar. 

El se afla într-un luminiş, sub copaci, iar mâinile lui strângeau 
spada ce-o văzusem în noaptea de dinainte. Spada se ridică într- 
un arc descris de mâinile lui şi cobori iute, fără zgomot; apoi el 
scoase un țipăt ascuţit. Era îmbrăcat într-un halat alb şi o 
pereche de pantaloni negri ce semănau mai mult cu o fustă. 
Avea o înfăţişare impresionantă, parcă nepământeană. 

Nu a dat nicio atenţie prezenţei mele, dar ştiam că era 
conştient de faptul că îl priveam. Aerul părea să vibreze în timp 
ce îl împungea şi îl tăia, învârtindu-se în jurul luminişului. 
Aşezase în jurul lui nişte butuci groşi de bambus şi acum, dintr-o 
singură mişcare, tăie cu sabia beţele de bambus, ce căzură unul 
după altul. Tăişul era atât de ascuţit că nu făcu nici măcar un 
zgomot. 

Când termină, cerul era strălucitor. Hainele lui erau ude şi 
transpiraţia îi făcea părul argintiu să lucească. Imi făcu semn să 
mă apropii. 

- Loveşte-mă. 

Am ezitat, uitându-mă la el nesigur, întrebându-mă dacă 
auzisem corect. 

- Haide. Loveşte-mă, spuse el din nou, pe un ton care nu-mi 
dădu altă opţiune decât să mă supun. 

Mi-am aruncat pumnul spre faţa lui, pumnul care îmi fusese 
de folos la şcoală ori de câte ori eram strigat corcitură şi care 
provocase câteva plângeri din partea părinţilor. 

In secunda următoare, m-am trezit întins pe iarba îmbibată de 
rouă, cu respiraţia tăiată. Spatele îmi amorţi, deşi pământul era 
moale. El mă puse iar pe picioare, iar mâna lui era fermă şi 
puternică. In faţa furiei mele, chipul lui îşi păstrase o privire 
amuzată. Işi ridică o mână în semn de conciliere şi spuse: 

- Vino. Lasă-mă să-ţi arăt cum se face. 

Mă rugă să-l lovesc din nou - /ent. Când pumnul meu era 
aproape de faţa lui, păşi abil într-o parte şi se apropie de mine. 
Braţul său se ridică şi îl întâlni pe al meu; cu o mişcare spiralată 

îmi ghidă mâna în afară, îmi prinse gâtul pe la spate, îmi învârti 
corpul dezechilibrat şi mă puse la pământ. Apoi mă lăsă să-l 
lovesc şi eu şi, după câteva încercări, am reuşit să-l pun jos. Am 
fost încântat. 

- Ce ai simţit? mă întrebă. 

- Ca şi cum toate s-au întâlnit când te-am doborât. 

l-am răspuns cum am putut mai bine. Dacă aş fi voit să sune 
pretenţios, aş fi putut să-i spun că am simţit că mă învârtisem în 
armonie cu pământul. El păru însă bucuros şi satisfăcut de 
răspunsul meu. R 

A continuat să-mi arate mişcările până aproape de prânz. Imi 
era deja foame. 

- Vrei să mai înveţi? mă întrebă. 

_ Am dat din cap afirmativ. Mi-a spus să vin din nou, a doua zi. 
In timp ce vâsleam înapoi spre mal, mi-a spus: 

- Trebuie să ştii că un învăţător, când acceptă un discipol, îşi 
asumă o responsabilitate grea. Discipolul, în schimb, trebuie să 
fie pregătit să se dedice total. Nu e loc de incertitudine, nici de 
răzgândire. Eşti în stare de asta? 

M-am oprit din văslit şi, în timp ce ne apropiam de mal, m-am 
gândit la avertismentul lui. Soarele era fierbinte, străpungând 
suprafaţa mării, aruncând umbre şi brățări de lumină albă în 
adâncul mării, făcând ca modelele de nisip lăsate de maree să 
pară unduitoare ca o fata morgana. Am simţit că îmi spunea mai 
mult decât rostea, chiar dacă nu puteam înţelege totul. Eram 
însă convins de un singur lucru. Voiam ceea ce îmi putea oferi, 
aşa că am încuviinţat. 


Mi-am petrecut restul zilei gândindu-mă la persoana aceasta 
ciudată care intrase în viaţa mea. Semestrul şcolar se terminase, 
făcând loc vacanței de vară, şi eram eliberat de monotona 
regurgitare a verbelor latine şi înțelegerea formulelor 
matematice. Mă aflam într-o poziţie de invidiat; banii nu erau o 
problemă, de vreme ce costurile achiziţiilor mele erau acoperite 
lunar de firma familiei. Servitorii casei erau ocupați cu treburile 
lor şi mă lăsară singur; ajunsesem la un pact tăcut: niciun raport 
negativ de la niciunul din noi către tatăl meu. Era un pact care 
ne convenea tuturor. 

Dacă voiam să fiu antrenat de Endo-san, trebuia totuşi să fiu 
discret. Majoritatea servitorilor erau chinezi şi prietenia mea cu 
un japonez ar fi putut rupe pactul - chinezii nu simțeau niciun fel 

de afecţiune pentru verii lor îndepărtați de peste mare. Fiinţa 
mea pe jumătate chineză îi făcea să presupună că eram 
înţelegător faţă de situaţia familiilor lor părăsite în China - până 
şi eu ştiam, din relatările lor constante, de atrocitățile comise de 
japonezi acolo -, dar ei n-au ştiut niciodată că nu mă simţeam 
deloc legat de Anglia ori China. Eram un copil născut între două 
lumi, dar care nu aparţinea niciuneia dintre ele. De la bun 
început, l-am tratat pe Endo-san nu ca pe un japonez, nu ca pe 
un membru al unei rase detestate, ci ca pe un om şi de aceea 
am legat, încă din primele clipe, o prietenie strânsă. 


Mi-am început lecţiile de aikijutsu în dimineaţa următoare, 
intrând într-un ritual al învăţării care a continuat în mare parte 
neîntrerupt timp de aproape trei ani. Vâsleam până la insulă 
când era încă întuneric şi puteau fi văzute urme stelelor 
ascunzându-se în spatele vălului celest. In mod inevitabil, Endo- 
san mă aştepta nerăbdător, cu o expresie severă. 

Ne făceam plecăciunile şi ne întindeam membrele. El începea 
cu paşii cei mai simpli, învăţându-mă să ies uşor din linia de atac, 
cu un număr minim de mişcări. 

- Intr-o luptă, cu cât faci mai puţini paşi, cu atât vei fi mai 
eficient, îmi spuse el la prima lecţie. 

Rareori vorbea în timp ce mă învăţa, fiind la fel de cumpătat 
cu vorbele ca şi cu scurtele, bruştele mişcări pentru care pleda. 

M-a învăţat, totodată, detaliile unei lovituri cu pumnul sau 
piciorul şi ce puncte vitale trebuia să urmăresc. 

- Ca să ai o apărare puternică, trebuie să cunoşti ce tipuri de 
lovituri şi de atacuri există, spuse el, în vreme ce mâinile lui mi 
se năpustiră pe faţă, pe piept şi vintre, într-un set de trei pumni 
rapizi, nevăzuţi. Se opriră la nasul meu şi i-am putut vedea liniile 
articulaţiilor şi nişte şuviţe firave de păr; i-am simţit parfumul 
uşor al pielii. 

- Priveşte în jos, îmi spuse. 

Piciorul lui se proptise în genunchiul meu. Dacă şi-ar fi 
terminat lovitura, l-ar fi rupt. 

- Niciodată să nu te uiţi la pumnii atacatorului. Uită-te la 
întregul corp. Atunci vei şti ce urmează. 

Am fost învăţat principalele mişcări în primele mele patru 
săptămâni de antrenament. Lecţiile zilnice durau trei ore. 
Duminicile îmi cerea să particip la două sesiuni, una dimineaţa şi 
alta seara. Mă învăţă ukemi - cum să cad în siguranţă, să mă 

rostogolesc pe pământ şi să mă ridic într-o poziţie fermă, atunci 
când mă arunca. 

Aruncările lui erau puternice şi iniţial mă opuneam, temându- 
mă să nu mă rănesc. Imi înţepeneam corpul de fiecare dată când 
încerca să mă arunce în aer. A 

- Trebuie să te dezmorţeşti, îmi spunea. Iți vei provoca mai 
mult rău dacă opui rezistenţă tehnicii. Urmează fluxul de energie, 
nu te opune. 

Mi-a fost greu să îl cred, pentru că instrucţiunile lui păreau 
contradictorii. Mi-a simţit îndoiala şi agitația şi a încercat să mă 
liniştească, arătându-mi o fotografie monocromă pe un perete. 
Aceasta înfăţişa o pereche de mâini prinse la încheieturi de către 
o altă pereche de mâini. Palmele mâinilor prinse - mâinile 
dominate, socotisem eu - erau deschise, părând să se 
odihnească pe încheieturile mâinilor dominante. La început am 
crezut că impresia creată de cele două perechi de mâini era una 
de agresiune, dar, spre surprinderea mea, am simţit că scena mă 
liniştea tot mai tare. 

- Intotdeauna am simţit că această fotografie a reuşit să 
capteze esenţa luptei de aikijutsu, remarcă Endo-san. Există o 
legătură fizică şi spirituală între tine şi partenerul tău. Nu există 
rezistenţă, doar încredere. 

Imi prinse mâinile în aceeaşi manieră şi mă rugă să-mi întind 
braţele şi să-mi aşez palmele pe încheieturile lui. Am simţit 
imediat ce încerca să-mi comunice. Această atingere unificatoare 
era, la un nivel, cea mai primară interacţiune umană, însă părea, 
de asemenea, să atingă un plan mai înalt de uniune ce depăşea 
fizicul, astfel că, atunci când mi-a eliberat mâinile, am simţit că 
pierdusem ceva nepreţuit. 

- În timpul unei lecţii, încrederea este literă de lege, spuse 
Endo-san. Am încredere în tine că nu o să mă ataci într-o 
manieră pe care nu am aprobat-o şi trebuie să mă crezi că nu te 
voi răni când îţi neutralizez atacul. Fără încredere, nu putem să 
ne mişcăm şi nimic nu poate fi împlinit. 

- Dar simt că trebuie să mă predau complet când mă încerci 
la tehnica de aruncare. 

- Exact. Supunere completă, dar nu abandon complet al 
simţurilor. Întotdeauna trebuie să simţi. Simte-mi tehnica, simte- 
mi direcţia forţei, cum te mişti prin aer şi cum te vei întâlni cu 
pământul. Simte, deschide-te, fii conştient de tot. Dacă ceva 
merge rău, dacă tehnica mea e imperfectă sau dacă te 

dezamăgesc, atunci cel puţin te afli în poziţia de a te proteja şi 
de a cădea în siguranţă. 

Mă mai aruncă de câteva ori şi începu să mi se pară mai uşor. 
Nu mai eram atât de tensionant şi mişcările păreau să curgă mai 
natural. 

- In schimbul faptului că te supui aruncăturii, primeşti darul 
zborului, îmi spuse. 

Era adevărat. Curând am început să mă bucur de senzaţia 
emoţionantă de a fi aruncat în aer, de a pluti neancorat pentru 
câteva secunde, înainte de a-mi încovoia trupul într-o sferă, 
reatingând pământul. Şi am descoperit că pe măsură ce îl 
atacam mai tare, direcţionându-mi forţa împotriva lui cu mai 
multă putere, el mă putea arunca mai mult, şi cu atât mai mult 
puteam rămâne în acel zbor plin de fericire. Nu-mi mai era frică, 
iar la sfârşitul fiecărei lecţii îi ceream să mă arunce încontinuu 
până când eram epuizat şi nu mai puteam. 

Era şi un sac de pânză umplut cu nisip pe care trebuia să-l 
lovesc cu pumnul şi piciorul de sute de ori, în fiecare zi. Endo-san 
cerea putere şi viteză şi am lucrat până la epuizare ca să ating 
standardele impuse de el. Era strict şi neînduplecat, dar pasionat 
de munca lui de parcă mai predase în trecut şi acum îi ducea 
dorul. Imi plăceau lecţiile la nebunie. Spiritele noastre se 
întindeau cum se împrăştie lumina soarelui pe cer. Expiram prin 
plămâni, gâtlej, tălpi, piele; expiram prin furnicăturile din 
vârfurile degetelor. Respiram; trăiam. 

- Aici îşi are originea întreaga putere - în respiraţie, kokyu. 

Arătă spre un loc sub buric. 

- Tanden este centrul fiinţei tale, centrul universului. Leagă-l 
întotdeauna de centrul adversarului tău cu respiraţia şi energia, 
cu al tău Ki. 

Ochii îi sclipeau, pulsând de o energie cosmică ce părea să o 
atingă pe a mea. M-au imobilizat ca pe un iepure hipnotizat de 
privirea fixă a tigrului. Mâinile lui s-au întins şi mi-a trosnit 
umerii. 

- Şi în vecii vecilor să nu priveşti direct în ochii adversarului. 
Să-ţi aminteşti asta mereu. 

E uimitor ce poate săvârşi cineva când are un profesor 
excelent. Endo-sensei, aşa îl strigam în timpul lecţiilor noastre - 
profesor. Am ştiut că era mulţumit de mine când şi-a dat seama 
că nu-i tratam lecţiile cu uşurinţă. Nu mi-a spus niciodată asta, 
dar în curând am învăţat că o arăta prin alte căi. 

Într-o dimineaţă, în timp ce mă pregăteam să plec acasă după 
o lecţie grea şi dureroasă, m-a oprit şi mi-a spus: 

- Nu am terminat. A 

Mi-a cerut să-l urmez în casă. lnăuntru, am îngenuncheat pe 
podea, înaintea unei mese de lemn. El deschise o cutie şi scoase 
din interior o pensulă. Intinse o coală de hârtie de orez şi macină 
un beţişor de cerneală: într-un mojar pătrăţos de piatră, scobit în 
mijloc, până când o mică pată de cerneală acoperi adâncitura. 

Procesul de măcinare răspândi o dâră uşoară de parfum, 
cuvinte neformate risipindu-se în aer. Cerneala se îngroşă, iar 
când el fu satisfăcut de noua consistenţă, se opri şi aşeză stiloul 
pe un suport de marmură. 

- Cerneala, şmirghelul, pensula de scris şi hârtia, acestea 
erau descrise de chinezii antici ca fiind cele Patru Comori ale 
Studiului, spuse. 

Privi îndeaproape coala nescrisă din hârtie de orez, ca şi cum 
ar fi văzut cuvinte deja scrise. Işi suflecă mâneca şi înmuie 
pensula în cerneală, îi dădu o formă sprijinind-o de şmirghel şi 
începu să scrie. 

Era o serie de linii drepte şi curbate, mâna lui apăsând 
pensula pe hârtie acolo unde voia o urmă groasă şi aproape 
ridicând-o cu totul în aer când dorea să lase doar urmă uşoară. 
Vârful pensulei nu pierdu niciodată contactul cu suprafaţa hârtiei 
până când nu atinse marginea colii; atunci pensula fu ridicată 
brusc, ca un tigru de pradă sărind de pe o piatră. 

- Numele meu, îmi spuse, înmânându-mi pensula. 

Degetele lui s-au curbat peste ale mele în timp ce îmi arăta 
cum se ţine. 

- E ca atunci când ţii o sabie, nici prea strâns, dar nici să-ţi 
cadă din mână. După felul în care cineva ţine pensula, îţi poţi da 
seama cum îşi ţine şi cum îşi mânuieşte sabia şi, în cele din 
urmă, cum îşi trăieşte viaţa. 

Am copiat liniile pe hârtia de orez. 

- Există o ordine conform căreia ştii ce linie desenezi mai 
întâi, asemănătoare imprimeurilor de pe ken - sabia, îmi spuse 
el. Şi, ca în aikijutsu unde nu trebuie să pierzi niciodată legătura 


3 Beţişor de cerneală (în orig. ink-stick) - cerneala folosită în 
caligrafia japoneză nu este în formă lichidă, ci se prezintă în stare 
solidă, în forma unui beţişor în a cărui compoziţie intră funingine 
vegetală şi clei. Pentru a obţine cerneala în stare lichidă, caligraful 
trebuie să macine beţişorul în apă, folosindu-se de o piatră specială. 

cu atacatorul tău, tot aşa nu trebuie niciodată să pierzi legătura 
dintre pensulă, hârtie şi centrul fiinţei tale. 

Am mai încercat de câteva ori, dar pensula mea se mişcă 
stângaci, ca o pasăre rănită târându-se pe un drum. El oftă şi am 
putut vedea că devenea din ce în ce mai nerăbdător. 

- Nu scrie cu mintea. Scrie cu sufletul. Nu gândi; mişcările 
trebuie să iasă libere de sub greutatea gândurilor tale. 

Împături produsul efortului meu într-un pătrat îngrijit şi spuse: 

- Ajunge. |ţi voi da setul tău de scris, ca să poţi exersa de unul 
singur. 

Voia să învăţ să vorbesc japoneza, să citesc şi să scriu în cele 
trei forme de scriere japoneză: hiragana, katakana şi kanji. 

- De ce trebuie să învăţ limba? 

- Pentru că şi eu mi-am dat osteneala să o învăţpe ata. 

Mă privi. 

- Şi pentru că într-o zi îţi va salva viaţa. 

Era o muncă laborioasă, dar îmi făcea plăcere. Poate că după 
ani de plictiseală într-o şcoală rigidă, fusesem, în sfârşit, liber să 
învăţ cu adevărat. 

Am petrecut o groază de timp pe insula lui, chiar şi atunci 
când el era la biroul său din consulatul japonez, în calitate de 
consul-delegat al regiunii de nord a Malaeziei, se ocupa de 
afacerile micii comunităţi japoneze. Astfel, avea mult timp liber, 
deşi se iveau ocazii când trebuia să participe la recepții şi la 
dineuri. Refuzase ofertele de cazare la sediul consulatelor, 
preferând să locuiască singur. 

l-am spus că momentan japonezii nu erau foarte populari în 
Asia, dată fiind prezenţa lor în China. 

- Hai să nu vorbim de război şi evenimente ce au loc departe 
de noi, zise el pe un ton categoric. 

Mă obişnuisem deja cu maniera lui de a vorbi, dar răspunsul 
lui mi s-a părut derutant. El văzu expresia ofensată de pe chipul 
meu şi îşi îmblânzi tonul. 

- Guvernul vostru ne-a presat să încetăm atacurile în China, 
chiar dacă Anglia şi Japonia nu sunt în război şi toată afacerea nu 
e treaba englezilor. Azi a trebuit să ascult mustrările consilierului 
guvernamental. De parcă aş fi avut ceva de spus în deciziile 
luate la Tokio. lar asta de la un reprezentant al guvernului căruia 
i s-a părut potrivit să transforme o naţiune de chinezi sănătoşi în 
nişte dependenţi de opiu, doar ca să poată forţa guvernul chinez 
să se ocupe de comerţ. 

Printr-o fluturare din mână i-am sugerat că nu era cazul să se 
justifice, pentru că avea dreptate. Comercianţii britanici, ajutaţi 
de canonierele guvernului, porniseră de două ori război pentru a 
introduce opiul în China, înclinând balanţa comerţului şi a 
schimbului extern în favoarea lor. De ce să vorbim de 
evenimente care nu ne privesc? 

M-am uitat la peretele plin de fotografii în timp ce el gătea. 
Era un fotograf avid. Erau imagini cu Japonia, majoritatea cu 
sate, munţi şi grădini botanice, însă nici măcar una cu familia lui. 
De fapt, aproape niciuna dintre fotografii nu era cu oameni. 
Degajau un fel neutralitate, o goliciune care îmi displăcea. 
Păreau să fi fost făcute în grabă, ca şi cum ar fi servit numai ca 
memento, nu ca amintire. Era una cu munţi înalţi şi acoperiţi de 
zăpadă care îmi captivă atenţia. 

- Aici unde e? l-am întrebat. 

- Acela este cel mai înalt munte din lume, în India. 

- Şi aceea? 

Am arătat spre ceea ce părea a fi singura fotografie în care 
pozase, şi chiar şi atunci părea micuţ şi aproape imposibil de 
distins sub o statuie masivă din gresie a lui Buddha, sculptată 
într-o coastă de deal. 

- Bamiyan, în Afganistan. Aceea este una din statuile lui 
Buddha. Cea în faţa căreia mă aflu aici este înaltă de cincizeci şi 
doi de metri, sculptată în secolul al treilea. Un grup de băieţi 
indieni a făcut fotografia pentru mine. 

- Ai călătorit mult, am zis. 

Fotografii cu păduri dese, plaje pustii şi munţi grandioşi erau 
ţintuite pe un alt perete. Am recunoscut minele de cositor din 
Ipoh şi rândurile de arbori de cauciuc ce acopereau mai toată 
coasta vestică a Malaeziei. Hutton & Sons deţinea un număr 
mare de plantaţii de cauciuc şi fotografiile mi-au redat liniştea 
dimineţilor când muncitorii de pe proprietate mergeau înainte și- 
napoi de-a lungul şirurilor de arbori de cauciuc şi făceau tăieturi 
în coaja lor, colectând seva lăptoasă până îşi umpleau cupele ce 
atârnau sub crestături. 

O pictură într-un mic alcov îmi atrase atenţia. Era un desen 
realizat în umbre de cerneală neagră diluată în apă, cu linii de 
pensulă simple şi aproape întâmplătoare, înfăţişa un bărbat chel 
cu o barbă grea şi o linie neştirbită de vopsea care era haina sa. 
Ochii îi erau larg deschişi şi am crezut că nu aveau pleoape. 
Restul picturii era un spaţiu gol. Am mers mai aproape de el să-l 

studiez, tulburat de ochii care priveau ţintă şi de pupilele negre. 

Endo-san, văzându-mă hipnotizat, explică: 

- Aceea este o copie a unei picturi de Miyamoto Musashi. 
Bărbatul din pictură este Daruma, un călugăr zen budist. Nu o 
atinge, îmi porunci el, când mi-am ridicat degetele să-i pipăi 
ochii, ca şi cum i-aş fi putut închide în locul călugărului, dăruindu- 
i odihna. 

Eu ştiam ce este un budist datorită influenţei surorii mamei 
mele: mătuşa Yu Mei era o adeptă hotărâtă a lui Buddha. Dar ce 
era un budist zen, l-am întrebat pe Endo-san. 

- O ramură a budismului influenţată în mare măsură de 
Daruma. li învaţă pe adepţii săi să găsească iluminarea prin 
meditaţie şi o riguroasă disciplină fizică. Şi înainte să întrebi ce 
este iluminarea, îţi voi spune că este un moment de claritate 
completă, de seninătate pură. În clipa aceea totul îţi este revelat. 
Unii reuşesc asta în ani, unii în luni, zile poate, alţii nu reuşesc 
niciodată. În Japonia numim o astfel de iluminare satori. Analele 
budismului zen au înregistrat-o ca întâmplându-li-se tinerilor 
novici, călugărilor neantrenaţi şi măturătorilor din templu, 
precum şi înţelepţilor învăţaţi şi patriarhilor din templu. 

Pentru o clipă, aveau o privire amuzată. 

- Nu face deosebiri. Când vine, vine. 

- Tu eşti iluminat? 

Se opri din ceea ce făcea, schiţă un zâmbet trist şi spuse: 

- Nu, nu sunt. Nu am fost niciodată. 

- De ce nu? 

- Asta-i o întrebare la care nu voi putea răspunde niciodată. 
Mă tem că nici chiar sensei-ul meu nu poate. 

- Eu voi deveni iluminat? am întrebat, deşi în acest punct îi 
înţelegeam doar vag cuvintele. 

Totuşi, adresând această întrebare, mă făcea să par serios şi 
inteligent. Părea a fi o întrebare aşteptată. 

- Eu te pot învăţa numai calea, asta-i tot. Ce faci tu cu ea şi ce 
face ea cu tine, acestea sunt dincolo de influenţa mea. 

Fiecare lecţie cu el se încheia cu o sesiune de o jumătate de 
oră de meditaţie - zazen, aşezaţi în poziţia zen. Asta ca să îmi 
eliberez mintea, să ajung la ceea ce el numea „Vidul”. Ce îl 
exaspera totuşi era incapacitatea mea de a o stăpâni. Era dificil 
să nu mă gândesc la nimic, când însăşi conştientizarea acestui 
efort devenea un gând. Oricât aş fi încercat, mi se părea 
imposibil. Eram frustrat, pentru că voiam să-i arăt că puteam să 

realizez ceea ce mie mi se părea a fi cel mai uşor lucru din toate. 
Sigur făcusem îndeajuns asta la şcoală încât să fiu un expert. 

- Imaginează-ţi respiraţia ca pe o coardă lungă şi subţire, îmi 
spunea. Acum trage-o înăuntru când respiri, trage-o adânc. 
Dincolo de plămânii tăi, chiar în locul de sub buric, în al tău 
tanden. Opreşte-te, las-o să se învârtă în jur şi apoi imaginează-ţi 
că e scoasă din nou în timp ce expiri. Asta e tot ce gândeşti în 
zazen - mai târziu, când vei progresa, nu te vei mă gândi la asta 
deloc. Nici nu-ţi vei mai sesiza respiraţia. Mai târziu. 

Mă înnebunea să stau doar, acolo, în maniera japoneză, cu 
picioarele strânse sub şezut. Inevitabil, atenţia mea era distrasă, 
un potop de gânduri şi imagini se declanşa în mintea mea şi 
pierdeam firul. 

Dar acelea au fost zile magice, cu puţin timp înainte ca firele 
ce legau lumea să se destrame. Europa intra în război şi Japonia 
îşi stabilea regimul-marionetă în Manciuria, ca bază de lansare 
într-o Chină lipsită de apărare. Se apropiau zile întunecate. Dar, 
pentru moment, soarele încă strălucea deasupra Malaeziei, a 
rândurilor nesfârşite de arbori de cauciuc şi deasupra minelor de 
cositor, cu melancolicul lor peisaj lunar unde culii imigranţi, duri 
şi neciopliţi, se ghemuiau în bălțile cu noroi şi cerneau tone de 
pământ şi apă ca să găsească nişte granule mici de minereu de 
cositor. Incă mai erau petreceri de frecventat, excursii de 
weekend pe dealul Penang, picnicuri pe plajă... 

Endo-san mă lovi pe spate cu palma şi am încercat grăbit să- 
mi regăsesc propriul fir încurcat. 

Am stat cu faţa spre mare, ale cărei valuri se rostogoleau ca 
ticăitul unui ceas al naturii. 

- Uită-te acolo, spuse el, arătând spre orizont. Vezi punctul 
unde se întâlneşte oceanul cu cerul? Stând aici, ai crede că acel 
punct este fix. Totuşi, de îndată ce te mişti, chiar şi doi 
centimetri, punctul acela se mişcă. Acolo trebuie să-ţi aşezi 
mintea, în locul în care se întâlnesc aerul şi apa. 

Atunci am înţeles ce voia, şi, pentru prima dată, chiar şi 
pentru câteva secunde, am reuşit să ating o stare totală de 
trezie. Pentru perioada aceea scurtă de timp am fost acolo, în 
punct, deşi punctul era pretutindeni. Spiritul căpătă noi proporţii, 
mintea mea se deschise şi inima zbură. 

Căpitanul Francis Light a obţinut insula Penang de la sultanul 
din Kedah, având visul de a o transforma într-un vital port 
britanic. L-a numit Georgetown, după numele regelui Angliei. 
Când m-am născut eu, colonia originală se transformase într-un 
labirint de străzi, întinzându-se de pe latura cheiului până la 
marginea junglei dese şi netulburate. 

Georgetown era divizat în trei secţiuni, în funcţie de rasă. 
Britanicii au luat cea mai bună parte, fireşte. Astfel că ţărmul era 
dominat de fortăreaţa Cornwallis şi de taberele forţelor armate. 
Birourile companiilor India de Est, Hutton & Sons, Empire 
Trading, ale băncilor Chartered, Hong Kong şi Shanghai erau 
toate situate în vecinătatea străzii Beach. 

În interior, oraşul era împărţit în cartiere chineze, indiene şi 
malaeze. Fiecare avea propriile caracteristici, propriile temple, 
asociaţii de clan, bresle şi moschei. Străzile, cu mici excepţii, 
aveau toate nume englezeşti, erau înguste şi înconjurate pe 
ambele părţi de clădiri cu magazine. Magazinele de la nivelul 
străzii vindeau bunuri din China, India, Anglia şi din diferite insule 
ale Arhipelagului Malaez. Negustorii şi familiile lor locuiau acolo 
de o viaţă întreagă; era un lucru obişnuit ca trei generaţii să 
locuiască în aceeaşi clădire şi, de fiecare dată când Endo-san şi 
cu mine mergeam de-a lungul drumului Campbell, puteam auzi 
plânsetele copiilor, bunici ţipând la servitori, chiar şi sunetul unui 
instrumentist erhu slobozind bocete de jale din instrumentul său 
cu corzi. 

Şi apoi erau mirosurile, mirosurile omniprezente ce au rămas 
neschimbate până în ziua de azi - parfumul mirodeniilor 
uscându-se la soare; dulciuri prăjite pe grătare cu cărbuni, curry 
clocotind pe plite încinse, peşte sărat şi uscat legănându-se pe 
sfori, nucşoară, creveţi marinaţi - toate aceste miresme se 
învârtejeau şi se amestecau cu mirosul mării, fuzionând într-un 
melanj picant ce ne pătrundea şi se adăpostea în memoria 
inimilor noastre. 

l-am arătat strada Armenească, unde trăiseră şi făcuseră 
comerţ imigranții din Armenia. 

- Pe mine m-au numit după strada asta. E vorba de al doilea 
nume al meu, Arminius, deşi nu-l folosesc niciodată. Mama l-a 

ales. Unii oameni au străzi numite după ei; la mine lucrurile stau 
invers, am spus eu şi el râse. 

Oamenii ne priveau atent în timp ce mergeam prin oraş. Chiar 
şi în hainele lui occidentale, Endo-san arăta ca un străin, cu 
trăsăturile lui prea rafinate, prea aristocratice pentru un chinez. 
Mergea fără să se grăbească, ţinându-şi spatele drept, şi 
bucurându-şi privirea cu prăvăliile şi negustorii ambulanți. 

M-a surprins când m-a dus într-o comunitate restrânsă de 
japonezi, aproape de marginea cartierului chinezesc, pe /ipun- 
Kay, strada Japoneză. Era o zonă aglomerată, cu magazine foto, 
restaurante, baruri şi prăvălii cu mâncare. Pentru mine nu era 
aproape nicio diferenţă între /ipun-kay şi cartierul chinezesc: 
chiar şi firmele arătau la fel, deşi nu eram eu cine ştie ce expert 
în limba chineză. Cu toate astea, străzile de aici erau foarte 
curate. Oamenii se plecau în faţa lui Endo-san când treceau pe 
lângă el. 

- Aici este, zise Endo-san, arătând cu degetul. Restaurantul 
doamnei Suzuki. 

Intrând, l-am găsit mobilat plăcut: mese joase de lemn, 
paravane-shoji şi picturi înrămate, cu scene din natură. Doamna 
Suzuki, o femeie slabă, cu ochii mici şi părul lăcuit, ne-a 
întâmpinat la intrare. Endo-san a salutat printr-o aplecare a 
capului câţiva clienţi permanenţi, în timp ce ne îndreptam spre 
masa noastră. 

- Nu mi-am dat seama niciodată că sunt atât de mulţi 
japonezi în Penang, am spus eu, în timp ce o tânără japoneză ne 
aşeza masa. 

M-am uitat îndelung la ea, privindu-i mişcările scurte. Era cu 
mult mai scundă decât mine, faţa ei era pictată în alb, iar buzele 
ei erau o explozie controlată de roşu. 

- Japonezii au fost aici ani la rând. Atraşi, cu toţii, de bogăţia 
acestei regiuni. 

Comandă el pentru mine, iar vocea chelneriţei sună ca nişte 
clopoței de vânt în timp ce repeta după el felurile de mâncare. 
Acestea sosiră repede. Majoritatea erau reci şi negătite, ceea ce 
m-a neliniştit. Erau şi destul de fade. Eu eram obişnuit cu 
mâncarea picantă din Penang, mâncare ce storcea transpiraţia 
din mine de parcă aş fi fost un burete îmbibat cu apă. l-am spus 
şi lui asta şi a zâmbit. 

- Eu nu m-am obişnuit cu mirodenii şi curry, spuse. Ceaiul îţi 
place? 

Am luat o înghiţitură. Avea un gust amar şi melancolic, ceea 
ce mă zăpăci, căci cum ar fi putut o băutură să capteze esenţa 
emoţiei? 

- Nici eu nu am o explicaţie pentru asta, spuse el când l-am 
întrebat. Mireasma Arborelui Singuratic. Este cultivat pe nişte 
dealuri, nu departe de casa mea. 

- Ce faci în partea aceasta a lumii? 

Eram curios. Nu-mi spusese niciodată prea multe despre el 
însuşi. Consultasem atlasul din bibliotecă şi m-am gândit că 
insulele ce formau Japonia o făceau să arate ca un căluţ-de- 
mare, înotând împotriva curenților oceanului. 

Ochii lui Endo-san s-au pierdut în depărtare, iar el şi-a 
împreunat mâinile pe masă. 

- Am crescut aproape de mare, într-un loc frumos care se 
vede dinspre Insula Miyajima. Vezi pictura cu structura vastă 
ieşind din mare? 

Arătă spre un perete din spatele meu. 

M-am întors să văd şi am clătinat din cap. 

- Aceea este o torii - o poartă spre un templu Shinto. Este un 
altar faimos în Japonia. Satul nostru are unul care este aproape 
similar cu acela, deşi recunosc că nu este la fel de impresionat. 
In fiecare dimineaţă soarele coboară să se odihnească pe el şi 
arde în nuanţe de roşu şi auriu, ca şi cum zeii tocmai l-au scos 
din cuptorul lor încins şi l-au lăsat în mare să se răcească. 

Liniile simple şi formele subtile ale porţii masive îmi păreau o 
ideogramă japoneză, ca şi cum o expresie de evlavie fusese 
transformată într-o structură fizică, o rugăciune devenită reală. 

El îmi spuse că provenea dintr-o familie de samurai, parte 
dintr-o dinastie aristocratică ce descreştea în putere. Negustorii 
le slăbeau puterea şi influenţa, deţinute cândva de clasele 
aristocratice şi militare, şi, adesea, aceste familii luau 
împrumuturi mari de la oamenii de afaceri când recolta de orez 
de pe feudele lor era foarte slabă. Tatăl lui Endo-san îl înfuriase 
pe Împărat şi se mutase departe de Tokio, ca să se aventureze în 
comerţ, vânzând orez şi lac americanilor şi chinezilor. 

- Tatăl tău a lucrat pentru Impăratul Japoniei? l-am întrebat 
eu, impresionat. 

- Ca mulţi dintre aristocrați. Nu este atât de important pe cât 
crezi. Tatăl meu era unul dintre oficialii care se îngrijeau de 
protocolul de curte, spuse Endo-san. Sfătuia diplomaţii din 
Occident cum să se adreseze Impăratului, ce haine trebuia să 

poarte, ce daruri se cuveneau aduse. 

- Cum l-a înfuriat pe Împărat? 

- Impăratul era înconjurat de o clică de consilieri militari de 
rang înalt, care doreau să extindă teritoriile noastre prin 
ocuparea Chinei. Tatăl meu a crezut că aceea ar fi fost o 
greşeală gravă. Din păcate, nu şi-a păstrat părerile doar pentru 
el. 

Tatăl lui se asigurase ca fiii săi să nu-şi uite niciodată trecutul, 
astfel că Endo-san îşi petrecuse copilăria învățând îndeletnicirile 
samurailor: luptă corp la corp, tragerea cu arcul, echitaţia, 
mânuirea sabiei, arta aranjării florilor şi caligrafia. Tatăl lui l-a 
învăţat şi cum se face comerţ, îmbinând principiile războiului cu 
cele ale cumpărării şi vânzării. 

- „Afacerile înseamnă război”, obişnuia tata să ne spună, zise 
Endo-san în timp ce sorbea din ceai. 

Se născuse în anul 1890, într-una dintre cele mai turbulente 
perioade din istoria Japoniei. Japonia ieşea atunci din sakoku, o 
izolare naţională autoimpusă sub Şogunatul Tokugawa, care 
durase două sute de ani. 

- Sakoku - „înlănţuie pământul” - însemna că Japonia îşi 
închisese porţile în faţa străinilor. Oamenii nu puteau călători în 
afara Japoniei. Unii au făcut-o; cei care erau prinşi erau 
condamnaţi la moarte. Cei care călătoreau în afară nu se mai 
puteau întoarce niciodată. Legile create de şogunul Tokugawa 
leyasu erau aplicate cu stricteţe. 

Mi-a spus că şogunul era comandantul militar suprem, având 
mai multă putere decât Impăratul, care era doar un simbol. 

- Din cauza legilor stricte ale Şogunatului Tokugawa, această 
perioadă de izolare a devenit o vârstă de aur pentru arte: poezia 
haiku, kabuki Noh. Dar în secolul al XIX-lea, Japonia era 
paralizată de foamete şi sărăcie. Eram o naţiune vlăguită de 
putere, lăsată în urmă, în timp ce lumea din afară avansa. Când 
americanii au navigat spre țărmurile noastre, a trebuit să ne 
supunem cererii lor de a deschide graniţele. 

Am încuviinţat în semn de înţelegere. Era la fel peste tot în 
Asia. Eu însumi eram rezultatul unei astfel de poveşti. 

- Politica uşilor închise mi-a slăbit ţara. In timp ce naţiunile din 
Vest cucereau şi colonizau, Japonia stătea pe margine, dorind să 
participe la evenimentele mondiale, dar împiedicată de izolarea 
ei istorică, de lipsa experienţei şi a cunoştinţelor tehnice. Noi ne- 
am trimis cele mai strălucitoare minţi să înveţe în Europa şi 

succesul naţiunilor occidentale ne-a inspirat propriile ambiţii 
militare. 

Şi-a clătinat capul uşor. 

- Şi venirea aşa-zişilor gai-jin - străinii - făcea comerţul atât 
de lucrativ. În timpul copilăriei mele eram obsedat de Occident. 
Am fost învăţat să cânt lucrările marilor compozitori europeni, 
am studiat istoriile europeană şi americană şi am primit lecţii de 
citire, scriere şi vorbire a limbii engleze. De aceea pot vorbi cu 
tine azi, într-un restaurant japonez din Malaezia, la mii de mile 
depărtare de locurile mele natale. Ciudat, nu-i aşa? 

- Casa mea este aici, niciodată în Anglia. Anglia este pentru 
mine la fel de străină ca, ei bine, ca Japonia, am spus eu. 

Tăcerea se aşternu între noi, o tăcere confortabilă, în timp ce 
ne cântăream unul altuia cuvintele. Să fi trecut numai două luni 
de când venise un bărbat să împrumute o barcă de la mine? Azi 
luam prânzul cu el, ascultând povestea vieţii lui. M-am simţit ca 
într-un vis, o piscină ireală şi molatică în care pluteam. 

Ne-am terminat mâncarea din peşte crud şi orez împachetat 
în alge de mare uscate. Era târziu când ne-a condus şoferul lui 
înapoi la Istana. În timp ce cobora treptele spre plajă, îmi spuse: 

- Mi-ar plăcea să văd mai mult din Penang. O să-mi arăţi 
împrejurimile? 

- Da, am spus, încântat că mă rugase. 


Aşa am devenit ghidul lui, ducându-l în jurul insulei. El voia să 
se uite mai întâi la temple şi am ştiut imediat pe care să i-l arăt. 

Endo-san a fost fascinat de Templul Norului de Azur, unde se 
instalaseră sute de vipere, încolăcite în jurul suporturilor de 
tămâie şi al stâlpilor ce sprijineau streaşină, inhalând fumul 
lumânărilor aprinse de credincioşi. 

A cumpărat un pachet de beţişoare parfumate de la un 
călugăr pe care le-a aşezat în urna largă de bronz, după ce a 
şoptit o rugăciune. Farfurii cu ouă fuseseră lăsate pe mese, ca 
ofrandă pentru şerpi. Am rămas pe loc, neştiind ce să fac. Religia 
nu jucase niciodată un rol important în viaţa mea. Mama fusese o 
budistă căzută în păcat, însă eu participam la slujba săptămânală 
de la Biserica St. George cu familia mea. Acest templu, cu 
scrierile lui complicate şi plăcile mari de lemn - cu lacul decojit şi 
fără luciu -, mi se părea ciudat. Diverşii zei şi zeițe găzduiţi în 
altare mă fixau cu ochii lor pe jumătate închişi când treceam pe 
lângă ei. 

Bătu un clopot şi prin fum am auzit incantaţia călugărilor. O 
cobră se desfăcu de pe un pilon şi alunecă legănându-se de-a 
lungul bucăţilor inegale de marmură. Limba ei sfârteca aerul, 
solzii ei luceau ca o mie de suflete captive. Un călugăr în trecere 
o ridică şi o atârnă pe speteaza unui scaun. M-a rugat să o ating. 
l-am mângâiat pielea uscată şi rece. Asemenea şerpilor, m-am 
simţit uşor hipnotizat de fumul şi sunetele incantaţiei ce-mi 
vibrau în corp pentru a fi absorbite în sânge şi oase. 

- O prezicătoare, spuse Endo-san, arătând spre o femeie 
bătrână, cu o înfăţişare masivă, care se răcorea cu un evantai de 
răchită. Hai să vedem ce ne poate spune. 

Am stat înaintea ei în timp ce-mi examina mâna. Pielea ei 
avea aceeaşi textură ca a cobrei. Mi-a studiat faţa şi arăta de 
parcă încerca din greu să-şi amintească unde mă mai văzuse. 

- Ai mai fost aici? m-a întrebat. 

Am dat din cap că nu. 

Imi pipăi liniile din palmă şi îmi ceru data şi ora exactă a 
naşterii. Vorbi în hokkien: 

- Te-ai născut cu darul ploii. Viaţa ta va fi plină de bogăţie şi 
succes. Dar te va încerca din greu. Ţine minte - tot ploaia aduce 
şi inundația. 

Prezicerea ei vagă mă făcu să-mi retrag mâinile, dar ea nu se 
simţi jignită. Se uită la Endo-san şi ochii ei deveniră visători, ca şi 
cum ar fi încercat să-şi amintească o persoană pe care o 
cunoscuse demult. Îşi întoarse privirea spre mine şi spuse: 

- Tu şi prietenul tău aveţi un trecut împreună, într-un alt timp. 
Şi tu ai o călătorie mai mare de făcut. După viaţa aceasta. 

Derutat, i-am tradus cuvintele lui Endo-san, care putea vorbi 
numai câteva fraze în dialectul local. El păru trist pe moment şi 
spuse uşor: 

- Aşadar cuvintele nu se schimbă niciodată, oriunde m-aş 
duce. 

L-am aşteptat să-mi spună ce înseamnă, dar a rămas tăcut şi 
gânditor. 

- Ce arată palma prietenului meu? am întrebat-o pe 
prezicătoare. 

Ea îşi încrucişa braţele pe piept şi refuză să-l atingă pe Endo- 
san. 

- El este un /ipunakui - o fantomă japoneză. Lor nu le citesc 
viitorul. Păzeşte-te de el. 

Eram ruşinat de modul în care îl refuzase pe Endo-san şi am 

vrut să-i îmbunez asprele cuvinte înainte de a i le reda. 

- Nu se simte bine, zice că nu mai poate să ghicească azi, i- 
am spus. 

Dar el îmi observă expresia chinuită şi clătină din cap, 
atingându-mi braţul să-mi dea de înţeles că nu-i scăpase nimic. 

Am plătit-o şi am ieşit din spaţiul întunecat şi atemporal al 
templului afară, în soare, lăsând reverberaţiile locului în urmă, cu 
trupurile încordându-ni-se încet, apoi liniştindu-se. Totul părea să 
se mişte mai rapid afară, până şi umbrele aruncate de soare. 

- Ce ai vrut să spui prin „cuvintele nu se schimbă niciodată”? 
am întrebat eu, când îmi aduse un pahar cu suc rece de cocos de 
la un vânzător de pe marginea drumului. 

- Am văzut multe prezicătoare, de toate felurile. Unele mi-au 
citit chipul, altele mi-au citit palma. Altele au intrat în transă şi au 
rugat spiritele să le ghideze. Şi întotdeauna se întorceau cu nişte 
cuvinte similare. Cea bătrână de acolo nici nu a trebuit să mă 
atingă, spuse el, începând să meargă unde ne aştepta şoferul lui. 

- Ce ţi-au spus? l-am întrebat, prinzându-l din urmă. 

Se opri şi se întoarse cu faţa spre mine. M-am simţit imediat 
obligat să-l privesc. 

- Mi-au spus că noi ne-am cunoscut de mult de tot. Că ne vom 
cunoaşte în timpurile ce vor veni. 

Găseam spusele lui, împreună cu afirmaţia ciudată a 
prezicătoarei, destul de greu de înţeles, şi nu m-am ferit să îi 
spun asta şi lui. 

- Tu eşti un credincios al lui Hristos, îmi spuse el. Nu ai de 
unde să ştii de Roata Devenirii în care cred budiştii. 

Am clătinat din cap. Văzându-mi ignoranţa, continuă: 

- Ce se întâmplă după ce mori? 

Mi-a fost uşor să răspund. 

- Te duci în Rai - dacă eşti bun. 

- Dar ce s-a întâmplat înainte să te naşti? Unde erai atunci? 

Intrebarea aceea simplă mă făcu să mă opresc din vorbit şi să 
mă gândesc. Nu se putea să fie Raiul. Altfel, care era scopul 
părăsirii lui şi reîntoarcerii în el? Intr-un final, i-am spus că nu 
ştiu. 

- Ai avut o altă viaţă. La finalul acelei vieţi te-ai născut din 
nou în viaţa aceasta. Şi aşa va continua până când îţi vei fi 
îndreptat toate slăbiciunile, toate greşelile. 

- Şi ce se va întâmpla atunci? 

- Poate că după o mie de vieţi, vei ajunge în nirvana. 

- Unde este asta? 

- Nu unde, ci mai degrabă ce este. Este o stare de iluminare. 
Eliberată de durere, suferinţă şi dorinţe, eliberată de timp. 

- Ca în Rai, am spus. 

El se întoarse să mă privească şi îşi încruntă sprâncenele. 

- Poate. 

- Deci versiunea creştină este mai scurtă. Trebuie să mori 
doar o dată. 

Râse. 

- Oh, cu siguranţă. 

Nu m-am mai gândit la cuvintele prezicătoarei. Explicaţiile lui 
Endo-san nu aveau sens pentru mine, aşa că nu am mai stăruit 
asupra lor. Antrenamentul meu se intensifica. In afară de lupta 
corp la corp, mă punea acum să exersez cu un băț de lemn. 
Arma se ridica la umerii mei când era fixată la sol, iar el o 
mânuia cu mare dexteritate, în mâinile lui, rigiditatea lemnului 
părea să capete o flexibilitate fluidă. 

- Odată ce ai stăpânit mişcările rudimentare ale băţului, vei 
învăţa cum să mânuieşti sabia. Uneori băţul va fi mortal faţă de 
sabie, spuse el. O sabie are un singur tăiş, dar un băț - jo - are 
două capete de lovitură. Şi întregul jo e un tăiş. 

Invârti băţul, mânuind cu uşurinţă coada băţului. 

- In ceea ce priveşte principiile aikijutsu, nu te opui direct 
forţei loviturii. Parezi, păşeşti pe margine ca să eviţi lovitura, 
redirecţionezi forţa şi-ţi dezechilibrezi adversarul. Este la fel cu o 
ken, sabia. 

Am simţit gravitatea din vocea lui în timp ce continuă: 

- Aceste principii se aplică şi vieţii tale zilnice. Niciodată să nu 
înfrunţi furia cuiva în mod direct. Distrage-i atenţia, chiar fii de 
acord cu el. Dezechilibrează-i mintea şi poţi să-l conduci oriunde 
vrei. 

Jo-ul sări din mâna lui şi am păşit uşor într-o parte fără să ezit. 
Aplicându-i un pumn atemi în coaste l-am făcut să-şi piardă 
echilibrul. Imbinându-mi mişcarea ulterioară cu dezechilibrarea 
lui, l-am aruncat la pământ, dezarmându-l de băț. El ateriză cu 
graţie şi îşi ghemui corpul într-o rostogolire înainte, numită 
ukemi, pentru ca apoi să se ridice în picioare. Când se întoarse, 
eu aveam aţintit vârful jo-ului spre partea cea mai moale a 
gâtului său. 

Am stat acolo, şi aproape că nu ne auzeam respiraţia. Numai 
şoapta lină a valurilor şi foşnetul frunzelor puteau fi auzite. 

Din acel moment, am mers până la capăt. El încă îmi ţinea 
piept, dar nu pentru multă vreme. In ceea ce mă priveşte, am 
dat ce aveam mai bun şi am primit în schimb de la el pumni, 
lovituri şi răni. Eram recunoscător faptului că familia mea nu era 
prin preajmă să mă vadă şchiopătând pe plajă, frecându-mi 
trupul, punându-mi balsam de camfor pe răni. El mă prevenise 
că în toate luptele cineva trebuia să se aştepte să fie lovit. 
Scopul era să reducem astfel de întâmplări la minimum. 

M-am antrenat şi pe cont propriu, făcând efortul de a 
transforma trezitul mai devreme într-un obicei zilnic. Cu mult 
timp înainte să fie la modă să alergi din pure motive de sănătate, 
eu o făceam deja, de-a lungul țărmului, uneori şi cincisprezece 
kilometri pe zi. Am dat jos grăsimea pe care o aveam, înlocuind-o 
cu o combinaţie ciudată între corpul unui alergător şi suportul 
muscular al unui a/kijutsu-ka. M-am luptat cu sabia, făcând sute 
de tăieturi zilnic, crescându-mi viteza până când sabia mea nu 
mai era decât o străfulgerare a aerului. Toate aceste activităţi 
mi-au crescut pofta de mâncare şi Ah Jin, bucătăreasa noastră, a 
început să se plângă de faptul că pierdeam în greutate deşi ea 
gătea foarte bine. 

Acestea au pus bazele unui regim ce a continuat până când 
am îmbătrânit - principii care m-au făcut unul dintre cei mai 
respectaţi profesori din lumea de după război. Singurele 
momente de răgaz pe care le-am avut au fost când Endo-san a 
trebuit să se implice în propria afacere. Care era aceea nu am 
întrebat niciodată. Nu ar fi fost politicos. 

Cea mai rentabilă cale de a vedea locul unde trăieşti este să i- 
| arăţi unui prieten. Mult timp luasem frumuseţea insulei Penang 
ca pe un dat, şi numai în calitatea mea de ghid al lui Endo-san 
am învăţat să-mi iubesc din nou casa, cu o intensitate ce m-a 
surprins şi m-a încântat. 

După experienţa cu prezicătoarea din Templul Şerpilor, am 
făcut un efort în plus să mă asigur că evitam templele ori de câte 
ori exploram străzile din Georgetow. Nu exista niciodată o criză 
de locuri pe care să i le arăt şi, ca să-l impresionez cu anecdote 
şi fapte mai puţin cunoscute, am învăţat mai multe despre casa 
mea, întrebându-i pe servitorii de la Istana şi citind cărţile din 
biblioteca tatălui meu. 

Intr-o seară, ne-am oprit în faţa Bisericii St. George, atraşi de 
vocile corului care repeta. Am păşit înăuntru şi ne-am aşezat în 
ultima strană. 

- Când eram mai mic, i-am şoptit, obişnuiam să cânt în cor. 

Imi făcu semn să tac şi închise ochii, în timp ce vocile ne 
învăluiau. Eu am stat şi am ascultat din nou imnurile tradiţionale 
englezeşti care formaseră muzica anilor când eram doar un 
băieţel. Renunţasem să mai cânt în momentul în care mi s-a 
schimbat vocea, în urmă cu patru ani, dar mă liniştea faptul că 
melodiile şi ritualul slujbei rămăseseră neschimbate. 

După aceea, în timp ce străbăteam curtea bisericii, Endo-san 
spuse: 

- A fost o selecţie foarte emoţionantă. 

- Poate că acum poţi începe să înţelegi de ce au englezii 
senzaţia că trebuie să colonizeze jumătate din lume. 

Văzu că eram doar pe jumătate serios. 

- Ce au însemnat acele ultime versuri? mă întrebă. Am auzit 
cuvântul sabie. 

Imi puteam încă aminti versurile pe care le-am cântat atât de 
des: 

- Nu voi înceta să lupt cu mintea, nici sabia nu va dormi în 
mâna mea... 

El încuviinţă şi repetă acele versuri. 

- Nu pot fi de acord. Sabia trebuie să rămână întotdeauna 
ultima opţiune. 

- E doar un cântec, am spus eu. 

- Insă un cântec, după cum ai observat, destul de puternic 
încât să conducă o naţiune. 

- Noi folosim săbii la antrenament, am subliniat. 

- Ce te învăţ eu? 

- Să lupt, am spus. 

- Nu. Acesta este ultimul lucru care te învăţ. Ce îmi doresc să- 
ţi arăt este cum să nu lupţi. Cum să nu foloseşti niciodată ce ai 
fost învăţat, decât dacă viaţa ta este în pericol. Şi chiar şi atunci, 
dacă poţi s-o eviţi, cu atât mai bine. 

M-a pus să-i promit că îmi voi aminti asta mereu. 

A plouat mult în zilele ce-au urmat şi nu am putut să-i arăt 
oraşul. Dar când s-au limpezit din nou cerurile, l-am luat şi am 
explorat cheiul şi depozitele de la marginea mării. Ne-am plimbat 
până la capătul digului de lemn şi am stat uitându-ne la insula 
malaeză. 

- Ce este locul acela? 

Arăta spre un grup de clădiri de pe malul Butterworth-ului, 
unde două nave erau trase în docul de uscat, ridicate din apă, 
carenele lor ruginite arătând de parcă fuseseră mânjite cu pudră 
de galangal’. 

- Al doilea cel mai mare şantier naval din ţară, după cel din 
Singapore, am spus eu. Şi marina îl foloseşte pentru reparaţii. 

Endo-san a studiat şantierul pentru un timp. Apoi s-a întors să 
privească lanţul de coline din spatele nostru. 

- Voiam să te întreb cum se numeşte dealul acela, pe care 
sunt nişte case. 

Ştiam, chiar şi fără să mă uit, la ce se referea. 

- Dealul Penang. Cel mai înalt punct de pe insulă. Casele pe 
care le vezi tu sunt casele guvernului şi case de vacanţă. Şi noi 
avem o casă acolo, sus. 

- O să mă duci acolo? întrebă el. 

- Aveam de gând, i-am răspuns. 


Ne-am urcat pe dealul Penang la sfârşitul săptămânii, în zori. 
Şoferul lui ne-a lăsat la poalele dealului, la trei kilometri de 
Georgetown, aproape de grădinile botanice şi am mers timp de 
zece minute prin pădure. Plouase în noaptea dinainte şi poteca 
era alunecoasă, frunzele moarte transformându-se într-o pastă 


+ Galangal - plantă din estul Asiei, ale cărei rădăcini sunt extrem de 
aromatice, fiind folosite în medicină dar şi drept condiment. 

moale sub cizmele noastre. Ramurile ne udau în timp ce le 
dădeam într-o parte. 

- Este pe aici, pe undeva, am spus eu, folosindu-mi bastonul 
ca să mă sprijin în timp ce urcam o pantă noroioasă. 

- Ei bine, eu nu am auzit niciodată de ea, replică Endo-san. 

- Asta pentru că nu ai călătorit niciodată cu localnicii. 

Am alunecat, dar mâna lui m-a prins ferm, redându-mi 
echilibrul. 

- Atenţie. 

- Aici este, am spus eu. Poarta Lunii. 

Odată trebuie să fi fost la fel de albă ca luna plină pe un cer 
fără nori. Acum peretele cu cercul gol din el era pătat de muşchi 
şi ciuperci. Excrementele păsărilor, întinse de rafalele de ploaie 
şi uscate de căldură, îi vărgau laturile. Stătea singură la 
marginea junglei. Doar o lespede pătrată, din cărămizi tencuite 
în alb şi trei trepte conduceau spre poarta rotundă aşezată în 
centru. 

Am trecut prin ea şi am început să urcăm dealul Penang. 

- Cât este de înalt? întrebă Endo-san. 

- Un pic peste şase sute de metri. Va dura aproape trei ore să 
ajungem în vârf. Nu se compară cu cel mai înalt munte din lume. 

Am fi putut lua funicularul, care funcţiona încă din anul 1923, 
dar Endo-san refuzase. Voia să simtă urcuşul, îmi spuse. Urma să 
luăm funicularul la întoarcere. 

După o oră de mers, asudam. Bagajul îmi părea greu Şi, în 
ciuda antrenamentului meu zilnic, simţeam că mă sufoc. 

- Vino, nu te opri, spuse Endo-san, lovindu-mi gambele goale 
cu băţul lui. 

El urca înaintea mea şi stabilea ritmul. Ploaia lovea poteca, 
udându-ne cizmele. Aveam mâinile pline de noroi, căci mă 
agăţasem de ramurile ude ca să pot înainta. Rădăcini multe, la 
fel de groase ca încheieturile mele, ieşeau din pământ şi ne 
îngreunau mersul. 

Ne-am oprit la o cabană aflată la jumătatea drumului, unde se 
servea ceai, şi i-am salutat pe ceilalţi drumeţi matinali. 

- Uită-te la ei, zise Endo-san. Nu par la fel de obosiţi ca tine. Şi 
mulţi dintre ei nu mai sunt tineri. 

- Sunt nişte oameni care se caţără în fiecare dimineaţă pe 
dealul acesta. Sunt sigur că deja s-au obişnuit cu el, m-am apărat 
eu. 

Endo-san îşi scoase aparatul de fotografiat şi îmi făcu o poză 

cum stăteam pe o bancă de lemn în timp ce sorbeam dintr-o 
ceaşcă de ceai aburind. |n jurul meu, păsările în colivii de 
bambus, aduse de către excursionişti, ciripeau şi săreau pe 
stinghiile lor, simțind apropierea zorilor. 

- Hai să mergem, te-ai odihnit destul, spuse Endo-san. 

Ne-am reluat urcuşul. Soarele se strecura prin bolta de frunze 
şi încălzea aerul. Din pământ unduiau fâşii de abur de parcă 
cineva aprinsese beţişoare parfumate şi le înfipsese în pământul 
umed. Maimuţele ţipau în timp ce săreau de pe o ramură pe alta, 
pulverizându-ne cu picături grele de apă şi crenguţe umede. 
Ocazional, reuşeam să le vedem, creaturi mari, maro şi blănoase, 
ce dispăreau rapid în copaci, şi a căror trecere era trădată doar 
de frunzele tremurânde. 

Puțin înainte de ora prânzului, am ajuns în vârful ce răsărea 
dintr-o străduţă din spatele hotelului Bellevue. 

Aerul era rece la înălţimea asta şi vântul bătea în bancuri de 
ceaţă. Am cumpărat sirop din trestie de zahăr pisată de la un 
vânzător ambulant şi eu l-am băut în grabă, ca şi cum mi-ar fi 
fost teamă să nu dispară. Am trecut de hotel şi am coborât pe un 
drum îngust. Nu era nicio maşină acolo sus, doar biciclete şi 
câteva camioane militare. 

- Dealul acesta este mereu aglomerat cu ang-mohs, am spus. 

El păru confuz. 

- „Perii Roşii”, i-am explicat. 

Fraza era folosită pentru a-i descrie pe europeni, mulţi dintre 
aceştia evitând perioadele cele mai agresive ale sezonului 
fierbinte din Georgetown, urcând în vârful dealului. Endo-san 
râse. 

Am făcut stânga în dreptul unei fântâni de piatră aşezate într- 
un cerc de plante înflorite şi am intrat prin porţile ce duceau spre 
Istana Kechil, Micul Palat. Am scos cheia şi am deschis uşa din 
faţă. Nu era nimeni înăuntru. Tatăl meu venea să vâneze 
becaţine, păsări din Siberia care alegeau să se adăpostească 
acolo pe timp de iarnă, aşadar, nu a permis niciodată nimănui să 
folosească acea casă, chiar şi când nu stăteam acolo. Trecuse 
multă vreme de când o vizitasem ultima dată. 

Casa era prăfuită şi rece, cu un aer dezolant, învăluită de 
tăcere. Am deschis ferestrele şi uşile şi am ieşit în grădină, acolo 
unde  arbuştii de bougainvillea? şi hibiscus erau  înfloriţi, 


5 Bougainvillea - plantă tropicală, căţărătoare, cu flori de culoare 
roşie sau violet. 

legănându-se în bătaia vântului. 

Endo-san urcă pe zidul scund din blocuri de granit care 
îngrădea proprietatea pentru ca oamenii să nu cadă în râpa de 
dedesubt. Se dovedi a fi o zi senină şi tot oraşul Georgetown se 
întindea sub noi. Puteam vedea chiar şi peste canal, până la 
munţii din Kedah. Părând nişte pete albastre din pricina 
depărtării, aceştia se întindeau sub un strat de nori. Inconjurând 
munţii erau ţinuturile joase, împărţite în petice colorate de 
orezării. Fire subţiri de alb tiveau suprafaţa netedă a mării: 
bacuri transportând încărcătura la țărm; vapoare cu abur 
îndreptându-se spre Kuala Lumpur, Singapore, India şi lumea 
îndepărtată; bărci ale marinei patrulând după piraţii din Sumatra 
şi Strâmtoarea Sunda. 

El îşi fixă trepiedul şi începu să fotografieze: est, vest, toate 
direcţiile, întorcându-şi camera cu precizie ca şi cum marcase o 
grilă pe pământ. Aparatul ţăcănea şi ţăcănea, ca un gecko în 
sezonul de împerechere. 

Mi-am amintit de fotografiile din casa lui şi m-am întrebat de 
ce nu apărea niciodată în ele. Era deoarece călătorise 
întotdeauna singur? 

- Lasă-mă să-ţi fac nişte poze, să fii şi tu în ele, m-am oferit 
eu. 

Mă refuză. 

- Chipul meu n-ar face decât să strice pozele. 


Din experienţă, ştiam că noaptea avea să fie rece pe deal, aşa 
că veniserăm pregătiţi. Am mers până la hotelul Bellevue să 
luăm masa de seară, îmbrăcaţi în jachetele noastre negre de 
cină. Ospătarul-şef ne-a condus pe verandă, de unde se puteau 
admira luminile oraşului de sub noi, care se revărsau înăuntru, 
ca o maree din fosfor alb, traversând marginea apei până la 
Cheiul Weld. Marea care încercuia Penangul era nevăzută în 
întuneric şi numai granulele de lumină indicau locul bărcilor. 

Endo-san spuse pe un ton recunoscător: 

- Mulţumesc că m-ai adus aici, sus. Priveliştea merită urcuşul, 
nu-i aşa? 

- Intr-adevăr, Endo-san, am spus, ştiind cumva că aceasta 
avea să fie o noapte pe care mi-o voi aduce aminte mereu. 

El îşi îngustă ochii studiind viţa-de-vie de pe spalierele de 
deasupra noastră. Ceva se mişca uşor printre ele. 

- Ce văd eu sunt şerpi în jurul viței? 

- Vipere, am răspuns. Unul din lucrurile cu care se mândreşte 
hotelul. N-ai de ce să te temi - nimeni n-a fost vreodată muşcat 
aici. De-abia le poţi vedea, aşa de bine sunt camuflate. 

- Dar tu ştii că ele pândesc chiar deasupra, gata să cadă pe 
tine. 

- Eu le ignor, aşa cum fac toţi cei care mănâncă aici. 

- Grozava capacitate umană de a alege să nu vadă, spuse el. 

- Face viaţa mai uşoară, am zis eu. 

Ospătarul aşeză pe masa noastră o maşină de gătit şi o oală. 
Pe un platou erau nişte ouă, salată, pui, ochi de peşte şi tăiţei. In 
timp ce apa fierbea, am început să azvârlim în oală tot ce era pe 
platou. 

- Cum se numeşte? întrebă el. Arată ca shabu shabu al 
nostru. 

- Vapor cu aburi. Perfect pentru o noapte ca aceasta. 

- Când se întoarce familia ta din Londra? întrebă el, în timp ce 
aşeza un ou fiert pe farfuria mea. 

- Aproape de finele anului. 

Mi-am ars limba când am muşcat din ou. 

- Povesteşte-mi despre ei. 

M-am gândit o vreme înainte să-i răspund. De obicei, luăm ca 
atare lucrurile care ţin de familie; eu nu m-am gândit niciodată 
să o descriu pe a mea nimănui. Am sorbit din ceai să-mi răcoresc 
limba şi am spus: 

- Tata are patruzeci şi nouă de ani. Are părul cărunt - aproape 
alb -, dar multe femei cred că este foarte arătos. Se menţine în 
formă înotând şi navigând. Lucrează din greu. Obişnuia să 
petreacă mai mult timp cu noi, dar după ce a murit mama... Asta 
îmi spune Isabel. Eram prea mic atunci... 

Am ridicat din umeri, neştiind cum să-i explic detaşarea 
tatălui meu faţă de copiii lui, după moartea mamei. 

- Da, l-am cunoscut când am semnat contractul de închiriere 
a insulei. 

- Am doi fraţi. Edward are douăzeci şi şase de ani şi William 
douăzeci şi trei. Cred că amândoi seamănă mult cu tatăl meu. 
Edward studiază Dreptul - ca şi tatăl meu; este un avocat 
talentat, dar a ales să lucreze pentru afacerea familiei. William a 
absolvit facultatea anul trecut şi tata vrea ca şi el să lucreze 
pentru afacerea familiei. 

- Ca toţi taţii, spuse Endo-san. 

- Edward - ei bine, nu sunt prea apropiat de Edward. E rece 

cu mine şi vorbim rar. Isabel are douăzeci şi unu de ani şi cred că 
în multe privinţe este mai puternică decât fraţii mei. Cel puţin ea 
face întotdeauna ce vrea. Nu a fost foarte încântată să audă că 
prefer să stau acasă în loc să merg cu ei în Londra. 

- Şi tu, unde te situezi? Am ridicat din umeri. 

- Copilul pe jumătate chinez, mezinul unei familii engleze? Nu 
cred că mă situez nicăieri. 

Endo-san rămase tăcut şi m-am trezit dintr-odată spunând 
toate lucrurile pe care nu am fost niciodată capabil să i le spun 
tatălui meu. 

- Ce e şi mai rău e că merg la aceeaşi şcoală la care au mers 
şi fraţii mei. Mulţi dintre profesorii mei au fost şi ai lor şi toată 
lumea ştie cine sunt fraţii mei. Dar în loc să mă facă să mă simt 
mai aproape de ei, lucrul acesta doar a accentuat diferenţele 
dintre noi. 

- Tu nu eşti cum s-au aşteptat ei, spuse Endo-san pe un ton 
liniştit. Şi de cele mai multe ori tinerii nu îşi dau seama ce dureri 
pot cauza. 

- Da, am răspuns, simţindu-mă uşurat că nu subaprecia 
situaţia în care mă aflam, ba, dimpotrivă, o înţelegea foarte bine. 

Mi-am înfăşurat mâinile în jurul unei ceşti cu ceai, ca să mi le 
încălzesc. In noaptea aceea, restaurantul era populat de o 
mulţime restrânsă, majoritatea celor prezenţi fiind ofiţeri mai în 
vârstă ai Armatei Britanice, îmbrăcaţi în uniforme, şi soțiile lor. l- 
am recunoscut pe unii dintre ei. Vocile lor erau zgomotoase, 
voioase şi lipsite de griji. l-am arătat lui Endo-san şi el i-a studiat, 
aproape de parcă i-ar fi plasat în mintea lui. O trupă de şase 
începu să cânte şi câţiva bărbaţi şi-au condus soțiile pe ringul de 
dans. 

- Un loc popular pentru armată, remarcă el. 

- Oh, da. Au o minigarnizoană aici, pe care o întreţin. Ca 
punct de supraveghere. Are sens, pentru că de aici poţi vedea 
întreaga insulă şi mările înconjurătoare. 

- Până în India, spuse el. 

- Da, până acolo. Poate chiar până în Japonia. 

Râse. 

- Atunci ar trebui să vin mai des aici. 


Ne-am trezit devreme şi am salutat soarele ce răsărea 
deasupra mării. Am părăsit casa şi am coborât pe o potecă până 
la marginea stâncii, unde ne-am aşezat pe o lespede rece şi 

îngustă, în poziţie zazen. În fermele de legume de sub noi, am 
auzit ţipete de cocoşi. Câini de curte lătrau şi porţi de lemn se 
trânteau. Ceaţa înfăşura văile în petice groase, ca învelişul de 
gheaţă pe nişte bolovani acoperiţi cu muşchi. 

M-am agăţat de margine şi am simţit că leşin de frică. Era lată 
de numai zece centimetri şi dedesubt se afla o prăpastie de 
optsprezece metri până la vârfurile copacilor, în mintea mea, 
hăul se lungea până la adâncimi abisale şi voiam să deschid 
ochii. Mi-am imaginat lespedea cedând, am auzit-o cum se 
crapă, în timp ce pietrele se sfărâmau sub greutatea noastră. 
Spre vest, norii pluteau odată cu ploaia şi am crezut că o să ne 
zboare vântul. M-am prins mai tare şi mi-am dorit ca exerciţiul să 
fie gata terminat. Ochii mei nu se puteau abţine să nu privească 
în jos spre vârfurile ascuţite ale copacilor, vârfuri de suliță 
aşteptând nerăbdătoare într-o groapă. 

- Dă-i drumul, spuse el. Nu o să cazi. 

- Şi dacă o să cad? 

- Am să te prind. 

Am privit în sus ca să-l găsesc uitându-se la mine, fără un 
zâmbet pe chip, doar o clătinare a capului după care a închis 
ochii din nou. M-am gândit la cuvintele lui, cuvinte rostite uşor, 
fără nicio şovăială, cuvinte care marcau o schimbare în viaţa 
mea. 

In acel moment, am ştiut că puteam să am încredere totală în 
el, oricare ar fi fost consecinţele pentru mine. Am închis ochii şi 
am slăbit strânsoarea degetelor, cuprins de euforia eliberării. 
Soarele ieşi dintre nori şi ni se alătură ca o veche cunoştinţă. 
Curând, pleoapele mele ardeau, în timp ce lumina umplea lumea. 
Nu am mai simţit că eram pe lespedea rece, ci faptul că pluteam 
deasupra pământului, aproape de căldura soarelui a cărui lumină 
o puteam vedea în interiorul capului meu, iluminând un spaţiu ce 
părea mai larg ca universul. 


După un mic dejun frugal, am ieşit pe pajişte. Ne-am făcut 
plecăciuni unul altuia şi el m-a lovit, ţintind la rinichi. Nu am fost 
suficient de rapid - mă uitam pierdut în ochii lui, la mâinile lui, 
gândindu-mă încă la acea lespede şi la cuvintele pe care mi le-a 
spus atunci. Durerea mi se răspândi în trup precum cerneala 
roşie împroşcată pe hârtie şi am căzut în genunchi. l-am văzut 
celălalt picior începând să se mişte şi am ştiut că se îndrepta 
spre capul meu. M-am rostogolit pe spate şi m-am ridicat. 

Lovitura lui m-a ocolit şi, în acea fracțiune de secundă, fu al meu. 
l-am ridicat piciorul, folosindu-mă de momentul în care l-a 
învârtit, şi i-am lovit tibia. El a icnit şi l-am împins până şi-a 
pierdut echilibrul şi a căzut în iarbă. S-a rostogolit din nou pe 
picioare şi mi-a trimis o nouă lovitură în lateral. Am parat-o, însă 
am căzut pradă pumnului său. M-a lovit în obraz şi am văzut alb 
în faţa ochilor. Am căzut pe spate şi am zăcut preţ de câteva 
secunde bune. 

- Avansezi. Dar încă te uiţi la mâinile şi picioarele mele, la 
ochii mei, îmi spuse. 

Mă ridică şi îmi examina ochii şi obrajii, pipăindu-mi faţa cu 
degetele. 

- Nimic serios, concluzionă el. 

- Cum pot să nu mă uit la ele? 

- Trebuie să scapi de frică. Ochii tăi privesc spre mâinile şi 
picioarele mele pentru că ţi-e frică şi eşti nesigur pe tine. 
Detaşează-te de frica de a fi lovit şi nu se va întâmpla asta. 

Mi-am scuturat capul ca să alung ceața de pe creier şi ca să 
înţeleg ce spune. 

- Ridică-te. O facem din nou. 

Am oftat, m-am ridicat şi am revenit în poziţia de luptă. 

Când s-a terminat lecţia, norii prevestitori de furtună se 
lăsaseră în jos, zgâriind vârfurile lanţului de coline, ca pântecele 
unui dragon mişcându-se deasupra rocilor. Am stat lângă zid să îi 
privim. 

- Întotdeauna îmi plac norii de aici, spuse Endo-san. Plutesc 
atât de jos. 

-Ìn zile ca aceasta, când norii sunt groşi, raiul pare mai 
aproape şi mai-mai că-l pot simţi şi atinge. 

El mă privi, sesizând tonul visător din cuvintele mele. 

- Poţi atinge raiul oricând doreşti. Lasă-mă să îţi arăt. 

El o numea tenchi-nage, plonjarea pământ-rai. Mi-a prins cu 
putere ambele mâini şi mi-a cerut să le despart, să-mi ridic un 
braţ spre cer, ca şi cum aş fi vrut să ating însăşi inima raiului. L- 
am coborât pe celălalt, de parcă m-aş fi legat de centrul 
pământului. Am simţit imediat cum atacul lui slăbea. Puterea lui 
era divizată, ruptă între pământ şi cer. Am intrat în sfera lui de 
echilibru şi l-am doborât cu uşurinţă. 

- Acum îţi vei aminti mereu de mine ca de omul care te-a 
învăţat să atingi raiul, îmi spuse. 

Căuta o casă pentru consulat, pe care personalul acesteia să 
o poată folosi în vacanțe. L-am dus la o casă al cărei stil 
arhitectonic imita stilul Tudor, ce fusese construită pe latura 
nordică a dealului. Avea o vedere panoramică a Oceanului 
Indian, până în depărtările ceţoase ale Peninsulei Malaezia. 

- E mereu închiriată excursioniştilor, am spus. Proprietarul 
este un negustor american de mătase din Bangkok. 

El o studie şi făcu o serie de fotografii. 

- Vom vedea dacă se potriveşte preferințelor consulului. Dar 
sunt sigur că Hiroshi-san nu-i va găsi cusur. Are telefon? 

- Da, este una dintre puţinele case de aici cu linie telefonică. 

işi strânse trepiedul şi aparatul de fotografiat şi pornirăm 
înapoi spre Istana Kechil. Poteca unduia pe lângă porţile şi 
intrările altor case, toate locuite de britanici. Eram în vârf de tot, 
deoarece până şi aici era impus un sistem ierarhic - localnicii 
chinezi şi malaezienii puteau avea proprietăţi numai la nivelurile 
joase, toate cu vedere spre marile conace ang-mon lau ale celor 
cu Păr Roşu. O întrebare mi se furişă în minte în timp ce 
mergeam. 

- De ce are Japonia un consulat în Penang? am întrebat. 

- Are puţine astfel de consulate în Malaezia. Există unul în 
Kuala Lumpur şi unul în Singapore. Facem puţin negoţ cu 
această parte a lumii. Precum ţi-am spus, după atâtea secole de 
izolare, Japonia vrea acum să joace un rol important în destinul 
omenirii. 

La coborire, în funicularul care se mişca atât de tăcut încât 
simţeam că sunt pe o frunză plutind în josul dealului, mă întrebă: 

- Ai fost în Kuala Lumpur? 

- Am fost. Din când în când, tata ne duce acolo la sfârşit de 
săptămână. Avem un birou acolo. Majoritatea companiilor 
comerciale îşi au sediile centrale în Kuala Lumpur, însă el a 
refuzat să-l mute pe al nostru acolo. 

- Ei bine, sunt de acord cu el. Insula voastră este mult mai 
frumoasă decât Kuala Lumpur. Intenţionez să fac o scurtă vizită 
acolo în următoarele câteva zile. Din nou, am nevoie de cineva 
familiarizat cu ea. Ţi-ar plăcea să mă însoţeşti? 

Nu am ezitat. 

- Mi-ar face o deosebită plăcere, am răspuns. 

Când m-am întors, unchiul Lim, şoferul familiei noastre, ieşea 
din garaj. S-a uitat la mine, îngustându-şi ochii deja mici. 

Am vorbit în hokkien, dialectul adus din provincia Hokkien, din 
sudul Chinei. Majoritatea imigranţilor chinezi din Penang fuseseră 
născuţi acolo înainte de a pleca spre Malaezia, în căutarea unei 
slujbe. 

- Da, unchiule Lim, am răspuns - ne adresam întotdeauna 
servitorilor noştri mai în vârstă în termeni respectuoşi. Dar el va 
afla numai dacă îi spui tu. 

- Trebuie să trimit maşina la atelier. Nu ştiu cât timp vor dura 
reparaţiile. O vreme n-am să te pot conduce. 

Am clătinat din cap. 

- Nu contează. Plec în Kuala Lumpur cu Endo-san, săptămâna 
viitoare. 

- Omul acela nu-i de încredere, spuse el. 

- Ţie îţi displac toţi japonezii, unchiule Lim. 

- Am un motiv întemeiat. Zi de zi, ei avansează şi mai adânc 
în China. Acum au început să bombardeze oraşele. 

Clătină din cap. 

- Am rugat-o pe fiica mea să vină aici. Ar trebui să ajungă în 
Penang peste o lună. 

l-am auzit furia din voce şi am încetat să-l sâcâi. Unchiul Lim 
avea două soţii şi amândouă părăsiseră provincia Hokkien ca să 
lucreze în fabricile de mătase aflate în proprietatea britanicilor în 
Canton. La un interval de doi ani cerea învoire, să se poată 
întoarce acasă. Aceea era singura zi când tata îl conducea la 
debarcader şi îl ajuta să încarce bagajele şi cadourile în 
pachebot. Deşi tata se oferea să plătească pentru un 
compartiment, unchiul Lim rezerva, invariabil, o cuşetă aflată în 
interiorul navei. „Banii pot fi folosiţi pentru lucruri mai bune”, 
obişnuia el să spună, demonstrând cumpătarea ce îi făcea 
mândri pe cei din Hokkieni, dar pe care deseori am considerat-o 
vecină cu zgârcenia. 

- Familia ta este în siguranţă? 

Imi venea greu să cred că oamenii lui Endo-san erau capabili 
să întreprindă asemenea atacuri, dar din privirea de pe chipul 
unchiului Lim mi-am dat seama că nu aveam dreptate. 

El încuviinţă, dar spuse: 

- Fug, îndreptându-se spre sud. Le-am spus să vină aici, dar 
au refuzat. Nu le-am putut ordona - asta-i problema când femeile 
încep să lucreze în fabrici, nu? Dar cel puţin fiica mea ascultă de 
mine. 

- O voi ruga pe una din fete să pregătească o cameră pentru 
ea aici, am zis, ştiind că tatăl meu ar fi spus acelaşi lucru. 

Am vrut să mai spun ceva, dar în acel moment m-am simţit ca 
şi cum eram învârtit într-una din mişcările de aikijutsu ale lui 
Endo-san, neştiind unde mă aflu. Nu puteam abandona ce 
începusem cu Endo-san; lecţiile cu el deveniseră pentru mine un 
mod de viaţă, iar cunoaşterea cu care mă înzestra era prea 
valoroasă pentru a renunţa la ea. Endo-san nu era responsabil 
pentru ce se întâmpla într-un tărâm îndepărtat, mi-am spus. Aşa 
că am rămas tăcut şi m-am gândit că oferirea unei camere 
pentru fiica unchiului Lim va fi suficient din partea mea. Unchiul 
Lim clătină din cap. 

- Va sta cu vărul meu, în Balik Pulau. Vor avea un loc pentru 
ea. 

L-am privit în timp ce se îndepărta. Ştiam că avea cincizeci şi 
ceva de ani, dar abia acum vedeam că îmbătrânise. Celorlalţi 
servitori le era teamă de temperamentul său, dar el nu şi-l 
afişase niciodată faţă de niciunul dintre noi. Amah a mea îmi 
spusese că atunci când mama a intrat pentru prima dată în 
Istana în calitate de nouă stăpână, se aventurase adesea în 
bucătărie, spre dezacordul servitorilor de acolo. Era domeniul lor 
şi ea tulburase felul lor de a conduce locul. Ba, mai mult, era o 
chinezoaică măritată cu un european. Toată lumea era 
nemulțumită până când unchiul Lim i-a cerut mamei mele să-i 
lase pe servitori în pace şi să nu mai intre în bucătărie. Numai el 
fusese îndeajuns de viteaz să facă asta. Unchiul Lim se opri şi se 
întoarse. 

- Bătrâna ta mătuşă a sunat astăzi. Ar dori să-i faci o vizită de 
îndată ce te întorci. 

M-am strâmbat. De la moartea mamei, mătuşa Yu Mei 
crezuse că era datoria ei să-mi poarte de grijă. 

- Ce doreşte? am întrebat. 

- Cheng Beng e aproape de sfârşit, ai uitat? mă certă el, 
referindu-se la Festivalul Curăţeniei şi Strălucirii, când familiile se 
reunesc să curețe mormintele părinţilor şi strămoşilor lor şi să 
aşeze ofrande constând în mâncare şi bani de hârtie. 


74 


- N-am uitat, am spus eu, deşi uitasem. 


De-abia începeam să-mi dau seama cât de ciudat era locul în 
care crescusem - o ţară malaeză condusă de britanici, cu 
puternice influenţe chineze, indiene şi thailandeze. Pe teritoriul 
insulei, mă puteam mişca dintr-o lume în alta numai traversând o 
stradă. Din aleea Bangkok puteam merge pe drumurile Burmah 
şi Moulmein în jos, pe strada Armenească, apoi spre zonele 
indiene din Piaţa Chowrasta; de acolo, puteam intra în cartierele 
malaeze din jurul moscheii Kapitan Kling, apoi în cartierele 
chineze, de pe drumul Kimberley, aleea Chulia şi strada 
Campbell. Puteai să-ţi pierzi cu uşurinţă identitatea, obţinând o 
alta doar mergând la o plimbare. 

Unchiul Lim m-a condus la casa mătuşii Yu Mei înainte să 
ducă maşina la atelier. Am privit cum a întors pe scurtul drum 
privat şi apoi s-a îndepărtat. Era îngrijorat în legătură cu fiica lui 
şi îmi părea rău pentru el, dar ştiam că antipatia lui faţă de Endo- 
san, motivată doar prin simplul fapt că acesta era japonez, era o 
greşeală. Altfel, nu ar fi trebuit să aibă de-a face nici cu tatăl 
meu, întrucât până şi eu ştiam ce suferinţe cauzaseră societăţile 
comerciale britanice în China. 

Mătuşa Yu Mei locuia pe aleea Bangkok, în spatele templului 
thailandez Wat Chaiya Mangkalaram, unde era păstrată cenuşa 
mamei mele. Aleea Bangkok avea două rânduri de case, cu 
verande umbrite ce ajungeau până aproape de marginea 
drumului. Multe dintre jaluzelele de lemn ale caselor erau 
ridicate, arătând ca nişte imenşi cârnaţi atârnaţi sub streşini. 
Casele erau toate construite una aproape de cealaltă şi grupuri 
de copii se jucau în drum. Pisicile dormitau pe balustrade, 
învârtindu-şi cozile şi lingându-şi labele. Când m-am apropiat de 
ele, s-au oprit şi m-au iscodit cu suspiciune. 

Am sunat din clopoțel şi am strigat prin obloanele de lemn: 

- Mătuşă Mei! 

Am auzit-o mergând cu saboţii ei de lemn în timp ce se 
apropia de uşă. A deschis şi m-a condus înăuntru. În holul din 
faţă, mirosul de tămâie venea de la un altar pe care o figurină de 
bronz a lui Buddha stătea privind în jos, cu ochii pe jumătate 
închişi. Aproape atingea pământul cu o palmă, rugându-l parcă 
să-i fie martor. Mătuşa Yu Mei nu-mi spusese niciodată vârsta ei 
exactă, deşi aş fi ghicit că are în jur de patruzeci de ani, 
apropiindu-se de acea rotunjire a trupului atât de comună 

chinezoaicelor. Era directoare adjunctă la mănăstirea de pe 
Strada Luminii, cea mai veche şcoală de fete din ţară. In tinereţe 
chiar predase engleza la clasa mamei mele. Isabel, de 
asemenea, fusese elevă la şcoala aceea şi mi-a spus că mătuşa 
mea era severă, dar îndrăgită. 

Mătuşa mea nu semăna aproape deloc cu mama, deşi deseori 
îi plăcea să afirme că erau identice. Avea părul prins într-o coc 
lucios şi ţinea mereu în mână o pereche de ochelari. In timp ce 
vorbea, îi flutura în aer ca să-şi puncteze argumentele. M-a 
condus la un scaun şi a împins într-o parte un teanc de lucrări pe 
care le corectase până atunci. 

- Te-ai descurcat bine semestrul ăsta? întrebă ea. 

- Rezonabil, cred. Nu am de unde să ştiu, deocamdată. 

- Sper că te-ai descurcat mai bine decât în semestrul trecut, 
spuse ea. 

Am făcut nişte mişcări vagi cu mâinile în aer, simţindu-mă 
încurcat de întrebările ei despre viaţa mea academică. Eram cel 
mult un elev mediocru şi ea încerca mereu să mă schimbe. 

- Ai cumpărat portocale cum ţi-am spus? întrebă. 

Am ridicat coşul pe care îl cumpărasem. Il privi şi încuviinţă 
dând din cap. 

- Bunicul tău a greşit când a spus că îţi vei uita rădăcinile. 

Nu am ştiut ce să răspund. In realitate, făceam asta ca să-i fiu 
pe plac. In fiecare an, la Festivalul Cheng Beng, îmi cerea să-mi 
aduc omagiile faţă de mama la templu. Tatăl meu nu a protestat 
niciodată în faţa insistențelor ei ca eu să aprind beţişoare 
parfumate şi să mă rog pentru mama. De fapt, am simţit adesea 
că el avea un respect profund pentru mătuşa Mei. In ciuda 
educaţiei ei moderne, în ciuda faptului că schimbase o cultură cu 
alta, era încă o femeie tradiționalistă - bunicul meu avusese grijă 
de asta. Cu toate acestea, era la fel de ambițioasă ca şi el şi 
fusese singura din familia mamei mele care îndrăznise să asiste 
la nunta ei cu un ang moh. 

Am mers până la templul din apropierea casei ei. Mulțimea 
era destul de restrânsă întrucât mai erau câteva zile până la 
festivalul propriu-zis. Am intrat în curtea templului şi am trecut 
pe lângă statuile de piatră ale unor dragoni cu colţi, şerpi şi 
harpii - figuri mitice -, pictaţi toţi în nuanţe strălucitoare de 
turcoaz, roşu, albastru şi verde. 

Templul fusese construit în 1845 de către comunitatea 
thailandeză, pe o proprietate întinsă, donată de regina Victoria. 

Construit în tradiţia arhitecturii thailandeze, templul era ornat cu 
generozitate în auriu şi maro. Reliefurile în piatră ale lui Buddha 
decorau pereţii, ca un motiv repetitiv. Am trecut pe lângă doi 
dragoni ce stăteau de pază aşezaţi pe socluri înalte de beton şi 
care aveau corpurile încreţite ca valurile, şi ne-am lăsat pantofii 
la intrare, unde un semn în engleză avertiza: „Atenţie l-a hoţi de 
pantofi!” Mătuşa Yu Mei fu dezgustată de greşelile de ortografie. 

Am intrat în templu cu picioarele goale pe podelele reci de 
marmură, ornamentate de modele cu flori roz de nufăr. Zici că 
păşeşti pe o serie infinită de înflorituri. Mătuşa Yu Mei şi-a 
împreunat mâinile şi s-a rugat în faţa figurii înclinate a lui 
Buddha din interior. Statuia era înaltă de peste treizeci de metri, 
din vârful capului, trecând de roba lui curgătoare, până la 
picioarele  dezgolite şi unghiile lucioase. Buddha stătea 
odihnindu-se pe o parte, cu o mână sprijinindu-şi capul şi cu 
cealaltă de-a lungul corpului, cu ochii pe jumătate adormiţi şi pe 
jumătate treji, omniscient. Era aceeaşi privire pe care o avea 
Endo-san ori de câte ori medita. Mici basoreliefuri de aur ale lui 
Buddha, reproduse pe pereţi, ajungeau până la acoperişul 
templului. Un artizan suit pe schela din bambus le contura 
răbdător cu vopsea roşie, folosind o pensulă caligrafică delicată. 

M-am gândit din nou la ziua în care vizitasem templul şerpilor 
cu Endo-san. Cât de ciudată e religia. Eu eram obişnuit cu 
austeritatea Bisericii Anglicane şi, pentru mine, templele şi 
ritualurile lor - înecate în fum de tămâie şi mirosuri, în culori 
stridente, cuvinte enigmatice şi pronunţii vagi - aparţineau unei 
lumi nefamiliare care mă tulbura. 

Mătuşa Yu Mei m-a înghiontit să mă rog lui Buddha, aşa că mi- 
am împreunat mâinile şi am încercat să par smerit. Am urmat-o 
pe lângă divanul lui Buddha, până la columbarul din spate şi am 
început să căutăm urna mamei. Intregul perete arăta ca un 
fagure masiv, fiecare orificiu găzduind o urnă din porțelan. Am 
identificat-o pe a mamei după fotografie şi am aşezat portocalele 
pe masa joasă de sub ea. Mătuşa Yu Mei a aprins beţişoarele 
parfumate şi lumânările roşii şi le-a aşezat într-o vază. A închis 
ochii şi buzele ei au început să se mişte repede. Sus, aproape de 
tavan, o pereche de vrăbii se fugăreau una pe alta în jurul 
capului lui Buddha, ţipetele lor sonore şi puternice aproape că-ţi 
tăiau respiraţia. Giganticul Buddha înclinat nu a mişcat o 
pleoapă. 

Am ţinut beţişoarele parfumate în mână şi am încercat să mi- 

o imaginez pe mama, să-mi adun amintirile risipite despre ea. 
Frânturi din ele au plutit pe lângă mine, uzate şi zdrenţuite. Cu 
fiecare an devenea mai greu. Era ca atunci când încerci să prinzi 
din nou într-o sticlă parfumul cu care grecii antici udau aripile 
porumbeilor, eliberându-i să zboare în jurul caselor lor şi să 
înmiresmeze aerul cu fiecare bătaie din aripi. 

Poate că mătuşa Yu Mei ştia asta; poate că de aceea insistase 
în fiecare an să o însoțesc. 

Cea mai vie amintire despre mama era legată de lunga 
perioadă a bolii ei, când eu aveam şapte ani. Vizitase cu tata 
minele de cositor din Sungai Lembing, un oraş minuscul, dintr-un 
stat din centrul Malaeziei. || însoţise în căutarea lui după un 
fluture rar şi, când s-au întors acasă, ea a început să prezinte 
simptome de malarie. Nu au fost complicaţii şi ar fi trebuit să se 
vindece, dar cine poate fi sigur de asemenea lucruri? Tatăl meu a 
transformat una din camere într-un sanatoriu, a angajat o 
asistentă să aibă grijă de ea şi doctorii veneau acasă de câte 
două ori pe zi. In vremea aceea, ne vizita numai mătuşa Yu Mei. 
Bunicul meu a stat departe. 

Ea dormea aproape tot timpul, chiar şi când mă duceau să o 
văd. Mirosul camerei ei - răspândit de florile plumeria pe care le 
iubea atât de mult şi care erau zilnic aşezate acolo de tatăl meu 
- mă ameţea. Inventam scuze ca să evit să merg acolo, mai ales 
când o cuprindeau convulsiile. Am petrecut mai mult timp pe 
plajă, ascuns, încât nimeni să nu mă poată găsi. Când a murit, 
servitorii au fost nevoiţi să caute toată plaja ca să mă ducă 
acasă. 

lar când m-a văzut tata, după ce, într-un final, m-au adus 
servitorii în camera ei, nu puteam decât să stau cufundat în 
tăcere. El a înconjurat patul şi nici măcar atunci nu i-am simţit 
braţele în jurul meu. Mi-am văzut doar mama, cu ochii închişi, 
pielea întinsă, pomeţii ei vestiți nefiresc de înalţi şi de ascuţiţi. 

Pentru a compensa parcă oroarea săptămânilor dinainte, 
înmormântarea a fost frumoasă. A fost o ceremonie budistă, deşi 
preotul anglican local protestase cu vehemenţă. Pentru mine era 
un mister de ce se comportase aşa - mama nu fusese niciodată 
creştină. Am participat la ceremonie cu toţii, spre marea 
dezaprobare a preotului. 

În ziua înmormântării au venit trei călugări în Istana. Am stat 
lângă o fereastră şi i-am urmărit cum intrau pe alee. Au traversat 
peluza - iarba era atât de tânără şi de nouă că iradia o 

luminiscenţă nefirească - pe lângă fântâna de piatră pe care 
mama o iubise atât de mult şi prin uşa cu o cruce atârnată de 
prag. Robele galbene ca şofranul ale călugărilor păreau să ia foc 
în lumina soarelui, fiind asemenea flăcărilor ce ardeau în casa 
noastră. Călugării au condus ceremonia care s-a derulat de-a 
lungul nopţii, până-n zori de zi. Au sunat din clopote şi au cântat 
dintr-o carte zdrenţuită, au încercuit coşciugul şi au condus 
spiritul spre destinaţia lui, asigurându-se că nu-şi va pierde 
calea. 

William a încercat să mă consoleze, dar l-am respins. Isabel 
plângea încet. Găsise în mama mea o mamă-surogat, după cea 
ei murise, şi acum o pierdea şi pe aceasta. Edward stătea într-un 
colţ, solemn, dar neafectat; el nu se apropiase de mama. Tata 
mi-a atins mâna. A încercat să zâmbească, dar era copleşit de 
durere. Mi-am retras mâna şi el nici nu a simţit. Brusc, am 
regretat fricile şi dezgustul din ultimele săptămâni, mi-a părut 
rău că nu-mi mai puteam vedea ori atinge mama. Plecase pentru 
totdeauna. 

In săptămânile de după înmormântare, tatăl meu şi-a petrecut 
mai mult timp cu copiii - în special cu mine -, iar Isabel şi William 
au încercat să mă includă în ieşirile lor cu prietenii. Insă unii copii 
nu se simt niciodată acasă în familia în care s-au născut şi eu 
eram un astfel de copil. Găseam mai multă mângâiere în 
nemărginirea fără de nume a mării, pe plaja mea de pe insula pe 
care Endo-san urma s-o transforme într-o zi în casa lui. 

Ţipetele copilăroase şi subţiri ale vrăbiilor m-au readus în 
Templul Wat Chaiya Mangkalaram. Am introdus beţişoarele 
parfumate în cenuşa din vas, asigurându-mă că toate cele trei 
bețe erau drepte şi că nu se vor înclina. Mătuşa Mei era foarte 
meticuloasă cu astfel de treburi. 

Am curăţat masa şi am împachetat micul nostru coş. Lăsam 
fructele pentru călugări. Câţiva credincioşi mi-au aruncat o 
privire în drum spre ieşire. În timp ce treceam pe lângă o pictură 
murală, fiecare panou reprezentând o scenă din viaţa lui Buddha, 
mătuşa Mei spuse: 

- Bunicului tău i-ar plăcea să te vadă. 

Era conştientă de efectul cuvintelor ei. Amândoi ne-am oprit 
în acelaşi timp şi am studiat un panou. Vopseaua se decolorase 
şi în unele locuri se cojise, lăsând în urmă imaginea mucegăită a 
unui prinţ indian aflat în spatele unui copac, cu un braţ întins în 
vid. 

- După tot acest timp? am întrebat. 

- Vrea doar să-ţi vorbească. 

- Ai avut ceva de-a face cu asta? am întrebat-o. 

- Bineînţeles că da, zise ea, fluturând ochelarii pe care îi ţinea 
în mână, şi mi-am dat seama că fusesem obraznic: ea încercase 
să îl convingă pe bunicul să mă întâlnească încă din ziua în care 
m-am născut. Vei merge să-l vezi? 

M-am uitat la ochii ei nerăbdători şi la faţa durdulie şi am ştiut 
că îi eram îndatorat. l-am prins mâna - era atât de uşoară şi de 
caldă - şi am spus: 

- Va trebui să mă gândesc. Acum chiar nu ştiu. 

- Când vei şti? întrebă ea, asigurându-se că n-am s-o 
păcălesc. 

- Când mă întorc din Kuala Lumpur. Plec săptămâna viitoare. 

- Pleci în K.L.? 

- Da, am răspuns, întrebându-mă dacă tonul mai tăios ce se 
distingea în vocea ei exista numai în mintea mea. 

S-a uitat la mine. 

- İl voi informa pe bunicul tău. 


Endo-san avea o expresie solemnă când ne-am făcut 
plecăciunile şi am încheiat lecţia. 

- Vino cu mine, îmi spuse. 

Am intrat în casă şi mi-a ordonat să mă aşez şi să aştept. Se 
duse în spate şi ieşi cu o cutie lungă şi îngustă. 

- Aceasta este pentru tine, spuse, ridicând-o cu ambele mâini 
şi aplecându-se ca să-şi poată atinge fruntea de ea. 

Am primit-o în aceeaşi manieră şi am aşezat-o pe o rogojină 
tatami. Am desfăcut panglica de un gri-închis cu care era legată 
şi am deschis cutia. In interior, o katana se odihnea pe un pat de 
mătase. 

- Cred că e tare scumpă, am spus. Şi pare la fel cu cea pe 
care o foloseşti tu. 

- Este perechea sabiei mele. 

- Îmi dai mie o sabie Nagamitsu? am întrebat, cu ochii mari de 
uimire. 

El îmi spusese că sabia lui era unică şi foarte căutată de 
colecționari pentru că fusese inscripționată special. 

Deşi era normal ca săbiile japoneze să fie realizate în perechi, 
una din săbii era mult mai scurtă decât cealaltă, pentru lupta 
dintre două corpuri foarte apropiate. Abia acum mi-am dat 

seama de ce săbiile lui Endo-san erau atât de apreciate şi de 
neobişnuite: amândouă aveau aceeaşi lungime. 

Incuviinţă. 

- Cel care a făurit-o s-a numit Nagamitsu Yasuji, un membru 
al marii familii Nagamitsu, care a forjat săbii încă din secolul al 
XIII-lea. Această pereche a fost creată în 1890, după ce Edictul 
Haitori din 1877 a interzis purtatul sabiei. 

Mi-am ridicat sabia, surprins de echilibrul ei perfect. Am tras-o 
un pic şi el m-a oprit. 

- De ajuns. Niciodată să nu-ţi scoţi sabia complet fără a avea 
intenţia de a o folosi. Altfel va fi mereu însetată după sânge. 

Cele două săbii, îmi explică, erau montate în stilul bukezukuri, 
care era cel mai elementar şi mai practic. Teaca - saya - era 
acoperită cu lac maro-închis, aproape negru, şi mânerul era 
învelit într-o împletitură de un gri-închis, aspră la atingere, dar 
care îţi oferea siguranţă uşoară. 

- Există o singură cale de a diferenţia cele două săbii, spuse. 
Priveşte. 

Indică spre un caracter kanji gravat pe lama de lângă 
apărătoare. N 

- Kumo. Acela este numele sabiei tale. Inseamnă nor. 

- Şi care este numele sabiei tale? l-am întrebat. 

- Hikari, spuse. Iluminare. Dar „kari” poate fi citit să însemne 
şi „gâscă sălbatică”. 

Darul lui mă copleşi. 

- Este prea valoroasă ca să mi-o dai mie, am protestat eu, 
deşi o voiam. 

- Prefer să ţi-o dau ţie, o foloseşti la antrenamentele tale, 
decât să o ascund pe undeva, spuse Endo-san. Sunt destul de 
sigur că Nagamitsu-san nu a intenţionat ca lucrarea lui să fie 
păstrată într-un dulap. Dar ţine minte, nu trebuie folosită 
niciodată în mod întâmplător. Este întotdeauna ultima soluţie. 

M-am plecat în faţa lui. 

- Mulţumesc, sensei. Dar ce îţi pot oferi eu în schimb? 

- Asta e problema ta, să o rezolvi singur. 

M-am gândit puţin, apoi am spus: 

- Mă întorc imediat. 

Am alergat spre plajă şi am vâslit înapoi la Istana. N-am stat 
să leg barca, ci am urcat treptele spre casă şi m-am îndreptat 
spre bibliotecă. M-am apropiat de rafturi, căutând o anume carte 
de poezii. Am găsit-o, am luat-o şi am vâslit înapoi spre insula lui 

Endo-san. El deja pregătise ceaiul în scurta mea absenţă. 
Ridică dintr-o sprânceană când am îngenuncheat înaintea lui, 
am deschis cartea la pagina însemnată şi am început să citesc: 


Undeva-n ținutul florilor şi-al soarelui răsare 
O poveste din bătrâni suna ca o cântare. 


Spuse un războinic unui fierar odată 
„Fă-mi o sabie îndată. 

lar lama ei să fie 

Uşoară ca vântul peste apa vie. 

Să fie lungă în tăiş 

Ca grâul scos la seceriş. 

Suplă, iute, 

Ca un şarpe, fără cute, 

Brăzdată de fulgere, cu ochi o mie! 
Fină ca mătasea şi subţire 

Ca ale păianjenilor tesute fire. 

Și rece şi dură, ca o tristeţe.” 


„lar pe mâner, cuvintele citeţe?” 


„Pe mânerul sabiei, prietene destoinic” -, 
Spuse al Japoniei războinic, 

„O turmă de oi să fie, un lac în imprimeu 

Și pe aceea care-l leagănă pe pruncul meu.” 


El îşi aşeză ceaşca pe tatami şi eu am închis cartea. 

- Cine a scris-o? întrebă el pe un ton blând. 

- Solomon Bloomgarden. Este o poezie ebraică. Ne-a citit-o 
tata odată, cu mult înainte ca eu să ştiu ce este un războinic din 
Japonia. 

El rămase atât de tăcut şi pentru atât de mult timp, încât mi-a 
fost teamă că darul meu fusese inadecvat ori - şi mai rău - să 
nu-l fi jignit cumva. Apoi clipi şi zâmbi, deşi încă puteam să văd o 
umbră vagă de tristeţe în ochii lui. 

- E o poezie reuşită, o poezie frumoasă, spuse. Faptul că tu o 
apreciezi mă bucură, înseamnă că începi să înţelegi lecţiile pe 
care încerc să ţi le dau. Te rog să mi-o scrii şi voi considera că 
darul meu a fost răsplătit pe deplin. Domo arigato gozaimasu. |ţi 
mulţumesc. 

Michiko închise antologia de poezie. 

- E o poezie emoţionantă, spuse ea. 

Atinse coperta prăfuită a cărţii în aproape acelaşi loc ca şi 
Endo-san în ziua în care i-am citit poezia. 

- l-am scris o copie, precum m-a rugat, pe care el a purtat-o 
mereu cu sine, chiar şi după ce a învăţat-o pe de rost, am 
povestit eu mai departe. Odată l-am întrebat de ce. Şi mi-a spus 
că îi era teamă să nu uite de unde a plecat. 

Nu aveam niciun motiv să-i arăt cartea - încă puteam să recit 
poezia din memorie -, dar într-un fel făcea ca tot ce îi spusesem 
să pară dintr-odată mult mai real. 

- Au fost vremuri când mă întrebam dacă totul s-a petrecut 
aievea sau a fost doar un vis, ca acela cu fluturi al filosofului 
chinez, am spus. 

- Tu, fluturele - Eu, inima visătoare a lui Chuang Tzu, cită ea 
dintr-un haiku de-al lui Matsuo Bash. Filosoful visează fluturele, 
ori el este doar visul fluturelui? 

Am aşezat cartea înapoi pe raft şi am condus-o afară din 
bibliotecă. 

- E târziu. 

- Incă nu mi-e somn. ie? mă întrebă. 

Nu mi-era. Dar în acel moment m-am simţit incapabil să 
continui a vorbi despre tinereţea mea. Am privit pe fereastră 
noaptea neagră şi am luat o decizie neaşteptată. 

- Vreau să-ţi arăt ceva. E ceva distanţă până acolo. Eşti în 
stare? 

Ea încuviinţă, ochii ei împărtăşind entuziasmul molipsitor din 
vocea mea. M-am întors la biroul meu şi am luat cele două 
lanterne din dulap. Le-am agitat să verific dacă mai mergeau 
bateriile şi i-am înmânat ei una. Am coborât treptele de lemn 
până la plajă şi am ales o potecă ce se afla mult deasupra liniei 
apei. Sute de crabi translucizi fugeau speriaţi de vibraţiile paşilor 
noştri, părăsind plaja înaintea noastră, ca o perdea din mărgele 
de sticlă. Era suficientă lumină pentru ca lanternele să fie de 
prisos, aşa că nu le-am aprins. 

- Mai ai sabia Nagamitsu? întrebă ea. 

- Da, o mai am. 

- Nu mi-am dat seama niciodată că aceea pe care mi-o 
trimisese mie era dintr-o pereche, spuse ea. Nici fierarul care a 
refăcut-o nu a ştiut vreodată. 

- Chinezii consideră că este un mare tabu să-i oferi unui 
prieten un cuţit sau o sabie, pentru că ar despica legăturile de 
prietenie şi ar aduce nefericire, am spus eu. Intotdeauna m-am 
întrebat dacă Endo-san ştia asta. 

Am grăbit pasul, nesigur dacă luasem decizia corectă alegând 
să-i dezvălui toată viaţa mea. M-am convins că mă puteam opri 
în orice moment doream, în absolut orice moment. 

Aş fi putut merge printr-un întuneric total, făcusem asta atât 
de des şi, ca şi cum ar fi ştiut-o, m-a urmat fără ezitare. Printre 
nori se arătă cea mai subţire felie de lună, perfectă pentru ce 
aveam în minte. 

Plaja se îngusta. Puteam vedea înaintea noastră grămezile 
întunecate de bolovani care ne blocau calea şi auzeam valurile 
lovindu-se de ele. Un estuar se întindea dincolo de aceste roci, 
dar ca să ajung acolo trebuia să ne îndreptăm spre arborii bătuţi 
de vânt ce mărgineau plaja. 

Drumul deveni mai greu pe măsură ce solul se înclina şi am 
aprins lanterna ca să nu ne împiedicăm de rădăcinile copacilor. 
Peste mirosul mării se aşternu în curând un parfum mai puternic, 
aproape chimic, de apă proaspătă, în timp ce urmam poteca ce 
ducea la râu. Greierii înţesau aerul cu notele lor ordonate. Vântul 
era rece şi frunzele copacilor se frecau una de alta, parcă pentru 
a se încălzi. 

Râul însuşi era tăcut, cu excepţia unor broaşte care orăcăiau. 
Apoi, o bufniţă zbură razant pe deasupra apei şi deodată se lăsă 
o tăcere mormântală când broaştele o simţiră trecând. 

Poteca se unduia din nou în josul colinei. Am simţit mirosul 
unui arbore plumera şi după câteva momente am ajuns la el. 
Acolo se afla o baracă de lemn care se apleca periculos peste 
râu. lnăuntru era o şampană şi, cu ajutorul lui Michiko, am reuşit 
să o punem pe apă, unde pluti nerăbdătoare să plece la drum. 

- A cui este barca asta? întrebă ea când am ajutat-o să urce. 

Am ridicat din umeri. 

- O pun aici ca oricine să o poată folosi. Dar nimeni nu vine 
aici. 

Am împins şi barca fu imediat prinsă în fluxul râului. Când 
alunecam în aval, i-am auzit respiraţia uşoară, dar chinuită şi m- 
am îngrijorat ca plimbarea să nu fi fost prea mult pentru ea. 

- Te simţi bine? am întrebat-o. 

- Sunt bine, spuse ea. 

Am cufundat vâslele în apă şi am încetinit înaintarea. 

- Inchide ochii, am spus. 

Am stins lanterna şi am studiat mişcarea norilor. Vântul îi 
împingea peste luna fragilă, filtrând treptat lumina cerului şi 
întunecând de tot noaptea. 

Când am alunecat spre locul potrivit, mai departe în aval, am 
şoptit uşor: 

- Acum - deschide ochii. 

Ea îşi ţinu respiraţia. Un strat uşor de ceaţă se ridica de pe 
suprafaţa râului şi, în copaci, lucind ca şi cum stelele căzuseră pe 
pământ, zeci de mii de licurici îşi trimiteau tăcutele semnale de 
recunoaştere. Am fost prinşi în frenezia unei lumini fragmentate. 
Am auzit-o pe Michiko scăpând un oftat şi i-am simţit mâna 
căutând-o pe a mea. Am împins-o deoparte şi am învârtit uşor 
barca într-un cerc, menţinând-o în acelaşi punct pentru că, 
dedesubt, râul curgea spre mare. 

Mi-am udat degetele şi am stat nemişcat, încercând să disting 
un model în zborul întâmplător al licuricilor, nemişcarea în 
mişcare pe care, spunea Endo-san, toate vieţuitoarele o posedă. 
M-am întins şi am smuls unul din aer, lipindu-l de degetul meu 
umed şi i l-am oferit lui Michiko. 

Ea îl luă cu grijă. Insecta stătea în căuşul palmei ei, cu aripile 
ude lipite de piele. Lumina părea să pulseze în ritmul inimii ei şi îi 
învăluia chipul într-o strălucire slabă, reflectată în privirea ei. 

Când şi-a ridicat faţa spre mine am văzut lacrimi în ochii ei. 

- Cum de ai ştiut? întrebă ea. 

- Endo-san mi-a spus odată că obişnuia să meargă la râul din 
apropierea casei lui să privească licuricii. Deseori mergea cu un 
prieten şi în noaptea asta am trăit cel mai puternic sentiment că 
tu eşti prietenul de care vorbise cu atâta drag. 

Ea suflă cu blândeţe în palmă, uscând licuriciul. Acesta zbură 
în rafala luminilor sclipitoare ce se învârteau în jurul nostru. 

- De multă vreme nu am mai văzut Hotaru într-un număr aşa 
de mare, spuse ea. M-am întors la râul din apropierea casei mele 
câţiva ani după război, dar toţi licuricii dispăruseră, de parcă 
fuseseră suflaţi de o furtună îngrozitoare. 

Am  vâslit până la marginea râului şi am lăsat barca să 
lovească în malul de sub un baldachin de ramuri, cu picături de 
lumină. M-am întins pe spate în barcă şi am spus: 

- Tatăl meu mi-a povestit despre locul acesta. Nu aflasem 
niciodată nimic despre el până atunci. 

Ea rămase tăcută un timp şi mă întrebam dacă nu cumva o 
furase somnul. Barca scârţâia din încheieturi la fiecare cotitură a 
râului. Era atât de liniştitor, să tot stai acolo în întunecime, 
înconjurat de un viscol de scântei fabuloase, în timp ce licuricii 
comunicau între ei fără să scoată un sunet. 

Mi-am dat seama că îmi cădea capul de somn, dar apoi ea 
vorbi: 

- Sigur ştii povestea băiatului cioban din China care era prea 
sărac să cumpere lumânări să poată studia noaptea. 

- Am auzit de ea, am răspuns. Şi-a umplut sacul cu licurici şi a 
folosit lumina pe care o emanau ei ca să studieze noaptea, nu-i 
aşa? 

- Da. Endo-san a fost cel care mi-a povestit. O auzise în 
călătoriile lui în Canton. 

- Eu am auzit-o de la mama când eram foarte mic. Ea ne-a 
spus, de asemenea, că ciobanul întotdeauna îi elibera în 
dimineaţa următoare şi prindea alţii noaptea, am continuat eu, 
încercând să-mi amintesc. Mama ştia multe poveşti interesante 
ca aceea. Cunoştea multe din poveştile populare ale Chinei, dar 
le iubea cel mai mult pe acelea în care era vorba de insecte, 
păsări şi fluturi. În special fluturi. 

- De ce fluturi? întrebă Michiko. 

- Tatăl meu îi colecţiona. Avea insectare, unde îi monta cu 
grijă. De fapt, de aceea s-au dus în acel oraş unde ea s-a 
îmbolnăvit de malarie; s-au dus într-o expediţie să găsească - 
mi-am fluturat mâna nepăsător, - nici nu-mi amintesc cum se 
numeşte, vreun specimen rar pentru colecţia lui. O să-mi aduc eu 
aminte. 

- Eu nu am văzut nicio colecţie de fluturi în casa ta, spuse ea. 
Ce s-a întâmplat cu ea? 

Nu am spus nimic şi ea era prea politicoasă ca să întrebe din 
nou. După o scurtă tăcere spuse: 

- Când stăteai nemişcat încercând să prinzi un fluture pentru 
mine, mi-ai amintit atât de mult de Endo-san. El putea să stea la 
fel de nemişcat ca şi statuia lui Buddha din Kamakura. Aşa a 
apărut, în ziua în care tatăl său, Aritaki-san, a fost aşezat pe 
shirasu înaintea propriului meu tată, care l-a găsit vinovat de 
trădare împotriva Impăratului. 

Ştiam de procedura la care se referea ea: în Japonia, în anii de 

dinaintea celui de-al Doilea Război Mondial, un acuzat era obligat 
să îngenuncheze în faţa magistratului într-o îngrăditură pătrată 
acoperită cu nisip, cunoscută sub numele de shirasu - „nisipul 
alb” -, unde avea loc judecata. Mi se vorbise despre magistraţii 
care făceau exces de zel, conducând execuţii pe acest petic alb 
şi curat, deoarece nisipul absorbea vărsarea de sânge atât de 
uşor şi putea fi înlocuit rapid cu un nisip nou, curat. 

- Nu am fost complet sinceră când ţi-am spus că am încetat 
relaţia cu Endo-san la ordinele tatălui meu, spuse Michiko. De 
fapt, nu m-am supus lui. El s-a înfuriat atât de tare, încât a 
ordonat începerea unei anchete oficiale privind afirmaţiile şi 
comentariile împotriva guvernului făcute de tatăl lui Endo-san. 
Nu a fost dificil să aducă acuzaţii împotriva lui după aceea. 

Ea se întinse înainte, legănând barca. 

- In Japonia, pentru a distruge o persoană trebuie doar să-i 
discreditezi neamurile de sânge. Vezi tu, în felul meu egoist, am 
jucat un rol în decăderea familiei lui Endo-san. 

Nu am ştiut ce să răspund. Până la urmă, ce mângâiere ar fi 
fost pentru ea cuvintele mele, rostite cu o jumătate de secol prea 
târziu? 

- lar Endo-san a stat nemişcat, ca o statuie plantată în nisipul 
alb, mult timp după ce s-au terminat procedurile şi tatăl lui 
fusese luat de lângă el, continuă ea. Nu a mai vorbit cu mine 
niciodată, decât pentru o ultimă oară, când mi-a spus că pleacă. 

l-am atins mâna cu moliciunea unui licurici strălucind pe 
pielea ei. După aceea, am ridicat vâslele şi am îndreptat barca 
spre mijlocul râului, lăsându-l să ne poarte uşor spre mare. Am 
plutit în aval printre copacii plini de licurici galbeni până au 
dispărut şi eram încă o dată în întuneric, ghidaţi numai de 
mirosul puternic al mării şi lumina vagă a lunii. 


Mi se părea neliniştitor să am o altă fiinţă vie în casă şi m-am 
întrebat dacă nu cumva mă grăbisem făcându-i această invitaţie. 
Şi totuşi, mă simţeam cumva bine. Ea era un musafir discret. Nu 
vorbisem niciodată cu nimeni despre propriile mele experienţe 
de război şi, spre surprinderea mea, mi-am dat seama că ea era 
prima persoană care mă rugase vreodată să i le descriu, care a 
vrut să ştie despre ele, în loc să audă nişte fragmente aiurea de 
la diferiţi oameni şi să-şi formeze propriile concluzii. Nimeni 
altcineva nu se gândise vreodată să-mi adreseze în mod direct 
aceste întrebări. 

Această ultimă revelaţie m-a şocat. Era oare pentru că, în tot 
acest timp, transmisesem semnale tăcute ce nu puteau fi 
detectate sau descifrate de alţii, şi astfel, ei nu puteau niciodată 
să ştie răspunsul pe care îl voiam? Chiar şi licuricii, oricât de muţi 
ar fi fost, au reuşit să-şi trimită mesajele şi să primească 
răspuns. 

O mână mi-a atins braţul, am clipit şi mi-am alungat gândurile 
- un pescar scoţându-şi plasele plutitoare din mare. Chipul lui 
Michiko era încordat de îngrijorare. 

- Te-am strigat de două ori, dar nu ai răspuns. 

- Eram tare departe, am spus. 

Era atât de simplu să admit asta în faţa ei. 

- Se întâmplă tot mai des pe măsură ce îmbătrânim, nu-i aşa? 
spuse ea. Maria vrea să ştii că prânzul e gata. Nu te va aştepta. 

In vreme ce ieşeam din cameră, ea spuse: 

- Nu ţi-am mulţumit pentru că m-ai dus la râu aseară. 
Vederea licuricilor a trezit în mine atâtea amintiri. 

- Imi pare rău dacă te-au şi îndurerat, am spus. Nu asta a fost 
intenţia mea. 

Clătină din cap. 

- Am învăţat să trăiesc cu asta. Cine poate să privească înapoi 
şi să spună cu sinceritate că toate amintirile sunt fericite? A avea 
amintiri, fericite sau nefericite, este o binecuvântare, pentru că 
ne arată că am trăit viaţa fără rezerve. Eşti de acord? 

Ea nu mai aşteptă răspunsul meu, ci se întoarse şi cobori 
scările. Am fost deodată conştient de faptul că nu fusesem atât 
de tăcut pe cât crezusem în toţi aceşti ani. Singurul motiv pentru 
care Michiko auzise era scrisoarea pe care i-o trimisese Endo- 
san. El auzise, ştiuse. Şi trimiţând-o pe ea la mine, mi-a răspuns. 

Şoferul lui Endo-san ne-a lăsat la Cheiul Weld, în portul 
Georgetown. Vizita în Kuala Lumpur fusese amânată pentru mai 
mult de o lună din cauza obligaţiilor lui de serviciu şi eu 
devenisem destul de nerăbdător să pornim la drum. Ne-am 
strecurat printre culii chinezi şi tamili care se învârteau pe doc, 
strigând şi împingându-şi cărucioarele cu foi afumate de cauciuc, 
lingouri de cositor, saci cu condimente şi boabe de piper. 
Caleştile se perindau zăngănind, iar roţile lor săltau pe drumurile 
desfundate. Simţeam emoția celui gata să se avânte într-o 
aventură şi un zâmbet nereţinut îmi lumină chipul. Endo-san îl 
văzu şi ochii lui sclipiră drept răspuns. 

Inchiriase un mic vapor de la un danez şi am aşteptat la 
capătul digului ca o barcă să ne transporte acolo unde se afla 
Peranakan. Şampana mică, aproape turtită, în care vâslea un 
băiat malaez, mirosea a peşte uscat şi a lemn putrezit. Vaporul 
stătea înclinat într-o parte, aşteptând mareea să-l pună în 
mişcare. Era mic în comparaţie cu celelalte pe care le văzusem 
lansându-se în mare. Câteva scânduri cu nuanţe diferite fuseseră 
bătute deasupra cabinei şi puntea era acoperită cu o prelată 
dintr-o pânză decolorată care să o apere de lumina soarelui. 
Două scaune de lemn erau aşezate sub ea. Un mic drapel de fum 
atârna deasupra coşului înnegrit. 

In timp ce urcam la bord, soarele păru să se hotărască dintr- 
odată şi răsări cu repeziciune. Lumina se risipi ca o pudră de aur 
parcă măturată de o mână nevăzută. M-am uitat în urmă la port. 
Ţărmul era mărginit de magazii şi părea susţinut de un şir de 
catalige şi poteci. Figuri minuscule alergau pe ele, unele în veste 
albe, altele dezbrăcate până la mijloc. Tamilii purtau cârpe albe 
pe cap şi vocile lor sunau ca ţipetele de pescăruşi ce zburau 
chiar atunci deasupra noastră. Dincolo de port, movilele joase ale 
insulei păreau nişte bolovani tapetaţi cu muşchi şi casele mici, 
cuibărite în coasta dealului Penang, licăreau strălucitoare, ca 
nişte picături de rouă. 

Marea s-a luminat în jurul nostru, schimbându-şi nuanţa 
tulbure şi groasă de dinaintea răsăritului într-un smarald 
cristalin. Vadul era plin de peşti mici, atât de translucizi, încât nu 
lăsau nicio umbră pe patul de nisip; săgetau apa în tandem cu 

mişcările noastre. Câteva meduze pluteau în apă, iar tentaculele 
lor se răsfirau în curenţii nevăzuţi ca părul în vânt al unei fete. 
Danezul ne-a întâmpinat pe doc. Faţa lui era arsă, maro precum 
coaja de copac lemnos, şi ochii aveau culoarea mării, doar că un 
pic mai clari, mai strălucitori. Când şi-a ridicat bereta, scalpul lui 
chel avea duritatea şi lustrul unei nuci. Părea să aibă în jur de 
cincizeci de ani şi arăta destul de puternic, o impresie sporită de 
un stomac mare ce părea să ne incomodeze în timp ce vorbeam. 

- Mă bucur să te revăd, domnule Endo, spuse el. 

Endo-san mi-l prezentă pe căpitanul Albertus van 
Dobbelsteen. 

Căpitanul se uită atent la mine când Endo-san menţiona 
numele meu. 

- Hutton, de la companie? întrebă el. 

- Aşa e, i-am răspuns, uitându-mă la Endo-san şi întrebându- 
mă care era povestea danezului. 

Băiatul malaez a transportat genţile noastre la bord şi a legat 
şampana de vapor. Scândurile de lemn scârţâiau în timp ce ne 
luam locul sub pânze. Endo-san s-a aşezat, dar eu m-am întins 
peste balustradă, delectându-mă cu vântul şi stropii de apă în 
timp ce vaporul tremura şi revenea la viaţă. Ca un pumn, un nor 
de fum negru ţâşni din coşul vaporului şi apoi se desfăcu în vânt, 
ca un fir gri şi statornic ce se târa în urma noastră. 

Mi-am aşezat pălăria de paie şi am zâmbit prosteşte la Endo- 
san. Nu mă puteam abţine; senzaţia de exaltare, de nou îmi 
cânta în sânge şi mă făcea să plutesc. 

- Iinţeleg că nu ai mai fost niciodată la bordul unei nave? 

- Nu, niciodată. 

In toate călătoriile mele precedente, cu tata, la Kuala Lumpur, 
ne deplasaserăm cu trenul: peste colinele din calcar acoperite de 
ceaţă, prin pădurile verzi şi întunecate. 

- Atunci îţi vor plăcea zilele acestea. Nu ne vom grăbi, 
întrucât va fi o oprire pe care vreau să o fac. 

Nu mă deranja, şi i-am arătat asta fluturându-mi mâna. 
Distanţa dintre Penang şi Portul Swettenham, unde ar fi trebuit 
să debarcăm pentru a intra în Kuala Lumpur, era de aproximativ 
cinci sute de mile. Urma să păstrăm linia de coastă, fixând-o în 
vizor pe parcursul călătoriei. 

- Căpitanul nu pare să mă placă, am spus eu, înclinându-mi 
capul spre cabină. 

- Albertus? Obişnuia să navigheze pentru compania tatălui 

tău pe râul Yangtze din China, până când a fost concediat, acum 
un an. 

- Ce s-a întâmplat? 

- Au existat plângeri - nu-şi putea ţine mâinile departe de 
echipaj. De asemenea, se întâmpla să fie beat mai tot timpul. 
Nu-ţi fă griji, acum este treaz. Şi când este, vorbim de cel mai 
bun căpitan de vapor din toţi câţi sunt. Marinarii ăştia de pe 
Yangtze sunt cei mai buni. 

M-am uitat înapoi spre cabină, întrebându-mă dacă tatăl meu 
îl concediase personal pe căpitan. Noel Hutton putea fi aspru şi 
neîndurător când venea vorba să facă ceea ce era mai bine 
pentru afacerile lui. Din bârfele care circulau în companie ştiam 
ce faptă ar fi fost factorul hotărâtor: tata nu tolera niciodată un 
căpitan de navă beat. Pentru o clipă, mi-a părut rău pentru 
căpitanul Albertus, dar el părea să nu aibă nicio problemă. 

Am luat un mic dejun târziu, preparat de băiatul malaez - orez 
cu aromă de cocos şi pastă picantă de anşoa, cu un ou perfect 
prăjit deasupra - nasi lemak, i-am spus lui Endo-san. Căpitanul 
Albertus ni s-a alăturat, bând cafea dintr-o cană de porțelan 
ciobită. Ne-a întins un borcănel şi ne-a spus: 

- Ungeţi-vă cu asta când se înalţă soarele. 

L-am deschis şi am adulmecat. 

- Cremă de cocos. A 

- Şi ceva ierburi şi ulei. Reţetă personală. Impotriva arsurilor 
solare, zise căpitanul Albertus. 

Crema fu în curând pusă în folosinţă, pe măsură ce căldura ne 
încingea. Soarele era singur: norii părăsiră cerul. Eram în cea mai 
faimoasă strâmtoare din lume, făcând aceeaşi călătorie pe care o 
făcuseră marinarii timp de sute de ani, chinezii, arabii, 
portughezii, spaniolii, danezii şi britanicii. Şi înainte de ei, cine 
ştie? 

M-am aşezat lângă Endo-san şi am scos un oftat mulţumit. El 
îşi ridică privirea din carte şi spuse: 

- Fericit? 

Am dat din cap că da şi apoi am început să-i povestesc despre 
vizita mea la mătuşa Mei. El îşi aşeză cartea într-o parte şi se 
întinse pe spate. 

- Povesteşte-mi despre mama ta. 

l-am spus ce-mi aduceam aminte, păşind cu grijă în ungherele 
amintirilor mele. 

- Acum, bunicul meu, pe care nu l-am văzut niciodată şi care 

a despărţit-o pe mama de familia ei când s-a măritat cu tatăl 
meu, vrea să mă vadă. 

- Atunci ar trebui să te duci să-l vezi. Familia este cel mai 
important lucru pe care îl vei avea vreodată. 

- Tu chiar crezi că ar trebui să-l văd pe bunicul? 

- Hai. S-ar putea să-ţi placă de el, spuse, şi se întoarse la 
cartea lui. 

M-am gândit la bunicul pe care nu-l văzusem niciodată şi m- 
am întrebat ce dorea de la mine. Mi-am examinat sentimentele 
pentru el şi mi-am dat seama că nu simţeam aproape nimic, cu 
excepţia unei sclipiri de antipatie încăpăţânată ce părea să 
pornească dintr-un impuls de respingere mai mult decât din orice 
altceva. 


La jumătatea călătoriei noastre au schimbat direcţia. Era trei 
după-amiaza şi eu adormisem pe punte. M-am trezit imediat ce 
am simţit uşoara schimbare de direcţie. Mi-am făcut o mână 
streaşină la ochi şi am privit în jurul meu. 

Ne apropiam de mlaştinile cu manglieri de pe coastă. Linia 
țărmului se vedea tot mai mult, valurile creând o linie 
efervescentă de alb peste roci. La orizont nu apăru nicio insulă, 
doar un şir nesfârşit de manglieri cu rădăcinile expuse odată cu 
refluxul, lăsându-le netede, strălucitoare, artritice. Apa din jurul 
nostru îşi pierdu nuanţa de turcoaz, căpătând-o pe cea ruginie a 
rădăcinilor moi ca un rest de ceai. Păsările îşi urmăreau reflecţiile 
în apă şi zburau din şi înspre jungla ce se înălța deasupra 
copacilor. 

Motoarele se opriră şi brusc am putut să aud tăcerea 
mlaştinii, spartă de ciripituri şi băzâitul insectelor. Apa lovind cu 
un clipocit rădăcinile suna descurajant. In timp ce ne legănam în 
agitația valurilor, băiatul malaez aruncă ancora. Printr-o 
despărţitură în şirul de manglieri, o platformă de acostare ieşi în 
afară. Pe ea stătea o corcitură de căţel ce lătra la noi sărind în 
stânga şi în dreapta, în stilul acela inutil şi idiot pe care îl au doar 
câinii. 

- Unde suntem? l-am întrebat eu pe Endo-san când am 
coborât din cabină. 

- La numai douăzeci de mile la sud de insula Pangkor. Nu te- 
am trezit când am trecut pe lângă ea; dormeai atât de adânc. 
Coborâm aici, la Kampung Pangkor. 

- Ce facem aici? 

- Vizităm un prieten. 

Băiatul malaez încarcă şampana cu nişte cutii luate din stocul 
de marfă. Am coborât în şampană pe o scară de sfoară şi 
căpitanul Albertus ne-a adus la debarcader. Endo-san ţinea o 
cutie lungă pe care l-am ajutat să o transporte în vaporul cu 
aburi. Părea ciudat de grea, dar m-am abținut să întreb despre 
conţinutul ei. 

Până când am atins debarcaderul, s-a strâns o mică mulţime. 
Era formată din malaezi închişi la ten şi cu ochii mari care se 
holbau la noi, pălăvrăgind zgomotos. 

Un japonez mic apăru din mulţime şi i-a făcut o plecăciune lui 
Endo-san de îndată ce ne-am urcat pe platformă. Au plecat 
amândoi, vorbind în japoneză. l-am urmat de la distanţă, 
auzindu-l pe căpitanul Albertus ţipând la săteni să aibă grijă la 
cutii. In spatele mlaştinii de mangrove, satul părea ocupat. 
Străzile înguste erau noroioase şi alunecoase. Puii alergau în 
jurul parcelelor cu legume din faţa unor mici barăci de lemn, 
construite pe catalige. Un larg estuar se curba în jurul satului şi, 
pe țărm, erau un şir de stâlpi, era o linie de bărci pescăreşti, cu 
grămezi de plase atârnându-le în părţi, asemenea unor 
excrescenţe pufoase de fungus. 

L-am urmat pe micul japonez până la magazinul lui de 
provizii. Închise uşa şi împinse la o parte nişte peşte sărat ce era 
pus pe un cântar. Plutea un miros greu de ceapă veche, chili şi 
şoareci. İşi aprinse o pipă, însă văzu expresia supărată de pe 
chipul lui Endo-san şi o puse în grabă deoparte. 

- Kanazawa-san, mi-l prezentă Endo-san. 

- Konichiwa, Kanazawa-san, l-am salutat eu şi am făcut o 
plecăciune. 

Omul păru surprins, dar îmi întoarse salutul politicos. Endo- 
san deschise cutia şi scoase o puşcă. Mirosul de vaselină şi praf 
de puşcă se împrăştie în aerul stătut şi mi-am simţit stomacul 
agitat. 


Endo-san m-a condus de-a lungul unei poteci acoperite de 
ferigi şi, pentru prima dată în viaţa mea, am intrat în adevărata 
junglă a Malaeziei. Cărăbuşii se târau pe trunchiurile copacilor, 
zgâriind scoarţa cu cleştii lor ca de crab. Fluturi, unii mai mari 
decât palma mea, se înălţau spre cer în timp ce noi înaintam prin 
tufişurile foşnitoare. In spatele nostru se întindea satul, dar eu 
ştiam că mă rătăcisem. Mersesem o jumătate de oră, trecând 

peste copaci căzuţi şi traversând albia unui râu acoperită cu 
pietre netede şi rotunde. Am ajuns într-un luminiş şi el desfăcu 
puşca. Luă o cutie mică plină de gloanţe din buzunar şi o încarcă. 

- De ce trebuie să învăţ să trag? am întrebat. 

Isabel era campioană la trasul la ţintă în cadrul Clubului de 
vânătoare Penang, dar eu nu fusesem niciodată ager la acest 
sport. 

- In calitatea mea de sensei, datoriile mele nu sunt reduse la 
dojo. 

işi flutură mâna în jur, indicând spre păduri şi spre coloanele 
copacilor ce se înălţau până la baldachinul de smarald de 
deasupra. 

- Aceasta, toată lumea ta, este un dojo. 

Îmi înmână puşca şi cu ajutorul unui cuţit tăie un mic cerc 
într-un copac. Părea mult prea departe. 

- Utilizează principiile a;'k//utsu. Concentrează-te, destinde-ţi 
gândul, al tău ki. Respiră şi relaxează-te. 

M-am holbat la el, nesigur. Pentru prima dată de când ne 
cunoşteam nu mă simţeam dispus să-i urmez instrucţiunile. El 
văzu ezitarea mea şi îmi arătă mişcarea, pe care o execută atât 
de fluid şi de convingător. Ochiul lui fixă ţinta, trupul lui luă o 
postură laterală. L-am auzit expirând, iar sunetul împuşcăturii fu 
urmat de o mică explozie de aşchii de scoarță, ce făcu să zboare 
o mie de aripi fâlfâitoare. 

- Urmează ce tocmai ţi-am demonstrat, spuse el. 

Nu încăpea discuţie să nu mă supun tonului din vocea lui. 

Am luat puşca din nou şi am repetat mişcările lui cu cât mai 
multă acuratețe. Arma era grea şi primul foc se arcui înalt în 
frunze, în timp ce eu m-am tras îndărăt. 

- Intinde-ţi mâna, menţin-o aşa şi lovitura nu te va clinti. 

Urechile îmi zvâcneau, dar mi-am ţinut echilibrul. 

Puțin câte puţin, am reuşit să o fac cum trebuie, deşi copacul 
casuarina era mutilat. Seva i se prelingea pe trunchi asemenea 
sângelui dintr-o arteră tăiată şi aşchii zăceau în jurul rădăcinilor. 

Ne-am oprit când mâinile mele tremurau de la împuşcături şi 
umerii mă dureau. 

- Doar nu te aştepţi să folosesc asta, nu? 

- Nu, răspunse el. Insă ar fi folositor să ştii cum. Bunicul meu 
l-a învăţat pe tata să tragă cu puşca atunci când au venit 
americanii în ţara mea. Era practic imposibil să obţii aceste arme 
străine, dar bunicul a reuşit. Eu am fost învăţat, folosind arme 

similare, de tatăl meu. 

- De ce vrea Kanazawa-san puşti? am întrebat, când mi-a 
permis să mă odihnesc o clipă. 

Incercam să-l abordez diferit ca să-l conving să-mi răspundă 
la întrebare. „Condu-ţi mintea şi restul va urma”, mă instruise 
Endo-san de atâtea ori. Atmosfera de la Clubul de vânătoare 
Penang unde se antrenase Isabel era o glumă pe lângă ceea ce 
învăţam eu în junglă. 

Călătoria, care începuse pe o notă plăcută, părea acum plină 
cu incertitudini. Poate pentru că eram în inima acestui tărâm 
sălbatic, unde se putea întâmpla orice. Inotasem prea departe de 
mal, ademenit de ceva dincolo de viaţa mea limitată şi, dintr- 
odată, nu-mi doream decât să mă îndrept spre casă. 

Am fost întotdeauna uimit de capacitatea lui Endo-san de a-mi 
înţelege fiecare stare, descoperindu-mi astfel incertitudinile. Imi 
luă puşca din mâini şi spuse: 

- A şti să tragi cu puşca nu înseamnă că trebuie să o şi 
foloseşti. De fapt, aş preferea să nu o foloseşti niciodată. Eu nu 
am folosit niciodată o armă împotriva cuiva, cu atât mai puţin 
ceva atât de josnic ca o armă de foc. Dacă eşti puternic aici, 
spuse, atingându-mi capul uşor, nimeni nu va putea să te forţeze 
să recurgi la ea. 

Se aşeză pe rădăcina unui smochin. 

- inţelegi? 

- Rezistență, am spus. Ca să-mi întăresc mintea, am nevoie 
de rezistenţă, ceva destul de tare încât să lupt împotriva lui. 

Endo-san aprobă. 

- Precum ai văzut, Kanazawa-san conduce magazinul local de 
provizii. Din când în când are comenzi speciale. Are grijă de 
puţinii cumpărători de cauciuc japonezi care lucrează în această 
zonă. Piraţii i-au tot atacat satul. Trebuie să aibă nişte mijloace 
de protecţie. 

- Piraţii? am întrebat. De unde? 

El ridică din umeri. 

- Sumatra sau Java. Pescuitul a fost afectat pentru că 
sătenilor le este teamă să se aventureze pe mare. 

- De ce este Kanazawa-san aici, în această parte a ţării? 

Endo-san nu răspunse. Se ridică şi făcu o plecăciune. 

- Vom încheia lecţia aici. Se întunecă. Cred că ar trebui să ne 
întoarcem în sat. 

În vreme ce ieşeam din junglă, mi-am dat seama că, deşi 

încercasem să-i conduc gândurile acolo unde voiam eu, el mă 
ridicase fără efort deasupra solului şi mă învârtise în mai multe 
cercuri. O parte din mine se întreba ce nu-mi spusese, dar o alta 
conştientiza încă o dată că fusesem ales de un profesor 
remarcabil şi acest fapt era de o mai mare importanţă pentru 
mine. 


Am fost găzduiţi în casa lui Kanazawa şi soţia lui ne-a răsfăţat 
pe Endo-san şi pe mine în timpul cinei, umplându-ne ceştile cu 
ceai şi sake. l-am întâlnit pe unii din cumpărătorii japonezi de 
cauciuc. Erau toţi tineri, vorbeau toţi malaeza şi fiecare avea o 
duritate de nedefinit în el. Nu am putut să identific această 
calitate a lor până când nu am început să mă antrenez cu unii 
dintre membrii staffului consular şi numai atunci mi-am dat 
seama că acei cumpărători de cauciuc pe care îi întâlnisem 
aveau aerul unor soldaţi bine antrenați. 

Ei vorbeau de un recent atac al piraţilor. 

- Armele astea noi ne vor fi foarte utile, spuse unul. Acum 
putem să scăpăm de toţi. 

- Am omorât deja destui, spuse un altul, ridicându-şi cupa de 
sake. 

Râseră cu toţii, dar atmosfera se întuneca pe măsură ce 
consumau mai mult sake. 

- Tu de unde eşti, Endo-san? întrebă un cumpărător de 
cauciuc. 

Endo-san spuse: 

- Satul Toriijima, Toshi-san. 

- Unul dintre cele mai frumoase locuri. Odată am văzut altarul 
la apus, spuse Toshi. Imi doresc să îl revăd. Nu îţi este dor de 
casă? A 

Toshi aruncă o privire în jurul mesei. Intrebarea nu era 
adresată nimănui în particular, dar cumpărătorii de cauciuc se 
uitară la Endo-san. 

- Ba da. Tuturor ne este dor de casele noastre. Sunt sigur că 
îţi este dor de familia ta şi de femeile care aşteaptă să te întorci, 
spuse Endo-san şi am desluşit o undă de tristeţe în cuvintele lui. 
Dar avem datoria noastră. Dacă eşuăm să ne împlinim datoria, 
eşuăm în faţa tării noastre şi a familiilor noastre. 

Se uitase ţintă la mine în timp ce vorbise astfel, de parcă ar fi 
sperat ca într-o zi să înţeleg. 

Endo-san îşi petrecu următoarea dimineaţă consultându-se cu 
Kanazawa, iar eu am fost lăsat să hoinăresc de-a lungul râului, 
atent la crocodilii ascunşi printre mangrali. Mi s-a reamintit de 
povestea populară malaeză a unui cerb moscat viclean care, în 
timp ce se adăpa dintr-un râu, fu înhăţat de picior de fălcile unui 
crocodil. Scăpă cu viaţă făcându-l pe crocodil să creadă că 
piciorul era doar rădăcina unui mangral. 

Berzele stăteau nemişcate în băltoacele ruginii, urmărindu-mă 
cu privirea. Vântul mişca doar copacii aflaţi la marginea junglei, 
fără să aibă puterea să pătrundă în inima ei. 

Berzele auziră avioanele înaintea mea. Bătură nebuneşte din 
aripi când două avioane Buffalo de la Forţele Aeriene Regale 
australiene trecură razant pe deasupra colinelor şi de-a lungul 
estuarului. Berzele îşi deschiseră aripile şi se ridicară deasupra 
râului, înspre copaci, timp în care avioanele s-au îndreptat spre 
mare, cu soarele reflectat în carlingi. Un crocodil pe care nu-l 
văzusem până atunci dispăru în râu pentru a se ascunde în noroi. 

L-am văzut pe Endo-san ieşind din magazinul lui Kanazawa şi 
am pornit spre el. 

- Pregăteşte-te de plecare, îmi spuse. Avem un nou pasager. 

Doi dintre bărbaţii japonezi pe care îi întâlnisem în noaptea 
precedentă la casa lui Kanazawa-san conduceau un om cu 
mâinile prinse cu sfoară la o baracă de lemn; apoi l-au adus la 
debarcader. 

- Dar el este japonez, am spus. 

- Asta face crima lui şi mai gravă. 

Am aşteptat ca Endo-san să-mi explice. 

- Yasuaki a fost prins furând din magazinul lui Kanazawa-san. 
Făcea asta de câteva săptămâni, spuse Endo-san. 

- Ce motiv avea? 

- Voia să fugă, să-şi abandoneze datoria. A fost trimis să 
cumpere cauciuc pentru ţara lui. In schimb, şi-a petrecut timpul 
cu femeile locale şi s-a îndrăgostit de una dintre ele. A furat 
mâncare şi provizii ca să poată fugi cu această femeie. 

- Şi pentru asta trebuie pedepsit? am întrebat eu. 

- Ţi-ai aprofundat bine lecţiile, dar mai trebuie să înţelegi cât 
de important este conceptul de datorie, spuse Endo-san. 

- Datorie mai presus de iubire? am întrebat, gândindu-mă la 
cuvintele lui din noaptea trecută, de la cină: Dacă eşuăm să ne 
facem datoria, eşuăm în faţa ţării noastre şi a familiilor noastre. 

Învăţasem că japonezii ţineau datoria la loc de cinste, dar să o 

vezi impunându-şi cu încăpățânare povara asupra celei mai 
atemporale necesităţi umane m-a făcut să-i pun valoarea sub 
semnul întrebării. 

Auzindu-mi tonul, vorbi cu glas mai blând. 

- Întotdeauna a fost aşa în stilul nostru de viaţă. Nimeni nu 
poate face altfel. 

- Ce se va întâmpla cu el? 

- Asta va depinde de autorităţile din Kuala Lumpur. Probabil 
că va fi trimis înapoi în Japonia. 

- O va revedea pe femeia aceea? 

Endo-san clătină din cap şi se urcă în şampană. 


Am trecut pe lângă câteva bărci pescăreşti care avuseseră 
curajul să înfrunte pericolul reprezentat de pirați, întorcându-se 
acasă după o noapte de muncă. Oamenii de la bord părură să 
recunoască vasul Peranakan, claxonând scurt şi strigându-l pe 
căpitanul Albertus. Când ne-am apropiat de portul Swettenham, 
un banc de peşti zburători a ţâşnit din mare şi a plutit pe lângă 
noi, apoi s-a aruncat din nou în apă. Eu am stat la pupa, 
aşteptându-i să reapară, să se desprindă de mare şi, pentru 
câteva momente, să găsească o nouă identitate, respirând aer şi 
nu apă. 

Yasuaki, cumpărătorul japonez de cauciuc care pusese iubirea 
înaintea datoriei, mă urmărea. Endo-san mă rugase să-i dezleg 
mâinile şi acum se întinse spre pupa şi spuse: 

- Îmi pare rău pentru tine. 

- De ce? am întrebat şi mi-am apărat ochii de lumină, sperând 
să mai văd peşti zburători. 

- Nimic bun nu va rezulta din asocierea ta cu noi, spuse el. 

M-am întors cu spatele la mare şi l-am studiat cu atenţie 
sporită. Cred ca era cam de o vârstă cu Edward, probabil poate 
puţin mai bătrân. Până acum fusese tăcut, gândindu-se poate la 
femeia de care fusese despărţit. 

- Cum o cheamă? l-am întrebat. 

- Eşti prima persoană care mă întreabă asta. Dar contează 
numele ei? 

Oricum, păru bucuros că îl întrebasem. 

- Mi-ar plăcea să ştiu, am spus. 

Mă studie pentru un moment. 

- Numele ei este Aslina. 

- Era o fată din sat? 

Clătină din cap. 

- Tatăl ei conducea bufetul de la aerodromul de lângă sat. 
Probabil că ai văzut avioanele zburând pe deasupra. Fac asta în 
fiecare zi. 

Găsisem o hartă şi o studiasem în magazinul lui Kanazawa. 
Satul în care ne petrecuserăm noaptea era la o oră depărtare de 
Ipoh. Harta indica o pistă de aterizare pentru forţele aeriene la 
numai o jumătate de oră la est de sat, marcată cu roşu de 
negustorul japonez. 

- A meritat să nu te supui datoriei tale pentru ea? l-am 
întrebat. 

- Nu aş putea îndura să o rănesc pe ea ori pe oamenii ei, îmi 
răspunse el. 

- Să o răneşti? Cum? am întrebat, dar el se întoarse cu faţa la 
peştii zburători, cu o expresie melancolică pe chip. 

- Trebuie că o iubeşti mult, am spus, simţindu-mă dintr-odată 
trist. 

Nu trăisem niciodată o astfel de emoție. Isabel vorbea mereu 
în amănunt despre iubire, deşi noi o ironizam. Eu crezusem 
întotdeauna că iubirea e un lucru pentru care se agitau doar 
fetele tinere, însă în faţa mea se afla un ins aparent inteligent 
care iubise şi care acum plătea scump pentru asta - reputaţia lui 
era ruinată, fata pe care o iubea, pierdută pentru totdeauna. 

- Ai întâlnit vreodată pe cineva care să fie atât de aproape de 
tine, atât de potrivit, încât nimic altceva să nu mai conteze? 
Cineva care, fără să-i spună nimeni, cunoaşte fiecare colţişor din 
tine? 

L-am privit, fără să-mi dau seama ce încerca să-mi spună. 

- Ei bine, aşa simt eu pentru Aslina. 

- Şi datoria? 

Tonul lui deveni amar. 

- Datoria este un concept creat de împărați şi generali pentru 
a ne convinge să le împlinim dorinţele. Fii precaut când vorbeşte 
datoria, pentru că adesea maschează vocea celorlalţi. Ceilalţi, a 
căror inimă nu e cuprinsă de dor, caa ta. 

Eram pe cale să-l întreb mai multe, dar Endo-san veni la mine 
şi-mi spuse: 

- Strânge-ţi lucrurile. Curând vom ajunge în portul 
Swettenham. 

Am sosit în portul Swettenham târziu după-amiaza. Am privit 
cum Yasuaki fu luat de angajaţii Ambasadei Japoniei. Mi-am 
ridicat mâna într-un mic salut, dar el nu-mi răspunse. 

O maşină cu şofer japonez ne-a dus în Kuala Lumpur. Intram 
în oraş o oră mai târziu şi mi-am amintit de ultima dată când 
fusesem acolo. Era în urmă cu zece luni, când sărbătorisem cea 
de-a patruzeci şi noua aniversare a tatălui meu în Clubul Câinelui 
Pătat, chiar în faţa terenului de crichet din centrul oraşului. 
Terenul era ocupat acum, iar jucătorii de crichet alergau printre 
umbrele judecătoriei de peste drum. Am auzit zgomotul bâtei 
lovind mingea, apoi ovaţii în timp ce jucătorii cu bâte fugeau. Era 
o după-amiază tipică în cel mai mare oraş din Malaezia; englezii 
îşi părăseau birourile încinse, se duceau la Câinele Pătat pentru 
gin tonic sau să joace crichet şi apoi acasă să se spele înainte de 
a se întoarce la club pentru cină şi dans. Era o viaţă bună, o viaţă 
bogată, împărţită între odihnă şi distracţie. 


Ambasada Japoniei era într-un bungalow pe un deal, chiar în 
spatele clădirii Carcosa, care fusese odată casa oficială a 
generalului rezident al Statelor Federate Malaeze. Drumul ce 
ducea până acolo era răcoros şi umbros, iar din copacii bătrâni 
de amboya, care îl mărgineau, cădeau întruna frunze, păstăi şi 
crenguţe ce trosneau sub cauciucurile noastre. Straja de la 
poartă ne-a salutat când am intrat. 

Un tânăr în uniformă militară ne-a dus bagajele în camere. 
Ventilatorul fu pus imediat în funcţiune. Apoi am ieşit pe 
verandă, unde am fost serviţi cu un pahar de ceai cu gheaţă. 

Ambasada dădea înspre o creastă împădurită plină de arbori 
flacăra-pădurii. Mi-am băut ceaiul şi m-am gândit la conceptul de 
datorie, cu care îmi frământasem mintea pe parcursul întregii 
călătorii cu maşina. Era atât de complicat şi părea, în acel 
moment, atât de inutil. Unde era libertatea de a alege cu care se 
naşte fiecare dintre noi? 

Endo-san îmi spusese la începutul lecţiilor noastre cât de 
importantă era datoria de a învăţa pe cineva, odată asumată. Nu 
era niciodată oferită în mod liber ori întâmplător. Un potenţial 
elev trebuia să aducă scrisori de recomandare pentru a-l 

convinge pe sensei să-l accepte. Conceptul de predare nu putea 
fi niciodată acceptat fără toate greutăţile şi obligaţiile pe care le 
presupunea şi, până la urmă, am ajuns să înţeleg acest lucru. Cu 
toate acestea, în mintea mea auzeam cuvintele lui Yasuaki, 
avertizându-mă despre datorie, generali şi împărați. Un moment 
de tulburare m-a făcut să îmi termin băutura dintr-o singură 
înghiţitură. 

- Trebuie să îi aducem omagii lui Saotome Akasaki-san, 
ambasadorul Malaeziei, spuse Endo-san, făcându-mi semn să-l 
urmez la parter. 

Deşi bungalow-ul era construit în stilul tipic anglo-indian, cu 
verande spaţioase de lemn şi tavane mari şi aerisite, fusese 
decorat strict de o mână japoneză. Camerele erau separate de 
paravane din hârtie shoji, suluri caligrafice atârnate în poziţii 
bine luminate şi un miros slab de tămâie purifica aerul când am 
trecut pe lângă ele. Aranjamente florale ţepene şi scheletice erau 
aşezate pe mese joase. 

- Acestea sunt aranjamentele personale ale lui Saotome-san, 
spuse Endo-san. Ikebana i-a adus premii în Tokio. 

Un alt tânăr în uniformă deschise o uşă şi, înainte de a intra, 
ne-am lăsat papucii de bumbac afară. Camera era aproape 
goală, având numai o fotografie cu un bărbat posac. Endo-san 
îngenunche pe rogojina din paie şi făcu o plecăciune. Eu nu, dar 
am presupus că portretul, îl înfăţişa pe Hirohito, Impăratul 
Japoniei. Am stat cu şezuturile pe călcâie şi l-am aşteptat pe 
Saotome-san să ni se alăture. El a intrat şi a urmat o rafală de 
plecăciuni înainte să ne aşezăm din nou confortabil în faţa unei 
mese joase de lemn. 

Ambasadorul era un bărbat distins şi arogant, mai puţin însă 
atunci când zâmbea. Atunci arăta doar chipeş şi obişnuit. În 
hakama lui întunecată şi în roba yukata gri cu negru, decorată cu 
crizanteme argintii, părea mult mai în vârstă decât Endo-san, 
deşi mişcările lui erau la fel de graţioase. 

- Acesta este elevul tău despre care am auzit? întrebă el în 
engleză, surâzând spre mine. 

Vocea lui era ca hârtia de orez, subţire şi fragilă. Mi-l puteam 
închipui ca fiind bunicul cuiva. 

- Hai, Saotome-san, replică Endo-san, făcându-mi semn să-l 
servesc cu sake fierbinte. 

- Cum a progresat? 

- Foarte bine. A avansat extraordinar de mult, fizic şi mental. 

Endo-san nu făcuse niciodată comentarii clare despre studiile 
mele. Să le aud acum în faţa ambasadorului îmi făcea bine. Se 
adăuga senzaţiei de căldură lăsate de sake. 

Au schimbat-o imediat pe japoneză, iar bătrânul se uita atent 
la mine să vadă dacă puteam urmări. Accentul lui era puţin mai 
aspru decât al lui Endo-san, dar, după câteva propoziţii, m-am 
lăsat purtat de fluxul conversaţiei lor. 

Ni s-a oferit cina, servită pe nişte farfurii mici de porțelan, 
garnisite fiecare doar cu una sau două bucăţi de mâncare. Am 
savurat anghilă marinată, pui îndulcit şi mici rulouri de peşte 
crud împăturite în orez şi alge de mare. Cei doi japonezi au 
mâncat delicat, examinându-şi mâncarea cu beţişoarele de lemn, 
comentând gustul, culoarea şi textura, de parcă făceau o 
achiziţie artistică. Eu eram flămând şi a trebuit să mă abţin de la 
a mânca prea mult, prea repede. 

- Care e situaţia în Penang? întrebă Saotome, aşezându-şi 
beţişoarele pe un suport de fildeş. 

- E linişte şi pace. Oamenii noştri sunt mulţumiţi şi nu există 
chestiuni supărătoare, îi răspunse Endo-san. Am găsit o casă de 
închiriat pe dealul Penang, potrivită pentru stafful nostru şi 
pentru familiile lor. lţi voi arăta nişte fotografii mai târziu. In 
afară de asta, am timp liber aproape nelimitat şi am călătorit prin 
insulă. 

Saotome-san zâmbi. 

- Ah, ce zile splendide, nu? spuse el în engleză. 

M-am oprit din mâncat, ştiind că era o referire directă la mine. 
Dintr-odată, bătrânul nu mai păru aşa de blând. M-am simţit ca 
un şoarece în faţa unui tigru. 

- Păreţi să ştiţi multe despre mine, am spus, ignorând toate 
lecţiile pe care le învăţasem şi confruntându-l în mod direct. 

- Noi ne facem un scop din a ne cunoaşte prietenii, spuse 
Saotome. Am auzit că tatăl tău este capul celei mai mari 
companii comerciale din Malaezia. 

- Nu e cea mai mare - aceea e Empire Trading. 

- Avem nişte oameni de afaceri interesaţi de Malaezia. Crezi 
că tatăl tău ar lua în considerare o colaborare cu ei? Un 
parteneriat cu aceşti oameni? Ei sunt dornici să se implice în 
afacerea tatălui tău. g 

M-am gândit la ceea ce voia să ştie. În adâncul meu, am 
suspectat că viitorul nostru ar putea depinde de răspunsul pe 
care îl dădeam. l-am spus cu grijă: 

- Eu cred că el ar fi dispus să asculte - până la urmă, nu are 
nimic împotriva compatrioţilor dumneavoastră -, dar nu pot vorbi 
în numele tatălui meu. Va trebui să-l întrebaţi personal. 

Saotome se lăsă pe spate şi spuse: 

- Oh! Presupun că aşa va trebui. 

Alese o altă bucată de peşte. 

- Te-ar interesa să munceşti pentru noi odată ce îţi vei încheia 
studiile? înţeleg că ţi-a mai rămas doar un an. 

l-am aruncat lui Endo-san o privire întrebătoare. 

- În ce calitate? am întrebat. 

- Ca interpret, o persoană care să intre în legătură cu 
europenii şi malaezienii. Un ofiţer al bunăvoinţei, ai putea spune. 

Saotome îmi observă ezitarea. 

- Nu trebuie să răspunzi acum. Munca va fi interesantă, te 
asigur. 

l-am promis lui Saotome că voi lua în considerare oferta lui şi 
el a zâmbit, spunând: 

- Acum, mai doreşti nişte anghilă? Am văzut că erai destul de 
înfometat. 

Uşa shoji se deschise şi un soldat îngenunche şi făcu o 
plecăciune în faţa lui Saotome. Lângă el era o tânără chinezoaică 
îmbrăcată în robă, cu părul prins în două cocuri lucioase. 

Niciun cuvânt nu traversă spaţiul dintre noi şi figurile 
îngenuncheate, până când Saotome spuse: 

- Ridică-i faţa spre mine. 

Soldatul şi-a pus degetele sub bărbia fetei şi i-a ridicat-o. 

- Desfă-i roba. 

Aceeaşi mână cobori de la bărbia fetei şi îi desfăcu roba într-o 
parte,  dezgolind un singur sân, nesigur de forma lui, 
desăvârşindu-şi încă feminitatea. 

Saotome a studiat-o şi a schiţat un zâmbet mic, ca o tăietură. 
Gâtlejul lui pulsa şi limba îi atinse scurt colţul buzelor, ca pensula 
unui artist care face un ultim retuş. 

Anghila nu mai era atât de dulce acum. 


În următoarele câteva zile am fost lăsat singur. Endo-san a 
fost nevoit să participe la diverse întâlniri cu Saotome şi eu am 
bătut străzile în lung şi-n lat. Eram dezamăgit, pentru că 
sperasem să-i arăt oraşul şi biroul tatălui meu. M-am plimbat prin 
centrul comercial de unul singur, minunându-mă de noile 
magazine şi de mulţimea de oameni. Asemenea Penangului, 

oraşul era împărţit în diferite secţiuni, în funcţie de rasă. M-am 
străduit să-mi amintesc cantoneza mea uitată ca să pot vorbi cu 
localnicii chinezi. Spre deosebire de chinezii hokkien din Penang, 
aceştia erau aproape toţi imigranţi din provincia Kwangtung, 
atraşi de poveştile de bogăţie şi succes aduse din China de acei 
compatrioți îndeajuns de norocoşi încât să se îmbogăţească în 
periculoasele şi extenuantele mine de cositor din zona Kuala 
Lumpur şi din Valea Kinta, unde era situat oraşul Ipoh. 

Am stat într-o ceainărie şi m-am gândit din nou la bunicul 
meu. M-am întrebat ce fel de om era, astfel încât s-o alunge de 
tot pe mama. Ce era atât de greşit în a te căsători cu cineva din 
afara poporului tău? De ce era lumea atât de preocupată de 
astfel de chestiuni? 

Proprietarul ceainăriei veni să-mi ia comanda, întrebându-mă 
în engleză ce voiam. l-am observat expresia de surprindere şi 
dezgust de-abia mascat, când am răspuns în cantoneză. Aceea 
era povara mea - arătam prea străin pentru chinezi şi prea 
oriental pentru europeni. Nu eram singurul - exista o întreagă 
societate de aşa-numiţi euroasiatici în Malaezia. Cu toate 
acestea, simţeam că locul meu nu era printre ei. Mă simţeam aşa 
cum probabil se simțeau Endo-san şi japonezii de aici: erau urâţi 
de localnici şi, totodată, de către britanici şi americani, pentru că 
exploatările lor în China deveneau acum subiectele zilnice de 
dezbatere ale multora, de la vânzătorii ambulanți până la 
europenii care îşi beau ginul cu gheaţă la Câinele Pătat. Cu toate 
acestea, eu văzusem o altă latură a lor - văzusem frumuseţea 
fragilă a modului lor de viaţă, compasiunea lor faţă de cei aflaţi 
în suferinţă şi faţă de aspectele efemere ale naturii, ale vieţii 
înseşi. Cu siguranţă că astfel de sensibilităţi ar trebui să conteze, 
nu? 

M-am gândit la conversaţia avută cu Saotome. Existase un 
substrat de înţeles, eram sigur. Işi doriseră japonezii să deschidă 
o companie care să concureze cu a noastră ori intenţionaseră să- 
i propună tatălui meu o ofertă de cumpărare? Ştiam că nu am fi 
vândut-o niciodată, în felul său, tata era la fel de oriental în 
gândire ca şi oamenii din Penang. Compania era proiectată să fie 
deţinută numai de familie. Graham Hutton nu ar fi permis 
vânzarea ei. Singura modalitate ca japonezii să obţină Hutton & 
Sons era să o ia cu forţa şi nu exista nicio cale ca lucrul ăsta să 
fie trecut cu vederea de britanici. 

În gară i-am telefonat mătuşii Mei. Peroanele erau 
aglomerate, iar soarele matinal aurea cupolele în formă de cepe 
de pe minaretele înalte, strecurându-se prin spaţiile dintre 
cupolele şi arcurile maure. Gara era una dintre cele mai 
încântătoare clădiri pe care le văzusem vreodată. Endo-san 
stătea aşezat pe o bancă, citind un dosar de la Saotome. O 
săgeată de lumină ce pătrundea printr-o fereastră din acoperiş îl 
făcea să strălucească. 

l-am spus mătuşii Mei că voi cobori la gara din Ipoh şi am 
obţinut de la ea adresa bunicului. 

- Te rog să îl anunţi că îi voi face o vizită, mătuşă Mei. 

- Da, da, bineînţeles că-l voi anunţa. Mă bucur că doreşti să-l 
vezi. 

- Vreau să-i spun că a greşit purtându-se aşa de urât cu 
mama. Căsătoria părinților mei a fost un lucru bun. 

Urmă o tăcere scurtă, apoi ea spuse: 

- Într-adevăr, au fost multe lucruri bune. Tu eşti unul dintre 
ele. 

Endo-san îmi flutură mâna în semn de rămas-bun şi, după ce 
i-am mulţumit, am închis telefonul şi ne-am urcat în tren. 


Călătoria fu plăcută, iar peisajul - o pată de verdeață, 
întreruptă de pâlcuri de sate mici, aflate în apropierea căilor 
ferate. Ori de câte ori încetineam în dreptul acestor sate, o 
gloată de copii dezbrăcaţi alerga de-a lungul trenului, iar noi 
deschideam ferestrele să cumpărăm de la ei mâncare şi băuturi. 
Am arătat spre bivolul de apă, întins în câmpurile noroioase de 
orez şi o dată a trebuit să oprim pentru că un elefant şi puiul lui 
treceau calea ferată. In apropierea oraşului Ipoh, trenul traversă 
un lac întins, cu suprafaţa netedă şi lucioasă, astfel că, preţ de 
zece minute cât a durat traversarea lui, am simţit că înotăm într- 
o piscină cu mercur. Bâtlanii zburau pe partea noastră şi se 
ridicau deasupra vagoanelor, făcând cercuri spre pământ la 
marginea stufărişului. Când am văzut stâncile de calcar de un alb 
murdar ale oraşului Ipoh, am spus: 

- Va trebui să cobor în curând. 

- O să te descurci? întrebă Endo-san. 

- Cred că da. Nu trebuie să fie prea greu să văd pe cineva 
care nu a însemnat niciodată nimic în viaţa mea. 

- Nu ar trebui să fii aşa de aspru ori să îl judeci înainte să-l 
cunoşti, spuse el. 

- Nu ştiu dacă voi ajunge să-l cunosc, am zis. 

Gândul de a stabili o legătură, o înţelegere între mine şi 
bunicul meu nu mă atrăgea deloc şi începeam să regret decizia 
de a-l vedea. Nu aveam nimic în comun care să ne lege. 

- Nu renunţa acum, spuse Endo-san. Nu am niciun fel de 
îndoială că bunicul tău va fi acela care se va asigura ca tu să-l 
cunoşti. Şi sunt sigur că metodele pe care le va folosi pentru a 
obţine asta vor fi destul de neobişnuite. 

- Tu l-ai cunoscut, nu-i aşa? am întrebat, încercând să 
ghicesc. 

- L-am cunoscut, răspunse el. 

Văzând că am rămas tăcut, el deveni curios. 

- Nu ai de gând să mă întrebi când şi de ce? 

- Sunt sigur că ai avut motive întemeiate, i-am răspuns. 

M-am gândit la acea zi petrecută pe creasta dealului Penang, 
când am decis să am încredere totală în el. l-am spus asta acum 
şi o umbră de suferinţă i-a întunecat ochii. 

- Sumimasen. Imi pare rău, spuse el, după o vreme. 

Eram pe punctul de a-l întreba pentru ce îşi cere iertare, când 
trenul încetini, intrând în gara Ipoh. Am curăţat măsuţa din 
compartiment şi am aruncat pacheţelele de mâncare. 

- Trebuie să pleci, spuse el, coborându-mi geanta de pe 
suportul de deasupra capului. 

Işi deschise portofelul. 

- Ai suficienţi bani? 

- Da, am zâmbit eu, flatat de grija lui. Ştii că bunicul meu este 
unul dintre cei mai înstăriți oameni din Malaezia. 

- Chiar şi aşa, ia nişte bani. Ne vedem în Penang. Vino pe 
insulă când te întorci acasă. 

- Voi veni. 

L-am îmbrăţişat rapid şi am coborât pe peron. M-am întors şi 
i-am făcut cu mâna în semn de rămas-bun, apoi am părăsit gara. 

Nu am fost surprins să găsesc o maşină aşteptându-mă. 
Bătrânul şofer indian stătea sprijinit de ea şi îşi îndreptă spatele 
când mă văzu ieşind în lumina soarelui. 

- Domnul Hutton? 

Am încuviinţat rapid. 

- Casa bunicului dumitale nu este departe, spuse el, în timp 
ce-mi deschidea portiera. 

Nu mai fusesem niciodată în Ipoh. Tatăl meu nu ne adusese 
aici niciodată, chiar dacă aveam mine în valea Kinta, care 
înconjura oraşul. La origini, Ipoh fusese doar un sătuc minier, 
disputat de prinții războinici ai Sultanatului Perak, până când au 
intervenit englezii ca să împiedice succesiunea de războaie să se 
abată asupra protectoratelor lor învecinate. La scurt timp după 
aceea, culii chinezi fuseseră aduşi să lucreze în mine şi, prin 
ingenuitatea şi munca lor asiduă, satul se dezvoltă într-un orăşel 
încăpător, chiar dacă lipsit de farmec, cu propria lui cale ferată, 
şcoli, curţi şi cartiere rezidenţiale înstărite. Ipoh era arhicunoscut 
pentru peşterile din stâncile de calcar care îl înconjurau. Multe 
dintre ele fuseseră folosite de călugări şi înţelepţi în căutarea 
meditaţiei în singurătate, departe de lume. După ce au murit sau 
au dispărut, au fost construite temple în aceste peşteri pentru a-i 
zeifica. 

Oraşul era fierbinte şi prăfuit, aproape golit de copaci, iar 
stâncile de calcar reflectau strălucirea aprinsă a soarelui. Am 
părăsit străzile oraşului şi am intrat pe drumul Tambun. Vilele de- 
a lungul acestui drum erau proprietatea magnaţilor chinezi 
proprietari de mine, care începuseră ca şi culi, săraci lipiţi 
pământului. Când au strâns averi, şi-au construit casele în stil 
european, aşa că, pentru un timp, am simţit că eram parcă 
înapoi pe drumul Northam din Penang. 

Maşina a intrat pe drumul privat al unei case care, cu 
lemnăria ei tipică, porticul din centru şi frontonul, s-ar fi putut 
afla oriunde în Penang. Insă ieşea din tipar prin culoare. Casa 
întreagă fusese zugrăvită în galben-deschis, genul de culoare pe 
care un european n-ar fi folosit-o niciodată să-şi îmbrace pereţii. 

Când am coborât am văzut-o pe mătuşa Mei pe verandă. 

- Ce faci aici? am întrebat-o. 

- E la numai trei ore de Penang, îmi răspunse. Am venit să-mi 
vizitez tatăl. 

Deşi mă simţeam un pic iritat de aranjamentele ei, am fost 
bucuros să văd un chip familiar. Casa era copleşitoare. Lei din 
marmură se încolonau pe socluri de-o parte şi de alta a uşilor, 
care erau făcute din nişte piloni groşi de lemn, fixaţi într-un 
cadru glisant, semănând cu zăbrelele unei celule. Inăuntru era 
întuneric, iar motivele florale de pe podeaua de marmură luceau 
uşor. Pe pereţi atârnau portretele impozante ale unor mandarini 
cu părul împletit în cozi şi aşezaţi pe scaune uşoare şi simple. 
Spirala unei scări ocupa mijlocul holului. Uşile se deschideau pe 
ambele părţi spre camere oficiale de zi. 

Mătuşa Mei m-a condus spre o cameră de zi ce avea numai 
patru scaune din lemn de trandafir, două pe fiecare parte, 
sprijinite de pereţi. Un vechi triptic atârna pe ultimul perete gol, 
înfăţişând scene legate de gospodăria unui mandarin. Tripticul 
era cu faţa la o curte deschisă, afundată la mijloc, cu patru 
borcane de culoarea jadului plasate în colţuri. In solitudinea lui, 
un copac miniatural stătea în centru pe un suport de lemn. 

În timp ce aşteptam, o slujnică ne-a servit ceaiul Zeiţei de Fier 
a îndurării. Cu excepţia ţipetelor de păsări şi a fâlfâitului de aripi 
al unor vrăbii sub streaşină, casa era cufundată în tăcere. 
Departe, am auzit sunetul apei căzând peste pietre, sunet ce 
părea să relaxeze atmosfera şi să răcorească locuinţa. Se auzi un 
freamăt dincolo de uşă şi ne-am ridicat în expectativă. 

El intră singur în cameră, îmbrăcat în roba sa de mandarin. 
Khoo Wu An era un bărbat solid şi îndesat, iar veşmintele de-abia 
îi acopereau muşchii braţelor, care în trecut petrecuseră 
optsprezece ore pe zi transportând apa şi nisipul din mine; cel 
puţin aşa îmi spusese mătuşa mea. Tot ea îmi spusese că avea 
şaizeci şi şase de ani, dar pentru mine, în ziua aceea, era un om 
formidabil, indiferent de vârsta lui. 

Intâlnindu-ne pentru prima oară, ne-am studiat cu o 
curiozitate atentă. Avea părul alb şi fin, iar ochii lui mari şi 
inteligenţi clipeau des în spatele ochelarilor fără rame. Eram 
conştient de tăcerea adâncă şi de optimismul natural, dar 
înăbuşit al mătuşii Mei. El arătă spre un scaun. 

- la loc, te rog, spuse în engleză cu o voce gravă, ce avea un 
ton încrezător şi hotărât. 

Mi-am ascuns surprinderea şi m-am întors la locul meu. Era o 
bruscheţe în felul lui de-a fi, domolită de zâmbetul cald şi 

deschis. 

- Cum a fost călătoria? mă întrebă el. 

- Fără incidente, am spus, sperând să nu sesizeze nota de 
ironie din vocea mea. 

Imi mai turnă nişte ceai. Apoi scoase la iveală o bucăţică de 
jad, o agrafă subţire ca un fir de iarbă, care-i atârna de un 
lănţişor de argint în jurul gâtului şi o înmuie scurt în cupa lui. Se 
uită la ea şi apoi insera agrafa înapoi sub guler. Era o mişcare 
atât de naturală, rezultatul anilor de obişnuinţă, încât el şi 
mătuşa Mei părură să nici n-o observe. 

Acum se uita la mine fără rezerve, iar sprâncenele lui 
încărunţite încercau să se întâlnească, sperând, poate, să 
găsească fărâme din el în trăsăturile mele. Un bătrân chinez 
tipic, mi-am zis. Dar mă înşelam. 

- Semeni mult cu mama ta, zise. 

- Oamenii spun mereu că semăn cu tata. 

- Atunci ei nu ştiu ce caută, spuse el ferm. 

- Şi ce ar trebui să caute? am întrebat. 

- Ceva ce se află dincolo de ce arată chipul, ceva evident, dar 
intangibil. Asemenea respirației într-o noapte rece, poate. 

Se ridică în momentul în care mi-am terminat ceaiul şi spuse: 

- In Ipoh, ne confruntăm cu un blestem de secetă. Trebuie să 
fii înfierbântat şi ostenit. Mergi de te odihneşte şi te răcoreşte. 
Vorbim mai mult diseară. 

Imi zâmbi din nou şi o privi pe mătuşa Mei cum mă ia de 
mână şi mă conduce la etaj. 

Din maniera în care mătuşa Mei m-a condus în camera mea, 
am ştiut. Am urcat pe scări şi am mers pe un coridor. Spaţiul gol 
era umplut cu mese în formă de semilună, rezemate de pereţii 
nedecoraţi pe care se odihneau vaze şi figurine reprezentând trei 
bătrâni care, mi-a explicat mătuşa Mei mai târziu, erau trinitatea 
taoistă a Prosperităţii, Fericirii şi Longevităţii. 

Deschise uşa şi aşteptă să intru. Camera era mobilată în stil 
european şi un pat cu patru stâlpi şi baldachin era aşezat în 
mijloc, iar plasa de țânțari era îndoită deasupra. Lângă ferestre 
era o masă de toaletă şi în colţ un a/mari balinez de tec, un dulap 
greu ce eclipsa chiuveta de porțelan de lângă el. Mătuşa Mei era 
gata să spună ceva, dar eu mi-am ridicat mâna şi-am zis: 

- Camera mamei. 

Podeaua scârţâi când am păşit spre fereastră. Obloanele 
înalte de lemn se deschideau spre un balcon îngust, care se 

încovoia deasupra unei grădini ascunse de lumea din afară de 
ziduri invadate de plante agăţătoare. In centrul grădinii era o 
fântână şi, ca printr-o revelaţie, am ştiut că o mai văzusem 
înainte, poate în cealaltă viaţă în care credea Endo-san. Am 
studiat-o cu atenţie crescândă şi mi-am dat seama că era 
similară cu cea de la Istana. 

Bunicul avea dreptate. Vremea era uscată şi fierbinte, aşa că 
am păşit înapoi în cameră. Am deschis un a/mari, dar era gol. 

- Totul a fost mutat după ce s-a măritat cu tatăl tău. Hainele 
ei au fost date la săraci, cărţile ei, donate bibliotecii din Ipoh. 
Totul, spuse mătuşa Mei. Când m-am întors, într-o zi, am găsit 
camera la fel de goală cum o vezi acum. M-am înfuriat pe bunicul 
tău. 

- Ce a spus mama când i-ai povestit? am întrebat. 

- Nu a spus niciodată nimic. Dar tatăl tău m-a rugat să-i 
descriu fântâna pe care o vezi acum afară, chiar şi sunetul apei. 
Mi-a spus să fiu pe cât de detaliată cu putinţă şi apoi a construit 
o replică a fântânii ca să aibă ceva de la casa ei, din tinereţea ei. 

Ne-am aşezat pe pat, ascultând apa curgând în fântână, 
păsările ce erau înnebunite după ea pe căldura aceea. 

- Ţi-ar plăcea să dormi aici? mă întrebă mătuşa Mei. 

- Da, i-am răspuns. Mi-ar plăcea. 


Am dormit bine: sunetul fântânii a fost odihnitor. Când m-am 
trezit, soarele de după-amiază se strecurase prin şipcile 
obloanelor, formând dungi pe podeaua de lemn. Frigeau când 
am păşit pe ele. Ventilatorul din tavan se învârtea încet, 
reflectând fasciculele de lumină. Păsările şuierau şi ciripeau afară 
şi mirosul puternic de plumeră căuta refugiu în camera mea. M- 
am uitat la ceas; Endo-san sosise deja în Penang, m-am gândit 
eu. 

O servitoare a ciocănit la uşă şi m-a informat că bunicul mă 
aştepta. M-am spălat pe faţă în chiuvetă şi am coborât ca să-l 
înfrunt. Hotărâsem că aveam să-mi exprim dezamăgirea faţă de 
modul în care o tratase pe mama. Eram pe punctul de a-l 
înştiinţa că tatăl meu i-a fost un soţ bun. Apoi, faptul că nu 
vedeam sensul reîntâlnirii noastre şi că voi pleca a doua zi. Nici 
măcar nu despachetasem, ceea ce trebuia să-mi facă plecarea 
mai uşoară şi mai rapidă. 

- Arăţi mult mai odihnit, spuse el. Ţi-a convenit camera? 

- Da. Sunetul apei şi mirosul florilor au fost foarte liniştitoare. 

Eram curios să ştiu dacă el îmi alesese camera. M-a condus în 
grădină, arătându-mi diverse flori al căror parfum era persistent 
şi ameţitor. Am privit în jur, dar nu am zărit niciun arbore 
plumera. 

Când ne-am apropiat de fântână, mă întrebă: 

- Este identică? 

Inainte nu aş fi simţit nota discretă şi temperată de emoție 
din vocea lui. Însă lecţiile lui Endo-san mă învăţaseră că deseori 
există mişcare în nemişcare şi nemişcare în mişcare. Şi aşa s-a 
făcut că l-am simţit clar înăuntrul meu, amestecul ascuns de 
regret, durere şi speranţă. Mi-am controlat expresia feţei cu tot 
atât de multă grijă cu cât îşi controlase bunicul vocea, ca să nu-l 
intimidez. Am mers în jurul fântânii pe care mama o iubise atât 
de mult, ghemuindu-mă să examinez sculpturile ce înfăţişau 
păsări şi copaci de pe ghizdul ei şi îngerul dolofan ce veghea în 
centru, sprijinit de un urcior. Libelulele, ce păreau nişte ardei 
lungi, subţiri şi roşii, planau pe suprafaţa apei. Le-am urmărit 
pentru o clipă şi mi-am amintit cât de supărată fusese mama 
când William şi cu mine prinseserăm în capcană libelulele de la 
fântâna din Istana când eram mai mici. j 

Eu aveam şase ani şi William treisprezece. Imi arătase el cum 
să leg fire de trupurile libelulelor şi să le prind. Pe atunci 
credeam că supărarea mamei era exagerată în comparaţie cu 
actul nostru nevinovat. Acum ştiam cât o întristaserăm şi i-am 
spus tăcut mamei „/artă-mă”, sperând că mă putea auzi. 

Am clipit, am dat din cap spre bunicul şi am spus: 

- Da, fântâna de acasă este foarte asemănătoare. Până şi 
clipocitul este la fel. 

El se aşeză pe marginea fântânii şi îşi privi picioarele. Când îşi 
ridică din nou privirea, i-am văzut expresia de pe chip îmblânzită 
de sinceritatea cuvintelor sale. 

- Asta e bine, spuse. Mă bucur. 


Cina fu simplă, aproape monastică. Bunicul a făcut pe gazda 
şi mi-a aşezat mâncarea în bol şi beţigaşele alături. Privirăm 
împreună în tăcere geana aurie de lumină a amurgului ce se 
închisese peste grădină. Mi-am reamintit să-i spun că doream să 
plec a doua zi, dar hotărârea mea parcă nu mai era la fel de 
fermă. 

Servitoarele au strâns masa şi au adus o tavă cu ceşti mici şi 
delicate şi un ceainic. El îşi deschise evantaiul cu un tremur al 

încheieturii şi îl flutură spre mătuşa Mei. 

- Te rog să ne laşi, spuse el. 

Ea păru gata să-l refuze, dar bunicul spuse: 

- Du-te, Fiică Mai Mare, şi ea nu putu decât să se conformeze. 

Se ridică din scaunul ei şi ne părăsi, lăsând o urmă de 
supărare după ea, ca o felină îndărătnică. Bunicul păru amuzat, 
ochii lui clipind iute. Săltă capacul cănii şi adulmecă aburul. Işi 
scoase din nou mica agrafă şi o udă în ceai. M-a surprins uitându- 
mă fix şi am profitat de ocazie să-l întreb: 

- De ce faci mereu asta? Alterează agrafa savoarea ceaiului? 

- Mă avertizează de prezenţa otrăvii. 

- Dar nu ai folosit-o să testezi mâncarea când am servit cina, 
am spus, încântat că îl prinsesem cu o inconsecvenţă. 

- Acum o fac din pură obişnuinţă şi numai când beau. E 
aproape ca şi cum agrafa schimbă gustul ceaiului meu, un gust 
cu care am ajuns să mă obişnuiesc. 

Ridică agrafa ca să o pot examina. Era un pic mai lungă de un 
centimetru, iar culoarea ei, ca a jadului, era ştearsă, ca lumina 
soarelui printr-o frunză delicată. 

- Funcţionează cu adevărat? am întrebat. 

Mi-a aruncat un zâmbet gânditor, aproape visător. La scurt 
timp spuse: 

- Da, de mult de tot, a funcţionat. 

- De unde o ai? 

- Hai să începem cu începutul. Eu ştiu totul despre tine, dar tu 
nu ştii nimic despre mine. Nu cred că e drept aşa, tu ce zici? mă 
întrebă. 

- Cum de ştii totul despre mine? l-am întrebat. 

işi flutură o mână în aer, ca şi cum ar fi spus că nu contează. 
Am recunoscut acea mişcare, pentru că şi eu o făceam adesea. 
Este straniu să regăseşti la altcineva gesturile tale uzuale. 

- Lasă-mă să-ţi spun despre mine, despre acest om ciudat şi 
crud, acest om cu sufletul de fier care este bunicul tău. Haide, 
bea-ţi ceaiul. Este un ceai bun, Dragonul Negru, şi n-o să te 
otrăvesc. 

Asemenea mătuşii Mei, m-am simţit obligat să mă supun lui. 
Pentru moment, zilele trecute dispărură când începu să 
vorbească şi în curând am fost absorbit de povestea lui. 


- Majoritatea oamenilor cred că sunt un culi crud, needucat, 
care făcut avere din minerit. Nu, nu încerca să salvezi aparențele 

negând faptul că şi tu ai crezut asta. Nu împlinisem încă treizeci 
de ani când am sosit în Penang, făcând parte dintr-un val 
nesfârşit de oameni care fugeau de haosul din China. Eram 
diferit de ei totuşi, fiindcă în bagajele mele aveam o mică avere 
în lingouri de aur, luate de la trezoreria imperială, din ultimele 
zile ale Dinastiei Ching. Ai auzit de Dinastia Ching? 

l-am spus că unchiul Lim obişnuia să-mi spună poveşti despre 
China, despre multele ei dinastii şi despre Casa Imperială. La 
început le găsisem fascinante, dar pe măsură ce am crescut, 
poveştile păreau să stagneze şi eu mă plictisisem de ele. 

- A fost ultima dinastie a Chinei, am spus eu. După aceea, 
republicanii conduşi de către doctorul Sun Yat Sen au răsturnat 
monarhia. 

El păru impresionat că ştiam toate datele acestea. 

- De aceea ai părăsit China? am întrebat. 

- Am plecat cu mult timp înainte ca monarhia să se 
transforme într-un nisip precum cel din Deşertul Gobi. Chiar şi în 
vremea aceea, cei inteligenţi erau în stare să vadă că epoca 
respectivă se apropia de sfârşit. Ceva nou urma să-i ia locul şi să 
şteargă totul, tot ceea ce ştiam şi pentru care trăisem. 

Mai luă o sorbitură de ceai. 

- Ţie ţi se pare că sunt bătrân? Nu? Eşti foarte diplomat. Nu 
contează cum arăt, mă simt bătrân. Mă întreb uneori cum de mă 
simt totuşi bătrân. Eu, care am ieşit din istorie. Pentru că dacă 
cineva iese din istorie, iese şi din timp, nu? 

- Nimeni nu poate fugi de istorie, am spus. 

- Greşeşti, zise el. Mă gândesc adesea la cineva care a fost 
şters din istorie. li văd faţa, veşnic tânără, cum a fost în ziua în 
care ne-am întâlnit pentru prima dată într-o curte din Oraşul 
Interzis. Asta era în anul 1906 - pare că a fost acum o viaţă. În 
zilele noastre, toată lumea ştie că Pu Yi a fost ultimul Impărat al 
Chinei, urcând pe Tronul Dragonului la vârsta de trei ani. Dar 
nimeni nu ştie de cel de dinaintea lui. Nimeni - în afară de mine. 

- Cum ai ajuns să ştii despre el dacă era „şters din istorie”? 
nu m-am putut abţine să nu întreb. 

- Eu am fost meditatorul lui, îmi răspunse, delectându-se cu 
expresia sceptică de pe chipul meu. 

Ochii lui mă priviră cercetători pe deasupra ochelarilor, însoţiţi 
de un rânjet strâmb. 

- Ai fi surprins să afli că am fost odată un respectat cărturar, 
specialist în filosofie chineză clasică, şi că la vârsta de treizeci şi 

trei de ani eram unul dintre cei mai tineri membri ai Comisiei 
Imperiale de Examinare. 

Reuşitele mele m-au ajutat să pătrund în cele mai elevate 
cercuri, apoi am fost ales să-i fiu profesor moştenitorului 
Împăratului, Wen Zu. 

- Fiului său? 

- Nu, nu fiului său. Distrus de nenumăratele sale boli, 
Împăratul nu avea copii, iar spiritul îi slăbea de la prea mult vin şi 
prea multe curtezane. Adevăratul conducător al Chinei în acel 
timp - după cum mă aştept să ştii - era Impărăteasa Văduvă Tzu 
Xsi, şi ea a fost cea care îl alesese pe Wen Zu, fiul unui văr 
îndepărtat, ca succesor al tronului. 

M-am temut când am fost ales meditator al lui Wen Zu. Asta 
însemna să-mi părăsesc soţia şi cele două fiice. Mama ta, Yu 
Lian, tocmai începea să facă primii ei paşi. 

Imi zâmbi nostalgic înainte să continue. 

- Mătuşa ta, Yu Mei, trebuie să fi avut vreo şapte ani. 

- Dar era o mare onoare pentru tine, am spus. 

- Adevărat. Tatăl meu, un stegar manciurian, era extrem de 
mândru de numirea mea, dar mama plângea, temându-se pentru 
viaţa mea. Au existat întotdeauna poveşti cu oameni care intrau 
în Oraşul Interzis şi nu mai ieşeau de acolo niciodată. In noaptea 
dinaintea plecării mele la palat, ea a intrat în camera mea şi şi-a 
desprins din păr o agrafă din jad pe care o primise de la abatele 
ei budist. A apăsat-o în palma mea şi mi-a spus că mă va ocroti 
de rele. Şi apoi m-a strâns într-o îmbrăţişare, ceva ce nu mai 
făcuse de când aveam zece ani. 

In zori, am pornit împreună cu tata pe străzile oraşului. Câţiva 
paznici de noapte încă se plimbau de colo-colo, legănând nişte 
lanterne în timp ce-şi inspectau zonele, strigând cuvintele lor de 
avertisment în aerul îngheţat. Dintr-odată, labirintul de străzi se 
destramă şi am ţâşnit peste un câmp gol şi tăcut de piatră. Nu 
puteam auzi nimic în afară de respiraţia cailor noştri, potcoavele 
lor tropăind pe pietre şi, ciudat, propria-mi inimă bătând. In urma 
noastră, o rază de soare lumina cerul. Palatul se ridica înaintea 
noastră, tăcut şi întunecat. De-abia puteam să discern 
nenumăratele lui streşini răsucite, multele lui straturi de 
acoperişuri. 

Apoi, soarele a lovit palatul şi mi s-a tăiat respiraţia. Puteau fi 
văzute toate detaliile lui întortocheate, fiecare arc, fiecare 
fereastră, fiecare bucată aurie de ţiglă, de pe acoperişuri. 

Perechile celeste de dragoni şi păsările phoenix îngemănate se 
zvârcoleau, îngheţate pentru totdeauna în cursa lor pasionată. 

Am ajuns la un zid alb, înalt, pe care fluturau drapele în vântul 
de dimineaţă. La poarta principală, gardienii îşi ridicară mâinile 
înmănuşate să ne oprească. Porţile de lemn se deschiseră parcă 
la comanda tăcută a celor din interior. Am călărit printr-un tunel 
îngust şi apoi afară, prin lumina ce prindea putere. Am 
descălecat la casa paznicilor. De acolo, am mers pe jos mai 
departe. 

Ca două insecte mici, am străbătut curtea imensă, trecând de 
două linii de paznici care purtau coifuri. Am urcat un şir de trepte 
din marmură ce păreau să meargă până în cer. În vârf, am fost 
salutaţi de un om cu o înfăţişare ciudată. Mi-am dat seama că 
era în vârstă, dar pielea lui era palidă şi fină. Tatăl meu făcu un 
pas înainte, îi adresă câteva cuvinte respectuoase şi se întoarse 
către mine. 

Îmi zise: „Îl vei urma pe maestrul Chow în palat. De acum 
înainte eşti sub protecţia Casei Imperiale”. Apoi vocea tatălui 
meu se înăspri. „Te supui, de asemenea, obligaţiilor tale de 
membru al Casei şi trebuie să uiţi toate prostiile mamei tale. Ai 
permisiunea curţii să-ţi vizitezi familia o dată pe săptămână, iar 
eu voi veni să te vizitez ori de câte ori este permis.” 

Am dat din cap în semn că înţelesesem, încercând să-mi 
ascund de el temerile. M-a ţinut pe după umăr şi a fost cel mai 
intens moment în care tata şi-a exprimat vreodată iubirea pentru 
mine. 

Mai târziu, am aflat că maestrul Chow era eunuc. Era primul 
pe care îl vedeam, deşi auzisem multe poveşti despre eunuci. 
Avea membrele suple şi pielea fină a unuia castrat de la o vârstă 
fragedă. Totodată, avea corpolenţa unuia care fusese obişnuit cu 
o viaţă îmbelşugată la palat. 

Am străbătut holurile goale şi întunecate, dar nu eram 
niciodată singuri. Auzeam şoapte şi simţeam mişcări ascunse 
peste tot în jurul nostru. Nişte coloane au răsărit din întuneric, iar 
coridoarele nevăzute se deschideau spre şi mai multe coridoare 
slab luminate. Plutea un zgomot de paşi uşori şi tăcuţi ca 
învolburările firelor de praf. Am simţit brusc de ce se temuse 
mama. Era atât de multă durere încătuşată în acei pereţi! 

Mica mea cameră era mobilată peste măsură, destul de 
diferită de cea de acasă. Mi-am aşezat jos bocceaua cu lucruri şi 
i-am mulţumit maestrului Chow. Chiar şi atunci, ştiam instinctiv 

că nu trebuia să supăr în vreun fel acea fiinţă fără vârstă. 

El încuviinţă şi mă informă că Wen Zu mă va aştepta la micul 
dejun, în Pavilionul Sălciilor. 

M-am schimbat în nişte haine curate şi am lăsat soarele şi 
sunetele râsetelor să mă ghideze spre Curtea Interioară, unde 
era situat pavilionul. Inconjurată de sălcii, curtea era, de fapt, o 
serie de heleşteie cu crapi, legate între ele prin multe poduri 
graţioase de piatră. In centru, ca o floare exotică, se afla un 
pavilion. În acel loc l-am întâlnit pe tânărul care avea să fie 
elevul şi, într-un final, prietenul meu. 

- Cum arăta? am întrebat eu. 

Ochii bunicului meu se îmbunară. 

- Nu arăta deloc remarcabil. Era doar un tânăr - poate cu doi 
ani mai tânăr decât tine. Faţa lui nu fusese încă asprită de 
realităţile acestei vieţi. Ochii lui erau precauţi, dar vioi şi curioşi. 
„Aşadar, tu eşti cel pe care mi l-a trimis meditatorul meu”, spuse 
el. Nu era încă împărat, aşa că m-am purtat destul de familiar cu 
el. „Da, şi am să te ajut în studiile tale.” 

S-a strâmbat. „Nu-mi place să studiez. Când voi fi împărat o 
să mă opresc din studiu.” 

l-am spus că nu sunt de acord cu el şi mi-a răspuns, repede, 
ca să aibă ultimul cuvânt: „De aceea ai fost trimis”. 

Am luat micul dejun pe fugă. Eu eram înfometat după 
călătoria de dimineaţă. Totul s-a petrecut în tăcere, cu excepţia 
cântecelor păsărilor şi a clinchetului făcut de beţişoarele noastre 
lovind bolurile. l-am spus că prima lecţie va avea loc în acea zi şi 
va consta în transcrierea Analectelor lui Confucius. Din cauza 
prezenţei puterilor din Vest în Colonia Internaţională din 
Shanghai, urma să-l învăţ şi engleza, pe care o ştiam de la 
misionarii străini. 

Curând, am ajuns să înţeleg cum era structurată puterea în 
atmosfera ermetică a palatului şi care erau locurile noastre în ea. 
Acesta era un proces important, asemenea modului în care 
animalele tinere învaţă în sălbăticie despre mediul lor şi 
pericolele lui -, era o chestiune pe viaţă şi pe moarte. Se 
destrămau prietenii şi apăreau duşmănii în funcţie de remarci 
aruncate la întâmplare şi interpretări de cuvinte. 

- Te-ai întâlnit vreodată cu Împăratul? am întrebat. 

- La început nu, clătină din cap bunicul. impăratul nu era zărit 
aproape niciodată. Maestrul Chow conducea şirurile de eunuci 
care controlau palatul. Prezenţa diverselor neveste şi concubine 

ale Împăratului era lipsită de importanţă, de vreme ce nu îşi 
făcuseră datoria de a-i aduce pe lume un fiu moştenitor. Incepu 
să-mi pară rău pentru Wen Zu, pentru că poziţia lui depindea 
numai de eşecul acestor femei. Locul meu în toată această 
schemă complexă era strâns legat de al lui Wen Zu. | 

Mai presus de toţi şi de toate era Tzu Xsi, Impărăteasa 
Văduvă. O ştiau de frică sub numele de „Cea Bătrână”. Influenţa 
ei întuneca atmosfera palatului, făcându-l să pară corupt, dulce- 
putred, diabolic şi apăsător, ca şi opiul pe care îl folosea. Toţi 
ochii erau ochii ei, toate urechile, urechile ei. Părea să ştie tot ce 
se petrece la palat. Insă eu nu am fost convocat să o văd decât 
după ce trecuseră aproape cinci luni. Era uşor să fii trecut cu 
vederea în vastitatea palatului, sau, cel puţin, aşa credeam eu, 
prosteşte. 

Deşi eram rezonabil de strict cu Wen Zu, singurătatea mea şi 
viaţa lui izolată au dat naştere unei prietenii solide între noi. 
Abilităţile mele în artele marţiale l-au impresionat şi pe Wen Zu. 
In fiecare dimineaţă, înainte ca palatul să se trezească, îmi 
completam o serie de forme de luptă într-o grădină nefolosită. 
Într-o zi m-a surprins în mijlocul exerciţiilor mele şi a insistat să-l 
învăţ mişcările. 

- Cum a dobândit un cărturar ca tine asemenea abilităţi? am 
întrebat eu. 

- Cum? Am fost trimis să-mi fac ucenicia la Templul Shaolin, 
în Munţii Kaolin, învăluiţi în ceaţă, când aveam şase ani. A fost o 
ultimă încercare de a-mi îmbunătăţi sănătatea, îţi vine să crezi 
că odată am fost un copil bolnăvicios? 

Bunicul meu şi-a bătut pieptul cu pumnul. 

- Nimeni nu ştia ce se întâmplă cu mine. Zeii au fost imploraţi 
şi consultate mediumuri, fără niciun rezultat. Mama mea a 
petrecut ore întregi fierbând oale cu ierburi ciudate şi cărnuri 
exotice, în speranţa că mă voi vindeca. Intr-o zi, un călugăr 
pribeag a fost literalmente luat pe sus din stradă pentru a fi 
consultat. După o lună, după ce mama trimisese scrisori de 
prezentare, am primit răspuns şi am pornit în călătoria sudică 
spre templu. 

- Pare o măsură drastică, am spus eu. 

Bătrânul mişcă din cap, aprobator. 

- Să trimiţi un băiat cu şanse minime de a supravieţui până la 
maturitate la acei călugări, cu antrenamentul lor neînduplecat şi 
punitiv? Mama a făcut asta ca să mă salveze. 

- Te-a însoţit? 

Bunicul scutură din cap. 

- Am fost dat în grija şefului unei caravane cu mărfuri. Nu-mi 
pot aminti decât fărâme din acele săptămâni de călătorie 
nesfârşită peste trecători adânci şi aride şi păduri de bambus 
pline de bandiți. Dar îmi amintesc sosirea mea la templu. 
Clădirea principală era simplă şi veche, aşezată în mijlocul 
grădinilor umbroase şi vaste ale templului. Ce mi-a furat privirea 
însă au fost munţii din jurul templului. Puteam distinge paşi mici 
urcând muntele abrupt şi acoperit de pini şi, chiar şi mai uimitor, 
micile siluete ca nişte puncte ale călugărilor chei care cărau 
găleți de apă pe treptele de piatră. 

- Făcea parte din antrenamentul călugărilor, am ghicit eu. 

- Cum aveam să descopăr în curând - da, spuse bunicul. 
Boala şi slaba mea condiţie fizică nu erau tolerate. Capul meu fu 
imediat tuns şi într-o zi am ieşit înaintea zorilor, cu două găleți 
de lemn atârnând de o prăjină azvârlită peste umăr. M-am 
alăturat unui şuvoi de novici care urcau muntele ca să ia apă 
proaspătă de la o cascadă, una dintre multele sute de furnici 
gonind în susul şi în josul treptelor alunecoase. Am alunecat şi 
am căzut de multe ori. Mi-am rănit genunchii, mi-am lovit capul 
şi am plâns în fiecare noapte. Deşi nu erau cruzi, confrații mei 
călugări nu se abăteau din calea lor ca să mă răsfeţe pe mine. 

Rutina era nesfârşită. După ce umpleam rezervoarele de 
piatră, măturam holurile de antrenament ale templului, curăţăm 
altarele, aruncam scrumul de la beţişoarele parfumate din 
cădelniţe şi aşterneam flori proaspete şi fructe înaintea zeităților. 
Apoi, uşuraţi, ne adunam toţi în sala de mese şi luam micul dejun 
compus din fiertură de orez şi ceai fierbinte, care nu a variat nici 
măcar o dată în cei şase ani pe care i-am petrecut acolo. 

Erau, de asemenea, lecţii cu învăţăturile lui Buddha şi 
nesfârşita psalmodiere a sutrelor, care îmi displăcea. Dar îmi 
plăcea antrenamentul marţial de la Templul Shaolin, ce nu ar fi 
existat niciodată dacă nu ar fi existat un anumit om. 

- Cine? am întrebat, şi el zâmbi văzându-mi nerăbdarea. 

- In prima mea săptămână acolo, am fost dus la o peşteră 
ascunsă în munţi. Fuioarele de ceaţă ascundeau vârfurile şi 
râpele pe măsură ce urcam. Am privit un vultur plutind spre noi 
şi apoi scufundându-se în ceaţă. 

Am intrat adânc în peşteră până când am dat de un perete, în 
locul unde timp de zece ani meditase cel mai faimos preot al 

templului. l-am explicat lui Wen Zu cum Bodhidharmo era un 
călugăr indian care călătorise prin toată China. Sosit la templu, îi 
găsise pe călugări slabi şi molatici, adormind adesea în timpul 
meditaţiei. A introdus un regim de antrenament cu scopul de a le 
întări trupurile şi minţile. Acesta a fost fundamentul puterii, dar şi 
al căderii templului, la ani de zile după ce călugărul indian îi 
părăsise. 

„De ce?” m-a întrebat Wen Zu, viitorul împărat. 

Călugării au devenit cei mai buni luptători din ţară. Fără a 
pune la socoteală faptul că nu manifestau niciun interes pentru 
politică, Impăratul s-a temut de abilităţile lor şi a încercat să îi 
extermine. Dar templul era mult prea bine fortificat pentru 
soldaţii Impăratului. A luat un călugăr corupt să-i dezvăluie o cale 
secretă în templu şi toţi călugării şi novicii au fost măcelăriți în 
bătălia ce a urmat, însă cinci călugări mai vârstnici au evadat şi, 
în timp, au devenit cunoscuţi drept cei Cinci Strămoşi, posesori ai 
înţelepciunii din templu. 

- Ce s-a întâmplat cu Bodhidharmo? l-am întrerupt eu pe 
bunicul. 

- Wen Zu mi-a pus aceeaşi întrebare, zise el. Era fascinat de 
călugăr. Nu ştie nimeni, i-am spus. După zece ani de meditaţie 
continuă, stând în peştera aceea cu faţa la perete, a plecat aşa 
cum a venit, ca un vultur ce se întoarce în ceţuri. 

l-am spus lui Wen Zu cum stătusem odată în acelaşi loc, în 
aceeaşi poziţie pe care trebuie să o fi avut şi călugărul şi m-am 
holbat la peretele gol. Se spune că Bodhidharmo s-a înfuriat când 
a adormit în timp ce medita şi, ca să înfrângă somnul, şi-a tăiat 
pleoapele, astfel încât să nu-l mai trădeze niciodată prin 
închiderea lor. Rămânea perfect treaz, cu simţurile alerte, până 
şi în cele mai adânci cufundări în meditaţie. In întuneric, în 
peştera lui, am auzit clipocitul unui râu de munte şi ţipetele mici 
ale liliecilor şi am simţit vântul rece cum traversa peştera. 

Wen Zu făcu o grimasă de neplăcere când i-am spus asta. El 
îşi preţuia somnul şi se temea de orice durere inutilă. Nici eu nu 
puteam să-mi explic dedicarea totală pe care o arătase cel mai 
indispensabil călugăr al templului. 

Cu toate acestea, povestea lui Bodhidharmo a continuat să-l 
bântuie pe Wen Zu şi i-a rugat pe eunuci să-i găsească nişte cărţi 
despre călugăr. Aceasta a fost o greşeală, deşi noi nu ne-am dat 
seama de ea. Pentru că, nu mult după aceea, a ajuns până la 
urechile Bătrânei faptul că îi deschideam ochii lui Wen Zu către 

lume, o lume despre care nu voia ca el să aibă nicio bănuială. 

„Mărturii despre acest călugăr apar peste tot în China”, mă 
informă Wen Zu, după o lectură intensivă din teancurile de cărţi 
şi jurnale obţinute cu mari eforturi. „Paşii l-au purtat până în 
îndepărtata Japonie, unde învăţăturile lui s-au îmbinat cu 
ritualurile şi credinţele locale.” 

M-a amuzat autoritatea din vocea lui. 

- "Ce faci? am întrebat, arătând spre cărţile lui. 

- Citesc, spuse el. 

- Nu. Studiezi, i-am răspuns, şi el a avut amabilitatea de a 
râde. 

- Tu ai reuşit acolo unde alţii au dat greş”, spuse el. 

- Şi familia ta? Nu îţi era dor de ea? am întrebat eu când s-a 
oprit, umplându-i ceaşca de ceai. 

- Oh, foarte mult. O dată pe lună obţineam permisiunea de a 
mă întoarce la familia mea. Mă durea atât de mult faptul că 
mama ta şi mătuşa Mei creşteau atât de repede în absenţa mea, 
încât mă întrebam dacă numirea mea ca tutore regal mai era, 
până la urmă, o onoare. Tatăl meu, după cum îmi promisese, m-a 
vizitat ori de câte ori a putut, aducându-mi mereu mâncare 
gătită de mama ori vreo haină făcută de ea. Părea să 
îmbătrânească şi eu am devenit conştient de schimbările ce 
aveau loc în lumea din exterior. Puterile vestice sfâşiau China şi 
Impăratul era neputincios, iar ţara slăbită. Ştii că există un 
proverb confucian: „Când Fiul Raiului este slab, națiunea este 
slabă”. Un adevăr simplu şi pătrunzător, nu crezi? Vizitele tatălui 
meu m-au lăsat întotdeauna descurajat; când pleca el, palatul 
părea mai mare, mai gol, tăcerile mai grele. 

Simţeam timpul ca pe un fum într-o cameră fără aer din palat, 
părând să nu se mişte deloc, ci să atârne suspendat. Intr-o 
dimineaţă, am fost luat de maestrul Chow în Salonul celor Zece 
Mii pentru o audienţă la Impărăteasa Văduvă Tzu Xsi. Pe măsură 
ce ne apropiam de salon, părea că ne ridicăm şi plutim pe 
mirosul de opiu. Inconjurată de suita ei de eunuci chicotind şi 
slujnice îmbrăcate în culori rebele, m-a examinat cu ochii ei 
îngustaţi, intenşi. 

Chiar şi atunci era bătrână, bătrână ca ţestoasa gigantică 
legată cu un lanţ de aur de lângă ea, pe care o ţinea pe post de 
animal de casă şi de talisman. Carapacea creaturii fusese 
complet acoperită de tatuaje cu linii complicate şi cuvinte sacre. 
Pe o sobiţă se încălzea o cratiţă cu supă. Mişcările încete, 

chinuite ale unei broaşte fierte de vii la foc mic mi-au captat 
atenţia. Puteam simţi aroma cărnii gătite şi m-am întrebat cum 
m-aş fi simţit dacă aş fi fost fiert la foc mic până muream. 

Ea îmi măsură potenţialul de a o înfrunta. Ochii noştri s-au 
întâlnit şi i-am ţinut nemişcaţi pe ai mei, dar i-am coborât după o 
secundă şi ea fu satisfăcută. Inhala dintr-o pipă ce-i era întinsă. 
Degetele ei semănau cu nişte cleşti, cu unghiile lor crescute atât 
de lungi, încât se încovoiaseră ca nişte sârme şi, pesemne, erau 
învelite în aur. Mi-a făcut un semn cu degetul ei cu modele 
complicate şi m-am aplecat înainte. 

- Asigură-te că Moştenitorul la Tron îşi învaţă lecţiile. Eşti aici 
ca să-i deschizi ochii spre lume, şopti ea, cu vocea la fel de 
groasă ca fumul ce unduia din gura ei întredeschisă. Deschide-i 
ochii, dar nu prea mult. 

Puteam numai să-mi mişc capul aprobator şi să-mi cobor 
genunchii în semn de supunere, urându-mă pentru că 
dezonorasem neamul mamei mele cu faptele pe care le făcusem. 

- Neamul mamei tale? 

Nu am vrut să-l întrerup din nou, dar aveam atâtea întrebări 
ce necesitau răspunsuri înainte de a mă pierde în istorisirea lui 
complicată. 

- Mama mea provenea dintr-un lung şir de revoluționari care 
doreau să răstoarne guvernul, mulţi dintre ei ascunşi în subteran 
pentru a evita persecuția şi moartea. Ea era o Han şi istoricii îi 
considerau pe aceştia adevărații oameni ai Chinei. Ei luptaseră 
împotriva tuturor străinilor care invadaseră şi cuceriseră China, 
inclusiv manciurienii care fondaseră Dinastia Ching în anul 1644. 
Tatăl meu era manciurian şi întotdeauna m-am minunat cât de 
mult a trebuit să-l iubească mama încât să treacă de partea lui. 
Cu toate acestea, ea s-a asigurat că eu nu-i voi uita niciodată 
istoria, şi încă din copilărie mi s-a povestit despre faptele vitejeşti 
şi măreţia neamului ei. Acum, în centrul salonului, înfruntând 
această babă care era liderul duşmanilor mamei mele şi ai 
sângelui ei, trebuia să mă umilesc. 

- Dar tu erai tutorele viitorului împărat, am spus eu. 

- Printre eunucii mai în vârstă circula părerea nerostită 
conform căreia viitorul lui Wen Zu ca împărat nu era privit cu 
ochi îngăduitori de Bătrână. Legăturile dintre ei erau prea 
îndepărtate şi astfel influenţa ei asupra lui ar fi fost minimă 
odată cu plecarea Impăratului. Wen Zu era doar o măsură 
temporară; existau zvonuri stăruitoare că Bătrâna avea mai mult 

de un candidat în minte şi, în timp, un cunoscut mai apropiat de 
ea avea să fie anunţat. După ce am cunoscut-o pe Bătrână, am 
început să mă tem pentru viaţa lui, dar şi pentru a mea. Am ţinut 
aceste frici ascunse. Erau vremuri tulburi: ţara încă îşi revenea 
după consecinţele Revoltei Boxerilor din 1900. 

Citisem undeva că revolta fusese înlesnită de rebeliuni şi 
atacuri asupra misionarilor străini şi a creştinilor locali convertiți 
de membrii organizaţiei Pumnii Drepţi şi Armonioşi. Aceştia erau 
oameni izgoniți de caniculă, foamete şi cutremure. Pentru aceste 
calamităţi dădeau vina pe faptul că puterile occidentale 
strangulau China. Armonia ţării fusese distrusă de prezenţa 
acestor diavoli străini detestaţi de toată lumea şi scopul Boxerilor 
era să îi alunge din ţară. 

- M-am întrebat întotdeauna de ce erau numiţi „Boxeri”, am 
spus. Mă duce cu gândul la imaginea stranie a unor oameni 
alergând în mănuşi de box. 

- Acest nume le-a fost dat de istoricii europeni. Ei credeau că 
incantaţiile spirituale şi antrenamentul în artele marţiale îi vor 
face imbatabili în faţa cuţitelor şi săbiilor, invincibili împotriva 
acelor „cinci-suliţe” ale străinilor. 

- Mii dintre ei trebuie să fi murit, am spus. 

El încuviinţă. 

- Străinii - incluzându-i pe japonezi - s-au răzbunat crâncen. 
Au prădat, au jefuit şi au ars Palatul de Vară, iar Impărăteasa 
Văduvă şi Impăratul au fost siliţi să plece din oraşul Peking şi să 
fugă la Xian, o capitală antică aflată la o mie două sute de 
kilometri spre vest. Eu am ştiut toate acestea pentru că tatăl 
meu făcuse parte din escorta Împăratului când au părăsit 
Pekingul. 

Pacea cu diavolii străini a fost în cele din urmă încheiată, iar 
China a cedat mai multe teritorii şi a pierdut multă onoare. 

Într-o seară, Wen Zu m-a condus spre unul dintre multele 
holuri tăcute, imense. Oficialii palatului îl numiseră Holul 
Pocăinţei. Un ventilator de mătase atârna de o grindă de lemn, în 
mijlocul holului gol. Era desfăcut şi lat de circa şase metri. M-am 
uitat în sus la mătasea albă, pe care oasele de fildeş ale 
ventilatorului formau un fel de pliuri. Era acoperit cu scris 
vertical, cu cerneală neagră. Am identificat numele cu uşurinţă: 
Nanjing, Tientsin, Hong Kong, Amoy - o mulţime. Acestea erau 
porturile şi oraşele părăsite în urma încheierii Tratatelor Inegale, 
ca o consecinţă a războaielor purtate şi pierdute de China 

împotriva Vestului. Cuvintele de pe ventilator ni se înfăţişau ca o 
dojană a premergătorilor noştri, ca şi cum ne-ar fi întrebat: „Cum 
aţi putut permite să se întâmple asta?”. 

Fiind poate conştient de poziţia lui incertă ca viitor împărat al 
Chinei, Wen Zu făcea în mod regulat proclamaţii pe care spera să 
le audă Zeii din Rai şi să-l ajute să-şi asigure soarta. „Când o să 
ajung împărat, tu vei rămâne prietenul şi sfătuitorul meu”, 
spunea el adesea. „Multe schimbări vor trebui făcute ca să-i 
oferim ţării noastre puteri noi. Trebuie să-i demonstrăm 
Occidentului ce capacităţi avem.” 

El doar reafirma ideile vechi ce luaseră cu asalt palatul cu 
câţiva ani înainte de Revolta Boxerilor, când Impăratului îi fusese 
înaintată o petiție de către un grup de reformatori care voiau să 
restaureze imperiul, bazându-se pe o vagă reinterpretare a 
scrierilor confucianiste, şi să-l modernizeze după idealurile 
Vestului. 

- Împăratul i-a refuzat. 

- Din contră, şi-a oferit sprijinul şi a dat o serie de edicte, 
proclamând reformele ce urmau să aibă loc. Dar mişcarea a 
eşuat şi Împăratul, deziluzionat, a devenit iar indolent şi 
indulgent cu sine. 

Am crezut că nu vom mai auzi de reforme şi modernizare, dar 
mă înşelam. În primăvara lui 1908, în cel de-al doilea an al meu 
la palat, mişcarea fu reînviată. Incă o dată, Impăratul ieşi din 
starea lui de inerție, dornic să-şi recapete demnitatea. Pentru un 
timp a fost intoxicat, nu cu vin sau opiu, ci cu gândul la el însuşi 
rămas în istorie drept salvatorul dinastiei, în special în lumina 
gravei umilinţe suferite la finalul Revoltei Boxerilor. In ciuda 
dorințelor Împărătesei Văduve, şi-a lansat din nou reformele. 

Imputerniciţi prin  proclamările Împăratului, aceşti noi 
reformatori au făcut ravagii prin Shanghai, Canton şi Peking. Au 
distrus fabricile şi toate stocurile de opiu aflate în posesia caselor 
de comerţ din Occident. 

Tatăl meu, într-una dintre vizitele sale, m-a avertizat să nu 
mă implic. Am transmis sfatul lui mai departe, lui Wen Zu, care 
nu mi-a dat atenţie. El a început să viziteze Holul Pocăinţei în 
mod regulat, recitând numele porturilor pierdute şi ale teritoriilor 
cedate, ca pe o sutra. „Acele porturi vor aparţine, încă o dată, 
Chinei”, spunea Wen Zu, ochii lui lucind în timp ce vedeau 
viitorul aşa cum îl imaginaseră reformatorii. „Va fi ţara noastră 
din nou.” Îşi făcu bine cunoscut punctul de vedere în palat. Ca şi 

altor tineri, îi plăcea să şocheze, dar eu eram sigur că era destul 
de sincer în credinţele lui. Cu toate acestea, francheţea nu era o 
virtute la palat. 

- Cum de ai rezistat atât de mult timp în palat? Trebuie să fi 
fost sufocant, am spus eu. 

- Evadam deseori în oraş, pentru un ceas şi ceva. Ne plimbam 
pe străzile pe care le ştiam de o viaţă, pe lângă ceainării şi 
bordeluri cu nume fanteziste ca Turnul Stelelor Ameţite şi Hanul 
Plăcerii Cosmice. Femei machiate strident stăteau la balcoane şi 
îşi fluturau batistele parfumate, strigând la oamenii de jos, 
promiţându-le plăceri minunate, paradiziace. Străzile erau pline 
de cerşetori, artişti şi vânzători ambulanți şi aerul era înţesat cu 
mirosuri de carne prăjită, dulciuri fierte, tofu fiert, murdărie şi 
gunoaie. Refugiații din nord lâncezeau ameţiţi pe străzi, victime 
ale secetei şi ale războiului. Auzeam atâtea limbi pe străzi: erau 
multe voci din Mongolia, din Deşertul Gobi şi din zonele din jurul 
imperiului. Discuţiile erau purtate în diferitele dialecte ale 
provinciilor; erau toate nişte fire colorate ţesute în tapiseria 
Regatului Mijlociu. Acesta era, într-adevăr, centrul lumii. Noi 
inventaserăm busola şi mi-am dat seama că se potrivea să fim 
plasați chiar în inima ei. 

Nu era ceva neobişnuit să dai peste dependenţi de opiu întinşi 
pe drumuri, cu ochii sticloşi, nepăsători, chiar dacă reformatorii îi 
loveau şi ţipau la ei. Vizuinele de opiu erau distruse şi fabricile cu 
capital străin şi pieţele de desfacere le luau locul, trimițând nori 
de fum dulce spre cer, atât de gros, atât de puternic şi 
interminabil, încât credeam că se intoxicau zeii în casele lor de 
deasupra. Poate că aşa şi era, întrucât ţara suferise catastrofe şi 
dezastre. Cunoşteam mulţi dependenţi sărăciţi care se întruneau 
la astfel de arderi, inhalând aerul şi sperând să extragă fiecare 
gram din drogul lor dintr-o astfel de risipă extravagantă. Eram 
îngrijorat de reacţiile Bătrânei, fiindcă reformatorii îi erodau cu 
siguranţă influenţa, expunând-o unui şi mai mare pericol venit 
din partea occidentalilor, care erau înfuriaţi din cauza distrugerii 
proprietăţii lor. Era, de asemenea, bine cunoscut că degetele 
încleştate ale Bătrânei strângeau multe astfel de întreprinderi. 

intr-una dintre aceste excursii am văzut un eunuc cărând o 
cutie de lemn în magazinul unui negustor de antichităţi. 
Proprietarul examină conţinutul cutiei, păru fermecat şi destul de 
dornic a se despărţi de un număr mare de taeli de aur. 

Am ştiut atunci că eram martorii uneia dintre multele metode 

folosite de eunuci ca să se îmbogăţească. Furtul comorilor 
palatului era una dintre practicile meschine pe care Împăratul, 
cuprins de un avânt corecţional, a decis apoi să-i pună capăt. 

Am urmărit cum bilanţul bunurilor palatului era cercetat cu 
atenţie. Eunucii erau cuprinşi de panică şi mulţi fugeau în 
noapte, luând cu ei cutii cu cele mai preţioase posesii ale lor - 
organele lor conservate. Ştiau că nu ar fi putut ajunge în Rai 
dacă nu erau compleţi. 

Pentru a-şi salva pielea, unii încercau să-i acuze pe ceilalţi 
eunuci de furt. Cel mai dureros era numărul de sinucideri. 
Devenise o obişnuinţă să auzi câte o slujitoare ţipând cu oroare 
când deschidea o uşă şi găsea o pereche de picioare 
bălăbănindu-se în faţa ochilor ei. Ce mă înfricoşa şi mai mult 
erau zvonurile că unele dintre aceste sinucideri erau crime 
ordonate de Bătrână. j 

Mai apoi am auzit zvonul că Impărăteasa Văduvă desemnase 
în secret un alt moştenitor, un prunc de-abia înţărcat de mama 
lui. Partidele ce îl sprijiniseră odată pe Wen Zu s-au schimbat ca 
bucăţile de sticlă într-un tub de oglinzi pe care mi l-a arătat 
odată un tutore englez, creând noi configurații de putere şi 
lăsându-l pe Wen Zu să-şi poarte singur de grijă. Inscăunarea nu 
fusese anunţată şi eu am încercat să-i calmez lui Wen Zu furia şi 
temerile. Era o insultă directă la adresa lui să fie obligat să 
cedeze locul unui copil în faşă, iar eu ştiam că Wen Zu îşi 
pierduse orice putere, devenise chiar inoportun să te afli în 
preajma lui. 

Deşi majoritatea eunucilor erau îndeajuns de deştepţi încât să 
nu-l înfurie pe Wen Zu - doar cine ştie cum vor sufla mâine 
vânturile raiului, nu? -, din punct de vedere politic îşi dădeau 
seama de poziţia lui precară. Insă ne înţelegeam bine cu cei mai 
tineri, în special cu Tsiao Li, un băiat frumos şi firav care, ştiam, îl 
iubea pe Wen Zu. El fu cel care m-a avertizat. 

- Cu privire la ce te-a avertizat? l-am înghiontit eu uşor când 
mi s-a părut că se pierduse în gânduri. 

- Ciudat cum încă îmi pot aminti asta atât de clar, spuse el pe 
un ton blând. 

M-am întins mai aproape de el, dorindu-mi să nu pierd nimic. 

- Era o zi fierbinte de vară, heleşteiele cu crapi, atât de 
liniştite, încât libelulele păreau hipnotizate de propriile lor 
reflecţii în apă. |n timp ce străbăteam cărările din jurul 
heleşteielor, aşteptând ca Wen Zu să mi se alăture la un joc de 


125 


şah chinezesc, Tsiao Li veni cu un mesaj de la Wen Zu. 

Tânărul eunuc era neobişnuit de protocolar. „Inălţimea Sa 
regretă să vă informeze că a fost obligat de către Impărat să 
discute reformele, aşadar îi este cu neputinţă să vi se alăture.” 

M-am înfuriat. „Trebuie neapărat să vorbeşti în modul acesta 
îngrozitor? Nu poţi să vorbeşti ca un om normal?” Eram prea 
enervat şi prea înfierbântat să îi acord atenţie, aşteptând ca el să 
răspundă cu una dintre obişnuitele lui aluzii spirituale. 

„Trebuie să mănânci bine şi să ai grijă de sănătatea ta. La fel 
şi Inălţimea Sa. Odată ce sănătatea ţi-a fost şubrezită, nu mai 
poate fi reformată.” 

Folosirea neobişnuită a ultimului cuvânt pe care îl rostise şi 
nota de teamă din vocea lui m-au făcut să mă opresc, să-mi fac 
aer cu evantaiul. Ochii mei i-au întâlnit pe ai lui şi am îngheţat. 
Dintr-odată, dogoarea verii nu m-a mai deranjat. 

„Da”, am răspuns eu cu dificultate, la fel de bombastic. „La fel 
şi tu.” 

Am privit în spatele lui. Câţiva curteni stăteau pe marginea 
heleşteului, cu privirea pierdută în el. „Nu doar de mâncare 
trebuie să mă feresc, ci şi de pumnalul din spatele limbii 
mieroase”, spuse tânărul eunuc. 

Se întoarse şi se îndepărtă rapid. Am rămas cu privirea fixată 
la farfuria de fructe dinaintea mea. Aceea a fost ultima dată când 
am vorbit cu el, pentru că două zile mai târziu a fost pescuit 
dintr-o fântână veche, cu apa picurându-i din gură, cu ochii larg 
deschişi. 

„Eşti nebun”, îmi spuse Wen Zu când i-am povestit de 
conversaţia cu eunucul. „Nimeni nu ar îndrăzni!”. Se aşternu 
tăcerea. Ştiam amândoi că era o singură persoană în palat care 
ar fi îndrăznit. i 

Am scos agrafa de jad pe care mi-o dăduse mama. li fusese 
dăruită de abatele ei, care predase cândva la mănăstirea Shaolin 
şi se spunea că provenea de la unul dintre cei Cinci Strămoşi 
care obişnuiau să-şi testeze mâncarea să vadă dacă este otrăvită 
- în caz că era aşa, jadul s-ar fi colorat într-un verde mai închis. 

Wen Zu dădu din cap aprobator când i-am spus asta. Spre 
deosebire de mine, el credea în întregime. Poate că între timp 
începuse şi el să se teamă pentru viaţa lui. Mi-am amintit de unul 
dintre multele proverbe ciudate pe care a trebuit să le memorez 
la clasele de engleză. Ceva despre un om care, aflat pe punctul 
de a se îneca, se agaţă de un pai. Noi eram acum nişte tineri pe 

moarte, agăţaţi de o agrafă. 

„Pune-l în asta”, arătă Wen Zu spre vasul cu ceai de limba- 
şarpelui, o infuzie răcoroasă perfectă pentru o zi fierbinte de 
vară. Am turnat din el într-o cupă mică şi mi-am înmuiat agrafa 
în el. Ne-am ţinut respiraţia în timp ce scoteam agrafa din ceai. 

„Arată mai închis?” a întrebat el. 

Am studiat-o cu atenţie. „Nu ştiu. Cred că da. Cred că ne vor 
otrăvi în doze mici.” 

El îşi mască teama crescândă în spatele iritării. „Chiar nu 
vezi?” 

„Nu fac teste de detectare a otrăvii în fiecare zi”, am spus. 

El pufni zgomotos şi plecă. Dacă fusese pusă otravă în ceai, 
cantitatea era mică, am încercat eu să mă liniştesc. Am decis să 
testez cu agrafa fiecare mâncare pe care urma să o consum. Dar 
mai întâi era o persoană pe care trebuia să o avertizăm. 

II văzusem pe Împărat o dată, de la distanţă, în primele zile 
ale sosirii mele. Acum, în timp ce intram în camerele lui, mă 
întrebam dacă persoana dinaintea noastră era acelaşi bărbat. 
Părea că îşi recăpătase sănătatea: paloarea, atât de 
caracteristică fumătorilor de opiu, dispăruse, deşi încă tuşea 
violent. Pielea lui, odată întinsă şi uscată, avea acum 
elasticitatea tinereţii lui relative. Ne-am atins capetele de 
pământ şi ne-am apropiat de el în genunchi. N 

- Nu avea cum să fie uşor să ajungi să-l vezi pe Impărat, am 
spus eu. 

- Audienţa la el fusese posibilă numai datorită îndrăznelii lui 
Wen Zu; încălcând nenumărate reguli de etichetă şi birocraţie, el 
s-a dus pur şi simplu la reşedinţa Impăratului şi a cerut un 
răspuns imediat. Afară, se aşternuse întunericul. Din când în 
când, printr-un şiretlic al vântului, mi se părea că îl aud pe 
gardianul de noapte strigând ora exactă, pe un ton de jelanie, ca 
al unui câine rănit. 

Impăratul ascultase avertizarea noastră exprimată în cuvinte 
alese cu grijă. Se încruntă la noi, dar în ochii lui îndureraţi am 
văzut că ştia de schimbarea de situaţie. Mi-era teamă pentru el. 
Prin edictele recente, îşi arătase puterea pe care o avea şi care îi 
fusese refuzată vreme îndelungată. Eram curios pentru cât timp 
i-ar mai fi fost permis să-şi exercite puterea înainte de a-i fi luată 
din nou - de data aceasta pentru totdeauna. 

„Aţi adus acuze nefondate împotriva unor persoane pe care 
nu vreţi să le numiţi. Ce vă aşteptaţi să fac?”, a spus el într-un 

final. 

Eu am rămas tăcut, dar, din maniera în care Wen Zu şi-a 
ridicat capul, ştiam ce cuvinte urma să rostească. Mă gândesc 
acum că poate dacă l-aş fi oprit, lucrurile s-ar fi derulat altfel. 
Presupun că dădusem greş ca tutore al lui. 

„lartă-mă dacă vorbele mele au fost obscure. Ce doresc să 
afirm este că bănuim că suntem otrăviţi de către Impărăteasa 
Văduvă. Bănuim, de asemenea, că vi se administrează doze de 
otravă.” 

Impăratul se ridică şi veni către noi, ridicându-l pe Wen Zu în 
picioare. „Mulţumesc că m-aţi avertizat”, spuse el. „Acum e 
vremea să mergeţi la culcare.” 

El îşi cunoştea deja soarta, am văzut. Şi, în consecinţă, a 
noastră fusese deja revelată. Ne-a condus afară şi la uşă ne-a 
spus: „Fie ca tot ceea ce aţi descoperit să vă fie un sfat bun: nu 
permiteţi niciodată copiilor voştri să devină periculoşi pentru 
voi.” Ochii lui s-au ridicat spre lună, iar râsul lui era amar şi plin 
de înţelesuri. „Acesta a fost şi sfatul Impărătesei Văduve, cu ani 
în urmă.” 

Nu am dormit bine în noaptea aceea. Am ţinut strâns agrafa şi 
m-am rugat în şoaptă zeilor mamei, pentru protecţie. 

O lună mai târziu, Impăratul căzu bolnav. Doctorii din Colonia 
Internaţională l-au vizitat, dar nu au găsit nimic. Pentru a-l 
vindeca, Bătrâna a ordonat să-i fie administrat opiu. Şi mi s-a 
părut că, din ziua în care a fost executat ordinul, puteam să 
miros şi să gust mireasma dulce în fiecare cameră a palatului. 
Mişcarea reformistă, decapitată fiind, se destrăma în bucăţi. Acei 
membri care nu putuseră fugi la timp au fost asasinați. 

Era timpul ca un nou Impărat să acceadă la Tronul Dragonului 
şi Wen Zu ştia cu certitudine că nu el va fi acela. Intr-o noapte, 
agrafa ieşi neagră dintr-un bol cu supă şi lui îi scăpă un geamăt. 
Am aruncat mâncarea, cum făcusem săptămâni întregi, şi m-am 
gândit la planurile mele de evadare. Refuzam să fiu ucis aici, iar 
trupul să-mi fie aruncat într-o fântână părăsită. Trebuia să-mi duc 
familia într-o ascunzătoare sigură. „Trebuie să vii cu mine”, l-am 
îndemnat eu pe Wen Zu din nou. 

El se uita, fascinat, la agrafă. 

„Unde vom merge? Unde, în vastitatea Chinei, ne putem 
ascunde de ea? Nu avem nici bani, nici prieteni. Puterea ei este 
nelimitată. Ne va urmări până-n pânzele albe.” 

„Mama mea are prieteni. Ei ne vor adăposti şi ne vor ghida 

spre un loc sigur.” 

„Prietenii mamei tale? Ei sunt revoluționari şi criminali şi s-ar 
bucura să mă vadă mort, sau, mai rău, pur şi simplu m-ar 
captura şi m-ar trimite înapoi, din răutate, la Bătrână.” 

„Nu. Tu eşti prietenul meu, şi asta e suficient.” 

l-am strâns umerii, dar el şi-a mutat privirea şi a spus: „Mai 
povesteşte-mi o dată despre călugării tăi faimoşi”. 

„Nu e momentul să căutăm refugiu în poveşti cu zâne. 
Trebuie să acţionăm acum. La noapte!” 

„Mi-e aşa de frică. Ea ne va găsi oriunde ne vom ascunde.” 

A râs scurt. 

„O să vină după noi şi când vom fi morţi. Va trebui să ne 
păzim mereu. Chiar şi după moarte.” 

Când şi-a întors privirea de la agrafă, am văzut că ochii lui 
erau tot atât de înneguraţi. Erau cuprinși de o frică îngrozitoare, 
ba mai rău, de ceva ce nu puteam identifica. 

„Vom pleca în noaptea aceasta”, spuse el, după o lungă 
pauză. i 

Am închis ochii, uşurat. Ințelesese logica argumentelor mele. 

Am început să împachetez câteva haine în camera mea. La 
Ora Cocoşului, totul părea scufundat în linişte. Dintr-odată, până 
şi luna părea gălăgioasă. Am încetat orice mişcare şi am 
aşteptat. O clipă mai târziu, am auzit un bocet slab, care 
devenea tot mai puternic, purtat pe deasupra, curte după curte, 
ca o cioară ce zboară dintr-un copac în altul, ca să vestească o 
nenorocire. 

Impăratul era mort. Am continuat să împachetez, panica 
punând stăpânire pe mine. Mi-am luat bocceaua şi am străbătut 
în tăcere coridoarele, evitând figurile spectrale ce ţineau 
lanterne. Toţi se mişcau, mergând undeva. 

Bocetul era implacabil, ca şi cum voia să se propage până la 
marginile înseşi ale imperiului. Am alergat pe holuri până când 
am văzut luminile familiare ale camerei lui Wen Zu. Camera era 
goală. M-am învârtit în jur, ameţit de frică. Am găsit biletul lui pe 
masă. L-am citit, l-am împachetat şi m-am îndreptat spre Holul 
Pocăinţei unde atârna ventilatorul masiv din mătase. 

Era întuneric, însă o lumânare mică pâlpâia, luminând uşor 
încăperea. Nu am auzit niciun sunet în afară de bocetul constant, 
şuierând ca un vânt în deşert. Am intrat în hol, trecând peste 
pragul de lemn, pe podelele ce scârţâiau. Ventilatorul de mătase 
stătea întins pe podea, strâns pe jumătate, ca un cocor gigantic 

răpus de un arcaş, cu suportul crăpat şi aripile rupte. 

Wen Zu stătea pe un scaun de lemn cu spatele la mine, întors 
spre ceea ce făcuseră mâinile lui. Văzând sângele de pe podea 
mi-am dat seama că era mort. Avea braţul stâng întins pe masă, 
iar în mână ţinea un cuţit lung şi îngust. Am păşit în jurul bălții de 
sânge - gândindu-mă cât de oripilat ar fi fost el de mizeria făcută 
- şi i-am văzut faţa. 

Îşi tăiase gâtul. Roba îi era lipită de trup, mânjită de sânge 
închegat. Işi tăiase pleoapele înainte de a se omori. Sprâncenele 
şi obrajii îi erau acoperiţi cu o crustă de sânge, iar ochii lui 
priveau larg înainte, pe veci treji, vigilenţi chiar şi dincolo de 
moarte, păzindu-se de femeia de care se temuse atât de tare. 

Am îngenuncheat în faţa lui şi am făcut o plecăciune celui 
care fusese pentru cel mai scurt moment, între moartea lui 
Kuang Hsu şi moartea lui, Impăratul Chinei, Fiul Raiului. 

Aici bunicul meu se opri şi mi-am dat seama că devenise prea 
dureros pentru el să mai continue. Eram prins între a-l consola şi 
a-l îndemna să povestească mai departe. Casa devenise tăcută, 
iar curtea, luminată de lună, avea aerul dezolant al unei scene 
de despărţire. Se ridică din scaun şi îşi întinse muşchii. 

- Împărăteasa Văduvă a ordonat moartea Împăratului? am 
întrebat, simțind o durere apăsătoare pentru moartea lui Wen Zu 
şi pentru pierderea bunicului. 

El ridică din umeri. 

- Nimeni nu va şti vreodată, pentru că ea a murit a doua zi 
după Kuang Hsu. Ştiam că facțiunile care îl voiau pe Wen Zu 
mort erau hotărâte să reteze şi mărunţişurile. Viaţa mea era încă 
în pericol. Am fugit. 

Am devenit una dintre figurile isterice care se înghesuiau 
noaptea în palat. Am trimis un mesaj familiei mele şi tatăl meu a 
aranjat ca soţia şi fiicele mele să mi se alăture. Am invocat 
numele mamei mele ori de câte ori a fost posibil şi ne-a fost 
acordată trecerea în siguranţă spre Hong Kong. In timp ce mă 
grăbeam spre barcă, docarul care ne-a dus la port spuse: „Nu te 
îngrijora. Vor fi şi părinţii tăi mutaţi la Hong Kong. O să-i vezi în 
curând.” 

Am aşteptat timp de trei ani, dar ei nu au mai venit, într-un 
final, am pornit spre Malaezia, sperând să scap de orice om 
trimis în căutarea noastră. În perioada aceea, ruda îndepărtată, 
în vârstă de trei ani, a Impărătesei a fost numită Impărat şi China 
s-a prăbuşit. Ştii fraza aceea din Cartea lui Dumnezeu a dracilor 

ălora de străini? „Vai ție, O, Pământ, când regele tău e un copil şi 
prinții tăi chefuiesc dimineața!” 

Monarhia a dispărut pentru totdeauna şi republicanii lui Sun 
Yat Sen se rugau în faţa mormintelor vechilor împărați chinezi 
Han, informându-i că, în sfârşit, invadatorii străini - albi sau 
galbeni - nu mai conduceau China. Numai atunci m-am simţit în 
siguranţă. Dar Malaezia devenise deja casa mea - până şi bunicii 
tale începuse să-i placă aici. 

- Mătuşa Mei mi-a spus că a murit la scurt timp după ce a 
venit în Malaezia, am zis. 

- Născându-l pe cel de-al treilea copil al nostru, un băiat, 
spuse bunicul. A fost prea firav şi nu a trăit mult. 

Bunicul oftă greu, iar eu am ştiut că ajunsesem la final. 

- Toate mărturiile şi urmele existenţei lui Wen Zu au dispărut. 
Nu e consemnat de istorie, şi numai eu şi alţi câţiva ni-l amintim. 
Mulţi dintre ei vor fi murit până acum. Poate că numai eu ştiu 
acum că a fost odată un împărat cu numele lui şi că odată, în 
mod ciudat, i-am fost prieten. 

Bunicul se opri, iar ochii lui priveau departe, în trecut. 

- Nu am povestit nimănui niciodată despre el. Nici măcar 
soţiei ori copiilor mei. Dar lecţiile pe care le-am învăţat la palat 
m-au însoţit mereu. 

Am rămas nemişcat, asemenea copacului miniatural din 
grădină. Undeva în casă fusese aprinsă nişte tămâie şi simţeam 
parfumul ei uşor, discret. 

Bătrân viclean, m-am gândit. Am văzut prea târziu că folosise 
agrafa magică de jad ca să-mi conducă mintea, purtându-mă 
oriunde voia el să mergem. In ciuda lecţiilor lui Endo-san, 
căzusem în capcana pe care bunicul o întinsese pentru mine. Dar 
nu puteam să nu-l plac. Venisem în Ipoh aşteptând acuzaţii şi 
sarcasm din ambele părţi. Plănuisem să nu-l revăd niciodată 
după această întâlnire, însă după-amiaza petrecută în preajma 
fântânii şi, acum, această poveste ciudată îl umanizaseră. Nu 
mai era caricatura unui om autoritar şi îngust la minte, ci era un 
om cu o istorie. Mi-am dat seama că acum nu-i puteam fi 
indiferent, în special când spusese clar că eu eram singurul 
căruia îi divulgase trecutul său. 

El nu ar fi venit niciodată să-şi ceară iertare pentru că o 
alungase pe mama şi a-l ruga să procedeze astfel ar fi fost în 
zadar. Impărtăşirea acestui fragment straniu din trecutul său era 
o rugăminte de înţelegere şi iertare. 

Se aplecă şi îmi prinse mâna. 

- Ţi-am spus această poveste lungă şi plicticoasă pentru că 
vreau să-ţi cunoşti istoria. Vreau să ştii că porţi în spate o tradiţie 
îndelungată, aşa că nu trebuie să alergi după o tradiţie care nu-ți 
aparţine. 

Se referea la Endo-san, evident. Am fost din nou curios să ştiu 
cine îi dădea raportul activităţilor mele. 

- Dar eu vreau, am spus, privindu-l drept în ochi. Cine era el 
să-mi spună ce să fac? 

- Probabil te întrebi de ce m-am împotrivit căsătoriei dintre 
părinţii tăi. Ce moş bigot şi răzbunător trebuie să mă fi crezut tu, 
care nici nu s-a deranjat să meargă la înmormântare. 

- Mi-a trecut prin minte, am spus. 

- Am fost la ea, în templu. L-am văzut pe tatăl tău la 
crematoriu, aşezând oasele şi cenuşa mamei tale în urnă. l-am 
cerut iertare. Insă era prea târziu, bineînţeles. 

Când s-a hotărât să se mărite cu tatăl tău am încercat tot ce 
s-a putut ca să o împiedic. Fusesem avertizat că nu avea voie să 
se mărite cu el. 

- Avertizat? De către cine? 

- O prezicătoare de la Templul Şerpilor din Penang. 

Mi-am ţinut respiraţia şi o senzaţie de ireal s-a năpustit 
asupra mea în timp ce amintirea acelei zile petrecute cu Endo- 
san la templu se desfăcea înăuntrul meu. 

- Din cauza avertizărilor ei am încercat să opresc căsătoria şi, 
când am eşuat, am permis furiei să-mi dicteze spusele. 

- Care era avertismentul? am întrebat. 

Bunicul meu îşi cobori ochii şi îşi aşeză mâinile în poală. 

- Prezicătoarea mi-a spus că ambele familii vor fi ruinate 
printr-un copil al lui Yu Lian... 

- Asta ar fi putut însemna oricine. Dacă mama mea s-ar fi 
căsătorit cu altcineva... 

- ... printr-un copil cu sânge amestecat al lui Yu Lian, care 
într-un final îi va trăda, continuă el. 

- Să-i trădeze? Cui? 

- Ştii tu cui. japonezilor. Ei îşi fac deja planuri să invadeze 
Malaezia. Tu eşti extrem de apropiat de unul dintre cei mai înalţi 
oficiali ai lor. 

- Este doar profesorul meu, am protestat eu. Japonezii ar fi 
naivi să înceapă un război cu britanicii în Malaezia. Endo-san este 
un oficial diplomatic, nu un ofiţer de armată. 

- Profesorul este al doilea cel mai important om din viaţa 
cuiva, după părinte. 

- Acesta e motivul pentru care, după toţi aceşti ani, ai decis în 
sfârşit să vorbeşti cu mine: să mă avertizezi în legătură cu 
spusele unei prezicătoare - cuvinte ce deja i-au pricinuit mamei 
atâta durere? 

Clătină din cap. 

- Eu nu îţi cer să faci nimic împotriva dorințelor ori raţiunii 
tale. Am învăţat de-a lungul anilor că viaţa trebuie să-şi urmeze 
calea. Uită-te la Wen Zu şi la mine. In pofida avertismentelor 
primite, vieţile noastre şi-au urmat căile prescrise. Nimic nu le-ar 
fi putut schimba. 

Oftă şi se duse până la marginea curţii, înălţându-şi capul 
pentru a se uita la cerul care acum era acoperit de nori. 

Se întoarse spre mine şi spuse: 

- E târziu. Mergi la culcare. Mâine îţi voi arăta grădina mea. 
Oamenii din Ipoh spun că este cea mai urâtă din oraş, însă eu nu 
sunt de aceeaşi părere! 


În dimineaţa următoare, mătuşa Mei tremura de o curiozitate 
de-abia stăpânită, nerăbdătoare să afle ce îmi spusese bunicul. 

- Am vorbit despre familia lui şi despre mama, i-am zis. Ne 
înţelegem bine. 

- Ştiu că voi doi vă înţelegeţi bine, răspunse ea, aproape 
caustică. De obicei, el nu petrece atât de mult timp cu cineva 
fără să devină nervos. 

M-am gândit la viaţa ei. Tatăl meu îmi spusese odată că soţul 
ei, Henry, fusese omorât într-o revoltă a malaezilor împotriva 
chinezilor. Tensiunile dintre aceste două popoare se soldau 
adesea cu violenţă şi sânge. Henry se ducea să o ia de la şcoala 
unde preda, când maşina lui, marca Austin, fu înconjurată de o 
mulţime furioasă. Au răsturnat maşina şi i-au dat foc. De atunci, 
ea şi-a trăit viaţa în singurătate. M-a condus spre Holul 
Strămoşilor, unde erau aşezate plăcuţele de lemn ale morţilor, 
gravate cu detalii despre cei plecaţi în lumea de dincolo. Stăteau 
pe un altar înclinat, având o formă similară treptelor de 
amfiteatru,  privindu-ne cum ne jucam vieţile. Mucurile 
beţişoarelor parfumate, ca nişte rămurele, stăteau într-o urnă 
mare de alamă aşezată pe o masă joasă din lemn de trandafir. 
Trei lămpi cu ulei plasate la distanţe egale îşi aruncau lumina 
peste farfuriile cu ofrande - mandarine, mere şi chifle. 

- De ce sunt mesele acestea aici? am întrebat. Nu conţin 
cenuşa morţilor, nu-i aşa? 

Ea a aprins nişte beţişoare parfumate şi mi-a dat şi mie trei. 

- Acestea sunt plăcile memoriale aparţinând morţilor din 
familia noastră. Aici le păstrăm amintirea vie. Ne rugăm să 
vegheze asupra noastră şi să ne păzească de rele. 

Arătă spre o placă roşie, gravată cu aur. 

- Aceea este a mamei tale. Şi următoarea, deasupra ei, este a 
unchiului Henry. 

- Mulţumesc că mi-ai prilejuit această întâlnire, am zis eu 
încet, vorbind în fumul plutitor. 

Cuvintele erau pentru mătuşa Mei şi ea zâmbi. Dar îmi zise: 

- Te pot auzi şi sunt sigură că şi ei îţi acceptă mulţumirile. 


Până la urmă am stat cu bunicul timp de o săptămână, iar el 
fu încântat să-mi arate oraşul. 

Intr-o seară, am trecut pe lângă o scenă în aer liber care 
fusese ridicată în centrul oraşului. Urma să înceapă un soi de 
spectacol şi ne-am alăturat mulţimii în faţa unui şir format din 
cele mai mari beţişoare parfumate pe care le văzusem vreodată, 
înalt fiecare de aproximativ doi metri şi având grosimea unui 
stâlp de telefon, cu vârfurile roşii mocnind ca magma proaspătă, 
şi care emanau nori parfumaţi de fum. Cu toate că erau rânduri 
cu scaune, mulţimea prefera să stea în picioare şi nici măcar un 
scaun nu era folosit. 

- Ce se întâmplă? l-am întrebat eu pe bunicul. Nu avem voie 
să ne aşezăm pe aceste scaune? 

El clătină din cap şi sprâncenele lui aproape că s-au întâlnit 
într-o expresie de reproş la ignoranţa mea. 

- Festivalul Fantomelor înfometate începe azi. O dată pe an, 
timp de o lună, porţile infernului sunt deschise pentru a permite 
spiritelor să colinde pământul. Sunt nerăbdătoare să se bucure 
din nou de plăcerile omeneşti, chiar şi indirect. Majoritatea sunt 
inofensive, dar unele sunt nervoase şi maliţioase. Avem mare 
grijă să nu jignim aceste spirite, aşadar le închinăm rugăciuni şi 
le oferim mâncare, iar negustorii şi proprietarii de magazine 
sponsorizează aceste spectacole publice pentru a le îmbuna şi, 
astfel, pentru a-şi proteja afacerile. Arătă spre rândurile cu locuri 
libere. 

- Acelea sunt pentru oaspeţii nevăzuţi. Nimănui nu-i este 
îngăduit să se aşeze acolo. 

Cortina se deschise în aplauzele spectatorilor. Era un 
spectacol chinezesc de operă şi actorii erau machiaţi strident, cu 
feţele date cu pudră albă şi apoi pictate artistic. Costumele lor 
erau înzorzonate, în tonuri aprinse de roşu, iar pălăriile grele 
erau lucrate cu migală. Orchestra cânta răguşit şi actorii mimau 
nişte lupte stilizate, printr-o varietate de mişcări acrobatice. Am 
încercat să mă delectez cu nişte tumbe complicate pe spate şi 
câteva dueluri exagerate, dar ideea de a fi încercuit de spirite 
avide de senzaţii omeneşti, devenite intangibile, m-a umplut de 
nelinişte. Am studiat feţele din mulţime, întrebându-mă care era 
strigoi şi care era om. 

In ziua de dinaintea întoarcerii mele acasă, bunicul i-a dat 
liber şoferului şi am mers cu maşina afară din oraş, până pe 
dealurile de calcar. De aproape, dealurile nu păreau atât de 
sterpe cum crezusem eu. Arbori şi arbuşti stăteau agăţaţi de 
coastele lor ca nişte muşchi şi, în anumite părţi, vegetaţia era 
deasă şi netedă, ca blana de urs. După o jumătate de oră de 
mers în afara oraşului, cerul se întunecă, pregătindu-se de 
ploaie. 

- Mă căţăram pe crestele din jurul acestei coline, spuse 
bunicul, când am văzut umflătura aceea din vârf din vârf - acolo, 
o vezi? Acela care seamănă cu un cap de pisică. Am reuşit să 
trec de copaci şi de tufişuri şi am găsit acolo o peşteră. Intrarea 
era atât de bine ascunsă, că nu aş fi zărit-o dacă liliecii nu ar fi 
început să zboare afară ca să-şi vâneze masa de seară. Presupun 
că mi-a readus în minte tinereţea mea petrecută la mănăstire şi 
în peşterile înconjurătoare. Ilnăuntrul peşterii am găsit inscripţii 
pe pereţi, cu ceea ce credeam că erau sutre budiste, şi m-am 
gândit imediat la Bodhidharmo. Cine ştie, poate că el bătuse 
calea până aici. Aceste coline erau faimoase pentru pustnicii din 
veacurile îndepărtate. M-am hotărât să cumpăr colina şi să 
construiesc aici un templu. Acum îl poţi vedea, arătă el. 

Am ajuns la o ridicătură şi ne-am oprit să ne odihnim. Templul 
fusese construit în piatră. Era mic şi simplu în comparaţie cu cele 
mai mari, risipite în jurul acestor coline. Arăta părăsit şi nefolosit. 

- Mai locuieşte cineva aici? am întrebat eu. 

- Călugării au plecat încă de pe atunci, să se alăture 
mănăstirilor mai mari. Dar eu încă vin aici din când în când. Vei 
vedea de ce. 

Pe măsură ce urcam mai sus, templul devenea tot mai 
nepământean. Cu greu îmi venea a crede că fusese construit de 

mâna omului. Era linişte în jurul nostru, atâta linişte, încât până 
şi norul care se aduna deasupra părea un intrus. 

Peretele de la intrare se contopise în mantaua rocilor din jur. 
Nu avea uşă, ci doar o deschizătură tivită cu iarbă şi plante 
agăţătoare. O sămânță căzuse într-o crăpătură din perete şi 
încolţise într-un mic, dar robust arbore guava, ale cărui crengi 
ajungeau până la intrare. Le-am dat la o parte şi am intrat în 
holul mic şi gol. Albinele roiau în jur, iar picioruşele lor frecate de 
podea scoteau sunetul unor mătănii mânuite rapid de un călugăr. 
Am auzit ecoul stins al unei incantaţii. In ciuda atmosferei 
liniştitoare pe care o crea spaţiul gol, templul părea locuit de o 
prezenţă. 

- Vino, spuse bunicul. 

Am intrat pe un culoar ai cărui pereţi erau netezi datorită 
firicelelor delicate de ploaie ce se scurgeau înăuntru. Tunelul se 
curba în sus şi la un moment dat m-am împiedicat pe podeaua 
denivelată. Strălucirea unui cerc de lumină ne-a ghidat până am 
ieşit în soare. Am cilipit şi m-am întors împrejur uimit. Tunelul se 
deschidea într-un luminiş format în interiorul cercului de coline. 
Bunicul mi-a văzut chipul şi a zâmbit. Nu exista o altă cale de 
ieşire decât prin tunelul prin care veniserăm. Zidurile ce 
îngrădeau luminişul se înălţau drepte, zimţate şi alunecoase. 
Numai rădăcinile aderente ale copacilor şi nişte tufişuri mici 
ajungeau până în vârf. Cerul era doar o văgăună, cu nori din care 
ploaia cădea, în vreme ce pământul şi iarba îşi desferecau 
miresmele. 

Mi-a prins braţul şi l-am urmat până la o proeminenţă, 
dedesubtul căreia am văzut scrierile ce îl fermecaseră într-atât. 
Vălureau peste piatra zgrunţuroasă, de sus în jos, neîmpiedicate 
de ieşiturile, striaţiile şi adânciturile de pe suprafaţă, cu o 
fluiditate şi o energie ce creau impresia că fuseseră încondeiate 
cu o pensulă înmuiată în foc. 

Mi-am trecut vârful degetului peste ele şi, până în ziua de azi, 
ştiu că acele cuvinte făceau parte dintr-o magie antică, inventată 
de o înţelepciune antică, pentru că le-am simţit în timp ce le 
atingeam cu vârful degetului. Le-am simțit în mine. 

El urmări cum degetul meu traversează scrisul până la ultima 
înfloritură şi, când m-am uitat la buricul degetului, am văzut că 
era roşu. Am simţit o uşoară căldură şi un miros slab de ars. 

- Ce spun aceste cuvinte? am întrebat. 

Bunicul ridică din umeri. 

- Nu ştiu. Dar crezi că asta contează? [i-au vorbit, nu-i aşa? 

Nu puteam decât să fiu de acord cu el. 

Privi spre cer. 

- E bine că plouă. Obişnuiam să vin aici ori de câte ori ploua, 
să stau sub acele cuvinte şi să privesc cum se scurge apa pe 
zidul de piatră. Tu ai adus ploaia şi pentru asta îţi mulţumesc. 

Am înţeles că voia să spună mai mult de-atât. Era 
recunoscător faptului că venisem să-l vizitez şi că păream să-l 
înţeleg mai bine acum. 

Şi-a scos cămaşa şi am văzut că muşchii lui erau tari, nevoind 
să cedeze în faţa vârstei care îşi cerea drepturile. 

- Mi s-a spus că ai luat nişte lecţii. Aş fi foarte recunoscător 
dacă mi-ai arăta câte ceva. 

Mi-am şters picăturile de ploaie de pe sprâncene, am făcut o 
plecăciune şi m-am pregătit. 

Era rapid - mai rapid decât Endo-san. Pumnii lui m-au împins 
înapoi şi n-am putut face altceva decât să-i blochez, simțind 
durerea urcându-mi-se în braţe. Braţele lui erau tari ca piatra. l- 
am strecurat o lovitură joasă în tibie şi el a făcut o grimasă, iar 
pentru câteva secunde mâinile lui s-au oprit din mişcare. Mi-am 
mişcat palmele în cercul lui şi l-am lăsat să le prindă şi să le 
deschidă printr-o rotire în afară a încheieturii mâinii, numită kote- 
gaeshi. 

In timp ce încercam să-l dezechilibrez, am îndreptat brusc 
pumnul spre el. Parcă lovisem o placă de granit, aşa era de 
indiferent. Se eliberă, îşi recapătă echilibrul şi îmi trimise o 
lovitură cu aplomb în zona capului. Eu am blocat-o cu braţele şi 
forţa contracţiei m-a făcut să mă împiedic. Am căzut înainte ca 
să scap de atacurile lui, ştiind că nu va dura mult până când îmi 
va rupe braţele dacă aş fi continuat să-i parez loviturile direct. 

Pământul devenea din ce în ce mai alunecos, dar picioarele lui 
erau înfipte ferm în pământ, din moment ce îşi folosea doar 
mâinile. L-am lovit de două ori în rinichi, dar nu am obţinut decât 
o simplă împietrire a chipului său şi un zâmbet îndâriit. l-am 
interceptat unul dintre pumni şi l-am tras înainte, executând una 
dintre mişcările mele preferate, iriminage, ieşirea din linie. Mi-am 
dus mâna până sus, sub bărbia lui, i-am ridicat capul, dar el mi-a 
presimţit intenţia şi a evitat-o, întorcându-se împrejur şi revenind 
pe la spatele meu. Apoi şi-a încolăcit braţele în jurul gâtului meu, 
şi-a proptit genunchiul în spatele meu şi, când m-a strâns mai 
tare, aerul nerespirat din plămâni mi se disipa cu viteză în sânge. 

Mi-a dat drumul şi am supt lacom aerul rece şi umed, în timp 
ce capul îmi zvâcnea nebuneşte. Apoi m-a ridicat din genunchi şi 
mi-a scuturat iarba udă de pe picioare. Ploaia şi transpiraţia de 
pe piept îi pătaseră cămaşa. 

Se uită la ceas. 

- Ai rezistat şase minute. Oarecum acceptabil. Mulţi n-au 
putut rezista mai mult de patru. Văd că ai un profesor excelent. 

Apoi mi-a inventariat greşelile, corectându-le. 

- Ai fost prea moale aici şi de aceea am putut să scap de 
blocajele tale. Ultimul ar fi fost mortal dacă m-ai fi ţinut aproape 
de tine. Cu toate astea, ai lăsat un spaţiu şi mi-a fost uşor să 
merg în jurul tău. 

Cât priveşte pumnii şi loviturile tale, îmi pare rău să-ţi spun că 
împotriva unui bărbat care a fost antrenat încă de pe vremea 
când era un băieţel, au fost inutile. Dar ca mine nu vei întâlni 
mulţi. Noi suntem nişte relicve ale trecutului. 

Rămase tăcut, apoi spuse: 

- Ai fost învăţat să ucizi. Am simţit asta din modul în care ai 
luptat. 

Clătină din cap şi am vrut să-i spun că nu avea dreptate, că 
Endo-san repetase deseori avertismentul pe care mi-l dăduse în 
faţa Bisericii St. George, şi anume că nu trebuie să recurg 
niciodată la ceea ce m-a învăţat pentru a ucide. Cu toate 
acestea, în momentul acela, mi-am dat seama că bunicul avea 
dreptate. 


Bunicul şi mătuşa Mei m-au condus dimineaţa la gară. 

- Sunt bucuros că ai venit, spuse el. Am fost înstrăinaţi prea 
mult timp. Sper că te vei gândi cu drag la mine, dacă te vei gândi 
vreun pic. 

Imi prinse mâinile, examinându-mi rănile pe care mi le 
provocase. 

- Sper că domnul Endo va fi mai blând cu tine decât am fost 
eu. De când a murit Împăratul, nu am mai predat niciodată 
nimănui. 

Am stat lângă tren, simțind tristeţea unei despărţiri de un 
prieten nou-descoperit. 

- Mi-ai dăruit multă hrană pentru minte, bunicule; ce 
înseamnă câteva zgârieturi în comparaţie cu asta? O să mă 
vizitezi în Penang? 

Fu mişcat de invitaţia mea. 

- Vom vedea ce are lumea asta pregătit pentru mine, însă da, 
mi-ar plăcea să te vizitez în Penang. Poate vei binevoi să mă duci 
şi pe mine la locul de odihnă al mamei tale, unde o vom întâlni şi 
îi voi spune ce om fără minte am fost. 

- Cred că ar face-o foarte fericită să ne vadă împreună, am 
spus eu. M-am tot gândit la un lucru. Unde ai plantat arborele de 
plumera? 

Bunicul şi mătuşa Mei s-au uitat unul la altul. 

- Am tăiat arborele de lângă fântână cu ani în urmă, când s-a 
veştejit, spuse el. Nu am mai plantat niciodată altul. Mama ta 
iubea parfumul florilor lui. 

M-am gândit la parfumul pe care îl simţisem în prima mea zi 
acolo, parfumul care păruse mereu o prezenţă discretă pe 
parcursul şederii mele în casa bunicului. Bătrânul mă privi cu 
mare atenţie; un zâmbet ştiutor, aproape înşelător, înălţă 
colţurile buzelor lui, strecurându-i-se apoi în privire. Şi atunci am 
ştiut că mi se întâmplase ceva magic. 

M-am urcat în vagon, stând la uşă în timp ce trenul ieşea din 
gară. Mi-au făcut cu mâna până ce trenul a schimbat macazul. M- 
am dus la locul meu şi am închis ochii, gândindu-mă la împăratul 
care fusese şters din istorie. 

Când am văzut dealurile Penangului, în timp ce bacul se 
apropia de port, mi-am dat seama că îmi fusese nespus de dor 
de casă. Am simţit că mă întorceam alt om. Pornisem într-o 
călătorie tulburătoare în sudul coastei spre Kuala Lumpur şi îl 
întâlnisem pe bunicul meu, care îmi arătase o latură a moştenirii 
mele de care nu fusesem conştient niciodată. 

In momentul în care l-am văzut pe unchiul Lim, am ştiut cine 
fusese sursa de informaţii a bunicului. Nu se arătă deloc surprins 
când birjarul mă lăsă la Istana. 

- li poţi spune bunicului că am ajuns acasă în siguranţă, am 
zis. 

El a afişat un zâmbet ruşinat şi mi-a dus valiza în cameră. 

În bucătărie, o fată amesteca într-o cratiţă cu supă. Îşi ridică 
privirea, intimidată. 

- Aceasta este fiica mea, Ming, spuse unchiul Lim când intră. 
Nu vorbeşte engleza prea bine, aşa că va trebui să-i vorbeşti în 
hokkien. 

Era o fată slabă şi băieţoasă, cu părul tăiat aiurea şi ochii 
alungiţi, negri şi adânci, asemenea curmalelor pe care le adăuga 
acum în cratiţă. 

- Pot să-ţi ofer nişte supă? întrebă ea. 

- Mi-ar prinde bine. 

M-am aşezat la masa din bucătărie, spunându-i unchiului Lim 
să mi se alăture. 

- De când spionezi pentru bunicul meu? am întrebat, 
ascunzându-mi amuzamentul. 

- Te-ai înţeles bine cu bătrânul? întrebă el în timp ce Ming 
turna supa cu polonicul în holurile noastre. 

- Trebuia să-l fi întâlnit mai demult. 

Am încercat să-mi dau seama când venise unchiul Lim în casa 
noastră, dar nu am reuşit. Asta se întâmplase cu siguranţă 
înainte să mă nasc. L-am aşteptat să-mi răspundă la întrebare şi, 
când a văzut într-un sfârşit că nimic nu-mi mai distrăgea atenţia, 
mi-a spus: 

- Chiar după ce mama ta s-a căsătorit cu tatăl tău. Eu lucram 
deja în Penang. Bunicul tău mi-a spus să vin şi să lucrez pentru 
domnul Hutton. Nu puteam să refuz; îi eram îndatorat. Nu o să-i 

spui tatălui tău, nu-i aşa? 

- Nu spui nimic despre ce am făcut eu în ultimul timp şi eu voi 
face la fel pentru tine, am replicat. 

Ming aduse holurile cu supă la masă. 

- Cum mai stau lucrurile prin China? am întrebat, curios. 

Intr-un fel, ţara aceea nu mi se mai părea la fel de îndepărtată 
cum mi se păruse odată şi mi-am dat seama că acest fapt se 
datora bunicului, care îmi împărtăşise trecutul său. 

Unchiul Lim oftă. 

- Foarte rău, spuse. 

- Am primit nişte veşti îngrozitoare din oraşele cucerite de 
japonezi. Nanjing e cel mai rău, spuse Ming, şi închise ochii. 

- Ce s-a întâmplat acolo? am întrebat. 

După ce preluaseră controlul asupra Manciuriei, desemnând 
un guvern-marionetă în 1931, japonezii avuseseră grijă să 
găsească motive pentru a invada restul Chinei. Şi au făcut asta 
pe data de 7 iulie 1937, când trupele chineze şi japoneze s-au 
ciocnit pe Podul Marco Polo de lângă Peking. Japonezii controlau 
acum o mare parte din teritoriile din nord-estul Chinei. 

Ming mi-a povestit despre cele mai recente evenimente şi la 
început nu am crezut-o. Deşi jurnaliştii străini fuseseră preveniţi 
de către Armata Imperială Japoneză să nu trimită corespondenţi 
în lume, ştirile despre sălbăticia lor au fost transmise de către 
refugiaţi şi de către misionarii străini. Cu toate astea, am refuzat 
constant să cred că o rasă umană putea să fie atât de barbară, 
atât de bestială. Ea îmi văzu privirea şi spuse: 

- Nu îmi pasă dacă mă crezi sau nu. O să afli singur, când 
japonezii vor veni aici. 

Privind înapoi, mi se pare ciudat cum toată lumea, fiecare 
chinez, fiecare malaez şi indian, a ştiut cu certitudine absolută că 
japonezii aveau să invadeze în cele din urmă Malaezia. Chinezii 
se temeau că japonezii vor extinde masacrul oamenilor din 
Nanjing în Malaezia, în timp ce comunităţile malaeziene şi 
indiene sperau ca japonezii să le elibereze de sub conducerea 
colonială. Majoritatea englezilor luau în derâdere noţiunea de 
atac asupra Malaeziei, simțindu-se în siguranţă în spatele 
bateriilor navale din Singapore. Eram împărţit între două păreri, 
aşa cum era totul în viaţa mea. Ştiam că japonezii nu erau atât 
de  incompetenţi pe cât fuseseră înfăţişaţi de oficialii 
guvernamentali. Insă nici nu erau destul de puternici sau naivi ca 
să se angajeze într-un război cu imperiul britanic. 

În vreme ce ei vorbeau, am întrezărit legăturile puternice de 
iubire dintre tată şi fiică, deşi unchiul Lim abia dacă îşi văzuse 
fiica pe vremea cât crescuse în satul lor. L-am urmărit pe unchiul 
Lim cum râdea când ea îl maimuţărea pe cel care era căpetenia 
satului; era prima oară când îl vedeam râzând ca un individ, ca 
un tată, ca un bărbat. M-am simţit în plus, un străin în această 
legătură de sânge, şi, în tăcere, i-am lăsat singuri. 

Ming a mai rămas câteva zile şi apoi, într-o dimineaţă, a 
plecat. Unchiul Lim a dus-o într-un sat din Balik Pulau, Spatele 
Insulei, unde avea rude. Timp de câteva zile după aceea, păru 
mai binedispus şi mi-a promis chiar că mă învaţă box chinezesc. 


Endo-san dispăruse. Casa lui era goală când m-am dus pe 
insulă. Am deschis uşile şi am simţit tăcerea. Pe podea se afla o 
cutie cu fotografii. Le prinsese de perete înainte să plece. Le-am 
studiat, mai ales pe cea cu mine, făcută la ceainăria de pe dealul 
Penang. Arătam atât de diferit atunci, m-am gândit, faţa mea 
copilăroasă era atât de diferită de cea pe care o vedeam acum în 
oglindă. Celelalte fotografii erau imortalizări plictisitoare ale 
liniilor de coastă, ale pădurilor şi oraşelor. Am încetat să le 
studiez când au început să arate toate la fel. Endo-san lipise o 
hartă a Malaeziei pe un alt perete şi am văzut liniile roşii pe care 
le trasase pentru călătoria noastră, împreună cu alte locuri pe 
care intenţiona să le viziteze. In aparenţă, nu avea niciun interes 
să meargă în Singapore pentru că punctul acela era curat, 
nemarcat de nicio notiţă sau linie. Pe un raft, am găsit următorul 
bilet: Plecat pe Coasta de Est. Antrenează-te în continuare. 

Mi-am dat seama cât de dor îmi fusese de el în timpul vizitei 
mele la bunicul. Devenise o figură definitorie în viaţa mea. Imi 
fusese dor să-mi petrec dimineţile cu el, să-l privesc, să-l ascult, 
anticipându-i toanele. Dor de felul în care soarele îi făcea părul 
argintiu să strălucească, felul în care îi sclipeau dinţii în spatele 
unui zâmbet, umorul lui crispat şi ascunsa lui tristeţe. Cu toate 
acestea, erau atâtea lucruri pe care nu le ştiam. M-am hotărât 
să-l întreb mai multe despre viaţa lui când avea să se întoarcă. 

Incepu noul semestru şi eram recunoscător faptului că Endo- 
san nu era prin preajmă, ocupat fiind cu temele pentru şcoală şi 
cu obligaţiile sociale îndeplinite în mod normal de tatăl meu. Cu 
toate că familia mea nu se afla în Penang, soseau invitaţii 
aproape zilnic. Ca singurul membru al familiei Hutton în Penang, 
tatăl meu se aştepta să-l reprezint când era plecat. 

Într-o după-amiază, după ce mi-am terminat temele, m-am 
dus să verific corespondenţa ce sporea asemenea ciupercilor pe 
biroul lui greu de stejar. Am deschis două scrisori de la Isabel, în 
care îmi povestea despre timpul minunat pe care îl petreceau în 
Londra. Cum ştiam că vor fi imprimate cu entuziasmul şi 
exaltarea ei, le-am citit mai întâi pe acelea. Ea îmi scria că le era 
dor de mine şi că se vor întoarce curând. Restul corespondenţei 
era oficială şi am pus-o în coşul de gunoi, într-o oarecare ordine, 
după ce am refuzat cu regret invitaţiile. Le-am ales cu tact pe 
cele la care voiam să răspund, dar când invitaţia venea din 
partea familiei Cross, trebuia luată în considerare. Era ca şi cum 
aş fi primit o invitaţie de la însăşi Impărăteasa Văduvă a Chinei, 
m-am gândit eu, în timp ce frânturile poveştii spuse de bunicul 
îmi veneau în minte. 

Familia Cross semăna cu familia noastră în multe privinţe. Şi 
ei erau în Penang încă de când îşi fondaseră compania. Empire 
Trading era legendară în toată Asia şi se vorbea despre ea cu 
acelaşi ton admirativ şi aceeaşi invidie ca despre compania 
Jardine Matheson din Hong Kong. Patriarhul familiei, Henry Cross, 
era de-o vârstă cu tatăl meu. Erau buni prieteni, apropiaţi pe cât 
se putea pe insula aceasta competitivă. Fuseseră amândoi la 
Oxford înainte să vină acasă pentru a conduce afacerile familiei. 

Am citit felicitarea de la Henry Cross în care ne invita la cea 
de-a cincisprezecea zi de naştere a fiului său, George. Mi-a 
scăpat un uşor oftat, gândindu-mă la seara îngrozitore pe care 
trebuia s-o îndur. Insă ar fi însemnat o insultă de neiertat pentru 
Henry Cross dacă aş fi refuzat. 

După generaţii petrecute în Est, mulţi dintre britanici 
începuseră să înţeleagă noţiunea de „prestigiu”, ce putea fi 
simplificată la înţelesul de respect reciproc. Insă pentru un 
chinez, avea o însemnătate mai profundă: dacă Henry Cross 
venea la petrecerile tatălui meu (pe care le organiza invariabil), 
atunci tatăl meu câştiga, în mod considerabil, prestigiu. Dacă 
tatăl meu ar fi ajutat financiar un servitor fără să arate că face 
asta, ar fi salvat prestigiul servitorului şi, în chip ciudat, nu şi-ar fi 
pierdut prestigiul înaintea personalului său. Era un proces 
labirintic de tranzacţie şi relaţionare. Trebuia absorbit ca laptele 
de mamă, în caz contrar ar fi dus la confuzie. li crescusem 
prestigiul bunicului prin vizita mea. lar el mi-a întors gestul prin 
faptul că m-a primit, mi-a spus povestea lui şi mi-a arătat 
peştera de pe deal. 

ÎI ştiam pe George Cross numai din vedere. Era cu un an mai 
tânăr decât mine, iar fratele său, Ronald, era de-o seamă cu 
mine. Mergeam la şcoli diferite şi întotdeauna existase acel iz de 
competiţie între St. Xavier şi Şcoala Liberă din Penang. 

În seara petrecerii, m-am schimbat în ceva prezentabil şi am 
aşteptat pe verandă ca unchiul Lim să scoată Daimlerul. Noaptea 
era umedă, greierii cântau şi vântul prin ferestre îmi dădea o 
senzaţie de bine. Era o seară de vineri prea plăcută pentru a fi 
consumată la o petrecere. 


Conacul familiei Cross era pe drumul Northam, care era 
cunoscut mai mult sub numele de strada Milionarilor. Localnicii îi 
spuneau Ang Mo Lor - drumul lui Păr-Roşu. Casa făcea ca 
birourile consulare adiacente ale Thailandei - în ciuda schimbării 
oficiale a numelui ţării, în mai, oamenii din Penang încă se 
refereau la ea ca Siam - să pară mici, aproape cât garajul ei. Am 
intrat prin porţile de fier forjat ornate cu negru şi auriu, ce 
atârnau de nişte stâlpi de marmură, la fel de impunătoare ca 
monumentele unor eroi mult iubiţi, şi am străbătut aleea şerpuită 
cu pietriş. Casa, albă în totalitate, era scăldată în lumini. Fusese 
construită în stil italian, dominată de o pereche de pilaştri. 
Puteam auzi formaţia Jerry Maxwell interpretând o selecţie de 
melodii de jazz, râsete în aer, clinchetul paharelor. În spatele 
casei, marea separa insula de ţinutul Malaeziei. Am simţit gustul 
valului pe limbă. 

La intrare m-au întâmpinat obişnuitele priviri speculative - 
iată că a sosit şi corcitura, mi-am zis eu confuz. Am fost primit de 
Henry Cross, care arăta foarte robust şi înalt, cu tâmplele albe şi 
chel în vârful capului. Mi-a strâns cu căldură mâna; întotdeauna 
mă înţelesesem bine cu el. 

- Când se întoarce tatăl tău? Sau îi place la Londra prea mult? 

- Vor sosi acasă în curând. 

- Nu te vor mai recunoaşte. Mi se pare că ai crescut mult. Ce 
vei face când termini şcoala? Nu mai este mult, nu? 

- Nu ştiu, am ridicat eu din umeri. Mă voi gândi la asta când 
va sosi momentul. 

George îmi strânse mâna, în timp ce i-am urat la mulţi ani şi i- 
am dat cadoul. Am întrebat de Ronald. 

- Le arată unor prieteni împrejurimile, răspunse George. 

M-am întors şi m-am uitat la musafiri. Ca întotdeauna, erau 
prezenţi toţi oamenii importanţi - consilierul guvernamental şi 

soţia lui, nişte reprezentanţi de bănci şi de la consulatele 
Germaniei, Siamului, Danemarcei, Americii şi Rusiei. Magnaţi 
locali, chinezi şi malaezi, se învârteau printre ei, precum şi câţiva 
prinți malaezi îmbrăcaţi în galben-auriu, culoarea regală pe care 
numai ei o puteau purta. Am văzut un autor faimos din Anglia, 
ale cărui cărţi îmi plăcuseră. M-am îndreptat către el, dar am fost 
interceptat de Ronald. Lângă el l-am recunoscut pe prietenul lui 
Yeap Chee Kon, fiul preşedintelui Camerei de Comerţ a Chinei, 
căruia ne adresam cu toţii cu Towkay Yeap. 

- Măi, măi. Pe bună dreptate că arăţi diferit, remarcă Ronald. 

- Încearcă să-ţi găteşti singur mâncarea şi asta se va 
întâmpla, am răspuns eu, zâmbind. 

Ronald m-a prezentat prietenului său. Penang era o insulă 
mică ştiam faptul că oamenii îi spuneau Kon, aşa cum îi spuneam 
eu acum. El s-a uitat la mine cu o curiozitate pe care am găsit-o 
neliniştitoare. Pentru cineva atât de tânăr, radia de încredere în 
sine. Era cu un cap mai scund decât mine, deşi părea mai 
musculos, ceea ce îi accentua aerul de duritate. Ochii lui, înguşti 
şi întunecaţi, transmiteau o inteligenţă hotărâtă şi am avut 
senzaţia că era obişnuit să i se dea dreptate. Era îmbrăcat în alb; 
aveam să descopăr mai târziu că nu purta aproape niciodată o 
altă culoare. Strângerea lui de mână fusese puternică şi modul în 
care mă examinase nu-mi plăcuse. l-am înfruntat privirea, 
neînfricat. 

Ronald văzu pe cineva căruia voia să-i vorbească. Kon se uită 
peste umăr la mine în timp ce-l urma pe Ronald. Mi-am auzit 
numele strigat şi m-am întors să-l văd pe Alfred Scott făcându-mi 
semn cu mâna. Domnul Scott era managerul pe care tatăl meu ÎI 
angajase pentru a supraveghea Hutton & Sons cât timp el era la 
Londra. Lucra pentru noi de când mă ştiam şi era singura 
persoană căreia tata binevoia să-i lase firma ori de câte ori 
trebuia să plece. Chiar şi aşa, ştiam că ţinea morţiş să-i fie 
telegrafiate rapoarte zilnice. 

- Astăzi am primit un mesaj de la tatăl tău, spuse el. Vor pleca 
mâine. O să-i vezi când soseşte vaporul. O să-ţi comunic data. Nu 
mi-o amintesc acum. 

- Imbătrâniţi, domnule Scott? 

Toţi îi spuneam aşa, până şi tatăl meu. Scott avea în jur de 
cincizeci de ani şi nu se căsătorise niciodată. Deşi tatăl meu 
încercase de multe ori să-l aducă mai aproape de familia noastră, 
managerul se retrăsese mereu în lumea lui, preferând să-şi 

petreacă timpul liber pe plantațiile de cauciuc. 

- Am primit un telefon şi de la domnul Saotome. Mi-a spus că 
te cunoaşte. Se pare că l-ai impresionat. 

Mă privi pătrunzător. 

- A vrut să ştie dacă am accepta un partener japonez sau 
dacă binevoim să facem afaceri cu ei. 

Domnul Scott clătină din cap cu îndoială. 

Interesul stăruitor al lui Saotome pentru compania noastră mă 
îngrijora. Nu am ştiut niciodată ce-i făcuse fetei care îi fusese 
oferită şi Endo-san doar mormăise când îl întrebasem. 

- Ce i-ai spus? l-am întrebat eu pe domnul Scott. 

- l-am spus ceea ce a fost lăsat de către străbunicul tău: cei 
pe care nu îi cheamă Hutton să stea deoparte. 

Am tresărit la răspunsul lui necioplit şi el îşi lătră râsul 
caracteristic, făcându-i pe oamenii din jurul nostru să pară uşor 
amuzaţi. Urmări cu privirea un ospătar malaez slab, apoi îşi 
cobori vocea şi îmi spuse: 

- Nu am încredere în Saotome ăsta. A insistat să ne schimbăm 
convingerile. 

- l-ai spus tatălui meu? 

El scutură din cap. 

- Nu este atât de important. Pot să-i spun când ajunge acasă. 
Am destule să-i povestesc oricum. i 

l-am spus că sunt de acord cu decizia lui. Işi termină băutura 
şi îmi zise că trebuie să plece acasă. 

- Urăsc petrecerile astea, spuse el. 

Consulul japonez, Shigeru Hiroshi, m-a văzut şi s-a apropiat. 
Era un bărbat slab şi bolnăvicios de vreo cincizeci de ani, 
îmbrăcat nepotrivit vremii. Avea părul ras, ca mulţi dintre 
japonezii pe care îi văzusem. Era prea mic pentru smochingul pe 
care îl purta, iar scalpul lui cât palma se asorta cu luciul 
reverului. 

- Tu trebuie să fii deshi, elevul lui Endo-san. Te-a descris bine. 

Am făcut o plecăciune şi l-am întrebat unde era Endo-san. 
Ezită o clipă, apoi spuse: 

- Se află în Kuala Lumpur. 

- Din nou? După recenta lui vizită? 

Ştiam că minte pentru că îmi amintisem de biletul lui Endo- 
san pentru mine. Hiroshi nu a răspuns, dar m-a întrebat în 
schimb de lecţiile mele. Eram obişnuit cu felul lor de a evita orice 
adevăr pe care nu-l doreau dezvăluit, aşa că am fost respectuos 

şi nu i-am mai pus nicio altă întrebare despre Endo-san. 

Conversaţia aborda, inevitabil, prezenţa japonezilor în China 
şi el începu să mă plictisească descriindu-mi superioritatea 
japoneză. 

- La ora asta, avem cea mai bună armată din Asia. Suntem 
disciplinaţi, bine antrenați şi civilizaţi, spuse el, destul de tare 
încât să fie auzit de câţiva oaspeţi din jurul nostru. 

- Oh, dar cum stă treaba cu Nanking? am întrebat eu, folosind 
numele englez pentru Nanjing. 

Decenii mai târziu, majoritatea japonezilor aveau să nege că 
au ştiut despre toate lucrurile înspăimântătoare ce avuseseră loc 
acolo şi, în timp ce întrebarea mea şi-a croit drum printre 
conversațiile din jurul nostru şi oamenii s-au întors să privească, 
ştiam că Hiroshi avea cunoştinţă de tot ce se petrecuse. Se 
eschivă şi i-am văzut gura strângându-i-se ca o coardă întinsă de 
arc. 

- Au fost trupele japoneze „disciplinate, bine antrenate şi 
civilizate”? am insistat eu. 

In sfârşit, se mişcă. Işi înghiţi băutura şi apoi spuse: 

- Da, bineînţeles că au fost. De ce să nu fie? 

Se auziră proteste zgomotoase în jurul nostru, în special 
venite de la chinezi, şi consulul roşi de mânie. 

L-am lăsat şi, în timp ce petrecerea continua în noapte, am 
plecat spre plajă, îndepărtându-mă încet de zgomot. Puteam să 
văd nişte lumini de-a lungul provinciei Wellesley, pe partea 
cealaltă a canalului, sclipind asemenea stelelor. Luna era pe cer, 
reflectându-se în apa întunecată şi uleioasă. Lanternele vaselor 
pescăreşti aflate în larg se legănau ameţite. 

Am văzut o figură albă şi fantomatică în faţa mea şi m-am 
întrebat oare cine considera, ca şi mine, mulţimea neinteresantă. 
Pe măsură ce mă apropiam, figura se întorcea împrejur şi nu am 
putut decât să continui a mă apropia; să mă întorc ar fi fost prea 
evident. 

- Trebuie să ai grijă cum te porţi cu consulul. Nu îi place să fie 
făcut de râs, spuse Kon. 

- De unde ştii? am întrebat, tonul lui superior sporindu-mi 
iritarea. 

M-am apropiat de el, ceea ce fu o greşeală. 

Pumnul păru să fi venit de nicăieri. L-am evitat, dar ştiam că 
era foarte aproape şi i-am tras şi eu unul. A fost interceptat şi 
încheietura mea ar fi fost ruptă dacă nu aş fi contracarat şi nu l- 

aş fi învârtit. Ne-am desfăcut din încleştare, rânjind. 

- Eşti priceput, spuse Kon. 

- Şi tu, am răspuns eu. 

Ne-am dat târcoale, pregătiţi de un nou atac. Inima îmi bătea 
cu putere şi mi-am limpezit mintea, lăsând gândurile să 
plutească undeva deasupra orizontului. Nu aveam niciun indiciu 
despre nivelul lui de luptă, dar modul în care mă prinsese 
aproape nepregătit demonstra o abilitate ce o putea întrece pe a 
mea. Subtil, mi-am schimbat postura şi m-am pregătit de atac, 
oferindu-i o ţintă şi mai mare. 

El se lansă în atac, lovind cu pumnii stânga-dreapta spre 
capul meu. l-am parat şi am intrat în terenul lui. Folosindu-mi 
puterea coapselor, m-am învârtit şi l-am aruncat fără efort pe 
nisip. Piciorul meu era îndreptat spre faţa lui, dar de data 
aceasta el fu pregătit şi mi-l blocă. M-am întins la maximum; nu 
exista altă opţiune decât să îmi arunc trupul spre el. L-am izbit şi 
ne-am rostogolit pe nisipul ud. L-am lovit şi, pentru o secundă, 
strânsoarea lui a slăbit îndeajuns încât să-l prind printr-o sucire a 
mâinii într-o poziţie ce i-ar fi putut rupe încheietura. A încercat să 
se mişte, dar îi era înfiorător de greu. Eforturile lui au sporit 
intensitatea durerii. Am strâns şi mai tare. 

- Suficient? am întrebat. 

- Da. 

l-am dat drumul, am păşit înapoi şi nu l-am scăpat din priviri, 
ca nu cumva să atace din nou. In realitate, nivelurile abilităţilor 
noastre erau similare, dar mintea mea, datorită antrenamentului 
strict al lui Endo-san, era mai puternică. Kon deja pierduse în 
momentul în care îşi lansase atacul. Eu eram bucuros să aştept, 
chiar dacă era nevoie să aştept pentru totdeauna; el fusese prea 
nerăbdător să înceapă lupta. 

Se ridică; privirea lui îmi dădu de înţeles că îi fusese 
satisfăcută curiozitatea, iar suspiciunile, confirmate. S-a întors cu 
faţa spre mine şi, fără să avem nevoie de cuvinte, ne-am făcut 
plecăciuni. Nu am încercat să-mi ascund năucirea. Invăţam 
amândoi aikijutsu, arta armonizării forţelor. 

Endo-san îmi povestise de multe ori la sfârşitul lecţiilor 
noastre despre învățătorul său, Morihei Ueshiba. Ueshiba era un 
om cu o înfăţişare distinsă, cu ochii scrutători, care se mânia 
repede şi se calma încă şi mai repede. Numele şi poveştile lui 
erau deja răspândite prin Japonia şi era recunoscut ca unul dintre 
cei mai mari maeştri ai artelor marţiale din toate timpurile, chiar 

şi de către profesori din alte discipline. Născut în anii 1880, el 
revoluţionase conceptul de artă a războiului. Secretul din spatele 
puterii lui, le spunea Ueshiba adesea elevilor săi, era bazat pe 
iubire, iubire pentru toţi, pentru univers, chiar şi pentru cel care 
voia să te omoare. Cine putea să te înfrângă din moment ce 
iubirea e puterea universului şi tu aveai universul în spate? 

Crezusem de multe ori că mesajul lui era similar cu accentul 
pus de Hristos pe iubire. La origini, a/K//utsu fusese aspru, brutal. 
Ueshiba avea să netezească asprimile prin rotunjirea tehnicilor, 
făcându-le complet circulare. Mişcarea cercului era sursa tuturor 
tehnicilor sale. Totuşi, rămăsese extrem de eficient. Tehnicile pe 
care le învăţasem de la Endo-san erau încă înrădăcinate în 
vechiul stil de a'K;jutsu, pentru că Endo-san părăsise Japonia 
când Ueshiba încă descoperea conceptele care aveau să-i 
asigure, într-un final, nemurirea. Din mişcările lui Kon, puteam 
vedea clar că stilul sensei-ului său era uşor diferit de al lui Endo- 
san; era un stil mai paşnic şi mai rotund. Deşi pe atunci nu eram 
conştient de acest lucru, eram martor şi participant la evoluţia 
unei arte. 

- De unde ai învăţat toate astea? l-am întrebat. 

Nu m-aş fi aşteptat ca fiul unui bine-cunoscut om de afaceri 
chinez să fie versat în tehnicile de luptă japoneze. 

- De la sensei-ul meu, îmi răspunse. 

Spre uimirea mea, îmi vorbi în japoneză şi m-am întrebat dacă 
nu cumva băusem prea mult. S-a ridicat, scuturându-şi hainele 
de nisip şi băgându-şi cămaşa în pantaloni, mereu pretenţios cu 
felul în care arăta. 

- Ei bine, cine este? 

Voiam mai multe răspunsuri de la el. 

- Tanaka-san, spuse el, bucurându-se să-mi vadă nerăbdarea 
mea. Ar dori să te vadă. 

Am fost de acord să-l întâlnesc pe Kon în seara următoare, la 
el acasă, şi să-l vizitez pe învățătorul lui. Voiam să-l întâlnesc şi 
eram sigur că Endo-san ar fi fost încântat să ştie de prezenţa 
unui alt adept de aikijutsu. 

Ne-am aşezat undeva pe o ridicătură şi am vorbit despre alte 
lucruri pentru o vreme. Kon spuse brusc: A 

- Am fost cu tata la înmormântarea mamei tale. Incă îmi 
amintesc frânturi din acea zi, deşi eram foarte mic pe atunci. 

Nu-mi aduceam aminte să-l fi văzut acolo. Atât de mulţi 
oameni se iviseră pe neaşteptate nu ca să plângă moartea 

mamei, ci datorită poziţiei pe care o avea tata. 

- Asta s-a întâmplat demult, am spus. 

Şi Kon îşi pierduse mama la o vârstă fragedă, după cum mi-a 
spus el. l-am simţit durerea ascunsă cu grijă, senzaţia că fusese 
abandonat şi, spre surprinderea mea, se simţea ca şi mine. 

- Imi pare rău, am spus. Ştiu cum trebuie să te simţi. 

- Venind de la tine, cel puţin ştiu că acesta e adevărul. 

Nu ştiam cum să răspund la remarca lui. Am văzut un zâmbet 
ieşind la suprafaţă şi scufundându-se din nou în chipul lui solemn 
şi m-a bufnit un râs scurt. Chipul lui îşi pierdu expresia serioasă 
şi se clătină uşor, cu o veselie crescândă. 


Am vorbit timp îndelungat pe plajă în noaptea aceea; deşi nu 
ştiam asta pe atunci, era începutul unei prietenii strânse. Numai 
în timp ce unchiul Lim mă conducea înapoi acasă, mi-am dat 
seama că noul meu prieten nu-mi adresase nici măcar o 
întrebare, părând să cunoască totul despre mine şi, poate, şi 
despre Endo-san. 

În dimineaţa următoare, Kon şi cu mine ne-am dus cu 
bicicleta până la Tanjung Tokong, Capul Templului, să-i facem o 
vizită sensei-ului său. Am mers de-a lungul unei fâşii pustii de 
plajă, dincolo de Templul Perla Oceanului. Era un sat pescăresc, 
comunitatea fiind în întregime din neamul Hakka, iar templul era 
locul de venerație al lui Tua Pek Kong, un pelerin care se stabilise 
în Penang înainte chiar de Francis Light. Ca mulţi alţi pelerini, 
fusese zeificat după moarte. 

Am pedalat de-a lungul unui drum îngust, mărginit de iarbă 
sălbatică înaltă, apoi pe o potecă nisipoasă ce şerpuia în josul 
dealului. Nu aş fi găsit locul acela dacă aş fi fost pe cont propriu. 

La capătul potecii, am ajuns la un bungalow de lemn 
înconjurat de o verandă cu acoperişul de stuf ce îl acoperea ca o 
pălărie de paie. O pereche de cocotieri stăteau aplecaţi deasupra 
lui pe o parte, iar frunzele lor dădeau glas vântului. Veveriţele 
fugeau mâncând pământul pe iarba rară, urcând-se în copaci şi 
trăncănind preocupate la apropierea noastră. 

Hideki Tanaka aştepta în vârful treptelor, iar chipul lui era 
impasiv, dar prietenos. Asemenea lui Endo-san, avea părul 
cărunt, tăiat scurt, dar figura sa era mai lată, mai proeminentă. 

- Te aşteptam, zise el în japoneză. 

Am dat aprobator din cap şi i-am făcut o plecăciune adâncă. 

Am stat pe verandă, cu faţa la mare. Valurile erau joase şi 
stoluri de pescăruşi şi alte păsări ţopăiau pe plajă, găurind nisipul 
cu ciocurile lor, în căutarea mâncării. Plaja goală se întindea cât 
vedeai cu ochii, iar fundul mării era la fel de negru şi de bogat ca 
un câmp proaspăt arat. Ochiurile de apă erau izolate între 
crestele abrupte de nisip formate de retragerea valurilor şi m-am 
întrebat unde plecase marea. 

- Uneori simt că aş putea merge până pe partea cealaltă a 
zonei continentale, dincolo de marea care s-a deschis înaintea 
noastră, spuse Tanaka, urmându-mi privirea. Să ajung acasă. 

- Ca Moise, am răspuns eu. 

El păru nedumerit, ca şi cum aş fi numit un prieten pe care îl 
uitase, apoi chipul i se lumină. 

- Ah, da. Profetul care a despărţit Marea Roşie. O poveste 
încântătoare. 

Îi spuse lui Kon să ne facă un ceai. 

Mă liniştea tovărăşia lui, deşi dincolo de calmul lui se simţea o 
singurătate adâncă. Am recunoscut această senzaţie, pentru că 
şi Endo-san o răspândea. Era ciudat să găsesc doi japonezi atât 
de asemănători pe insula aceasta. 

Kon ieşi cu ceai verde fierbinte, şi pentru un timp l-am sorbit 
în tăcere, măsurându-ne unul pe altul cu privirea, uitându-ne la 
pământul lăsat în urmă de marea ce se făcea nevăzută. 

- Kon mi-a vorbit despre tine aseară, cum l-ai pus la pământ. 
Era foarte supărat, spuse Tanaka râzând. Foarte puţini oameni l- 
au înfrânt până acum. De aceea i-am spus să exerseze tehnica 
zazen în fiecare zi. Puterea minţii va înfrânge întotdeauna 
puterea şi slăbiciunea trupului. 

- ÎI cunoşti pe sensei-ul meu? l-am întrebat. 

El încuviinţă. 

- Endo  Hayato-san. Aparţinând uneia dintre cele mai 
cunoscutele familii de lângă Toriijima. 

- Nu îi porţi un respect prea adânc, nu? m-am aventurat eu. 

- Am studiat sub aripa aceluiaşi profesor, sensei Ueshiba. 

Am aşteptat să explice; răspunsul lui fu unul atât de tipic, în 
genul celor pe care mi le dădea Endo-san de fiecare dată când 
dorea să evite subiectul. M-am uitat direct la Tanaka, lăsându-l 
să vadă că nu fusesem păcălit de faptul că ocolise răspunsul. 
Tanaka schiţă un zâmbet, dar nu dezvoltă subiectul. 

Am oftat înăuntrul meu şi am întrebat: 

- Cum era sensei Ueshiba? 

- Cel mai blând şi mai cumsecade om pe care l-am cunoscut 
vreodată. Dar, în acelaşi timp, îngrozitor de temperamental. Cel 
mai mare budoka - artist marţial - pe care l-a produs vreodată 
Japonia. Endo-san a fost unul dintre cei mai buni elevi ai săi. Ca 
şi mine. 

- Cum aţi ajuns voi doi aici, pe această insulă? 

- Nu ştiu. Soarta? Endo-san l-a părăsit pe sense; Ueshiba cu 
puţine luni înaintea mea. A existat un fel de neînțelegere între ei. 
Nu am ştiut că el se află aici, decât la câteva luni după ce am 
sosit. Când am aflat, mă stabilisem deja şi cumpărasem această 
casă. Călătorisem prin toată Asia şi, ciudat, se pare că îmi 
descoperisem o afinitate pentru această insulă. Aşa că am 
rămas, zise el oftând. Să încerc să găsesc un strop de pace. 

- Ciudat, am zis. Asta mi-a spus şi Endo-san. Să găsească 
pacea. 

- Trebuie să înţelegi că Japonia trece printr-o schimbare 
socială. Există multă ură şi ambiţie acolo, o combinaţie nefastă. 
Militariştii şi imperialiştii aţâţă masele să pornească războiul. Unii 
dintre noi nu credem în război, şi astfel suntem consideraţi 
trădători şi paria. 

Mi s-a ordonat să-i învăţ pe recruţii din armată. Să predau 
aikijutsu pentru ca oamenii să fie capabili să ucidă. Folosind 
aikijutsu, al cărui concept se bazează pe iubire şi armonie! Nu 
am putut să fac aşa ceva şi nici sensei-ul meu. Ca să evite alte 
ordine date de guvern, el s-a mutat în Insula Hokkaido, a rupt 
contactul cu lumea şi a deschis acolo o fermă. Eu am ales să plec 
din Japonia. 

Eram sigur că nu-mi spusese totul despre această poveste, 
dar i-am respectat dorinţa de a nu-mi spune mai mult. Îl trimise 
pe Kon înăuntru să mai pună apă la fiert. 

- Te-ai ataşat de Endo-san? întrebă el, turnându-mi încă o 
ceaşcă de ceai. 

M-a cuprins o stare de bine, aşa cum stăteam la adăpostul 
verandei, ascultând păsările şi frunzele, simțind briza pe corp. M- 
am gândit la întrebarea lui. 

- Da, da. Il admir. li port, de asemenea, sentimente puternice. 
Nu trece o zi fără să mă întreb ce face, unde se află în acel 
moment. El mă face să mă simt fericit că trăiesc..., am spus, 
pierzându-mi încet vocea, incapabil să exprim în cuvinte ce 
simţeam. 

- Asta e bine. Cred că, în final, iubirea ta pentru el îl va salva. 

- Să-l salveze? De ce? 

De-abia schiţă un zâmbet şi am ştiut imediat că nu voi mai 
obţine nimic de la el pe acest subiect. Incă o dată, am hotărât să- 
| întreb pe Endo-san despre viaţa lui înainte să părăsească 
Japonia. 

Tanaka încercă să mă lovească, iar pumnul lui fu atât de uşor 
şi rapid, încât semăna cu un şoim plonjând să-şi captureze prada. 
L-am evitat, mişcându-mă într-o parte. Când a vrut să-şi retragă 
mâna, braţul meu s-a prins de al lui, urmându-l înapoi spre el, 
transformându-i lovitura într-un autoatac. El şi-a întors trunchiul 
şi m-a făcut să mă întind atât de tare, până mi-am pierdut 
echilibrul. M-am făcut repede ghem şi i-am servit o lovitură 
laterală, de care mi-am dat seama imediat că a fost o greşeală. 
El mi-a blocat-o cu uşurinţă într-o parte şi m-a izbit cu faţa de 
podeaua de lemn. Toate acestea, în timp ce era aşezat în poziţia 

seiza şi având chipul golit de orice expresie. 

- Suwariwaza - tehnicile tale de şedere - sunt încă relativ 
slabe. Trebuie să le exersezi mai des. Dacă eşti puternic chiar şi 
atunci când stai în această poziţie inconfortabilă, gândeşte-te cât 
de puternic vei fi când stai în picioare, neh? 

Mă trase în sus, în timp ce încercam să-mi potolesc furia. Mi- 
am dat seama că spusele lui au o noimă. M-am întors şi i-am 
făcut o plecăciune, atingând pământul cu fruntea. 

- Apreciez sfatul tău, am spus. Ai vrea să fii profesorul meu? 

El clătină din cap. 

- Ar fi împotriva oricărei etici să fiu profesorul tău în timp ce 
eşti elevul unui alt sensei. Cu toate acestea -, se uită în sus când 
Kon apăru în prag -, nu există nicio regulă care să interzică 
antrenamentul între voi doi. Sunt de părere că puteţi trage multe 
foloase dintr-o astfel de prietenie. 

Kon zâmbi şi am ştiut că ne gândeam amândoi la râsul nostru 
împărtăşit din noaptea precedentă. Găsisem un suflet pereche. 
Tanaka deveni serios şi vorbi pe un ton insistent. 

- Endo-san te-a antrenat bine. Acum ţine de tine să înţelegi 
de ce. 


îngrijorarea mea cu privire la absenţa lui Endo-san creştea, 
dar tocmai atunci am găsit un alt bilet de la el, în care îmi 
spunea că se întorsese. Ceva în mine făcu un salt ca un peşte în 
apa clară şi îmi simţeam inima uşoară în timp ce vâsleam spre 
insula lui. M-am apropiat cu nerăbdare de pâlcul de copaci şi i- 
am strigat numele pe măsură ce mă îndreptam spre casă. 

Avea pielea întunecată şi arsă de soare, iar părul îi strălucea 
mai tare în contrast. 

- Bine ai venit acasă, sensei, l-am salutat eu şi am ştiut că era 
fericit să mă vadă. 

Mă invită în casă şi ne-am aşezat în faţa cuptorului. 

- Te-ai descurcat bine? mă întrebă el. 

- Da, Endo-san, i-am spus. 

Conversaţia cu Tanaka mă tulburase şi mă întrebam acum 
dacă trebuia să-i spun lui Endo-san despre asta. Am ezitat. Apoi 
am decis că nu vreau să ascund nimic de el, aşa că i-am descris 
întâlnirea mea cu senserul lui Kon. El nu păru surprins, dar când 
l-am întrebat dacă i-ar plăcea să-l viziteze pe Tanaka, vocea lui 
îşi pierdu căldura. 

- Nu îmi doresc să-l întâlnesc. 

- Dar de ce? Noi practicăm aceeaşi artă, acelaşi stil de 
bujutsu - de fapt, amândoi aţi învăţat de la acelaşi om. 

Tonul său era rece şi am simţit că am mers prea departe cu 
invitaţia. 

- Mulţumeşte-te cu faptul că ambele stiluri merg la fel de 
bine. Fii conştient că până la urmă nu e vorba de stilurile 
aceleiaşi arte, nici de stilurile unor arte diferite; ci este vorba 
despre persoană. Nu poţi spune, de exemplu, că artele marţiale 
chinezeşti au învins ieri metodele japoneze. Cum poate o artă să 
învingă o altă artă? Poţi afirma că pictura „a fost învinsă” de 
aranjamentul floral? Numai un om îl poate înfrânge pe altul. 

Totuşi, dacă simţi că ai avea ceva de pierdut dacă nu înveţi cu 
Tanaka-san, aş fi fericit să te las să mergi. Ştii că nu a fost 
niciodată acceptabil să ai doi sense; în acelaşi timp? 

Am tresărit la cuvintele sale tăioase; erau ca nişte aşchii de 
granit care ricoşa, străpungându-mă. 

- Nu, nu, sensei, îmi pare rău dacă ţi-am dat o impresie 
greşită. Gândul de a ieşi de sub tutela ta nu mi-a trecut niciodată 
prin minte. 

El îşi îmblânzi tonul, şi acesta era singurul său mod de a 
admite că exagerase. 

- Kon ţi se pare formidabil, nu? 

Am încuviinţat. 

- Cu toate astea, ai reuşit să-l domini. De ce? 

l-am spus ce am gândit în noaptea aceea, după ce l-am 
întâlnit pe Kon, când am analizat întâlnirea noastră - că mintea 
mea era mai puternică şi mai calmă decât a lui. Ceea ce îmi 
spusese şi Tanaka. 

Endo-san schiţă un zâmbet, radiant. 

- Văd că nu mi-am pierdut vremea cu tine. Da, mintea. Odată 
ce controlezi mintea, corpul devine neputincios. La un nivel mai 
înalt, bujutsu se luptă cu mintea. Să-ţi aminteşti asta. Acum 
înţelegi de ce insist să meditezi. Mintea te va salva când nu va 
putea corpul. Mă bucur că te antrenezi atât de mult pe cont 
propriu. Pun preţ pe munca grea pe care ai investit-o în tine. Ţi-ai 
dat seama de unul singur că, dacă nu-ţi însuşeşti cantitatea de 
muncă necesară - în orice strădanie! -, nu are cine să o facă în 
locul tău. 

Cuvintele lui m-au impresionat. De-a lungul anilor, nici tatăl 
meu, nici altcineva nu îmi vorbise astfel vreodată. Stând în 
poziţia seiza, am făcut o plecăciune adâncă, atingând pământul 

cu fruntea, atât de jos cât se putea atinge, deşi niciodată în viaţa 
mea nu m-am simţit mai sus. 

Mai aveam o singură întrebare. 

- Dacă un nivel mai înalt de bujutsu implică lupta din 
interiorul minţii, atunci care este cel mai înalt nivel? 

El închise ochii pentru o vreme, văzând lucruri pe care nu mi 
le-ar fi arătat niciodată. 

- Acela, spuse el, de a nu lupta deloc. 

Situaţia se înrăutăţea în Europa. Hitler îşi lansase diviziile 
Panzer în Polonia, începând să rupă în fâşii țesătura Europei. Eu 
eram pe insula lui Endo-san într-o seară, când m-a chemat în 
casă. Asculta o transmisiune a BBC din străinătate şi i-am auzit 
vocea lui Neville Chamberlain, care, din cauza distanţei şi a 
electricităţii statice, părea că vorbeşte din peşteră, declarând că 
Marea Britanie era acum în război cu Germania. 

- Familia ta o să fie în siguranţă? întrebă Endo-san. 

Secretara lui Alfred Scott îmi oferise detaliile voiajului familiei 
mele spre casă la câteva zile după petrecerea de la Henry Cross. 

- Au plecat din Southampton acum două săptămâni, i-am 
răspuns. 

- Căile maritime vor fi patrulate de submarine germane, 
spuse el. 

Am verificat data din calendarul lui. 

- Acum trebuie să fie la jumătatea drumului spre casă, 
departe de Europa. 

Am încercat să nu-mi arăt îngrijorarea, dar călătoria era atât 
de lungă, distanţele peste ape neprotejate atât de mari. M-am 
simţit vinovat, pentru că ar fi trebuit să fie acasă de două luni, 
dar, pentru că alesesem să nu merg cu ei, tatăl meu luase 
hotărârea de a-şi prelungi şederea la Londra, de vreme ce nu 
pierdeam noul semestru de şcoală. Mi-am reamintit să îl sun pe 
Scott să văd dacă mai primise vreo veste de la tata. 

Am continuat să ascultăm ştirile. Totul era atât de departe, 
încât nu m-am gândit că va afecta vieţile noastre de acolo în 
vreun fel. Ştirile care soseau păreau o poveste în foileton, de 
genul celor ascultate ori citite la micul dejun şi apoi uitate până 
când următorul episod, şi mai teribil, sosea în dimineaţa 
următoare. 


Deşi începuse şcoala, Endo-san îmi  intensificase 
antrenamentul după întoarcerea din călătoriile lui, de parcă 
trebuia să se conformeze unui program nescris. Fu de acord să-şi 
ţină lecţiile seara ca să se acomodeze cu programul meu, dar 
exigenţa lui mă aducea în pragul disperării şi nu era nimeni cu 
care să pot vorbi în afară de Kon. 

Odată ce am devenit prietenul lui Kon mi s-au deschis ochii la 
poveştile ce-l înconjurau pe tatăl său, Towkay Yeap. Ele pluteau 
în aer de ceva timp, dar nu le acordasem niciodată prea mare 
atenţie. Unchiului Lim, în special, îi plăcea să bârfească despre 
aşa-zisul lider al Societăţii Drapelul Roşu. 

- Semeni cu unul dintre servitorii de la bucătărie, cu 
sporovăială asta, i-am spus eu într-o zi, însă arzând de 
curiozitate să descopăr mai mult. 

Am aflat că Societatea Drapelul Roşu era o triadă, o bandă 
criminală chineză condusă de unul pe care îl numeau Cap de 
Dragon. Mulţi dintre imigranții din China erau membri ai acestor 
organizaţii, aducând cu ei tradiţiile şi practicile triadelor lor şi, în 
schimbul unei plăţi, îi ajutau ceilalţi imigranţi să se pună pe 
picioare într-o ţară nouă. Războaiele Perak din Malaezia anilor 
1880 fuseseră susţinute de triadele aflate în opoziţie, dorindu-şi 
fiecare să obţină un teritoriu mai mare pentru sine. Se susțineau 
din taxele de protecţie plătite de membri, din prostituție şi jocuri 
ilegale de noroc. Mulţi aveau propriile case de opiu şi făceau 
contrabandă cu acest drog. 

- Eşti membrul vreuneia dintre ele? l-am întrebat eu pe 
unchiul Lim şi el m-a privit jignit că i-am putut adresa o întrebare 
atât de personală. 

- Nu îl înfuria pe Towkay Yeap, mă preveni el în schimb. Unii 
spun că puterea lui este mai mare decât cea a guvernatorului 
oraşului Singapore. 

- Bunicul meu face parte din aceste triade? Face, nu-i aşa? De 
aceea îi eşti atât de loial? 

Insă unchiul Lim zise că trebuie să caute nişte piese pentru 
maşină şi refuză să-mi mai spună ceva. 


În scurtele momente de răgaz, când Endo-san era ocupat, am 
devenit un vizitator constant al casei lui Kon. Casa era în zona 
chinezească rezidenţială din Georgetown, împărţită în strada Pitt, 
strada Light şi strada China. Era situată la două străzi depărtare 
de „La Maison Bleu”, fosta casă a lui Cheong Fatt Tze, care 
fusese consulul general al Chinei în Singapore, în serviciul 
guvernului manciurian. Tata îmi povestise mai demult că 
înmormântarea lui din 1916 fusese cea mai mare înmormântare 
pe care o văzuse vreodată Penangul; guvernele engleze şi 
olandeze ordonaseră ca steagurile lor să fie coborâte în bernă 
de-a lungul coloniilor. 

- Aceea este casa unde am întâlnit-o pe mama ta în 1922, îmi 
spuse el. Fiul cel mai mare al lui Cheong Fatt Tze a continuat 
tradiţia tatălui său de a organiza petrecerile lui faimoase. Şi 
acolo, într-o seară, am văzut-o pe mama ta dansând. M-am dus 
la ea şi ea mi-a zâmbit şi, fără niciun cuvânt, şi-a părăsit bietul 
partener şi a dansat doar cu mine pentru tot restul serii. 

L-am privit zâmbind imaginii reînviate a mamei. 

- Ştii ce a făcut când i s-a rupt tocul? spuse el. Şi-a scos 
pantofii şi i-a aruncat într-un colţ, ceea ce a produs o oarecare 
rumoare în rândul celorlalte femei. Şi apoi a spus: „Nu-i aşa că 
vei fi un gentleman şi îţi vei scoate şi tu pantofii?” 

- Ce-ai făcut? am întrebat eu. 

- Mi-am scos pantofii şi am dansat cu ea toată noaptea până 
a sosit clipa să merg acasă, răspunse el, şi amintirea aceea îi 
lumină chipul. 


„La Maison Bleu”, casa lui Manchu, îşi primise numele de la 
pereţii ei ce fuseseră vopsiți cu un indigo adus din Anglia şi mi-a 
fost uşor să găsesc casa lui Kon. 

Am ciocănit la uşile mari de lemn. Un zid văruit îngrădea 
întreaga proprietate, aşa că nu am putut vedea înăuntru. După o 
clipă, un bătrân a împins cu greu uşile şi am trecut peste pragul 
jos. Uşile s-au închis în spatele meu şi sunetele străzii au fost 
imediat atenuate. 

Casa era construită în stil chinezesc, iar marginile acoperişului 
erau răsucite. Ţiglele de pe acoperiş erau pline de mucegai vechi 
de când lumea, iar porumbeii zburau veseli deasupra lor. L-am 
văzut pe Kon ieşind pe balcon la etajul al doilea. l-am făcut semn 
cu mâna şi el dispăru înăuntru. 

M-a întâmpinat la intrare şi m-a condus în salonul principal. 
Un paravan lat din lemn, sculptat în detaliu cu o mie de figurine 
şi suflat cu aur, ţinea toţi străinii afară. Lampioane roşii atârnau 
de grinzile din tavan şi pe piedestalurile pătrate din lemn erau 
aşezate vaze de sidef şi figurine din jad. Plăcile din argilă erau 
reci sub tălpile mele goale. Am început să mă răcoresc după 
căldura de afară. 

Towkay Yeap, tatăl lui Kon, ieşi din spatele paravanului şi 
dădu mâna cu mine. Cu faţa lui slabă, osoasă şi întunecată şi cu 
ochii lui inteligenţi, avea înfăţişarea unui învăţat din timpurile 
confuciene. Auzisem zvonuri că, asemenea multor chinezi 
bătrâni şi bogaţi, frecventa cu regularitate casele de opiu din 

oraş. Consumarea acestui drog provoca adesea descărnarea 
chipului şi întinderea pielii şi, uitându-mă atent la chipul lui, 
aproape că dădeam crezare acelor poveşti. 

El se interesă de tata şi îmi spuse că aveau nişte afaceri 
împreună. 

- Unul dintre rarii Tuan Besars englezi care fac în mod deschis 
afaceri cu noi, spuse el, onorându-l pe tata cu titlul de „Mare 
Şef”, acordat de malaezi oamenilor importanţi. Am fost la nunta 
părinţilor tăi. 

Cum părea un tip destul de jovial, m-am întrebat dacă era 
capabil să ordone asasinarea duşmanilor săi. M-a trecut un fior 
când am simţit că ştia la ce mă gândeam. Ca să mă neliniştească 
şi mai mult, spuse: 

- Te rog să transmiţi salutările mele bunicului tău din Ipoh. 

Descopeream acum cât de mică era lumea mea, în timp ce 
Towkay Yeap îmi aruncă un zâmbet insondabil înainte de a se 
întoarce în biroul lui. 

- Este o casă minunată, i-am spus lui Kon când ne-am urcat 
pe scara spiralată de fier din curtea pavată. 

Auzeam vocile de femei din gospodăria lui, amahs care 
flecăreau în bucătărie, sunetul unei toporişti de oţel pe tocătorul 
din lemn în timp ce pregăteau cina şi simţeam mirosul orezului 
lipicios şi aburind purtat de vântul ce adia uşor prin casă. Un 
câine latră la prezenţa mea şi o voce de bărbat îl dojeni: 
„Diamlah!” 

- Tatăl meu a cumpărat această casă de la Cheong Fatt Tze, 
care a construit-o pentru una dintre soțiile lui mai tinere. Este 
mult mai mică decât „La Maison Bleu”. 

- Câte soţii a avut? 

- In mod oficial, opt. 

- Număr norocos, am zis. 

- Pentru noi, chinezii, este. Această casă are numai zece 
camere, dar a lui Cheong a avut treizeci şi opt. In afară de asta, 
liniile şi decoraţiunile sunt aproape identice, fiind construită de 
aceeaşi echipă de meşteşugari. 

Camera mea, crezusem eu, era destul de încărcată, însă în 
camera lui Kon erau şi mai multe cărţi. Spre deosebire de a mea, 
biblioteca lui cuprindea, pe lângă cele scrise în engleză, volume 
în limba chineză. 

- Imi cer scuze pentru dezordine. Am o colecţie vastă de cărţi 
despre istoria şi arta Chinei, spuse el. De când mi-am început 

studiile cu Tanaka-san, am început să colecţionez şi cărţi despre 
cultura japoneză. 

Kon mută un teanc de cărţi de pe un scaun şi mă rugă să mă 
aşez. Ferestrele mari şi o uşă deschisă la balcon lăsau lumina să 
pătrundă înăuntru. Am auzit în apropierea casei strigătele unui 
vânzător ambulant de tăiţei won ton şi sunetul pe care îl făcea în 
timp ce lovea cu saboţii lui de lemn de pedalele căruciorului. 

- Cum l-ai cunoscut pe Tanaka-san? 

- La Ceremonia-de-Privit-Flăcări din templul Perla Oceanului, 
aproape de casa lui. 

Kon observă expresia nedumerită de pe chipul meu şi explică: 

- In cea de-a paisprezecea noapte a Anului Nou chinezesc, 
tatăl meu, fiind unul dintre reprezentanţii templului, organizează 
o ceremonie. Cenuşa de la o hârtie sfinţită este aşezată într-o 
urnă şi se suflă peste ea până ia foc. Apoi călugării templului 
citesc flăcările şi prezic soarta Noului An. Oamenii aşteaptă 
adesea în afara templului ca să audă prezicerea călugărilor. 
Eram acolo în noaptea aceea, când a izbucnit o luptă. L-am văzut 
pe Tanaka-san încercând să o potolească, mi-am făcut loc până 
la el şi l-am rugat să-mi fie profesor. 

- Aşadar ai început să înveţi sub îndrumarea lui după noaptea 
aceea? 

Kon clătină din cap. 

- M-a refuzat la început. Dar am aflat unde locuia şi l-am 
aşteptat în faţa casei în fiecare zi după şcoală, până se întuneca 
afară. Asta a continuat preţ de câteva săptămâni, până când s-a 
îmbunat. Tu? 

- La mine a fost mai uşor. Endo-san a venit la mine acasă 
dorind să împrumute o barcă şi după aceea s-a oferit să-mi fie 
profesor. 

- Trebuie să fi văzut ceva la tine, spuse Kon, o calitate. 

M-am simţit incomodat de subiect. Mă întrebasem de multe 
ori de ce hotărâse Endo-san să-i fiu elev. Fusese doar un 
accident că închiriase insula noastră şi devenise o parte atât de 
importantă din viaţa mea? 

- Tu crezi că întâlnirile noastre - totul - s-au petrecut din 
întâmplare? am întrebat. 

Kon îşi atinse una din cărţi. 

- Depinde pe cine întrebi. Unii oameni ar vedea-o ca pe o 
consecinţă a alegerilor făcute în vieţile noastre anterioare. 

- Endo-san mi-a vorbit odată despre Roata Vieţii a lui Buddha. 

Nu cred în ea. Cu siguranţă nu suntem sortiţi să plătim 
încontinuu pentru aceleaşi greşeli. 

Apoi Kon îmi spuse ceva ce mă făcu să mă întreb dacă o viaţă 
aflată la început este la fel de pură cum şi-ar dori unii să creadă. 

- Problema este, spuse el, că unele greşeli pot fi atât de mari, 
atât de grave, încât sfârşim prin a le plăti iar şi iar, până când 
vieţile noastre uită pentru ce au început să plătească. Dacă eşti 
în stare să-ţi aminteşti, atunci trebuie să încerci din răsputeri să 
îndrepţi greşelile acum, înainte să uiţi din nou. 

Se ridică şi spuse: 

- Gata cu vorbitul. Hai să mergem să exersăm. Mi-ar plăcea 
să-mi arăţi câteva dintre lucrurile pe care le-ai învăţat. 

Am părăsit camera lui plină de cărţi şi cuvinte răscolitoare şi 
am mers jos, spre încăperea de antrenament. Dar nu am uitat 
niciodată cuvintele pe care le rostise, întrucât ele aveau să se 
întoarcă din nou la mine, prin vocea lui Endo-san. 


- Trebuie să fii atent. Tot ceea ce facem aici este pe viaţă şi 
pe moarte, mi-a spus Endo-san cu glas răstit din pricina 
exasperării pe care o simţea. 

In ultimul timp, furia noastră aproape că răbufnise, pregătită 
să sară la suprafaţă ca un peşte-sabie care muşcă din momeală. 
Eu îi aruncam un răspuns, înjurându-l în gând, înjurându-mă şi pe 
mine. Acum, în timpul lecţiilor noastre, plutea adesea o undă de 
incertitudine şi neatenţie. El părea de multe ori preocupat, cu 
privirea absentă şi gândurile departe în timp. Il surprindeam 
uneori uitându-se fix la mine, dar simţeam că se afla într-un alt 
timp. Apoi se întorcea de acolo de unde îi plutiseră gândurile şi 
mă părăsea, făcându-mă să mă simt de parcă făcusem o 
greşeală. Drept urmare, mintea mea era oriunde altundeva, 
numai în prezent nu şi mi-am pierdut forţa de concentrare, ceea 
ce nu a făcut decât să-l înfurie şi mai tare. 

La nivelul la care ne antrenam, faptul că nu aveam toate 
simţurile alerte era periculos. Printr-o mişcare neanticipată, 
Endo-san m-a învârtit peste el şi mi-a încleştat încheietura 
mâinii. Nu am fost îndeajuns de rapid să urmez direcţia mişcării 
lui pentru a mă apăra şi o durere ascuţită mi-a paralizat 
încheietura. 

Endo-san a ştiut chiar şi fără să-i spun că eram rănit. Veni cu 
o trusă medicală. Işi înmuie degetul într-un borcan cu alifie din 
plante şi îmi frecă pielea cu mişcări aspre şi grăbite. Am tresărit, 

dar în curând, după ce alifia îmi intră în piele, încheietura începu 
să se încălzească. 

- O să se vindece în câteva zile, spuse el pe un ton repezit şi 
intră înapoi în casă, pentru a prepara cina. 

M-am schimbat în nişte haine uscate şi l-am urmat. Dar numai 
după ce m-am aşezat mi-am dat seama că mâna mea era 
incapabilă să mânuiască perechea de beţi-gaşe. Le-am aşezat cu 
greutate pe masă, iar vasul plin de cârnaţi şi sos de soia scoase 
un zdrăngănit. Ochii lui i-au întâlnit pe ai mei şi se mută mai 
aproape de mine. A ales cu dibăcie o felie subţire de somon şi 
mi-a ţinut bărbia cu mâna în timp ce mi-a pus-o în gură. Am 
mestecat-o încet, privindu-l în ochi. Işi aşeză frumos beţigaşele 
pe masă şi sorbi din ceai. 

Se auzea numai clocotul vasului pe cuptor. El era atât de 
aproape de mine, încât la fiecare expirare a lui, eu inspiram şi la 
fiecare expirare a mea, el inspira. L-am aşteptat să continue, să 
domolească neliniştea bruscă din mine. Când i-am auzit 
respiraţia, am ştiut că eu trebuie să fac următorul pas, şi astfel, 
punându-mi ferm piciorul pe calea ce o aveam de urmat, m-am 
înclinat înainte şi am primit încă un dar din mâna lui. 

Acel moment a marcat începutul relaţiei noastre, adevărata 
noastră relaţie. Trecusem dincolo de barierele dintre discipol şi 
maestru. Din acel moment, începu să mă trateze mai mult ca pe 
un egal, deşi am simţit că era reţinut, ca şi cum nu ar fi vrut să 
repete o greşeală din trecut. 


163 


14 


Ziua sosirii familiei mele acasă a venit mai curând decât mă 
aşteptam. M-am trezit într-o dimineaţă şi am ştiut că locuinţa 
noastră va fi din nou plină de sunete şi de râsete, că vor avea loc 
petreceri şi dansuri şi meciuri de tenis. 

Am aşteptat la porţile de la debarcader, la Cheiul Weld, lângă 
Daimlerul negru pe care unchiul Lim îl lustruise până căpătase 
un luciu puternic. Mestecam încet o bucată de banană prăjită, 
urmărind pachebotul P&O care intra în port, aducându-mi familia 
înapoi în Penang. Fuseseră plecaţi şase luni, inclusiv cele opt 
săptămâni petrecute pe drum. Mă simţisem bine pe cont propriu 
şi speram ca întoarcerea lor să nu-mi strice rutina cu care mă 
obişnuisem. 

Zgomotul docurilor mă înconjura - stivuitori şi culi se salutau 
unii pe alţii, vânzătorii ambulanți îşi strigau marfa în stradă, 
oamenii îşi salutau prietenii, căţeii lătrau, copiii mici alergau de 
colo-colo în timp ce bunicii lor ţipau înnebuniţi să se oprească. 
Deasupra noastră se roteau pescăruşi gălăgioşi şi, ocazional, 
câte o navă îşi semnaliza apropierea de chei. Pentru câteva clipe 
mi-am dorit ca Endo-san să fie lângă mine. 

Eram îngrijorat de numărul de soldaţi australieni care 
mărşăluiau în jurul debarcaderului. Erau toţi foarte tineri, cu 
feţele roşii de căldură şi uniformele pătate de transpiraţie. Ce mă 
tulbura şi mai mult erau expresiile dârze de pe chipurile lor; ei 
ştiau că veniseră cu un motiv şi mă întrebam dacă noi, restul 
oamenilor, urma să aflăm acest motiv. Guvernatorul oraşului 
Singapore îi asigurase pe aceia dintre noi care erau din Malaezia 
că prezenţa soldaţilor nu trebuia să fie o cauză de alarmare şi că 
Biroul de Război era preocupat numai cu apărarea proviziilor de 
cauciuc şi cositor. Uitându-mă în jur, mă întrebam dacă fusese în 
întregime sincer. 

Unchiul Lim se întoarse de la biroul portuar. 

- Vaporul ancorează acum, mă informă el. 

Aveam un respect sănătos pentru el; era dur ca o cutie plină 
de cuie şi mă învățase mai mult decât un număr considerabil de 
trucuri pentru bătăile murdare de stradă. Totuşi, era delicat şi 
blând. 

- Tatălui tău nu i-ar plăcea să audă că îţi petreci atât de mult 

timp cu japonezul, spuse el, de parcă ar fi vrut să-mi 
reamintească. 

- Trebuie să ne asigurăm că nu află, nu-i aşa? i-am zis. In 
orice caz, el este un bun profesor, am continuat eu când Lim 
începu să-şi frece cotul în punctul unde îl lovisem cu o seară 
înainte. 

El observă zâmbetul meu îngâmfat. 

- Ai avut noroc aseară. Am fost un pic beat. 

Am pufnit zgomotos. 

- Binevoiesc să-ţi acord o nouă rundă oricând eşti treaz. 

El clătină din cap şi spuse: 

- Japonezul ăla ţi-a fost un profesor bun, trebuie să recunosc. 

Am văzut-o mai întâi pe sora mea, Isabel, în timp ce alerga - 
aşa cum făcea mereu, în ciuda nenumăratelor ocazii când amah 
o mustrase pentru asta - ieşind din mulţimea ce cobora de pe 
punte, cu părul fluturându-i pe spate. La cei douăzeci şi unu de 
ani ai ei, devenea foarte frumoasă, păstrând multe dintre 
trăsăturile tatei. Noi doi eram cei care îi semănau cel mai mult; 
Edward şi William au moştenit trăsăturile mamei lor. Ea alergă în 
braţele mele şi unchiul Lim rămase discret la o parte, asumându- 
şi încă o dată rolul şoferului tăcut. 

- Eşti atât de schimbat! spuse ea, recăpătându-şi suflul cu 
uşurinţă. Ne-a fost dor de tine. 

Nu puteam să o mint, aşa că nu am spus că şi mie mi-a fost 
dor de ea. Mi-a dat drumul şi s-a întors să se uite după ceilalţi. 

- Oh, uite-l pe tata. A trimis băieţii să ne ia bagajele. 

Noel Hutton, tatăl meu, ieşea cu paşi mari din umbra cheiului, 
în lumina soarelui, îndesându-şi pălăria pe cap şi fiind 
întruchiparea unui adevărat englez. Avea cu puţin sub un metru 
optzeci şi era bine proporţionat, în ciuda unui început de burtă 
care stătea drept mărturie pentru viaţa lui îndestulată. Trebuie 
să spun că era foarte chipeş, cu ochii de un albastru limpede, 
bărbia fermă şi urechile uşor ridicate, într-un fel înduioşător. 
Părul lui era deja de un gri impecabil. 

Se uită mai întâi la maşina lui favorită, examinând-o rapid cu 
privirea, verificând dacă nu cumva fusese deteriorată în lipsa lui. 
Apoi m-a văzut pe mine şi pentru un moment păru dezorientat, 
încruntându-şi sprâncenele. Apoi zâmbi şi dădu mâna cu mine, 
iar eu am simţit parfumul lui familiar. Ani mai târziu, după război, 
am găsit în camera lui o sticlă sigilată de aftershave Burberry pe 
care îl folosise şi am deşurubat-o. Mirosul atât de brusc, atât de 


165 


neaşteptat m-a făcut să scap sticla. Aceasta a căzut pe podea şi 
conţinutul ei s-a vărsat, înnegrind scândurile. Şi, pentru un 
moment, am crezut că tata era din nou cu mine. 

- Ai stat departe de necazuri? mă întrebă el, trăgând cu ochiul 
la unchiul Lim, care încuviinţa subtil. 

- Bineînţeles, am spus eu şi a fost rândul meu să-l privesc iute 
pe unchiul Lim. 

El îşi aşeză braţul în jurul umerilor mei şi am ştiut, fără nicio 
urmă de îndoială, că mă iubeşte. Aşadar, de ce nu îi puteam oferi 
aceeaşi cantitate de iubire? Oare acest cusur al meu se datora 
amărăciunii pe care o simţisem după moartea mamei, moarte 
care mi-a dat senzaţia că sunt un copil abandonat? 

Mi-a dat drumul şi i-a strâns mâna unchiului Lim. 

- Bine aţi venit acasă, domnule. 

Unchiul Lim vorbea numai în engleză cu tata, deşi cunoştea 
faptul că tata era aproape fluent în dialectul lui, hokkien. 

Edward şi William ieşiră cu bagajele, urmând hamalul pe care 
îl găsiseră. Şi ei rămaseră uimiţi de schimbarea mea fizică. Nu îl 
mai văzusem pe William de trei ani şi pentru mine arăta 
neschimbat, cu zâmbetul lui schiţând o nouă şi totuşi necomisă 
şotie, cu mişcările energice şi repezi. 

- Văd că ai făcut foamea, spuse William. 

Îmi scutură mâna şi apoi mă lovi cu pumnul în umăr, însă de 
data asta, spre deosebire de ultima dată, l-am evitat cu uşurinţă 
şi i-am prins mâna. l-am împins palma cu putere, blocându-i 
încheieturile şi forțându-l să-şi îndoaie genunchii. 

- Hei, dă-mi drumul, mă doare! spuse el. 

l-am dat drumul. 

- Unde ai învăţat să faci asta? mă întrebă el. 

- Se pare că frăţiorul nostru a învăţat să se apere, spuse 
Isabel. Bravo lui. 

Se întinse şi mă sărută repede pe obraz. 


În maşină nu au vorbit decât despre războiul din Europa. 

- Am fost norocoşi să putem pleca. Submarinele lui Hitler 
scufundă prea multe din navele noastre, îmi spuse tata. Ne 
aşteaptă vremuri grele. 

- Marea Britanie va avea nevoie de mai multă materie primă 
pentru fabrici, am prezis eu. 

Viziunea comercianților din Penang era că războiul din Europa 
va ridica economia Malaeziei din prăpastia în care căzuse. 

Preţurile cositorului, cauciucului şi fierului aveau să crească. 

- Asta este evident, dar ar fi o problemă să le transporţi acolo, 
remarcă Edward. 

- Ne va fi bine aici, spuse William. Departe de război. 

Rosti asta cu un iz de amărăciune în glas şi mi-am dat seama 
că ezitase să se întoarcă în Penang. El fusese întotdeauna clar în 
privinţa faptului că nu avea de gând să se alăture companiei 
conduse de familia noastră. Numai ordinul imperativ al tatălui 
meu fusese îndeajuns de puternic încât să-l determine să facă 
opt mii de mile marine pentru a se întoarce cu ei acasă. 

Buzele lui Noel se strânseră în timp ce el se uita pe fereastră. 

- Tu ştii că aş prefera să munceşti mai întâi în companie 
pentru un an sau doi. Şi aşa mi-ai promis înainte să pleci. Invaţă 
cel puţin de unde vin banii pe care i-ai irosit cu prietenii tăi în 
Londra. 

William fu siderat şi, înainte să poată răspunde, m-am grăbit 
să umplu tăcerea. 

- Straits Times a fost vehement şi acuzator cu privire la atacul 
neaşteptat din baza navală de la Scapa Flow. 

- Ai naibii nemți, spuse Edward. S-au pierdut peste şapte sute 
de vieţi, vieţi britanice, adăugă el, de parcă acelea erau mai 
valoroase. 

- Şi japonezii din China, zise tata, întorcându-se spre noi. Ne 
sfâşie ţara. Ce mai face familia ta, Lim? 

Ochii unchiului Lim ne priviră în oglinda retrovizoare. 

- Par în siguranţă, domnule. Fiica mea este deja aici. 

- Bun. Ar trebui să trimiţi şi după nevestele tale. Cred că vor fi 
mai în siguranţă aici. Nu li se va întâmpla nimic în Penang. În 
acest moment, Malaezia este unul dintre cele mai sigure locuri. 

M-am gândit din nou la poveştile lui Ming. În ultimele câteva 
săptămâni unchiul Lim nu ezitase să-mi dea cele mai noi ştiri 
despre cruzimea japoneză, pe care le citise în cele mai acide 
ziare locale chineze. Voisem să-i spun să se oprească, dar o 
parte din mine murea să audă. 

- Doar nu crezi că vor invada Malaezia? întrebă Isabel, fără să 
se adreseze cuiva anume. 

Privind în depărtare, tatăl meu spuse: 

- Eu cred că vor încerca. Şi vor eşua. Singapore e înarmat 
până-n dinţi şi poate să se lupte cu oricine. Au tunuri rapide 
aţintite spre mare. Distrugătoare patrulează oceanele, pândind 
orice vapor japonez naiv care s-ar încumeta să se strecoare aici 

şi, după cum puteţi vedea, sunt soldaţi peste tot, chiar şi aici, în 
Penang. Vom fi în siguranţă. 

Opinia lui era cea mai răspândită printre europenii din 
Malaezia. Siguranţa lui ne-a dat încredere, aşa că am schimbat 
subiectul şi am început să vorbim despre călătoria lor. 

- Acum, spuse tata, ştiţi de ce mi-a fost cel mai dor în Londra? 
Se supără careva dacă ne oprim la taraba cu mee rebus a lui 
Rajoo? 

Atmosfera tensionată din maşină se destinse imediat. Isabel şi 
Edward izbucniră în râs şi au fost de acord să-i facă plăcerea de a 
savura tăiţeii lui indieni preferaţi la taraba de pe marginea 
drumului unde mânca el de obicei. 


Viaţa revenise la normal pe parcursul ultimelor luni din an. 
Era ultimul meu semestru şi mă pregăteam conştiincios pentru 
examenele finale. 

Endo-san îmi reduse din lecţii ca să am mai mult timp pentru 
studiu. M-am descurcat foarte bine, luând note mari la 
matematică, latină şi engleză. Mulţi dintre membrii familiei mele 
au fost uimiţi, dar nu şi Endo-san. El ştia ce puteam realiza când 
îmi puneam în minte. Până la urmă, el mă antrenase să fiu aşa. 

Tata era un mare cititor şi era mândru de biblioteca lui. Ca de 
obicei, adusese în bagajele lui o colecţie bogată de cărţi din 
Londra. Afacerile companiei l-au împiedicat să se apuce de 
despachetat imediat după sosire şi eu ştiam că era nerăbdător 
să o facă. După micul dejun, la un sfârşit de săptămână în luna 
decembrie, spuse: 

- Acum ai o grămadă de timp. Vino şi ajută-mă cu cărţile. 

Ştia că îmi va face plăcere să îl ajut, pentru că amândoi ne 
bucuram de fiecare dată când înconjuram biblioteca să punem 
cartea potrivită în locul potrivit pe raft, să discutăm despre ele, 
analizând calităţile şi defectele fiecăreia. 

Biblioteca se afla în colţul vestic al casei, departe de camerele 
unde cinam ori ne primeam musafirii. In ciuda dimensiunilor sale, 
locul acesta era liniştit şi confortabil. Ferestrele erau deschise. 
Afară, soarele îmbrăca totul în acea lumină pe care nu o puteai 
găsi decât în Penang - strălucitoare, caldă, vie, animând culorile 
mării. O briză legăna uşor arborele casuarina, în timp ce câteva 
vrăbii dansau pe ramurile lui fluturându-şi înnebunite aripile. 

Un birou din mahon era aşezat lângă ferestre şi tatăl meu 
stătea adesea la el, când avea treabă. Rafturile ajungeau până la 

tavan, dar un perete fusese tras într-o parte ca să-şi expună 
colecţia de fluturi şi de cuțite keris. 

Fluturii erau montați şi etichetaţi cu grijă în vitrine de lemn cu 
geam, ordonaţi pe şiruri de papi/ionidae, cu aripile deshidratate, 
sortite să nu mai zboare niciodată, dar încă bogate în culori. Tata 
fusese un lepidopterist entuziast, care călătorise prin toată 
Malaezia ca să adauge exemplare noi la colecţia lui. Asta până 
când mama mea s-a îmbolnăvit în timp ce îl însoțea într-una 
dintre călătoriile lui prin pădurea tropicală. El sperase să 
găsească „Aripa de Pasăre” a lui Rajah Brooke, o specie rară, 
descoperită de Alfred Russell Wallace în 1855. 

II şi găsise în călătoria aceea şi acum era montat în cutiuţa lui, 
o frumoasă creatură de dimensiuni mari, având aproape 
douăzeci de centimetri de la un capăt la altul al aripilor lui negre, 
ce erau decorate cu un rând de pete verzi şi luminoase, în formă 
de dinţi. In aceste zile, tata trecea pe lângă el fără măcar să-l 
privească, pe acela sau pe oricare altul. După călătoria aceea, nu 
mai  colecţionase fluturi, în schimb se orientase spre 
achiziţionarea de cuțite tradiţionale javaneze şi malaeze. Avea 
deja opt în colecţia lui. 

Se opri acum în faţa acestor cuțite curbate, fiecare având de 
obicei şapte ondulaţii, arătând ca un şarpe îngheţat. Lamele 
Keris-urilor erau scurte, aproape de lungimea unui braţ de om 
măsurat de la cot la degete. Mânerul acelui keris pe care îl 
examina era un animal mitologic, sculptat din fildeş şi decorat cu 
diamante. 

II cumpărase cu puţin timp înainte să plece în Londra de la 
sultanul detronat al statului malaezian, care trecea prin vremuri 
vitrege. Sultanul îl avertizase despre elementele magice ale unui 
keris - fiecare pumnal găzduia un spirit care îl va păzi de 
necazuri pe proprietar, în schimbul unor ofrande aduse regulat, 
constând în mâncare şi apă. Dar, pentru că îi era dat unui 
european, sultanul îl asigurase că sufletul acelui keris fusese 
înlăturat de un bomoh, un vrăjitor malaez, şi nu mai era nevoie 
de niciun astfel de ritual. 

Noel îl ridică din suportul lui, iar expresia de respect de pe 
chipul său era similară cu cea a lui Endo-san ori de câte ori îşi 
examina sabia Nagamitsu. Acum, că aveam propria mea sabie, 
puteam să înţeleg fascinația tatălui meu. Am luat-o din mâna lui, 
testându-i măiestria, prin câteva tăieturi şi împunsături. Era 
realizată cu dibăcie, iar combinaţia de fier, nichel şi oţel făcea ca 

lama să pară întunecată şi uleioasă. Cârceii formaţi în urma 
procesului de forjare şi împachetare a lamei captau lumina, 
părând un fum ce se înălța din vârful lamei, când o ţineam 
îndreptată în sus. 

- Arăţi de parcă ai şti să o foloseşti, spuse el. 

Eu am ridicat din umeri şi i-am înapoiat keris-ul. 

- Am studiat despre el la Muzeul Britanic, zise el. Bătrânul 
sultan nu a minţit. A fost creat pentru un rege din timpul 
imperiului Majapahit, acum cinci sute de ani, spuse el, aşezându- 
| din nou pe perete şi clătinând din cap. Dintre creaţiile lumii 
noastre moderne, ce crezi că va mai exista şi va mai avea 
valoare istorică şi estetică peste cinci sute de ani? 

- Nu ştiu, am răspuns eu. Nu m-am gândit niciodată cu 
adevărat la asta. 

- Ar trebui, având în vedere interesul tău pentru istorie, spuse 
el. iți garantez că asta nu e o întrebare la care se poate răspunde 
uşor dimineaţa devreme. 

Merse către o ladă deschisă şi zise: 

- Asta e pentru tine. 

Am luat cartea grea din mâinile lui. Prima dată citisem despre 
The Outline of History a lui H.G. Wells în urmă cu un an, în Straits 
Times şi de atunci tot ceream un exemplar de la librăriile din 
Kuala Lumpur şi Singapore, dar fără succes. 

- Cum de ai ştiut...? am început eu. 

Nu îi spusesem niciodată despre carte. 

Se bucură să vadă că mă luase prin surprindere. 

- Sunt tatăl tău, doar ştii, zise, iar voioşia din glasul lui 
aproape că ascunse emoţiile conţinute în simpla lui declaraţie. 

Dar eu am simţit şi mi-am modificat răspunsul astfel încât să-l 
las să vadă că înţelesesem şi ca să evit să-l dezamăgesc. Ştiam 
fiecare ce intenţionase celălalt şi asta era suficient. 

- Mulţumesc, am spus. Pot să o citesc acum? 

- Nicio şansă. Mai întâi mă vei ajuta să aşez cărţile în rafturi, 
zise el. 

Ne-am petrecut dimineaţa catalogând recentele lui achiziţii. 
Eu făceam remarci sarcastice despre unele dintre ele, iar tata 
încerca să le ia apărarea, fără tragere de inimă. Una dintre 
slujnice intră să şteargă praful, dar când ne văzu râzând şi 
pălăvrăgind, plecă în tăcere. 

- Ai vizitat templul cu mătuşa ta? mă întrebă el. 

- Da, l-am vizitat. 


170 


- Bun. l-am cerut să se asigure că vei merge acolo. 

Am văzut că era mulţumit că ascultasem de mătuşa mea. 

- Rezultatele tale au fost excelente. Imi doresc ca William să fi 
reuşit la fel de bine. 

- Am făcut tot ce mi-a stat în putere, am spus eu, în timpceo 
scânteie fierbinte de mândrie mă făcu să mă bâlbăi. 

Nu-i stătea în fire să fie darnic cu laudele. 

- La ce universitate ţi-ar plăcea să mergi? Cu rezultatele tale, 
poţi alege. 

- Chiar nu m-am gândit, am răspuns. Dar mai este timp. 

El dădu din cap gânditor. 

- Oricum, trebuie să aştepţi până în octombrie anul viitor, iar 
în momentul de faţă este prea periculos să te trimit undeva. 

Unul dintre cele câteva neajunsuri de care mă loveam dacă 
mergeam la o şcoală locală era faptul că semestrele noastre 
erau aranjate diferit de cele din Anglia şi trebuia să aştept până 
la începutul următorului an şcolar englez ca să-mi continui 
studiile. Şi cine ştia cât avea să dureze războiul în Europa? 

In acel moment eram satisfăcut cu mersul lucrurilor, pentru 
că nu îmi doream să întrerup lecţiile cu Endo-san. Relaţia noastră 
era una ce nu putea fi neglijată, precum mă avertizase el, şi eu 
ştiam că eram obligat să-mi respect partea mea de înţelegere. 
Îmi doream, încă, să învăţ atâtea de la el. 

- Nu vreau să-ţi pierzi vremea ca William, mă avertiză tata. 
Te-ai gândit la ce vrei să faci în răstimpul acesta? 

- Mi-ar plăcea să lucrez în companie pentru un timp, am spus 
eu. Să mă alătur lui Edward şi William. Vreau să ştiu mai multe 
despre familia noastră. 

Ideea fusese rumegată şi chibzuită în capul meu de ceva 
timp. Fusese întărită, de asemenea, de importanţa acordată de 
tata prezenţei lui William în companie. Conştiinţa moştenirii mele 
fusese trezită de vizita la bunicul meu şi, din expresia nemascată 
de fericire de pe chipul tatei, am ştiut că luasem decizia 
potrivită. 

- Asta e minunat, spuse el. O să găsim ceva pentru tine. 


Chiar înainte de ora prânzului, îmi zise: 

- Ei bine, gata cu asta. Hai să bem ceva. 

- Am ceva să-ţi spun, i-am zis eu, în urma unei decizii rapide. 

M-am aşezat şi i-am povestit despre lecţiile mele cu Endo-san: 
el insistase să-i spun tatălui meu. Fu unul dintre puţinele 

momente când tata s-a pierdut cu firea din cauza mea. Căldura 
de mai devreme fu acum înlocuită de mânie. 

- E un nenorocit de japonez! spuse el, pe un ton răstit. 

- Căruia tu i-ai închiriat insula, am răspuns, lăsându-mi mintea 
să hoinărească acolo unde marea se întâlnea cu cerul, 
menţinându-mă în centrul fiinţei mele. 

Inainte să-l cunosc pe Endo-san, aş fi ţipat înapoi la tata. 

- Ştii ce fac în China. Ce are el de gând cu tine? 

- Să mă înveţe cultura lui şi nişte tehnici de autoapărare. 

- Nu ai nevoie de o astfel de abilitate. Şi nu am încredere în 
el. 

- Eu am. 

li scăpă un oftat. A 

- Ştiu că nu am fost un tată bun. Iți faci de cap. 

- Nu mi-am făcut de cap. Uită-te la mine. Sunt mai în formă ca 
oricând. Mintea mea e mai ascuţită, mai limpede. Uită-te la mine 
de-aproape. 

Se aşeză şi se uită în ochii mei. Voiam să-i întorc spatele, dar 
era atâta disperare în ochii lui. 

- Când te-ai născut, mama ta m-a pus să promit că nu te voi 
controla niciodată în modul în care ea a fost controlată de către 
tatăl ei. Dar văzând că te întovărăşeşti cu un japonez, mă face să 
mă întreb dacă nu ar trebui să procedez aşa. 

- Dacă ţi-a păsat de ea, ţine-ţi promisiunea, am spus eu, 
agăţându-mă de ocazia ce se ivise şi folosind-o în avantajul meu. 
Războiul nu va fi purtat aici. Nu se va întâmpla nimic. Tu ai spus- 
o. 

In capul meu am auzit vocea lui Endo-san: redirectionează 
impulsul adversarului tău înapoi spre el. 

Tatăl meu rămase tăcut, neştiind ce să spună, şi mi-am dat 
seama încă o dată că obţinusem ce voiam. 

- L-am cunoscut pe bunicul, i-am zis. 

Condu-ţi mintea, îmi spusese Endo-san. Acum, tata mă privea 
cu şi mai mare interes, cu gândurile îndreptate în direcţia în care 
le dusesem eu. 

- Ce mai face bătrânul? 

- Este încă foarte puternic, am spus. Cred că ne-am plăcut 
reciproc. L-am invitat în Penang. El pare să regrete trecutul şi 
modul în care a tratat-o pe mama. 

- Ştii, am iubit-o pe mama ta. Oamenii credeau că adoptasem 
obiceiurile indigene, aşa cum o fac mulţi. Dar ei nu înțelegeau ce 

simţeam unul pentru celălalt. 

- Ştiu, am spus eu, încercând să mă agăţ de legătura fragilă 
ce se înfiripase pe neaşteptate între noi. 

Nu îmi vorbise niciodată prea mult despre mama şi simţeam 
că suferă străduindu-se să-mi spună mai mult. Işi întoarse 
privirea de la insectarele lui, dar nu fu îndeajuns de rapid încât 
să-şi ascundă ochii îndureraţi, de parcă se tăiase fără ştire cu un 
keris. 

- Aveam atâtea de biruit. Am crezut că o pot face. Dar ea a 
ştiut, încă de la început cât de dificil va fi. Şi cu toate astea, s-a 
căsătorit cu mine. Servitorii tatălui ei au fost puşi să-i mute 
lucrurile afară din casă în ziua în care a anunţat data căsătoriei 
noastre. Ea nu l-a mai văzut niciodată, spuse el. 

L-am încurajat să continue. 

- Localnicii europeni se purtau urât cu ea şi nu era niciodată 
bine-venită în mijlocul propriilor ei oameni. Insă a fost atât de 
puternică, atât de încăpăţânată în timpul vieţii ei, că mi-am 
câştigat puterea de la ea. Voia să le dovedească tuturor că nu au 
dreptate. 

Vocea lui se îndulci. 

- Nu ţi-am arătat niciodată râul de lângă casa noastră, nu-i 
aşa? 

- Cred că ştiu unde este, am răspuns. 

Nu era unul dintre locurile mele obişnuite de escapadă 
solitară. Eu preferam marea. Acum tata îmi dezvălui ce loc 
special era, ceva ce nu mai văzusem. 

- Era ascunzişul nostru secret, locul liniştit unde evadam când 
eram copleşiţi de aceste lucruri, îmi povesti el. Mergeam 
întotdeauna la apusul soarelui, ghidaţi de mirosul arborelui 
plumera pe care ea îl plantase în josul apei. Vâsleam în josul apei 
şi ea se întindea în braţele mele şi aşteptam în barca noastră să 
apară licuricii în copacii de pe mal. Erau cu miile, luminând 
întunericul pentru noi, arătându-ne drumul. 

Am văzut cu ochii minţii imaginea lor, doi iubiţi complet 
nepotriviţi încercând să-şi găsească locul în lume, înconjurați de 
o barieră de lumină protectoare. 

- La câteva săptămâni după ce ne-am căsătorit, am sosit 
acasă într-o noapte, târziu. Casa era întunecată. Am fugit 
înăuntru, convins că ceva îngrozitor se întâmplase. 

- Ce se întâmplase? am întrebat eu. 

Din câte îmi puteam aduce aminte, la Istana fusese 

întotdeauna o lumină aprinsă pe timpul nopţii şi mi-era greu să- 
mi imaginez structura ei masivă, profilându-se vag sub cerul 
nopţii. 

- Ea mă aştepta, cu o lumânare în mână. Şi-a dus degetul la 
buze, făcându-mi semn să tac, şi m-a condus sus pe scări în 
camera noastră. In prag şi-a stins lumânarea şi a deschis uşa. 
Nu-mi venea să cred ce văd, spuse el, vocea devenindu-i o 
şoaptă. Lăsase plasa de țânțari să cadă peste pat, acoperindu-l 
complet. Şi în întuneric, printre cutele plasei, erau sute de licurici 
pe care îi adunase de la râu. 

Se opri, stingherit, dar văzu expresia de înţelegere şi 
curiozitate de pe chipul meu şi, după o tăcere scurtă, spuse: 

- Ne-am petrecut noaptea sub un şuvoi de lumină. Aceea a 
fost noaptea în care ai fost conceput. 

M-am lăsat pe spate şi am oftat adânc, încercând să ascund 
de el lacrimile care, ca şi râul ce alunecă neobservat într-un vad 
de piatră, se furişaseră în ochii mei. Dar, când mi-am ridicat 
privirea spre el, am văzut că şi ochii lui, pe care îi moştenisem, 
sclipeau. 

- În dimineaţa următoare ea a prins toţi licuricii, i-a pus în 
borcane şi i-a dat înapoi râului, spuse, cu vocea încordată, dar cu 
un zâmbet amar ce-i trăda dorul profund de mama şi de 
ciudăţeniile ei. Mă gândesc deseori cât de greu îţi este; tu te 
îndepărtezi mereu, încerci să nu devii o parte din noi. Dar şi tu 
eşti un Hutton. Nu poţi scăpa niciodată de asta. Ştii cât dor ne-a 
fost tuturor de tine? spuse tata. 

Imi ciufuli părul, gest pe care nu i-l mai permisesem de mult 
timp. Se ridică şi mă lăsă în bibliotecă, înconjurat de toate cărţile 
sale. Am păşit printre rafturi, uitându-mă la titluri: /storiile lui 
Herodot, Banchetul/ lui Platon, povestirile lui Maugham. Toate 
cărţile mari erau acolo, variind de la literatură la istorie şi 
filosofie. Am deschis cartea pe care mi-o dăruise, dar mi-am dat 
seama că nu puteam să citesc scrisul de pe pagini. Cuvintele lui 
tandre mă tulburaseră, dându-mi de înţeles că îl rănisem în toţi 
aceşti ani. El fusese întotdeauna un om extrem de retras şi 
făcuse un efort deosebit ca să-mi ofere detaliile conceperii mele. 
Ca unul dintre cei mai buni taţi, el îmi îndurase cruzimea în 
tăcere şi cu demnitate, iar eu nu puteam decât să mă aşez, să 
închid cartea şi să mă gândesc la o cale să-l împac. 

M-am oprit din povestit; Michiko privea pierdută cerul luminat 
de o lună palidă. Trecuse de miezul nopţii şi era mai mult de o 
săptămână de când răspunsesem la uşă, lăsând-o să intre în 
casa mea. Ne stabilisem o rutină nedeclarată, în care eu îi 
dezvăluiam din ce în ce mai mult din povestea mea în fiecare 
seară după cină. 

Am luat o gură de ceai, urmărindu-o cu privirea. Era destul de 
frumoasă, în felul în care numai japonezele pot fi - reţinută în 
exterior şi cu vene de oţel pe dinăuntru. 

- Barca noastră plutea în josul râului... şopti ea. Gândindu-mă 
că părinţii tăi au fost şi ei odată acolo şi că am văzut aceleaşi 
privelişti ca şi ei, mă face să simt că luminile de la hotaru la care 
am fost martori erau aceleaşi sub care părinţii tăi au stat culcaţi, 
aproape ca lumina stelelor care strălucesc de milioane de ani, 
iluminând totul în călătoria ei şi care de-abia acum ajunge la noi. 

Nu mă gândisem niciodată la asta, dar observaţia ei mă făcu 
să simt că fusesem într-adevăr în prezenţa aceleiaşi surse de 
lumină ce îi mângâiase odată pe părinţii mei şi că miracolul se 
repetase cu câteva nopţi în urmă, oferindu-mi un sentiment 
asemănător, chiar dacă nu atât de puternic, de consolare. 

- Vrei să te odihneşti? am întrebat cu blândeţe. 

Ea închise ochii şi, când îi redeschise, erau umezi. 

- Mi-ar plăcea să ascult mai mult, dar nu în noaptea aceasta. 
Sunt obosită. 

Am ajutat-o să se ridice şi am condus-o în dormitorul ei. 


Deşi am crezut că nu voi avea nevoie de prea mult somn, m- 
am trezit târziu în dimineaţa următoare. Când am ieşit, Michiko 
era deja pe terasă. 

- Ai dormit bine? am întrebat-o, turnându-i ceai într-o ceaşcă. 

Ea clătină din cap, tresărind în timp ce îşi întindea muşchii. Mi 
se părea că slăbise de când venise aici şi asta mă îngrijora. 

- Pastilele nu-şi mai fac treaba, nu-i aşa? 

Ceaşca zdrăngăni pe farfurioară când o luă din mâna mea şi 
se pregăti să soarbă din ea. 

- Le dispreţuiesc, dar în unele zile durerea este atât de 
covârşitoare, că nu am altă soluţie. Nici zazen nu ajută. 

- Ai fost la toţi doctorii? 

- Toţi doctorii şi experţii pe care banii şi influenţa mi-i pot 
permite, răspunse ea. Cum ţi-ai dat seama? Nu ştie nimeni. 

- Ai slăbit, apoi pastilele pe care le iei când crezi că nu te 
vede nimeni. Călătoria la Penang. Lucruri aparent neînsemnate, 
am spus. 

Mă uimea rolul pe care îl jucam acum, acela de povestitor 
pentru o femeie bătrână şi suferindă, oferindu-i trecutul meu 
bucată cu bucată. 

- Nu-ţi face griji, pot rezista până ajungi la final. 

- Voi încerca să omit mai multe lucruri, am încercat eu să 
glumesc, dar ea clătină din cap. 

- Nu, te rog să nu faci asta. Imi doresc să aud tot. Promite-mi, 
spuse ea, şi i-am promis. 

M-am ridicat şi am întrebat-o: 

- Te văd în seara asta? 

- Da, de-abia aştept. 

Se ridică şi ea şi ne-am făcut plecăciuni. 

- Mă întrebam... începu ea. 

- Da? 

M-am oprit în uşă şi m-am întors spre ea. 

- Mi-ar plăcea să văd şi alte locuri unde l-ai dus pe Endo-san 
în Penang. Nu-ţi face griji, nu voi insista să mergem la mica lui 
insulă. Văd că încă e dureros, după tot acest timp. 

Am fost de acord să-i îndeplinesc rugămintea. Mă întorsesem 
în multe din acele locuri, în zilele de după război, când, sufocat 
de tăcerile din viaţa mea, i-am dus dorul. Mă dusesem sperând 
că locurile păstrează încă un ecou al prezenţei şi trecerii lui, însă 
nu am găsit decât un gol. Ecourile erau mai zgomotoase în capul 
meu, închise în universul minţii mele. 

Stând în spatele biroului meu de pe strada Beach m-am 
întrebat dacă, povestindu-i lui Michiko despre Endo-san, aş fi 
putut să las ecourile din mintea mea să se întindă dincolo de 
hotarele memoriei mele, astfel încât forţa lor să slăbească în 
sfârşit şi să dispară pentru totdeauna în tăcere. O parte din mine 
îşi dorea cu ardoare asta, ca el să mă lase, în sfârşit, în pace. 
insă partea care îl va iubi mereu se opunea posibilităţii unei 
astfel de pierderi, de neînlocuit. Vorbele bunicului meu se 
deşteptară în mine atât de răsunătoare, încât m-am întors 
involuntar să mă uit peste umăr, ca şi când s-ar fi aflat acolo. 
Profesorul este al doilea cel mai important om din viața cuiva, 

după părinte. Endo-san fusese mai mult decât un părinte pentru 
mine, fusese mult mai mult decât profesorul meu. 

- Domnule Hutton? întrebă Adele. 

Am lăsat vocea bunicului şi m-am întors în prezent. 

- Ce este? 

- Domnişoara Penelope Cheah a venit să vă vadă. La fel şi 
reporterul. 

- Oh, da, mai întâi invit-o pe domnişoara Cheah, te rog. 

După război, mă pomenisem adesea trecând cu maşina pe 
lângă case abandonate de proprietarii lor, mulţi dintre ei morţi în 
război, în lagăre ori pe mare, unde vapoarele lor fuseseră 
scufundate de avioanele de război ale japonezilor. Când pacea se 
reinstalase, multe dintre aceste proprietăţi fuseseră cumpărate 
de companii care le-au demolat pentru a construi în locul lor 
magazine moderne. Un sentiment de pierdere îmi inunda fiinţa 
de fiecare dată când o altă casă, cu siguranţă unică în lume, era 
distrusă şi redusă la o grămadă de moloz. 

- Ei bine, de ce nu le cumpăraţi? întrebase Adele când am 
intrat într-o dimineaţă în birou, plângându-mă cu amărăciune de 
încă o demolare la care fusesem martor. 

- Şi ce să fac cu ele? 

Ridică din umeri. 

- Să le restauraţi. Să le deschideţi publicului ori să le 
transformați în hoteluri exclusiviste. 

Am privit-o ţintă în ochi, până ce a început să se simtă 
încurcată. 

- Uitaţi ce-am zis. Era un gând prostesc, spuse ea. 

- Ba nu. E o idee minunată, am zis. 

Aşa am înfiinţat Trustul pentru conservarea patrimoniului 
Hutton şi, de-a lungul anilor, am salvat nenumărate clădiri de la 
dispariţie, începând de la magazinele din Georgetown până la 
vilele de pe drumul Northam. Multe au fost restaurate, folosind 
meseriaşi din China şi Anglia. Am încercat să găsesc materiale 
cât mai apropiate cu putinţă de cele originale, uneori călătorind 
peste tot în interiorul Chinei, în căutarea ţiglei potrivite ori a 
meseriaşilor care ştiau să lucreze ca pe vremuri. Unii oameni 
colecţionează timbre; eu colecţionam case vechi. 

Acum trei ani, casa lui Towkay Yeap, cea pe care consulul 
Manchu o construise pentru una dintre cele opt soţii ale sale, a 
fost scoasă la licitaţie. Nu am ştiut niciodată ce s-a întâmplat cu 
tatăl lui Kon. După război, Towkay Yeap părea să se fi evaporat, 

casa lui a căzut în ruină, până când un englez a decis să o 
transforme în galerie de artă. Când a murit englezul, s-au mutat 
acolo băncile, aşa că a trebuit să fac cea mai mare ofertă de 
cumpărare înregistrată vreodată pentru o casă din Penang. 

- Mi-am făcut mulţi duşmani în timpul licitaţiei, i-am spus lui 
Adele. Dar am cumpărat-o! 

Am căutat un arhitect care să pună la punct proiectul pentru 
casa lui Towkay Yeap, pentru că designul proprietăţii era unul 
destul de neobişnuit pentru echipa mea. După ce am citit un 
interviu cu Penelope Cheah într-o revistă de arhitectură, am 
contactat-o şi am invitat-o la mine în birou. Era o chinezoaică 
mică de statură, de vreo treizeci de ani, cu ochii strălucitori şi 
ageri, iar mintea ei, ca şi mâinile, era plină de planuri făcute sul 
şi gata pentru a fi desfăcute şi puse în aplicare. 

Mi-a arătat ce făcuse pentru propria ei casă veche de pe 
strada Leith, care semăna cu a lui Towkay Yeap, şi mi-a plăcut. 

Ne-am dus la Stoke-on-Trent să căutăm lespedea pentru 
podele, la turnătoria MacFarlane & Co. din Glasgow să găsim un 
negustor de fierărie care urma să realizeze o replică a grilajului 
original din fier forjat, chiar şi până în provincia Hokkien, din 
sudul Chinei, să angajez un meseriaş care să repare şi să refacă 
tigla stricată de pe acoperiş. 

Aveam un singur principiu: fiecare obiect trebuia să fie 
original ori cât se poate de apropiat de original, în această epocă 
în care orice poate fi înlocuit. Fiindcă îmi aminteam mereu 
întrebarea tatălui meu, din bibliotecă, atunci când se întorsese 
de la Londra, cea la care în momentul acela nu am ştiut să 
răspund. 

- Care dintre creaţiile lumii noastre moderne crezi că va mai 
exista şi va avea o valoare istorică şi estetică peste cinci sute de 
ani? 

In unele zile, stau şi mă gândesc cât de mulţi arhitecţi şi 
consultanţi şi-au dat demisia pe când lucrau pentru trust, însă 
Penelope Cheah, pe lângă calificarea ei de arhitect, avea o 
pasiune pentru vechile clădiri coloniale din Penang. Impărtăşeam 
aceeaşi pasiune, ceea ce i-a fost de ajutor ori de câte ori eram 
nerăbdător, pretenţios şi irațional. 

Adele o pofti în biroul meu şi zâmbetul ei era, ca de obicei, 
vesel şi neobosit. Singură, rezistase mai mult decât oricare din 
ceilalţi arhitecţi. 

- Progrese? am întrebat eu. 

- Este aproape gata. Şi va fi cea mai bună restaurare 
întreprinsă vreodată de trust. Umblă zvonul că UNESCO ne va da 
premiul cel mare pentru conservarea patrimoniului. 

- Asta e minunat. Va fi şi ultima restaurare pe care o voi face. 

- Nu înţeleg. 

- Sunt bătrân şi obosit. Am vrut să mă opresc mai demult, dar 
de această casă - de această casă mă leagă amintiri speciale. 

- Ai făcut atât de mult pentru conservarea istoriei acestei 
insule. Ar fi păcat să te opreşti, spuse ea. 

- În ultima perioadă m-am întrebat cât de mult poate cineva 
să conserve istoria, am zis. Am încercat să opresc trecerea 
timpului şi poate că lucrul ăsta e greşit şi prostesc. 

- iți aminteşti de primele câteva dăţi când am intrat în casă, 
după ce ai cumpărat-o? întrebă ea în încercarea, evidentă, de a 
mă scoate din starea mea de melancolie. 

- Da, a fost îngrozitor, am răspuns, făcându-i pe plac şi mişcat 
de grija pe care mi-o purta. 

La o săptămână după ce documentele pentru vânzare au fost 
încheiate, am mers şi-am stat în faţa porţilor de lemn ale casei 
lui Towkay Yeap. Era de parcă trecerea anilor nu avusese loc. 
Lumina era la fel şi, când am întins mâna să ating clanţa pătrată 
din lemn, am auzit strigătele unui vânzător ambulant şi sunetul 
de făcut de bocănitul saboţilor lui de lemn, în timp ce trecea cu 
căruciorul lui pe lângă casă şi vindea supă cu tăiţei won ton. 
Vânzătorul trecu pe lângă mine şi luă cu el şi sunetele. 

M-am dus în grădină şi, deşi văzusem multe case aflate în 
paragină, starea ei neglijată -nu, abuzată - m-a şocat. Avea doar 
jumătate de acoperiş şi ţiglele sparte, asemenea cojilor de ou de 
la o pasăre mitică, erau împrăştiate pe peluza pustie şi acoperită 
cu nisip. Uşile din lemn de trandafir fuseseră scoase din rame, 
folosite ca lemne de foc de către intruşi, iar ferestrele cu vitralii 
art-deco erau sparte. 

Era şi mai rău înăuntru. Unde nu fusese spart cu toporul, 
frumosul paravan cu frunze aurite fusese distrus de fumul de la 
focul la care cei ce pătrunseseră ilegal în casă îşi pregăteau 
mâncarea. Cadrul fusese scos şi numai câteva fragmente 
rămăseseră în pereţi, ca nişte muguri blestemaţi să nu 
înflorească niciodată. 

Am clătinat din cap la amintirea acelei zile. Penelope zâmbi, 
aducându-şi şi ea aminte. 

- Arată diferit acum, spuse fără să-şi poată ascunde mândria. 

- Mi-ar plăcea să i-o arăt unui prieten de-al meu. Când va fi 
gata? 

- E bine la sfârşitul acestei săptămâni? 

- Ar fi bine, am spus. 

Adele intră şi îmi aminti de interviul cu jurnalistul de la ziarul 
local. Şovăisem să acord acest interviu, dar editorul fusese 
interesat să scrie un articol despre Trustul Hutton. 

- Nu pleca, i-am spus lui Penelope. Şi tu faci parte din asta. 

Jurnalistul era un chinez tânăr şi politicos şi am vorbit o vreme 
despre conservarea istoriei şi despre memoria colectivă a insulei. 
Dar mi-am dat seama că avea un alt scop pentru interviu, de 
vreme ce discuţia o lua pe alte căi. 

- In anul acesta sărbătorim cea de-a cincizecea aniversare de 
la sfârşitul Ocupaţiei Japoneze, spuse el, părând jenat. Cum 
justificaţi rolul pe care l-aţi jucat pe timpul Ocupaţiei? 

- Asta aparţine trecutului, am răspuns. 

- Adevărat? Unii oameni vă ştiu drept un criminal de război 
care a reuşit cumva să scape de justiţie. Este adevărat? 

Penelope protestă: 

- Asta nu are nimic de-a face cu trustul. 

l-am aruncat o privire, reducând-o la tăcere. Un timp, m-am 
lăsat pradă furiei, ştiind cât de fioros puteam să par când voiam, 
dar apoi am încercat să mă calmez. 

- Ce vârstă ai? 

El se aşteptase la un atac din partea mea şi păru circumspect. 

- Treizeci şi patru. 

- Atunci nu ai fost acolo. Nu ai cum să ştii. Şi nu te-a afectat 
niciodată în mod direct. Mai întâi află care a fost adevărul. 

- Problema, domnule Hutton, este că în cazul dumneavoastră 
sunt prea multe versiuni ale adevărului. Şi toate se bat cap în 
cap. 

- Atunci acolo se află răspunsul pe care îl cauţi, am spus eu, 
văzându-l şi mai debusolat. 

M-am ridicat. 

- Trebuie să pleci, acum. Te rog. 

Tânărul jurnalist se opri în dreptul uşii. 

- Imi cer scuze, domnule. Redactorul-şef m-a instruit să vă 
adresez aceste întrebări. 

L-am compătimit. Redactorul şef, o femeie de vârsta mea, 
suferise imens din cauza japonezilor în acei ani şi dispreţuise 
întotdeauna rolul meu în război. Mă acuzase că am stat deoparte 

şi am privit cum bunicul ei a fost atacat şi ucis, pe când eu 
rechiziţionam un pian din casa lor. 

Jurnalistul îmi întinse mâna. 

- Acum tatăl meu este bolnav la pat şi sfârşitul lui e aproape. 
Dar când a auzit că vă voi întâlni, m-a implorat să vă transmit 
recunoştinţa lui pentru că i-aţi salvat de intruşii japonezi, pe el şi 
pe mama. 

- Cum îi cheamă? 

Mi-a spus, însă i-am zis: 

- Nu mi-i amintesc. Imi pare rău. 

l-am prins mâna, ca şi cum aş fi încercat să stabilesc prin el o 
legătură cu părinţii lui. 

- Nu contează. Au fost atât de mulţi. Şi să ştiţi că nu aveţi 
dreptate. Am fost şi eu afectat în mod direct. Dacă nu eraţi 
dumneavoastră, nu aş mai fi vorbit azi cu dumneavoastră. 

l-am strâns mâna şi mai tare. 

- Cine ştie ce ar fi putut să fie? Dar să-i spui redactorului-şef 
că, dacă eram un criminal de război, cum m-ai numit, atunci nu 
aş fi scăpat niciodată. Am fost aici toată viaţa mea. Nu am fugit 
niciodată. 


M-am întors la Istana seara, târziu. Am intrat în bucătărie şi 
am găsit-o pe Michiko aplecată peste chiuvetă, cu mâinile 
încleştate de marginea ei, cu venele de la încheieturi încordate, 
gata să-i iasă din piele. Mi-am aruncat servieta pe podea şi am 
tinut-o în timp ce încerca să-şi potolească tusea. Chiuveta din 
porțelan alb era stropită cu sânge, ca şi marginile gurii ei. Faţa ei 
era albă şi buzele îi erau mânijite cu o vopsea purpurie, dându-i 
înfăţişarea unui actor kabuki mimând nebunia. 

Am ajutat-o să se aşeze şi i-am şters sângele de pe faţă, apoi 
i-am dat un pahar cu apă. Nu l-a băut, ci l-a pus pe masă. Am 
spălat chiuveta în tăcere, să nu o vadă Maria; Maria, ca mulţi alţii 
dintre noi, crescuse pe vremea Ocupaţiei Japoneze şi nu suporta 
să vadă sânge. 

- Tu ai fost acolo când au aruncat bomba, am spus eu. 

- Da, şopti ea cu respiraţia îngreunată. 

l-am dat pastilele de care avea nevoie. 

- Simt cum deja pierd lupta. Mă vor lăsa şi pastilele în curând, 
spuse ea. 

- Bea apă. O să te simţi mai bine. 

- iți mulţumesc, Philip-san, spuse ea, cu glas stins. 

Am ieşit din ceea ce devenise casa noastră, pe terasă, acolo 
unde, pentru câteva ore în fiecare seară, îi puteam distrage 
atenţia de la durerea ei, povestindu-i despre a mea. Deşi la 
început nu eram sigur, mi-am dat seama că aceste momente 
petrecute cu Michiko nu fuseseră pe atât de dificile pe cât mă 
temusem că vor fi. Era dureros, da, însă aducându-mi aminte de 
zilele copilăriei mele şi de evenimentele ce mă obligaseră să fac 
paşii de la băiat la bărbat, am simţit că aruncam balastul vârstei, 
ridicându-mă şi eliberându-mă de furcile caudine ale timpului, 
astfel încât puteam privi în jos şi înapoi şi să mă minunez de 
turnura pe care o luase viaţa mea. 

Impărtăşisem ceva special în noaptea aceea, la râu; am simţit 
că licuricii iluminaseră o parte din viaţa mea, ce fusese mereu 
supusă întunericului. Întrebările jurnalistului din ziua aceea 
fuseseră cel puţin impertinente. Poate că aş fi putut să mă 
străduiesc mai mult să explic, să relatez prin ce trecusem în 
război. Dar durerea fusese prea vie, iar senzaţia de vină mult 
prea copleşitoare. Tot acolo se afla şi mândria. Educaţia mea 
engleză şi chineză mă învățase - mă obligase - să îmi ţin 
sentimentele în frâu, să nu produc tulburare şi stinghereală şi să 
nu mă fac de ruşine ori să pătez reputaţia familiei mele. Mi s-a 
părut ironic ca două şuvoaie din sângele meu, pornite din puncte 
opuse ale busolei, să curgă într-o confluență neverosimilă, ce mă 
împiedicase să-mi exprim sentimentele. 

Să pot divulga totul unei femei necunoscute care sosise pe 
neaşteptate în casa mea mi-a dat o senzaţie de eliberare, de 
parcă ajunsesem din nou pe pământ uscat. Sentimentul era, 
indiscutabil, temperat totodată de înţelegere. 

Ce m-a făcut să-mi înving frica era conştiinţa faptului că 
Michiko nu era împovărată nici de istoria insulei mele şi a 
oamenilor ei, nici de aşa-zisele lor cunoştinţe despre viaţa mea. 
Am ştiut atunci că mă voi strădui să-i dezvălui totul, oricât de 
greu avea să mi se pară. Aveau să fie momente în timpul orelor 
petrecute împreună când m-ar fi tentat să schimb adevărul, să-l 
îmblânzesc şi să mă prezint într-o lumină mai bună. Dar care ar 
mai fi scopul, la vârsta noastră? N 

Michiko apăruse neanunțată, dar nu era o străină. |l 
cunoscuse pe Endo-san şi poate că, din istorisirea mea, îşi putea 
da seama de ce el rămăsese viu în gândurile noastre, chiar şi 
după atâta amar de vreme. 

Am început să lucrez la Hutton & Sons la începutul anului 
1940, ţinându-mă după tata şi învățând meserie. Pentru prima 
oară în viaţă, ajunsesem să-l cunosc cu adevărat. Era un 
negociator dur şi inteligent, dar flexibil în abordare atunci când 
trebuia: era familiarizat cu obiceiurile şi regulile nescrise ale 
negustorilor malaezi şi se pricepea să facă afaceri cu chinezii. 
Ştia când să-i forţeze şi când, din respect, să-i lase să câştige, 
asigurând astfel o victorie şi mai mare pentru toate părţile 
implicate. 

A trebuit să reduc din vizitele la Endo-san pentru că tata se 
aştepta să urmez orarul său. Mi-a dat propriul meu birou, într-o 
cameră mică pentru care nu se găsise nicio utilitate. Angajaţii îmi 
spuneau Tuan Kechil, Micul Şef, iar gărzile Sikh ne salutau în 
fiecare dimineaţă când intram pe uşile de lemn şi sticlă. 

A fost un moment ciudat pentru mine când am păşit pentru 
prima dată în interiorul clădirii. Când eram mic, îl vizitasem 
uneori pe tata la biroul lui, ca să mă joc acolo, dar acum era 
altceva. In ziua aceea, am simţit că mă legam de o tradiţie; am 
simţit că îmi revendicam locul printre cei care veniseră în Penang 
cu un secol în urmă. Podeaua de marmură în foaierul cu model în 
carouri, ventilatoarele ce se învârteau încet, stâlpii mari şi 
rotunzi şi liniştea întreruptă numai de sunetul maşinilor de scris 
şi al telefoanelor, toate mă tulburau şi puteam să înţeleg de ce 
făcuse tata din locul acela sanctuarul său. Dădu glas emoţiilor pe 
care le trăiam când spuse: 

- Aici poţi să simţi timpul, nu-i aşa? 

- Da, am răspuns. 

Se întinse şi îmi aranja gulerul cu un gest rapid, îndreptându- 
mi, apoi, cravata. 

- Ei bine, vino. Hai să mergem să mai facem nişte bani azi, 
spuse el. 

- Ai vorbit ca un chinez adevărat, am remarcat eu, şi el zâmbi. 

Am învăţat în detaliu despre genul de comerţ în care ne 
lansaserăm. Aveam trei milioane de hectare de plantaţii de 
cauciuc în Malaezia, patru mine de cositor în Perak şi Selangor, 
fabrici de cherestea, plantaţii de piper, o linie de vapoare cu 
aburi, livezi şi altele. Tata părea să vorbească încontinuu la 

telefon şi doamna Teoh, eficienta lui secretară chineză, era în 
picioare toată ziua, alergând între diverse birouri, în căutare de 
documente. Eu citeam rapoartele, pe care le rezumam apoi 
pentru domnul Scott şi tata, şi verificam documentele necesare 
pentru exporturi, care mergeau toate în Anglia. 

Ocazional, mă trimiteau la depozitele de pe Cheiul Weld să 
supraveghez culii şi descărcarea bunurilor. Aceste depozite - 
şiruri de magazine şi magazii, cu vedere la port - erau 
întunecoase şi înăbuşitoare, în majoritatea fiind îngrămădite, 
până aproape de acoperişurile din tablă ondulată, saci de piper şi 
ardei, cuişoare, beţişoare de scorţişoară şi anason-stelat. Pe 
acestea le găseam tolerabile, însă detestam să intru în cele în 
care se depozitau foi de cauciuc afumat. Duhoarea mi se 
impregna în haine şi în păr. Mă întorceam din acele vizite cu 
cămaşa lipită de trup şi cravata desfăcută şi sorbeam pe 
nerăsuflate ceaiul pe care doamna Teoh îl pregătea întotdeauna 
pentru mine. 

Curând, a trebuit să vizitez portul zilnic, pentru că Partidul 
Comunist Malaez încerca să-i convingă pe culii indieni să-şi 
arunce prosoapele pline de sudoare şi să înceapă o grevă 
naţională. 

Intr-o dimineaţă, tata mă chemă la el în cameră. Managerul, 
domnul Chin, îi telefonase, panicat, în urmă cu câteva minute, 
ridicând vocea într-atât, încât îl puteam auzi prin receptor. 

- Ticăloşii de Roşii ne fac din nou necazuri. Ce să fac? 

- Credeam că guvernul a interzis partidul, nu? l-am întrebat 
eu pe tata. 

- Asta nu îi împiedică să ne hărţuiască muncitorii, spuse el în 
timp ce-şi punea jacheta şi ne pregăteam să vizităm depozitele. 

O mulţime se formase deja când traversam strada Beach, să 
ajungem la port. Lui tata îi scăpă o înjurătură: 

- Nenorociţii! exclamă el. 

Un indian stătea pe un coş de lemn, vociferând sloganuri 
antibritanice. Ne-a văzut şi şi-a ridicat vocea: 

- Uitaţi-i pe oamenii care vă asupresc, care vă muncesc ca pe 
nişte sclavi şi vă plătesc lefuri ce nu ar putea să hrănească nici 
măcar un câine! 

Un grup de chinezi îmbrăcaţi la patru ace stătea lângă el fără 
să spună nimic. 

- Ei sunt de la PCM, îmi şopti tata. 

Unii dintre muncitorii noştri trecuseră deja de partea 

indianului, ţinând-i isonul, dar, când l-au văzut pe Noel Hutton, 
vocile lor s-au diminuat şi au amuţit. In tăcere, vocea indianului 
sună şi mai strident. Işi agită pumnul. 

- De ce vă e teamă? De ce tremuraţi ca nişte laşi? 

Tatăl meu se îndreptă spre centrul mulţimii, care se deschise 
pentru el. 

- Oricine vrea să meargă împreună cu aceşti instigatori este 
liber să o facă, spuse el în malaeză, limba pe care o vorbeau 
muncitorii. Numai să nu vă întoarceţi mâine la muncă. 

Repetă cuvintele în hokkien şi se întoarse într-un cerc, 
uitându-se în ochii fiecărui muncitor. 

- Cei care aţi decis să renunţaţi la slujbă pentru maimuţoiul 
ăsta, plecaţi imediat de pe proprietatea mea. Numele voastre vor 
circula şi voi avea grijă să nu vă mai angajeze nimeni. 

Din rândul muncitorilor, se ridică un val de proteste. 

Un culi chinez luă una dintre răngile curbate de fier pe care 
muncitorii le foloseau ca să ridice sacii de iută din paleţii de 
lemn. Veni în fugă. Tatăl meu aşteptă, neînfricat. Eram gata să 
trec la acţiune şi să-l împing într-o parte. Culiul îşi învârti ranga, 
dar fu oprit de tata, care îi aruncă un pumn în faţă, spărgându-i 
nasul. Culiul căzu în genunchi, acoperindu-şi nasul spart cu 
mâinile, iar ranga se rostogoli la pământ. Strigăte au izbucnit 
dinspre muncitori, care s-au năpustit cu toţii să-l ajute pe culiul 
căzut. 

Un alt docher se apropie învârtind un lanţ, mişcându-se 
deliberat în jurul tatălui meu. 

- Lasă-mă pe mine să mă ocup de asta, i-am spus eu lui tata, 
aşteptându-mă să-mi facă semn să stau liniştit şi să mă feresc. 

Spre surprinderea mea, spuse: 

- E al tău - şi se retrase. 

M-am apropiat şi muncitorii începură să scandeze, mişcându- 
şi trupurile în pas cu vocile. Culiul era musculos, un bărbat cu 
umerii largi, întărit de munca lui brută, care încă purta vestigiul 
cozii ce îi fusese tăiată cu ani în urmă, când Manchu fusese dat 
jos de pe Tronul Dragonului din China. Văzusem astfel de bărbaţi 
ridicând şi cărând cincizeci de kilograme de orez pe umerii lor, 
iar în tot acest timp înjurau, râdeau şi cântau obscenele melodii 
populare din satele lor. 

incepu să învârtească lanţul mai tare, dar nu mi-am pierdut 
răbdarea, ci am aşteptat momentul potrivit. Am refuzat să fac 
prima mişcare, pentru că el ar fi putut să plesnească din lanţ cu 

o mişcare abilă şi să-mi taie jumătate din faţă. 

Îşi învârti încheietura şi aruncă vârful lanţului în aer, pe care l- 
am evitat cu uşurinţă printr-un balans al trupului. Işi răsuci din 
nou lanţul şi îşi acceleră mişcările, formând în aer un opt, 
simbolul infinitului. Apoi ridică din nou mâna să mă lovească, 
însă am făcut un pas înainte şi i-am oprit mişcarea, făcându-l să- 
şi piardă echilibrul. Mi-am încolăcit mâinile pe braţele lui, am 
prins lanţul şi în momentul în care s-a împiedicat, i-am imobilizat 
încheieturile. Toată lumea auzi sunetul de oase rupte. Culiul 
scoase un țipăt agonizat şi căzu într-un genunchi, apucându-şi 
mâna ca un animal împuşcat. M-am învârtit pe călcâie într-un 
cerc strâns şi l-am lovit peste falcă. Sunetul osului sfărâmat fu 
mai puternic decât cel de la încheietură. 

Muncitorii şi membrii PCM priviră şocaţi, dar nu pentru mult 
timp. Când sosi poliţia, se risipiră pe străzile laterale şi pe aleile 
din spatele magaziilor. Tata veni la mine şi mă ţinu de umeri. 

- Eşti bine? 

- Da, am spus. 

Mă simţisem complet calm în timpul atacului şi acum eram 
tulburat să descopăr că tremuram. Imi zvâcnea un muşchi din 
zona gambei, ca o reacţie la ceea ce se întâmplase. Am tras aer 
în piept, împingându-l în adâncul stomacului şi, în curând, am 
simţit că îmi recapăt siguranţa faţă de lume. Era prima dată în 
viaţa mea când rănisem un om şi mă simţeam vinovat şi, 
totodată, entuziasmat. 

Era dificil să-mi scot din minte imaginea tatei spărgând nasul 
muncitorului. Presupun că fiii nu se aşteaptă niciodată să-şi vadă 
părinţii lovind pe cineva, cu atât mai puţin să spargă nasul cuiva. 
Şi eu puteam spune acelaşi lucru despre el, că nu se aşteptase 
niciodată să-şi vadă unul dintre fii făcând ceea ce făcusem eu. 
Mă contempla cu privirea nemişcată. 

- Învățăturile domnului Endo? mă întrebă el. 

Am încuviinţat şi el clătină din cap. 

- Ce-a fost asta? l-am întrebat eu în schimb, descriind cu 
mâinile un croşeu. 

- Oh, asta? făcu el. Campionatul de Box de la Oxford, din 
1911: am luptat la categoria uşoară pentru Trinity. 

Am râs, şi tensiunea luptei mă copleşi. L-am îmbrăţişat rapid, 
iar gestul ne-a surprins pe amândoi. 


Mă tulbura trecerea rapidă a lunilor, în timp ce 1940 se 

apropia de sfârşit şi începea un alt an. În ciuda înteţirii războiului 
în Europa şi China, noi eram ocupați. Erau atâtea de învăţat la 
birou şi tata era un manager dificil, deseori menţinând un 
program prelungit, la care se aştepta să mă conformez şi eu. 
Deşi părea să fi acceptat lecţiile mele cu Endo-san, încă puteam 
vedea grimasa rapidă de nemulţumire de pe chipul lui dacă 
trebuia să părăsesc biroul înainte să mă achit de datoriile zilnice. 

Endo-san, de asemenea, era brusc copleşit de muncă; lipsea 
tot mai des din Penang şi ne era greu să ne ţinem de un program 
de lecţii, aşa că era adesea nemulţumit dacă întârziam oricât de 
puţin. 

Ştiam că Noel folosea munca de la birou drept scuză ca să mă 
facă să lipsesc de la antrenament, aşa că, într-o după-amiază, 
am mers la el în birou şi m-am aşezat în faţa lui. 

- Se pare că mă faci mereu să lucrez până târziu în serile în 
care am lecţii cu Endo-san, i-am spus. 

Nu se feri s-o recunoască. 

- Aş prefera să îţi petreci mai puţin timp acolo. Am auzit 
comentarii despre anturajul pe care îl ai. 

- Ale cui comentarii? 

- Ale oamenilor din oraş. Asociaţii noştri. 

Se referea la membrii comunităţii chineze de afaceri, cu care 
aveam relaţii extinse şi de durată. 

- Şi ce le-ai spus? 

- Că nu e treaba lor, îmi răspunse. 

Deşi eram furios, mă mişcă loialitatea de care dădea dovadă. 

- Afectează prietenia mea cu un japonez compania? am 
întrebat, pe un ton mai blând. 

- Nu în momentul de faţă, spuse. Dar, până la urmă, va trebui 
să alegi între a continua instructajul cu domnul Endo şi a proteja 
imaginea companiei noastre. 

- Nu este o alegere pe care o pot face eu, am spus. l-am 
promis că voi asimila cât mai mult din ce mă poate învăţa şi, aşa 
precum m-ai povăţuit şi tu atât de des, nu-mi pot încălca 
promisiunea. 

M-am ridicat. 

- Trebuie să plec. Am antrenament. 

- Nu mă îngrijorează doar compania, spuse el. Nu îmi doresc 
să te văd prins la mijloc şi să suferi. 

Eram deja la uşa biroului său, dar m-am oprit. 

- Voi găsi o cale prin care să împac şi una, şi alta, i-am spus, 

dar nu mă simţeam atât de sigur pe mine pe cât o sugerau 
cuvintele mele. 


William, în ciuda împotrivirii lui iniţiale de a lucra în compania 
familiei noastre, îşi stabilise o rutină rezonabilă ce îl satisfăcea 
pe tatăl nostru. Ştiam că era încă mâniat de faptul că trebuia să 
capituleze în faţa dorințelor tatei, dar îşi păstra nemulţumirea 
bine ascunsă. i 

In orice caz, descoperise o nouă pasiune. Intr-o duminică 
după-amiază, când ploua prea tare ca să-l vizitez pe Endo-san, 
aduse în camera mea o cutiuţă şi o aşeză pe patul meu. O 
deschise şi o cameră foto. 

- Uite, spuse el. Am comandat-o din Singapore şi a ajuns, în 
sfârşit, aici. 

Am luat Lieka de la el şi am examinat-o. Camera lui Endo-san 
era un model mai vechi, dar similar. William rupse cutia, făcând- 
o bucățele. 

- Ce s-a întâmplat? am întrebat. 

- Nu are carte de instrucţiuni! 

Scutură cutia, frustrat. l-am spus: 

- Uită-te la tine, arăţi ca una dintre maimuţele de la grădina 
zoologică, încercând să rupă un pachet de mâncare. 

Arăta jalnic şi mi-a părut rău pentru el. Cuvintele tatălui meu 
rostite în bibliotecă în urmă cu cel puţin un an, când îl ajutam să- 
şi despacheteze cărţile - Te îndepărtezi mereu, încercând să nu 
devii o parte din noi -, m-au înfiorat dintr-odată. 

- Uite, am spus. Eu ştiu cum s-o folosesc. 

El şovăi neîncrezător, dar, pe măsură ce îi arătam, îşi dădu 
seama în curând că eram aproape un expert. Eram pe cale să 
devin unul, mai ales după ce îl privisem şi îl ajutasem atâta 
vreme pe Endo-san. 

- Te pricepi, fu el nevoit să recunoască. 

- Trebuie să fi învăţat ceva pe vremea când mă obligai să te 
ajut cu jucăriile şi proiectele tale, am spus. 

- Proiecte de la care chiuleai invariabil, replică William. 
Preferai întotdeauna să-ţi petreci timpul de unul singur pe plajă. 

Am înţeles ceea ce nu rostise. William era fascinat de orice 
lucru mecanic sau complex. Imi arăta întotdeauna câte un nou 
dispozitiv, sperând să împărtăşim acelaşi entuziasm. Nu era 
niciodată aşa, iar acum îmi trecu prin minte că nu de obiecte 
încercase el să mă facă interesat, ci de cultivarea unei legături 

mai puternice între noi. Am vrut să-i spun asta, să-i arăt că acum 
înţelesesem; însă anii în care mă izolasem mă făcuseră incapabil 
să sparg barierele ridicate. M-am simţit ca un prizonier, capabil 
să văd dincolo de limitele mele, dar incapabil să le depăşesc. 

Şi, oricum, ar fi fost William în stare să compătimească pe 
cineva în situaţia mea? El fusese sigur de poziţia lui în viaţă, încă 
din momentul naşterii sale. Nu trebuise să lupte niciodată cu 
colegii de clasă pentru propria lui identitate, nu fusese nevoit 
niciodată să zărească aerul de superioritate cu care îl priveau 
oamenii din jur, de la servitori până la prieteni şi asociaţi ai 
tatălui nostru. Nu fusese niciodată nevoit să se simtă ca un 
impostor în propria lui casă. 

Mi-am dat seama că mă holbam la William, care părea 
incomodat. Am vrut să-i vorbesc, să-i spun că eforturile lui nu 
rămăseseră neapreciate. Dar nu îi puteam dezvălui atunci cât de 
mult mă transformaseră lecţiile lui Endo-san, pe care le 
consideram parţial responsabile pentru această înţelegere 
crescândă faţă de relaţia cu familia mea. Am simţit că William nu 
va înţelege senzaţia de siguranţă pe care sensei o sădise în 
mine. Ca să-mi întărească trupul, Endo-san îmi întărise mintea, 
aşa cum promisese. Era un proces care m-a făcut capabil să leg 
elementele contradictorii din viaţa mea şi să le pun în echilibru. 

William se duse la fereastră. 

- Cerul se înseninează. Hai să mergem să vedem cum 
funcţionează chestia asta. Dacă nu cumva ai stricat-o deja. 


Ne-am petrecut restul după-amiezii în grădină. Aparatul 
funcţiona mult mai bine decât cel a lui Endo-san. În timp ce 
fotografia, William îmi spuse că era fericit că lucram cu tata, 
pentru că însemna că ne puteam duce să luăm prânzul în oraş 
împreună. Edward era adesea plecat în Pahang ori Selangor, sau 
în Kuala Lumpur. Odată cu războiul din Europa, crescuse şi 
cererea pentru cauciuc şi cositor, şi fiecare dintre noi, inclusiv 
Isabel, era ocupat cu onorarea comenzilor şi organizarea 
transportului şi expedierii bunurilor. 

- Se întunecă şi cred că am simţit o picătură de ploaie, am 
spus eu, o oră mai târziu. 


Terminaserăm întreaga rolă de film, dar cel puţin William era 
acum familiarizat cu aparatul de fotografiat. Am urcat pe şosea 
şi, trecând pe lângă fântână, m-am oprit şi i-am spus despre 

vizita la bunicul. 

- Îţi aminteşti când am... 

- Prins libelulele alea? Da, spuse William. Ce pereche de 
ticăloşi mici eram. 

- Acum ştiu de ce ne pedepsea mama atât de sever. 

El ascultă explicaţia mea şi oftă. 

- Imi pare rău, zise. 

- Şi mie, am spus eu. Dar acum este prea târziu. 

işi încolăci un braţ în jurul umerilor mei şi mă strânse. Pentru 
o clipă eram din nou un băieţel şi el era fratele meu mai mare, 
care ne făcea mereu să intrăm în bucluc, şi din pricina căruia 
tata întreba mereu: 

- Ce năzbâtie aţi mai făcut? 

Am întins palma şi am prins începutul unei alte rafale de 
ploaie. 

- Ţi se udă aparatul. Hai să mergem înăuntru. 


Deşi lucram în aceeaşi clădire, îl vedeam rar pe William în 
cursul zilei. Imi propuse să ne facem un obicei din a merge să 
luăm prânzul împreună la restaurantul chinezesc aflat după colţ. 
El plătea întotdeauna, fără excepţie. 

- Eu câştig mai mult decât alunele cu care te plăteşte tata. Să 
n-aud comentarii. Şi eu am trecut prin acelaşi proces. 

lar eu comandam invariabil faimoasele clătite cu banane ale 
restaurantului. 

- Mănânci aceleaşi porcării în fiecare zi, se plânse William. 

De obicei, ne întâlneam la restaurant chiar înainte de prânz, 
ca să prindem o masă bună. Intr-o după-amiază, a întârziat şi am 
stat în restaurant, în timp ce mulțimile începeau să intre. Când a 
sosit, într-un final, l-am întrebat: 

- Ce te-a reţinut? 

Se aşeză şi am putut vedea că era entuziasmat dintr-o 
pricină. 

- Va trebui să găseşti o modalitate să-i spui bătrânului că m- 
am înscris în marină. 

Ştiam că William era încă nefericit în legătură cu întoarcerea 
lui din Londra, chiar dacă trecuse peste un an de atunci, şi 
încercasem să îi uşurez munca la birou, luând asupra mea 
sarcinile cele mai plictisitoare care îi erau alocate în mod normal 
lui. Cu toate acestea, am fost dezamăgit de veştile lui. Mi-ar fi 
fost dor de el dacă părăsea Penangul. 

- O să-i cadă faţa când o să audă! De ce eu? am întrebat. 

- Ei bine, pentru că tu eşti cel mai mic şi trebuie să asculţi de 
ordinele mele, şi... ăăă, de asemenea... ei bine, pentru că tu eşti 
slăbiciunea lui. 

- Nu sunt eu slăbiciunea lui. Onoarea asta îi revine lui Isabel, 
am răspuns. De fapt, de ce nu o întrebi? 

- Noi nu credem asta, zise William. 

Era clar că discutase deja cu Isabel. 

- Oricum, eu nu cred că se va urca pe pereți complet. Nu voi fi 
trimis în Londra. E vorba doar de marina de aici. Ştii... în 
Singapore. În cazul în care japonezii o iau razna şi ne atacă. Am 
spus că voi lucra aici un an şi asta am făcut. Deci, mi-am ţinut 
promisiunea. 

Făcu un gest cu mâna, arătând în jurul său, în restaurant, în 
ciuda podelelor slinoase, a ventilatoarelor de tavan cu marginile 
murdare şi a ospătarilor mitocani, tot aici se servea cea mai 
bună mâncare din oraş. 

- Nu ai observat? Aici au rămas doar bătrânii. Toţi tinerii au 
plecat să lupte în război. N 

- Ei bine, spune-i chiar tu. Iți sugerez să i-o spui verde în faţă 
şi să nu mai lungeşti vorba. Urăşte asta. 

- Cel puţin, fii acolo când îi spun. 

Deşi mă încerca deja un sentiment de pierdere, nu mi-am 
putut reţine un mic zâmbet ironic. Aveam în faţa mea un om 
destul de curajos ca să meargă în război, căruia totuşi îi era încă 
frică de tatăl său. Văzându-i privirea stăruitoare, am fost de 
acord cu cerința lui. 

- Pe bune? întrebă William. O s-o faci? 

- Da, da, am s-o fac. Hai acum să lăsăm baltă asta. Avem 
mult de lucru. 


În seara aceea, pe când îl priveam pe tata hrănindu-şi crapul, 
m-am gândit la viaţa lui, cât de singur trebuie să se fi simţit după 
ce i-au murit ambele soţii. M-am întrebat dacă o amantă, care ar 
putea să umple golul din patul lui, ar putea să-i umple şi golul din 
inimă. De dragul lui, speram să poată. De la conversaţia avută în 
bibliotecă, ştiam acum fără niciun dubiu că el o iubise pe mama 
şi că împreună îşi găsiseră, chiar şi pentru o clipă, propriul loc pe 
lume. 

l-am strigat lui William: 

- Cred că acum e un moment bun să-i spui. 

Am ieşit în faptul serii. Undeva în josul drumului, grădinarul 
familiei Hardwickes ardea frunzele pe care le greblase în timpul 
zilei şi mirosul împânzea lumina cu dulceaţă şi amărăciune. 
Pietrişul de pe potecă suna ca gheaţa sfărâmată în timp ce 
treceam de fântână şi de şirul de palmieri. M-am uitat la fântână 
şi am comparat-o din nou cu cea din grădina bunicului meu. 
Speram că măcar îi oferise mamei puţină consolare. 

M-am întors să privesc casa, alinat de prezenţa ei în spatele 
meu. Se înălța ca un strămoş protector. li puteam simţi atingerea 
fizică şi, la un nivel mai adânc, prietenia. 

M-am întrebat atunci dacă şi William o putea simţi, în timp ce 
îi făceam semn cu mâna tatei. 

O ceaţă de şofran învăluia copacii şi iarba, care, în lumina 
apusului, păreau pudraţi cu aur. Şirurile de crini aliniaţi pe şosea 
emanau un parfum blând. Tatăl meu aruncă firimiturile de pâine 
în heleşteu, îşi frecă mâinile una de alta şi spuse: 

- Ce năzbâtie aţi mai făcut? 

Aşa că William i-a spus, pe o voce bâlbâită, ce devenea tot 
mai încrezătoare, ca un firicel de apă transformat în pârâiaş, apoi 
în râu. Am privit faţa tatălui nostru, în vreme ce râul se vărsa în 
mare. Furia se preschimbă în tristeţe şi apoi în acceptare. El îşi 
scutură capul încet, dar William ştia că acum era în siguranţă. 

- Presupun că trebuie să facem cu toţii ce credem de cuviinţă, 
spuse el, punându-şi braţele în jurul nostru şi conducându-ne 
spre casă, caldă şi luminată pe dinăuntru, strălucind ca un felinar 
chinezesc de hârtie şi dintr-odată părând la fel de fragilă. 

După ce am intrat, el ne opri şi spuse: 

- Ce ziceţi de o petrecere? A trecut atâta timp de când nu am 
mai avut una. O să fie petrecerea de plecare a lui William. Ceva 
extravagant şi nebunesc, căci s-ar putea să nu mai trăim astfel 
de zile încă o dată. 

Ceva în vocea lui m-a făcut să simt că începuse să prevadă 
izbucnirea războiului şi în Malaezia, iar vechiul trai avea să 
dispară pentru totdeauna. 

- Creşteţi toţi atât de repede, continuă el, mutându-şi privirea 
de la mine la William şi apoi la Isabel, care venise să ne spună că 
cina e gata în curând. 

- Aşadar, cine vrea să mă ajute cu organizarea? 

- Eu vreau, am răspuns în acelaşi timp cu William, care se uita 
la mine, arătându-mă cu degetul: 

- El vrea. 

Am văzut zâmbetul de plăcere al tatălui nostru, pentru că 
făceam, în sfârşit, parte din familie. 


Îl vedeam din ce în ce mai rar pe Endo-san, care părea să 
călătorească tot mai mult. Ori de câte ori se întorcea adăuga 
elemente complicate în programul meu de antrenament, dar, în 
curând fu plecat prea mult, aşa că a aranjat să mă antrenez la 
consulatul japonez cu garda personală a consulului. 

Consulatul era la ceva distanţă de casă, în suburbia liniştită 
din Jesselton Heights, aflat în vecinătatea Clubului de Curse de 
Cai din Penang. Am mers cu bicicleta până acolo şi, după ce 
gardienii mi-au făcut semn cu mâna să intru, mi-am luat toate 
precauţiile ca să nu mă întâlnesc cu Hiroshi. Mi-am parcat 
bicicleta în spatele unui pâlc de mango. Dojo era într-o clădire 
separată, departe de consulat şi aproape de bucătărie. Pe 
măsură ce mă apropiam, mirosul mâncării îmi trezea foamea, 
însă odată intrat în dojo, apetitul meu fu înăbuşit la vederea 
partenerilor de antrenament. 

Păreau duri şi îndârijiţi, şi curând am descoperit că erau o 
bandă de tipi brutali. Din prima zi, din momentul în care le-am 
făcut plecăciunea, am îndurat o groază de pedepse. Am fost 
nevoit să-mi schimb stilul şi să recurg la lupta cu capul, să 
ţintesc la punctele lor de presiune, aşa cum îmi arătase Kon, în 
loc să lovesc cu pumnul în piept sau în faţă. Astfel, am ajuns 
aproape pe picior de egalitate cu ei, deşi câţiva, veniţi din insula 
Okinawa, erau letali la karate - metoda mâinii goale. Când 
Okinawa a fost subjugată de Japonia în urmă cu câteva secole, 
conducătorilor japonezi le-a fost interzisă folosirea armelor, iar 
ţăranii au recurs la un antrenament ce folosea uneltele 
tradiţionale din ferme, ca îmblăciul pentru orez şi secera. 
Principalele lor arme erau propriile lor mâini, tari şi bătătorite de 
la anii de antrenament. Nu era de glumă cu mâinile acelea, mai 
ales dacă erai lovit de una dintre ele. M-am prăbuşit pe podeaua 
din lemn când principalul meu partener disponibil mă lăsase fără 
apărare şi îşi înfipsese pumnul în coastele mele. Pentru câteva 
secunde, am zăcut ameţit, cu pieptul arzând, în timp ce durerea 
se împrăştia prin mine ca nişte substanţe toxice. Ştiam că 
trebuie să mă ridic. In capul meu, l-am auzit pe Endo-san 
spunând: „Nu-ţi poţi permite luxul de a sta întins pe podea”. 

Goro râse. 

- Un chinez. Ba mai rău, o corcitură! 

Spuse asta şi plecă să se antreneze cu prietenii săi. M-am pus 
pe picioare şi m-am aşezat pe una dintre bănci. M-am aplecat şi 
am încercat să-mi stăpânesc ameţeala, ca să nu mă fac sau să-l 
fac pe Endo-san de râs. Goro făcea parte din corpul consular, 
deşi eram nesigur de adevărata lui poziţie. Avea puţin peste 
treizeci de ani şi o anumită asprime imprimată pe faţă, care îmi 
displăcea şi în care nu aveam încredere. Era cu adevărat 
pasionat de karate şi privea cu un aer de superioritate oricare 
altă formă de luptă. 

Pe insulă, mai târziu în seara aceea, Endo-san îmi frecţionă 
pieptul cu ulei de camfor. 

- Vei întâlni tot felul de oameni. Unii sunt buni; alţii îi vor 
semăna lui Goro-san. Trebuie să fii pregătit. 

Nu am mai întrebat pentru ce trebuia să fiu pregătit: 
presupun că înăuntrul fiinţei mele ştiam deja răspunsul. 

L-am urmărit cu privirea cum se mişca de colo-colo, 
pregătindu-ne masa de seară. M-am gândit la ziua aceea în care 
el apăruse parcă din mare şi viaţa mea se schimbase complet. 
Ne apropiaserăm în perioada aceea, ne obişnuiserăm cu o rutină 
confortabilă, deşi eram încă extrem de precauţi să nu fim văzuţi 
împreună în public. Sentimentele de ură împotriva Japoniei erau 
tot mai înverşunate, alineate încontinuu de către campania 
„Ajutaţi China”. Cu toate acestea, apăreau întotdeauna ocazii 
sociale şi comerciale care ne aduceau împreună. Atunci purtam 
conversații politicoase, ce erau încărcate cu referinţe mascate la 
viaţa noastră. Ne-am dezvoltat propriul limbaj, până în punctul în 
care puteam vorbi, în aparenţă, despre pretenţiile docherilor, 
când de fapt vorbeam despre o lecţie din noaptea precedentă. 

Incărunţise mai tare şi arăta obosit. Mă gândeam la serile pe 
care le petrecusem cu el şi la lucrurile despre care vorbiserăm. El 
îmi deschisese mintea şi o făcuse sclipitoare. l-am mulţumit 
pentru alifie. 

- Imi place mirosul acesta, i-am spus. 

- Să nu te obişnuieşti cu el, îmi zise. 

Duse sticla şi se întoarse să stea cu mine lângă cuptor. 

- Ce s-a întâmplat? 

Am vrut să-l întreb despre prezenţa masivă a militarilor la 
consulat. Lucrul acesta îmi încolţi în minte înaintea tuturor 
celorlalte care mă îngrijorau. Cumpărătorii aceia de cauciuc pe 
care îi întâlnisem în Kampong Pangkor - în ce erau implicaţi în 
realitate? Mi-am amintit de întrebările pe care Endo-san mi le 

adresase adesea şi mi-am imaginat cutiile lui cu fotografii. Eram 
curios să ştiu despre călătoriile sale frecvente prin ţară. Ce făcea 
cu adevărat? 

Dar cum să-l întreb? Şi - ceea ce mă făcea şi mai temător - 
care ar fi fost răspunsurile şi efectul lor asupra relaţiei noastre? 

El repetă întrebarea, iar eu am ştiut că întrebările şi îndoielile 
mele nu vor fi niciodată rostite. Poate că am ştiut, chiar şi atunci, 
dar am ales să ignor, să resping. Atât de puternic era legământul 
dintre noi, încât nu voiam şi nu aveam nevoie de nicio explicaţie 
pentru a-l accepta, îl iubeam deja, chiar şi atunci, deşi nu îmi 
dădeam seama de asta, pentru că nu mai iubisem niciodată 
înainte. 

- lţi aminteşti că mi-ai spus cât de frumoasă e marea, prima 
dată când te-am văzut? l-am întrebat eu cu blândeţe. 

Prin uşile shoji puteam vedea o fărâmă din cerul şuierând, 
printr-o deschizătură în coroanele copacilor. Era plin de stele. 
Departe, valurile înspumate se întreceau de-a lungul nisipului, 
fâsâind în timp ce se topeau în plajă. 

El zâmbi, dar vocea lui era stinsă. 

- Îmi amintesc. Ţi-am văzut ochii cum s-au îmblânzit. Parcă 
vedeam o piatră transformată în miere. 

Gândurile pluteau pe lângă noi ca nişte fluturi ameţiţi: cum 
voi avea grijă de el, cum îi voi pregăti mâncarea, cum îmi voi 
petrece restul vieţii învățând sub aripa lui; gânduri ce rămâneau 
întotdeauna gânduri, fără să poată deveni realitate din moment 
ce doar recunoaşterea lor în public era o acţiune riscantă. Atâtea 
lucruri pe care majoritatea oamenilor le consideră drepturi 
înnăscute. 

- La ce te gândeşti? mă întrebă el, căscând. 

lar eu am răspuns, fără nici cea mai mică urmă de tristeţe 
faţă de rosturile acestei lumi: 

- La fluturi, 

Frecventam din ce în ce mai des casa lui Kon. Nu fusesem 
niciodată apropiat de alţi băieţi de la şcoală şi numai în cazul lui 
Kon am luat în considerare, pentru prima oară în viaţă, 
posibilitatea unei astfel de prietenii. 

Am învăţat multe de la Kon. Ne petreceam serile învăţându-ne 
tehnicile şi încercând altele noi. Am descoperit că stilul de 
aikijutsul al lui Tanaka-san era mult mai blând decât cel al lui 
Endo-san, mişcările mult mai circulare decât cele pe care le 
învăţasem. Kon, în schimb, considera că mişcările mele aproape 
liniare erau eficiente şi rapide, aşa că am găsit un echilibru, o 
armonie între cerc şi linie. l-am povestit despre antrenamentele 
mele de la consulat, la care el a spus: 

- Asta nu e nimic. Ar trebui să încerci meciurile ilegale ce au 
loc în fiecare lună. 

- Ce sunt astea? 

- Triadele conduc un meci o dată la două săptămâni, într-unul 
din depozitele din port. Oricine poate intra în schimbul unei taxe. 
Nu există reguli, nici altfel de restricţii. Poţi avea optsprezece 
ani, poţi fi mai tânăr sau mai bătrân de-atât, băiat sau fată, nu 
contează. 

- Ai luptat vreodată acolo? 

- Da, o dată. Când a aflat, Tanaka-sensei a fost foarte furios şi 
m-a ameninţat chiar că nu va mai fi învățătorul meu. Am încetat 
imediat să mă mai duc şi, la insistenţele lui, am dat banii pe care 
îi câştigasem la un templu. 

- Facem atât de mult ca să fim pe placul învăţătorilor noştri, 
am spus, şi am putut vedea că el înţelegea. 

Ne-am uscat trupurile şi ne-am schimbat de treningurile gi, 
care erau ude de transpiraţie. Intrebarea îmi ieşi pe gură înainte 
să o pot reconsidera ori reformula: 

- Ai ucis vreodată pe cineva? 

Îşi împături cu grijă hainele într-un mănunchi elegant, 
netezindu-le ferm cu palma. 

- Nu, îmi răspunse. Ca să-mi pui întrebarea asta, tu trebuie să 
fi ucis. 

- Nu, însă am rănit un om. 

Admiterea acestui fapt sosi rapid, înainte de a-l putea retrage 

şi ascunde undeva, în adâncul meu. l-am spus ce se întâmplase, 
de paşii pe care îi făcusem ca să mă protejez pe mine şi pe tatăl 
meu. 

- Mi-e teamă că acum toate aceste lucruri mi se vor părea 
mai uşoare. 

- Nu trebuia să faci asta. Membrii Partidului Comunist sunt 
cruzi. Mai bine l-ai preveni pe tatăl tău să fie atent. 

- Crezi că se vor răzbuna? 

Scutură din cap în semn că nu avea niciun răspuns, dar m-am 
simţit mai bine după ce am vorbit cu el. 

- Vino la petrecere, i-am spus. Adu-i pe tatăl tău şi pe Tanaka- 
san. 

- Vom veni, îmi promise el. Dar urmează-mă acum. Vreau să- 
ţi arăt ceva. 

Am văzut privirea entuziasmată de pe faţa lui şi l-am urmat în 
josul spiralei de scări din fier forjat, până în curte, trimițând 
porumbeii să zboare până la streşini. Ne-am dus afară în garajul 
din spatele casei. El deschise uşile şi lumina învălui maşina 
argintie ascunsă înăuntru. 

- Nu pot să cred, am spus, privind uimit la automobilul MG. 
Este a tatălui tău? N 

- Nu. A mea. Un cadou de ziua mea. |ţi place? 

- Puştan norocos ce eşti! am zis. 

Am atins metalul cald şi lucios al caroseriei. El îi plie copertina 
şi sări înăuntru. Porni motorul şi pereţii garajului părură dintr- 
odată prea şubrezi, de parcă nu erau capabili să reziste acelui 
zgomot încet şi continuu. 

- Vrei să facem o tură? 

Am pornit încet pe străzile din Georgetown, conştienţi de 
faptul că eram în centrul atenţiei şi bucurându-ne de asta. Odată 
ajunşi pe drumul de coastă, el apăsă pe acceleraţie, şi ne-am 
avântat pe curbele înguste, fără să micşorăm aproape deloc 
viteza. Peretele dur al stâncilor gonea pe o parte, iar pe cealaltă 
hăul înfricoşător ce se căsca îl ţinea în alertă. Un autobuz 
municipal a trecut din sens opus, în timp ce Kon ajunse din urmă 
un camion al armatei şi de-abia am reuşit să ne înghesuim înapoi 
pe partea noastră, aproape zgâriind suprafaţa stâncii. Trupele 
din camion ne-au încurajat, iar eu m-am întors şi le-am salutat. l- 
am lăsat în urmă şi ne-am continuat drumul, în lumina pestriță a 
soarelui ce aştepta deasupra crengilor împletite. 

Drumul era foarte umbrit şi uneori părea că ne deplasăm într- 

un tunel răcoros şi umed, ce mirosea a pământ şi a frunze 
putrede. Prin frunziş, marea lucea albastră în căldura soarelui, iar 
nişte bărci micuţe cu pânze de la Clubul de înot Penang păreau 
nişte piuneze colorate pe o fâşie lucioasă de postav. 

Kon conducea bine şi MG-ul mânca şoseaua, lipicios ca o 
omidă pe ramură. Am mers până s-a sfârşit drumul, pe lângă 
plajele din Tanjung Bungah şi Batu Ferringhi - că de-abia am 
văzut Istana înainte să se micşoreze şi să dispară în urma 
noastră. El întoarse pe un drum desfundat spre Golful Luminii 
Reflectate, în vârful nord-estic al insulei, speriind găinile dintr-un 
sat malaez. Merse mai departe, până ce cauciucurile începuseră 
să se scufunde în nisip, apoi se opri. Am respirat zgomotos. 

- A fost... 

Am clătinat din cap şi am râs. 

Am ieşit din maşină şi am stat pe plajă, privind valurile verzi, 
strălucitoare, simțind cum adrenalina ce ne pusese sângele în 
mişcare se evapora. Bărci pescăreşti erau aşezate în nisip şi am 
auzit ţipetele cormoranilor legaţi de bărci. Pescarii le puneau 
adesea lese ca să prindă peşte, suplimentându-şi astfel recoltele 
din năvoade. 

Chipul lui Kon era voios, tânăr şi atât de plin de viaţă. Acum, 
când sunt bătrân şi trecut prin toate lucrurile care ni s-au 
întâmplat, aşa mi-l aduc aminte, în ziua aceea când am încălcat 
toate regulile de trafic, când am stat la capătul lumii, privind 
marea, unde Strâmtoarea Malacca întâlnea Oceanul Indian. 

- Ştii despre tatăl meu, bineînţeles, spuse Kon, fără niciun 
preambul. 

Mă întrebam ce voia să spună şi, neştiind, am decis să spun 
adevărul. 

- Am auzit - ei bine - zvonuri şi poveşti. 

- Ai auzit de triade? 

- Unchiul Lim mi-a spus despre ele. Dar aş vrea să aud de la 
tine. 

Inspiră adânc, apoi spuse: 

- Triadele sunt un produs ciudat al istoriei. Numele lor provine 
de la folosirea unei diagrame triunghiulare semnificând relaţia 
dintre Rai, Pământ şi Om. Iniţial, au fost create pentru a opune 
rezistenţă conducerii Chinei de către mongoli. Sunt foarte 
influențate de budism - de fapt, majoritatea membrilor fondatori 
au fost călugări budişti. Dar aceste detalii s-au pierdut în timp. 
Tatăl meu este de părere că triadele, aşa cum le ştim noi, s-au 

format la începutul dinastiei Ching. Când neamul Manchu a 
cucerit China în secolul al XVII-lea, a încercat să elimine toate 
formele de rezistenţă... 

Kon îmi spuse că, în decursul secolelor, un element cu tentă 
criminală pătrunsese în structura triadelor. Migrarea în masă a 
chinezilor a ajutat la răspândirea influenţei şi puterii lor dincolo 
de China. Membrii triadei comunicau între ei şi recunoşteau alţi 
membri din public prin semne elaborate cu mâna. 

Se opri, iar eu m-am străduit să înţeleg ce îmi spusese. Suna 
ciudat, ca un soi de frăţie secretă, ca francmasonii despre care 
tatăl meu glumea adesea că îl aveau pe domnul Scott ca 
membru. 

Britanicii proscriseseră toate formele de societăţi secrete ca 
un mod de a subjuga triadele. Era inutil, bineînţeles. Triadele 
erau o lege în sine; nimeni nu le putea controla, cu excepţia 
Capetelor de Dragon, liderii societăţilor. 

- Tatăl tău este un Cap de Dragon? l-am întrebat pe Kon, 
traversând graniţa prieteniei. 

Dar Kon era deja de cealaltă parte a ei, aşteptându-mă. 

- El este capul Societăţii Drapelul Roşu. 

Ştiam că auzisem numele acesta înainte şi nu numai de la 
unchiul Lim. Am scotocit prin memorie şi mi-am amintit că 
ziarele scriseseră, la un moment dat, o poveste detaliată despre 
violenţa şi tulburările create de societăţile războinice pentru a-şi 
extinde teritoriile. Societatea Drapelul Roşu îşi făcuse un 
adevărat renume, fiind un grup bine organizat şi nemilos. Işi 
avea rădăcinile în provincia Hokkien, din China, de unde au venit 
atât de mulţi chinezi din Penang. Se spunea că este una dintre 
cele mai puternice societăţi. 

- Când tata se va retrage, voi fi noul Cap de Dragon. Sper că 
asta nu va afecta prietenia noastră, spuse Kon, şi am sesizat 
cum încerca să-şi ascundă îngrijorarea că nu-i voi mai fi prieten. 

Mişcat, am spus ca să-l asigur: 

- Nu o va afecta, ai cuvântul meu. 

El păru uşurat, dar apoi îşi ascunse repede emoţiile şi am 
văzut imediat cât era de izolat, cum reputaţia tatălui său îl 
făcuse să aibă foarte puţini prieteni. Ca şi mine, hotărâse că se 
simţea cel mai bine de unul singur. M-am văzut pe mine în el, în 
special în tăria din noi, care fusese rezultatul deciziei noastre de 
a merge singuri înainte, ferindu-ne astfel să fim răniţi. 

- Lasă-mă să-ţi arăt ceva, spuse el. 

Îşi îmbină degetele de la ambele mâini într-un model, cu 
degetele mari în faţă şi degetele mici arătând în jos. 

- Acesta este semnul care te va conduce spre tatăl meu. Piaţa 
din Pulau Tikus este controlată de noi şi oricui i-l vei arăta va 
trebui să se supună. 

Am exersat semnul. 

- De ce îmi spui asta? 

- Dacă ai vreodată nevoie de ajutor, fă acest semn şi vei fi 
sprijinit. 

- Nu cred că voi avea nevoie, am zis. 

Am ştiut că, prin propunerea lui, un jurământ nerostit de 
prietenie şi chiar de frăţie fusese făcut între noi. Nu trebuia să fie 
rostit cu glas tare, iar asta îl făcea şi mai puternic. 

- Vino, spuse el. Hai să mergem în oraş să luăm cina. Prinde, 
zise el aruncându-mi cheile. E rândul tău. 


După lăsarea întunericului, Georgetown era o lume diferită şi 
locul în care mă duse Kon era ceva ce nu mai întâlnisem 
niciodată pe timp de noapte. Am parcat maşina şi am mers pe 
strada Bishop. Coridoarele late de un metru şi jumătate din 
exteriorul magazinelor erau pline cu vânzători ambulanți ce 
găteau sub lumina felinarelor de vânt. Fusesem avertizat să nu 
merg noaptea în această zonă a oraşului, dar alături de Kon mă 
simţeam în siguranţă. 

- Ah, Tigrule Alb, tu ne onorezi noaptea. 

Vânzătorul de fiertură de ovăz îl salută vesel, întrebându-l de 
tatăl său. Şterse masa uleioasă cu un prosop de faţă atârnat de 
umărul lui cărnos şi ne-am aşezat pe băncile de lemn de-a lungul 
coridorului. Un bărbat gras, într-un maiou, înmuia fâşii de cocă 
într-un cazan cu ulei încins şi, când acestea deveneau maro-aurii, 
le lua cu o pereche de bețe lungi de zece centimetri. Acest yew- 
char-kway era înmuiat în fiertura noastră de peşte, care apoi era 
garnisită cu arpagic, cepe de primăvară, câteva picături de ulei 
de susan şi felii de ghimbir. 

- De ce te-a numit aşa? am întrebat eu. 

Kon ridică din umeri şi arătă spre cămaşa lui. 

- Poate pentru că îmi place să mă îmbrac în alb. 

- Dar Tigru? 

El păru iritat de întrebarea mea, iar eu mi-am ridicat palmele. 

- Pot ghici. Nu-mi doresc să ştiu. 

- Mănâncă, spuse el. 

- De ce zâmbeşte femeia aceea la noi? l-am întrebat eu. 

O chinezoaică tânără într-un cheongsam roşu îşi flutură 
şerveţelul să-mi atragă atenţia. Stătea în cadrul unei uşi, iar 
lumina din spatele ei o făcea să pară mai bătrână. 

Kon se întoarse să se uite. 

- E o prostituată care te vrea în patul ei. 

- Oh, am crezut că e doar o veche prietenă de-a ta. 

Veni mâncarea şi am servit din ea înfometați. Yew-char-kway 
era crocant şi aburind şi avea un gust minunat de la fiertură. 

- O să mai iau un bol de fiertură, i-am strigat eu vânzătorului. 

Tocmai atunci au venit şi nişte conducători de ricşe pe trei roţi 
şi le-au parcat lângă drum, apoi s-au aşezat lângă noi şi brusc 
atmosfera deveni zgomotoasă şi plină de înjurăturile lor 
prietenoase. 

- Ar trebui să stai aşezat ca ei, spuse Kon. 

- Ce? Cum? 

l-am studiat pe bărbaţi, observând că, în timp ce îşi îndopau 
gurile cu mâncare, sprijineau un picior de banca unde şedeau şi 
ţineau un genunchi peste masă, de ziceai că era vârful unui deal. 

- Poate la următorul bal al consilierului guvernamental, am 
spus eu. 

In momentul în care ne-am ridicat de la masă, un val de 
agitaţie se stârni dinspre bordel. O voce groasă de bărbat se 
ridică deasupra zgomotului de la mese. 

- leşiţi! Afară! 

Uşile batante fură trântite de perete şi un englez de vârstă 
medie dădu buzna într-un coridor şi se ciocni de un stâlp. Se 
învârti ameţit când un chinez tânăr ieşi şi îi trase un picior în cap. 

- Ajunge! spuse Kon şi împiedică o nouă lovitură. 

Chinezul îi împinse mâna şi îşi încleştă pumnii, dar apoi îl 
recunoscu pe Kon. 

- Stăpâne Kon, îmi cer iertare. Dar acest ang-more o pacoste. 

- Lasă-l pe mâna mea, spuse Kon. 

Bărbatul se supuse fără să scoată un cuvânt şi se întoarse 
înăuntru. Conducătorii de ricşe din jurul nostru se întoarseră la 
mâncarea lor. 

Kon îl conduse pe englezul beat la masa noastră şi îi dădu o 
ceaşcă de ceai. 

- Te simţi bine? 

- Da, da. Fete frumoase... Oh da, o să ne simţim bine... 
mormăi bărbatul. 

Kon îi turnă ceaiul pe gât şi, după un timp, acesta păru să se 
trezească din beţie. 

- Cred că m-ai salvat acolo. Dar cine naiba sunteţi voi? 

- Doi prieteni care au ieşit să ia cina, am spus eu. 

- Puteţi să mă duceţi înapoi la hotel? 

Am strigat după nota de plată şi englezul m-a măsurat din 
priviri. 


În maşină ne-a spus că îl cheamă Martin Edgecumbe. 

- Ce făceai în partea aceea a oraşului? l-am întrebat. 

- Pentru un european, vorbeşti bine dialectul local, spuse el, 
ignorându-mi întrebarea. 

- Mama mea a fost chinezoaică, am zis eu. 

l-am spus cum mă numesc, iar el îşi îngustă ochii. 

- Fiul lui Noel Hutton? 

- Corect. 

- Şi tu? se uită el la Kon, care se recomandă. 

- O să ne spui al cui fiu este el? am întrebat cu o notă de 
sarcasm. 

- Fiul lui Towkay Yeap, spuse Edgecumbe. 

- Cred că este rândul nostru să te întrebăm - cine naiba eşti 
tu? 

- Du-mă la E&O, spuse Edgecumbe, ignorându-mă încă o 
dată. 

În ton cu măreţia legendarului hotel Estic & Oriental, Balwant 
Singh, portarul Sikh, păru netulburat de apariţia noastră, 
sprijinindu-l pe Edgecumbe, care avea nasul însângerat, până 
sus în camera lui. 

Kon sparse nişte gheaţă, o înfăşură într-un prosop şi i-o oferi 
lui Edgecumbe. Camera era luxoasă şi un balcon dădea înspre 
piscină şi marea de dedesubt. Vântul de noapte bătea dinspre 
mal spre mare, printre frunzele cocotierilor. Valurile înspumate 
străluceau albe acolo unde se învecinau cu plaja şi cu marea, 
pline şi rotunde, părând atât de aproape şi de puternice. 

- Ce alte limbi vorbeşti? întrebă Edgecumbe, în timp ce-şi 
tampona nasul cu gheaţa împachetată. 

Kon dădu din cap la astfel de încercări timide, apucă gheaţa şi 
o apăsă cu forţă în nasul lui Edgecumbe. El ţipă îndurerat. 

- La naiba! Dă-mi drumul! 

- Nu te mai zbate; asta o să oprească sângerarea. 

M-am întors ca să nu se simtă jenat, înăbuşindu-mi râsul. El 

îmi adresă din nou întrebarea şi i-am spus: 

- Vorbesc hokkien, engleză, malaeză, ceva cantoneză, dar 
niciunul dintre dialectele indiene. Prietenul meu de faţă vorbeşte 
toate aceste limbi, plus mandarina. 

- Şi amândoi vorbim şi scriem în japoneză, adăugă Kon. 

M-am întrebat cum de omisesem asta. Poate că, în adâncul 
meu, am simţit că era mai degrabă o informaţie ruşinoasă, pe 
care nu era înţelept să o dezvălui. Şi mai ştiam că devenisem 
atât de apropiat de Endo-san, încât nu mai conştientizam 
naționalitatea lui, iar în conversațiile noastre nu realizam dacă 
vorbeam japoneza sau engleza, sau un amestec de amândouă, ci 
doar că vorbeam şi că ne înţelegeam unul pe celălalt atât de 
bine. Auzindu-l pe Kon afirmând că eram fluent în japoneză, suna 
surprinzător chiar şi pentru mine. 

- Asta e neobişnuit, spuse Edgecumbe. Atunci poate că soarta 
a hotărât să ne întâlnim în noaptea aceasta. 

Kon şi cu mine ne-am privit unul pe altul, întrebându-ne ce 
voia bărbatul să spună. 

- Nu cred că aţi auzit de Forţa 136, continuă Edgecumbe, aşa 
că lăsaţi-mă să vă spun despre ce e vorba. Trebuie să vă 
avertizez că totul este secret şi, odată ce părăsiţi camera 
aceasta, nu aveţi voie să discutaţi despre asta cu nimeni. E clar? 

Eu am vrut să părăsesc încăperea. Nu voiam să aflu ce avea 
să ne spună, dar Kon răspunse: 

- Da, înţelegem. 

- Este o unitate creată de armata britanică. Suntem conştienţi 
că e posibil ca japonezii să intenţioneze invadarea Malaeziei, deşi 
Biroul de Externe nu crede că este probabil. Cu toate astea, nu 
am stat degeaba. Am început să recrutăm oameni selectaţi 
pentru a forma grupări „de rezervă” care să lupte cu japonezii, 
dacă aceştia ne vor declara război. 

- O campanie de rezistenţă organizată, am spus eu, văzând 
imaginea cu o imediată claritate, minunându-mă de îndrăzneala 
planului şi având, în acelaşi timp, un sentiment de trădare. 

Prin urmare, guvernul britanic suspecta deja că ar putea avea 
loc un atac şi că Malaezia se va prăbuşi. Cu toate astea, negau 
zilnic, spunând că forţa armată din Singapore va respinge orice 
încercare de acest fel. 

- Căutăm oameni care să vorbească malaeza, tamil, engleza 
şi oricare dintre dialectele chineze, continuă Edgecumbe. 

- Şi apoi, ce? întrebă Kon. 

Fascinaţia lui pentru plan m-a făcut să vreau să-l iau de lângă 
Edgecumbe. Vedeam acum că exista o mare diferenţă între Kon 
şi mine - el era un idealist, eu nu. Pentru mine, Edgecumbe nu 
era cu nimic diferit de mandurs, acei agenţi de recrutare din 
secolul al XVIII-lea, care au mers din sat în sat în India, momind 
cât mai mulţi oameni să-i trimită în Malaezia pe post de culi. 

- Grupurile vor fi plasate în junglă ca să se alieze cu sătenii şi 
cu triburile de acolo. Vor strânge informaţii despre duşman şi 
probabil că îi vor sabota pe japonezi, explică Edgecumbe. 

- Şi ţi-ar plăcea să ne recrutezi pe noi? întrebă Kon. 

- Cred că voi doi aţi fi perfecţi pentru asta. Aveţi avantajul 
lingvistic. Hristoase, vorbeşti chiar şi japoneza! Noi v-am oferi, 
ştiţi voi, un antrenament de luptă elementară, corp la corp, nimic 
prea complicat pentru doi tineri ca voi. Câteva instrucţiuni 
despre armele de foc şi un instructaj de bază pentru 
supraviețuirea în junglă. 

Nu-mi plăcea unde ducea conversaţia. M-am ridicat şi i-am zis 
lui Kon: 

- Am avut o zi lungă şi sunt epuizat. Ce-ar fi să mergem 
acasă? 

- Te vom înştiinţa, domnule Edgecumbe, spuse Kon, iar 
bărbatul şi-a scris numărul de telefon şi i l-a dat lui Kon. 

- Nu vă gândiţi prea mult. Nu avem mult timp la dispoziţie, 
spuse Edgecumbe, iar mie, în acea clipă, mi se păru foarte, 
foarte treaz. 

Pe drumul de întoarcere, Kon fu tăcut şi, când am ieşit din 
maşină la Istana, l-am întrebat: 

- Ce crezi despre tipul ăsta, Edgecumbe? 

Opri motorul. 

- Mi s-a părut destul de sincer. S-ar putea să iau în 
considerare oferta lui. Tu? 

- Sincer nu ştiu. Bineînţeles că nu pot discuta asta cu Endo- 
san. Va trebui să mă gândesc serios. 

Propunerea lui Edgecumbe îmi dădea bătăi de cap. Faptul că 
avea deja voluntari însemna că existau oameni cu judecată în 
Malaezia care erau de părere că războiul era foarte probabil. 

- Să mă anunţi, spuse Kon şi porni motorul. 

- Te voi anunţa. Să nu uiţi să vii la petrecere, am strigat eu în 
timp ce pleca. 

L-am văzut fluturându-mi o mână şi am aşteptat sub portic 
până ce luminile automobilului s-au stins în depărtare. 


Oricât de mult aş fi vrut, nu am avut ocazia de a vorbi din nou 
cu Kon despre Edgecumbe. Isabel şi cu mine am fost ocupați cu 
pregătirea petrecerii, iar când aveam o clipă liberă, mi se spunea 
mereu fie că nu e acasă, fie că e cu prietenul său, Ronald Cross. 

M-am lăsat distras de la contemplarea morbidă a viitorului. 
Am făcut excursii la companiile Cold Storage şi Whiteaway 
Laidlaw & Co., şi plini de veselie, aproape ca nişte maniaci, am 
cumpărat coşuri cu şampanie şi pâte de foie gras, telefonând la 
Robinson, în Singapore, să ne trimită căpşune australiene 
proaspete şi având grijă ca locuinţa noastră să fie curată şi 
fiecare suprafaţă ştearsă de praf. 

Din cauza cantităţii de muncă ce trebuia dusă la bun sfârşit, l- 
am întrebat pe unchiul Lim dacă lui Ming i-ar plăcea să dea o 
mână de ajutor pentru nişte bani în plus. Ea sosi în ziua 
următoare şi am fost bucuros să văd că şederea ei în sat îi 
ştersese de pe chip expresia îngrijorată şi teama. Era logodită cu 
un pescar şi părea fericită cu acea perspectivă. 

Isabel mi-a dat numele unei persoane pe care voia să o invite. 

- Pune-l pe listă, spuse ea, înmânându-mi o bucată de hârtie. 

- Peter MacAllister, am zis, privind-o. Cine este? De la clubul 

tău de vânătoare? 

- Nu e treaba ta. Scrie-l acolo şi gata. 

- Bine, dar ştii al naibii de bine că bătrânul nu va fi de acord 
cu niciun bărbat pe care îl aduci tu, am spus. Nu i-au plăcut 
niciodată prietenii tăi. 

- Peter nu este „niciun bărbat”, iar tata va fi de acord, spuse 
ea. 

- Aşadar, cine este Peter? 

- Este avocat în K.L., răspunse ea. Are patruzeci şi şapte de 
ani. 

- Oh, Doamne, am ridiculizat-o eu. În cazul ăsta, trebuie să-l 
pun pe listă. 


- Mă bucur cu adevărat că facem asta, spuse Isabel când am 
ieşit din Pritchards, de unde alesese faţa de masă. 

M-am învoit de la birou în dimineaţa aceea ca s-o ajut. 

- Da, a trecut mult timp de la ultima noastră petrecere, am 
fost eu de acord. 

- Şi eu am vrut să spun asta, zise, descriind cu mâna un cerc 
în aerul dintre noi. Să petrecem timpul împreună. 

- E plăcut, am spus. Cu toate acestea, am lucruri mai bune de 
făcut. 

l-am aruncat o privire dispreţuitoare şi plictisită, dar nu m-am 
putut preface mult şi am izbucnit amândoi în râs. 

Mai era o oră până la prânz şi am decis să bem ceva la hotelul 
Estic & Oriental. M-am uitat în jur când am intrat, întrebându-mă 
dacă Edgecumbe mai stătea acolo. Trecuse peste o săptămână 
de când îl lăsasem cu pachetul lui de gheaţă în mână. Imi 
doream foarte mult să discut oferta lui cu Isabel, dar 
avertismentul lui Edgecumbe fusese foarte clar. 

Ea a ales o masă pe verandă, lângă mare. jaluzelele din lemn 
fuseseră ridicate, iar briza şi soarele erau pe pielea noastră ca un 
balsam creat din vânt şi lumină. 

Hotelul E&O era deţinut de fraţii Sarkies, doi armeni care 
conduceau şi hotelul Raffles din Singapore. Se mânarea cu lista 
lui de oaspeţi, ce îi inclusese odată pe Noël Coward şi Somerset 
Maugham. N 

- El ne-a vizitat o dată, spuse Isabel. lţi aminteşti? 

- Cine? am întrebat eu, distras de meniu şi de gândurile 
legate de Edgecumbe. 

- Somerset Maugham, prostuțule. Nu erai atent. Tata a 

organizat o mică petrecere pentru el şi am fost atât de 
dezamăgită că nu a scris niciodată despre noi. Probabil că ne-a 
găsit prea plictisitori ca să ne descrie. Erai destul de mic pe 
atunci. 

- Sunt de acord. Suntem cea mai plictisitoare familie din oraş! 

Am privit un grup de copii înotând în mare sub privirile grijulii 
ale doicilor lor, care erau îmbrăcate în obişnuitele samfoo alb- 
negru şi care stăteau aşezate sub umbrele mari. Râsul fericit al 
copiilor era purtat de vânt şi mi-am dat seama că era molipsitor. 

- Ar trebui să arăţi mereu aşa, spuse Isabel. 

Mi-am întors privirea de la mare. 

- Cum ar trebui să arăt mereu? 

- Exact ca acum, spuse ea. Pari mult mai bucuros în ultima 
vreme. Nu ştiu cum să descriu, dar te simt ca o parte din noi. 

- Am fost întotdeauna o parte din voi, am răspuns eu, 
simţindu-mă deodată reticent. 

- Ba nu, ai menţinut o anumită distanţă. Presupun că ţi-a fost 
un pic greu după moartea mătuşii Lian, spuse ea, referindu-se la 
mama. 

Părinţii mei se căsătoriseră în anul 1922, când Isabel avea 
doar patru ani, iar mama avuse grijă de William şi de Isabel până 
la moartea ei, în 1930. Edward nu se ataşase niciodată de 
mama, dar Isabel îmi spusese odată că Yu Lian fusese mai mult 
decât o mamă pentru ea şi William decât îmi fusese mie, pentru 
că ei cel puţin au fost destul de mari încât să şi-o poată aminti. 

- Am numai frânturi de amintiri despre ea, am spus. 

Ea clătină din cap şi clipi. 

- Eu, n-am nici măcar frânturi de amintiri despre mama mea 
adevărată. Toate acele fotografii şi portrete îmi sunt la fel de 
străine cum îţi sunt şi ţie. Cred că asta e de preferat - cel puţin 
mie nu-mi poate fi dor de ceva ce nu-mi amintesc. 

Am sesizat fragilitatea neaşteptată din vocea ei şi m-am 
gândit un moment la ce îmi spusese. M-a zdruncinat sunetul 
acela atât de amar. Apoi, am văzut-o aşa cum era ea în realitate, 
derutată de propria ei mânie inexplicabilă, încercând să o înece 
jucând rolul de Isabel: cea care râde mereu, căutând următorul 
lucru palpitant de făcut, străduindu-se întotdeauna să fie în 
centrul atenţiei. 

Am dat din cap. 

- E la fel de dureros. Vom avea mereu un gol înăuntru, 
indiferent de forma pierderilor noastre, indiferent de golurile din 

memorie. 

Ea îşi învârti paharul cu vin între mâini, ca un olar care dă 
formă creaţiei sale. 

- Poate că ai dreptate. Memoria e un lucru viclean. Când am 
spus că nu am nicio amintire despre mama, am vrut să spun că 
nu-mi aduc aminte de ea aici - şi îşi atinse fruntea - şi totuşi... 
Mâinile ei se întoarseră să dea formă paharului. 

- Şi totuşi, o simţi aici, am spus eu, mâna mea odihnindu-se în 
locul de deasupra inimii. 

l-am oprit mâinile care se mişcau întruna şi le-am ţinut strâns, 
simțind duritatea paharului de vin dinăuntru, aflat pe punctul de 
a se sparge. 

- Asta nu e memorie, Isabel, i-am spus eu. Asta este iubire. 

Ea a clipit din nou şi şi-a dus un deget la ochi, ascunzându-şi 
lacrimile. In acele câteva momente, dezvăluisem mai multe 
despre noi decât o făcusem în ultimii ani. Oare era aceasta o 
parte din procesul de creştere - faptul că, în sfârşit, îi vedeam pe 
oamenii cei mai apropiaţi nouă într-o lumină diferită, mai clară? 

Ea privi în sus şi zise: 

- Lucrul ăsta a sunat foarte matur, spus de tine. 

Am ignorat încercarea ei frivolă. Se întinse în faţă şi spuse pe 
un ton mai scăzut: 

- Aşadar, perspicacitatea asta grozavă ai deprins-o de la 
învățătorul tău? 

- Presupun că tata ţi-a spus de el. 

- Philip, tu ai fost întotdeauna o fire secretoasă. William şi cu 
mine am cules firimituri de ici, colo. Cine este? 

Cu excepţia tatei, ţinusem relaţia mea cu Endo-san departe 
de familie. Ne trăiserăm întotdeauna propriile vieţi, aşa că era 
uşor să-mi ţin ascunse lecţiile obişnuite cu Endo-san, fără să 
atrag atenţia asupra lor. Ce descoperisem împreună cu Endo-san 
era preţios pentru mine şi ezitam să discut cu alţii, temându-mă 
că puterea şi puritatea acestui lucru s-ar fi risipit dacă aş fi 
procedat altfel. 

- El închiriază insula de la noi. A construit pe ea o cabană 
mică, i-am spus lui Isabel, rezumându-mă la faptele brute. 

- Ştii că este periculos să fii prieten cu japonoii, spuse ea. 

Eram enervat că atmosfera dintre noi se schimbase. 

Era evident că repeta opinia altcuiva, folosind probabil 
aceleaşi cuvinte. 

- Cine te-a învăţat să spui asta? Peter? am întrebat-o eu. 


208 


Ea avu cuviinţa să-şi coboare ochii şi roşi uşor. 

- Peter are relaţii bune şi a auzit tot soiul de lucruri, spuse ea. 

- Ce fel de lucruri? 

- Că japonoii vor ataca Malaezia. Că au deja spioni aici de ani 
de zile. În oraşele şi comunităţile mici de-a lungul coastei, situate 
lângă baze militare strategice. Sunt deghizați în comercianţi şi 
vânzători, cumpărători de cauciuc şi pescari. Sper doar că 
prietenul tău japonez nu este unul dintre ei. 

- Nu, sunt destul de sigur că „prietenul meu japonez” nu este 
„unul dintre ei”. Toate lucrurile acelea pe care le-ai auzit sunt 
nişte zvonuri. Se apropie vremea mesei. Comanzi ceva de 
mâncare sau nu? 


Eram în odăiţa mea de lucru când tata ieşi din biroul lui. 

- Cum decurg pregătirile pentru petrecere? 

- Tocmai voiam să completez numele invitaţilor. 

- Trimite o invitaţie domnului Endo şi una consulului japonez, 
spuse el. Am decis să invit şi nişte japonezi din Penang. 

Era un gest frumos din partea lui, dar l-am întrebat: 

- Crezi că e înţelept să facem asta? Invităm şi un număr 
considerabil de chinezi towkay. 

l-am dat o listă cu numele magnaţilor locali. Armata Imperială 
Japoneză asediase Cantonul cu o săptămână înainte şi până şi 
Ming era neobişnuit de tăcută, gândindu-se la mama ei, deşi 
Isabel încercase să o liniştească, spunându-i că mama ei era 
probabil în siguranţă, la ţară. Comunitatea de chinezi din Penang 
şi membrii campaniei „Ajutaţi China” au organizat un marş şi 
demonstraţii împotriva japonezilor din Malaezia, cerând ca 
aceştia să fie deportaţi. Consilierul guvernamental acceptase o 
petiție din partea Camerei de Comerţ chineze, prezidată de tatăl 
lui Kon, cu o cerinţă similară. Spre furia celor din Cameră, 
consilierul guvernamental refuzase să înainteze petiția 
guvernatorului din Singapore. Editorul ziarului local obținuse 
petiția şi îi publicase întregul conţinut, precum şi numele 
petiţionarilor. Camera era acum recunoscută public ca fiind 
ineficientă. Aceasta fusese o pierdere majoră de teren pentru 
chinezi. 

Tata a zâmbit într-un fel care nu mi-a plăcut deloc. 

- Ei sunt prietenii tăi, deci de tine va depinde să menţii pacea. 

Am pus invitaţiile jos, întrebându-mă cum voi face asta. 

- Oh, apropo, adăugă el, în timp ce intra în birou, nu uita să-i 

inviţi pe bunicul tău şi pe mătuşa Mei. 

Petrecerea era programată pentru ultima sâmbătă din 
octombrie 1941. 

Aşa cum prevăzuse tata, avea să fie una dintre cele mai 
grozave petreceri ale anului. A început bine, cu William sosind 
acasă de la pregătirea pentru marină, cu două zile înaintea 
evenimentului. Nu ne-a spus că vine şi a intrat în casă, apoi în 
sufragerie, în timp ce noi luam cina. Tata şi-a ridicat paharul în 
cinstea lui şi Isabel a scos un țipăt de fericire. 

William purta încă uniformă şi l-am făcut să se învârtă şi să 
ne-o arate. Am sesizat o scânteie de invidie în ochii lui Edward şi 
am văzut că şi tata observase. 

- Am fost repartizat la o navă de război în Singapore, spuse 
William. Nava Maiestăţii Sale, Printul de Wales, nu altceva, 
plumbul de undiţă al navei Bismarck şi mândria marinei. Ea va fi 
noua mea casă pentru următoarele câteva luni. 

Am făcut remarci ironice legate de părul lui tuns scurt şi faţa 
arsă de soare. 

- În plus, spuse el, uitându-se la mine, ne-am antrenat şi în 
lupta corp la corp - aş putea să mă iau oricând, frăţioare. 

Am făcut câteva glume răutăcioase pe seama lui şi Isabel 
spuse: 

- Oh, taci, William! 

- Aşadar, cum merg pregătirile pentru petrecerea mea? 

Am aruncat cu un colţ de pâine în el. Isabel a râs şi mi-a 
urmat exemplul, apoi ni s-au alăturat Edward şi tata, 
bombardându-l pe William cu chifle. 

- Cine a spus că petrecerea este pentru tine? am spus. 

- Atunci, presupun că mai bine mă întorc în Singapore, nu? 
Gata, gata cu chiflele, vă rog. Oricum, numai asta mâncăm. M- 
am săturat de ele. 

Se aşeză în locul lui obişnuit şi se puse pe înfulecat, 
acompaniat de comentariile noastre răutăcioase despre lipsa de 
maniere a marinarilor. Pe măsură ce noaptea înainta, ne-am 
împins farfuriile într-o parte şi, cu ajutorul vinului, însufleţirea, 
focul şi scânteia conversaţiei noastre au devenit mai calde şi mai 
intime. Am văzut o expresie de mulţumire aşternută pe chipul 
tatălui meu. Faţa i se destinse şi strălucirea albastră din ochii lui 
frumoşi îşi pierdu asprimea. M-am uitat la noi toţi, de la unul la 
altul, cum oglindeam, fiecare, sentimentele tatei. Am privit 
înăuntrul meu şi m-am bucurat să mă simt mulţumit şi fericit. 

Tata îmi aruncă o privire peste masă şi încuviinţă uşor. Ştiam 
amândoi că, după ani în care urmasem solitar numai drumul 
meu, acum mă întorsesem în sfârşit la familia mea. Era o 


întoarcere acasă pentru William. Şi era o întoarcere acasă pentru 
mine. 

Invitaţiile la petrecere au fost trimise tuturor oamenilor 
importanţi: clasa conducătoare britanică din Penang, care 
însemna consilierul guvernamental şi soţia lui, servitori civili de 
rang înalt şi ofiţeri de marină, câţiva dramaturgi şi muzicieni, 
editorii diverselor ziare şi oamenii care conduceau cu adevărat 
insula - magnați chinezi de marină, aristocrați malaezi şi Tuan 
Besars britanici. Apoi erau japonezii pe care îi invitasem eu. Era, 
pe bună dreptate, o întrunire de prieteni şi duşmani. 

Isabel era  neliniştită în timp ce verificam ultimele 
aranjamente din casă. Mâinile îi tremurau în timp ce lustruia 
paharele şi a trebuit să am eu grijă de ele. 

- Ce înseamnă asta? ie, multiplă campioană la Clubul de 
Vânătoare Penang, îţi tremură mâinile?! Cum ai putut să te apuci 
de aşa ceva? 

- Oh, taci! spuse ea. 

Am râs şi ea urcă scările, dar o invidiam că îşi găsise pe 
cineva care însemna atât de mult pentru ea, pe care îl putea 
prezenta tatălui nostru şi oamenilor de la petrecere. După- 
amiază am înotat, ca de obicei şi am verificat din nou toate 
aranjamentele, încercând să mă gândesc dacă omisesem ceva. 
Eram îngrijorat din cauza prezenţei lui Endo-san, întrebându-mă 
cum voi reacţiona. Fusesem nevoit să-l invit pe Shigeru Hiroshi şi 
eram sigur că el nu mă iertase niciodată că îl făcusem de râs la 
petrecerea lui Henry Cross. lar apoi era Kon, tatăl lui, Towkay 
Yeap, sensei-ul lui, Tanaka, bunicul şi mătuşa Mei. Pe măsură ce 
după-amiaza se apropia de sfârşit şi căldura zilei era înlocuită de 
răcoarea serii, am început să devin din ce în ce mai îngrijorat 
stând în piscină. Am hotărât că nu ajuta cu nimic dacă stăteam 
acolo. Dintr-odată, anxietăţile lui Isabel nu mai păreau aşa de 
amuzante. 


Era o seară frumoasă: văzduhul era o paletă mângâietoare de 
purpuriu, vânăt şi albastru-închis, intensificată de şiruri lungi de 
nori. Greierii îşi cântau unul altuia în copaci şi în iarbă, iar 
deasupra noastră stoluri de rândunici zburau spre casă, 
forfecându-şi fără efort cozile. Felinare chinezeşti erau aliniate 
de-a lungul copacilor de pe marginea drumului, părând un şirag 

de perle gigantice şi incandescente. Stăteam cu tata în vârful 
treptelor de la verandă, primind musafirii. Spre deosebire de 
majoritatea europenilor, el refuza să poarte smochingul standard 
alb; în schimb, se distingea în costumul negru; o şuviţă de păr îi 
gâdila sprânceana stângă. 

In grădină, se auzea cântecul orchestrei de opt instrumente, o 
selecţie din Irving Berlin. Intre strânsul mâinilor şi urările de bun- 
venit, vorbeam. 

- Ai făcut o treabă splendidă, remarcă el, fredonând în ritmul 
muzicii. 

- După ce am fost la atâtea petreceri, mă pricep, am răspuns. 

- Mama ta ar fi fost atât de mândră de tine, spuse, luându-mă 
prin surprindere. 

- Nu. Ar fi fost foarte mândră de noi doi, am zis. Mulţumesc 
pentru ziua aceea în bibliotecă, pentru cuvintele tale. 

- Sunt mândru de tine, spuse el grav şi îmi prinse mâna. 

Pentru prima dată în viaţă am simţit că eram fiecare o parte 
vie din celălalt. Şi ştiam, cu perspicacitatea dobândită din lecţiile 
lui Endo-san, că mă iubise tot timpul, din momentul în care mă 
născusem, chiar şi pe parcursul anilor în care mă îndepărtasem 
de el şi de familia mea. Acela a fost unul dintre cele mai mari 
cadouri pe care mi le făcuse Endo-san - abilitatea de a iubi şi de 
a înţelege că sunt iubit. 

Am scuturat într-o clipă lacrimile amenințătoare şi, în acel 
moment, la ora anunţată, maşina consulului japonez a oprit în 
faţa verandei. L-am recunoscut pe Goro la volan, dar el nu mă 
băgă în seamă. 

Consulul Shigeru Hiroshi părea să poarte acelaşi smoching pe 
care îl purtase la petrecerea lui Cross. Endo-san mi-l prezentase, 
dar ne-am prefăcut amândoi că ne întâlneam pentru prima dată, 
deşi ştiam că totul era teatru - menit să salveze aparențele. Am 
răspuns întrebărilor lui în japoneză, ştiind că îl voi impresiona pe 
tata. Apoi, Hiroshi reveni la o engleză perfectă. 

- Bună seara, domnule Hutton. 

- N'seara, domnule Hiroshi, replică tata. 

- Acesta este consilierul meu adjunct, domnul Hayato Endo. 

L-am văzut pe tata privindu-l pe Endo-san cu interes. 

- Ne-am cunoscut deja, spuse el. 

- Aşa e, răspunse Endo-san. 

l-am făcut o plecăciune. 

- Bună seara, sensei. 


213 


- Mă descurc singur, spuse tata. De ce nu-i conduci pe invitaţii 
noştri înăuntru? 

l-am condus prin casă, spre grădină. Hiroshi o luă înainte, 
lăsându-mă cu Endo-san. El arăta foarte bine, îmbrăcat în 
costumul lui gri-cărbune şi cu o cravată maro, care îi accentua 
argintiul din păr. Am luat două pahare de şampanie de la un 
ospătar în trecere. l-am aprins ţigara şi el suflă un inel de fum în 
noapte. 

Un ospătar indian trecu pe lângă noi; era ceva în înfăţişarea 
lui ce mă făcu să vreau să-l opresc, dar atunci Endo-san spuse: 

- Ce mai faci? Nu ar trebui să lipseşti de la antrenament mai 
des decât e nevoie. 

II informasem că avusesem nevoie de o săptămână liberă să 
mă pregătesc pentru petrecere. li dusesem dorul şi i-am spus 
asta. 

- Şi mie mi-a fost dor de tine. 

Tata se apropie de noi. Endo-san îi făcu o plecăciune şi tata îşi 
aplecă uşor capul. 

- Cum mai este insula? întrebă el. 

- Foarte liniştită, răspunse Endo-san, aruncându-mi o privire 
ironică. Sper că nu vă gândiţi deja să mi-o luaţi. 

- Nu, bineînţeles că nu. Am auzit că aţi călătorit mult. 

- Da, am încercat să vorbesc cu oficialii dumneavoastră de la 
guvern şi să-i conving că suntem inofensivi. Să mă întâlnesc cu 
directori de companii, să văd dacă am putea începe nişte afaceri 
împreună. Japonia este foarte dornică să investească în Malaezia. 

- Mi s-a comunicat dorinţa domnului Saotome de a discuta cu 
mine afaceri, spuse tata. Dar mi-e teamă că a fost dorinţa 
exprimată a bunicului meu ca Hutton & Sons să rămână 
întotdeauna în proprietatea familiei. Noi nu avem parteneri şi nu 
suntem de vânzare. i 

- Ah, da, principiile faimosului Graham Hutton. II voi înştiinţa 
pe Saotome-san. Cred că va fi destul de dezamăgit, răspunse 
Endo-san. 

- Japonia intenționează cumva să invadeze Malaezia? întrebă 
tata. 

Vocea lui trebuie să fi fost purtată în aer, pentru că mai multe 
capete s-au Întors să se uite la noi. 

- Nu ştiu. Asta îi revine guvernului să decidă. Eu sunt doar un 
servitor umil al țării mele, spuse Endo-san, şi am văzut principiile 
aikijutsu reflectate în răspunsul lui. 

Mi-am aşezat mâna blând pe braţul tatălui meu. El dădu din 
cap aprobator şi îmi zâmbi. 

- In noaptea asta, o să credem aşa cu toţii. 

Atenţia îi fu distrasă de un grup de oameni venind prin uşile 
deschise. 

- Văd că a sosit bunicul tău. Poate că ar trebui să vii cu mine 
să-l salutăm. 


Mă întrebasem adesea cum va reacţiona tata când îl va întâlni 
pe bunicul. Am privit cum cei doi bărbaţi, care îşi pricinuiseră 
atât de multă durere unul altuia şi femeii pe care o iubeau, se 
salutau acum cu multă politeţe. 

- Domnule Hutton, spuse bunicul. 

- Domnule Khoo, replică tata, la fel de blând, conştient că 
onorase şi fusese la rândul său onorat, invitându-l pe bunicul şi 
fiindu-i acceptată invitaţia. 

Nu avea să mai fie nicio scuză deschisă din partea bunicului şi 
tata acceptă asta acum, schimbându-şi tonul vocii, cum făcea de 
obicei în întrunirile de afaceri când lucrurile decurgeau cum voia 
el. 

- Sunt foarte bucuros că ai putut veni. 

- M-am gândit că a sosit timpul să-mi văd nepotul. 

- Da, era şi timpul, răspunse tata, aşezându-şi braţul în jurul 
meu. 

Abia atunci am realizat că dădea petrecerea asta şi pentru 
mine, sperând ca, prin mine, legăturile rupte să fie reîntregite. 

Cei doi bărbaţi s-au privit îndelung unul pe celălalt şi am ştiut 
că se gândeau amândoi la mama mea, fiecare cu amintirile lui 
preferate. 

Am făcut un pas înainte şi l-am luat pe bunicul de braţ. 

- Unde este mătuşa Mei? 

- A fost arestată, zise el. 

- Ce?! am spus şi eu, şi tata. 

- Oh, nu-i nimic, ridică el din umeri, aşa cum îl văzusem 
făcând de atâtea ori în Ipoh. Era într-o demonstraţie, protestând 
alături de oamenii din campania „Ajutaţi China” împotriva 
japonezilor. Poliţia le-a spus să plece, dar ei au înaintat oricum. 
M-am oferit să o eliberez, dar m-a refuzat. lţi transmite scuzele 
ei, apropo. Tinerii de azi, oftă el, uitând de faptul că mătuşa Mei 
trecuse demult de vârsta la care putea avea copii. 

Am plecat să văd ce făceau William şi Isabel, care mă 

puseseră să promit că le voi face cunoştinţă cu bunicul meu. l- 
am găsit în bucătărie, supraveghind servitorii. Isabel îl strigă pe 
Edward şi împreună m-au urmat afară, unde se afla bunicul. 

li intimida şi puteam înţelege de ce. Era îmbrăcat într-o robă 
mandarină gri deschis, care lucea la fiecare mişcare. Mânecile îi 
erau tivite cu argint, asortate cu sprâncenele pe care le lăsase să 
crească lungi, peste ochii lui reci şi scânteietori. Arăta dur şi solid 
în hainele acelea. 

Se lăsă o tăcere stânjenitoare, din moment ce niciunul dintre 
noi nu ştia prea bine ce să spună, odată încheiate prezentările. 
Bunicul meu păru a nu şti ce să gândească despre fraţii mei. 
Clipea repede, uşor încurcat, iar asta mi s-a părut în acelaşi timp 
surprinzător şi înduioşător. 

Isabel a salvat situaţia spunând: 

- Ne-a fost tuturor foarte dor de mătuşa Lian, de când a murit. 
A fost minunată cu noi şi întotdeauna m-am gândit la ea ca la 
mama mea. 

Bunicul a dat din cap în semn de aprobare. 

- Mă bucur că a însemnat atât de mult pentru voi. 

- Putem să-ţi spunem şi noi bunicule? întrebă Isabel. 

Bunicul păru surprins. 

- Nu puteţi, răspunse el. 

M-am simţit rănit şi Isabel rămase înmărmurită de teamă că îl 
insultase. Dar l-am judecat greşit pe bătrânul om. 

- Aş prefera să-mi spuneţi Ah Kong, folosind termenul pentru 
bunic din hokkien. 

Apoi zâmbi şi durerea mea se preschimbă în admiraţie şi 
afecţiune. Isabel şi William arătau uşuraţi. S-au scuzat şi s-au 
întors la bucătărie, iar eu l-am dus pe bunicul unde aşezasem 
mesele. 

Servitoarele făceau drumul bucătărie-afară, aducând farfurii 
cu mâncare. Hotărâserăm să servim o combinaţie de mâncăruri 
englezeşti şi malaeze, iar tata a ales preferatele lui: curry cu 
peşte indian, rendang de vită, orez cu cocos, curry Kapitan, 
assam laksa, kuay teow prăjit, rojak şi mee rebus. Angajasem 
câţiva vânzători ambulanți de pe străzile noastre, să-şi mute 
cărucioarele la Istana, şi aceştia găteau acum pe pajişte. Puteam 
simţi mirosul beţişoarelor vânzătorului satay, care frigea puiul şi 
vita la un grătar pe foc de cărbuni. De fiecare dată când le 
atingea cu o crenguţă de iarbă lămâioasă înmuiată în ulei de 
alune, flacăra se înălța, luminând copacii din jurul ei şi 

răspândind în aerul nopţii un nor de mirosuri ce-ţi lăsau gura 
apă. 

Bunicul luă un pahar de şampanie de la ospătar şi spuse: 

- Unde este profesorul tău japonez? Mi-ar plăcea să-l văd. 

L-am căutat pe Endo-san pe terasă şi l-am găsit lângă un grup 
de oameni de afaceri japonezi. El mă văzu şi se apropie. 

- Noi ne-am cunoscut deja. Nu-i aşa, domnule Endo? întrebă 
bunicul. i 

Endo-san încuviinţă. In momentul în care au dat mâna, am 
simțit că ceva s-a mişcat, ceva a ieşit din cadru, apoi s-a 
materializat din nou. M-am simţit de parcă eram ameţit, dar încă 
nu consumasem niciun pic de vin. 

- Tu eşti cel care îl instruieşte pe nepotul meu. 

- Da, răspunse Endo-san. Este nerăbdător să înveţe, ceea ce 
face lucrurile şi mai plăcute. E minunat că am găsit pe cineva ca 
el. In niciuna dintre călătoriile mele nu am găsit pe cineva cu 
abilităţile lui. Invaţă repede. 

- Aproape de parcă a fost instruit în altă viaţă, hm? 

Chipul lui Endo-san se lumină. 

- Credeţi în astfel de lucruri, domnule Khoo? 

- Da, cred. 

- Atunci înţelegeţi că anumite lucruri nu pot fi oprite, că 
trebuie lăsate să se întâmple, indiferent de consecinţe? 

- Ştiu că trebuie să-ţi urmezi drumul pe continentul timpului, 
spuse bunicul Khoo. 

O senzaţie de irealitate puse stăpânire pe mine în timp ce 
urmăream bizara lor conversaţie. Era ca şi cum aş fi ascultat doi 
călugări argumentând existenţa nimicului. Mi-am amintit ce îmi 
spusese Endo-san la Templul Şerpilor; cât de îndepărtat în spaţiu 
şi timp părea acum totul. 

- L-am antrenat şi l-am învăţat pe nepotul tău cum am ştiut 
mai bine, să înfrunte viaţa ce o are de trăit, spuse Endo-san. 

- Inţeleg. Dar, pe de altă parte, precum ştim amândoi, asta nu 
este niciodată îndeajuns, nu-i aşa? Sunt atâtea lucruri peste care 
nimeni nu poate fi învăţat să treacă. 

- Asta depinde de forţă şi curaj, precum şi de nivelul de 
disperare cu care se confruntă. 

Bunicului meu nu îi plăcu asta. 

- Nu e drept, domnule Endo. 

- Nu stă în puterea mâinilor mele, domnule Khoo, spuse Endo- 
san, şi în vocea lui am distins o amărăciune greu de îndurat. 

- Despre ce-aţi vorbit? l-am întrebat eu mai târziu, când Endo- 
san se alăturase unui alt grup de oameni. 

Bunicul părea distrat şi răspundea numai când îi atingeam 
uşor mâna. 

- Am vorbit despre soartă, spuse el, într-un sfârşit. Cum 
oamenii sunt prizonierii sorții. 

- Păreai să-l crezi. 

- Spune adevărul. Dar ceea ce face omul cu soarta lui este 
partea cu adevărat periculoasă. 

- Nu are sens ce spui, bunicule. 

- Ţi-a vorbit vreodată despre vieţile tale anterioare? 

- Da, o dată. 

- Şi? 

- Am încredere în el, am spus. 

- Dar ai îndoielile tale. A 

Nu îmi plăcea unde ducea conversaţia. Intr-o noapte atât de 
magnifică, nu aveam niciun chef să aud despre trecutul meu ori 
despre viitor. 

- Vino cu mine, am spus, şi l-am tras de mânecă. 

L-am condus la fântână. Luminile casei străluceau pe apa 
înspumată, conferindu-i culoarea şampaniei ce era servită în 
casă. El dădu ocol fântânii, aşa cum făcusem eu la casa lui din 
Ipoh. 

- Nu m-ai mințit, spuse el. Nu văd nicio diferență. 

- Aceea a fost camera ei, acolo sus. 

Am arătat spre cel de-al doilea etaj. 

- Putea să vadă fântâna de la fereastra ei. Şi să o audă clar. 

- Poţi să mă laşi puţin singur? întrebă el şi se aşeză pe 
marginea fântânii. 

- O să fii bine? 

El zâmbi, apoi spuse: 

- Du-te şi ajută-l pe tatăl tău. Vorbim mai târziu. 


Majoritatea invitaţilor soseau acum în grupuri, aşa că tata se 
arătă uşurat când mă văzu lângă el. 

- Consilierul guvernamental şi soţia lui; Monkey Hargreaves, 
editorul de ziar; şi iată-i pe Towkay Yeap şi fiul lui. Va fi o seară 
interesantă. 

Nu îl ascultam cu adevărat; cuvintele schimbate între Endo- 
san şi bunicul meu îmi alergau prin minte, încercând să se 

reunească şi să capete sens. Towkay Yeap şi Kon au coborât din 
maşină şi au urcat scările. Au dat mâna cu tatăl meu şi apoi Kon 
spuse: 

- Avem ceva urgent să vă spunem. 

Am văzut expresia de pe feţele lor şi i-am spus tatei: 

- Îi voi chema pe William şi Edward să primească musafirii. Ne 
întâlnim în bibliotecă. 


Tata stătea sprijinit de biroul de mahon din dreptul ferestrei 
când am intrat în bibliotecă şi am închis uşa după mine. 

- Ce s-a întâmplat? l-am întrebat pe Kon. 

- Am fost informaţi că în casa ta a fost plasată o bombă de 
către comunişti. 

- Unde, mai exact? Kon clătină din cap. 

- Tot ce ştim este că se răzbună pe forţa ce aţi folosit-o 
împotriva lor. Ei ştiu că aveţi mulţi invitaţi, că toţi cei pe care vor 
să-i vadă morţi sunt aici - consilierul guvernamental, 
personalităţi, presa. Vor ocupa cu uşurinţă prima pagină a 
ziarelor. 

- Să le spunem invitaţilor să plece? am întrebat eu. 

- Asta ar produce panică, spuse tata. 

Nu i-am întrebat pe Kon şi pe tatăl lui de unde obţinuseră 
informaţia. Aveam încredere în Kon şi întrebarea mea l-ar fi 
insultat. Probabil că strecuraseră membrii din societatea lor 
printre comunişti. 

- Hai să o luăm pas cu pas. Cel mai probabil, au pus bomba 
acolo unde se află o mulţime mai mare de oameni. Verifică mai 
întâi gazonul. Ne vom împărţi pe echipe şi vom cerceta toată 
casa, decise Noel. 

- Câţiva dintre oamenii noştri aşteaptă în faţa porţilor. Pot 
intra să ne ajute? întrebă Towkay Yeap. 

- Bineînţeles. Şi apoi te rog să-i inviţi să rămână la petrecere. 

Aşa era tata. O petrecere, odată începută, trebuia continuată. 

Kon mă urmă afară. Curtea casei era plină şi avea un aer 
festiv, iar oaspeţii arătau aproape ca un singur corp în 
smochingurile lor albe şi crem şi cămăşile albe. Numai femeile 
ieşeau în evidenţă, portocalii, albastre şi roşii, presărate printre 
alb. 

Am început prin a verifica mai întâi sub mese. Erau acoperite 
cu feţe de masă groase, albe şi apretate, drapate cu căptuşeală 
albastră, iar paharele de şampanie păreau bobocii unei flori de 

cristal pe un pat. Kon se târî pe sub prima masă, apoi se ridică, 
scuturându-şi genunchii de pământ. 

- Nimic, spuse el. 

- Ştii cel puţin cum arată? am întrebat, şi nu am fost surprins 
când mi-a zis: 

- Da. 

- Mai sunt opt mese, am spus eu, îndreptându-mă spre 
următoarea dintre ele. 

Ne-am târât pe dedesubt şi am examinat toate mesele, în 
timp ce musafirii se întorceau spre noi şi încercau să afle ce 
făceam. 

- Căutăm căţeluşul surorii mele, am spus eu. 

- Aţi găsit ceva? întrebă tata când ne-am întâlnit în bucătărie. 

Am dat din cap că nu. Un gând se furişă în mintea mea. Am 
încercat să-l prind, însă parcă fu înghiţit de ape. Nu avea niciun 
sens să-l urmăresc; ştiam că, dacă îl lăsam în pace, ieşea singur 
la suprafaţă. 

- Am verificat peluza, garajul şi odăile servitorilor, spuse 
Towkay Yeap. Totul arată normal. 

- Poate că nu a fost încă plantată, zise Kon. Poate că încă o 
plimbă pe aici, pândind momentul şi locul potrivit în care s-o 
plaseze. 

Towkay Yeap îşi aprinse o ţigară şi spuse: 

- Va trebui să fim cu ochii în patru. 

Am privit vârful ţigării lui şi m-am mişcat uşor, ca să evit norul 
de fum. În acel moment, mi-am amintit de conversaţia mea cu 
Endo-san şi de ospătarul care îmi dis-trăsese atenţia. 

- Indianul acela de pe doc din ziua aceea, i-am spus tatei, îţi 
aminteşti? Cel care striga şi ne întărâta muncitorii. L-am văzut în 
seara asta. Este unul dintre ospătari. 

- Arată-ni-l, spuse Towkay Yeap, uitându-se la fiul lui, care mă 
urmă în timp ce ieşeam încă o dată în mijlocul oaspeţilor. 

- A sosit Tanaka-san, i-am zis lui Kon. 

- N-am timp acum, spuse el, fluturându-i o mână lui sensei 
înainte de a-şi face drum prin mulţime. 

O dată sau de două ori am crezut că-l văd pe ospătarul indian 
pe care încercam să-l găsim, dar m-am înşelat de fiecare dată. 
Muzica era molipsitoare, astfel că m-am surprins bătând ritmul 
cu piciorul, în timp ce ne ceream scuze şi ne făceam loc prin 
mulţime. 

- Tot căutaţi cățelul? întrebă un musafir. 

- Nu, l-am găsit. Acum ne uităm după un ospătar, am spus. 

Ne-am întors în casă, ignorând-o pe Isabel care ne făcea semn 
cu mâna. Bunicul mă bătu pe umăr. 

- Ceva în neregulă? întrebă el. 

- Îţi explic mai târziu, am spus, înainte de a grăbi pasul. 

Privirea mea se întâlni cu cea a lui Kon. 

- Uite-l. 

Ospătarul intră în casă. l-am văzut trăsăturile luminate clar 
sub un şir de felinare de grădină, şi am ştiut că era bărbatul de la 
port. L-am urmărit până a intrat în casă şi Kon spuse: 

- Du-te şi cheamă-i pe taţii noştri. Ne întâlnim în bibliotecă. 

Am încuviinţat şi am alergat afară. l-am găsit înconjurați de 
cunoştinţele lor din lumea afacerilor. Tata m-a văzut şi i-am 
indicat să mă urmeze. S-au scuzat şi mi s-au alăturat. 

- L-am găsit, am spus eu. 

Ne-am întors în casă şi am intrat în bibliotecă. Ospătarul 
stătea pe un scaun; avea obrazul umflat, iar părul lui negru, 
cârlionţat şi pomăduit cu atâta grijă, îi cădea acum peste 
sprâncene ca nişte gheare unsuroase. Kon nu purta arme şi m- 
am minunat de frica pe care o stârnise în ospătar, care încerca 
să dispară mai adânc în scaunul lui când l-am încercuit. 

- Ramanathan, aici de faţă, spunea că nu ştie despre ce 
vorbim, zise Kon. Dar s-a răzgândit. Este încă pe veranda din 
spate. Du-te şi ia-o până nu o ridică cineva. 

- O să am eu grijă de asta, spuse Towkay Yeap şi ne părăsi în 
tăcere. 

Tata s-a aplecat mai aproape de ospătar. 

- Atât de rău îmi tratez muncitorii, încât trebuie să ne ucizi? 

- Atât timp cât există muncitori şi stăpâni, da, răspunse 
Ramanathan. 

- Acesta e răspunsul standard. Mă interesează mai mult 
părerile tale personale. Hai, nu poţi gândi cu mintea ta? 

Tata îşi ridică mâinile. 

- Bolşevici nenorociţi! Trădătorilor! 

Ospătarul, înfuriat de tonul dispreţuitor al tatălui meu, începu 
să înjure. 

- Puki mak! Mă faci trădător? Uită-te la corcitura de fii-tu - ăla 
e trădătorul! 

Noel îl lovi, dar l-am oprit şi i-am reţinut braţul când l-a ridicat 
din nou. 

- Despre ce vorbeşti? 

Kon se ridică şi spuse: 

- Ascultă cu atenţie, Ramanathan. Poţi să ne spui totul, ori le 
pot spune să părăsească această cameră şi să repetăm scena de 
mai devreme. Biblioteca e destul de izolată astfel ca ţipetele tale 
să se piardă, cu petrecerea şi muzica de afară şi, după cum vezi, 
nici nu ducem lipsă de obiecte ascuţite... 

Kon îşi flutură mâinile arătând spre colecţia de keris a lui 
Noel. Am auzit pentru prima dată cât de aspră şi crudă putea fi 
vocea lui Kon şi mi-am amintit că vânzătorul de fiertură îl numise 
Tigrul Alb. 

- Vreau bani, spuse Ramanathan. Trebuie să înţelegi, când 
vor vedea că bomba nu a explodat, vor şti că am vorbit. Vor veni 
după mine. Vreau bani şi să pot trece în siguranţă spre Madras. 

- Bine, spuse tata. Te voi plăti. Şi sunt destul de sigur că 
Towkay Yeap poate să-ţi asigure o călătorie lipsită de primejdii. 

- Cine a ordonat amplasarea bombei? întrebă Kon. 

- Cine crezi? spuse Ramanathan, arătând cu degetul spre 
mine. 

- Prietenii tăi, prietenii tăi japonezi. 

L-am împins pe tata într-o parte. 

- Cine? Care prieteni? 

Mi-am ţinut vocea în frâu, uşurat că nu se simţea în ea nici cel 
mai vag tremur. 

- Sunteţi aşa de proşti, toţi. 

Ramanathan îşi clătina capul. 

- Vor veni în curând şi vor izgoni toţi europenii. 

- Doar nu credeţi în propaganda lor? Că japonezii vor să 
alunge coloniştii şi să le înapoieze oamenilor ţările care li se 
cuvin? Că vor să-şi creeze aşa-numita Sferă de coprosperitate 
asiatică, să împartă bogăţiile regiunii? O vor doar pentru ei, nu să 
împartă puterea şi bogăţia cu celelalte naţiuni pe care le-au 
brutalizat, spuse tata pe un ton obosit. 

- Greşeşti. Ne vor scăpa de europeni. Şi vă vor omori pe toţi, 
unul câte unul. 

- Cine te-a contactat? Cum îl cheamă? am întrebat eu. 

- Nu ştiu, spuse Ramanathan, aruncându-mi un zâmbet 
îngâmfat, aproape compătimitor. Sunt prietenii tăi, de ce nu-i 
întrebi pe ei? 

De data aceasta, tata fu cel care m-a împiedicat să-l lovesc pe 
ospătarul zâmbitor. 

William ne-a întâmpinat la ieşirea din bibliotecă. 

- Unde aţi fost? Vă caută toată lumea. Tată, Isabel vrea să 
cunoşti pe cineva. Şi tu, spuse el, prinzându-mi braţul, când am 
vrut să mă îndepărtez. 

L-am văzut pe Towkay Yeap dincolo de mulţimea de oaspeţi. 
Dădu o dată din cap, înştiinţându-ne că situaţia era sub control. 
Apoi, Isabel se ivi din îmbulzeala de oameni şi am ştiut că 
bărbatul care o urma era oaspetele pe care mă rugase să-l pun 
pe listă. 

Tata strânse uşor din maxilare când dădu mâna cu Peter 
MacAllister. Acesta avea pieptul larg şi un început de burtă. Pe 
lângă el, Isabel arăta ca o fetiţă. Era tensionată şi nu păru să se 
liniştească nici când tatăl nostru îi zâmbi, pentru că, aşa cum 
ştiam cu toţii, el nu şi-ar fi făcut niciodată familia de ruşine în 
public. Pentru moment, avea să se comporte absolut fermecător 
cu MacAllister. Cuvintele seci şi dure urmau după încheierea 
petrecerii. Totuşi, de data aceasta, simţeam că Isabel nu avea să 
fie intimidată. 

I-am lăsat. Nu puteam să nu mă întreb dacă Endo-san fusese 
implicat în încercarea de a lua viaţa tatălui meu. L-am văzut 
stând de unul singur pe marginea pajiştei, sub copacul 
casuarina, privind spre insula lui. Refuzam să cred că ştia ceva 
despre asta. Pur şi simplu. 

- Tatăl tău este un om bun, remarcă el, când m-am apropiat. 

Ne-am dus spre marginea piscinei. Aşezasem sute de lămpi 
de ulei să plutească pe nuferii artificiali, iar strălucirea lor 
combinată făcea apa să sclipească. Peste tot în jur, pe colecţia 
tatălui meu de statui, fuseseră plasate lumânări, iar când 
flăcările lor se luptau cu briza, păreau să se mişte ca nişte lucruri 
vii. 

Luna răsări, iar stelele păliră. Farul la o milă depărtare de 
Istana străfulgera peste marea nesfârşită. Am luat decizia de a 
nu-i spune lui Endo-san despre dezvăluirile lui Ramanathan. Am 
folosit metoda zazen ca să îndepărtez, strat după strat, 
zgomotele petrecerii şi să ne prefacem că eram singurii oameni 
de acolo. 

- Philip-san. 

O voce se auzi din spatele nostru. Era Tanaka, învățătorul lui 
Kon, căruia i-am făcut o plecăciune. 

- Tanaka-san, konbanwa, am spus eu. 

El răspunse la salutul meu şi apoi se întoarse spre Endo-san. 

- Ce mai faci? A trecut mult timp, nu-i aşa? 

- Sunt destul de bine. Da, a trecut ceva timp. Ce mai face 
sensei Ueshiba? 

- Nu am veşti de la el, din păcate. Ultima dată când am auzit 
de el a fost cu puţin înainte să se mute în Hokkaido. 

- Hokkaido? 

- Voia să scape de război, de generalii şi miniştrii care îl 
băteau zilnic la cap să-i instruiască pe recruţii din armată, 
răspunse Tanaka. Avea un mesaj pentru tine, în caz că ne 
întâlnim. 

Endo-san oftă, ca şi cum l-ar fi aşteptat. 

- A spus că acum înţelege acţiunile tale, dar asta nu înseamnă 
că este de acord cu ele. Ai datoria faţă de familie, dar nu trebuie 
să te abaţi de la calea pe care el ţi-a arătat-o. A mai spus că 
mereu te va considera elevul său. 

Endo-san rămase lipsit de expresie. 

- Ce mai face al tău oto-san? continuă Tanaka. 

Am ascultat cu atenţie, să nu ratez nicio parte din schimbul 
de cuvinte. Endo-san nu-mi spusese niciodată mare lucru despre 
tatăl lui. 

- Îşi revine după o boală recentă. Guvernul îl tratează bine şi îi 
asigură medicamentele necesare. Iti mulţumesc de întrebare. 

Tonul vocii lui Endo-san ne dădu clar de înţeles că subiectul 
era închis, dar Tanaka îl ignoră. 

- Impăratul nostru nu ar fi trebuit să asculte de generali, 
spuse Tanaka. Tatăl tău a fost îndreptăţit să rămână credincios 
propriilor convingeri, în ciuda preţului pe care a trebuit să-l 
plătească. Atât de multă suferinţă acum. O să se încheie curând 
războiul în China? 

- Nu ştiu. Sper. 

- Ar trebui să te întorci acasă, vechiul meu prieten, spuse 
Tanaka. 

- Am făcut o înţelegere cu guvernul şi o voi onora până când 
tatăl meu va fi eliberat, spuse Endo-san. Spune-i familiei mele că 
nu am nevoie să-mi porţi de grijă. 

- Nu o fac numai pentru ei. Suntem cu toţii îngrijoraţi pentru 
tine, chiar şi cei din afara familiei tale. 

Endo-san eşuă în a da un răspuns şi era clar că ajunseseră la 
finalul  conversaţiei. Işi făcură plecăciuni şi Tanaka plecă, 
dispărând în mulţime în mulţime. 

- Nu mi-ai spus niciodată prea multe despre tatăl tău ori 
familia ta, am zis. 

- Într-o zi îţi voi spune, răspunse el, privind ţintă în urma lui 
Tanaka. 

Îşi adună gândurile, se uită la ceas şi spuse: 

- Hiroshi-san şi cu mine trebuie să plecăm în curând. 

- O să ratezi discursul tatălui meu. Ar trebui să rămâi pentru 
asta; discursurile lui sunt faimoase pentru vorbele lor de duh, am 
spus eu, privindu-i chipul cu atenţie. 

Dintr-odată, mi-a venit rău, când, împotriva voinţei mele, m- 
am întrebat din nou dacă ştia ceva despre bombă. 

El clătină din cap. 

- Avem o zi lungă mâine. Dar îţi mulţumesc că ne-ai invitat, 
spuse el. 

- Am crezut că Hiroshi-san nu va accepta. 

- O, de ce nu? 

- L-am insultat odată, am spus eu, relatându-i conversaţia 
avută acasă la Cross. 

Endo-san râse cu o veselie aproape maliţioasă. 

- A fost foarte răutăcios din partea ta. 

- O să fie Malaezia invadată de Japonia? fu rândul meu să 
întreb. 

El nu ezită deloc. 

- Da. 

Cu un singur cuvânt, lumea mea se schimbă. Nu încercase 
deloc să înfrumuseţeze adevărul povestind despre Sfera de 
coprosperitate asiatică în care credea Ramanathan. 

- Când? 

- Nu ştiu. Dar va fi repede. 

Işi întoarse faţa către mare. 

- Nu trebuie să te îngrijorezi. Mă voi asigura ca tu şi familia ta 
să fiţi în siguranţă. Dar va trebui cu toţii să cooperaţi. 

- Ai ştiut tot timpul, nu-i aşa? am spus eu, încercând să-mi 
ascund mânia. 

Ochii lui i-au străpuns pe ai meu şi am făcut un pas înapoi. 

- Ce s-a întâmplat cu toate idealurile pe care mi le-ai 
transmis, idealuri învăţate de la sensei-ul tău? lubire, pace şi 
armonie? Ce s-a întâmplat cu ele? 

El nu dădu niciun răspuns. 

- Bunicul tău... se opri, apoi continuă: Ţi-am spus odată cum 
am trăit cu toţii într-o altă viaţă. Iți mai aminteşti? 

Imi aminteam. După ce ne întorsesem de la Templul Şerpilor, 
merseserăm la o plimbare pe plajă care tocmai fusese spălată de 
reflux şi, când mergeam, lăsam urme de paşi în nisipul imaculat. 
Mă întrebase atunci: 

- Ce ai simţit când m-ai întâlnit pentru prima dată? 

- Ca şi cum ne-am fi cunoscut înainte. Probabil te-am 
recunoscut de la vreo ocazie specială. 

Dar ştiusem că nu era aşa. Nu, sentimentul fusese diferit. Ca 
şi cum timpul s-ar fi comprimat. 

- Într-adevăr, ne-am cunoscut demult de tot, în urmă cu multe 
vieţi. Şi ne-am ştiut unul pe altul multe vieţi la rând. 

El se oprise, se întorsese în jur şi-mi arătase urmele de paşi. 

- Noi locuim în prezent; acelea sunt vieţile noastre anterioare. 
Vezi cum se intersectează urmele noastre în anumite puncte? 

Se întorsese din nou, arătând spre întinderea netedă de nisip. 

- Şi acolo sunt vieţile noastre care vor fi trăite. Şi urmele 
noastre se vor intersecta din nou. 

- Cum poţi fi atât de sigur? 

- Mi se revelează când meditez. Licăriri trecătoare şi fulgerări, 
apoi, nişte lovituri de pumnal, sentimentele, unele ascuţite ca o 
Katana, altele de-abia resimţite. 

- Cum s-au sfârşit vieţile noastre? întrebasem eu, curios 
împotriva voinţei mele. 

El privise marea. Un velier se afla în larg, făcând echilibristică 
pe sârma orizontului. 

- In durere şi neîmplinire. De aceea suntem forţaţi să trăim o 
dată şi încă o dată, să ne întâlnim şi să ne clarificăm rostul vieţii. 

Nu crezusem cu adevărat în cuvintele lui. Ideea de a nu-mi 
putea controla propria viaţă mi se păruse îngrozitoare, ca şi cum 
aş fi fost obligat să trudesc la copierea unei cărţi ce fusese scrisă 
deja, de către altcineva. Unde erau originalitatea şi entuziasmul 
de a întoarce fila pe spatele căreia să aştern ceva nou? 

Sunetele petrecerii m-au readus în prezent. 

- Ce are asta de-a face cu invazia Malaeziei? 

- inseamnă că nu putem schimba nimic. Totul e prestabilit. 

- Refuz să cred asta, am spus. 

- Crezi că întâlnirea dintre noi a fost doar o întâmplare şi 
nimic mai mult? Cauţi să o trivializezi? 

Am clătinat din cap neputincios. 

- Nu ştiu. Tot ce ştiu este că ţara ta o va ataca în curând pe a 
mea. 

- Invazia Malaeziei înseamnă că suntem pe punctul de a 
redeveni duşmani. Că, de asemenea, ciclul nostru de durere şi 
încercarea noastră de mântuire vor începe în curând. Asta a vrut 
să spună bunicul tău. 

Se opri, uitându-se la musafiri cum râdeau şi ciocneau 
pahare. 

- Dar vreau să-ţi aminteşti mereu un lucru, chiar şi atunci 
când pare că luptăm pe viaţă şi pe moarte, spuse el. Aminteşte-ţi 
mereu că te iubesc şi că te-am iubit dintotdeauna. 

Îşi întinse mâna şi îmi atinse uşor umărul. Privi în sus, spre 
casă. 

- Aceea este camera ta? indică el cu o ridicătură de 
sprânceană spre un şir de ferestre aflate cu faţa spre noi. 

- Da. 

- Pot să o văd? 

Am părăsit petrecerea. Era prima dată când Endo-san făcea 
un tur al casei, însă, pe măsură ce străbăteam camerele de la 
parter şi apoi pe scări, îmi puteam da seama că le recunoştea din 
descrierile mele. Am mers la etaj, în întunecimea camerei mele. 
Am deschis ferestrele, lăsând briza să ridice draperiile fine. M-am 
întors şi el era acolo, iar formaţia cânta afară „Clar de lună”. 
Atinse cărţile de pe rafturile mele şi se amuză pe seama 
încercărilor mele de caligrafie. 

- Avansezi, spuse el, aşezând colile din hârtie de orez înapoi 
pe birou. 

Ridică o altă coală şi râse, iar eu am sesizat desfătarea din 
vocea lui. 

- Văd că încerci să copiezi desenul lui Musashi, spuse el. 

M-am uitat peste umărul lui la pictura lui Bodhidharmo, 
întrebându-mă ce voia să spună. El şi Impăratul Uitat îmi 
bântuiseră visele încă de când auzisem povestea bunicului. 

- Care desen Musashi? am întrebat. 

- Cel cu Daruma, de la mine de-acasă, spuse el. 

- Nu, am zis. Acesta este un desen cu un călugăr din China, 
Bodhidharmo, care şi-a tăiat pleoapele ca să rămână treaz. 
Bunicul mi-a spus povestea lui. 

- Philip, e vorba despre aceeaşi persoană, zise el. 

Am văzut îndată că reprodusesem inconştient desenul lui 

Musashi, desenul ce fusese copiat de Endo-san şi, pentru o 
fracțiune de secundă, am văzut cum tot şi toate şi fiecare 
moment erau legate într-un fel. O lumină mai strălucitoare decât 
cea a soarelui umplu camera. Totul era atât de limpede, atât de 
clar, că mi-a scăpat un oftat uşor şi am închis ochii, sperând să 
capturez asta în memoria inimii mele. M-am simţit complet 
împăcat, în ascensiune continuă spre o înţelegere 
atotcuprinzătoare. Am văzut tot, de la început la sfârşit şi înapoi 
către un nou început. Şi, după un moment care păru cât o 
eternitate, totul fu consumat; senzațiile acelea de claritate 
completă şi mulţumire totală, deşi nu ştiam pe atunci, urma să le 
caut pentru tot restul vieţii mele - şi să eşuez. 

Endo-san mă privi fix. 

- Satori, şopti el. 


Nu l-am văzut pe Endo-san plecând, dar l-am văzut cum s-a 
strecurat printre invitaţi. Pe măsură ce mă uitam la feţele lor 
zâmbitoare, la gesturile şi mişcările lor, am simţit nişte fiori 
ciudaţi după experienţa din camera mea. Ei nu aveau nici cea 
mai vagă idee că, foarte curând şi foarte rapid, se va schimba 
totul. 

Robert Loh, proprietarul fabricii de conserve Lucky Fortune 
din Butterworth, se îmbătase şi acum îl lua la rost pe Monkey 
Hargreaves, pentru că publicase numele semnatarilor din petiția 
antijaponeză a Camerei chineze de Comerţ. Monkey, la fel de 
beat, îi trase un pumn lui Robert Loh şi căzură amândoi la 
pământ. Ceilalţi oaspeţi se dădură la o parte, făcându-le loc, şi 
am ştiut că îşi revărsau toţi furia prin cei doi scandalagii beţi. 
Eram prea epuizat ca să-mi mai pese. 

Un negustor chinez de cositor lovi un fotograf japonez care 
imortaliza bătaia, şi scandalul se înteţi, luând o întorsătură urâtă. 
Mai mulţi chinezi au sărit în ajutorul negustorului, iar japonezii se 
aruncară şi ei în buluceala creată, luându-se cu toţii la bătaie. 
Oamenii au început să ţipe şi eu mă întrebam ce să fac, când am 
auzit bubuitul unei Împuşcături. 

Toată lumea se opri, amuţită. Le-am urmărit privirile şi m-am 
întors împrejur. Pe balcon, iluminată de felinarele de sub ea, 
stătea ca un înger înfuriat Isabel, cu fusta ei albă fluturând uşor 
în vânt. Işi ţinea puşca Winchester în mâini şi spuse: 

- Destul. Vreţi să ruinaţi petrecerea tatălui meu? 

Eu am râs, eliberat de tensiune. Un bec se stinse când cineva 

îi făcu o poză. Bunicul meu începu să aplaude şi curând toată 
lumea i se alătură. Formaţia îşi reluă melodia şi ospătarii veniră 
să curețe mizeria. 

- Te-ai îmbătat? întrebă Kon din spatele meu. Pari 
dezorientat. 

- Aşa mă simt, am spus, bucuros să-l văd. Unde este tatăl 
tău? 

El arătă înspre locul unde Towkay Yeap vorbea cu bunicul 
meu. 

- Sunt prieteni? am întrebat. 

- S-au întâlnit în Hong Kong, înainte de Marele Război. 

- Aşadar, suntem aproape o familie, am spus, şi m-am gândit 
încă o dată la momentul de iluminare din camera mea, ce-mi 
revelase că eram cu toţii legaţi. Mulţumesc pentru că ne-ai 
avertizat în legătură cu bomba. l-ai salvat viaţa tatălui meu şi, 
probabil, a tuturor celor de aici. N-o să uit. 

- Nici eu, răspunse el. Tatăl meu voia să-ţi spună că vom fi 
atenţi la domnul Hutton pentru ceva timp. Să ne încredinţăm că 
e în siguranţă. 

L-am scrutat îndelung cu privirea, temându-mă pentru viitorul 
lui, pentru viitorul nostru. 

- Mi s-a spus în noaptea aceasta că japonezii vor debarca în 
curând în Malaezia. 

- Ştiu, zise el, ceea ce mă duce spre un alt lucru de care 
voiam să te întreb. 

Auzind tonul grav al vocii lui, am gândit: oare această 
petrecere nu se va încheia niciodată? 

Se asigură că eram singuri, departe de mulţime, înainte să 
întrebe: 

- Te-ai decis? Oferta lui Edgecumbe? 

Am dat din cap, întrebându-mă dacă urma să luăm aceeaşi 
decizie. Imi petrecusem ultimele câteva săptămâni gândindu-mă 
la plan, şi, o dată sau de două ori, fusesem tentat să-l întreb pe 
Endo-san ce părere avea. Dar ştiam că asta ar fi fost imposibil. 
Nu voiam să-l pun într-o dilemă. Dacă guvernul nu invada 
Malaezia, el avea de ales între a-şi trăda ţara, neinformându-i 
despre Forţa 136, şi a-mi trăda încrederea. Imi venea să râd cu 
amărăciune ori de câte ori îmi aminteam cuvintele lui de la 
începutul nopţii şi eram uşurat că nu mă încrezusem în el. În 
acelaşi timp, mă întrista că aveam acum secrete faţă de el, când 
odată obişnuiam să-i spun totul. Se ivise o schimbare pe care nu 

o întâmpinam cu bucurie. 

- Crezi că ar trebui să ne alăturăm? am întrebat eu. 

- Sunt perfect pentru asta şi tu la fel. Avem deja cunoştinţele 
necesare supravieţuirii. 

- Cum te-ai simţi să lupţi împotriva oamenilor lui Tanaka-san? 

- li port mult respect şi afecţiune senserului meu, aşa cum 
ştiu că faci şi tu pentru al tău. Insă va fi război şi, dacă planul 
japonezilor este de a repeta ce au făcut în China şi aici, atunci 
mă voi strădui din răsputeri să-mi protejez căminul. Este ceea ce 
trebuie făcut. Ştiu că Tanaka-san va înţelege şi nimic nu s-a 
schimbat între noi. El nu a jucat niciun rol în acest război. 

Mi-aş fi dorit să pot spune acelaşi lucru despre Endo-san, că 
era inocent, dar el îmi dezvăluise în noaptea aceasta adevăratele 
lui intenţii. Adevărata lui cunoaştere. 

- Sper să decizi să te înscrii, spuse Kon. Putem cere să fim 
repartizaţi în acelaşi grup. 

- Nu ştiu. Mai am nevoie de timp de gândire, zise. Nu cred că 
este o idee bună. Trebuie să stau aici şi să am grijă de familia 
mea. 

In timp ce rosteam aceste cuvinte, o premoniţie bruscă, poate 
un vestigiu al acelui satori pe care îl trăisem mai devreme, îmi 
spuse că rosteam adevărul, că familia mea va avea nevoie de 
mine. 

- Bine, nu îl voi contacta pe Edgecumbe deocamdată, spuse 
el, şi-mi întinse mâna. 

_ l-am prins-o, am strâns-o cu fermitate, simţindu-mă pierdut. 
Intr-un fel, îmi ştia temerile şi spuse: 

- Fii puternic, prietene. Toţi va trebui să fim aşa, foarte 
curând. 

L-am privit plecând la tatăl lui. Aveam amândoi optsprezece 
ani. 


Noel Hutton se urcă pe scena înghesuită şi formaţia cântă 
îndatoritoare ultimele note. El luă microfonul şi spuse: 

- Vă mulţumesc tuturor că aţi venit. 

Mulțimea se linişti treptat, apoi câţiva invitaţi îl aplaudară. 

- Aproape că nu aş mai fi putut ţine acest discurs în noaptea 
aceasta, din motive pe care mai bine le ţin pentru mine, zise el, 
făcând apoi o pauză. Pe invitaţiile voastre scrie că această 
noapte va fi dedicată fiului meu, William, care s-a înrolat în 
marină. Dar e vorba de mai mult. Noaptea aceasta este, de 

asemenea, pentru voi toţi, fiii şi fraţii, taţii, prietenii şi iubiții 
noştri, care au decis să se alăture Armatei. Unii au fost deja 
trimişi în diverse părţi ale lumii şi nu pot fi cu noi astăzi. Ne 
îndreptăm rugăciunile către ei, în speranţa că sunt în siguranţă şi 
că se vor întoarce în curând la noi. 

Un val de aprobare se ridică în noapte, oamenii aplaudară şi 
începură să-şi lovească paharele cu furculiţele. 

- Noaptea aceasta este dedicată, de asemenea, acelora dintre 
noi rămaşi acasă, făcând economia să funcţioneze şi păstrându- 
ne spiritele vii, celor care se pregătesc pentru ziua în care cei 
dragi vor putea merge din nou alături de noi pe străzile din 
Penang, pe plantațiile noastre şi în casele noastre. 

Privirea lui mă căută prin mulţime. Imi făcu cu ochiul şi spuse: 

- Şi acum, un cadou de la domnul Khoo, un membru al 
familiei mele. 

Deasupra noastră s-au ridicat cinci turnuri înflăcărate, 
iluminând întunericul ca nişte săbii lungi ce sfâşiau cerul să 
descopere lumina zilei următoare. Se ridicau cu hotărâre, ca şi 
cum ar fi încercat să-şi revendice locul lângă confrații lor 
înstelaţi. Când nu s-au mai putut înălța, au explodat într-o serie 
de flori înflăcărate, fiecare dând fiinţă următoarei, ca şi cum 
treceau flacăra de la una la alta, picurându-şi lumina pe chipurile 
noastre înălțate. Mulțimea a aplaudat, a fluierat şi a ţipat. 

Stomacul meu a ales fix momentul acela ca să-mi spună că nu 
mâncasem nimic de la începutul serii. M-am întors când am 
simţit pe cineva apropiindu-se prin spatele meu. 

- E vremea pentru un bătrân ca mine să meargă la culcare, 
spuse bunicul. 

- Nu mi-ai spus nimic despre acelea, am zis, arătând spre cer. 

- O surpriză pentru tine, răspunse el, cu o expresie de plăcere 
pe chip. 

- iți mulţumesc, i-am zis, sperând că ştia că nu îi mulţumisem 
doar pentru artificii. 

El prinse înţelesul cuvintelor mele fără efort. 

- Oh, mi-au plăcut fraţii şi sora ta. Niciun pic de snobism 
englezesc în ei. Şi, fără să ridic un deget, am trei nepoți nou- 
nouti. 

- Este atât de important să ai nepoti? 

Din câte ştiam eu, chinezii puneau mare preţ pe nepoți, altfel 
cine ar fi fost acolo să vegheze lângă mormintele lor şi să le 
aşeze ofrande cu mâncare şi bani de hârtie pentru lumea 

cealaltă? Dar eram curios să aud părerea lui. 

- Poţi să mă vizitezi mâine? Stau la mătuşa Mei. 

- Da. 

Ştiam că nu trebuie să-l presez ca să-mi răspundă. Avea să-mi 
arate el, în felul lui. 

- Vino până-n prânz. 

Acestea fiind spuse, s-a întors şi a intrat din nou în casă. 

Căldura soarelui se târî peste patul meu, peste ochii mei 
închişi, şi tipetele pescăruşilor mi-au cotropit somnul. Nu aveam 
nici cea mai mică idee când se terminase petrecerea, ştiam doar 
că era trecut de două dimineaţa când m-am dus la culcare. M-am 
uitat la ceas. Era deja dimineaţă târziu. 

M-am ridicat, m-am întins şi am ieşit pe balcon, iar plăcile 
olandeze de marmură, cu model, ardeau deja sub picioarele 
mele. Pajiştea era un dezastru, cu scaune aşezate unele peste 
altele, ca nişte pachete de cărţi abandonate pe o masă de joc, iar 
marchizele fluturau dezolant. Paharele zăngăneau legănate de 
vânt. Marea era atât de strălucitoare, încât aproape nu mai avea 
culoare, era doar o pânză mişcătoare de lumină. 

Ming pregătea micul dejun în bucătărie şi se oferi să-mi facă 
nişte ceai. 

- A fost o petrecere minunată, spuse ea, întinzându-mi o 
ceaşcă. Nu am mai participat la nimic de genul ăsta la mine 
acasă. 

- iți mulţumesc. Nu trebuie să faci asta, lasă-le pe servitoare, 
i-am spus eu când începu să curețe masa. Când ai nunta? 

Ochii ei aproape dispărură când schiţă un zâmbet de iubire cu 
gândul la logodnicul ei. 

- Incă nu am consultat ghicitoarea. Ea ne va da o dată. Vei fi 
invitat, dacă vrei. 

- Vreau, am spus eu, aruncându-i un zâmbet. Consultă orice 
ghicitoare vrei, dar numai nu te duce la cea de la Templul 
Şerpilor. 

Ea ridică o sprânceană. 

- De ce nu? Este considerată a fi cea mai bună din toată 
Malaezia. Ştiu că oamenii vin tocmai din Siam şi Burma să o 
vadă. 

- Ai încredere în cuvântul meu. 

- Bine, aşa voi face. Aproape că era să uit, bunicul tău a spus 
că va trimite o maşină după tine. 

- Atunci ar fi bine să nu-l fac s-aştepte, am spus eu, ridicându- 
mă. Mulţumesc pentru ceai. Aştept să primesc invitaţia la nuntă. 

x k * 


Maşina se opri la intersecția străzilor Kuan Yin Teng şi China. 

Curtea de granit a templului închinat Zeiţei Milei era plină de 
stoluri de porumbei violet, vânzători de tămâie, tarabe cu flori şi 
credincioşi rugându-se pentru noroc. O perdea groasă de fum de 
tămâie de la sutele de beţişoare aprinse făcea ca templul să pară 
o amintire ştearsă, clară doar pentru un moment, când vântul o 
trezea, şi apoi uitată când fumul îşi relua locul. Am presupus că 
urma să intrăm în interiorul plin de fum, dar bunicul spuse: 

- Hai să mergem mai departe. 

O luă la pas, într-un ritm uşor, impregnându-se de atmosfera 
străzilor în timp ce treceam pe lângă templele indiene, pe pragul 
cărora se ridicau straturi de sculpturi în piatră, reprezentând zei 
şi fiinţe nemuritoare, pictaţi în culori aprinse. Se auzeau preoţii 
sunând din nişte clopoței a căror muzică plutea până la noi. 
Vânzători pe biciclete, împingându-şi cărucioarele, treceau pe 
lângă noi, strigând numele mâncării pe care o vindeau. Străzile 
deveniră mai mici, mai blânde, pe măsură ce înaintam pe strada 
Campbell. Am luat-o apoi pe strada Cannon. Copiii se jucau de-a 
lungul pasajelor acoperite - pe care localnicii le numeau „calea- 
de-un-metru” - cu faţa spre clădirile cu magazine, iar bătrânii şi 
bătrânele stăteau pe taburete de lemn şi vegheau asupra 
nepoților, asupra lumii. Rufele agăţate la uscat atârnau de 
prăjinile de bambus de la primele etaje, filtrând lumina soarelui, 
schimbând-o în petice de culori intense şi întunecate ce se 
întindeau sub paşii noştri. 

- De ce mă simt ca şi cum am merge printr-un labirint 
dinăuntrul unei fortărețe? am întrebat eu. 

- Este o fortăreață, camuflată subtil într-un furnicar de străzi. 
Există doar o intrare oficială aici, dar eu te-am dus printr-o 
intrare laterală. Te afli pe străzile şi aleile din Khoos. 

Nu mă mai plimbasem niciodată pe aceste străzi. Aceasta era 
inima chineză a insulei şi îmi era complet străină. Imi petrecusem 
copilăria printre europeni, dar înţelegeam cuvintele strigate de 
femei în piaţa de la colţ şi înjurăturile strigate de băieţeii care se 
jucau de-a hoţii şi vardiştii, cuvinte care păreau a se referi în 
mod universal la mama fiecăruia, mai exact la părţile ei intime. 
Era o senzaţie tulburătoare, ca şi cum dormisem îndelung şi 
acum eram din nou treaz, înțelegând limba, dar nu şi formele de 
viaţă cărora le dădea glas. 

Am pătruns într-un coridor acoperit de ultimul etaj al unui 
magazin de lemn şi am ieşit în lumina orbitoare a soarelui, într-o 
curte pavată cu granit. In centrul ei se afla o clădire care arăta 

de parcă fusese transportată direct din paginile cele mai 
profunde şi mai dense ale unui mit chinezesc. 

- Arată uimitor, am exclamat. Ce este? 

- Templul Palat al Dragonului din Munte Leong San Thong, 
construit de asociaţia clanului Khoo. 

Imi explică semnificaţia unei asociaţii de clan. Fiecare chinez 
aparţinea unui clan, de obicei în funcţie de satul din care 
provenea ori, şi mai frecvent, de numele său de familie. Astfel de 
asociaţii erau des întâlnite acolo unde chinezii se strămutaseră, 
şi aveau scopul de a oferi protecţie membrilor lor, de a rezolva 
disputele şi de a acţiona ca organizaţii de binefacere. Asociaţiile 
asigurau, de asemenea, educaţie pentru copiii clanului, asistenţă 
medicală pentru cei bolnavi şi se îngrijeau de ritualul de 
înmormântare al membrilor. Fiecare asociaţie juca un rol şi în 
festivalurile religioase lunare şi investeau masiv în proprietăţi şi 
afaceri, de unde îşi obțineau veniturile necesare pentru 
desfăşurarea acestor activităţi. 

- Când am sosit în Malaezia, acesta a fost primul loc în care 
am venit. Am cerut sfatul Senatului Bătrânilor şi le-am acceptat 
ajutorul cu recunoştinţă. Proprietatea care înconjoară templul 
aparţine acestuia. Oamenii pe lângă care am trecut chiar înainte 
să intrăm - avem cu toţii acelaşi nume de familie. Nimeni 
altcineva nu are voie să trăiască aici. 

Am atins în trecere cei doi lei gri din piatră ce păzeau templul. 

- li aminteşti de curtea despre care ţi-am vorbit, aceea în 
care tatăl meu şi cu mine ne-am plimbat în Oraşul Interzis? 
Aceasta îmi aminteşte de ea, deşi este cu mult mai mică, explică 
bunicul. 

Acoperişurile etajate ale templului erau răsucite la colţuri, ca 
mustăţile unui Sikh, iar grămezile de gravuri şi sculpturi - 
dragoni, păsări phoenix, fecioare, eroi, zei, zeițe, zâne, înţelepţi, 
animale, copaci, palate - vegheau asupra noastră, delicate, cu 
trăsături fine, ca ale unor păpuşi de porțelan, excelent lucrate şi 
detaliate până la gene, până la cutele hainelor, până la cei mai 
mici solzi ai dragonilor. 

Sub streşini erau şi mai multe gravuri, târându-se în josul 
coloanelor care susțineau  acoperişurile ca o vegetaţie 
pietrificată. Dacă o clădire ar fi fost lăsată timp de secole în cele 
mai adânci oceane, ca o Atlantida orientală, apoi ar fi fost 
scoasă, licărind de corali şi crustacee, tot ar fi pălit prin 
comparaţie. Lampioane cilindrice vopsite în roşu atârnau din loc 

în loc de-a lungul grinzilor de lemn, înnegrite de zecile de ani de 
funingine de la tămâia arsă şi de însăşi trecerea veacurilor, 
ciucurii lor tremurând uşor în arşiţă. 

Am urcat scările şi am urmat mirosul de tămâie, spre 
întunericul dinăuntru. Rândunici zburau înăuntru, şi-afară, printre 
sculpturile de sub streşini, ca şi cum creaturilor din piatră le 
fusese insuflată viaţă. 

Am fost întâmpinați de un custode mai bătrân, cu spatele 
cocoşat, cu ochelarii groşi şi grei pe faţa lui brăzdată de riduri. 
Mă privi fără nicio reţinere, mirându-se ce căuta cineva ca mine 
în templu. 

- Ah, domnule Khoo, îl salută el pe bunicul, primind încântat 
un ang pow, un pachet roşu de hârtie cu bani. 

- Domnule Khoo, îi întoarse bunicul salutul. 

Am stat înăuntrul holului principal, sub ochii mari ai zeilor, cu 
luciul acoperit de fumul de la spiralele de tămâie atârnând 
deasupra noastră. 

- Aceasta ar fi putut fi una dintre cele mai puţin importante 
camere din Oraşul Interzis pe timpul tinereţii mele, spuse 
bunicul, în timp ce eu evitam ochii nemiloşi, tridentele şi paloşele 
ridicate. 

- Este... Nu am cuvinte. 

- Potrivit bătrânilor, asta nu e nimic. Templul original a fost, 
se pare, şi mai incredibil, dar a fost incendiat. 

- Cine i-a dat foc? 

- Nimeni nu ştie, dar se spune că frumuseţea şi opulenţa 
clădirii originale îi înfuriau pe zei, aşa că ei l-au distrus. 

Merse până la marginea altarului, atingându-l uşor cu mâinile, 
tulburând o linie fină de praf, ca şi cum degetele lui ardeau 
suprafaţa de lemn, scoțând fum. Nu părea să fie doar o singură 
suprafaţă goală, pentru că pereţii, tavanul, stâlpii, grinzile, 
marginile şi chiar şi ferestrele şi uşile gemeau de gravuri, 
sculpturi, desene şi caligrafie. 

Un alt custode se apropie de noi. 

- Domnule Khoo, îi spuse el bunicului. 

- Domnule Khoo, te rog să faci cunoştinţă cu nepotul meu, 
zise bunicul. 

Bărbatul îşi ascunse curiozitatea indiscretă cu o mai mare 
îndemânare decât primul custode. Ne arătă Holul Strămoşilor, 
mormanele de tăblițe ridicându-se până la tavanul întunecat, 
generaţii din sângele nostru, filtrate prin bunicul meu până la 

mine. 

Plăci dreptunghiulare de marmură căptuşeau unul dintre 
pereţii dintr-o cameră apropiată de hol şi pe ele erau coloane cu 
nume scrise în chineză, precum şi un număr surprinzător de 
mare scrise în engleză, cu o descriere scurtă a realizărilor. Am 
văzut MDS, mai multe titluri Dr., destul de multe LLB” şi un QCE. 

- Toţi din familia Khoo, spuse bunicul. Şi eu mi-am pus 
numele acolo, uite. 

Am urmărit degetul lui arătător. 

- Lângă al meu este al bunicii tale, sub el este al mătuşii tale, 
apoi al mamei tale şi acolo, sub al ei, este numele tău. 

Adăugase o cratimă şi un Khoo lângă Hutton, astfel că numele 
familiei mele era acum Khoo-Hutton. Am simţit o senzaţie 
tulburătoare de a fi fost despărţit, pus la loc, doar printr-o 
cratimă. Cratima semăna cu ideograma japoneză pentru „unu” 
şi, după cum am descoperit, cu cea chineză. Incă o dată, 
senzaţia de legătură şi de unire pe care o avusesem în camera 
mea, în noaptea precedentă, puse stăpânire pe mine, fragilă şi 
totuşi evocatoare precum ceața dimineţii. 

- Când te simţi pierdut, pe lumea aceasta ori pe continentul 
timpului, aminteşte-ţi cine ai fost şi vei şti cine eşti. Aceşti 
oameni au fost cu toţii tu, iar tu eşti aceşti oameni. Eu am fost tu 
înainte ca tu să te naşti şi tu vei fi eu după ce voi muri. Aceasta e 
semnificaţia familiei. 

Imi prinse mâinile şi spuse: 

- Povestea pe care ţi-am spus-o şi acest templu sunt tot ce 
am să te învăţ. 

l-am făcut o plecăciune din cap, copleșit încă de ce făcuse cu 
numele meu. 

- Domnul Endo este un om bun la suflet, dar şi el este pierdut, 
tulburat de tot ceea ce se întâmplă, de iluzia lumii materiale. De 
aceea nu-şi poate găsi calea. 

- Spre ce se îndreaptă? am întrebat eu. 

Bunicul păru trist pentru o clipă. 

- Vrea să meargă acasă, ca noi toţi. 

Cunoaşterea mea despre lume era acum suficientă ca să mă 


5 MD - Doctor în medicină; din lat. Medicinae Doctor. 

7 Bachelor of Laws - Licenţiat în drept. 

3 Queen's Connsel - Consiliul reginei = avocaţi numiţi de Coroană 
printr-un tip de instrument legal sub forma unei scrisori deschise (lat. 
litterae patentes). 

facă să înţeleg că nu se referea la casa lui Endo-san, dintr-un sat 
de la marginea mării, în Japonia. 

- El este pierdut, dar tu, tânăr cum eşti, va trebui să-l conduci 
acasă. 


M-am întrebat adesea cum de ştia atât de multe despre Endo- 
san, pentru că avea perfectă dreptate. Căutând o formă de 
răspuns, pe care nu aveam să-l găsesc niciodată în totalitate, m- 
am întors în repetate rânduri la povestea pe care mi-o spusese, 
la acel timp din viaţa lui petrecut în acel palat rupt de timp. 
Oraşul Interzis - pentru ce şi pentru cine era interzis? şi 
ridicaseră paznicii porților palmele lor înmănuşate şi 
împiedicaseră intrarea Timpului? Ce învățase între acei pereţi? 
Ce învățase în încăperi uitate de oameni, uitate de ani? 


Zilele de după petrecere păreau să se scurgă încet, fără 
direcţie. Peste tot plutea un sentiment al sfârşitului, în timp ce 
William îşi împacheta lucrurile, camera lui îndrăgită şi 
echipamentul fotografic, iar noi stăteam în grădină şi vorbeam, 
sorbind dintr-un ceai rece de mentă ori bălăcindu-ne în piscină. 
William primise ordin de înrolare, pentru a servi pe Nava 
Maiestăţii Sale Printul de Wales şi aşteptam venirea acelei zile, 
sperând că n-avea să fie aşa. 

Bunicul, care stătea la mătuşa Mei, ni se alătura aproape 
zilnic. Se înţelegea bine cu noi toţi, chiar şi cu Edward, care nu-şi 
putea păstra atitudinea superioară în faţa bătrânului. Edward 
credea în predominanţa înnăscută a europenilor în comparaţie cu 
localnicii şi îmi făcea o plăcere răutăcioasă să îi văd convingerile 
de-o viaţă zdruncinate. Şi eu trăisem cu nişte prejudecăţi 
similare, astfel că, atunci când le-am văzut desfiinţate, m-a făcut 
să-mi admir şi mai mult bunicul. Pe de altă parte însă, îmi părea 
rău pentru Edward: bunicul meu era un străin pentru el, drept 
urmare Edward nu îi datora nimic. Totuşi, o altă parte din mine - 
partea pe care o moştenisem de la mama mea - simţea că, în 
virtutea vârstei sale, bunicul meu avea drepturi depline la acest 
respect. 

Intotdeauna, chiar înainte ca şoferul lui să vină la ora stabilită, 
bunicul mă ruga să mă plimb cu el pe plajă şi petreceam câteva 
momente împreună, obicei pe care am ajuns să-l preţuiesc în 
scurt timp. 

- Mă voi întoarce curând în Ipoh, spuse el într-o după-amiază, 

în timp ce stăteam uitându-ne la insula lui Endo-san. Mi-ar plăcea 
totuşi să petrec mai mult timp aici pe viitor. 

- Eşti bine-venit să stai aici cu noi dacă nu ai loc acasă la 
mătuşa Mei. 

- Un bărbat trebuie întotdeauna să fie stăpânul casei lui, mai 
ales dacă este la fel de dificil ca mine. M-am gândit să deschid 
din nou uşile casei mele de pe strada Armenească. 

- Ai o casă acolo? am întrebat eu. 

Nu o auzisem niciodată pe mătuşa pomenind de ea. 

- Da. Prima mea casă în Malaezia, înainte să ne mutăm în 
Ipoh, ca să fiu mai aproape de minele mele. Nu am vândut-o 
niciodată. 

- Inseamnă că mama te-a iertat cu mult timp în urmă, când a 
ales ca Arminius să fie numele meu mijlociu, am spus eu. 

Nu mi-a plăcut niciodată numele acesta pentru că am crezut 
că este o alegere absurdă, dar acum credeam că am înţeles 
mesajul pe care mama a vrut să-l transmită tatălui ei înstrăinat şi 
asta mi-a alinat durerea sâcâielilor constante şi crude pe care le 
îndurasem de la colegii mei de clasă când eram mai mic şi mă 
strigau adesea „Scârbosu' Arminius”, crezându-se amuzanţi. 

- Nu m-am gândit niciodată la asta, dar cred că ai dreptate, 
spuse bunicul, deşi nu era la fel de convins ca şi mine. 

- Nici acum nu-ţi place de tata? Mereu pleci chiar înainte ca el 
să vină acasă, am remarcat eu. 

- Eşti foarte perspicace. Anii de amărăciune nu pot fi uitaţi 
atât de uşor. Avem nevoie de timp să ne obişnuim unul cu 
celălalt. Cel puţin vorbim când ne întâlnim şi nu ne comportăm 
ca două pisici ai căror paşi se intersectează pe o alee. 

- El a iubit-o enorm, trebuie să fii convins de asta, am spus. 

O imagine a licuricilor sclipind în întuneric îmi apăru deodată 
în minte. El păru brusc bătrân, pe punctul de a se stinge şi a 
trebuit să-mi înfrâng impulsul de a-l opri. 

- Asta face ca tot ce s-a petrecut - pe perioada pe care am 
părăsit-o, moartea ei şi pierderea lui - să fie şi mai greu de 
îndurat, nu-i aşa? întrebă el. 

Nu mai era nimic de spus care să-l consoleze, să infirme 
adevărul cuvintelor lui. Am văzut durerea pe care o trăise încă de 
la moartea mamei; era o povară de care ştiam că nu va fi 
niciodată capabil să scape. Mă speria faptul că, o persoană putea 
fi sortită să ducă o astfel de povară, pentru că, dacă ceea ce el şi 
Endo-san afirmaseră era adevărat - că aceste poveri erau 

purtate dintr-o viaţă în alta -, cum putea cineva să îndure o 
astfel de acumulare de necazuri? 

Ce înrăutăţea situaţia era faptul că nu puteam niciodată să 
împărţim astfel de poveri, nici măcar cu cei mai apropiaţi nouă. 
Până la urmă, greşelile ne aparţin, consecinţele lor trebuie 
îndurate individual. 


În curând, sosi ziua plecării lui William şi ne era greu să ne 
despărţim. Era deja în uniformă când ne-am luat la revedere sub 
portic, cu gentile lui mari şi greoaie din jurul picioarelor, ca nişte 
câini credincioşi de vânătoare siliţi să-şi lase stăpânul să plece. 
Părea vesel, cu ochii scânteietori şi părul lucios de la atâta ceară 
de păr. Tata îl îmbrăţişă strâns. 

- Sunt mândru de tine, William. 

William se îndepărtă de el, privi spre casă şi o străbătu cu 
privirea de la un capăt la altul. Se întoarse cu ochii spre grădină, 
la fântâna mamei, la heleşteul de crapi al lui tata şi la florile 
desfăcute sub ceruri. Poate că lucrurile care îl aşteptau îi 
deveniră dintr-odată clare şi iluminară prin contrast bunătatea şi 
bogăţia vieţii lui, pentru că deveni tăcut, iar ochii lui se întristară. 
Sub imboldul momentului, în ciuda faptului că întârziase deja, a 
scos aparatul de fotografiat din geantă şi l-a rugat pe unchiul Lim 
să ne facă tuturor o poză sub portic. 

Bunicul îşi exprimase dorinţa de a fi prezent. Dădu mâna cu 
William şi se hotărî să-l îmbrăţişeze. Edward şi Isabel îl 
îmbrăţişară şi ei. Tata rămase într-o parte, privindu-ne cu ochii 
lui de un albastru strălucitor. L-am îmbrăţişat şi eu călduros pe 
William când veni rândul meu, realitatea despărțirii fiind 
insuportabilă. 

- Fă tot ce poţi ca să ai grijă de familie, îmi şopti el în ureche. 

- Aşa voi face. Ai grijă de tine. 

Imi înmână aparatul ca să am grijă de el. 

- Păstrează-l tu pentru mine. Fă câteva poze şi trimite-mi-le 
când poţi. Când mă întorc acasă ar trebui să planificăm o 
excursie. Să mergem undeva. Imi promiţi? 

- Da, am spus. Vom face asta. 

Am privit cum unchiul Lim îl conducea pe William spre 
maşină. Se întoarse spre noi şi ne făcu semn cu mâna. Noel 
Hutton îşi puse braţele în jurul celor trei copii ai săi şi ramaserăm 
aşa timp îndelungat. 

Casa cu două etaje de pe strada Armenească era înaltă şi 
îngustă, cu o poartă simplă de fier. Nu fusese niciodată neglijată, 
chiar dacă bunicul meu încetase de mult să locuiască acolo. 
Angajase imediat un administrator să o pună în ordine. Ştiam 
amândoi, fără să rostim, că o făcea pentru a fi mai aproape de 
mine, iar eu îi eram recunoscător. 

- Nu este la fel de grandioasă ca locuinţa ta din Ipoh, i-am 
spus eu prima dată când l-am vizitat. 

- Nu am nevoie de o casă mare. Cu cât îmbătrâneşte omul, cu 
atât doreşte să-şi simplifice viaţa, spuse el. Aceasta mi se 
potriveşte acum. 

Cercetă mica grădină. Ne-am aşezat sub un arbore mango ale 
cărui fructe coapte atrăgeau şiruri de furnici pe ramurile sale şi 
parfumau aerul cu o dulceaţă proaspătă şi curată. 

- De fapt, mă simt bine aici, întors de unde am început. 
Mamei tale îi plăcea să se joace aici, pe pajişte. 

Devenise un ritual să-l vizitez când terminam lucrul, să stau 
cu el şi să ascult cum dispăreau sunetele străzii, de parcă şi ele 
practicau zazen, pregătindu-se pentru meditaţia de seară, 
distanţându-se de vacarmul zilei. Imi plăcea să văd seara 
înghițită de întunericul nopţii. In prima mea vizită am stat faţă în 
faţă la masă, aşa cum o cerea eticheta, dar el îmi spuse, foarte 
iritat: 

- Nu, nu. Vino şi stai lângă mine. 

Astfel că, după aceea, am stat mereu lângă el, fără să mi-o 
mai ceară. El mă întreba apoi despre activităţile familiei mele şi 
dacă primisem veşti de la William. Apoi îi turnam ceai. Prima 
dată când am făcut asta pentru el, mă urmări cum îi umplu 
ceaşca, bătând în masă cu articulațiile arătătorului şi degetului 
mijlociu de la mâna dreaptă. O făcea ori de câte ori îl serveam, 
aşa că, până la urmă, a trebuit să-l întreb dacă gestul lui avea 
vreo semnificaţie. 

- Aşa mulţumim noi persoanei care ne serveşte, răspunse el. 
Toţi chinezii sunt obişnuiţi să facă aşa. 

- Eu nu ştiam asta, am spus. 

- Nimeni nu ştie cu exactitate unde sau când a fost creat 
acest obicei, îmi explică el. Legenda spune că un împărat din 
China a decis odată să meargă pe străzi ca un om de rând, să 
vadă cum îşi duc oamenii lui viaţa de zi cu zi. Nu era nevoie să se 
deghizeze pentru că oricum nu fusese văzut niciodată de cineva 
din popor. Era însoţit de un curtean credincios, iar la o ceainărie, 

când sosi ceaiul, Împăratul îi spuse acestuia că dorea să vadă 
cum este să servească el ceaiul. 

- Nimic rău în asta, am spus, dar el dădu din deget. 

- E o inversare gravă a ordinii divine şi curteanul protestă 
aprig. Însă era obligat să îi facă Împăratului său pe plac. Acesta 
începu să toarne ceaiul. Neputând să îndeplinească maniera 
cuvenită de supunere, conform căreia ar fi trebuit să 
îngenuncheze, curteanul se rezumă la a-şi îndoi cele două 
degete, bătând în masă pentru a sugera actul îngenuncherii. 

Am ciocănit în masă cu cele două articulaţii ale degetelor, 
îndoite, chiar semănau cu un om îngenuncheat. 

- Sau ar putea fi un mod comod de a-ţi spune că mi-ai turnat 
destul în ceaşcă, zise bunicul. 

- Acum nu ştiu dacă să te cred sau nu, am spus. 

Păru melancolic. 

- În puţinele ocazii când Wen Zu şi cu mine fugeam de la 
palat şi mergeam într-o ceainărie, voia şi el să servească, iar eu 
aşa îi mulţumeam. Obişnuiam să râdem amândoi la modul în 
care se repetă istoria. 

Pentru un timp am sorbit în tăcere din ceai şi apoi el întrebă: 

- Ştii povestea casei alăturate? 

- Nu, am spus. : 

l-am umplut din nou ceaşca. Imi aruncă un zâmbet glumeţ şi 
m-am bucurat să văd că nu mai era mohorât. 

- Era sediul filialei malaeze a Partidului Naționalist Chinez 
Tung Ming Hui al doctorului Sun Yat Sen, spuse el. 

Am înţeles că istoria ne jucase, ironică, feste. Bunicul meu, 
care fusese odată tutorele moştenitorului la Tronul Dragonului, 
locuia în vecinătatea omului care jucase un rol substanţial în 
distrugerea lui. 

- Acolo a planificat Revolta din Canton, din primăvara lui 
1911. Cred că acela a fost principalul motiv pentru care am 
cumpărat această casă, spuse el, izbucnind acum într-un râs 
nestăpânit. 

- Trebuie să-l inviţi pe la tine, am zis, plăcut surprins de 
veselia lui. 

Redeveni serios. 

- Nu ştiu dacă mai este încă în viaţă. S-a întors în China, să 
conducă guvernul. Dar ţara a fost răvăşită de războiul civil, 
făcând-o mult mai uşor de cucerit pentru japonezi. 

- lţi este dor de ea, de China? 

- Da. Dar mi-e dor de fosta Chină. Cea nouă nu are un loc 
pentru mine. Poate că o voi vizita după ce se încheie războiul. 
Vrei să mă însoţeşti? 

- Da. Şi mi-ar plăcea să vizitez şi Japonia. 

- Ce mai face domnul Endo? 

- De-abia apuc să-l văd. Este plecat foarte des. Şi, când se 
află în oraş, lucrează încontinuu. 

Mă privi cu ochii lui ce văzuseră atât de multe. 

- Şi îţi este dor de el. 

Am încuviinţat. 

- Nu am mai avut lecţii cu el de ceva vreme. Cred că 
aptitudinile mele se deteriorează. Deşi exersez la consulat. 

- Dar nu e la fel. 

- Nu. 

Clătină din cap. 

- Ce vei face când vor ataca japonezii? 

- Nu ştiu, am spus. Poate că nu se va întâmpla. 

- De când te-am întâlnit, mi-am dat seama că eşti un băiat 
foarte inteligent. Trebuie să fii, din moment ce eşti sânge din 
sângele nostru - al meu, al mamei tale şi al tatălui tău. M-ar 
îndurera cumplit dacă o astfel de combinaţie puternică ar fi 
produs un imbecil. Şi ai reuşit să înveţi destule de la domnul 
Endo, un om pe care îl respect, oricare ar fi intenţiile sale. 

Se aplecă spre mine. 

- Aşadar, deschide-ţi ochii acum. Deschide-i atât de larg pe 
cât i-a deschis călugărul nebun care şi-a tăiat pleoapele. Şi vezi, 
o dată pentru totdeauna. 

Am fost năucit de vehemenţa lui. El rostise clar ceea ce eu 
încercasem să ignor, faptul că, în adâncul sufletului meu, ştiam 
că japonezii vor porni invazia. Toate semnele fuseseră prezente 
încă din momentul în care îl cunoscusem pe Endo-san. Mi-am 
amintit ce spusese Endo-san în noaptea aceea, când am stat sub 
viperele de la hotelul de pe dealul Penang: incredibila capacitate 
umană de a alege să nu vadă. Incă şi mai dureros era faptul 
confirmat de Endo-san, în noaptea petrecerii. 

Aşadar, pentru că îl respectam pe bunicul meu, ba mai mult, 
pentru că învăţasem să-l iubesc, am ştiut că era timpul să accept 
adevărul. l-am spus despre dezvăluirile lui Endo-san în legătură 
cu iminenţa unei invazii. Am recunoscut că asta nu însemna că 
aveam o soluţie. 

- Nu ştiu ce să fac, am spus. 

- În curând, va trebui să iei atitudine. Fiecare trebuie să facă 
asta la un moment dat. Imi pare rău pentru tine, spuse bătrânul. 

- De ce? 

- Orice alegere vei face, nu va fi niciodată cea întru totul 
corectă, răspunse el. Aceasta e tragedia ta. 

- Imi eşti de ajutor, am spus, ascunzându-mi frica de cuvintele 
pe care le rostise, în spatele unui ton sardonic; dar nu am reuşit 
să-l păcălesc. 

- Vei supravieţui, spuse el. Asta a trebuit să faci toată viaţa. 
Sunt sigur că nu a fost niciodată uşor să creşti în acest loc, ca un 
copil cu sânge amestecat. Insă aceasta e forţa ta. Acceptă faptul 
că eşti diferit, că vii din două lumi. Şi îmi doresc să-ţi aminteşti 
asta când simţi că nu mai poţi continua: tu eşti obişnuit cu 
dualitatea vieţii. Ai capacitatea de a aduce toate elementele 
disparate ale vieţii într-un tot coerent. 

L-am privit mirat. Imi explicase toate circumstanţele vieţii 
mele într-o manieră la care nu mă gândisem niciodată. Am 
crezut că simplificase multe dintre aspectele ei, însă am simţit 
pentru o clipă cum cursul vieţii mele, al însăşi existenţei mele, 
avea un sens. 

- Eşti de părere că ai fost botezat de mama ta după numele 
străzii pe care ea a crescut, spuse el. Eu nu cred asta. Am simţit 
întotdeauna că în spatele numelui tău se ascunde un alt motiv. 

Am aşteptat să-mi explice. 

- După ce am părăsit China, am petrecut, aşa cum ţi-am 
povestit, trei ani în Hong Kong. Am găsit refugiu într-o şcoală de 
misionari şi acolo am învăţat totul despre Dumnezeul 
occidentalilor şi despre fiul său. Fiul care a mântuit lumea. 

Era acolo un olandez, un teolog în vârstă, părintele Martinus, 
care mi-a povestit despre învăţăturile unui alt olandez pe nume 
Jacobus Harmensz, care a trăit la jumătatea secolului al XVI-lea. 

Jacobus Harmensz era considerat de creştinii ortodocşi ai 
vremii ca fiind un eretic, deoarece era de părere că mântuirea 
unei persoane stătea în exerciţiul liberului-arbitru, iar nu în 
iertarea lui Dumnezeu. Era împotriva ideii că viaţa omului, 
salvarea ori condamnarea lui veşnică sunt decise înainte de 
naştere. 

Am început să mă foiesc în scaun. Bunicul mă mustră din 
priviri şi apoi continuă: 

- Trebuie să recunosc că nu am înţeles niciodată pe deplin ce 
încerca să-mi spună teologul bătrân. Conceptul de liber-arbitru 

mă intriga, deşi nu credeam în teoriile lui Harmensz. Cursul şi 
mântuirea unei vieţi, simţeam eu, erau predestinate. Despre asta 
am discutat adesea cu mama ta, după ce i-am spus despre 
cuvintele prezicătoarei, când era destul de mare să înţeleagă. S- 
a opus cu virulență. 

- Ce are Harmensz ăsta de-a face cu mine? 

- Numele lui Jacobus Harmensz a fost în cele din urmă tradus 
în latină drept Jacobus Arminius. Învățăturile sale sunt cunoscute 
sub numele de arminianism. Alegându-ţi numele, mama ta 
încerca să ne dovedească - prezicătoarei şi mie - că nu avem 
dreptate. 

- Intotdeauna avem de ales. Nimic nu este fixat ori 
permanent, am spus eu. 

- Aproape exact acestea au fost cuvintele pe care mi le-a 
spus mama ta. Dar oare faptul că ne confruntăm doar cu 
anumite alegeri nu înseamnă că opţiunile noastre au fost limitate 
de o altă putere? 

- Atunci care este scopul vieţii? am întrebat, incapabil să 
accept ce îmi spunea. 

- Am să-ţi spun când voi afla eu însumi, răspunse. 

Imi luă mâna şi mi-o strânse. 

- Mama ta a fost o femeie deosebită şi încăpăţânată. S-ar 
putea să fi avut dreptate. Sunt sigur că nu te-ar fi botezat după o 
simplă stradă. 

Luă o ultimă sorbitură de ceai. 

- Vorbesc prea mult, spuse el. Acum mi-e foame. Vino, vreau 
să mănânc la tarabele cu mâncare. Este adevărat ce se spune: 
Penang are cea mai bună mâncare vândută de vânzătorii 
ambulanți din toată Malaezia. 

Prin întâlnirile noastre aproape zilnice, am ajuns la un grad 
mai mare de familiaritate unul cu celălalt, rupând pentru 
totdeauna lanţurile formalităţii. M-am ridicat şi i-am frecat 
stomacul cu un dezgust disimulat. 

- Se măreşte. Asta e tot ce faci - stai, vorbeşti şi mănânci. 

- Lasă-mi stomacul în pace, spuse el, bombănind uşor, dar cu 
ochii amuzaţi de impertinenţa mea. 


Devenise tabietul nostru să ne aşezăm în faţa casei şi să mai 
stăm acolo un timp, înainte de a merge la culcare. Era mai 
răcoare pe verandă, care fusese construită să înconjoare casa şi 
să ofere o zonă de aer rece. Storurile de bambus fuseseră 

ridicate ca părul unei femei şi spiralele fuseseră aprinse şi 
aşezate în jurul picioarelor noastre ca să alunge ţânţarii. 

Trecuseră în jur de trei săptămâni de la plecarea lui William. 
Mă sprijineam de balustrada de marmură, ascultând-o pe Isabel, 
care ne vorbea despre Peter MacAllister. Tatăl nostru citea 
ziarele, distrat. Puteam vedea că era foarte îndrăgostită de 
avocatul din Kuala Lumpur. El o invitase la dans în noaptea 
dinainte, la Clubul de înot Penang, şi a adus-o acasă abia 
dimineaţă, înfuriindu-l pe tata. Trebuia doar să te uiţi la ea şi să 
afli că farmecul nopţii încă dăinuia în ea, frământându-i gândurile 
şi emoţiile. Noel Hutton era, ca toţi taţii, suspicios faţă de 
bărbatul cu care ieşea fiica lui. 

- Peter spune că o să mă ia la o plimbare pe coastă, cu iahtul 
lui. 

Dincolo de veselia ei, îmi puteam da seama că era îngrijorată 
de ce va spune tata. 

- Şi intenţionez să merg cu el. 

Dar înainte ca tata să poată răspunde, am auzit vocea 
unchiului Lim. 

- Domnule Hutton? întrebă el. 

Stătea pe trepte, aşa că tata l-a invitat înăuntru. Mi-am dat 
seama că Isabel era bucuroasă de această întrerupere. 

- Salvată, i-am şoptit eu şi, deşi mi-a făcut cu ochiul, am 
simţit în ea o nervozitate atipică. 

Unchiul Lim îi înmâna tatălui meu un plic. 

- Este o invitaţie la nunta fiicei mele, în prima zi din 
decembrie. Sperăm să ne onoraţi cu prezenţa. 

- Cu toţii? am întrebat eu cu un zâmbet pieziş. 

Unchiul Lim dădu din cap că da. 

- Am fi onoraţi, spuse tata, oferindu-mi invitaţia. 

Ca mai toate invitaţiile de nuntă chinezeşti, şi aceasta era 
roşie, într-un plic roşu, culoarea bucuriei şi a norocului. Avea un 
miros slab de lemn de santal, care mi se impregna în mâini. 
Aşadar, ghicitoarea găsise în sfârşit o dată care să corespundă 
cu horoscoapele viitorului cuplu. Am zâmbit spre unchiul Lim, 
bucuros pentru el. 

- Venim cu drag, am spus eu. 

După plecarea lui, Isabel inspiră adânc şi, în momentul acela, 
am ştiut ce cuvinte urma să rostească. 

- Peter vrea să ne căsătorim. 

- Este prea bătrân pentru tine, răspunse tata. Şi am auzit de 


246 


reputaţia lui cu femeile, aşa că uită de iaht. 

Incepură să îşi arunce cuvinte unul altuia. l-am părăsit şi m- 
am dus pe plajă. Pe insula lui Endo-san un strop de lumină 
trimitea semnale printre copaci. Nu-l mai văzusem de ceva timp 
şi am simţit un îndemn subit de a petrece câteva clipe cu el. 

Mi-am scos barca din garaj şi am pornit spre insulă. Marea era 
tulbure, strălucind cu o fosforescenţă ce se agăța cu fiecare 
unduire de vâslele mele. Am avut impresia că vâsleam pe o piele 
dintr-o lumină elastică. 

Casa lui era luminată de o singură lampă şi uşile erau 
deschise. Am ocolit-o, ajungând pe terenul pietros ce dădea spre 
mare, şi am văzut figura lui întunecată, stând pe stânci. O lumină 
pâlpâia din mâna lui ca o stea capturată, iar din întunericul 
îndepărtat al mării un semnal luminos îi răspundea. 

M-am furişat înapoi în barcă, dorinţa de a-l vedea fiind brusc 
înăbuşită. 

Am trimis o notă de înştiinţare consulatului japonez şi am 
anulat lecţiile pe care le aranjasem cu Endo-san. Nu puteam să-l 
înfrunt acum. Nu mă mai puteam păcăli. Una era să-l aud 
recunoscând faptul că ştiuse despre intenţia ţării lui de a ne 
ataca şi alta era să fiu martorul rolului său activ în ea. Nu-mi 
puteam scoate din minte imaginea lui pe stânca aceea, 
trimiţându-şi semnalele secrete către marea în aşteptare. Acum 
ştiam sigur ce făcea şi rolul pe care îl jucasem dându-i o mână de 
ajutor. 

Tanaka, sensei-ul lui Kon, era singura persoană care ar fi fost 
capabilă să mă ajute. Am decis să-l vizitez cu o zi înaintea nunţii 
lui Ming. M-am îndreptat spre casa lui din Tanjung Tokong şi am 
aşteptat în umbra verandei. Am scuturat clopoţeii de vânt. 

- Tanaka-san! am strigat. 

Uşa cu plasă de țânțari se deschise şi el ieşi. 

- Ah, ce bine! M-am gândit la tine. Ai venit la timpul potrivit. 

Incă o dată am stat pe verandă, de data aceasta fără să 
servim ceai. 

- Îmi cer scuze, dar mi-am împachetat mai toate lucrurile. 

- Pleci? Te duci acasă? 

- Nu. Am decis să mă refugiez într-o mănăstire de pe dealurile 
din zona Ayer Itam. 

- Şi tu crezi că va fi război, am spus. 

- Intotdeauna vor fi războaie, spuse Tanaka. 

- Nu mai vorbi ca un călugăr neofit, Tanaka-san, am spus eu 
şi apoi, şocat de propria-mi obrăznicie, mi-am cerut iertare. 

El s-a întins spre mine şi mi-a studiat chipul. 

- Ce te frământă? 

I-am spus tot, despre activităţile lui Endo-san şi modul în care 
mă manipulase. Era o uşurare imensă că aveam, în sfârşit, 
încredere într-o altă persoană care îl cunoscuse pe Endo-san, 
cineva care nu m-ar fi condamnat. 

Tanaka îşi închise ochii şi păru să fi adormit, dar apoi spuse: 

- Datoria ta faţă de familie şi casă e una dificilă, asemenea 
obligaţiei tale pentru sensei. Ştiu ce simţi. Mai ales în privinţa lui 
Endo-san. 

- Cum ai putea, când există atâta aversiune între Endo-san şi 

tine? 

El, deschise ochii, surprins. 

- Aversiune? Chiar deloc. 

- De-abia aţi schimbat o vorbă la petrecere. 

- Asta nu înseamnă că nu am comunicat. Endo-san a fost şi va 
fi întotdeauna cel mai bun prieten pe care îl voi avea vreodată. 
De fapt, prietenia dintre tine şi Kon îmi aminteşte foarte mult de 
tinereţea noastră. 

- Ce s-a întâmplat? 

Tanaka asculta muzica brizei printre clopoţeii de vânt. Era 
atâta linişte, că îi puteam auzi respiraţia. Mi-era greu să cred că 
o armată se pregătea chiar în acel moment să invadeze ţara, ca 
nişte boabe de fasole revărsate dintr-un sac de iută. 

In cele din urmă spuse: 

- Viziunea pacifistă a tatălui lui Endo-san nu era în armonie cu 
viziunea Impăratului şi aşa a fost desfiinţat din postul de curtean. 
Familia lui a fost dizgraţiată şi mutată înapoi în Toriijima, unde și- 
au deschis o afacere. 

Felul în care se eschiva în continuare mă exaspera. Mi-am pus 
în minte să aflu adevărul în timpul acelei vizite, căci s-ar fi putut 
să nu se mai ivească altă ocazie. Prin urmare, am spus, pe un 
ton ferm şi neînduplecat: N 

- Am mai auzit povestea asta. In definitiv, ce cauţi aici? De ce, 
dintre toate locurile din lume, ai ales Penangul? Mi-ai spus odată, 
dar am ştiut că m-ai minţit. 

Îşi dezveli dinţii într-un zâmbet repezit şi vinovat, dar ochii lui 
rămaseră trişti. Inţelegea situaţia în care mă aflam şi că acum nu 
mai puteam accepta altceva decât adevărul adevărat. 

- Îmi cer iertare pentru că nu am fost absolut sincer cu tine, 
spuse el. În timp ce Japonia îşi extindea influenţa asupra Chinei, 
tatăl lui Endo-san a atacat guvernul printr-un gest public, ceea ce 
în Japonia poate fi văzut ca un atac personal la adresa 
Împăratului. A fost întemnițat şi apoi s-a îmbolnăvit, iar mama lui 
Endo-san s-a retras în lumea ei. Endo-san şi Umeko, sora lui, au 
fost singurii care au putut avea grijă de fraţii şi surorile mai mici. 

Se opri să-şi aranjeze cuvintele, ca un expert în ikebana 
aranjând florile, mutând, îndoind, adăugând şi tăind pentru a 
obţine rezultatul dorit. 

- Endo-san nu a fost niciodată apropiat de mama lui, dar până 
şi el a fost afectat de starea ei mintală. Ea stătea la soare şi 
privea fix spre lac ori îi urmărea pe fermieri plantând orezul. Am 

vizitat-o adesea. Uneori cânta câte un cântec de leagăn, pentru 
mine şi pentru copiii ei. 

Mi-am auzit propria voce recitând versurile poeziei pentru 
Endo-san, în schimbul sabiei Nagamitsu. Imi dădeam seama 
acum de ce poemul meu îl impresionase mult mai mult decât mă 
aşteptasem. 

- Sănătatea tatălui lui Endo-san s-a înrăutățit. Guvernul 
cunoştea faptul că Endo-san călătorise mult şi a decis să se 
folosească de experienţa lui. | s-a oferit opţiunea de a lucra 
pentru guvern în schimbul serviciilor medicale de care ar fi putut 
beneficia tatăl său. Când lui Endo-san i s-a oferit o poziţie la 
consulatul de aici, Aritaki-san, tatăl său, m-a chemat. Am fost la 
închisoare să-l văd şi mi-a cerut o mare favoare. 

- Te-a rugat să ai grijă de fiul lui. Şi tu l-ai urmat pe Endo-san 
până aici, am spus eu, făcând o presupunere corectă. 

- La început am refuzat. Umeko, sora lui Endo-san, m-a 
implorat. Şi mai era o copilă, Michiko, îndrăgostită atât de tare 
de Endo-san, iar eu... 

Se opri. 

- lar tu erai foarte îndrăgostit de ea, am spus, terminându-i 
fraza. 

- Eram conştient de faptul că Michiko nu-mi împărtăşea 
sentimentele. Dar pentru că o iubeam, i-am promis că voi avea 
grijă de Endo-san, oriunde s-ar fi dus. Şi totodată, pentru că 
Endo-san era prietenul meu. Aritaki-san a cerut chiar şi ajutorul 
lui sensei pentru a mă convinge. Sensei-ul meu simţea că Endo- 
san avea nevoie să-i fie constant reamintite învăţăturile sale. Eu 
sunt cel care i le reaminteşte. De aceea urăşte prezenţa mea 
aici. . 

- Insă nu poţi pleca acum. Mai mult ca oricând, Endo-san va 
avea nevoie de un prieten, am spus eu. 

- Am văzut cum s-a schimbat, de când şi-a început lucrul aici. 
Avem concepţii diferite acum. Nu pot condamna acest război 
început de ţara mea. Acesta e momentul când drumurile noastre 
se bifurcă. Nu voi mai avea grijă de el. Am încercat, dar el s-a 
izolat de noi toţi. 

- Vrei să fugi, am spus eu neîncrezător. Te-ai îndepărtat de 
datoria ta. 

Era o acuzaţie serioasă, dar faptele rămâneau clare şi 
incontestabile. Tanaka nu era de acord, însă a tăcut, cu faţa ca o 
mască Noh, indescifrabilă. 

- Nu poţi fugi de o lume în război, Tanaka-san. 

Se uită în ochii mei. 

- lar tu nu poţi fugi de propriul destin, micul meu prieten. Este 
timpul să-ţi spun la revedere. 

- Ne vom întâlni din nou? 

- Cu siguranţă. Când se va termina toată nebunia, când va 
domni din nou pacea şi armonia, tu şi Endo-san mă veţi găsi aici. 

- Ce trebuie să fac, Tanaka-san? am întrebat eu. 

- Tu ce crezi că trebuie să faci? 

Am fost incapabil să-i ofer un răspuns, îmi aruncă un zâmbet 
trist, compătimitor. 

- Ştii deja ce ai de făcut, spuse el. 

Am făcut o ultimă încercare de a-l convinge. 

- Tu eşti prietenul lui, trebuie să rămâi. 

Clătină din cap. 

- Nu mai are nevoie de mine. Te are pe tine. 


Am urmat harta pe care unchiul Lim o imprimase pe spatele 
invitaţiei. Satul era la cincizeci de kilometri distanţă de oraş, pe 
vârful sud-vestic al insulei, cunoscut de localnici drept Balik 
Pulau, Spatele Insulei. La volanul Daimlerului, tata conducea cu 
fălcile încordate, iar expresia de pe chipul lui era replicată pe 
chipul lui Isabel. Nu a fost nevoie să mi se spună cum 
decurseseră discuţiile despre logodna ei cu Peter McAllister de-a 
lungul celor două săptămâni. 

Mă simţeam prea tulburat ca să mai pot fi atent la ei. Ceea ce 
mărturisise Tanaka dezvăluia un alt aspect al prezenţei lui Endo- 
san în Penang şi amplificase sentimentul meu de instabilitate. 
Era ca atunci când mă arunca Endo-san de la sfârşitul fiecărei 
lecţii. Cădeam şi, deşi mă ridicam rapid, mă întâmpina imediat o 
altă tehnică, până când circulaţia sângelui meu părea inversată 
sub semnul vertijului, făcându-mă să nu mai ştiu unde era 
pământul şi unde era cerul. 

Ştiam că mă va face să mă simt şi mai rău decât mă simţeam 
deja, dar am luat hotărârea de a rupe momentan legătura cu el, 
până când voi fi fost în stare să-mi stăpânesc tulburarea. Nu 
ştiam de cât timp aveam nevoie pentru asta şi o povară şi mai 
mare s-a coborât asupra mea. 


În loc să traverseze jungla, tata a ales şoseaua din jurul 
insulei, s-a îndreptat către cel mai vestic vârf, apoi a virat spre 

sud. Drumul urca spre umerii dealurilor joase şi urma credincios 
curbele liniei de coastă. La vale, desişurile verzi ale copacilor 
erau peticite de albastrul mării printr-o cusătură albă şi 
nesfârşită de spumă. Lumina părea o vopsea stropită la 
întâmplare printre copacii de deasupra noastră şi vântul 
strecurat prin geamurile deschise era curat şi proaspăt, aducând 
miros de pământ, de frunze umede şi întotdeauna, întotdeauna, 
miros de mare. 

Am trecut pe lângă satele malaeze „kampong”, încetinind 
pentru a evita copiii dezbrăcaţi care se jucau pe drumuri. Ţipau 
cu entuziasm când ne vedeau maşina. Păsările ciripeau şi zburau 
dintr-o creangă în alta, deranjate de trecerea noastră. Orhidee 
sălbatice erau agăţate de feţele stâncilor ce mărgineau drumul. 
La Teluk Bahang, acesta se pierdu în junglă şi am întors către 
sud, trecând pe lângă livezi şi plantaţii de cocos şi durian. 
Ţepoasele fructe durian atârnau de copaci ca nişte noduri 
imense, îmbibând aerul cu mirosul lor caustic. 

Urmând indicatoarele mici amplasate de-a lungul drumului de 
ţară, am ieşit pe şoseaua principală şi am intrat în Kampong 
Dugong. În aer fluturau nişte bannere roşii pe care un maestru 
caligraf pictase cuvinte aurii, de felicitare. Unchiul Lim ne-a 
întâmpinat îmbrăcat într-o robă stacojie oficială, bucuros să ne 
vadă. În ziua aceea, eram singurii europeni din tot satul. 

- Te rog să faci cunoştinţă cu domnul Chua, tatăl mirelui, 
spuse unchiul Lim. El este şi căpetenia satului. 

Chua era un chinez prietenos de vreo cincizeci de ani, care 
avea un barbişon stufos şi braţe vânjoase. Tata dădu mâna cu ei. 

- Fie ca băiatul tău să fie longeviv ca Muntele Sudic şi bogat 
ca Marea Estică, rosti el urările tradiţionale în hokkien. 

Chua păru surprins şi apoi râse. 

- Acum ştiu de ce ai o reputaţie atât de remarcabilă, domnule 
Hutton. 

In sat locuiau aproape cinci sute de oameni, care trăiau din 
resursele mării şi din livezile şi fermele de legume din jur. Priviri 
prietenoase ne-au însoţit spre debarcader, care părea să fi fost 
construit ori de câte ori fusese găsită o scândură, o masă 
abandonată sau o uşă spartă. Părea să se legene uşor în timp ce 
mergeam pe el, când umbrele noastre speriau bancurile 
translucide de peşti din apa verde şi limpede. Isabel refuză să 
pună piciorul pe el. 

- Eu nu merg pe chestia aia şubredă, spuse ea. Mă duc la o 

plimbare prin sat cu bunicul tău. j 

Am mers cu tata până la capătul debarcaderului alunecos. În 
pofida arşiţei, avea o ţinută protocolară şi insistase ca eu să mă 
îmbrac la fel. Mi-am ridicat pălăria şi m-am sprijinit de puietul 
tuns de arbore de cauciuc, care fusese plantat pe fundul mării 
pentru a susţine pasarela. Cerul era clar, albastru ca un vis. 
Toate bărcile erau trase la mal şi aliniate de-a lungul 
debarcaderului, legănându-se şi scârţâind, legate de stâlpi. 
Mirosul de peşte sărat şi creveţi uscați la soare mi-a amintit de 
satul unde se oprise Endo-san în călătoria noastră spre Kuala 
Lumpur. 

- Ce părere ai? întrebă tata. 

Am încercat să ghicesc la ce se referea. 

- Despre ce? 

- Despre sora ta. 

M-am întrebat dacă i-aş putea spune vreodată despre 
legătura dintre mine şi Endo-san. Poate că şi Isabel, şi Peter 
MacAllister aveau un trecut împreună. 

- Ea îl iubeşte şi cred că şi el simte la fel pentru Isabel, am 
răspuns. 

- Asta nu e niciodată suficient, veni imediat răspunsul lui. 

- Atunci nimic nu va fi vreodată suficient. 

- Ea are nevoie de mai mult timp şi este prea tânără. 

- Nu mai are timp. 

I-am spus atunci ce îmi dezvăluise Endo-san despre viitoarea 
invazie. 

- MacAllister ori va fi obligat de guvern să plece, ori va fi 
închis de japonezi. 

- Domnul Endo nu ştie ce vorbeşte, spuse el, privind fix spre 
mare. Nu va fi niciun război în Malaezia. 

Mi-am amintit de luminile secrete pe care le trimitea Endo-san 
în larg şi mi s-a făcut teamă. Insula Penang era atât de 
vulnerabilă, atât de uşor de înhăţat, ca un copil trezit în noapte şi 
luat din patul lui de răpitori. 

- Vorbeşte între patru ochi cu MacAllister, află ce fel de om e. 
Tu ştii cum e să fii bărbatul nedorit, îndrăgostit de fiica unui alt 
bărbat, am spus. 

- Uite, zise el, arătând spre mare, aparent surd la ce 
spusesem. 

Un banc de delfini ţâşni pe lângă noi, iar cei mai exuberanţi 
făcură tumbe în apă. Am privit cum alergau peştii. Le puteam 

auzi ţipetele, ca de copii. 

- l-am iubit întotdeauna, spuse el. Dacă aş putea trăi din nou, 
mi-aş dori să fiu un delfin, să înot la nesfârşit în ocean, să văd 
privelişti pe care niciun ochi omenesc nu le poate vedea. 

Vocea lui era caldă şi ochii i se înduioşară, iar albastrul lor nu 
era reflectat de lumină, ci de un lichid cald ce clipocea într-un 
vas fără fund. 

Eram speriat de această privire visătoare - el care îmi păruse 
întotdeauna un om practic, capabil să rezolve toate problemele 
care îi ieşeau în cale. M-am temut pentru el atunci, sperând ca 
latura lui practică să-l însoţească întotdeauna pe parcursul vieţii 
sale şi visele să-l viziteze numai în somn, când era în afara 
oricărui pericol. 

Am auzit chemarea lui Isabel şi ne-am reîntors în sat. 

- Ştiu cum e să fii îndrăgostit de fiica unui om care îţi interzice 
asta, spuse el. 


Nunta a fost orânduită în conformitate cu tradiţia chineză. 
Ming era ascunsă în spatele unui voal roşu cu ciucuri şi 
îmbrăcată într-o robă în nuanţe aurii şi cafenii. A fost dusă în 
casa mirelui pe un palanchin din lemn de un roşu aprins. Acolo a 
îngenuncheat înaintea părinţilor mirelui, i-a servit cu ceai şi le-a 
făgăduit să li se supună. Când a trecut pe lângă mine şi-a întors 
privirea şi, ştiind că mă privea din spatele voalului, mi-am mişcat 
buzele şi i-am făcut câteva urări de bine. Ea îşi înclină uşor capul 
şi merse mai departe. 

Isabel îmi zâmbi şi atunci am spus: 

- Va fi bine. 

Mă strânse de mână. 

Cina a fost îmbelşugată, aşa cum se cuvenea. Am intrat în 
sala de festivități a satului şi m-am aşezat la una din cele 
patruzeci de mese, întrebându-mă cât îl costase întregul 
eveniment pe unchiul Lim. Isabel luă meniul din centrul mesei. 

- Ce scrie în el? mă întrebă. 

- Friptură din purcel de lapte, supă de rechin, ghimbir fiert, 
scoici abalone, pui prăjit cu susan şi rață umplută cu mandarine. 
Aproape tot, am spus eu, folosindu-mi cunoştinţele de japoneză 
pentru a descifra scrisul în chineză. 

Mă zăpăciseră muzica tare cântată de orchestra chineză şi 
artificiile. Ultimele două locuri goale au fost ocupate de Towkay 
Yeap şi Kon. Am aşezat meniul pe masă, încântat să-mi văd 

prietenul. El era, bineînţeles, îmbrăcat în haine albe de gală, 
întrucât albul era culoarea lui preferată. 

Cortina scenei de lemn se ridică şi începu o piesă de operă. 
Sunetele scoase de erhu şi peipa, acompaniate de ţambale, se 
întreceau cu vocile false ale cântăreților. Tatăl meu îşi înăbuşi o 
tresărire în momentul în care cântăreții atacau notele înalte şi 
am izbucnit cu toţii în râs. 

- Îmi pare rău, îi spuse el lui Towkay Yeap, înroşindu-se. 

- Pot să afirm cu toată certitudinea că nu cunoşti deloc 
această arie de operă, spuse Towkay Yeap, amuzat. 

Tata clătină din cap. 

- Se întâmplă ca aceasta să fie una dintre cele mai populare 
opere ale noastre. „Fluturii îndrăgostiţi”. Foarte tragică povestea. 

Isabel se aplecă şi spuse: 

- Te rog să ne-o spui. 

- Demult, în China, în urmă cu multe dinastii, o fată, domniţa 
Zhu, a vrut să studieze într-o şcoală aflată sus, în munţi. 
Bineînţeles că, fiind fată, nu îi era permis să studieze. Trebuia să 
stea acasă şi să aibă grijă de familia ei, urmând ca mai târziu să 
aibă grijă de soţul ales de părinţii ei. 

- O tradiţie ce merită păstrată, am spus eu, rânjind la Isabel. 

- Fă linişte, Philip, spuse ea. 

- Domnita Zhu era o fată foarte încăpăţânată, Isabel. Care îţi 
seamănă foarte mult, din câte am auzit, spuse Towkay Yeap, 
îngustându-şi ochii, uşor amuzat. 

- Dă-i bătaie, moşulică, spuse tata, încrucişându-şi braţele la 
piept şi întinzându-se la loc în scaun. 

Isabel se încruntă la tata. 

- Te rog să continui, Towkay Yeap. 

- După cum spuneam, domniţa Zhu ştia ce vrea. Şi astfel, 
păcălindu-şi părinţii şi încălcând tradiţia, se îmbrăcă în haine de 
bărbat şi fu admisă la şcoală. Şi acolo se îndrăgosti de un coleg, 
Liang, care nu avea nici cea mai vagă idee despre adevărata ei 
identitate. La finele celor trei ani de studii, s-au despărţit la 
Pavilionul celor Optsprezece Mile şi acolo domniţa Zhu îi spuse 
lui Liang că îşi dorea ca el să devină soţul surorii ei mai mici. li 
spuse lui Liang să vină acasă la ea şi, după un an, să o ceară pe 
fată în căsătorie. Liang veni când sosi vremea şi descoperi că nu 
exista o astfel de soră şi că domniţa Zhu fusese de fapt cea care 
dorea să se mărite cu el. lar el se îndrăgosti de ea când aceasta 
îşi dezvălui adevărata identitate. Erau suflete pereche şi ştiau 

amândoi că îşi găsiseră fiinţa cu care aveau să călătorească, 
până dincolo de moarte, prin toate vieţile lor ulterioare. 

Bineînţeles că părinţii lor au descoperit subterfugiul. Domnița 
Zhu şi familia ei au fost făcute de ruşine. Indrăgostiţii au fost 
despărțiți. Domnița Zhu şi Liang au fost încuiaţi în casele lor. Un 
mariaj a fost aranjat în mare grabă pentru Zhu, cu o familie 
căreia nu-i păsa de scandal. Liang se stingea de dorul ei. S-a 
îmbolnăvit şi a murit. 

În ziua nunţii, domniţa Zhu a auzit aceste veşti triste şi a fugit 
la mormântul lui Liang, unde a plâns atât de tare şi atât de mult, 
că până şi raiul a fost zguduit. Cerul s-a învolburat şi s-a 
întunecat, iar vânturile au început să bată cu putere. Nimeni nu 
mai văzuse vreodată o furtună aşa de fioroasă. Fulgerul a crăpat 
mormântul lui Liang şi domniţa Zhu s-a aruncat în el, înainte ca 
părinţii ei şi alaiul de nuntă să ajungă la mormânt. 

O pereche de fluturi a zburat atunci din mormânt. Au plutit şi 
s-au ridicat în cer, în sfârşit, împreună, lăsând în urmă necazurile 
lumii. 

- Ce poveste îngrozitoare de spus la o nuntă, remarcă tata. 

Am sesizat în privirea lui fiorul unei amintiri, aceea a pasiunii 
lui abandonate pentru fluturi şi cât ne costase această pasiune, 
pe el, pe mama şi pe mine. 

Ştiam că şi Towkay Yeap simţise tristeţea rapid suprimată a 
tatălui meu. El spuse încet: 

- Ah, dar nu înţelegi tâlcul, Noel. Este o poveste frumoasă. Ce 
ne spune? Că iubirea va găsi o cale, indiferent de obstacole. Ne 
spune că iubirea poate transcende timpul, mult dincolo de 
existenţa mea şi a ta. Acesta este cel mai potrivit mesaj pentru o 
nuntă şi de fapt, cel mai potrivit mesaj pentru viaţă, nu crezi? 

Amintindu-mi de cuvintele pe care mi le spusese Endo-san, 
am fost în totalitate de acord cu el. 


După servirea ultimei farfurii cu pastă de fasole dulce în aluat 
prăjit, Kon şi cu mine am ieşit din sală. Soarele plutea deasupra, 
razele lui strecurându-se prin bancul rozaliu de nori, ca nişte 
degete ce încearcă marea. 

Ne-am plimbat pe străzile prăfoase ale satului. Nu era nici 
măcar o persoană afară; erau toţi ocupați cu savurarea bucatelor 
alese şi a cantităţii mari de alcool ce nu trebuiau să lipsească de 
la niciun ospăț nupţial. Câinii care alergaseră spre noi când 
sosiserăm, adulmecându-ne mirosurile străine, dormeau cu toţii 

sub pridvor, cu urechile ciulite la muştele ce încercau să intre în 
visele lor. 

La marginea apei ne-am oprit şi ne-am bucurat de vânt. Ne- 
am scos pantofii, şi nisipul zgrunţuros de sub tălpile noastre 
desculţe semăna cu nişte coji de orez încălzite. Fusese prea cald 
înăuntru, în sala de oaspeţi, iar eu băusem prea multe pahare de 
coniac. 

In veşmintele lui complet albe, Kon era întruchiparea purității, 
pătată doar de cravata lui roşie care se zvârcolea în bătaia 
vântului ca un şarpe furios. 

- Am aşteptat răspunsul tău, spuse el, pe un ton dojenitor. Te- 
ai hotărât să te alături Forţei 136? 

- Imi pare rău, am zis. Nu pot să merg cu tine. Trebuie să 
rămân. Trebuie să mă asigur că familia mea este în siguranţă şi 
numai prezenţa mea aici îmi poate linişti temerile. M-aş 
îmbolnăvi de grija lor dacă aş fi blocat în junglă. 

Am văzut dezamăgirea de pe faţa lui şi am simţit oarecum că 
îi înşelasem aşteptările. 

- Ai fost să-l vezi pe Tanaka-san, spuse Kon. Mi-a povestit 
despre discuţia voastră. 

Am făcut o încercare şovăielnică să-i explic, căutând cuvintele 
ce m-ar fi ajutat să-mi expun situaţia. El mă opri şi spuse încet: 

- Nu-ţi face griji prea mari din cauza asta. Sunt sigur că ai 
dreptate. Familia ta ar avea nevoie de tine aici. 

Am dat din cap în semn de aprobare, fiindu-i recunoscător că 
înţelesese, cu toate că îl dezamăgisem. Era una dintre calităţile 
minunate ale lui Kon - înţelegea atât de multe fără ca nimeni să-i 
explice. 

- Îți dai seama că atunci când vor intra japonezii în Penang, 
tatăl meu nu-l va mai putea proteja pe domnul Hutton? Că 
paznicii vor fi nevoiţi să se retragă? spuse Kon. 

- Desigur. Până la urmă, îşi au propriile familii de apărat. De 
aceea trebuie să stau aici. Am certitudinea că Endo-san nu ştie 
despre atentatul la viaţa tatălui meu, dar Saotome din Kuala 
Lumpur - el a pus ochii pe compania noastră. 

Am rămas un timp tăcuţi. Imi făcea bine prezenţa lui, eram 
bucuros că avusesem şansa de a-l cunoaşte, pentru că eram 
acum mai apropiat de el decât de fraţii mei. 

- O să te mai văd înainte să pleci? l-am întrebat eu. 

Mă simţeam atât de liniştit în apropierea mării şi voiam să 
prelungesc timpul petrecut acolo, în acel orăşel aflat departe de 

grijile lumii. 

- Nu cred, spuse Kon. 

- Pesemne că va fi un risc pentru securitatea ta, dar mă vei 
anunţa unde vei fi trimis? am întrebat eu. 

- Voi găsi o cale, îmi răspunse şi avertismentul de a păstra 
secretă eventuala lui adresă nu trebuia să fie rostit cu voce tare. 

I-am prins mâna. 

- Ai grijă de tine, fratele meu, îmi zise. 

- Aşa voi face. lar tu, păzeşte-te de pericole, am rostit, cu o 
voce încordată. O să spun câteva rugăciuni pentru tine la templu. 

El zâmbi. 

- Mai bine te-ai îngriji de tine. Te transformi într-un chinez. 

Gândindu-mă la dualitatea vieţii, am întrebat - mai mult 
pentru mine decât pentru altcineva: 

- Asta nu e un lucru prea rău, nu-i aşa? 


Ming se schimbase într-un cheongsam de un roşu aprins şi, 
împreună cu soţul ei, mergeau de la o masă la alta, mulţumindu- 
le oaspeţilor pentru prezenţă. El fusese obligat să ciocnească şi, 
să bea câte un pahar la fiecare masă şi până a ajuns la a 
noastră, se cam îmbătase. 

- Acesta este Ah Hock, spuse Ming, trăgându-şi soţul de braţ, 
şi îi aruncă un zâmbet larg lui Isabel. 

Numele lui însemna „Cel norocos” şi în ziua aceea, văzându-l 
alături de Ming, m-am gândit că era chiar norocos. Era un bărbat 
îndesat, cu părul scurt şi răvăşit, cu pielea întunecată de zilele 
petrecute pe vasul de pescari. Braţele lui erau lungi şi vânjoase 
şi mi-l puteam imagina pe barca lui, cu tălpile înfipte pe punte şi 
trăgând de năvod. Nu semăna deloc cu tatăl său. 

- Felicitări, spuse tata, strângând mâna lui Ah Hock. 

- iți mulţumesc pentru urările de bine, spuse Ming şi apoi 
zâmbi către mine. Toţi cei de aici vor să ştie despre tine. 
Intreabă: „Cine este băiatul acesta cu aspect neobişnuit?” 

- Le poţi povesti despre mine, am zis. Dar numai lucrurile 
bune, dacă nu te superi. 

- Le-am spus deja, răspunse ea. 

- Ei bine, se face târziu şi curând trebuie să plecăm, am 
încheiat eu. Îți doresc să ai o mulţime de copii şi fericire cât 
cuprinde. 

Ea schiţă un nou zâmbet şi se mută la următoarea masă. Nu 
mă aşteptam să o revăd prea curând. Avea propria ei viaţă 

acum, în satul care o adoptase. 

Şi din nou, în timp ce ieşeam cu maşina din sat, le-am făcut 
tuturor urări de bine într-o rugăciune care îi includea pe toţi 
cunoscuţii mei, chiar şi pe Endo-san. M-am rugat cu atâta 
ardoare, încât am crezut că atunci când voi deschide ochii îmi voi 
vedea rugăminţile într-o formă fizică, veghind asupra noastră, ca 
altarul gigantic de pe coasta Japoniei. M-am rugat ca zeii 
protectori ai insulei Penang să-i păzească pe locuitorii ei, cu o 
statornică vigilenţă. 

Tata menținea un vechi obicei: începea fiecare zi de luni cu un 
mic dejun în familie, când eram obligaţi cu toţii să luăm 
împreună prima masă din săptămână. 

Când ne-am adunat în sufrageria de la parter pe data de 8 
decembrie 1941, nu aveam nicio bănuială despre evenimentele 
ce se desfăşuraseră în timp ce noi dormeam. Stăteam într-o 
tăcere împietrită la masa unde luam micul dejun, în timp ce tata 
ne citea ştirile, tremurul mâinilor lui făcând ziarul să foşnească. 
La ora 12:15, în dimineaţa aceea, trupele din Divizia a 18-a 
japoneză debarcaseră la Kota Bahru, pe coasta nord-estică a 
peninsulei Malaezia din golful Siam. Pearl Harbor a fost atacat o 
oră mai târziu. Până în dimineaţa aceea nu auzisem niciodată de 
acel loc. 

Asaltul aşteptat la scară completă al oraşului Singapore nu se 
materializase. In schimb, japonezii aleseseră să traverseze sutele 
de kilometri de păduri tropicale dese şi „impenetrabile” şi să 
escaladeze lanţurile de munţi care brăzdau coloana vertebrală a 
Malaeziei. Ştiam cine gândise tactica aceea. Era o mişcare 
clasică de aikijutsu: să nu înfrunte direct forţele din Singapore, ci 
să aterizeze oblic pe coasta de est, acolo unde se dusese Endo- 
san după ce mă întorsesem din vizita pe care o făcusem 
bunicului meu în Ipoh. 

Pe parcursul întregii dimineţi, servitorii se mişcaseră prin casă 
fără să rostească niciun cuvânt, conversaţia lor monotonă cu 
care ne obişnuiserăm fiind redusă la tăcere. M-am întrebat dacă 
Endo-san ştia şi care fusese reacţia lui. Chipul lui Isabel trăda 
faptul că şi ea se gândea la aceeaşi întrebare şi m-am întors cu 
spatele la ea. 

Am deschis ferestrele din camera de lucru şi am privit pierdut 
la strada de dedesubt. El mă legase de război şi de ambițiile 
Japoniei, şi această conştientizare m-a tulburat de parcă fusesem 
împovărat cu o nouă identitate, plonjând spre adâncul oceanului. 
Mi-am structurat respiraţia în tiparul zazen, dar era inutil. 

Amiralul Tom Phillips, comandantul Flotei Britanice de Est în 
Singapore, ne-a trimis două dintre navele lor să înfruntăm 
marina japoneză. Navele Majestății Sale, Repulse şi Prințul de 
Wales, erau două dintre cele mai bune nave de război pe care le 

avea marina britanică. William se afla pe cea de-a doua navă şi 
am stat lipiţi de radio să ascultăm veştile despre bătălie care 
ajungeau la noi în rafale, cu o transmisie aproape inteligibilă. 
Amândouă navele fuseseră scufundate de avioanele japoneze. 
Am fost informaţi despre asta o zi mai târziu. Peste şase sute de 
vieţi fuseseră curmate şi noi nu aveam cum să aflăm dacă 
William era teafăr. 


L-am auzit pe tata punând telefonul în furcă, în biroul lui. M- 
am dus la el în cameră. O singură privire spre chipul lui 
contorsionat de durere şi am ştiut. Intr-un târziu, a văzut că 
stăteam în uşă. 

- Am vorbit la biroul naval din Singapore, spuse el. 

- William? am întrebat eu cu o voce stinsă. 

- Nava lui a fost distrusă complet de către avioanele 
japoneze. 

Tata îşi îngropa faţa în palme. Am ezitat, neştiind ce să fac. 
Apoi m-am dus în spatele lui şi i-am aşezat mâinile pe umeri. Prin 
ferestrele deschise, se auzeau maşinile circulând pe stradă. 
Dinspre Cheiul Weld, o navă dădu semnalul de pornire - toate 
zgomotele obişnuite care se împletiseră în toţi acei ani cu vieţile 
noastre. 

Am preluat controlul fără tăgadă. Am ignorat întrebările 
angajaţilor şi i-am informat că biroul va fi închis până se clarifica 
situaţia pentru noi. l-am asigurat că îşi vor primi în continuare 
salariile. l-am telefonat lui Edward în Kuala Lumpur, rugându-l să 
se întoarcă în Penang şi apoi l-am luat pe tata acasă. L-am 
surprins pe unchiul Lim care se uita la mine în oglinda 
retrovizoare în timp ce conducea, şi cuvintele de avertisment ale 
fiicei lui mi-au revenit în minte - japonezii vor veni şi ne vor 
provoca suferinţă. l-am evitat privirea şi am rămas cu ochii 
aţintiţi pe geam. 

- Ce s-a întâmplat? a întrebat Isabel, ridicându-se de pe 
scaunul de răchită de pe verandă. 

Peter MacAllister era cu ea şi se ridică şi el când ne-a văzut. 

- William e mort, am spus. 

Ea asculta în timp ce i-am relatat ce ştiam. Nu a spus nimic, 
dar MacAllister i-a simţit disperarea şi s-a întins s-o îmbrăţişeze. 
Am intrat în casă şi i-am turnat tatei un pahar generos cu whisky. 
El îl luă din mâna mea şi îl bău, apoi aşeză cu grijă paharul pe 
masă. 

- Fratele tău nu mai e. Nu mai e! Nava lui s-a scufundat în 
mare. 

M-am gândit la visul lui de a fi un delfin, înotând în adâncuri, 
căutându-şi acum fiul pierdut. 

Isabel se sprijini de MacAllister şi începu să plângă încet. Am 
stat acolo, în după-amiaza aceea, norii nepăsători deasupra, 
florile legănându-se gânditoare în vânt, copacii mângâind aerul şi 
o şuviţă de păr peste ochii tatălui meu. Mi-am întins mâna şi i-am 
dat-o cu blândeţe la o parte. 


Cum te pregăteşti de o înmormântare când nu există corp? Ar 
putea fi numai o slujbă de pomenire şi cuvinte goale rostite ca un 
memento al unei vieţi odată pline. Numai cu asta rămâneam. 
Tata mă rugă să organizez funeraliile. j 

- Eu, pur şi simplu, nu pot s-o fac. Imi pare rău că te 
împovărez cu asta. 

- Ştiu, tată. Nu este o povară. 

- Nu vreau o slujbă comună cu celelalte familii, spuse el. 

Nu eram singura familie care suferise o pierdere, pentru că 
William fusese însoţit de mulţi alţi fii ai Penangului. O mantie 
grea, de disperare, se aşternu peste insulă şi peste străzile din 
Georgetown. 

Patronii magazinelor de pompe funebre îşi exprimară 
condoleanţele. 

- Te rog să îi spui tatălui tău că suntem cu toţii în doliu pentru 
el. 

Au spus-o mai mulţi oameni, şi le-am mulţumit pentru 
bunătatea lor. 

Ministerul ne-a trimis obiectele personale ale lui William. Am 
deschis cutia turtită şi am găsit un plic cu fotografiile pe care le 
făcusem şi i le trimisesem. Tata le-a răsfoit, a ales una şi ne-a 
arătat-o. Era fotografia făcută în ziua în care William părăsise 
Istana, pentru a se duce în Singapore. Noi încă zâmbeam, atunci 
când ne-o făcuse unchiul Lim. 


Isabel a plâns pe tot parcursul slujbei de la biserica St. 
George, şi l-am văzut pe MacAllister consolând-o. Edward şi cu 
mine am stat de o parte şi de alta a tatălui nostru rămas fără 
cuvinte. În ciuda deciziei mele de a înceta să-l văd pe Endo-san, 
adânc înăuntrul meu sperasem ca el să fie prezent acolo. Dar tu 
eşti duşmanul acum, i-am spus în mintea mea. Câtă dreptate ai 

avut. Ciclul de durere şi de amărăciune a început. 

Slujba a fost scurtă, aşa cum ne dorisem. Printre stranele 
înghesuite din spatele meu l-am văzut pe Endo-san. Privirile 
noastre s-au întâlnit. Mi-am clătinat capul şi am închis ochii. Erau 
atât de obosiţi. Atât de obosiţi. Mi-am dat seama că nu dormisem 
prea mult din ziua în care am primiserăm veştile. M-am gândit la 
ultimele cuvinte pe care mi le spusese William în ziua când 
plecase şi la planurile noastre neîmplinite pentru o călătorie. 
Durerea de a-l fi pierdut m-a sleit de puteri, eram gata să mă 
prăbuşesc. Mi-am trimis gândurile spre locul îndepărtat pe care 
mi-l dezvăluise Endo-san, dar nu am putut ajunge acolo decât cu 
un efort susţinut, cum nu ar trebui să fie niciodată, şi lupta a fost 
epuizantă. Am reuşit cumva să mă stăpânesc şi am întors 
spatele durerii. M-am prins de strana din faţa mea şi m-am forţat 
să înfrunt chipul tatălui şi al fratelui meu, singurul frate care îmi 
mai rămăsese. Nu aveam să îi dezamăgesc, nu aveam să ruinez 
onoarea păstrată de familia mea timp de generaţii. Greutatea nu 
putea fi uşurată, povara niciodată împărţită. 

Am părăsit biserica şi ne-am întors acasă. Tatăl meu voia ca 

piatra funerară să fie ridicată în colţul de est al Istanei, nu în 
cimitirul unde generaţiile anterioare ale familiei mele fuseseră 
îngropate. Am făcut rost de o cutie de lemn şi i-am rugat pe 
Isabel, pe Edward şi pe tata să pună ceva de-al lui William 
înăuntru. 
_ O groapă fusese săpată acolo unde avea să fie ridicată piatra. 
Inainte să închid cutia, am pus aparatul Lieka al lui William în el. 
Şi apoi cutia, ca un bebeluş pus înapoi în leagăn, fu coborâtă 
uşor în pământul deschis şi acoperită cu ţărână. In tăcere, mi-am 
luat adio de la fratele meu. 

Bunicul s-a apropiat de ginerele său. Cei doi bărbaţi stăteau 
cu faţa unul la altul. 

- Acum, în sfârşit, ştiu ce ai simţit când a murit ea, spuse tata. 

- Nu e ceva prin care ar trebui vreodată să treacă un tată, 
răspunse bătrânul. 

Se uită la mine cu îngrijorare şi am dat uşor din cap, semn că 
supravieţuiam. Se îndepărtă de tatăl meu şi-mi spuse: 

- Trebuie să mă întorc la vechea mea casă din Ipoh, să mă 
apuc de pregătiri şi să mă asigur că servitorii au un loc sigur în 
care să se ascundă. 

- Cât timp vei fi plecat? am întrebat. 

- Nu ştiu. 

- Nu-ţi va fi uşor să te întorci aici, când începe lupta, am spus. 

II voiam aici, aproape de mine. 

- Chiar nu ar trebui să pleci. 

El scutură din cap. 

- Ştii unde mă găseşti dacă nu sunt la casa mea din Ipoh. Voi 
fi în siguranţă. 

Căutam cu disperare mai multe motive ca el să rămână în 
Penang, dar şi-a ridicat mâna şi m-a oprit. 

- Trebuie să ai grijă de mătuşa şi de familia ta. 

Işi deschise braţele către mine şi l-am îmbrăţişat, încercând 
să ignor sentimentul că nu-l voi mai vedea niciodată. 

Deasupra noastră, avioanele patrulau cerurile. Frica îi 
cuprinse pe locuitorii din Penang şi începu un exod. Oamenii 
căutau siguranța şi  invulnerabilitatea oraşului Singapore, 
călătorind chiar şi până în India. Insă, aşa cum îl atenţionasem şi 
pe Tanaka, cum putea cineva să scape de un război mondial? 


După o cină agitată mai târziu în seara aceea, tatăl meu zise: 

- Ar trebui să plecaţi cu toţii în Singapore. Veţi fi mai în 
siguranţă acolo. 

- Nu avem nicio intenţie să te părăsim, spuse Isabel. 

Edward şi cu mine am fost de acord. 

- Ar trebui să plecăm cu toţii, am spus eu. 

Dar tata a refuzat cu încăpățânare. 

- Cineva trebuie să conducă această companie, spuse el, 
anulând orice comentariu. Aceasta este şi a fost dintotdeauna 
casa noastră. Malaezii nu pleacă, indienii şi chinezii nu fug. Nu îi 
voi părăsi. Dacă aş face-o, nu aş mai putea niciodată să trăiesc 
aici. 

- Am auzit de ce sunt în stare japonezii. Femeile nu sunt în 
siguranţă, spuse Edward, uitându-se la Isabel. 

- Nu plec, Edward, zise ea. 

- Trebuie să protejăm compania, să ne asigurăm că suntem 
protejaţi, spuse tata. 

Se întoarse spre mine: 

- Poţi găsi o cale să asiguri protecţia noastră fără să ne 
compromiţi integritatea? Poţi vorbi cu domnul Endo? 

Voiam să-i spun că va fi război, deci de ce să te mai preocupe 
integritatea? In schimb, am dat din cap. 

- Ca să garantez siguranţa noastră, nu vom avea altă 
alternativă decât să lucrăm cu japonezii. Ei vor compania 

noastră. Ei vor toată Malaezia. 

- Asta e inacceptabil, spuse Edward imediat, uitându-se 
mânios la mine. Să nu le faci propuneri oficiale. 

- O vor lua oricum într-un final, când trupele vor înainta în 
Georgetown, am zis. 

- Flăcăii noştri îi vor întoarce din drum, spuse tata, dar nu mai 
era la fel de sigur acum, iar echilibrul lui emoţional dispăruse. 

Am  întrezărit o oportunitate şi am acţionat cu hotărâre, 
preluând controlul şi ajutându-l pe tata să-şi recapete curajul. 

- Oricum, ar trebui să luăm nişte măsuri. Pentru orice 
eventualitate. 

Se lăsă pe spate şi spuse într-un final: 

- Edward, mâine începi să telefonezi la plantațiile şi minele 
noastre. Spune-le managerilor să distrugă toate stocurile şi 
echipamentele. Şi tu, i se adresă lui Isabel, taie-ţi părul. Poţi 
purta hainele lui William. Dar vreau să stai în casa de pe dealul 
Penang până când suntem convinşi că aici suntem în siguranţă. 
Dacă scoţi o vorbă, te voi trimite în Singapore, adăugă el, când 
Isabel îşi deschise gura, gata să protesteze. 

M-a încercat din nou un sentiment de uşurare. După ultimele 
câteva zile în care arătase pierdut, tatăl nostru era din nou pe 
picioare. 


Mai târziu, m-am dus pe plajă. Era un moment etern al zilei, 
când nisipul era încă ud şi mătăsos de la ploaia torențială de mai 
devreme. Norii întunecaţi goneau spre zona continentală, lăsând 
cerul dinspre mare limpede. Luna era deja pe cer, un tovarăş al 
soarelui care nu voia să apună. 

Unele păsări zburau, în vreme ce altele ciuguleau pe plajă puii 
fantomatici, aproape invizibili ai crabilor. Nu-i puteam vedea cum 
goneau de-a lungul plajei, vedeam doar dârele pe care le lăsau, 
însemnând nisipul ca o scriitură gravată de mâna unei fantome. 

Era destul de răcoare, vântul purtând amintirea ploii care 
acum cădea aproape la fel de nevăzută ca şi puii de crab, ca şi 
cum norii fuseseră modelaţi cu o pilă fină. O siluetă singuratică 
stătea cu ochii pierduţi în zare, în timp ce valurile se rostogoleau 
la picioarele sale. M-am apropiat, simțind răcoarea apei. 

- Cerul a luat foc, spuse el. 

M-am uitat. Avea dreptate. Soarele aprindea cerul la orizont 
cu fâşii de roşu şi ocru. Se iveau din când în când, luminoase, ca 
nişte scântei tăcute pe cer. 

- Ce sunt acelea? am întrebat. 

- O luptă în aer. Avioane de război japoneze şi britanice. Un 
război în rai. 

Am privit, simţindu-mă incapabil să îmi imaginez lupta 
aeriană. 

Totul părea atât de lipsit de sens şi îndepărtat. Era ciudat că 
avea de-a face cu lumea asta. 

El se întoarse. Luminat din spate de soare, faţa lui era 
umbrită. Nu mai vorbisem cu el din noaptea în care îl văzusem 
pe insulă, trimițând semnale spre oceanul întunecat. 

- Îţi mulţumesc că ai venit la slujba închinată fratelui meu, am 
spus. 

El se aplecă şi îmi atinse obrazul uşor. 

- Să nu spui niciodată lucruri pe care nu le intenţionezi. 
Trebuie să fim întotdeauna oneşti cu noi. Poate simţi chiar că 
vrei să mă răneşti. 

Oftă. 

- Nu te acuz. 

- Eu însă te acuz. M-ai minţit. M-ai folosit, mi-ai folosit 
cunoştinţele despre insulă. M-ai rugat să ţi-o arăt ca să o poţi 
fotografia. Şi călătoria ta la Kota Bahru, de anul trecut. Acum 
ştiu. 

M-am desprins de mâna lui. 

- Şi toate celelalte lucruri sunt nişte minciuni, nu-i aşa? 

Păru mâhnit. Işi ridică mâinile, aproape de parcă ar fi crezut 
că mă poate vindeca de ceva, dar când am făcut un pas înapoi, 
au căzut la loc, atârnându-i fără vlagă de-o parte şi de alta a 
trupului. 

- Nu mai pot avea încredere în tine, Endo-san. 

- Aminteşte-ţi de cuvintele mele, pe care ţi le-am spus la 
petrecerea lui William, începu el, dar apoi se opri, incapabil să 
continue. 

Mi-am amintit cuvintele de la petrecere: chiar dacă vom fi în 
curând de părţi opuse, să nu uit ce simte pentru mine. Mi se 
păreau goale de orice alinare acum. 

- De ce nu am fost capabil să fac ceea ce e bine? am întrebat, 
confuz. 

- Oh, vei fi, vei fi, bietul meu băiat. Vei fi, spuse el. 

In larg, scânteile erau din ce în ce mai strălucitoare şi mai 
dese, iluminând cerul tot mai întunecat, ca o ploaie torențială de 
stele căzătoare. 

Urcând pe drumul spre casa lui Towkay Yeap, un escadron de 
avioane a zburat deasupra mea, lăsând în urmă o dâră de petale 
albe ce pluteau uşor spre pământ. Unele dintre ele cădeau pe 
vârfurile copacilor, unde fluturau, zăpăcind păsările. Restul au 
acoperit drumul şi pajiştea şi m-am oprit să ridic una. 

Era o bucată de hârtie, scrisă în engleză, chineză, malaeză şi 
în tamil. Ne îndemna să ne predăm fără violenţă şi să 
întâmpinăm Armata Imperială Japoneză. Nimeni nu avea să fie 
rănit dacă procedam aşa. Am îndoit-o cu grijă şi am pus-o în 
buzunar. 

Hârtiile căzuseră din avioane pe parcursul întregii săptămâni, 
peste tot pe insulă, pe măsură ce părţi tot mai mari din Malaezia 
se predau în faţa armatei japoneze. Portul era plin de pasageri ce 
se îmbarcau spre Singapore, impulsionaţi de un sentiment 
nerostit, aproape palpabil, de isterie. 

Am sunat la uşă, dar nu a ieşit nimeni. Am împins uşile şi am 
pătruns în casă, găsindu-l pe tatăl lui Kon, care se uita la 
premiatele lui orhidee albe, pierdut în gânduri. El m-a văzut şi 
ochii i s-au limpezit. 

- Pesemne că îl cauţi pe fiul meu, zise el. 

- Speram să vă fi spus unde va fi. 

El clătină din cap. 

- A plecat. Nu am veşti de la el şi mă îndoiesc că voi primi. Te 
rog să iei loc. 

M-am aşezat pe marginea unei lăzi de flori. 

- Mi-a spus că mă va înştiinţa, am explicat eu, şi bătrânul a 
dat din cap. 

- Aţi încercat să-l opriţi să nu se înroleze? am întrebat. 

- Nu. Aş fi putut? Tu ar trebui să ştii mai bine ca oricine că 
avem cu toţii propriile noastre drumuri. 

- Nu plecaţi într-un loc sigur? 

Scutură din cap. 

- Şi eu am calea mea de urmat aici. 

Păru, pentru o clipă, să aibă mult mai mult decât cei cincizeci 
de ani ai lui. 

- Şi dacă plec, cine îl va aştepta pe fiul meu când se va 
întoarce? 

- Kon vă seamănă mult, am spus, încercând să găsesc ceva 
cu care să umplu tăcerea. 

Nu avusesem niciodată prea multe de vorbit, dar el arăta 
acum satisfăcut de comparaţia mea. Presupun că aşa îl făceai pe 
un tată fericit. Am privit împreună cum avioanele au încercuit 
încă o dată cerurile. N 

- El este singurul meu fiu, spuse. Imi pare rău pentru William. 
Numai zeii ştiu ce mi s-ar întâmpla dacă mi-aş pierde fiul. Cred 
că nu aş mai fi în stare să merg mai departe. 

- Nu ştiu dacă putem supravieţui cu toţii acestui război, am 
zis eu. 

El schiţă un zâmbet aproape diabolic şi îşi ridică sprâncenele. 

- Nu am nicio îndoială că, dacă va supravieţui cineva, acela 
vei fi tu, zise. Şi nu spun asta bazându-mă doar pe influenţa 
învățătorului tău. Nu, l-am cunoscut pe domnul Endo şi este 
evident că nu ar instrui nişte mototoli. Cred că tu ne vei 
surprinde pe toţi. 

M-am ridicat de pe lada de flori, nu foarte încântat de direcţia 
spre care o luase conversaţia noastră. Cuvintele lui aveau în ele 
oase, ca o carne de peşte din care muşti neştiutor. 

- Trebuie să plec acum. Vă rog să-mi daţi de ştire când aflaţi 
unde este fiul dumneavoastră. 

Am continuat să primim veşti despre masacrele comise de 
trupele japoneze care avansau dinspre nord şi, deşi tatăl meu le 
ţinea pentru el, vedeam spaima de pe chipul lui. Işi scosese 
puşca dintr-un dulap din biroul lui, păstrând-o complet încărcată 
şi la îndemână. Colecţia lui de keris fusese, de asemenea, scoasă 
din bibliotecă. Minele noastre de cositor şi plantațiile din nordul 
Malaeziei fuseseră toate luate în stăpânire de către japonezi şi 
am înţeles că de bunăvoie nu le-ar fi dat niciodată compania. Am 
început să mă tem pentru siguranţa lui şi frica mea a crescut de 
când, sosind acasă într-un amurg umed, am văzut o maşină de 
protocol parcată pe şosea. Un steag alb cu un cerc roşu atârna 
boţit deasupra capotei. 

- Nenorociţii ăştia, spuse tata, ieşind din maşină înainte ca 
unchiul Lim să oprească motorul. 

Am alergat după el în casă. Am auzit voci de îndată ce am 
intrat în hol şi m-am oprit când l-am văzut pe Goro, oficialul de la 
consulatul japonez, şi încă pe cineva coborând pe scări. Când ne- 
au zărit, s-au oprit la jumătatea scărilor. 

- leşiţi din casa mea, le spuse tata. 

Un japonez stătea în spatele lui Goro şi am simţit atunci o 
frică inexplicabilă. Avea ochii mici şi împietriţi, o mustață scurtă 
şi părul aproape ras. Ce mă îngrozea cel mai tare nu era faptul 
că avea înfăţişarea unui soldat, ci că nu purta uniformă. Am ştiut 
imediat că în faţa mea era un om de la Kempeitai, poliţia secretă 
japoneză, care torturase refugiații veniţi din nordul Malaeziei. Mi- 
am aşezat mâna pe umărul tatei ca să-l opresc. 

- Nu va mai fi a dumitale pentru mult timp, spuse Goro. 
Fujihara-san s-a îndrăgostit de ea. N 

Bărbatul vorbea cu Goro în japoneză. Il înţelegeam clar, dar 
Goro traducea. 

- Vă vom lua şi compania, de îndată ce fugiţi toți. 

- Noi nu vom fugi niciodată, spuse tata. 

- Nu mă interesează ce faceți. Vă vom trimite pe toți în lagăre 
ori vă vom ucide. 

Arătă spre mine. 

- Chiar şi pe corcitura ta. 

Trebuia să găsesc o cale să-i calmez. Am făcut o plecăciune şi 
am început să le vorbesc lor pe un ton conciliant, când Isabel 
intră în hol, aţintind puşca tatei spre Goro. 

- Tata v-a cerut să plecaţi. Nu am să v-o cer încă o dată. 

- Isabel, am spus. Las-o jos. 

Goro şi bărbatul de la Kempeitai nu s-au mişcat îndeajuns de 
repede pe cât a vrut Isabel. A tras o dată în peretele din spatele 
lor, umplându-i de praf şi aşchii. Goro îl acoperi pe celălalt bărbat 
în timp ce coborâră scările, cu ochii fixaţi asupra chipului 
Isabelei, până când dispărură pe uşa din faţă. Ştiam că 
sentimentul lor de onoare le va cere să găsească o cale să 
ajungă din nou la ea. 

M-am întors spre Isabel, care încă ţinea puşca în poziţia de 
tragere. 

- Aş fi putut rezolva fără să-i bruscăm, am spus. 

- Intotdeauna încerci să le iei apărarea, se răsti ea, la fel de 
furioasă ca şi mine. 

- Nu făceam asta. Incercam să te protejez, am mustrat-o eu. 
Acum ne-ai pus pe toţi în pericol. 

- Cine a fraternizat cu japonoii? Ar fi trebuit să te auzi ce voce 
stinsă şi supusă aveai! Cum îi linguşeai cu neruşinare! 

- Ajunge! interveni tata. Pune chestia aia deoparte! Tot aici 
eşti? Ar fi trebuit să fii în siguranţă în casa de pe deal. 

- Am stat să-i ajut pe servitori să împacheteze. Am decis să 

plec cu ei, răspunse ea. 

Acum, mai mult ca oricând, mi-am dat seama că trebuia să 
părăsim Penangul, să părăsim Malaezia. Japonezii ne luaseră în 
vizor şi ar fi venit după noi dacă rămâneam. 

- Nu mai suntem în siguranţă, am spus. Trebuie să plecăm 
imediat spre Singapore. 

Tatăl meu rămase neclintit. 

- Nu vom pleca. Dacă vreţi, puteţi să o luaţi înainte, spuse el 
hotărât. Dacă ai cea mică idee despre ce înseamnă să faci parte 
din familia asta - din care tu nu ai făcut parte niciodată -, atunci 
vei rămâne cu noi! 

Se opri şi mă privi copleşit de durere. 

- Îmi pare rău. Nu am vrut să sune aşa. Îmi pare rău. 

Mi s-a părut că a trecut o veşnicie până am putut vorbi din 
nou. 

- Rămân. Aceasta este şi casa mea, singura mea casă. 
Rămân. Dar o voi face în condiţiile stabilite de mine, am adăugat, 
şi m-am îndepărtat de ei cu paşi rari, sigur de alegerea pe care 
trebuia s-o fac acum. 

In cele din urmă, totul era, într-adevăr, atât de simplu şi de 
evident. 


Am luat bicicleta până la consulatul japonez. Era trafic intens 
pe şosele şi multe maşini duceau pe acoperiş geamantane 
groase de piele, răspândind din mers pamflete japoneze de 
propagandă. În minte îmi apăru imaginea unei înmormântări 
chineze la care participasem odată, când murise unul dintre 
îngrijitorii casei. Călugărul care ţinuse ceremonia risipise un 
mănunchi de bani de hârtie şi ei plutiseră într-o după-amiază 
caniculară, zvârcolindu-se şi răsucindu-se, ca sufletele pierdute 
pe care erau menite să le aline, legănându-se fără un sunet la 
pământ. Acum, în timp ce maşinile treceau, în timp ce cuvintele 
japonezilor zburau şi se învârteau apoi din nou în jos, cu o 
mişcare pendulară, amintirea aceea îmi reveni în gând şi mă 
înfricoşă. Asistam la ritualurile funerare ale ţării mele, ale casei 
mele. 

L-am informat pe paznicul de la intrarea în consulat că 
doream să-l văd pe Endo-san. Mi-a deschis porţile şi am înaintat 
pe bicicletă, trecând pe lângă tufişurile de bambus şi micile 
pavilioane. Sunetele fugare ale traficului erau absente, fiindu-le 
interzisă pătrunderea în acest loc. Guvernul japonez cumpărase 

proprietatea chiar înainte de Marele Război, când avea încă o 
relaţie mai prietenoasă cu Marea Britanie. Nu era un fapt foarte 
cunoscut acela că, în timpul Marelui Război, britanicii şi japonezii 
semnaseră un tratat ce permitea marinei japoneze să patruleze 
apele Malaeziei, un tratat ce defavoriza Marea Britanie, întrucât 
marina japoneză devenise complet familiarizată cu linia de 
coastă. 

Eforturi şi costuri considerabile fuseseră investite în crearea 
unei imagini idealizate a Japoniei în grădinile consulatului. 
Trecusem adesea cu bicicleta pe lângă ea fără să îi acord prea 
mare atenţie, dar frumuseţea ei, acum când atâtea părţi ale 
lumii erau distruse, m-a făcut să mă opresc şi să o admir. 

O salcie stătea aplecată deasupra heleşteului, a cărui 
suprafaţă fremăta de săruturile crapilor scânteietori. O siluetă 
era ghemuită pe marginea heleşteului, hrănindu-i. Mi-am 
rezemat bicicleta de un copac şi am coborât pe panta ierboasă, 
către el. A zâmbit când m-a văzut şi a presărat ultimele firimituri 
de pâine în heleşteu, apoi şi-a şters mâinile de pantaloni. 

- Ce năzbâtie ai mai făcut? întrebă el. 

Folosi exact aceleaşi cuvinte cu care ni se adresa tata mie şi 
lui William şi a trebuit să mă dezbar de sentimentul că fiecare 
pas al vieţii mele fusese trasat cu mult timp înainte ca eu să mă 
nasc. Era din pricina războiului, mi-am spus. Acesta fracturase şi 
dislocase tot ceea ce ştiusem. 

- Trebuie să vorbesc cu tine şi cu Hiroshi-san, am spus. 

Endo-san încuviinţă şi l-am urmat în consulat, unde, în 
comparaţie cu grădina, atmosfera era una de lucru. Ofiţeri de 
armată, îmbrăcaţi toţi în uniformele lor verde-deschis, cărau 
documente, mişcându-se cu un scop bine determinat. Am fost 
condus în biroul lui Hiroshi. El îşi ridică privirea. Il văzu pe Endo- 
san în spatele meu şi am sesizat rapid o privire de triumf în ochii 
lui. 

- Doresc să-mi ofer serviciile guvernului vostru, am spus. Cred 
că ambasadorul din Kuala Lumpur, Saotome-san, va fi de acord. 

Repetasem acele cuvinte tot drumul, murmurându-le în timp 
ce pedalam şi tot mi s-a părut dificil să le rostesc acum. Ele au 
ieşit din fiinţa mea, refuzând să ia formă în aer şi dorindu-şi în 
schimb să se topească în respiraţia mea. Alegeam un drum ce 
avea cea mai mare şansă de a ne salva pe toţi, toată familia 
mea, şi eram gata să merg pe el. Se purta un război şi, cu 
siguranţă, nimeni nu mă putea acuza - poate nici măcar n-avea 

să-şi amintească de asta când totul se va fi încheiat. 

- Şi noi ne-am gândit să-ţi cerem să ne asişti în treburile 
curente legate de administrarea acestei insule, spuse Hiroshi, 
făcându-mi semn să mă aşez. 

Eu am rămas în picioare. 

- Cunoşti limba şi înţelegi cultura noastră îndeajuns de bine 
încât să ajuţi la implementarea politicilor noastre. 

- Poate fi asistentul meu, spuse Endo-san. 

- Am o singură rugăminte: lăsaţi-l pe tata să-şi conducă în 
continuare compania, după ce preluaţi controlul asupra 
Malaeziei. 

- Toate afacerile vor fi trecute sub autoritatea guvernului 
japonez. Dar presupun că expertiza domnului Hutton va fi de 
folos, spuse Hiroshi. Vom vedea ce fel de rol o să mai poată avea 
în compania familiei tale. 

Ocoli biroul şi îşi puse mâna pe umărul meu. 

- Pentru că vei fi un membru al consulatului, primul lucru pe 
care ar trebui să-l faci este să-ţi arăţi respectul. 

Mă întoarse către portretul Impăratului ce atârna de un 
perete. Ştiam ce se cuvenea să fac, aşa că am făcut o plecăciune 
adâncă şi respectuoasă. 

Tata mă rugase să mă asigur că Isabel îşi schimbă cât mai 
mult înfăţişarea înainte de a porni spre dealul Penang. Am stat 
lângă ea în timp ce una dintre servitoare, care câştiga nişte bani 
în plus ca şi coafeză pentru ceilalţi servitori, i-a tăiat părul în 
curtea din faţa bucătăriei. 

- E umilitor, se plânse Isabel, care şedea pe un taburet înalt, 
învelită în jurul umerilor cu o pagină din Straits Times. 

- Ordinele tatei, am spus eu. 

Nu răspunse. Incidentul cu cei doi japonezi care ne 
ameninţaseră că ne iau casa tensionase relaţia dintre noi. Incă 
simţeam duritatea cuvintelor ei atât de nejustificate şi îmi venea 
greu să o iert. 

- E spre binele tău. Cu cât arăţi mai mult ca un bărbat, cu atât 
vei fi mai în siguranţă, i-am spus. Ţi-am pregătit hainele lui 
William în cameră. Poţi să te îmbraci cu ele când eşti gata. 

Am lăsat-o acolo şi am intrat în casă. 

Cu părul ei scurt şi în hainele lui, Isabel ar fi putut fi William şi 
pentru o secundă i-am simţit acut absenţa. Tata spuse: 

- Dumnezeule! 

Chiar şi Edward rămase tăcut. Isabel râse încet, ca să ne 
alunge mâhnirea. Peter MacAllister o îmbrăţişă, iar eu am plecat, 
simțind un gol interior. Mi-era teamă să-i dau tatei vestea 
asocierii mele cu guvernul japonez. 

- Din ce în ce mai mulţi oameni fug să se refugieze de armata 
japonoilor, spuse MacAllister. 

Îşi petrecea mai mult timp la Istana, vorbind cu tata, care 
începea uşor-uşor să-i accepte prezenţa în vieţile noastre. 

- Azi m-am întâlnit cu unii dintre ei la debarcader. Majoritatea 
au fugit numai cu o valiză. 

- Pe unii dintre ei am putea să-i adăpostim aici, se oferi tata. 

MacAllister clătină din cap. 

- Nu vor să rămână în Penang. Vor să plece cât mai departe 
cu putinţă. De fapt, ne-au îndemnat şi pe noi să fugim. 

Primeam rapoarte aproape încontinuu despre victoriile 
japoneze. Intreaga coastă fusese cucerită, precum şi statele 
nordice Perlis şi Kelantan, de lângă graniţa cu Thailanda. Peste 
ani, istoricii aveau să dezvăluie cât de nepregătit fusese 

guvernul britanic, cu câtă indolenţă discreditase planurile de 
invazie ale Japoniei. Dar acum era numai un exod de refugiaţi, 
majoritatea europeni, care îşi construiseră case în Malaezia. 

- Eu nu plec, Peter. Ti-am spus asta, îi explică tata. 

Se uită la mine. 

- Cum m-aş mai putea uita în ochii oamenilor care lucrează 
pentru noi dacă am împacheta şi am fugi, lăsându-i pe mâna 
japonoilor? 

Observasem o schimbare în modul în care lumea se referea 
acum la poporul lui Endo-san. Nu li se mai spunea politicos 
„japonezi”, ci „japonoi” ori, cum era mai comun acum, „japonoi 
nenorociti”. 

- Se pare că japonoii ăştia nenorociţi călătoresc prin toată 
tara pe biciclete, zise MacAllister. 

Am rămas tăcut, amintindu-mi de o conversație avută cu 
Endo-san în trenul dinspre Kuala Lumpur, în timp ce vagonul 
străbătea junglele umede, strălucitoare. 

- Nimic nu poate trece prin asta, spuse el, în timp ce 
coloanele masive ale copacilor goneau pe lângă noi, împachetate 
în ferigi groase şi vegetaţie înaltă. Rădăcinile smochinilor ieşeau 
din pământ ca nişte proptele, groase şi înalte şi părând că 
formează un zid. 

- Nu-i adevărat, spusesem eu. Mulţi dintre localnici merg pe 
jos ori folosesc bicicleta. Există drumuri prin junglă, chiar dacă nu 
le poţi vedea. William mi-a spus odată că poţi obţine hărţi bune 
cu ele de la Departamentul Forestier. 

- Este uşor să obţii hărţile acelea? 

- Presupun că da. O să întreb, îi spusesem, şi la o săptămână 
de la întoarcerea mea din Ipoh, am reuşit să-i fac rost de hărţi lui 
Endo-san. 

MacaAllister îi dădu lui Isabel o îmbrăţişare. 

- Nu te mai pot vedea mâine, draga mea. Trebuie să mă 
întorc în K.L., să mă ocup de firmă. 

- Nu-ţi face griji, am spus. Sunt eu lângă ea. 

- Trebuie să ai grijă de sora ta, zise. Poţi să-ţi imaginezi aşa 
ceva: un grup de maimuțe cu ochii alungiţi să preia controlul 
asupra ţării noastre, pe biciclete? 

- Ei bine, încep s-o facă nu-i aşa? spuse tata. 


Tatăl meu insistase ca personalul feminin de acasă şi de la 
birou să se ascundă în casa noastră de pe dealul Penang, cu 

Isabel. Majoritatea, deşi au fost recunoscătoare pentru ofertă, au 
preferat să rămână cu familiile lor. Insă unele au decis să vină cu 
noi. 

- Cum rămâne cu Ming? l-am întrebat pe unchiul Lim pe când 
ne conducea la staţia funicularului de la poalele dealului. 

Tata ne urma din spate, în Daimler, cu servitoarele care 
aleseseră să urce pe deal. 

- Ea va fi în siguranţă în sat. Oricum, este prea departe de 
oraş ca japonezii să-i acorde importanţă. 

- Şi tu? 

- Eu o să stau cu domnul Hutton, bineînţeles, spuse el. 

Loialitatea lui faţă de Noel era de netăgăduit, dar am 
suspectat că adevăratul motiv pentru care rămânea alături de el 
era obligaţia faţă de bunicul, a cărei natură refuzase să mi-o 
dezvăluie, în ciuda eforturilor mele celor mai iscoditoare. 

In staţia funicularului ne-am alăturat unei coloane de oameni 
care transportau genţi şi mâncare. Se pare că nu eram singurii 
care se gândiseră să trimită femeile sus. 

- Cel puţin acestea nu au fugit, spuse Isabel. 

Nu am zis nimic, deşi am simţit durerea provocată de acea 
situaţie tensionată care ne îndepărtase. Mi-am dat seama că 
încerca o reconciliere, dar m-am simţit constrâns de rămăşiţele 
furiei mele încăpăţânate. 

Mulțimea era alcătuită din femei englezoaice, chineze şi 
malaeze. Englezoaicele îşi aduseseră câinii cu ele, iar aceştia 
lătrau şi trăgeau de lese, sporind zgomotul produs de freamătul 
despărţirilor şi de plânsetele copiilor. Tata ne-a lăsat şi s-a dus să 
vorbească cu ele. 

- Ce oribil, spuse Isabel, în timp ce îl priveam cum încearcă să 
le liniştească. Aminteşte-mi să nu mă transform vreodată într-o 
bătrână senilă care se îngrijorează mai mult pentru căţeii ei 
decât pentru alţi oameni. 

- Ei bine, voi, englezii, deveniți cu toţii la fel, am spus eu fără 
să gândesc. 

Ea mă lovi uşor cu pumnul în braţ, aşa cum făcea adesea 
când simula dezgust faţă de cuvintele mele şi, uite-aşa, am 
simţit cum resentimentul faţă de ea nu mai era atât de puternic. 

- Îmi pare rău pentru ziua aceea, spuse, înnodându-şi braţul 
de al meu şi învăluindu-mă într-o îmbrăţişare. Ai avut dreptate: 
ar fi trebuit să-i convingem prin vorbă plece din casă. 

l-am făcut semn cu mâna să nu se scuze, uşurat că răceala ce 

apăruse între noi din ziua aceea părea acum să dispară. 

- Eram cu toţii tensionaţi. 

- Nu şi tu, spuse ea. Te invidiez. Eu nu pot să-mi controlez 
emoţiile ca tine. William spunea mereu că tu eşti cel mai detaşat, 
cel mai imperturbabil dintre noi toţi. Cel mai britanic, într-un fel. 

Am fost redus la tăcere de ceea ce îmi spuse. Oare aşa îi 
păream familiei mele - rece şi insensibil, când, de fapt, 
încercasem doar să-mi ascund incertitudinile legate de locul meu 
în orânduirea lucrurilor din natură? Eram gata să izbucnesc într- 
un râs incredul, amar chiar. Tata se întoarse şi o îmbrăţişă pe 
Isabel, în timp ce coloana se urni din loc. 

- Ai grijă, spuse el. Odată ce se liniştesc lucrurile, cred că ar 
trebui să te măriţi cu Peter. 

Isabel îl strânse mai tare. 

- Mulţumesc, tată. 

El se retrase şi vorbi cu femeile din casa noastră. 

- Sper că veţi fi protejate de rău. Mă voi ruga pentru siguranţa 
voastră. Dumnezeu fie cu voi. 

Ele i-au mulţumit şi câteva şi-au şters lacrimile. Tata s-a întors 
spre mine. 

- Ai grijă de ele. Voi trimite o maşină să te ia de aici mâine- 
dimineaţă. 

Deveni tăcut. 

- Ceea ce am spus, în ziua... când japonoii ăia au intrat în 
casă... începu el. 

L-am oprit. 

- Nu trebuie să mai spui nimic. 

M-a privit recunoscător şi apoi m-a îmbrăţişat cu o intensitate 
pe care abia acum conştientizam că mi-o dorisem toată viaţa. 

- Eşti un băiat bun, mi-a zis, şi m-a sărutat repede pe obraz. 

Ne-a privit până când ne-am urcat cu toţii în funicularul de 
lemn. Una dintre uşi nu putea fi închisă şi o femeie - am 
recunoscut-o ca fiind doamna Reilly, soţia unui bijutier - a trebuit 
să se dea jos şi să-l aştepte pe următorul. Funicularul se zgudui, 
alunecând înapoi în josul pantei şi atunci, în timp ce vagonetul 
din vârful dealului începu să se mişte în jos, scripeţii au început 
să se învârtă şi ne-au tras încet în sus. Ne-am agăţat de 
balustradă; toate locurile fuseseră ocupate de femeile durdulii de 
vârstă mijlocie, care, cu furie, îşi făceau vânt cu evantaiele, ca 
nişte păsări fluturându-şi aripile într-o colivie înghesuită. Ne-am 
zdruncinat peste şine şi am simţit cum căldura se preda încet 

aerului mai rece, în timp ce eram împinşi în sus de inerția 
vagonului descendent. 

In vârf, pe când ieşeam din staţie, o formaţiune de avioane de 
luptă a zburat pe deasupra noastră, îndreptându-se spre 
Georgetown. Am numărat cel puţin cinci zeci de avioane. Soarele 
lumina cercurile stacojii de pe carcasa şi aripile lor, făcându-le să 
arate ca nişte răni deschise. Corpurile lor argintii, ca nişte solzi, 
se făceau tot mai mici pe măsură ce pierdeau în altitudine. Peste 
câteva minute, am văzut fum ridicându-se din port. 

- Bombardează oraşul, spuse Isabel. Nenorociţii! 

Norii de fum s-au transformat în nişte dâre negre şi groase. 
Avioanele zburau deasupra oraşului în vreme ce şi mai multe 
bombe au fost aruncate. Departe în port, mica flotă părea să se 
învârtească încontinuu în cercuri confuze, ca nişte rațe ametite 
într-un heleşteu. Unele nave luau foc, explodau şi începeau să se 
scufunde. Femeile din jurul nostru au fost cuprinse de spaimă şi 
una dintre ele a început să ţipe că trebuie să meargă acasă. 

- Vor veni după noi, vor veni după noi, se văita ea. 

- Are dreptate. Ce se va întâmpla dacă vor începe să 
bombardeze dealul? întrebă Isabel. 

- Nu o vor face, am spus eu, amintindu-mi de casa ce imita 
stilul Tudor şi de care fusese interesat Endo-san; de acolo se 
vedeau toate întinderile de ape din jur, mai ales dacă erai 
echipat cu un set de telescoape puternice. 

Isabel a sesizat siguranţa din vocea mea şi a decis că nu voia 
să mă contrazică. Ne-am îndreptat spre Istana Kechil. După ce 
am ajutat la despachetarea proviziilor de mâncare, i-am spus: 

- Plec să mă plimb. 

Părea că trecuse atât de mult timp de când fusesem aici cu 
Endo-san, arătându-i, mândru, frumuseţea dealului. Acum că 
acţiunile lui erau clare în mintea mea, m-a încercat un sentiment 
acut de pierdere. Era ciudat că nu puteam simţi nicio urmă de 
mânie faţă de el, doar disperare. Era aproape ca şi cum o 
aşteptasem. El îmi trădase inocenţa, dar, în acelaşi timp, o 
înlocuise cu putere, cunoaştere şi iubire. M-am întrebat dacă nu 
cumva era un neajuns al meu faptul că putusem să-i accept 
trădarea cu un astfel de calm, ori dacă nu cumva antrenamentul 
meu în zazen devenise mai eficient decât crezusem, făcându-mă 
placid, aşa cum îmi spusese Isabel. 

La intersecţie, am cotit spre şoseaua ce ducea spre casa în 
stil imitație de Tudor şi am coborât cu grijă o pantă ierboasă. 

Chiar şi aici, încă puteam să văd fumul venind dinspre port şi din 
diverse părţi ale oraşului şi am încercat să nu-mi fac griji pentru 
tata, sperând că s-a dus drept spre casă, aşa cum promisese. M- 
am târât şi m-am ghemuit, apropiindu-mă de intrarea din spate. 
Poarta era ruginită şi plantele agăţătoare unduiau peste gardul 
de metal. L-am scuturat, am văzut că mă ţinea şi am urcat. 

Casa părea goală, dar am aşteptat ascuns într-un tufiş de 
trandafiri, străduindu-mă să aud câinii alergând. După un minut, 
am ţâşnit spre zidul casei şi m-am sprijinit de el. Am cercetat 
prin ferestrele întunecate, dar nu am putut vedea înăuntru. Am 
continuat să mă furişez de-a lungul peretelui până când am ajuns 
la colţ şi m-am oprit. Acolo se ridica o structură metalică, 
aproape ca o mică macara, aşezată pe pajişte. O antenă 
pătrăţoasă se învârtea pe ea fără încetare, ca o capcană 
neobosită pentru muşte. Ştiam, cu toate acestea, că acest obiect 
nu prindea insecte şi paraziți, ci semnale radio. Lângă antenă era 
un stâlp, pe care flutura un steag ca o coadă de peşte. Albul 
steagului făcea ca acel cerc roşu de pe el să pară şi mai 
strălucitor, mai ameninţător. 

Uşile către balconul aflat în diagonală deasupra mea s-au 
deschis şi am auzit paşi, sunetul unei brichete şi apoi voci. 
Mirosul slab de tutun cobori până la mine. Din ascunzătoarea 
mea puteam vedea doar doi bărbaţi; păreau să fie civili. 

- A primit flota mesajul? 

- Hai, colonele Kitayama, răspunse vocea unui tânăr. 

- Bombardarea a fost un succes? 

- Hai, colonele Kitayama. 

- Informează-l pe generalul Yamashita. 

Am decis că auzisem destul şi m-am îndepărtat încet, aşa 
cum venisem. 


Am plecat cu mult înainte de ivirea zorilor, după ce mi-am luat 
rămas-bun de la Isabel. Stătuserăm la lumina lumânării şi 
vorbiserăm până târziu în noapte, ceva ce nu mai făcuserăm 
niciodată. 

-Cum e să fii îndrăgostit? am întrebat-o eu. Ai fost 
îndrăgostită deja de atâtea ori, mai întâi de băiatul acela de la 
Compania comercială Straits, apoi de scriitorul acela american, 
apoi de fermierul din Australia... 

- Lista e nesfârşită, nu-i aşa? schiţă ea un zâmbet crispat. Ce 
am simţit odată pentru ei nu se compară cu ceea ce simt acum 

pentru Peter, spuse. Peter are o groază de defecte - toţi avem -, 
dar iubirea te face să le ignori şi să încerci să vezi ceea ce e bun. 
Nu am putut face asta înainte - la primul semn de slăbiciune, i- 
am părăsit pe bărbaţii pe care credeam că-i iubesc. Acum este 
altceva. Apropo, ar trebui să îmi cer scuze pentru remarca lui 
despre maimuţele cu ochii alungiţi. 

l-am făcut semn să înceteze şi i-am turnat încă un pahar cu 
vin. Aşa cum o ştiam, se asigurase că există o provizie 
generoasă din ce are viaţa mai bun, chiar şi în timp ce ne 
ascundeam de japonezi. 

- Ce vezi în cineva care este mult mai în vârstă decât tine? 
am întrebat-o. 

l-a luat ceva timp să-şi construiască răspunsul. Puteam vedea 
diversele forme pe care voia să i le dea, înainte să le respingă şi 
să creeze una nouă. 

- Sunt atrasă de înţelepciunea lui, de capacitatea lui de a şti 
deja cine este şi ce vrea de la viaţă. Nu vreau banii lui, deşi are o 
grămadă. 

- Iubirea nu-i iubire când şi-apleacă/ Balanța către talgerul de 
aur./ Ea însăşi e-un tezaur, am spus eu, citând unul dintre 
pasajele preferate ale tatălui meu. 

- Cel puţin unul dintre noi a reuşit să rămână cu ceva din 
serile acelea lungi, când tata ne citea Regele Lear, zise ea cu o 
privire piezişă. 

Am ales atunci să-i spun despre decizia mea de a lucra pentru 
japonezi, sigur că ea avea să înţeleagă. Dar la început fu 
înspăimântată - apoi furioasă. 

- Cum ai putut să faci asta? Ştiind ce sălbatici sunt? 

- Cred că pot păzi interesele familiei noastre. 

Rămase tăcută o vreme şi îmi fu teamă că tensiunea pe care 
o înlăturaserăm în staţia funicularului se ivise din nou între noi. 
Apoi oftă. 

- Eşti un prost, frăţioare, spuse ea - fără cruzime - şi am 
văzut milă în ochii ei. Mai bine aş muri decât să lucrez pentru ei. 

Am dat la o parte perdelele înnegrite şi am mers în grădină, 
fărâmiţând mărgelele de rouă cu picioarele noastre desculţe, şi 
mirosul pătrunzător al nopţii, ca şi cum am fi păşit pe un covor 
de mirodenii. Pentru o clipă, am avut senzaţia că războiul nu 
începuse şi că eram din nou aici, în vacanţă. 

Luminile oraşului de dedesubt se stinseseră şi singura sclipire 
venea de la focurile care încă mocneau. Din când în când, pe 

măsură ce găseau o nouă sursă de energie cu care să se 
hrănească, flăcările se înteţeau şi lumina lor se alungea până-n 
văzduh, pătându-l cu stacojiu şi pârjolind roiul de stele. 

- Sper că cei de acasă sunt în siguranţă, spuse Isabel. 

l-am tras şalul pe umeri. Mă privi în ochi şi se sprijini de mine. 

- Vor fi în siguranţă, am zis şi am repetat cuvintele, parcă 
pentru a mă linişti. Vor fi în siguranţă. 


Împreună cu tata, am aşteptat câteva zile înainte de a încerca 
să ne întoarcem la birou, pentru că fuseserăm avertizaţi să nu ne 
ducem până nu se liniştesc apele. Poliţiştii, docarii şi angajaţii 
dispăruseră deja, iar jaful era în floare. 

Una era să vezi fumul de sus de pe deal, şi alta era să vezi de 
aproape pagubele pricinuite oraşului. Drumurile din Georgetown 
fuseseră distruse. Rândurile de magazine fuseseră înghiţite de 
flăcări şi focurile încă ardeau, pentru că fusese bombardată şi 
clădirea pompierilor. Trupuri erau împrăştiate pe străzi, multe 
dintre ele fiind ale unor oameni care ieşiseră să vadă ce erau 
sunetele acelea ce coborau din văzduh, ca apoi să fie măcelăriți 
de mitralierele nimicitoare. Şobolanii fugeau în voie, fără teama 
lor obişnuită. Era un miros îngrozitor care se ţinea scai de aerul 
pe care îl respiram, amestecat cu fumul gros de cherestea arsă şi 
cauciuc ce învăluia portul. De-abia puteam suporta duhoarea. 

Clădirea Hutton & Sons nu fusese dărâmată, deşi Guthrie's, 
compania scoțiană de cauciuc din spatele nostru, avea 
acoperişul smuls. 

Am  descuiat uşile şi am început să ne împachetăm 
documentele în cutii, distrugând tot ceea ce le-ar fi putut fi de 
folos japonezilor. 

- Ce s-a întâmplat? m-a întrebat tata când mi-a simţit 
ezitarea. 

Am clătinat din cap. 

- Nimic, am răspuns, sperând că el nu-şi dea seama că mint. 

Adevărul e că mă simţeam de parcă fusesem forţat să înghit 
un cocteil de emoţii contradictorii. Eram în mod oficial asistentul 
lui Endo-san şi, în timp ce rupeam şi ardeam rapoarte şi dosare, 
simţeam că îi trădez pe japonezi, însă, alegând să lucrez cu ei, îi 
trădam şi pe oamenii de pe insula mea. Incă o dată, eram prins 
între două părţi opuse, fără nicio cale de întoarcere. Oare când 
aveam să găsesc sinele propriu, întreg, fără să îndur sfâşierea 
asta constantă între părţile care îmi cereau, pe rând, devotament 

complet şi loialitate? 

- Te simţi bine? mă întrebă tata din nou. 

- Doar mă gândesc la zile pierdute, am răspuns, aruncând un 
mănunchi de hârtie în flăcări, înainte să-mi ard braţul. 

- Lucrurile nu se vor mai întoarce niciodată la vechiul lor rost, 
spuse el. Am avut şi noi momentele noastre de glorie, nu-i aşa? 

- Cele mai frumoase clipe, am răspuns, neştiind că ceea ce 
rosteam era ecoul unor cuvinte pline de regret, pe care le 
rostiseră mulţi dintre refugiații europeni. Unde este Edward? 

- S-a dus cu Peter în K.L. Şi ei distrug toate documentele. 

M-am apropiat de fereastră. Distrugerea oraşului îmi rupea 
inima. Am privit cum oamenii disperaţi se îndreptau spre port şi 
încă încercau să găsească o cuşetă pe o navă părăsită. Tatăl 
meu se uită la ceas. 

- Haide să mergem la debarcader, spuse el. 

- De ce? 

- Vreau să-ţi arăt ceva ce sper că nu vei mai vedea niciodată, 
îmi răspunse. 

Am încuiat uşile de la birou şi am pornit spre Cheiul Weld. Mi- 
am ţinut capul sus şi ochii aţintiţi în faţă, forţându-mă să ignor 
trupurile care zăceau peste tot în jurul nostru; aveam răsuflarea 
tăiată. Ne-am strecurat prin mulţimea de localnici şi am găsit 
porţile spre debarcader încuiate şi păzite. 

- Noel Hutton şi fiul său, îi spuse tata tânărului soldat britanic, 
înmânându-i o bucată de hârtie. 

Soldatul îşi verifică lista şi deschise porţile. 

- Unde sunt bagajele dumneavoastră, domnule? 

- Nu vom avea nevoie de ele, răspunse tata. 

Am intrat în Portul Swettenham. Acesta fusese distrus 
sistematic de soldaţii noştri dezertori şi în jur erau numai 
dărâmături. Puteam vedea rămăşiţele întregii flote navale din 
Penang: vârful carcasei unui vas scufundat, scheletul carbonizat 
al vaselor care nu dispăruseră pe fundul mării - multe încă 
ardeau, trimițând nori de fum ori de câte ori vântul îşi schimba 
direcţia. Erau, de asemenea, trupuri şi epave plutind pe 
suprafaţa mării. 

O mulţime numeroasă se îndrepta către port, acolo unde era 
ancorat un vechi vapor cu aburi. In aer plutea disperarea, căreia 
îi dădeau glas urletele bebeluşilor şi hohotele de plâns ale 
femeilor. Majoritatea oamenilor cărau o singură valiză, privind tot 
timpul peste umăr. Le-am văzut ochii ce nu îi puteau întâlni pe ai 

mei. Părea să fie un număr egal de civili şi de personal militar. 
Toţi cei de aici erau europeni şi m-am simţit străin printre ei. 

Un cuplu mai în vârstă, cu patru buldogi a fost oprit de un 
soldat care părea de o vârstă cu William. 

- Imi pare îngrozitor de rău, domnule, dar nu aveţi voie cu ei 
la bord, le spuse. 

Femeia se întoarse către soţul ei. 

- Dragă, nu-i putem lăsa aici. Nu-i putem lăsa nenorociţilor de 
japonoi. 

- Uite ce e, chiar nu ne poţi lăsa cu ei la bord? Câinii aceştia 
sunt bine educați, nu vor fi o povară, spuse bărbatul. 

Gardianul clătină din cap şi rămase ferm, în ciuda 
amenințărilor şi plângerilor cuplului. Intr-un final, bărbatul îi şopti 
femeii care îl strânse de braţ, dar încuviinţă. Le vorbiră câinilor 
încet, mângâindu-i. Apoi bărbatul şi-a sărutat soţia şi a privit-o 
cum urcă treptele pasarelei. Când dispăru din vizor, el se căută 
în buzunar şi scoase un revolver. Duse câinii printre masele de 
oameni până la capătul îndepărtat al portului. Când se întoarse 
după câteva minute la pasarelă, era singur, cu obrajii udaţi de 
lacrimi. 

- De ce ţi-a cerut bărbatul de la poartă bagajele noastre? l-am 
întrebat pe tata. 

- Am primit ordin de la armată să ne împachetăm bunurile şi 
biletele de călătorie şi să ne îmbarcăm pe una dintre ultimele 
nave spre Singapore, îmi răspunse el. Ni s-a ordonat să nu 
spunem  niciunuia dintre membrii personalului nostru, nici 
prietenilor. Britanicii îi lasă pe malaezi pe mâna japonezilor. 
Fugim cu toţii. Pur şi simplu. Până şi domnul Scott a plecat. lar 
Henry Cross şi-a trimis fiii în Australia. 

Stătea pe marginea digului; ambarcaţiunea Companiei de 
Vapoare Pangkor se ridica deasupra noastră ca un val gata să se 
spargă. 

- Nu îmi vine să cred. Aşa se va sfârşi? 

- Mergem şi noi? am întrebat, gândindu-mă că văzuse în 
sfârşit punctul meu de vedere. 

El clătină din cap. 

- Nu. Nu aşa. Niciodată aşa. Noi vom rămâne. Vom ţine 
steagul fluturând. Vom păstra numele familiei noastre nepătat şi 
nu ne vom pierde onoarea. 

M-am întrebat dacă nu cumva o viaţă petrecută în Penang îl 
făcuse să gândească asemenea unui oriental. 

- Asta e ultima navă. După ce pleacă, vom rămâne pe cont 
propriu, spuse el. 

Mulțimea ne împingea şi ne înghiontea spre pasarelă. M-am 
simţit cuprins de melancolie în timp ce priveam cum se îmbarcă. 
În curând nu avea să mai rămână nimeni, nimeni în afară de noi 
doi. 

El îmi strânse mâna, în timp ce pasarela era ridicată. Am 
rezistat unui impuls brusc de a alerga spre vas, strigându-le 
marinarilor să mă lase înăuntru, să mă lase să scap de nebunia 
în care se transformase viaţa mea. Vaporul cu aburi scoase un 
şuierat şi, la plecare, platforma se zgudui. Oamenii se aliniaseră 
pe punte, uitându-se în jos la noi. Nu erau nici fanioane colorate, 
nici baloane, nici râsete. Un băieţel care ţinea mâna mamei lui şi- 
a ridicat braţul şi ne-a făcut cu mâna. M-am îndepărtat cu un pas 
de tata, până la marginea digului, şi i-am răspuns cu o fluturare 
de mână. Era un rămas-bun nu numai către un loc, ci către un 
mod de viaţă, către timpul unei vieţi, şi m-am gândit că acel 
băieţel ştia încă de pe atunci că zilele în care crescuse, zilele în 
care se jucase, pe care le trăise, nu aveau să se mai întoarcă 
niciodată. 


Deşi tata refuzase plecarea secretă spre Singapore, mulţi 
dintre europeni o acceptaseră. Peste noapte, majoritatea civililor 
şi militarilor britanici dispăruseră, lăsându-şi servitorii şi prietenii 
să se simtă trădaţi. Durerea abandonului nu avea să se vindece 
niciodată, iar britanicii şi-au pierdut onoarea atunci când au 
plecat. 

Insula devenise  fantomatică. Mulţi dintre localnici se 
îndreptaseră în direcţia junglei şi a satelor îndepărtate de pe 
dealuri, sperând să scape de soldaţii japonezi. Cei rămaşi în oraş 
rătăceau de colo-colo, dezorientaţi. 

In zilele următoare, bombele au şuierat din nou pe străzi, 
aruncând în aer clădiri şi omorând sute de oameni. Eram la birou, 
încercând să distrug mai multe documente, când am auzit şi am 
simţit exploziile. Au zguduit clădirea, chiar dacă păreau la doi 
kilometri depărtare. Indreptându-mă spre fereastra care era 
deschisă pentru aerisire, în ciuda mirosului de pe drumuri, am 
văzut un nor de fum ridicându-se deasupra barăcilor militare 
britanice. Pe deasupra, detaşamentele de avioane se învârteau 
ca nişte păsări de pradă. Oamenii au început să ţipe pe străzi. Au 
urmat mai multe explozii, zguduind geamurile şi crăpându-le în 

forma unor zigzaguri îngheţate de fulger. Pentru prima dată de 
când începuse războiul, mă copleşea o frică reală. In curând, un 
miros crud şi înţepător de fum a plutit spre nările mele şi am 
închis fereastra, incapabil să respir ori să gândesc. 

Sună telefonul, făcându-mă să tresar. Sunetul părea atât de 
nepotrivit cu ce se întâmpla în jur. Oraşul era distrus şi aici 
telefonul meu răsuna în voie. M-am uitat la el mut. Intr-un final, 
am ridicat receptorul. Era Endo-san. 

- Ce cauţi la birou? 

- Fac puţină ordine, am răspuns eu, cu un glas slab. 

- Du-te acasă. Oraşul nu mai este sigur. Trupele vor sosi 
curând. Pleacă acum. 

Şi închise. 

Soseau trupele. Mă aşteptasem la asta şi totuşi părea 
imposibil. Aveam o armată, bine echipată şi antrenată. Cu 
siguranţă că era capabilă să poarte o luptă, nu? 

Mă zgudui o nouă explozie. De data aceasta, bomba căzuse 
aproape. Şi apoi alta. Trebuia să plec acasă. Numai Dumnezeu 
ştia dacă bombardau Batu Ferringhi. M-am năpustit în stradă şi 
aproape că m-am hotărât să mă întorc la birou şi să mă ascund. 

Drumul era presărat de cratere. Nişte maşini căzuseră direct 
în ele, iar portbagajele lor stăteau aţintite în sus ca pupele 
navelor pe care le văzusem în port. Sângele se coagulase pe 
caldarâm, gros ca uleiul de motor. Ferestrele din jur fuseseră 
spulberate, şi cioburile căzuseră pe trupurile sfâşiate, ca o ploaie 
cristalizată. 

Se auzi şuieratul unei rafale de vânt, apoi o scânteie 
arzătoare de lumină fulgeră şi o secţiune a clădirii Empire 
Trading fu dărâmată. Am fost aruncat la pământ, aterizând într-o 
postură ukemi, şi m-am ridicat din nou în picioare, ameţit, cu 
urechile zvâcnind, ca un cor condus de un nebun. 

Am fugit spre adăpostul din spatele clădirii, unde gardianul 
Punjabi îşi punea de obicei bicicleta. Am sperat ca să o fi lăsat 
acolo când fugise pe deal. Spre uşurarea mea, am găsit-o 
rezemată de perete. Toate hainele lui dispăruseră şi numai un 
charpoy, patul pliant de pânză împăturită pe care dormea el, 
fusese lăsat în urmă. 

M-am urcat pe bicicletă şi am pedalat spre casă, printre 
drumurile aglomerate de ricşele şi căruțele părăsite de localnici 
în fuga lor din oraş. Fiecare avusese aceeaşi idee, să plece şi să 
se ascundă pe dealuri ori în satele îndepărtate. Soarele se simţea 

ca un bici pe umerii mei şi cămaşa începu să mi se lipească de 
piele. Am auzit un nou şir de explozii în spatele meu, zguduind 
pământul şi ungherele cele mai lăuntrice ale inimilor noastre. 

Tot drumul nu am văzut nici măcar un oficial militar, şi m-am 
întrebat unde plecaseră, dacă ne părăsiseră deja. Am ridicat o 
pălărie de paie ce îi căzuse unei femei, bucuros că puteam fi 
protejat de soarele după-amiezii, iar sufletul mă durea când 
vedeam feţele îngrozite din jurul meu. 

Pe esplanadă m-am oprit, aşa cum făceau mulţi dintre noi. 
Departe, pe canal, două aeroplane Brewster Buffalo - de la 
aerodromul din Butterworth, am presupus eu - se luptau cu 
avioanele japoneze, dar erau întrecute ca număr. Gloanţele 
pocneau ca nişte scântei de lumină, în timp ce avioanele 
japoneze urmăreau avioanele Buffalo. Unul dintre Buffalo 
explodă. In cădere, focul deveni lacom şi, ca o gură înflăcărată, 
înghiţi avionul din cap până-n coadă. Acesta se scufundă în 
mare, iar eu am putut auzi un plescăit zgomotos şi şuieratul 
flăcărilor înghiţite de ape. 

Celălalt avion Buffalo se înclină şi se îndepărtă, şi atunci am 
scos un geamăt alături de sutele de oameni care aclamaseră 
tăcut în inimile lor. Peste ani, am aflat că erau tot ce mai 
rămăsese din apărarea noastră aeriană: două vechi aeroplane 
Buffalo, împotriva forţei aeriene japoneze. 

Abia după câteva zile am descoperit că armata britanică 
plecase deja, că ne părăsise când îşi dăduseră seama că şirul de 
victorii ale japonezilor din statele nordice se va extinde până în 
sud, în Johor. Lăsaseră în urma lor doar o mână de ofiţeri tineri; 
restul plecaseră spre Singapore. Acolo avea să fie ultimul punct 
de rezistenţă. Nu aici, în Penang. Aici n-avea să fie niciunul. 

XXX 

Tata se plimba de colo-colo pe verandă când am ajuns la 
Istana. 

- Mulţumesc lui Dumnezeu că eşti bine, spuse el. Am încercat 
să-ţi telefonez, dar linia era moartă. 

- Străzile oraşului nu mai sunt sigure. 

l-am descris lupta aeriană pe care o văzusem şi el scutură 
disperat din cap. 

- Isabel a reuşit să mă sune, îmi zise. Staţia din deal a fost 
bombardată. 

- Nu are niciun sens. Japonezii au acolo o staţie radio. 

- De unde ştii că au o staţie radio pe deal? mă întrebă, pe un 


286 


ton tăios. 

- Am văzut-o, i-am răspuns. 

- Atunci probabil că au ţintit spre Bel Retiro, spuse el, 
referindu-se la reşedinţa oficială a consilierului guvernamental 
de pe deal. 

- Restul servitorilor au plecat acasă? am întrebat eu. 

- Nu, zise el. 

- Momentan, cred vor fi mai în siguranţă aici. Se pot alătura 
familiilor lor odată ce se vor opri raidurile aeriene, am spus. 

El fu de acord, dar când adresă întrebarea, numai o mână de 
oameni au ales să rămână. Câţiva, pe care îi ştiam de când eram 
copil, se uitau acum la mine cu suspiciune când le-am făcut urat 
noroc. Tatăl meu observă şi îmi spuse după ce aceştia plecară: 

- Ei cred că i-ai ajutat pe japonezi. 

- Şi tu crezi la fel? 

Rămase tăcut pentru o vreme. Apoi spuse: 

- Da, poate că domnul Endo voia nişte informaţii din partea 
cuiva care era familiarizat cu Penang şi Malaezia. Şi tu i le-ai 
furnizat. 

Am căzut pe un scaun şi mi-am acoperit faţa cu mâinile. Am 
crezut că acela era un moment bun pentru a-i spune. 

- Voi lucra pentru guvernul japonez din ziua în care vor prelua 
controlul, am spus, cu glasul tremurător, în ciuda hotărârii mele 
de a vorbi calm. 

Tata îşi îngropă capul în piept şi închise ochii. Umerii lui 
păreau să se prăbuşească, înfrânți, iar dezamăgirea lui faţă de 
mine îmi sfârteca inima ca un keris, retezându-mi toată respiraţia 
şi circulaţia sângelui. Se ţinuse tare în tot acest timp, dar acum 
am văzut că reuşisem să fac ceea ce eşuaseră să facă japonezii - 
ii străpunsesem spiritul, deschizând o rană ce avea să-l facă 
vulnerabil. 

- Aşadar, asta te-a învăţat să fii domnul Endo. Asta a făcut din 
tine. Ne-ai trădat pe toţi, pe toţi oamenii din Penang, spuse el. 

A plecat şi eu am rămas acolo singur, gândindu-mă la ceea ce 
făcusem. 

Trupele japoneze nu au întâlnit niciun fel de rezistenţă când 
au invadat străzile din Georgetown. Soldaţii britanici evacuaseră 
deja zona şi, în graba lor, lăsaseră aerodromurile şi proviziile de 
petrol intacte, ca nişte cadouri bine gândite pentru noul 
proprietar al casei. 

Noi supravegheam casa cu rândul pe timp de noapte. 
Furnizarea de energie fusese tăiată în toată insula; tatăl meu era 
sigur că jafurile aveau să se limiteze la magazinele din oraş, dar 
ne-am simţit cu toţii mai în siguranţă stând de pază. 

Când s-a crăpat de ziuă, m-am îmbrăcat în haine oficiale. 
Mirosul de rouă pe pajişte şi pe frunzele copacilor şi tăcerea de 
pe drumuri mi-au limpezit mintea, în timp ce pedalam spre 
Georgetown. 

Străzile erau liniştite; niciun glas de vânzător ambulant care 
să-şi încingă plita, niciun zăngănit de oblon de metal, aşa cum se 
auzea când magazinele erau deschise. Până şi câinii vagabonzi 
care hoinăreau pe străzi păreau speriaţi. Portul era tăcut, fără 
tipetele zilnice ale culilor şi zgomotul traficului marin. Cei care 
erau destul de curajoşi sau de naivi au venit să privească; m-am 
alăturat unui grup de oameni de pe marginea drumului. 

Am auzit un zgomot ca de marş. Pe măsură ce devenea mai 
puternic, primele linii de soldaţi japonezi ieşiră de pe drumul care 
ducea către port. Un strigăt de bucurie izbucni în jurul meu, 
dinspre cei care credeau că ţara va fi, în sfârşit, eliberată de 
autoritatea colonială. Japonezii promiseseră, până la urmă, să 
dea ţara înapoi conducerii malaeze. Nişte steaguri japoneze 
făcute manual, multe dintre ele cu un cerc roşu desenat 
grosolan, fură brusc înălțate, ca nişte flori forţate să înflorească. 

După ce auzisem despre ei atâta vreme, îi vedeam, în sfârşit 
şi, ca multor altora, mi s-a părut de neconceput ca acest grup de 
soldaţi prost îmbrăcaţi să-i fi înfrânt pe britanici. 

Veneau în pantalonii lor lăbărţaţi, în cizme înalte de cauciuc, 
cămăşi pătate de noroi, capetele acoperite cu chipiuri de pânză, 
cu apărătoarele pentru gât şi urechi murdare, şi săbiile 
bălăngănindu-le pe lângă corp, lovindu-se de gamelele de apă. 
Aveau voie să bea doar o dată pe zi din ele, iar hainele lor erau 
practice pentru terenul de junglă prin care trebuiau să meargă. 

Endo-san îmi ceruse să fiu prezent pentru predarea oficială a 
insulei la reşedinţa consilierului guvernamental. Am părăsit 
mulţimea şi m-am îndreptat spre drumul ce ducea la intrarea 
principală, în timp ce soldaţii mărşăluiau pe lângă aleea umbrită 
de arbori amboyna ce şerpuia prin grădinile în care soţia 
consilierului guvernamental obişnuia să organizeze petreceri de 
ceai în sprijinul organizaţiilor ei filantropice preferate. In mintea 
mea puteam auzi linguriţele de ceai ciocnindu-se de porţelanul 
delicat, voci mai puternice şi mai slabe şi râsetele fericite, 
urmând cadenţele apei ce izvora din fântână. Acum, numai 
foşnetul frunzelor în vânt amintea de acele vremuri. 

M-am aşezat lângă Endo-san în grădina din faţa uşilor 
principale ale reşedinţei. Era deja o zi frumoasă şi lumina 
dimineţii aduna mărgelele de rouă de pe pajişte, lăsându-le să 
strălucească pentru un scurt răstimp, înainte să le topească. 

Rămăseseră numai câţiva membri din corpul diplomatic al 
consilierului guvernamental. Familia lui plecase din Penang cu 
primul val de evacuaţi. 

- Tatălui tău i-ar fi ruşine cu tine, spuse el când mă văzu 
aşezându-mă lângă japonezi. 

- li este ruşine cu mine aşa cum îi este şi de laşitatea armatei 
britanice, care a lăsat insula complet vulnerabilă, am spus eu. 

Soldaţii se opriră înaintea lui Hiroshi şi comandantul lor le 
făcu o plecăciune. Hiroshi se întoarse cu faţa la noi şi citi dintr-un 
document de la generalul Tomoyuki Yamashita, care conducea 
războiul în Asia. 

Am tradus întreaga ceremonie, ignorând privirile furioase 
venite din partea consilierului guvernamental şi a oamenilor săi. 
În acea zi, am devenit cunoscut drept un „câine fugar”, termenul 
folosit de localnici când se refereau la un colaborator. În 
realitate, nu era deloc nevoie de prezenţa mea, din moment ce 
Hiroshi, Endo-san şi comandantul militar vorbeau cu toţii bine 
engleza; era o mişcare inteligentă a japonezilor de a mă 
prezenta englezilor. Un fotograf militar ne-a pus să pozăm pentru 
ziare. 

Am stat pe pajişte în timp ce drapelul britanic şi cel albastru- 
închis al coloniilor erau coborâte fără ceremonie. Steagul 
Japoniei, o picătură de sânge pe o coală de un alb pur, a plutit 
uşor spre cer, în timp ce fanfara militară cânta Kimigayo. Eu nu 
am cântat, deşi Endo-san mă învățase demult cuvintele. Şi apoi 
am privit fără nicio expresie pe chip cum consilierul 

guvernamental şi oamenii lui erau conduşi spre lagărul 
prizonierilor de război. Nu am aflat niciodată ce s-a întâmplat cu 
ei. 

Au existat represalii imediate din partea japonezilor împotriva 
jefuitorilor care cutreieraseră oraşul Georgetown. Aceştia au fost 
identificaţi de către informatori, arestaţi şi decapitaţi. Capetele 
lor au fost înfipte în ţăruşii aliniaţi pe străzi. Destul de mulţi 
fuseseră nevinovaţi, acuzaţi de oamenii care le purtau pică. 
Bucătăreasa noastră, Ah Jin, care rămăsese cu noi, se întoarse de 
la piaţă şi i-am auzit vocea speriindu-i pe ceilalţi aflaţi în 
bucătărie. 

- Jipunakui au prins doi bărbaţi tineri furând de la un magazin 
de motociclete şi le-au tăiat capetele în piaţa publică, la sediul 
poliţiei. li puteţi vedea. Capetele lor încă sunt pe ţăruşii ăia înalţi. 

Auzeam gemete de groază şi Ah Jin continuă: 

- Alyo, sângele, ca nişte porci măcelăriți în piaţa-/ah Pulau 
Tikus! Vă spun eu, /ipunakui ăştia sunt nişte animale! 

M-a văzut ascultând lângă uşă şi şi-a luat în grabă coşul şi a 
ieşit în curte. 

Fu impusă starea de asediu şi cei prinşi că nu o respectau 
erau împuşcaţi pe loc. Mâncarea şi proviziile au fost raţionalizate, 
iar firmele şi companiile comerciale au fost preluate de către 
armată, deşi câtorva - printre care şi Hutton & Sons - li s-a 
permis să fie conduse de proprietarii lor. Bunurile aveau să fie 
trimise în Japonia, să ajute la eforturile de război, alimentând 
furia tatălui meu. 

Nu aveam nicio veste de la Edward sau de la MacaAllister. 

- Sper că sunt teferi, spuse tata în drum spre o întâlnire unde 
fuseserăm chemaţi de către Endo-san. 

Cei care aveau afaceri în Penang şi managerii care nu 
fugiseră în Singapore fuseseră rugaţi să participe. 

- iți dai seama că lucrezi acum pentru al doilea cel mai 
important om din Penang? Şi probabil unul dintre cei cinci cei 
mai puternici oameni din Malaezia? mă întrebă el. Să înţeleg că 
nu te pot reangaja cu vechiul salariu. 

M-am străduit să apreciez încercarea lui plăpândă de a face o 
glumă şi am zâmbit, sperând că începuse să vadă logica din 
spatele deciziei mele. 

- Imi cer iertare. Ar fi trebuit să vorbesc mai întâi cu tine, am 
spus. 

- E prea târziu acum. Te-ai fi dus să lucrezi pentru ei oricum, 

zise el, şi scurtul moment în care încercaserăm să glumim şi să 
ne apropiem unul de altul dispăru, alungat de valul de 
amărăciune din glasul lui. 

Am fost duşi într-o sală de şedinţe folosită odată de consilierul 
guvernamental pentru conducerea afacerilor insulei. Soldaţii 
mutau mobilă şi cutii, întrucât plasaseră departamentele 
administrative ale consulatului japonez în interiorul reşedinţei. 
Henry Cross, şeful de la Empire Trading, ne-a salutat. În ciuda 
circumstanțelor, era la fel de bine îmbrăcat ca întotdeauna, 
înălţimea şi umerii săi laţi făcându-l să pară cel mai autoritar om 
din încăpere; asta până să intre Endo-san. 

M-am aşezat pe locul de lângă el şi m-am uitat în jurul mesei. 
Erau destule feţe pe care le recunoşteam, manageri de companii, 
bancheri, proprietari de fabrici, directori; toţi fuseseră invitaţi la 
petrecerile din Istana şi eu, la rândul meu, fusesem invitat în 
casele lor. l-am făcut un semn uşor cu capul lui Towkay Yeap, mi- 
am oţelit inima şi am privit drept înainte. 

- Am fost ales de către guvernul japonez să le dau o mână de 
ajutor în procesul de tranziţie, să fiu interpret şi să îi sfătuiesc în 
chestiuni culturale, am început. 

Murmurul de indignare nu se lăsă aşteptat, însă l-am ignorat. 

- Lângă mine se află domnul Hayato Endo, ori, cum preferă 
să-i fie spus, Endo-san. El este guvernatorul adjunct. Domnul 
Shigeru Hiroshi, noul guvernator al Penangului, vă transmite 
scuzele sale, dar a trebuit să plece în Kuala Lumpur, care, cum 
poate încă nu ştiţi, s-a predat ieri. 

Le-am privit chipurile şocate, ascultând apoi murmurele 
crescânde de neîncredere. Tata se uită la mine, împietrit şi 
mâniat. Nu îi dădusem veştile despre abdicarea oraşului K.L. şi 
din privirea lui am ştiut că se gândea la Edward. 

- Ai ştiut despre asta şi nu mi-ai spus? Ştiind că fratele tău 
este acolo şi că eu sunt îngrijorat de moarte pentru el? izbucni el. 

- Eu i-am ordonat să nu dezvăluie nimic, îi spuse încet Endo- 
san. 

Am rămas privind ţintă suprafaţa mesei, incapabil să mă uit la 
niciunul dintre ei. 

- Ne aflăm aici ca să decidem rolurile voastre în redresarea 
insulei, continuă Endo-san într-o japoneză grăbită. 

Eu am tradus încet, recunoscător că îi abătuse tatei atenţia 
spre altceva. Am privit feţele din jurul meu, evitând-o numai pe a 
lui. Cei prezenţi şi-au ascuns iritarea ireproşabil, ca nişte buni 

comercianţi. 

II întrebasem pe Endo-san care era motivul pentru care 
ceruse un translator şi el spusese: 

- Vreau să le aud răspunsurile de două ori. Ai fi surprins cât 
de multe spun crezând că nu-i înţeleg. 

Fusese un răspuns convingător, care avea o sămânță de 
adevăr. Dar începeam să văd că principalul meu scop era să 
servesc ca instrument pentru propaganda japoneză. 

- Planul generalului Yamashita era ca membrii armatei să 
preia controlul total asupra companiilor şi afacerilor voastre. Insă 
opinia mea este că soldaţii nu sunt pricepuţi la afaceri. l-am 
sugerat că e mai nimerit să numim consilieri şi să vă permitem 
să ne asistați în a vă conduce afacerile. 

Henry Cross păru să vorbească pentru toţi. 

- Asta e inacceptabil. Câtă putere va avea consilierul? 

- Autoritate completă. Veţi rămâne doar ca să vă asiguraţi că 
totul este condus eficient. 

- Şi dacă refuzăm? 

- Atunci prezenţa voastră aici este inutilă şi vom face 
aranjamentele necesare să vă trimitem într-un lagăr de 
prizonieri. Condiţiile s-ar putea să nu fie la fel de satisfăcătoare 
precum cele de care vă bucuraţi acum. 

După aceea, totul a decurs bine. 

- Te-ai descurcat admirabil, îmi spuse Endo-san după şedinţă. 

Părea străin printre mobilele grele englezeşti şi am avut 
senzaţia cutremurătoare că eram într-un vis, văzând acest om - 
chintesenţa tuturor lucrurilor japoneze - întins pe un Chesterfield 
de piele, în faţa unei mese din plăci de stejar. 

- Ştiu cât de greu trebuie să fie pentru tine. Cel puţin oamenii 
aceia au înţeles rostul acestei cooperări. 

Voiam să spun că nu era cooperare, ci coerciţie, dar ar fi 
însemnat să exprim o evidenţă. Am văzut zâmbetul lui mâhnit şi 
am păstrat tăcerea. 

- Familia ta va fi în siguranţă, spuse el, frecându-se la ochi. 

- Asta e tot ce vreau. Totul va fi bine... într-un final. 

Ochii lui îi ţineau acum captivi pe ai mei. 

- Sper să nu-ţi pierzi calea. 


Armata japoneză a înaintat către sud până la oraşul Johor 
Bahru, unde a traversat digul rutier peste strâmtoarea Johor şi a 
intrat în Singapore. Pe data de 15 februarie 1942, veştile 

abdicării oficiale au sosit prin radioul guvernatorului şi generalul 
Arthur Percival a fost adus înaintea generalului Yamashita 
Tomoyuki, comandantul militar al Malaeziei. 

Fotografia capitulării oraşului Singapore, făcută la fabrica Ford 
unde s-a semnat înţelegerea, a fost trimisă la ziarele din toată 
lumea. Am stat drepţi când imnul Japoniei a fost cântat din nou. 
Ocupaţia japoneză începuse. 

- Conform promisiunii generalului Yamashita, a anunţat 
Hiroshi, pe un glas mândru, Singapore a fost dăruit Impăratului 
Divin de ziua lui! 

Endo-san mi-a povestit odată cum tânărul Hirohito îşi 
petrecuse verile la vila de la mare a familiei lui Endo-san, 
bălăcindu-se printre valuri în căutarea unor specimene pentru 
colecţia lui, întrucât viitorul împărat era deja un elev conştiincios 
la biologie marină. Am rămas întrebându-mă ce fel de om 
devenise Impăratul ca să vrea cadou de ziua lui subjugarea unui 
alt pământ. 


Nu aflasem nimic despre mătuşa Mei şi începusem să mă 
îngrijorez, întrebându-mă dacă îşi părăsise casa de pe strada 
Bangkok. În timp ce mergeam cu bicicleta în oraş, am văzut că 
drumurile erau ocupate de trupe japoneze şi am fost oprit 
constant la punctele de verificare. Documentul meu de identitate 
emis de Endo-san mă scotea din încurcături şi nu trebuia să fac 
plecăciunile la fel de adânci ca ale altora. In timp ce pedalam, 
am auzit un om care era lovit cu o puşcă pentru că uitase să facă 
o plecăciune în faţa soldatului. M-am sforţat să-mi continui 
drumul şi să ignor strigătele răguşite ale japonezilor. Va învăţa, 
mi-am zis. Va învăţa. Vom învăţa cu toţii. 

Am bătut la uşa mătuşii Mei. Ferestrele erau închise, 
jaluzelele de lemn trase. Părea atât de diferit de zilele de 
odinioară, când strada era plină de sunete şi de viaţă. Până şi 
pisicile suspicioase dispăruseră. 

- Mătuşă Mei! Sunt eu! am strigat prin găurile din uşă. 

Aveam impresia că strada nu era goală decât în aparenţă şi 
am început să simt ochi ce mă priveau iscoditori dindărătul 
ferestrelor de la case. Am ciocănit din nou. - 

Uşa se deschise şi mi se dădu drumul înăuntru. În întuneric, i- 
am văzut faţa, desfigurată şi palidă. Am avut un atac de furie. 

- Soldaţii? am întrebat. 

Ea încuviinţă încet, din pricina rănilor de pe faţă. Am aşezat-o 

şi am examinat-o. 

- Te simţi bine? Ai nevoie de medicamente? 

- Nu, nu. Sunt bine, zise ea, cu vocea înăbuşită din pricina 
feţei umflate. 

- Ce s-a întâmplat? 

- Nu am arătat respectul cuvenit unui soldat japonez. 

- Ai destulă mâncare? am întrebat. 

- Destulă. 

- Trebuie să vii să stai cu noi, am spus. Te ajut acum să 
împachetezi. 

Ea scutură din cap. N 

- Sunt bine, pe cuvânt. Nu pot merge cu tine. incă am 
anumite obligații. 

- Ar trebui să încetezi să-ţi faci griji pentru elevii tăi; sunt 
sigur că au destulă înţelepciune încât să se ascundă pentru un 
timp. 

Ea refuză oferta mea şi am încetat să insist. 

- Ce face bunicul? Ai auzit ceva de el? 

- E bine. Japonezii nu i-au făcut rău. Stă în casă tot timpul. 

- Bun. Să văd dacă pot obţine un permis de călătorie să-l 
vizitez. 

Ea mă scrută cu privirea. 

- Am auzit că acum lucrezi pentru japonezi. 

- Mi s-a părut o modalitate bună să-mi pot salva familia. Nu 
asta a spus bunicul - că familia e totul? 

- Ai grijă. Mulţi ar putea să te contrazică. 

- Vrei să-mi spui că ni se va întâmpla ceva mie şi familiei 
mele? 

Ea nu răspunse. 

- Spune-le acelor oameni că m-am alăturat japonezilor ca să 
nu se verse şi mai mult sânge, am zis. 

- Eu le pot spune, dar astea sunt doar cuvinte. 

- Asta înseamnă că acum nu vei accepta ajutorul meu? 

- Cred că e mai bine să nu mai vii aici o vreme. Vecinii. Le e 
frică şi or să vorbească. 

M-am ridicat de pe scaun, copleşit de sentimentul de a fi 
respins. 

- inţeleg, am spus. Mă descurc singur să ies. 

l-am strâns mâna. 

- S-ar putea să crezi că fac un lucru greşit, dar i-am promis 
bunicului să am grijă de tine. Nu te voi abandona. 

În ciuda strădaniilor mele, nu am putut da de urma lui Edward 
şi a lui Peter MacAllister. Dispăruseră printre masele de europeni 
care fuseseră luaţi prizonieri în închisorile din lagăre. Isabel, care 
se întorsese de pe deal, era înnebunită. Tata era îngrijorat pentru 
Edward, ştiam asta pentru că mânca foarte puţin. Pierduse mult 
în greutate de la moartea lui William. 

- Nu pot face nimic, Kuala Lumpur este sub comanda lui 
Saotome-san, spuse Endo-san când m-am dus la el. 

L-am auzit pe Hiroshi tuşind violent în biroul său şi Endo-san 
tresări. 

- Pot să-i telefonez? 

- Cred că ar fi mai politicos din partea ta să-l vezi personal. 

- În acest caz, îţi voi cere un permis de călătorie. 

- Nu ai nevoie. Documentul de identitate îţi permite să 
călătoreşti nestingherit. Ţi-l dau acum. 

Luă din sertar o cutie de lemn şi scoase o mică ştampilă 
pătrată. O înmulie în cerneală roşie, apoi o apăsă pe bucata de 
hârtie. 

- Aceasta este ştampila mea personală. Arat-o ori de câte ori 
eşti oprit. Nu ar trebui să întâlneşti nicio piedică. 

- Mulţumesc, sensei. 

Ignoră uşoara tentă de sarcasm din vocea mea. 

- Sper să îi găseşti. Insă ei sunt prizonieri de război. Reţine 
asta. 

- Aşa am să fac. 

Mă opri în timp ce mă îndepărtam spre uşă. 

- Te rog să instruieşti personalul de la bucătărie ca toate 
ustensilele folosite de Hiroshi-san să fie separate de uzul 
general. Şi sterilizate bine. 

- Da. Tuberculoză, cum a suspectat doctorul? 

- Hai. 

Păru plin de regrete. 

- Ce trebuie să îndurăm ca să ne supunem conducătorilor ţării 
noastre? 

x k * 

De la întoarcerea ei acasă, Isabel era tot timpul agitată, 

plimbându-se de colo-colo prin casă, nesigură şi furioasă. l-am 

interzis să iasă din casă, deşi, cu tunsoarea şi hainele ei fără 
formă, ar fi fost aproape în siguranţă. A insistat să vină cu mine 
când a aflat că urma să mă duc la Kuala Lumpur. 

Tatăl meu a pus piciorul în prag, uşor, dar ferm. 

- Nu, tu nu poţi merge. Este încă prea periculos. Soldaţii 
mărşăluiesc ca sălbaticii peste tot în ţară. 

Ştiri despre violuri şi trupuri ciopârţite ajungeau la noi 
aproape zilnic. Familii şi săteni prinşi în calea trupelor erau 
violate şi străpunse de baionete, uneori nici măcar în ordinea 
aceasta. 

- Mă voi strădui să-i găsesc, i-am spus eu, atingându-i braţul. 

Cu cealaltă mână îmi mângâie degetele. 

Trenul fusese repus în funcţiune, dar ca să obţin un bilet 
trebuia să trec de armată, iar Kempeitai avea grijă să colecteze 
informaţii despre toţi călătorii. 


Satele erau aşa cum fuseseră, neschimbate. Curând după ce 
am plecat din Butterworth, trenul a fost prins de furtună, aşa că 
am ridicat geamul. Frunzele copacilor aliniaţi de-a lungul şinelor 
erau grele de picături de ploaie, mânjind geamurile şi 
transformând priveliştea într-un peisaj unduitor şi neclar. 

Am dormit cu intermitențe, înconjurat de comercianţi chinezi 
care reuşiseră să obţină permise de călătorie, ale căror voci 
joase erau antrenate într-o discuţie despre economie. Piaţa 
neagră era în floare şi japonezii tipăriseră deja bani pentru a 
preîntâmpina inflaţia. Atunci am auzit pentru prima oară despre 
„bancnotele banană”, care erau doar nişte bani japonezi fără 
nicio valoare, pe care era imprimată imaginea unui bananier. 

- Aiyah, nu poţi să cumperi nici măcar o banană cu ei! se 
plângeau negustorii. N 

Erau curioşi să afle despre mine. Intre reprize de somn îi 
auzeam şoptind în hokkien, încercând să determine dacă eram 
sau nu european. Am deschis ochii şi le-am răspuns la întrebări 
în hokkien, amuzat de feţele lor stupefiate. 

- Ce faci în K.L? întrebă unul. 

- li voi întreba pe /ipunakui unde este fratele meu. 

Feţele lor deveniră sumbre. 

- Nu o să-l găseşti. Europenii au fost duşi în Singapore. Sau, şi 
mai rău, trimişi în Siam. 

- De ce Siam? Nu a fost invadat de japonezi. 

- Da, dar au semnat un tratat să-şi păstreze teritoriile, în 

schimb, /ipunakui au permisiunea de a construi o cale ferată în 
nord. 

Vocea i se domuoli, ca fitilul stins al unei lămpi cu ulei. 

- Am auzit lucruri foarte urâte despre linia de cale ferată. 
Foarte urâte. 

işi scutură capul, căutând aprobarea camarazilor din jurul său. 

- Pe cine o să vezi în K.L.? întrebă un alt om. 

- Saotome, am spus. 

Trenul intră într-un tunel şi, preţ de câteva minute, nu le-am 
putut vedea feţele, nici nu i-am putut auzi din cauza zgomotului. 
Când am ieşit din nou la lumină, primul om care îmi vorbi îmi 
spuse: 

- Trebuie să te fereşti de omul acela. Este periculos şi are 
nişte gusturi foarte ciudate. Este atras de suferinţă. 

M-am gândit din nou la cina mea cu Saotome şi la fata care îi 
fusese prezentată. Gustul dulce de anghilă îmi udă gura. 

- Aşa am să fac, am spus, şi le-am mulţumit. 

Endo-san îmi obținuse programare şi o maşină militară mă 
aştepta să mă ducă la Saotome. Am intrat din nou în holurile 
tăcute şi coridoarele lustruite ale ambasadei. Totuşi, de data 
aceasta, am fost condus în biroul lui, care oferea priveliştea unei 
grădini mici, alcătuită în totalitate din pietricele şi roci. Akasaki 
Saotome grebla pietricelele şi sunetul lor semăna cu acela al 
pieselor de mah-jong, care putea fi auzit atât de des pe străzile 
din Georgetown, când jucătorii amestecau tăbliţele pe mese, 
„Sspălându-le”. O grădină Zen, am socotit eu, amintindu-mi de 
cea pe care mi-o descrisese Endo-san de la casa lui din Japonia. 
Se credea că spiralele şi modelele create de sinuozităţi liniştesc 
mintea, semănând cu valurile unui ocean. Am aşteptat la uşa de 
la intrare ce ducea spre grădină. O rafală de vânt răsuci în aer un 
mănunchi de frunze, care apoi se aşternu pe pietricele, pe 
valurile şi liniile circulare lăsate de greblă. 

- la uită-te, spuse el. Ca nişte suflete în capcana timpului, 
neh? 

- Prefer să le privesc ca pe nişte vapoare prinse într-un val de 
pietre. 

- Vedem ceea ce ne dorim, spuse el, atârnând grebla de un 
cârlig. 

Netezi vălurelele de piatră cu saboţii lui care scoteau un sunet 
liniştitor, aproape rustic. Eram încă o dată conştient de cât de 
chipeş era, însă imaginea lui lingându-şi buzele, pândind lângă 

ţărmul memoriei mele ca un crocodil pe jumătate ascuns în 
noroi, îl urâţea. 

- Am examinat registrul cu prizonieri. Nu am dat peste 
numele fratelui tău, nici peste acela al lui Peter MacAllister. 

- Erau aici în ziua în care K.L. a capitulat. 

- A fost o zi haotică; fără îndoială că i-am ratat pe amândoi. 
Ori au fugit împreună în Singapore. 

Am clătinat din cap. 

- Nu cred. 

Işi întinse mâna şi îmi mângâie faţa. Am tremurat la atingerea 
bruscă, iar el zâmbi. 

- Trebuie că îţi iubeşti fratele foarte mult, spuse el. 

Am stat nemişcat şi el spuse: 

- Cunosc foarte bine abilităţile tale. Ai putea să-mi suceşti 
gâtul cu uşurinţă. Dar vezi tu, schiţă el un râset, nu am nevoie de 
astfel de abilităţi. 

Din nou, am văzut zâmbetul lui, mic cât o incizie, format doar 
dintr-o linie subţire şi roşie. 

Se aplecă spre mine şi atunci i-am mirosit parfumul. Mi-a 
amintit de fumul frunzelor arse, ce-mi evoca atât de puternic 
amurgul în Istana, că m-am trezit savurându-l. Era atât de uşor 
să cedez, dar mi-am mutat capul şi el se opri, cu mâna încă pe 
obrazul meu. 

- Nu? întrebă el. 

- Nu. 

- Pot să chem paznicii, ştii. 

- Nu ai face asta. Preferi ca victimele tale să ţi se supună din 
propria lor voinţă. E mai plăcut să-i controlezi aşa, decât să fii 
nevoit să-i iei cu forţa. 

Mâna lui se dezlipi de pe obrazul meu. 

- Tremuri. Nu înţeleg de ce refuzi. Crezi că Endo-san e diferit 
de mine? Doar pentru că îţi este sensei, crezi că va avea grijă de 
tine şi te va proteja? 

Saotome îşi clătină capul. 

- El seamănă cu mine mai mult decât îţi dai tu seama. Este 
aşa cum eram eu până nu demult; va deveni ceea ce sunt eu 
acum. 

Clarificase motivul pentru care eram atras de el, dar m-am 
gândit la Endo-san şi un val de forţă m-a încălzit, spulberând 
fascinația mea pentru Saotome. 

- Poate într-o altă viaţă, Saotome-san, am spus. 

- Atunci, voi aştepta, zise el. Fratele tău şi MacAllister au fost 
trimişi în închisoarea Changi şi acolo vor fi în siguranţă pe durata 
războiului. Nu poţi face nimic pentru ei acum. 

l-am făcut o plecăciune oficială şi l-am lăsat în grădina 
pietruită, printre sufletele prinse în valurile vremii. 


În inima mea ştiam că Saotome mă minţise. Adevărul era un 
bun de preţ pentru el; nu ar fi fost generos cu aşa ceva. Pe când 
aşteptam în gară, mi-am schimbat biletul şi am luat o ricşă dintr- 
un şir, care aştepta pe drum, afară. 

- Unde mergeţi? întrebă plictisit conducătorul, care avea un 
prosop pătat atârnându-i peste umăr. 

- Inchisoarea Pudu, am răspuns. 

El păli şi se uită în jur. 

- Nu e bine să mergeţi acolo. 

M-am oferit să-i dublez taxa şi a acceptat, mormăind speriat. 
Închisoarea nu era departe de gară, dar i-a luat un veac să 
ajungă acolo. Când am ajuns la porţile închisorii, îşi întoarse 
ricşa. 

- Aşteaptă aici până ies, i-am spus. Te voi plăti în plus. 

S-a tras sub umbra unui rambutan şi m-a privit cum am 
ciocănit la uşile grele. S-a deschis un orificiu şi am spus într-o 
japoneză formală: 

- Trebuie să-l văd pe şeful Warden. 

Am arătat documentul de identificare. 

- Sunt ofiţerul cultural din Penang, autorizat de guvernatorul 
adjunct, Endo-san. 

Mi-am ţinut respiraţia, sperând că nici acesta, asemenea 
tuturor subordonaţilor japonezi, n-avea să pună la îndoială 
impresia de autoritate cu care îmi voalasem glasul. 

Ferestruica se închise şi mi-a deschis uşa. Am intrat şi l-am 
lăsat pe gardian să mă verifice. Un altul a venit şi m-a condus în 
închisoare. Am avut imediat o senzaţie de claustrofobie, căci 
locul acela era atât de încărcat de suferinţă, încât părea din altă 
lume. În timp ce intram, prizonierii, majoritatea europeni, 
acoperiţi doar cu nişte şorţuri mizerabile de cârpă, se ţineau de 
gratiile unui şir de celule construit deasupra unui pasaj boltit şi 
mă priveau tăcuţi. Inchisoarea părea să fie supraîncărcată cu 
prizonieri de război şi duhoarea lor m-a făcut să-mi vină rău. 

Am fost dus în biroul şefului Warden. Lumina soarelui 
pătrundea printr-un geam spart ce se afla în spatele său şi am 

clipit când s-a ridicat. l-am făcut o plecăciune, aproape atingând 
vârful mesei cu capul, şi m-am recomandat. 

- Endo-san nu m-a informat asupra vizitei tale, spuse şeful 
Warden Matsuda, când i-am explicat motivul prezenţei mele. 

- Este vina mea. Eu am grijă de corespondenţa lui şi - ei bine 
- încă nu sunt familiarizat cu toate îndatoririle mele. Sper că nu îi 
veţi raporta neatenţia mea. 

- Vorbeşti foarte bine japoneza, spuse el. 

- Mulţumesc. Am fost foarte interesat de cultura japoneză 
încă de la o vârstă fragedă. Găsesc că avem multe de învăţat de 
la ea. 

- Asta e bine, noi suntem o naţiune cultivată. Acum, care erau 
numele pe care le căutai? 

l-am spus, adăugând că erau doriţi în Penang pentru 
experienţa şi cunoştinţele lor în industria topirii cositorului. 
Deschise un registru gros şi întoarse paginile. M-am calmat, 
încercând să nu par prea nerăbdător. Scoase un sunet şi 
degetele lui se opriră din cercetarea paginilor. 

- MacAllister, Peter, vârsta patruzeci şi şapte de ani, spuse el, 
oferindu-şi răgazul de a-i pronunţa numele corect, cu toate că 
nu-i reuşi. 

Descoperisem că, în timp ce japonezii puteau să articuleze un 
„r” când vorbeau în engleză, se împiedicau de „l”, pronunţându-l, 
inevitabil, „r”. La fel şi cu şeful Warden. Destul de curios, la 
chinezi, problema era inversată. 

Matsuda privi peste ochelari. 

- A fost aici, dar a fost trimis în Siam, la graniţa cu Burma. 

Am încercat să nu las să se vadă cum mi se prăbuşea inima, 
pe când degetele lui prinseră din nou viteză. 

- Hutton. E rudă cu tine? 

Am clătinat din cap, sperând ca Matsuda să nu fie familiarizat 
cu numele engleze. 

- Este un nume comun - ca Matsuda - am spus eu, gândind 
rapid. 

El râse. g 

- Hai. Avem doi Matsuda la datorie în închisoarea asta. Iți poţi 
închipui confuzia. Ah, am găsit - Edward Hutton. Citi din registru: 
„Trimis la granița birmaneză acum două săptămâni, în acelaşi lot 
ca şi Peter MacAllister”. 

- Ce se întâmplă la această graniță? am întrebat. 

- Construim o cale ferată să legăm China de Malaezia. Mai 

uşor să transporţi provizii şi trupe, neh? 

- Cum să fac să-i transfer în Penang? 

Işi scărpină obrazul. 

- Trebuie să-i scrii biroului lui Saotome-san. Numai el are 
puterea să transfere prizonieri. El acţionează sub autoritatea 
generalului Yamashita. 

Imi fu risipită ultima scânteie de speranţă. 

- Cei doi oameni pe care îi cauţi au ghinion. Incă nu am auzit 
de cineva care să se întoarcă viu de la graniţă. 

Matsuda clătină din cap. Am văzut că, în ciuda datoriei pe 
care o avea, era un om bun la suflet şi cruzimile războiului îl 
afectaseră puternic. 

Părăsi cu mine biroul şi mă însoţi până la intrarea în 
închisoare. Inainte ca uşile masive ale închisorii să fie închise de 
paznici, îmi spuse: 

- Matsuda nu este un nume atât de comun. Celălalt Matsuda 
care lucrează aici - şi în momentul acela mă privi în ochi - 
celălalt Matsuda se întâmplă să fie fratele meu mai mic. Imi pare 
sincer rău că nu te-am putut ajuta. Nu aş rezista să-mi pierd 
fratele. 

l-am făcut o plecăciune şi i-am spus: 

- Domo arigato gozaimasu, Matsuda-san. 

Nu-mi întoarse plecăciunea, dar îmi întinse mâna. 

- Dacă tu ai putut învăţa să faci plecăciuni ca noi, atunci 
poate că eu pot învăţa să dau mâna ca voi, gai-jin? 

I-am scuturat mâna. 


Isabel ieşi în fugă pe verandă când m-am întors. 

- Au fost trimişi amândoi să muncească la calea ferată din 
Burma. Imi pare rău. 

Ea se clătină uşor, apoi îşi regăsi echilibrul. Mi-am întins 
braţele spre ea, însă încremenise. 

- Prietenii tăi japonezi, spuse. Ce rău le-ar fi putut face Peter 
şi Edward? 

Braţele mele căzură, iar ea plecă de lângă mine. 

- Ştiu că te-ai străduit al naibii de tare, spuse tata când se 
întoarse de la birou, unde lucra cu reprezentanţii armatei 
japoneze. Sper doar că te va ierta. 

Stătu o clipă, apoi decise că nu mai are nimic de spus şi plecă 
în camera lui. 

Mă întrebam dacă făcusem într-adevăr tot posibilul şi ce se 

mai aştepta de la mine. Am hotărât să-l vizitez pe Endo-san. 
Acesta fu bucuros când mă văzu trăgându-mi barca din valurile 
înspumate. 

- Mi-a fost dor de tine, îmi zise. A fost Saotome-san de ajutor? 

- Nu, nu a fost. 

Cuvintele lui Saotome îmi reveniră în minte - e/ este cum 
eram eu până nu demult - în timp ce-i studiam chipul lui Endo- 
san. 

Urma ca Endo-san să se transforme într-un final în el? 
Cultivat, rafinat şi totuşi cu o urmă de răceală ce i se răspândea 
prin venele subţiri în toată fiinţa? 

- Dar ai reuşit totuşi să afli nişte veşti. Te-a ajutat ştampila 
mea? mă întrebă, cunoscându-mă prea bine. 

- Da. Au fost trimişi să lucreze la căile ferate. 

Îşi coborî tonul. 


- Imi pare rău. 
- Ştiai despre... înclinațiile lui Saotome-san? 
- Da. 


- Ştiai şi totuşi m-ai trimis acolo, la el? 

- Ştiu că eşti puternic. De aceea m-am bucurat că sora ta nu a 
mers cu tine. Dacă nu te putea avea pe tine, şi-ar fi dorit-o pe ea. 
lar despre puterea ei nu ştiu nimic. 

- Mi-a spus că a fost ca tine, odată. Şi că tu vei fi ca el, în 
timp. 

- Şi tu ce crezi? 

- Cred că vrei ca eu să împiedic acest lucru. 

- În sfârşit, te maturizezi. 

Am simţit cum epuizarea acumulată pe parcursul călătoriei la 
Kuala Lumpur mă copleșea. Amintirea expresiei de pe chipul 
tatălui meu când vorbisem cu el era mai mult decât puteam 
îndura. 

- Pot să înnoptez aici? am întrebat. 

- Bineînţeles. Vino, haide să pregătim cina. Am multă treabă 
în noaptea asta. Hiroshi-san lipseşte tot mai mult. 

- Cum se simte? 

- Tot mai rău. L-am sfătuit să solicite un transfer acasă, dar a 
refuzat. 

- Poate că ar trebui să se recupereze la casa de pe dealul 
Penang, am spus eu, fără să mă gândesc. 

Endo-san se uită la mine îndeaproape. 

- Casa de pe deal? Da, asta e o idee minunată. 

Am urcat pe plaja fină în direcţia luminii care venea dinspre 
casa lui şi am păşit printre umbrele jucăuşe ale copacilor, în timp 
ce ziua se sfârşea în spatele nostru. 

Lucrurile s-au liniştit curând, la câteva luni de la victoria 
japonezilor împotriva Malaeziei, ca un sediment scufundat în 
adâncimile unui heleşteu. Trăiam cu toţii împresuraţi de o teamă 
constantă, până când nu am mai fost conştienţi de ea. In unele 
zile se întâmpla ceva, ca şi cum un băț amesteca nisipul de pe 
fundul heleşteului şi începeam din nou să fim alerţi şi agitaţi, cu 
teama intensificată de răgazul în care dormitase. 

Mergeam în fiecare zi la lucru cu Endo-san şi şoferul lui 
militar. Şi, în fiecare zi, tata privea într-o tăcere sumbră cum 
Daimlerul negru care fusese odată al lui venea după mine. Isabel 
refuza să-mi vorbească şi servitorii rămaşi mă ignorau. Nu mă 
simţisem niciodată atât de izolat. Numai la sediul japonez mă 
simţeam ca acasă. Oamenii de acolo erau mult mai prietenoşi 
decât propria mea familie. 

Mi-a fost dat un mic birou lângă cel al lui Endo-san. Mai erau 
câteva piese de mobilier şi nişte suveniruri lăsate de consilierul 
guvernamental. Un portret al Impăratului Hirohito mă privea de 
sus în timp ce studiam documente şi rapoarte. 

Munca mea era cea a unui avocat - alcătuiam documente şi 
elaboram răspunsuri către diverşi militari şi oficiali civili de peste 
tot din ţară. Traduceam instrucţiunile ce soseau constant din 
Singapore: şcolile urmau a fi redeschise şi toate lecţiile predate 
în japoneză; toată lumea trebuia să se plece steagului japonez şi 
să înveţe să cânte Kimigayo la muncă şi în şcoli, înainte de 
începerea activităţilor zilnice. De asemenea, trebuia să traduc 
anunţuri despre decapitări, ceea ce mă înfuria şi mă îndurera. 
Aceste anunţuri erau lipite în diverse locuri publice din 
Georgetown. Numele meu apărea în antetul tuturor 
documentelor traduse. Mă întrebam câţi erau în aceeaşi poziţie 
ca şi mine în toată Malaezia, devenind cunoscuţi drept jau-kow, 
„câinii fugari”. 

După program, mă antrenam cu Endo-san ori, dacă el era 
ocupat, cu personalul militar. Goro, ofiţerul care mă numise 
corcitură, mă evita, dar în gojo-ul parchetat cu lemn de pin îl 
priveam cum se antrena cu ceilalţi oficiali. Era brutal şi iute, cu 
mişcările sălbatice, menite să ucidă. Incercam din răsputeri să 
fac în aşa fel încât să nu mă antrenez în acelaşi timp cu el. 

Hiroshi, într-una din zilele lui mai bune, a cerut întrunirea 
afaceriştilor şi liderilor comunităţii din Penang şi i-a informat că 
Saotome trimisese un ordin din Kuala Lumpur ca oamenii de 
afaceri chinezi din fiecare stat să furnizeze guvernului cinci 
milioane de dolari din colonii. 

- Dar e ridicol, spuse Towkay Yeap. Noi nu avem banii aceştia. 

Restul oamenilor încuviinţară într-un murmur general. 

_ -Asta este pentru ca voi să vă arătaţi loialitatea faţă de 
Impărat. Primim, încă, rapoarte despre existenţa unor elemente 
antijaponeze care încearcă să ne facă probleme. Fujihara-san a 
obţinut o astfel de informaţie, spuse Hiroshi, tuşind încet, 
referindu-se la bărbatul scund şi tăcut care condusese 
Kempeitaiul. 

Fujihara era un om sever, cu ochi ageri şi o gură subţire, 
umbrită de mustaţa de doi centimetri care era preferata 
ultranaţionaliştilor japonezi. Am încercat să nu am nimic de-a 
face cu el, ştiind că nu ar fi uitat ziua în care Goro l-a adus la 
Istana şi sora mea a tras spre ei. Endo-san mă asigurase că 
Istana nu va fi confiscată, dar nu voiam să-i ofer poliţiei secrete 
japoneze niciun motiv să o facă. 

Cruzimea celor din Kempeitai era bine-cunoscută şi nu voiam 
să ştiu câţi oameni nevinovaţi fuseseră târâţi noaptea din 
paturile lor, identificaţi de către acuzatorii lor mascaţi şi dispăruţi 
pe vecie din sânul familiilor lor. Acestea erau lucrurile care 
tulburau sedimentul existenţei noastre. 

Oamenii de afaceri chinezi au părăsit şedinţa şi am simţit 
dezgustul lor faţă de mine. În ochii lor eram încă suficient de 
chinez şi nu eram cu nimic mai presus decât un câine vagabond, 
scotocind după resturi. 

Am simţit abordarea tăcută a lui Fujihara în timp ce părăseam 
sala de şedinţe. M-am simţit tensionat, întrebându-mă ce voia. 

- Eşti un băiat inventiv, Philip-san. 

Din modul în care o spuse, am ştiut că voia să fiu sigur că cei 
din Kempeitai aveau un dosar cu mine. 

- Vreau să faci ceva pentru mine. 

- Aş fi bucuros, dacă ţine de posibilităţile mele, am spus. 

- Vreau un pian pentru casa mea. Unul bun, cel mai bun pe 
care îl poţi găsi, spuse el. la-l de la oameni. Informează-i că este 
ordinul meu. 

M-a pus să scriu adresa casei pe care o confiscase. O ştiam 
bine. Era a familiei Thornton şi auzisem că aleseseră să rămână 

şi să nu o evacueze. 

- Ce s-a întâmplat cu oamenii care au locuit în casă? am 
întrebat. 

Fujihara îmi zâmbi şi am încercat să nu tremur. 

- Tu şi familia ta sunteţi norocoşi că am găsit un alt loc pe 
placul meu. 

leşi din cameră şi spuse peste umăr: 

- Fă-mi rost de pian. Goro, asistentul meu, te va ajuta. Ai o 
săptămână să-l găseşti. 


Am discutat problema cu tatăl meu şi i-am spus lui Goro că 
binevoim să-i dăm lui Fujihara pianul nostru. Pianul din casa 
noastră era un Schumann, un mic pian de concert potrivit pentru 
un salon; fusese achiziţionat pentru Isabel, care îşi pierduse 
interesul de a mai cânta la el cu ani în urmă. Pianul Schumann 
era o alegere populară în Penang datorită acomodării lui la 
climat. Tatăl meu nu a fost iniţial de acord - era încă furios pe 
decizia mea de a lucra pentru japonezi -, dar ştiam că simţul lui 
puternic de a face lucrul potrivit urma să-i ceară ca familia 
noastră, şi nu alta, să facă acest sacrificiu. 

Informat despre oferta mea, Fujihara a refuzat politicos, 
spunând că acela i se păruse de calitate inferioară. Nu am avut 
altă alternativă decât aceea de a-mi aminti numele familiilor pe 
care le ştiam să aibă piane şi să trimit scrisori în care îi anunţam 
de vizita mea. 

Incă o dată, eram conştient că intenţia era de a mă oferi drept 
pildă oamenilor, arătându-le cum reuşiseră japonezii să-l aducă 
de partea lor pe fiul unei familii faimoase. 

Vizitele noastre la aceste case erau, fireşte, întâmpinate cu 
frică şi, deşi încercam să le fac cât mai scurte şi profesionale, de 
cele mai multe ori eşuam. Eram întotdeauna însoţit de Goro, care 
părea să se delecteze cu toate aceste proceduri. M-a surprins 
faptul că încerca fiecare pian pe care îl vedeam, cântând cu o 
îndemânare de care şi eu îmi puteam da seama că era mai mult 
decât competentă, o îndemânare contrazisă în mare parte de 
bătăturile lui din palme şi de lipsa de expresivitate de pe chip. 
Era o scenă grotescă: ofiţerul japonez cântând la pian, eu alături, 
mut, şi amândoi înconjurați de membrii înfricoşaţi şi supăraţi ai 
casei, cărora nu li se permitea să ia loc, în schimb li se ordona să 
stea în picioare şi să privească. Mă făcea să mă gândesc la piesa 
pe care o văzusem cu bunicul meu în piaţa centrală din Ipoh, 

piesă interpretată de fantomele înfometate. Am simţit că Goro 
cânta pentru o audienţă nevăzută de vizitatori a căror prezenţă 
ostilă devenea aproape palpabilă. 

Goro a trecut prin aceeaşi rutină la toate casele pe care le-am 
vizitat. Intra cu paşi mari şi cerea să fie dus la pian. Apoi, timp de 
o jumătate de oră stătea şi cânta la nesfârşit aceleaşi piese 
monotone. Intr-un final, la cea de-a paisprezecea casă de pe lista 
mea, am fost suficient de iritat încât să întreb: 

- Nu poţi să cânţi şi altceva? 

Se opri din cântat, vădit insultat. Se foi pe scaunul lui şi îşi 
aşeză mâinile în poală. 

- Fujihara-san este de părere că Das Wonhltemperierte Klavier 
reprezintă una dintre cele mai frumoase piese muzicale create 
vreodată şi eu sunt de acord cu el. Prăludium und Fuge - în 
special cele două perechi din Cartea întâi, pe care aleg 
întotdeauna să le cânt - sunt ceea ce îi place lui cel mai mult şi 
pe care el le cântă adesea. Cum pot şti dacă acesta este cel mai 
bun instrument pentru el dacă nu îl apreciez exersând muzica pe 
care el şi-ar dori să o cânte? 

Am rămas uimit de cunoştinţele lui muzicale şi de fluenţa sa 
în germană. 

- Tu, dintre toţi oamenii, ar trebui să ştii că nu suntem doar o 
naţiune de sălbatici inculţi, îmi zise. 

Am tradus afirmaţia lui Goro despre muzica lui Bach 
proprietarului casei, un chinez de vârstă medie. Cu toate că 
părea să locuiască singur, puteam simţi în casa lui o prezenţă 
feminină pe care, fără îndoială, o ascunsese când ne văzuse 
apropiindu-ne - ţineam morţiş întotdeauna să anunţ sosirea 
noastră la diversele case prin care treceam şi făceam asta cât de 
tare puteam. Eram în camera de zi de la parter şi, pe când Goro 
începea din nou să cânte, mi-am ridicat capul spre tavan, care, 
ca în multe din casele pe care le văzusem, era făcut dintre 
scânduri de lemn. Mi-am rotit privirea peste întinderea tavanului 
şi am crezut că văd un ochi iscodind prin gaura unei scânduri. M- 
am uitat la el pentru o clipă şi proprietarul observă. Vorbi ca să- 
mi distragă atenţia. 

- Ofiţerul japonez este înţelept şi corect, spuse el, pe un ton 
linguşitor. Muzica lui Bach este într-adevăr sublimă. 

- Nu ţi-am cerut părerea, răspunse Goro în engleză. 

El se întoarse la pian şi cântă o nouă piesă, numai că de data 
asta anunţă fluent în germană, parcă pentru a-mi sublinia încă o 

dată rafinamentul oamenilor săi: 

- Prăludium und Fuge VI d-moll BMV 875. 

L-am ignorat şi m-am uitat drept în faţă, aşezându-mi mintea 
în punctul meu obişnuit pentru meditaţie, deşi mi-era greu cu 
muzica aceea sfredelindu-mi auzul. Apoi se lăsă o tăcere 
neaşteptată şi am fost readus în prezent. Am simţit cum în mine 
a încolţit teama, întrucât Goro nu se mai oprise niciodată la 
jumătatea cântecului. 

- Il luăm pe acesta, spuse el şi se ridică. 

Mângâie pianul. 

- Este cel mai bun din cele pe care le-am auzit. 

Arătă spre mine şi apoi către proprietar. 

- Spune-i. Nu am chef să-mi mai mânjesc limba cu engleză. 

- Este un Bechstein, zise proprietarul când i-am tradus 
intenţia lui Goro de a lua instrumentul. Nimeni de pe insula asta 
nu mai are unul. 

- Cine a mai cântat la el? întrebă Goro. 

- Nepoata mea. Şi ea iubea muzica lui Bach. 

-Am simţit familiaritatea clapelor cu muzica marelui 
compozitor. Însă este un pic dezacordat, spuse Goro şi o 
încruntătură i se curbă pe faţă ca o seceră. Nu i-ai oferit grija 
cuvenită. 

ÎI lovi de două ori în piept pe nefericitul bătrân şi am putut 
distinge sunetul unor coaste rupte - două lovituri precise, 
irevocabile. Bătrânul ţipă şi eu am alergat de partea cealaltă a 
pianului. Se zvârcolea, cuprins de şoc, pe covor şi nu am putut 
face nimic decât să privesc. Ochii mei au căutat gaura din tavan 
şi am scuturat încet din cap, avertizând pe oricine ar fi fost 
ascuns la etaj să nu coboare. Singura şansă de supravieţuire pe 
care o avea bătrânul era ca noi să ieşim din casă cât mai repede, 
astfel încât să-i permit familiei lui să-l ajute. M-am abținut să nu-l 
atac pe Goro şi i-am spus pe un ton rece: 

- Aşa îmi dovedeşti că nu sunteţi o nație de sălbatici inculţi? 

El a fost mult prea şocat să răspundă şi m-am folosit de acea 
ocazie să-i controlez mintea. 

- Vreau să plecăm. Acum. Voi trimite nişte oameni să vină şi 
să ia pianul, am spus eu, şi am ieşit din casă. 

Spre uşurarea mea, l-am auzit pe Goro urmându-mă 


îndeaproape. 
Am aflat mai târziu, de la soldaţii pe care i-am trimis să ridice 
pianul, că bătrânul nu supravieţuise - loviturile lui Goro îi 

cauzaseră un atac de cord. Am anulat aranjamentele pe care le 
făcusem ca să înlocuiesc pianul confiscat cu al nostru, întrucât 
nimic nu l-ar mai fi putut readuce la viaţă. 

Fujihara fu încântat de pianul Bechstein şi insistă să-l vizitez şi 
să-l ascult cum cântă. Era o invitaţie pe care nu o puteam refuza, 
pentru că asta ar fi însemnat să-l insult. Spre exasperarea mea, 
mi-am dat seama că Goro fusese corect în judecata lui despre 
piesele muzicale preferate de Fujihara. Mi-am găsit cu greu 
răbdarea de a asista la interpretarea lui şi, când m-a invitat a 
doua oară, am găsit o scuză să nu mă duc, o decizie care ştiam 
că avea să-l facă să se simtă jignit. 


Cu toate astea, mă preocupau alte probleme. Isabel îşi 
menținea în continuare refuzul de a vorbi cu mine, chiar şi atunci 
când i-am înmânat scrisorile de la MacAllister şi Edward. 

- Acestea mi-au fost date astăzi de Endo-san, am spus. 

Tata deschise scrisoarea de la Edward şi o citi în grabă. 

- Nimic deosebit. Cenzorii i-au tăiat pasaje întregi. Este bine, 
nu în Malaezia, dar asta ştiam deja. 

Îmi dădu scrisoarea. Scrisul era dezlânat şi întrerupt brusc 
acolo unde propoziţiile fuseseră cenzurate. 

- Ce mai face Peter? o întrebă el pe Isabel. 

- Aceleaşi veşti. Nu e bine, spuse ea. E în Thailanda. Uite, a 
scris: „Simt lar Acum Multă durere...” 

- Dragul de Peter, spuse tatăl meu, un zâmbet scurt 
luminându-i faţa. Mulţumeşte-i domnului Endo, te rog. 

Isabel îşi împături scrisoarea şi ştiam că avea s-o citească din 
nou în camera ei, sorbindu-i fiecare cuvânt. 

- Şi pune-mi numele pe lista cu oamenii care trebuie să dea 
banii, adăugă tata. 

- De ce? 

Nu puteam să cred ce auzeam. 

- Asta este valabil numai pentru chinezi. 

- Inainte de venirea japonezilor, acesta era un loc bun, un loc 
unde lucram cu toţii împreună, europeni, chinezi, malaezi şi 
indieni. Nu îi voi lăsa pe japonezi să ne despartă. Voi contribui şi 
eu, chiar dacă nu sunt chinez. Dacă dăm cu toţii câte puţin, 
suma poate fi strânsă. 

- Unul dintre motivele pentru care lucrez cu japonezii este ca 
tu să fii scutit de astfel de cerinţe, am spus, simțind cum îmi ies 
din fire. Dacă vrei să participi la o astfel de idioţenie, atunci ce 


309 


rost are să muncesc pentru ei? 

- Nu e nevoie decât de o literă din alfabet să schimbi reason 
în treason?. Te-ai dus să lucrezi cu ei din proprie voinţă, aşa că 
nu ne mai folosi niciodată pe noi să-ţi justifici acţiunile. 

- Chiar nu vezi că aceasta este singura cale ca noi să fim în 
siguranţă, ca firma familiei noastre să rămână în siguranţă? 

- Nu, spuse tata. 

- Războiul nu va dura mult, interveni Isabel. Armata britanică 
se va întoarce. 

Am privit-o compătimitor. 

- Ei au plecat, Isabel. Şi ne-au lăsat vulnerabili, dezinformaţi. 
S-ar putea să organizeze o contrainvazie, dar între timp trebuie 
să jucăm după reguli. 

M-am uitat la tata. 

- Ai spus cândva că eu nu m-am considerat niciodată o parte 
din această familie. De ce crezi că fac asta acum? Crezi că îmi 
place să fiu văzut ca un câine în lesa japonezilor? Aşa crezi? 

Nu răspunse. Nimeni nu mai zise nimic. Tata nu făcu decât să 
ţină scrisoarea lui Edward în mână, frecând-o cu degetul mare 
înainte şi înapoi, înainte şi înapoi. 


Odată ce fosta casă a consilierului guvernamental a fost 
remobilată pe placul japonezilor, am fost invitat la o cină. Tata 
era tăcut, cu buzele strânse într-o linie subţire când mă văzu 
aşteptându-l pe şofer sub portic. Vechea reşedinţă, acum sediul 
comun al militarilor şi administratorilor civili japonezi, părea 
neschimbată pe dinafară, cu excepţia unui şir de bannere şi 
steaguri japoneze. Ce mă întrista era transformarea din interior. 

Îi privisem pe muncitori mutând picturile în ulei cu scenele din 
Penang pe care William Danieli le realizase în anii 1880, apoi 
înlocuindu-le cu nişte role caligrafice care proslăveau virtuțile 
Împăratului. Istoria fusese înlocuită cu propaganda. M-am 
plimbat în jurul holului de la recepţie şi am fost prins într-o 
conversaţie cu şeful personalului militar, colonelul Takuma 
Nishida. La un moment dat, am spus: 

- Planul vostru de a ateriza pe coasta nord-estică a Malaeziei 
în loc de centrul Malaeziei a fost inspirat. 

El acceptă măgulirea mea cu amabilitate. 

- Oamenii mei au fost aclimatizaţi cu temperatura şi 
umiditatea din Insula Hainan şi am avut o excelentă sursă de 

informaţii. 

l-am dat o lovitură subtilă. 

- Pentru asta trebuie să-i mulţumiţi lui Hayato Endo-san. 

- Adevărat. Endo-san a ales punctele noastre de aterizare şi 
ne-a sfătuit să debarcăm în lunile din intervalul decembrie- 
februarie, în timpul musonului, când marea e învolburată şi 
periculoasă. Nimeni nu s-ar fi aşteptat să lansăm atacul atunci. 

Am simţit că ameţesc, întrucât mi-am amintit spunându-i lui 
Endo-san cum odată, în tinereţea lui, tata încercase să 
traverseze marea agitată spre Kota Bahru în timpul musonului şi 
aproape că se înecase. Valurile îi răsturnaseră barca şi plutise cel 
puţin o zi înainte să-l găsească cineva. Bunicii mei îl crezuseră 
mort. 

Colonelul Nishida sorbi din paharul cu vin şi adăugă: 

- Părerea mea este că fără ajutorul lui Endo-san, generalul 
Yamashita nu ar fi cucerit ţara voastră cu atâta uşurinţă. 
Reputația lui de Tigru al Malaeziei îi este parţial datorată lui 
Endo-san. Dar asta rămâne între noi, bineînţeles. 

- Bineînţeles, am spus. 

Acum vedeam că între mine şi Endo-san existase un schimb 
nerostit. Eu acceptasem târgul: protecţia lui, în schimbul 
cunoştinţelor mele. 

Pentru prima dată, meditaţia nu mai ajuta la nimic. Mintea 
mea sărea de la un gând la altul ca o maimuţă, legănându-se 
dintr-un copac în altul; zumzetul gândurilor mele nu putea fi 
calmat. Endo-san înţelesese când îl rugasem să mă ducă la 
Hiroshi. Nu mi se ceruse să îi explic de ce voiam să lucrez pentru 
el. In unele zile simţeam că de aceea îmi fusese învăţător: mă 
trădase pe mine, casa mea şi stilul meu de viaţă şi îmi insuflase 
în schimb abilitatea de a mă proteja şi de a-mi proteja familia. 
Numai din acele motive m-am simţit obligat să rămân fidel lui şi 
lecţiilor pe care mi le împărtăşise. 

Din când în când însă, ca o flacără slăbită încercând să-şi 
regăsească scânteia de căldură, eram cuprins de sentimentul de 
furie ce mă pârjolea complet. Atunci, numai disciplina zazen mă 
putea ajuta să-mi păstrez respectul şi iubirea mea pentru el. 
Ştiam că va veni o zi când până şi metoda aceea va eşua, însă ce 
avea să se întâmple cu noi toţi atunci? 

Ameninţările începură cu hoitul unui câine măcelărit şi 
aruncat pe treptele porticului. Când îl găsi servitoarea şi ţipă, 
muştele începuseră deja să-i dea târcoale. Serveam micul dejun 
când am ieşit şi l-am împins cu picioarele într-o parte să scot 
biletul ud de sânge. 

- „Câini de japonoi - rugați-vă pentru vieţile voastre!” am citit 
şi am făcut biletul ghemotoc. 

Tata şi Isabel m-au privit tăcuţi. 

- Nu-i nimic, doar vorbe goale, am spus, forțându-mă să-i pot 
privi în ochi. 

- Scapă de câine, zise tata. 

Două nopţi mai târziu, tot el m-a trezit din somn. 

- Ce s-a întâmplat? am întrebat. Cât e ceasul? 

- Casa e în flăcări. 

Am coborât alergând după el în salon unde, într-un colţ, lângă 
fereastră, nişte flăcări înfometate trosneau ajungând până la 
rafturi şi perdele. Am potolit focul cu apă din bucătărie. 

- Nu-i nevoie să-i trezeşti pe ceilalţi acum, spuse el. 

Îmi arătă fereastra cu degetul; cioburile stăteau împrăştiate 
pe podea ca nişte bucăţi de gheaţă în lumina lunii. 

- Am găsit asta, spuse, scoțând o hârtie din buzunarul 
halatului. „Te prindem noi.” Păstrează-l. Şi fă ceva. Nu ai niciun 
drept să ne pui vieţile în pericol. 


La venirea dimineţii, am luat o decizie. Am ciocănit la uşa 
biroului lui Hiroshi. 

- Doresc să-mi dau demisia din această funcţie. 

El privi în sus de la biroul lui şi am încercat să-mi ascund şocul 
pe care l-am simţit văzând cât de tare slăbise. In ultima 
perioadă, începuse să plece mai devreme de la şedinţele 
interminabile, uneori evitându-le cu totul. Dar ştia întotdeauna 
lucrurile ce fuseseră discutate în acele şedinţe. 

- De ce? mă întrebă. 

- Am primit ameninţări cu moartea. Vieţile celor din familia 
mea au fost amenințate. 

- Primim cu toţii ameninţări. Asta nu înseamnă că trebuie să 
cedăm. 

Se ridică şi îl chemă înăuntru pe Endo-san. 

- Tânărul nostru prieten, aici de faţă, doreşte să-şi înceteze 
activitatea pentru Impăratul nostru. 

- Nu sunt de acord nici cu politicile, nici faptele voastre, am 
spus eu. Nu era necesar să-i executaţi pe jefuitori. Nu era 
necesar să-i adunaţi pe chinezi şi să-i trimiteţi la muncă în 
lagărele voastre. 

- Oamenii aceia acționau împotriva guvernului nostru, punând 
la cale o rezistenţă armată. Trebuia să-i oprim. Se întâmplă 
mereu ca într-o perioadă de tranziţie, când o autoritate o 
înlocuieşte pe alta, să apară grupuri de rezistenţă. Metodele 
noastre ar putea părea brutale unei minţi tinere ca a ta, dar sunt 
necesare, spuse Hiroshi. 

- V-am ajutat destul. Tot ce vă cer este să mă eliberaţi din 
funcţie. 

Hiroshi îşi scoase ochelarii şi începu să-i lustruiască. 

- Familia ta este în siguranţă acum. Deşi Kempeitaiul ne 
informează că sora ta a răspândit cuvinte incendiare printre 
oamenii din Penang. Eşti cel mai faimos colaborator de pe insulă. 
Crezi că te vom lăsa să pleci aşa uşor? Ne va strica imaginea. Şi 
îţi vom face viaţa amară. Nimeni nu s-ar îndoi de noi dacă lăsăm 
să se ştie că ai identificat personal multe dintre persoanele 
executate. Nici măcar unul. 

Vorbele lui reci, precise, m-au tăiat ca sabia de samurai ce se 
odihnea pe un bufet în spatele lui. Am privit spre Endo-san şi el 
încuviinţă. Ştiam când eram înfrânt. Am făcut o plecăciune scurtă 
şi am plecat, aproape simțind zâmbetul lui Hiroshi în spatele 
meu. 

Exista o singură persoană la care mă puteam duce. M-am 
îndreptat spre o tarabă din piaţa Pulau Tikus, unde un tânăr 
dinţos vindea o grămăjoară săracă de banane. Proviziile de 
mâncare erau puţine şi oamenii recurseseră la a mânca bulion şi 
a cultiva cartofi dulci şi rădăcini de ignama. Ca să scape de 
japonezi, mulţi fugiseră în junglele din Pulau Tikus. Oraşul era 
aproape gol, rămânând doar cei care nu aveau unde altundeva 
să se ducă. Am scos o bancnotă de cincizeci de dolari japonezi şi 
am cumpărat două banane: să cumperi banane cu bancnotele 
banană - tristă ironie, ce nu avea cum să-mi scape. 

- Trebuie să-l văd pe Towkay Yeap azi, i-am zis tânărului. 
Spune-i numele meu. 

I l-am şoptit şi el nu păru să mă audă. 

- Aranjează-mi un loc sigur de întâlnire. 

Mă ignoră, până când mi-am împletit degetele şi am creat 
semnul Capul Dragonului cum îmi arătase Kon odată, cu foarte 
mult timp în urmă. 

Tânărul îşi supse dinţii şi scoase aerul din piept, apoi mă privi 
cu respect şi încuviinţă. 

In drumul dinspre birou spre casă, am sesizat prezenţa a doi 
bărbaţi care mă flancau pe biciclete. Am încetinit şi i-am lăsat să 
mă prindă din urmă. l-am auzit apropiindu-se şi am devenit 
tensionat, întrebându-mă dacă oamenii cu avertizările erau gata 
să-şi respecte promisiunile. 

- Cerinţa ta a fost auzită. Să fii la docuri duminică dimineaţă. 

Şi s-au îndepărtat precum veniseră, vorbindu-şi unul altuia. 


M-au luat pe o şampană, o barcă la fel de plată ca un cârnat 
chircit sub greutatea noastră şi ne-au avântat pe marea cu valuri 
de smarald şi margini albe, ca o cremă. Puteam să văd munţii 
albăstrui-violeţi din Kedah, o linie udă şi groasă ce dispărea în 
gol. Ne-am mutat pe un trauler murdar ce mirosea a măruntaie 
de peşte. Pe puntea alunecoasă l-am întâlnit pe tatăl lui Kon. În 
jurul nostru, stând în părţi diferite ale punţii, infanteriştii 
Societăţii Drapelul Roşu aşteptau, pregătiţi să-şi apere liderul 
dacă făceam chiar şi cea mai slabă mişcare. 

- Dacă aveai nevoie să mă vezi, puteai să vii să mă vezi acasă 
la mine, spuse el. 

- Nu era sigur. 

Mi-am descris repede situaţia. A 

- Am o propunere pentru tine. In timp ce lucrez pentru 
japonezi, oricare ar fi informaţia pe care o obţin ţi-o voi trimite 
ţie. 

Din hârtiile ce trecuseră prin mâinile mele ştiam că triadele 
aveau deja structura şi organizarea necesare pentru a rezista în 
faţa japonezilor. Lansaseră deja câteva atacuri cu bombă, ţintind 
depourile japoneze de muniţie, iar Kempeitaiul le făcea dosare 
peste dosare. 

- Cum putem avea încredere în tine, când eşti renumit pentru 
ajutorul dat japonezilor? 

- Viaţa familiei mele. Viaţa mea. Ştiţi unde locuim. Dacă vă 
trădez, ştiu că nu avem unde să fugim. Fiul tău ar putea să 
confirme pentru mine. 

Rămase tăcut, privind înspre mare, cu haina fluturându-i în 

vânt. Părea să fi îmbătrânit foarte mult de când îl văzusem 
ultima dată. Avea o anumită fragilitate, comună tuturor 
oamenilor mult mai în vârstă, pe care nu o mai văzusem la el 
niciodată. Era o formă de dispariţie, de parcă avea din ce în ce 
mai puţine elemente în el pe care lumina să le capteze şi să le 
reflecte. Auzisem de la informatorii japonezi că încă îşi continua 
vizitele la casele de opiu. 

- Nu vreau ca familiei mele să i se facă vreun rău. Trebuie să 
înţelegeţi că sunt obligat să muncesc în continuare pentru 
japonezi. Mi-au ameninţat familia cu închisoarea şi moartea. Vă 
rog, de asemenea, să trimiteţi vorbă rezistenţei să înceteze 
amenințările către mine şi familia mea. 

El dădu din cap aprobator. 

- Foarte bine. Vom ordona ca avertismentele să înceteze. 

- Eu îmi voi ocupa de partea mea, l-am asigurat. 

- Eşti prea tânăr să faci asta, spuse el. 

- Războiul nu îşi alege singur victimele. Şi Kon îşi urmează 
calea. 

- Aşa este, zise bătrânul, cu o privire tristă în ochi. 

Îi era atât de dor de fiul său. 

- Ai veşti de la el? 

Nu părea că vrea să-mi spună; se vedea că nu se poate hotărî 

dacă să aibă sau nu încredere în mine. 
_ -Aş prefera să nu dezvălui unde se află fiul meu, spuse. 
Inainte să plece însă, a insistat să-ţi spun că se află într-un lagăr 
din afara oraşului Ipoh. Gherilele şi-au unit puterile cu Partidul 
Comunist Malaez. Grupul lui a reuşit să întrerupă activităţile 
întreprinse de /ipunakui. 

Scutură din cap. 

- Sper ca ei să nu devină prea victorioşi, pentru că atunci îi va 
răpune cu adevărat /ipunakui. 

Păşi într-o parte a traulerului, iar apa se învolbură în 
apropierea provei, tivită cu spumă albă, lăptoasă. 

- Te rog să-i mulţumeşti tatălui tău pentru contribuţia la 
fondul ordonat de /ipunakui, îmi zise. Ştiu că nu a vrut să o facă 
publică. 

- M-am împotrivit să plătească, am recunoscut eu. 

- Faptul că a plătit este unul dintre motivele pentru care 
amenințările făcute ţie şi familiei tale nu au fost niciodată duse la 
îndeplinire. Tatăl tău, cel puţin, este un adevărat fiu al insulei. 

Îmi făcu semn cu mâna să mă apropii de balustradă. Am privit 

apa, apoi m-am tras înapoi, aproape involuntar. Marea ispitea cu 
verdele ei translucid, însă aproape de suprafaţă plutea o armată 
de meduze palide şi transparente, majoritatea fiind de mărimea 
unei mici umbrele desfăcute şi având nişte tentacule târâtoare 
de aproape trei metri. Apăreau în anumite momente ale lunii şi 
erau unul dintre pericolele care te pândeau dacă te avântai să 
înoţi în jurul insulei. Eu le întâlnisem de multe ori înainte, dar nu 
într-un număr aşa de mare - trebuie să fi fost aproape o mie în 
jurul nostru. Le-am privit capetele pulsând în timp ce alunecau 
de-a lungul curenților, amintindu-mi de ziua aceea în care 
fusesem înţepat în picior în timp ce înotam. Durerea fusese 
înfiorătoare şi cu greu revenisem la mal. 

- Minunate, nu-i aşa? spuse Towkay Yeap. Căzut în apă, un 
om nu ar putea supravieţui mai multor înţepături. 

- Nu ai de ce să cazi, am zis, privindu-l în ochi. 

- Să sperăm, răspunse el. 


Am vâslit spre insula lui Endo-san sub soarele care apunea şi 
stelele care începeau să apară, simţindu-mă bine să trag şi să 
împing de vâsle. Fu singura dată când călătoria păru nesfârşită, 
de parcă aş fi vâslit într-un vis vâscos, unde toate mişcările sunt 
încetinite. O parte din mine era conştientă de faptul că intrasem 
în cea mai adâncă stare de zazen şi că nu mai ţineam vâslele. 

Ingenuncheam pe un câmp, un câmp atât de verde, atât de 
împrospătat de ploaie, încât iarba emana o luminiscenţă de 
smarald. Un vânt hoinar îndoia vârfurile copacilor, luându-le 
parfumul şi trimiţându-mi-l mie. Ştiam că marea era în apropiere, 
pentru că promisiunea ei blândă se simţea în parfumul copacilor. 
Şi deasupra mea aproape că puteam să aud fâsâitul încet al 
norilor pe cer. Lumina era nefiresc de strălucitoare şi contrastele 
puternice. O umbră se mişca spre soare şi mi-am ridicat privirea 
să-i văd chipul lui Endo-san. Respirația îmi fu tăiată pentru că 
faţa lui era scăldată în iubire şi durere, sentimente ce se 
amestecau asemenea vântului cu ploaia. Era înveşmântat într-o 
robă men-tsuke neagră şi ceremonioasă, ale cărei mâneci şi 
margini erau tivite cu aur. Pe umeri purta nişte podoabe, iar eu 
ştiam că era un daimyo, dintre cei pe care îi avea şogunul 
Tokugawa leyasu, un comandant suprem. Părul lui era alb, prins 
la spate într-un coc de samurai, iar braţele lui ţineau o katana 
atât de frumoasă, că părea vie. 

Se ridică în poziţia de happo, cu ambele mâini aduse către 

umărul drept şi picioarele îndoite în afară în dreptul genunchilor. 
O mulţime se adunase în jurul câmpului şi steaguri biciuiau 
nebuneşte vântul: fluturarea lor semăna cu aripile unor cocori 
gata să-şi ia zborul spre ţările calde. El vorbea şi vocea lui 
străbătea câmpul. 

- Ai fost condamnat la moarte pentru conspirație împotriva lui 
Tokugawa-Shogun. [i s-a refuzat dreptul la seppukku. Familiei 
tale i-au fost confiscate titlurile şi proprietăţile şi au fost cu toţii 
executaţi. 

Dar ochii lui, ah, ochii lui! Ei vorbeau despre alte lucruri, 
despre lucrurile ce se petrecuseră între noi, lucruri ce nu mai 
existau de-acum. Gura lui se strânse într-o linie fermă, 
necruțătoare, dură ca lama sabiei pe care o ridica acum mult 
deasupra capului. Dar în adâncul ochilor lui împăienjeniţi de 
lacrimi am văzut iubirea lui pentru mine. 

Mi-am ridicat gâtul, expunându-l pumnalului său arcuit. Atunci 
mi-am adunat vocea tremurătoare şi am rostit clar şi ferm: 


Prietenii se despart pentru totdeauna! 
Gâşte sălbatice pierdute în nori. 


Era dintr-un haiku de Matsuo Bash, poetul lui preferat. 

L-am simţit respirând şi apoi katana lui păru, în străpungerea 
ei, să capteze o rază de soare în tăişul ei. In clipa următoare 
eram deasupra câmpului, acest câmp atemporal. Mi-am văzut 
trupul prăbuşindu-se încet într-o poziţie încovoiată şi l-am văzut 
pe Endo-san ghemuindu-se deasupra lui. Puteam să-i simt 
durerea chiar şi prin valul ce separa viaţa de moarte. Voiam să-l 
consolez, să-i spun să nu simtă o astfel de tristeţe, dar era 
dincolo de puterea mea să ajung acum la el. 


Stătusem în barcă aşezat pe spate; mâinile mele erau 
încleştate în jurul vâslelor şi un strat subţire de transpiraţie îmi 
răcorea faţa. Eram pe plaja insulei lui Endo-san, neştiind cum 
ajunsesem acolo, tremurând din toate membrele ca şi cum 
acestea ar fi vrut să se rupă de trup. Gâtul îmi ardea de durerea 
amintită şi am tugşit, încercând să respir. 

Am deschis ochii şi l-am văzut stând îngrijorat lângă mine. Îşi 
întinse mâna şi trase uşor o linie în jos pe o parte a gâtului meu, 
acolo unde, în secolul al XVII-lea, tot el mă tăiase. Pielea mi se 
convulsiona la atingerea degetelor lui. Tăcere, numai sunetul 

valurilor şi scârţâitul bărcii. 

- Eşti bolnav? mă întrebă. 

- Da, am răspuns, dintr-o suflare. 

Am ştiut atunci, deşi mi s-a părut dificil să accept, că viaţa 
înseamnă mai mult decât această viaţă. Că îl iubisem în toate 
incarnările noastre şi că iubirea îmi adusese durere şi moarte: 
timp după timp, viaţă după viaţă. 

- Acum vezi? mă întrebă el blând. 

- De ce am fost executat? Ce am făcut? 

- Ai trădat consiliul şogunului furnizând informaţii rebelilor. 

Nu voiam să cred ce tocmai mi se întâmplase, întrucât ar fi 
însemnat să recunosc că bunicul meu avusese dreptate atunci 
când îmi explicase originea numelui meu în casa lui de pe strada 
Armenească. Dar întreaga experienţă fusese atât de reală, încât 
simţeam încă durerea aceea mistuitoare. 

- Prin câte vieţi ne-am urmat noi unul pe altul? Două? Trei? 
am întrebat eu într-o doară. 

- Contează? 

Am clătinat din cap. 

- Tot ceea ce contează este viaţa aceasta, Endo-san. Să ai 
voinţa de a lua deciziile corecte. 

Mă ajută să ies din barcă. 

- Este mai bine să lucrezi pentru noi, ştii. Eu te pot proteja 
numai dacă îi eşti util lui Hiroshi-san. Nu înseamnă că sunt de 
acord cu ceea ce face armata, dar Hiroshi-san are dreptate - 
toate perioadele de tranziţie sunt tumultuoase şi pot fi controlate 
numai dacă trecem printr-o probă de forţă. Dacă arătăm 
slăbiciune, nu vom rezista niciodată prea mult. 

- Ar fi de acord Ueshiba-sensei? am întrebat eu. 

Clătină din cap. 

- Niciodată. 

- Atunci de ce faci asta? 

- Ţine de datoria şi de soarta mea. De ce, din toate locurile în 
care am călătorit - China, India, chiar şi înălțimile subalpine din 
munţii Himalaya -, de ce am sfârşit aici? Pentru că tu eşti aici; 
pentru că a venit în sfârşit timpul să ne îndreptăm vieţile. De 
data aceasta, spuse el, ţinându-mi bine umerii, de data aceasta 
va fi echilibru şi armonie. De aceea te-am antrenat din greu, de 
aceea te-am strunit atât de aspru. Ca să fii pe potriva mea. 

Îmi dădu drumul. Am păşit şi m-am împiedicat în nisip. 

- Eu nu îmi voi ridica niciodată mâna asupra ta, Endo-san. 

- Nu? Nici dacă familia ta este ameninţată, rănită sau chiar 
ucisă? Nu face promisiuni pe care nu le poţi respecta. 

In seara aceea îşi folosi katana împotriva mea în modul lui 
violent, iar eu i-am răspuns cu aceeaşi monedă. Mânia şi frica 
acumulate în seara aceea ne propulsau mişcările şi detaşarea. El 
mă atacă iar şi iar, stăruitor, scufundându-se în mine cu atâta 
intensitate, de parcă ar fi vrut să imprime o parte din el în mine, 
să lase o porţiune din sufletul său în sufletul meu. Sabia mea a 
primit forţa sa cu la fel de multă aviditate şi m-am deschis în faţa 
lui cum se deschid norii în faţa soarelui. 

Ploua - ca şi cum stropii de apă ar fi bătut darabana pe lume. 
De la fereastră vedeam dealul Penang şi lanţurile lui de vârfuri 
mai joase, înfăşurate într-un şal de ceaţă. Nori întunecaţi şi grei 
se rostogoleau deasupra crestelor, ca un val spart de stânci. 
Vilele ce puteau fi zărite în vârful dealului în zilele senine se 
întindeau supuse sub nori, ca nişte scoici acoperite de val, ca şi 
cum ar fi preferat să se smulgă de oraşul de la poalele dealului şi 
să nu recunoască prezenţa japonezilor care ocupau ţara de 
aproape trei ani. Eu însă nu aveam o astfel de opţiune. 

Eram în biroul meu când dosarul îmi fu înmânat de către un 
funcţionar. Nu aveam nicio idee ce însemnau cuvintele Sook 
Ching. Dar, pe măsură ce am continuat să citesc raportul, 
intenţia îmi deveni clară. Hiroshi primise hârtiile în urmă cu o 
oră. In fundal, am auzit conversaţia dintre funcţionare, păcănitul 
maşinilor de scris şi ţârâitul telefoanelor. Dacă n-ar fi vorbit în 
japoneză, aş fi crezut că sunt la birourile Hutton & Sons, 
ocupându-mă de o comandă pentru o livrare de cauciuc. 

Mi s-a făcut frig şi nu era din cauza ploii interminabile. Am 
citit raportul din nou. Prin aplicarea ordinului Sook Ching, 
oamenii de afaceri chinezi şi sătenii suspectaţi a fi membri ai 
grupurilor antijaponeze urmau să fie adunaţi şi trimişi la muncă 
în lagăre. Fiecare stat din Malaezia trebuia să execute ordinele. 
Aceasta era răzbunarea japonezilor pentru opoziţia puternică 
dovedită de localnicii chinezi faţă de războiul din China. 

Hiroshi intră în camera mea. 

- Ai citit raportul? Ordine directe de la generalul Yamashita. 

Am încuviinţat. Imi înmână încă un teanc de foi. 

- Asta e prima serie de nume. Copiază-le pentru Fujihara-san, 
te rog. 

- Da, am spus, dar mintea mea căuta deja o cale de a salva 
oamenii de pe listă. 


M-am grăbit să-mi termin treaba cât mai repede şi, de îndată 
ce am terminat, am aranjat o nouă întâlnire cu Towkay Yeap. Ne- 
am întâlnit, ca de obicei, pe trauler, deşi trebuia să fim atenţi la 
vasele japoneze care patrulau mările. 

- Acestea sunt numele oamenilor care vor fi mâine arestaţi. 

Am recitat o listă cu zece nume pe care le memorasem; erau 
cu toţii oameni de afaceri chinezi de vârsta a doua. L-am văzut 
pe Towkay Yeap îngrozindu-se la menţionarea fiecăruia în parte. 
Probabil că se afla în relaţii bune cu ei. Se întreba, poate, când 
avea să sosească rândul său, când urma să vin la el şi să-i 
rostesc propriul nume. 

- Erau toţi pe lista publicată de Straits Times - au protestat 
împotriva invaziei japoneze în China, realiză el imediat. 

- Trebuie să-i scoţi de aici, am spus. 

- Asta te-ar pune în pericol. Fujihara ar şti că cineva a ciripit. 

- Trebuie să-mi asum acest risc, am spus. 

- Vom fi nevoiţi să-ţi facem rău. Asta e singura cale, spuse el. 

Atunci, am înţeles. Până atunci, datorită acestei intervenţii, 
fusesem relativ apărat de asalturile venite din partea mişcării 
antijaponeze. Li se dăduse ordin să nu se apropie de mine. Asta 
trebuia să se schimbe. 

- Trimite-i pe cei mai buni oameni, am zis. Numai atunci va 
părea credibil. 

- Eşti atât de bun? întrebă el. 

- L-am înfrânt pe fiul tău odată. 

Asta îl blocă. O expresie de respect i se întipări pe chip. 

- Atunci îmi voi folosi cei mai buni oameni. Ai grijă să nu îi 
răneşti prea serios. 


Fujihara a fost mai viclean decât mine. Trecu la fapte chiar în 
noaptea aceea, dar Towkay Yeap reuşise să-i avertizeze pe trei 
dintre cei de pe listă şi aceştia părăsiră insula înainte să vină 
Kempeitaiul şi să-i înşface. l-am văzut furia în dimineaţa 
următoare, când intră în biroul meu. 

- Cui i-ai arătat lista cu nume? ţipă el la mine. 

- Numai ţie. De ce? am întrebat, ascunzându-mi teama şi 
întrebându-mă ce se întâmplase. 

- Cineva i-a informat. Am pierdut trei de pe listă. Au dispărut, 
iar casele lor sunt goale. 

- Mi-ai spus că vei conduce arestările azi, am zis. 

- Să nu crezi vreodată că eşti mai inteligent decât mine, mă 
preveni el. 

Plecă şi eu mi-am lăsat disperarea să iasă la suprafaţă. Doar 
trei scăpaseră. Nu voiam să ştiu ce li se întâmplase celorlalţi, dar 
Fujihara s-a asigurat că voi afla. Intră din nou în biroul meu, cu 
puţin înainte de ora prânzului. 

- Vino cu mine, îmi spuse. 

L-am urmat, cu chipul de pe care îmi ştersesem orice urmă de 
emoție, spre sediul Kempeitaiului de pe drumul Penang, acolo 
unde poliţia secretă japoneză preluase controlul asupra aripii 
sudice a vechiului sediu al poliţiei. Am urcat două etaje. In ciuda 
neajunsurilor provocate de război, mi-am dat seama că holurile 
de-a lungul etajelor superioare fuseseră acoperite cu grilaje de 
metal. Când m-a văzut uitându-mă la ei, Fujihara spuse: 

- Asta ca să împiedicăm prizonierii să se arunce de pe clădire. 
Numai noi suntem în măsură să decidem când vor muri. 

M-a condus într-o cameră fără ferestre unde erau doi ofiţeri ai 
Kempeitai, amândoi cu doar câţiva ani mai în vârstă decât mine, 
şi un om legat de un scaun; l-am recunoscut pe Wilson Loh, fiul 
lui Joseph Loh, un negustor de cherestea şi unul dintre iniţiatorii 
campaniei „Ajutaţi China”. Wilson Loh fusese bătut, avea ochii 
umflaţi şi era mânjit de sânge pe gură şi pe nări. 

- Prizonierul pretinde că nu ştie unde este tatăl său, spuse 
unul dintre ofiţerii Kempeitai. 

- Asta e bine, pentru că îmi doresc ca prietenul nostru, aici de 
faţă, să vadă ce se va întâmpla în continuare, zise Fujihara, 
uitându-se la mine. 

L-au ridicat pe Wilson Loh şi l-au târât afară. l-am urmat în 
curtea interioară în formă de pătrat. Soarele ardea pe stâlpii 
unde urma să fie decapitaţi prizonierii. Umbrele se prelungeau 
înapoi, ca un cadran solar care arată ora exactă. Mi-era groază 
să asist la o decapitare şi îmi zvâcnea inima şi mai tare în timp 
ce încercam să-mi găsesc echilibrul, să mă calmez cu metodele 
de respiraţie pe care le învăţasem de la Endo-san. 

L-au întins pe Wilson Loh pe pământ lângă o conductă de apă 
legată de un furtun. l-au deschis gura cu forţa, i-au băgat 
furtunul în gură şi au dat drumul la robinet. Wilson fu zguduit de 
jetul de apă ce se revărsa din gura lui. Unul dintre ofiţeri a 
aranjat din nou furtunul. 

- Ceruse mai devreme apă, spuse Fujihara. 

Noi priveam în timp ce stomacul lui se umfla cu apă. Wilson 
nu mai protesta şi doar stătea acolo întins, îi puteam vedea ochii; 
erau ochii unui animal aflat în suferinţă. 

- Destul, spuse Fujihara. 

Robinetul fu închis şi unul dintre ofiţeri aşeză un picior pe 
stomacul lui Wilson. Apăsă cu toată greutatea, apoi, sprijinindu- 
se de colegul lui, îşi puse şi celălalt picior pe stomacul lui Wilson 

şi începu să sară. 

M-am întors cu spatele, în timp ce ţipetele lui Wilson se 
amestecau cu gâlgâitul apei ce-i ţâşnea din gât. Am privit în sus, 
la lumina purificatoare a soarelui, lăsându-i luminozitatea să fie 
singurul lucru pe care îl puteam vedea. 


Aveam să descopăr că inventivitatea lui Fujihara era 
nesfârşită. El folosea o varietate de metode pentru torturarea 
prizonierilor şi, în decursul următoarelor câteva luni, s-a asigurat 
că mă familiarizez cu fiecare dintre ele. În toate acele împrejurări 
am închis în mine angoasa, dorindu-mi să nu mă pierd înaintea 
lui, rămânând martorul unor morţi prelungite. Mulţi dintre 
prizonieri erau, de asemenea, folosiţi ca ţinte vii pentru exerciţiul 
cu baioneta, răstimp în care Fujihara fredona preludiile şi fugile 
lui preferate şi, în delectarea lui completă, îşi încălca propriile 
ordine faţă de subordonați în schimbul unei clipe de tăcere. l-am 
putut vedea până şi degetele care se mişcau încordate, ca şi 
cum ar fi cântat la pian. In timpul nopţii, sunetele irepetabile ale 
baionetelor înjunghiind în carne vie, acompaniate de fredonarea 
lui neîncetată, mă ţineau treaz. Eram incapabil să-mi închid ochii 
fără să văd din nou atrocitățile. 


La o săptămână după moartea lui Wilson Loh, Goro veni să 
mă vadă. 

- Hai să mergem, spuse el. 

- Incotro? am întrebat. 

Simţindu-mă cuprins de panică, a trebuit să-mi şterg mâinile 
de şolduri. Să fii chemat de unul dintre ofiţerii Kempeitai era 
ceva ce până şi personalul japonez evita. 

- Ordinele lui Fujihara-san. Nu pune întrebări. 

Am condus un Rolls Royce care fusese luat de la unul dintre 
şogunii chinezi locali în schimbul vieţii lui. Din când în când, Goro 
se întorcea şi vorbea cu mine. De cele mai multe ori mă ignora, 
deşi nu era nepoliticos. In spatele nostru, un camion militar căra 
douăzeci de soldaţi, toţi înarmaţi. Am trecut pe lângă Balik Pulau, 
spatele insulei, înspre interior, pe lângă păduri tăcute cu 
vegetaţie luxuriantă, ce-şi picurau roua, ca şi cum copacii înşişi 
plângeau. În curând, am văzut pământ cultivat. In depărtare 
puteam vedea cocotierii unei plantaţii. Acolo, centura de verde 
se îmbina cu griul metalizat al mării tulburate de ploaie. Am 
coborât în valea satului de pe un deluşor. O zonă bună pentru 

grupurile antijaponeze, m-am gândit eu - cu acces rapid la mare 
şi la jungla stufoasă ce se întindea peste tot în jur. Acolo aveau 
mâncare din abundență, toată fiind produsă de săteni. Şi atunci 
am început să transpir, întrucât drumul îmi era cunoscut; mai 
mersesem pe el înainte. Pentru câteva momente, m-am întrebat 
dacă treceam din nou printr-o mutație în timp, ca aceea pe care 
o trăisem în barcă vâslind spre insula lui Endo-san. Insă acum nu 
aveam acelaşi sentiment acutizat al realităţii; prezentul de acum 
era real. 

Ne-am învârtit pe un drum desfundat, pe lângă un grup de 
copii jucându-se la umbra unei cocioabe. Aceştia au format 
perechi când am trecut pe lângă ei şi am văzut ochii larg deschişi 
ai unui băieţel, fascinat de vehiculele mari care treceau pe lângă 
el. Imi flutură o mână, dar nu am putut răspunde salutului său. 
Mâna mea, întregul meu trup, refuza să se mişte. In curând, 
treceam pe sub arcul simplu de lemn ce ducea spre Kampong 
Dugong; acolo participasem la nunta lui Ming. 

Am ieşit încet din maşină. Când au fost oprite motoarele, am 
fost înconjurați de o tăcere vastă. Nici câinii nu mai lătrau. 
Sătenii arătau ca toţi ceilalţi. Dar ce mă aşteptam să văd? 
Căpcăuni care să clocească un complot pentru uciderea 
japonezilor? Unii erau mai în vârstă, alţii de-o seamă cu mine; 
toţi erau conştienţi de intruziunea aceasta neaşteptată în vieţile 
lor tihnite. Păreau slabi şi subnutriţi, dar şi înainte de război 
trecusem în fiecare zi pe lângă oameni ca ei pe stradă. Ei erau 
oamenii insulei din Penang şi eu eram unul dintre ei. Şi ei ştiau 
asta. Dar ce gândeau despre mine, acest colaborator japonez? 
Oare mă mai cunoşteau de la nuntă? 

Goro ordonă ca şeful satului să se prezinte. Acesta ieşi din 
coliba lui şi îmi văzu chipul. Imi aminteam numele lui - Chua -, 
deşi îmi doream să-l fi uitat. In spatele meu soldaţii coborau din 
camion, stârnind primele murmure de frică. 

- Adu-ţi toţi oamenii, acum! strigă Goro. 

- Spune-le, mi se adresă el mie, împingându-mă în faţă. 

l-am tradus ordinele. Chua se aplecă să vorbească unui băiat, 
care apoi fugi. Apăru în curând întregul sat, în timp ce soldaţii 
mergeau de la o casă la alta, trântind uşile, împrăştiind puii şi 
câinii. In mulţime, am zărit-o pe Ming, căreia nu-i venea să 
creadă că mă vede. 

Goro începu să citească de pe lista lui în japoneză. Eu am 
stat, nesigur, până când îşi curăţă gâtlejul şi se uită la mine. Am 

repetat după Goro, ca un ecou slab: 

- La ordinele generalului Yamashita, comandantul militar al 
Malaeziei, sunt aici să-i arestez pe cei implicaţi în oferirea de 
asistenţă armatei antijaponeze a malaezilor MPAJA. 

Un bărbat în haine şterse cobori dintr-un camion, cu faţa 
acoperită de o cagulă. Numai ochii i se vedeau, privind insistent 
prin găurile tăiate în cagulă, săgetând din priviri în stânga şi în 
dreapta. Goro i-a ordonat să se apropie de mulţime. El merse 
încet şi oamenii se împrăştiau înaintea lui, nevrând să-l 
privească. El atinse un bărbat, o femeie, şi din mulţime izbucniră 
plânsete şi ţipete. 

L-am privit pe acest bărbat apropiindu-se de Ming şi de soţul 
ei, Ah Hock. M-am uitat în ochii ei, iar ea şi-a dus mâna la gură şi 
scoase un suspin când Ah Hock fu atins. Copiii au început să 
plângă, iar trupele păşeau prin mulţime târându-i pe bărbaţi şi pe 
femei până în centrul oraşului. Sugestia era clară; nu mai era 
nevoie să traduc, nu mai era nevoie de mine acolo. 

Chua, când a văzut că Ah Hock a fost ales, s-a despărţit de 
mulţime şi a alergat spre mine. 

- Noi nu am ajutat pe nimeni, insistă el. Spune-le. Nu-mi poţi 
lua fiul. Nu a făcut nimic rău. Şi nimeni altcineva de aici. 

Am vorbit rapid cu Goro, care dădu din umeri. 

- Bătrâne unchi. Te rog... am stăruit eu. Predă-i, te rog. 
Trebuie să protejezi restul oamenilor tăi. 

- De ce faci asta? mă întrebă el. Imi aduc aminte de tine. Tu 
eşti fiul domnului Hutton. Eşti unul dintre noi. 

Mi-am dat seama că nu puteam să-i dau un răspuns. 

- Ce se va întâmpla cu fiul meu? întrebă Chua. 

- Inchisoare, am răspuns. 

Poate că ştia natura japonezilor şi a oamenilor în război mai 
bine decât mine, în ciuda contactului meu apropiat cu ei. Se uită 
la mine şi spuse: 

- Mi-e milă de crezul tău. 

Goro îl împinse într-o parte, dar i-am blocat braţul. 

- Fac tot ce pot, am spus eu. 

Mişcă din cap aprobator. 

- Poate că da. 

Se întoarse cu faţa spre mulţime şi îşi înclină capul adânc. 
Oamenii lui trebuiau să aibă încredere în decizia lui, doar era 
tatăl unuia dintre prizonieri, nu? Un geamăt se strecură printre 
ei, în timp ce soldaţii îi împingeau pe cei treizeci de bărbaţi şi 

femei atinşi de informatorul din camion. 

Ming alergă înainte, ţipând. Un soldat o pălmui de două ori şi 
când ea continuă să ţipe, aţinti puşca spre ea. Am intervenit şi 
am apărat-o de împuşcătură. 

- Îmi pare rău, repetam eu întruna. 

Ea se luptă în braţele mele, strigând după Ah Hock. M-am 
întors să mă uit la el, văzând dezorientarea şi răzvrătirea de pe 
chipul lui simplu şi rotund. Era nevinovat, un pescar încercând să 
supravieţuiască acestor timpuri, doar un nume ales la întâmplare 
de cineva din satul lui care a vrut să se pună bine cu 
Kempeitaiul. Ming mă plesni şi arsura palmei ei mă trezi din 
stupoare. Chua, cu lacrimile şiroindu-i pe faţă, veni să o ia de 
acolo, dar ea mă plesni încă o dată. Am stat acolo, cu braţele 
lăsate, în timp ce ea mă plesnea din nou şi din nou. 

Goro, devenind nerăbdător, spuse: 

- la-o şi pe ea. 

Trebuia să spun ceva. 

- Nu, las-o în pace. 

- Dacă vrea să i se alăture bărbatului ei cu atâta disperare, 
las-o. 

li ordonă unuia dintre oamenii săi. 

- Nu poţi face asta. Ea nu a fost aleasă de omul tău. 

- Cine eşti tu să-mi spui ce să fac? 

Indreptă arma spre mine apoi o împunse în obrazul meu. 

Am împins-o, împingând-l, în acelaşi timp, pe el. Arma se 
descarcă în copaci, rupând bucăţi de scoarță. l-am apucat 
încheietura, i-am blocat-o cu o mişcare kote-gaeshi şi am 
îndreptat arma spre faţa lui. 

- Să mişte careva, că îi scot ochii, am spus eu pe un ton calm. 

Ofițerii Kempeitai, care se îndreptau spre mine, s-au oprit. 

- Anulează ordinul, m-am răstit eu. Pe onoarea familiei tale, 
anulează ordinul acum! 

Goro se uită la trupe. 

- Daţi-i drumul. 

L-am dezarmat şi l-am eliberat din strânsoare. 

- Fujihara-san şi Endo-san vor fi informaţi despre asta, şopti 
el, frecându-şi mâna. 

Am încercat să găsesc ceva să-i spun lui Ming, însă fără 
rezultat. Portiţa din spatele camionului fu zăvorâtă la loc şi 
camionul se urni cu un huruit, spărgând tăcerea nefirească. O 
femeie scoase un urlet care îi asmuţi pe câini într-un lătrat 

nebun. Au tinut-o prietenii ei. Un prizonier nebărbierit şi-a 
clătinat capul spre ea. Am condus-o pe Ming la camion, unde 
întinse mâna spre soţul ei. Inălţimea era însă prea mare ca să se 
poată atinge şi numai ochii lor au putut traversa distanţa. Am 
intrat în maşină şi am urmat camionul până la ieşirea din sat, sub 
ploaia măruntă care începea să cadă. La şase kilometri în josul 
drumului, ne-am învârtit într-un luminiş, împrejmuiţi de o 
pădurice. 

- Ce se întâmplă? l-am întrebat pe Goro. 

Se uită la mine cu o sclipire în ochi. 

- Am crezut că ai citit raportul. 

Gardienii le-au ordonat prizonierilor să iasă. Unul câte unul, 
au sărit din camion şi le-am văzut ochii în timp ce treceau pe 
lângă mine. Ah Hock, încercând să-şi controleze groaza, dădu din 
cap, recunoscător că o salvasem pe Ming. O tânără prizonieră 
scuipă spre mine. Când gărzile începură să le împartă lopeţi, 
ştiam ce urma să se întâmple. Picioarele mele voiau să o ia la 
fugă, apoi mi-au amorţit, dându-mi senzaţia că erau o parte 
străină de mine. 

Le-au ordonat prizonierilor să sape. Din ce în ce mai adânc, 
până când le puteam vedea numai creştetele, iar munţii de lut şi 
noroi se ridicau lângă ei. Câţiva refuzau să sape în continuare şi 
fură ciomăgiţi de gardieni. Femeia care mă scuipase îşi muşcă 
buza şi se abţinu din plâns. 

Oare ştiau că îşi săpau propriile morminte? Cum puteau 
continua? Nu era mai bine să se oprească şi să fie împuşcaţi, 
ştiind că vieţile lor ar fi fost oricum curmate de un glonţ? Să fi 
fost speranţă ceea ce îi îndemna să creadă că era doar un tertip 
nemilos jucat de /ipunakui? Că la un moment dat gardienii se vor 
înveseli, vor fuma câteva ţigări şi le vor ordona să urce din nou în 
camion? 

Nu le ordonă nimeni să se oprească din săpat. Goro a dat un 
semnal şi gardienii au început să tragă. Focurile de armă 
explodau ca un şir de artificii aprinse în timpul Anului Nou 
chinezesc şi trupurile se rostogoliră în pământul ud, căscat. Am 
văzut trupul lui Ah Hock tresărind când a fost străpuns de glonţ şi 
mi-am ferecat mintea, plasând-o între rai şi pământ, în punctul 
acela evaziv care m-ar fi eliberat de toate acestea. 

M-am forţat să nu afişez niciun fel de emoție, nu în faţa 
acestor oameni. Goro mi-a aruncat un rânjet. 

- Hai să mergem înapoi. Sunt ud tot şi mi-e foame. 

Le dădu ordin gărzilor să rămână acolo şi să acopere 
mormintele. 

In maşină, cu geamul pe jumătate deschis în ciuda protestelor 
lui Goro, am continuat să aud vocea căpeteniei. l-am revăzut 
chipul lui Ming şi am ştiut că nu voi mai avea niciodată curajul să 
dau ochii cu ea. Insă trebuia, nu aveam de ales. 

O furie clocotitoare se risipi în mine, strângându-mi capul ca 
într-o menghină. Îl crezusem pe Endo-san. Crezusem toate 
minciunile lui. Din primul moment mă minţise. Toată filosofarea 
lui prin care mă învățase să-mi depăşesc limitele, să învăţ - cu ce 
scop? Să-i satisfac mândria? Ce dacă fusesem legat de el în 
vieţile noastre anterioare? Trebuia să fiu îngemănat cu el în 
aceasta? 


Fujihara voia să fiu pedepsit, dar Endo-san interveni. 

- El este încă nou în treaba asta, lasă-l în pace. Ai obţinut 
oamenii pe care i-ai vrut. Goro a abuzat de ordine. 

Fujihara ne-a privit pe amândoi, dar rămase tăcut; Endo-san 
era, până la urmă, superiorul lui. Şi-a aşezat pălăria pe cap şi a 
ieşit. Endo-san s-a ridicat de la birou şi s-a apropiat de mine, 
punându-şi braţul în jurul meu. Am încercat să nu tresar. 

- Eşti bine? întrebă el. 

- Tu m-ai trimis acolo, nu-i aşa? 

- Da, eu te-am trimis. 

- De ce? 

- Trebuie să începi să cunoşti cruzimile războiului. 

M-a studiat cu îngrijorare. 

- Pari bolnav. Te simţi bine? 

Am fugit la baie şi m-am aplecat peste chiuvetă, unde am 
început să vomit tot ce mai rămăsese în mine. Veni şi îmi înmâna 
un prosop. L-am luat şi am zis: 

- Nu cred că mă simt în stare să vin mâine la lucru. 

- Atunci mergi acasă. Vino când te simţi mai bine, îmi spuse. 

După ce plecă, am deschis robinetul şi mi-am spălat cele 
două degete pe care mi le băgasem pe gât să-mi provoc voma. A 
trebuit să-l derutez pentru că acum ştiam ce aveam de făcut. 


l-am descris lui Towkay Yeap ce se întâmplase la Kampong 
Dugong. l-am spus tot, din momentul în care intrasem în satul 
lui, până la final. A fost îngrozit şi scoase un sunet plin de 
disperare. 


328 


- Este răzbunarea japonoilor pentru tot ajutorul pe care i l-am 
dat Chinei în timp ce ei ne luau în stăpânire patria-mamă. Vor să- 
i extermine pe toţi chinezii, asasinându-i, sat după sat, oraş după 
oraş. 

- Nu i-am putut salva, am spus. 

- II cunosc pe Chua. Nu pot să cred că fiul lui e mort. 

- Acesta e doar începutul. Am văzut hărţi. Operațiunile vor fi 
extinse. Nu doar aici, în toată ţara. Trebuie să faci ceva. 

- Nu ştiu... Nu ştiu ce să fac. 

Pentru prima dată de când îl cunoşteam, îl vedeam pe Towkay 
Yeap pierdut. 

Şi mi-am dat atunci seama că exista ceva şi mai rău chiar şi 
decât cea mai paralizantă frică; era sentimentul deznădejdii, 
neputinţa de a face ceva. Mă năpădi moleşeala ca şi cum cineva 
îmi înfăşurase un şal cald pe umeri. Eram atât de obosit încât 
singurul lucru pe care voiam să-l fac era să mă duc la culcare, 
apoi să mă trezesc şi să descopăr că războiul s-a încheiat ori, şi 
mai bine, că totul a fost un coşmar. Towkay Yeap era speriat şi 
pierdut, dar trebuia să continui. 

l-am cerut o maşină. 

- Unde te duci? E deja seară. Nu vei fi în siguranţă, îşi ridică 
mâna, ca şi cum degetele lui osoase şi încleştate din cauza unei 
slăbiciuni crescânde ar fi avut puterea să-mi comande. 

- Te rog să-i spui tatălui meu că voi ajunge târziu acasă 
diseară. Mi-a rămas ceva de făcut. 

El înţelese şi mâna îi recăzu în poală. 

- Fii atent, spuse el. 

Am condus printr-un pâlc de /alang şi ierburi unduitoare, ce 
ascundeau maşina vederii. La ceasul acela din amurg, broaştele 
se chemau unele pe altele, îndrăgostite de ploaia care cădea 
chiar şi atunci în linii uşoare şi pufoase, acea ploaie în care şi 
unui pisoi i-ar fi plăcut să se joace. 

Am urmat luminile satului. Undeva, lătra un câine. Drumul de 
laterit se înclină, denivelat de bolovani. Marea era supărată pe 
învelişul gros al norilor. Am trecut pe lângă porţile satului şi am 
simţit tăcerea fantomatică a unui loc ce rămăsese împietrit de la 
evenimentele dimineţii. Uşile caselor erau închise, ca pentru a 
încuia afară alte nenorociri. Am auzit zgomotul valurilor în dig şi 
scârţâitul bărcilor ce semăna cu foşnetul neliniştit al unui bătrân 
care se întoarce de pe o parte pe alta în somn. 

Am smuls din memorie locul casei lui Ming şi am mers într- 

acolo. M-am întrebat dacă unchiul Lim fusese anunţat şi dacă era 
deja în sat. In afara unei lumini într-o fereastră, casa de lemn era 
întunecată. Umbre s-au mişcat în lumină şi uşa fu deschisă. Când 
m-a văzut, Ming făcu un pas înapoi. Am fost îngrozit de rănile 
adânci de pe faţa ei. Oare soldatul o lovise de atâtea ori, cu atâta 
putere? 

- M-am înşelat. Ei nu au ajuns niciodată la închisoare. 

l-am spus ce se întâmplase, simţindu-mi vina ce era menită să 
mă însoţească toată viaţa. 

- Ştiu, zise ea. 

- Nu înţeleg, am spus. 

Văzu consternarea mea, clătină din cap şi refuză să-mi 
răspundă. 

- Trebuie să-l văd pe Chua, am spus. g 

Incuviință şi am mers împreună spre casa căpeteniei. In 
apropierea casei lui am încercat să mă gândesc la nişte cuvinte 
potrivite pe care să le rostesc. M-am gândit la durerea pe care o 
simţise tata când a murit William şi am ştiut că nu-mi mai 
rămăsese nimic de spus. 

Puteam doar să descriu ce se întâmplase, m-am gândit eu, 
ciocănind la uşă. Aceasta se deschise şi, din privirea de pe chipul 
lui Chua, mi-am dat seama că nu era nevoie să fac asta. 

- Noi am ştiut de când au fost luaţi că nu se vor mai întoarce 
niciodată, spuse Chua, în timp ce stăteam în sufrageria lui 
simplă. 

Un altar înalt de lemn se afla în faţa uşii de la intrare şi o 
trinitate de zei ne privea de sus, aceeaşi trinitate taoistă a 
Prosperităţii, Fericirii şi Longevităţii pe care o văzusem în casa 
bunicului. Chua aprinse nişte beţişoare parfumate şi liniile subţiri 
şi albe de fum se ridicau spiralate spre acoperişul de tablă. O 
pisică vărgată cu o coadă scurtă şi groasă intră în cameră, 
miorlăind. Se întinse pe jos şi voia să se frece de picioarele mele, 
dar apoi se mută şi înţepeni într-un colţ. 

- Trebuia să fi ştiut, am spus. 

- Ce ai fi putut face? Puteai împiedica asta? Tu, un câine 
fugar? 

- L-aţi înştiinţat pe unchiul Lim? 

Chua încuviinţă. 

- O să vină mâine-dimineaţă să o ia pe Ming înapoi la voi 
acasă. Dar acum vom avea o înmormântare. Multe înmormântări. 

- Unde a murit soţul meu? întrebă Ming. 

Plânsese până atunci, dar acum îşi şterse ochii. 

- Poţi să ne arăţi? 

M-am uitat la Chua, care mi-a zis: 

- Şi eu vreau să-mi văd fiul, Ming, dar nu e o idee bună. Mai 
bine aşteptăm până mâine. 

- AŞ vrea să merg acum. Aşteaptă-mă aici, mă duc acasă 
după haine călduroase şi lampă. 

inchise încet uşa după ea şi ne lăsă acolo, aşezaţi sub cei trei 
zei. 

- Se simte bine? am întrebat. 

Chua rămase cu privirea fixată spre uşa închisă. 

- După ce ai plecat azi-dimineaţă, omul acela - care voia să o 
ia şi pe Ming - s-a întors, cu alţi trei soldaţi. 

Goro dispăruse de îndată ce mă raportase lui Fujihara. Nu 
voiam să aud de ce se întorsese în Kampong Du-gong. Ştiam. ŞI 
căpetenia bătrână văzu asta, dar îmi spuse oricum. 

- S-a întors şi au violat-o. Şi apoi i-au spus că l-au împuşcat pe 
fiul meu... că i-au împuşcat pe toţi. 

- Asta e o crimă capitală. Trebuie să raportăm asta. Goro şi 
ceilalţi vor fi pedepsiţi, am spus eu. 

El lovi cu pumnul în masă, iar încheietura lui groasă de pescar 
îndoi placajul subţire. Sunetul păru blasfemitor faţă de tăcerea 
din jur. 

- Prostule! ţipă el. Tu chiar nu vezi nimic, nici măcar după ce 
ai luat parte la ce s-a întâmplat azi? 

Am rămas mut, cu privirea în poală, în timp ce zeii ne priveau 
de sus, din altarul lor. Pisica adulmecă aerul, apoi ne părăsi tiptil. 


Am mers în lumina amurgului, Ming şi cu mine, alături de 
sătenii care voiau să vadă mormântul familiilor lor. Am condus 
procesiunea întunecată doar cu un felinar de vânt care ne lumina 
calea. Mânia şi suferinţa păşeau odată cu mine, prinzându-se de 
mâini cu vina - cei trei pereţi ai închisorii mele. 

Am ajuns în luminiş şi eu m-am oprit, încercând să-mi vin în 
fire. 

O deschizătură în nori lăsa semiluna să îşi arunce lumina 
slabă peste noi. Pământul arăta proaspăt arat, pregătit, parcă, 
de însămânţat. In lumina spectrală sătenii au început să plângă. 

- Unde era Ah Hock? întrebă Ming. 

l-am condus pe Chua şi pe ea la marginea dinspre răsărit a 
câmpului. 

- El stătea aici, le-am spus. 

Ea îngenunche şi începu să sape cu mâinile goale. 

- Nu poţi face nimic acum, e prea întuneric, am spus, dar ea 
continuă, ridicând mâini pline de pământ. 

Chua o sprijini uşor. 

- Venim dimineaţă şi vom ţine ritualurile ce li se cuvin, îi 
aducem pe călugări să se roage pentru pacea sufletelor lor. 

- Nu pot să-l las singur aici, spuse ea. 

- Nu e singur. E cu prietenii lui. Toţi cei pe care îi ştia de când 
era un băieţel. Vino, copila mea, spuse Chua şi îi strânse mâna. 

Îmi întâlni privirea. 

- Nu te poţi duce acum acasă. A început starea de asediu. Voi 
pregăti un loc unde să dormi la noapte. Sper că podeaua nu va fi 
prea tare pentru tine. 


M-am trezit puţin înainte de revărsatul zorilor, amorţit şi 
înfrigurat. Casa lui Chua era tăcută şi un fitil într-o cupă cu ulei 
ardea pe altar, emanând un lichid cald de lumină aurie, ca 
strălucirea inimii lui Buddha. Nu dormisem mult, păstrându-mi 
simţurile treze în caz că s-ar fi întors soldaţii. Auzisem, de 
asemenea, sunetele unui plânset înăbuşit venind de-a lungul 
nopţii din dormitorul lui Chua. 

Am deschis uşa şi am păşit pe terasă. Smârcuri de apă de 
ploaie străluceau ca solzii lepădaţi ai unui dragon. Primele raze 
de soare puteau fi văzute la cea mai îndepărtată linie a 
orizontului, iar pe mare, micile puncte de lumină de la bărcile de 
pescari ce se întorceau acasă păreau nehotărâte, ivindu-se şi 
apoi pâlpâind. Aerul se răcorise după ce plouase în timpul nopţii. 
Am păşit pe drumul ud ce trecea pe lângă locuinţa lui Chua şi am 
mers la casa lui Ming. Luminile erau toate aprinse şi am stat 
afară, apoi mi-am luat inima în dinţi şi am ciocănit la uşă. Nu am 
primit niciun răspuns, dar, ştiind că sătenii nu îşi încuiau 
niciodată uşile, mi-am şters picioarele de preş şi am împins uşa. 

Am stat în micul hol. Podeaua era acoperită cu linoleum şi 
mobila era ieftină, dar nouă. Pe altar, toate bolurile de ulei 
dinaintea zeilor fuseseră aprinse şi totul părea curat şi ordonat. 
Era complet diferit de noaptea precedentă. Cutii stăteau lângă 
uşa de lângă dormitor, pline cu haine. Am părăsit casa şi am 
mers în direcţia câmpului de trupuri, iar la jumătatea drumului 
am început să fug. Drumul era alunecos din cauza ploii şi am 
căzut o dată, mânjindu-mă cu noroi. Am reuşit să mă ridic şi am 

fugit mai repede, aproape ratând cotitura spre drumul ce ducea 
în câmp. Vântul legăna copacii şi ramurile lor mă stropeau cu 
picături reci de apă. 

Câmpul era gol şi neted, doar cu o movilă de pământ într-o 
parte. M-am apropiat, având senzaţia firească de a fi păşit peste 
trupurile de sub mine. In dreptul movilei am găsit o gaură şi 
înăuntrul ei era Ming. Il dezgropase pe Ah Hock şi îl întorsese cu 
faţa în sus, astfel încât ochii lui se uitau prin mine, dincolo de 
cer. Se întinsese lângă el cu ochii deschişi spre ploaia blândă şi 
cu braţele în jurul soţului ei. Nu puteam să-i văd sângele, dar îl 
puteam mirosi. Am intrat în gaură şi i-am prins încheieturile, 
alunecoase de la venele tăiate. Incă respira, cu pleoapele clipind 
o dată, de două ori, ca o statuie care se transformase în carne, 
dar acum redevenea piatră. Am căutat în buzunare o batistă să-i 
leg încheieturile, dar aceasta se înnegri imediat. Ea îşi scutură 
capul. 

- Stai cu mine, şopti ea. 

l-am ţinut mâna şi m-am aşezat în noroiul rece. Spre zori, 
mâna ei o strânse pe a mea şi îşi mişcă gura. M-am întins spre ea 
şi am întrebat: 

- Ce este? 

- Ingroapă-ne împreună. 

l-am promis şi, respirând mirosurile telurice ale pământului 
deschis şi ale sângelui crud şi cald în răcoarea purificatoare a 
ploii, am aşteptat venirea dimineţii. 

Nu am văzut niciun fluture ridicându-se din mormânt. 


Când sătenii m-au scos din groapa săpată de Ming cu mâinile 
goale, s-au dat înapoi la vederea sângelui care picura din hainele 
mele. 

Am privit spre ochii unchiului Lim şi mi-am dat seama că nu 
puteam să-i înfrunt. Mă împinse într-o parte şi cobori în mormânt, 
apoi i-am auzit plânsul, atât de inuman, atât de plin de tristeţe şi 
de chin. Era un sunet pe care numai un tată îl putea face. Chua 
se aşeză lângă el şi cei doi taţi jeliră. 

M-am aşezat pe o piatră şi cineva veni la mine şi îmi oferi o 
ceaşcă de ceai. Am luat-o, dându-mi seama că mâinile îmi 
tremurau de oboseală. 

Un grup de călugări taoişti aştepta la marginea mulţimii, 
pregătindu-se pentru riturile de înmormântare. 

- Atât de curând? l-am întrebat pe omul care îmi oferise ceai. 

Nu trebuie ca trupurile să mai aştepte un timp? 

- Sunt ocupați, spuse bărbatul. Au şi alte câmpuri unde 
trebuie să meargă. 

Vocea lui se pierdu în depărtare şi eu am urmărit-o în timp ce 
bărbatul îşi întoarse capul. 

Tatăl meu venise prin mulţime. Trecu pe lângă mine şi îi 
îmbrăţişa pe unchiul Lim şi pe Chua, trăgându-i uşor din 
mormântul copiilor lor. Voiam să merg la el, dar am văzut pe faţa 
lui că îl pierdusem. 

Towkay Yeap şi-a ţinut promisiunea, întrucât am continuat să 
primesc mesaje de ameninţare şi am fost atacat de un grup de 
bătăuşi când mergeam în oraş. Le-am ţinut piept, dar m-am ales 
cu o tăietură adâncă de-a lungul braţului. Tata era furios. 

- Trebuie să încetezi să mai lucrezi pentru japonoi, fir-ar! Ce 
se va întâmpla dacă Isabel sau oricare din noi este atacat? Vrei 
să ne dea foc iar la casă? 

Atmosfera de acasă era sufocantă. Relaţia cu tatăl meu se 
deteriora în continuare după incidentul de la Kampong Dugong şi 
nu fu ameliorată de amenințările continue, despre care numai eu 
ştiam că sunt inofensive. Puteam doar să rămân tăcut în timp ce 
el mă privea cu un dispreţ adânc. 

Cum aş fi putut să-i spun de aranjamentul pe care îl făcusem 
cu Towkay Yeap? După ce văzusem actele înspăimântătoare ale 
lui Fujihara şi ale Kempeitaiului, voiam ca tata să ştie cât mai 
puţin posibil despre activităţile mele. Era un joc cu moartea, 
acela în care intrasem eu - pe de o parte părea să-mi fi trădat 
propriii oameni, iar pe de alta îi trădam pe japonezi. Nu mai era 
nimeni în care să am încredere şi, mai mult decât oricând, mi-l 
doream pe Kon lângă mine, nu plecat în vreo junglă umedă şi de 
nepătruns. Uneori mă simţeam de parcă nu mai deţineam 
controlul asupra suişurilor şi coborâşurilor din viaţa mea. Ce haos 
făcusem din tot, mă gândeam; ce haos cumplit. Unde greşisem? 


La o lună după moartea lui Ming, am primit un mesaj de la 
Towkay Yeap, cerându-mi să ne vedem în vechea casă a lui 
Tanaka din Tanjung Tokong. Am luat în considerare posibilitatea 
unei capcane, gândită ca o răsplată pentru complicitatea mea în 
masacrul din satul lui Ming, aşa că mi-am făcut drum într-acolo 
cu o oră înainte de apus. Să ajung mai devreme era o tactică ce 
mi-ar fi oferit un avantaj. 

Bungalow-ul era părăsit, întinderea mării făcându-l să pară şi 
mai gol. Evident că Tanaka îşi dusese la bun sfârşit intenţiile de a 
se ascunde între dealurile Apa Neagră. Cu toate astea, nu 
îndepărtase clopoţeii de vânt care se legănau, scoțând sunete 
cristaline. Sclipeau în lumina orbitoare a apusului, care îi 
însufleţea, făcându-i să pară aidoma unui instrument care 

preschimba lumina în muzică. Am clipit de câteva ori, privind 
reflexele lor aurii. 

Poiana era năpădită de buruieni şi m-am lăsat în iarbă să 
privesc casa, încercând să simt orice activitate cu energia mea 
Ki. Nu am auzit nicidecum foşnetul din spatele meu, dar am 
simţit apropierea furişată a unei persoane. M-am ridicat să-mi 
întâlnesc agresorul, dar în schimb l-am găsit pe prietenul meu 
Kon. 

- Nu vei fi niciodată îndeajuns de bun să mă pândeşti, am 
spus. 

- Ştiam că vei veni înainte de ora stabilită, zise el. 

Era subnutrit şi avea părul ras; numai zâmbetul îi rămăsese 
acelaşi. Işi scărpină ceafa absent, îmi întâlni privirea şi spuse: 

- Îmi pare rău. Păduchi. De aceea a trebuit să-l tai. 

- Nu vei putea intra în Clubul E&O cu înfăţişarea asta, am 
spus eu, fără să-mi ascund plăcerea revederii. 

Nu puteam încă să cred că era cu adevărat el, în carne şi 
oase. 

- Ce faci aici? Credeam că mă întâlnesc cu tatăl tău. 

- Eu l-am rugat să aranjeze această întâlnire. 

- Ce s-a întâmplat? 

- Prea multe lucruri, răspunse el. 

Îşi întinse mâna în direcţia casei lui Tanaka. 

- Pot să-ţi ofer nişte ceai? 

Când ne-am îndreptat paşii spre verandă, am văzut o siluetă 
în dreptul uşii. O tânără ieşi din întunericul casei, calcă pe un 
pătrat de lumină creat de soarele amurgului. Nici măcar starea 
deplorabilă în care se afla nu-i putea ascunde frumuseţea 
neobişnuită. Ochii ei, mari şi negri, făceau din ea o personalitate 
cu un caracter puternic. Nu era chinezoaică get-beget, ci avea 
origine mixtă, ca şi mine. 

- Su Yen, acesta e prietenul despre care ţi-am povestit atât de 
multe lucruri, spuse Kon. 

Ne făcu rapid cunoştinţă şi am mers înăuntru, închizând uşa 
în urma noastră. Mi-a luat o vreme să mă obişnuiesc cu 
întunericul. El verifică ferestrele, asigurându-se că perdelele erau 
bine trase. Aprinse o lumânare şi ne-am aşezat pe podea. 

- Su Yen este o luptătoare de gherilă din Partidul Comunist 
Malaez. Forţa 136 şi PCM-ul au făcut un pact să lupte împreună 
împotriva japonezilor, spuse Kon. 

- Ştiu, am zis. Am citit rapoartele spionilor japonezi. 

Informaţiile despre Forţa 136 erau puţine, dar serviciile 
secrete japoneze raportau că fusese creată de către britanici 
chiar înainte de război şi recruţii veneau din toate categoriile 
sociale. Bucătari, tinichigii, profesori, oameni de afaceri, oricine 
ar fi avut ceva experienţă ce putea fi exploatată, erau cu toţii 
trimişi la o bază militară de antrenament din Singapore pentru a 
fi antrenați intensiv în luptele de gherilă din junglă. Era o nouă 
formă de luptă, aproape revoluţionară. Aceşti recruți erau mai 
târziu trimişi în grupări de rezistenţă în junglele din jurul 
Malaeziei. 

Informaţiile mele erau insuficiente şi Kon îmi povesti în 
detaliu. Guvernul britanic făcuse o înţelegere cu liderii PCM - 
muniţia urma să le fie furnizată dacă lucrau în tandem cu Forţa 
136 pentru a conduce atacuri împotriva japonezilor. 

Presupun că războiul dădea naştere unei ciudate tovărăşii 
între vechii inamici. Partidul Comunist Malaez, cunoscut de către 
britanici cu inițialele PCM, fusese activ la sfârşitul anilor 1920, 
răspândindu-şi doctrina printre muncitorii de pe plantaţii şi cei 
din minele de cositor. Existaseră proteste puternice, încheiate 
brutal de către guvern. Condus pe ascuns, PCM o luase în 
direcţia junglei, făgăduind să preia controlul asupra ţării. 

Victoriile lor fuseseră impresionante, îmi povesti Kon. Bazele 
militare, închisorile, birourile guvernamentale şi casele oficialilor 
de rang înalt fuseseră atacate, bombardate ori distruse. 
Ocazional, un sat de la periferia vreunui orăşel urma să 
aprovizioneze Forţal36 cu mâncare şi medicamente. Totuşi, 
represaliile Kempeitaiului împotriva acestor săteni erau rapide şi 
fatale. 

- Ştiu asta foarte bine, am spus. 

l-am povestit despre satul lui Ming şi multe alte sate pe care 
le vizitasem cu Goro. 

- Campania de epurare, cum o numeşte Kempeitaiul, e încă în 
desfăşurare. 

- Ştii unde s-a dus Tanaka-sensei? întrebă Kon. S-a dus în 
munţi aşa cum plănuise? 

- Nu ştiu. Presupun. 

- Şi sensei-ul tău? 

- Este al doilea om la cârma oraşului Penang. 

Kon mări ochii şi am decis să-i spun tot. El râse amar când am 
terminat. 

- Sensei Tanaka şi cu mine ne-am întrebat adesea ce făcea el 

cu tine. Acum ştim. De fiecare dată când l-ai luat în jurul insulei... 

Clătină din cap. 

- Aşadar, este adevărat că lucrezi pentru ei? Am auzit că îi 
ajutai. Dar am refuzat să cred. 

Cuvântul „Kempeitai” nu fu rostit, dar atârna între noi ca un 
miros neplăcut. 

- Crezi că am greşit? 

Clătină din cap. 

- Sunt sigur că ai motivele tale. 

M-am uitat rapid la Su Yen, dar am decis că trebuia oricum să- 
| întreb pe Kon. 

- E înţelept să lucrezi pentru PCM? 

- La fel de înţelept cum e să lucrezi pentru japonezi, spuse Su 
Yen. 

- Presupun că am meritat asta, am zis. Dar de ce eşti aici? Nu 
e un adăpost sigur. 

- Cinci dintre noi au ieşit din junglă. Suntem cu toţii în 
Penang, dar nimeni nu are nicio idee despre poziţia precisă a 
celuilalt. Urmează să ne întâlnim în două zile într-un loc ales 
pentru îndeplinirea acestei misiuni. 

- Şi ai nevoie de ajutor. 

- Trebuie să distrugem principalul radar şi staţia de radio din 
nord. Mi-ai spus mai demult că este pe deal. Trebuie să ştim cu 
exactitate unde se află. 

M-am ridicat şi am mers spre fereastră, privind prin 
despărţitura dintre perdele. Era deja întuneric şi marea nu se mai 
distingea de uscat, cu excepţia unei dungi de spumă 
scânteietoare unde oceanul se închina la nesfârşit în faţa 
pământului. 

- Nu pot să-ţi spun asta, i-am explicat eu. 

- Este important. Trebuie să-i orbim pe japonezi astfel încât 
navele şi avioanele noastre să intre nedetectate. Ele trebuie să 
ne arunce provizii şi noi trebuie să deschidem un drum sigur 
pentru un eventual asalt. 

- Nu-ţi pot permite să bombardezi staţia. Ştii ce se va 
întâmpla dacă reuşeşti? Răzbunarea împotriva oamenilor din 
Penang ar fi cruntă. Vor suferi oameni nevinovaţi. Şi Kempeitaiul 
te va prinde şi te va ucide. 

- Acesta e preţul ce trebuie plătit pentru câştigarea războiului, 
spuse Kon. Nu avem altă opţiune. 

- Bineînţeles că ai. Uită de misiune. 

- Liderii PCM îl vor omori dacă eşuează, spuse Su Yen. 

- Atunci ascunde-te aici, în Penang. 

- Nu pot, zise Kon pe un ton liniştit. Am o îndatorire şi trebuie 
s-o respect. 

Mi-am apăsat tâmplele. 

- Au murit deja prea mulţi oameni. 

- Fă-o, Philip. Pentru mine, zise Kon. Spune-mi unde e staţia. 

Nu a fost nevoie să menţioneze ce datorie aveam faţă de el 
pentru că-i salvase viaţa tatălui meu. Aşa că i-am spus locul 
casei de pe dealul Penang pe care i-o arătasem lui Endo-san şi 
pe care, de fapt, i-o recomandasem Armatei Japoneze Imperiale. 

- Nu poţi să urci cu funicularul. Staţia a fost distrusă de 
bombardamentele japoneze şi acum sunt soldaţi care o păzesc, l- 
am prevenit eu. 

- Cum, atunci? 

- Te caţeri prin Poarta Lunii. 

l-am explicat unde era. 

- Păzeşte-te de patrule. 

- Aceea a fost calea pe care i-ai arătat-o sensei-ului tău, ghici 
el. 

Am încuviinţat. 

- Trebuie să plec. 

Kon mă conduse prin întuneric până la drum. 

- Nu ar trebui să ne mai întâlnim aici, spuse el. 

M-am simţit obligat să întreb: 

- Ce s-a întâmplat în zilele de dinaintea predării Penangului? 
Am fost să te caut, dar tatăl tău mi-a spus că plecaseşi. 

Mi-a povestit. După ziua nunţii lui Ming, se dusese la 
Singapore ca să-l întâlnească pe Edgecumbe la Sediul Central de 
Operaţiuni Speciale, sub comanda căruia opera Forţa 136. Fu 
supus unui antrenament general şi rapid, alături de inspectorii de 
poliţie, grădinarii, minerii, profesorii şi oricine cunoştea ţara şi 
putea vorbi dialectele ei. 

- A fost exact cum a descris Edgecumbe. Am aterizat cu 
paraşuta pe o pistă din junglă în ziua în care a căzut Kuala 
Lumpur. Echipa anterioară de gherile ne-a întâmpinat. Era un 
grup ciudat - englezi palizi, comunişti chinezi posaci şi aborigeni 
prietenoşi Gurkhas şi Temiar. 

Primele câteva săptămâni s-au derulat fără probleme şi totul 
era nou şi fascinant; credeam cu toţii că era o aventură. Dar apoi 
s-a instalat monotonia şi eram constant în mişcare, întotdeauna 

în gardă. Mâncarea se împuţina şi mă întrebam cum ar fi putut o 
mână de oameni să pună capăt războiului. 

Cele mai rele perioade au fost însă în sezonul musonic. 
Adesea ploua săptămâni întregi fără oprire şi trebuia să stăm zile 
la rând într-un cort peticit prin care intra apa. Şi când eram de 
santinelă stăteam cuibăriţi sub hainele noastre de ploaie ori sub 
ferigi gigantice, într-o mizerie de nedescris. Eram pe punctul de a 
claca. O parte au înnebunit. 

Făcu o pauză prelungă. 

- Au devenit factori de risc şi a trebuit să-i împuşc. Lucrurile 
au început să se îmbunătăţească atunci când Chin Peng, 
conducătorul PCM, ne-a ordonat să formăm o echipă cu Yong 
Kwan. Ne-am îndreptat spre ascunzişul acesta, care a fost baza 
noastră pentru - ce dată e azi? 

l-am spus şi el deveni tăcut. Se ghemui şi zgârie pământul cu 
un băț. 

- Octombrie 1944, spuse el, cu vocea pierdută. Deci am fost 
plecat trei ani. 

Când a privit în sus, am zărit oboseala din ochii lui. 

- Se va încheia în curând, am spus eu, dar cuvintele părură 
goale. 

Yong Kwan îi devenise imediat antipatic lui Kon. Comuniştilor 
nu le plăceau triadele. 

- Bărbaţii din grup şi-au dat seama că eram un tactician şi un 
luptător mai iscusit decât Yong Kwan. Am pornit atâtea raiduri şi 
atacuri împotriva japonoilor, încât a trebuit să stăm ascunşi luni 
de zile. Am reuşit să lovim destul de multe ţinte importante şi am 
luat mâncare şi medicamente din taberele pe care le atacam. Mi- 
am hrănit bine echipa. Lucrurile s-au înrăutățit când am 
cunoscut-o pe Su Yen. Am devenit prieteni şi, pentru că eram 
tineri şi singuri, am devenit iubiţi. 

- Femeia lui Yong Kwan? 

- Da. 

- Eşti nebun. De ce este aici cu tine? 

- Poartă un copil. 

- Al tău? 

- Nu ştim. Trebuie să avorteze. Nu ştim cât va mai dura 
războiul. Nu poate să nască în junglă. 

- Las-o să stea aici. Nu o poţi obliga să scape de copilul ei. 

- Nu o oblig să facă nimic. Ea a insistat. 

Văzu privirea de pe chipul meu. 

- Asta nu e grija ta. Pot să mă descurc şi singur. Ştiu oameni 
în oraş. Mulţumesc că ne-ai oferit informaţia de care aveam 
nevoie. Acum suntem chit. 

- Da, suntem. 

- Vino cu mine, spuse el. Ştii că aşa este drept să procedezi. 

- Nu mai sunt aşa de sigur, Kon. 

Nu ştiam când aveam să-l revăd, dacă aveam să-l mai revăd 
vreodată. Eram sfâşiat între a-i dori succes în misiunea lui şi 
speranţa că nu o va întreprinde. Intr-un final, am decis să nu 
spun nimic şi i-am făcut o plecăciune. 


Staţia radar fu distrusă trei zile mai târziu. S-a întâmplat la 
amiază şi explozia a putut fi auzită şi văzută din Georgetown. O 
parte din mine exaltă în speranţa că prietenul meu Kon reuşise 
să fugă. Şi, în acelaşi timp mi-era frică. Japonezii au dat un 
răspuns decisiv şi am fost chemat să citesc şi mai multe nume în 
oraşele şi satele mărginaşe. Ştiam că oamenii pe care îi târau 
afară erau inocenți, dar nu puteam face nimic. Eram furios pe 
Kon, pentru că el nu trebuia să suporte consecinţele. 


O frică adâncă, atât de constantă acum în viaţa mea, creştea 
ca o excrescenţă înlăuntrul meu. Când o lăsasem oare să intre, 
să se furişeze tiptil înăuntru şi să se închidă în mine cu zăvorul? 
Erau zile când de-abia puteam respira, iar sângele meu, coagulat 
de frică, nu mai putea curge. 

In fiecare zi îl însoţeam pe Goro în misiuni Sook Ching, de 
unde se întorcea triumfător. Am simţit cum furia ardea în mine 
mai puternic şi voiam să-l omor. 

Ştiam că salvasem nenumărate vieţi cu informaţiile pe care le 
i furnizasem lui Towkay Yeap. Dar nu le puteam salva pe toate. 
Multe trebuiau sacrificate pentru ca eu să rămân nepătat în ochii 
lui Fujihara şi ai Kempeitaiului. Poliţia secretă începuse să mă 
urmărească şi nu făcea niciun efort să se ascundă. M-am plâns 
cu amărăciune lui Endo-san. 

- E pentru siguranţa ta. Tu eşti o ţintă pentru grupările 
antijaponeze, îţi dai seama de asta? Şi, în plus, nu ai nimic să 
ascunzi de mine, nu? 

Am dat din cap aprobator, dar mi-am întors privirea. Oare ştia 
despre înţelegerea mea secretă cu triadele? Avea informaţii 
despre rolul pe care îl jucasem în distrugerea staţiei radar de pe 
deal? Nu aveam cum să obţin ceva de la el. Era prea şiret, având 

iscusinţa şi maturitatea unui om de trei ori mai în vârstă decât 
mine. Eram depăşit şi am realizat, prea târziu, că fusese aşa încă 
din prima zi. 

Mergând cu el pe plajă după program, la o milă depărtare de 
Istana, am întrebat: 

- Bănuiesc că ştii ce face Fujihara-san. 

- Da, ştiu. 

- Şi totuşi, nu simţi nimic? A 

- Sunt copleşit de ruşine şi durere. Insă am obligaţiile mele. Și 
acesta e un război. Aceasta este o parte din călătoria pe care 
trebuie s-o facem. Şi, da, este un drum greu. 

O escadrilă de avioane zbură pe deasupra noastră, ca un roi 
de țânțari deasupra țărmului pe care îl patrulau. 

- Când mă voi stinge, ce îţi vei aminti mai mult despre mine? 
întrebă Endo-san, cu ochii pierduţi la avioanele care dispăreau în 
depărtare. 

Am stat să mă gândesc la întrebare. 

- Nu ştiu. Nici nu mai ştiu ce să cred despre tine; cum aş 
putea să mă gândesc la ce-o să-mi amintesc despre tine? 


Insula se linişti după primul val de arestări, urmărind, 
aşteptând. Lumea începuse să se teamă de mine după călătoriile 
mele alături de Goro şi am simţit ura oamenilor în timp ce îmi 
îndeplineam atribuţiile. 

Străzile au rămas relativ goale pentru că majoritatea 
oamenilor plecaseră în junglă ori la ţară, acolo unde contactul cu 
japonezii era minim. In Georgetown, străzi întregi de locuinţe 
fuseseră pustiite, iar locuitorii lor se ascundeau ori erau luaţi de 
Kempeitai. Proviziile de mâncare erau greu de obţinut şi preţurile 
de pe piaţa neagră erau astronomice. Oamenii se apucaseră să- 
şi planteze cartofi dulci şi igname în grădini. Inflaţia nu putea fi 
oprită şi erau tipărite din ce în ce mai mult bancnote banană. Am 
încetat să aduc acasă mâncare şi provizii luate de la muncă, deşi 
aveam acest drept, pentru că tata şi Isabel refuzau să se atingă 
de ele. Asta m-a înfuriat şi m-a lăsat cu un sentiment crescând 
de neputinţă. Dacă ei nu voiau să accepte ajutorul meu, care mai 
era motivul amestecului meu cu noii stăpâni? 

li priveam în tăcere cum consumau o supă apoasă gătită din 
frunzele de cartof dulce pe care servitorii îi plantaseră în grădina 
de legume din spatele casei. Până la urmă, am ajuns să-mi 
petrec mai multe seri pe insula lui Endo-san. Depindeam din ce 

în ce mai mult de sprijinul lui şi stăteam cu el în tăcere, 
încercând să-mi alung sentimentele de singurătate şi furie. Era 
ironic, întrucât el era cauza lor. 

- Spune-mi că totul va fi bine într-o zi, i-am zis, pe când 
strângeam masa. 

- Va fi. Dar, ca să ajungi acolo, va trebui să stabileşti tărâmul 
amintirilor, continentul timpului, răspunse el încet. 

- Atâta vreme cât tu vei fi acolo să mă îndrumi. 

- Numai uneori. Ca acum, de pildă. Uneori vei fi singur; uneori 
vei fi cu alţii. Dar voi fi acolo la sfârşit, aşteptându-te. Asta să nu 
uiţi niciodată. 

- Dacă te uit? 

- Până acum nu m-ai uitat. Nu poţi uita ce este înlăuntrul tău. 
Şi eu sunt înlăuntrul tău. Priveşte acolo când te simţi pierdut şi 
mă vei găsi. 

- Mi-e atât de frică, Endo-san. Sunt atât de speriat. Nu sunt 
destul de puternic pentru asta, am spus şi el s-a apropiat şi m-a 
îmbrăţişat. 

Am ascultat sunetele interioare ale trupului său, pulsul inimii 
lui, ritmul respirației din plămânii lui, şuvoiul de sânge care îi 
circula prin vene. Era un univers acolo, murind şi regenerându-se 
cu fiecare secundă. 

Scurta lui izbucnire în râs fu încărcată de ironie: 

- Şi mie mi-e frică. 

M-a împins uşor şi mi-a dat o scrisoare. 

- Am primit asta azi, spuse el. Imi pare rău. 

Am citit scrisoarea de la Edward. 

- Nu, am zis. 

M-am simţit obosit şi bolnav din cauza războiului. 

- Va trebui să le spun. 

- Nu te invidiez pentru povara ce trebuie s-o porţi. 

- Unele din poveri sunt din cauza ta, Endo-san. Din cauza ta şi 
a oamenilor tăi. 

Am ieşit sub stelele care împânziseră cerul. 

- Trebuie să plec acum. 

- Fireşte. 


M-am aşezat la masa întinsă pentru micul dejun şi i-am 
aşteptat pe tata şi pe Isabel. Ei mi-au zărit chipul şi s-au aşezat. 
l-am înmânat tatei scrisoarea. El o citi, o împături şi spuse: 

- Peter este mort. A fost ucis în timp ce încerca să scape. 

Edward nu crede că mai poate rezista mult. Suferă de foamete şi 
dizenterie. Nu există medicamente pentru ei. 

Isabel îşi apucă strâns furculita, apăsând-o în suprafaţa mesei. 
M-am întins să-i prind încheietura, dar ea întoarse furculiţa şi o 
înfipse în mâna mea. 

- Nu mă atinge, spuse ea, iar eu mi-am suprimat un urlet de 
durere. 

- Nu-l poţi învinovăţi pe el, Isabel, zise tata, însă cuvintele lui 
aveau un ton care izvora din datorie şi obligaţie, nu din 
convingere. 

- Edward moare, iar el continuă să-i ajute pe ucigaşii ăia, 
monştrii ăia care l-au omorât pe Peter. 

Işi împinse scaunul într-o parte. 

- Locul tău nu mai este aici. leşi. leşi din casa asta. Locul tău 
nu mai este aici. 

- Poate că ar trebui să stai departe pentru un timp, spuse 
tata. Până când decizi unde se îndreaptă devotamentul tău. 

Am privit în timp ce patru puncte de sânge din pielea mea au 
erupt pe lângă dinţii furculiţei, iar mâna mea rănită se răcea ca şi 
cum răcoarea din aer găsise o breşă prin care să-mi cotropească 
fiinţa. Ştiam că tatei i se rupea inima şi, pentru că îl iubeam, am 
fost de acord. 

- Da, poate că aşa ar fi mai bine, am spus. 

Mi-am împăturit şerveţelul, l-am aşezat la loc pe masă şi am 
părăsit sufrageria. 


Oamenii refuzau să-mi dea o cameră. Mi se spunea că 
hotelurile şi camerele de oaspeţi sunt pline. Şi, după ce am 
străbătut străzile din Georgetown, am ştiut că nu puteam sta 
acolo, chiar dacă aş fi fost în stare să găsesc un loc. Eram deja 
prea detestat şi orăşenii nu mă încurajau să zăbovesc. Chiar şi 
Towkay Yeap a refuzat să-mi închirieze o cameră când m-am 
înfăţişat la porţile lui, spunând că nu voia să se ştie că mă 
adăpostea. 

- Acesta e preţul pe care trebuie să-l plăteşti când joci de 
ambele părţi. Intr-un final, amândouă îşi vor pierde încrederea în 
tine. 

- Dar tu ai încredere în mine, nu? 

Abia se uită la mine, apoi închise uşa. 


M-am îndreptat spre casa mătuşii Mei şi, ca şi data trecută 

când o vizitasem, ea veni anevoie la uşă, apoi o închise rapid în 
urma noastră. 

- Ţi-am spus să nu mai vii aici până nu este totul în siguranţă, 
spuse ea, fără să-şi ascundă furia. 

Am simţit că ceva era în neregulă pentru că arăta de parcă 
ascundea ceva. Mi-am deschis simţurile, trimiţându-mi kiul în 
exterior, şi am simţit că avea un vizitator. 

- Nu-ţi pot oferi adăpost, spuse ea. 

- Cum de ai ştiut că voiam un loc în care să stau? am întrebat. 

- Eu - eu am auzit vorbindu-se pe stradă, asta e tot, spuse ea. 
Acum trebuie să pleci. Prezenţa ta aici nu e bine-venită. 

Părăsind-o, am aruncat o privire în sus şi am văzut o figură 
care se ascundea pe veranda de la etaj. 

Isabel. Am stat în soare, dorindu-mi să iasă afară. Figura se 
mişcă şi privi în jos spre mine. Am stat aşa timp îndelungat. Mi- 
am ridicat mâna într-o fluturare slabă. Ea închise ochii şi se 
întoarse în întunericul casei. 

Am mers până în capătul drumului şi am strigat după o ricşă. 
M-am hotărât să-i cer adăpost lui Endo-san. Acolo ar fi trebuit să 
merg de la bun început. 


Endo-san nu-şi botezase niciodată insula şi l-am întrebat 
motivul acestei scăpări. 

- Nu am vrut niciodată să-i dau acestei insule un nume, spuse 
el. Uită-te în jurul tău. Ce nume îi poţi oferi unui loc ca acesta? 

Inotasem în mare după lecţie şi acum ne odihneam sub 
umbra cocotierului aplecat, ale cărui frunze ţepoase foşneau ca o 
mie de albine în legănatul vântului. Am stat o vreme împărtăşind 
liniştea, privind cormoranii plonjând în căutare de peşte. 

Mâinile mele au atins piatra pe care, cu mult timp în urmă, îmi 
sculptasem numele. Mi s-a părut greu să înţeleg efemeritatea 
clipei, să accept că trecusem deja de două luni în anul 1945. 
Japonezii erau în Malaezia de patru ani; îl ştiam pe Endo-san de 
aproape şase. Impreună, ne creaserăm o rutină confortabilă, deşi 
am rămas îngrijorat că îmi voi pierde rolul de informator al lui 
Towkay Yeap. 

M-am gândit pentru un moment la Kon şi am spus o rugăciune 
pentru siguranţa lui. Mă întrebam unde era Tanaka şi, gândindu- 
mă la el, mi l-am adus aminte spunându-mi cum îl urmase pe 
Endo-san în Penang. 

- Spune-mi de ce ai venit aici, i-am cerut lui Endo-san. Te-am 

întrebat odată şi nu mi-ai răspuns. Lasă-mă să ştiu, te rog. 

El clătină din cap. 

- Altă dată, când se vor sfârşi toate acestea. 

Văzu dezamăgirea mea şi spuse: 

- Promit să-ţi spun, dar la momentul potrivit. 

M-am gândit la acel moment petrecut pe țărm, la sentimentul 
de capitulare, de a avea încredere în el. Sentimentul acela avea 
să rămână mereu acolo, dându-mi putere din nou şi din nou, 
oricând m-ar fi afectat faptele lui. 

- O să am grijă să te ţii de cuvânt, am spus. 

Insă el privea cormoranii şi părea să nu mă fi auzit. 

Ceva se schimbase în aer, ceva nedefinit, ca şi cum un nou 
element fusese picurat în el, răspândindu-se ca promisiunea unui 
nou anotimp. Primeam rapoarte radio retransmise din India şi 
Australia şi ştiam că Japonia suferea amarnic de pe urma 
angajamentelor împotriva Statelor Unite în Oceanul Pacific. Când 
mergem la cumpărături în oraş, feţele oamenilor erau mai 
luminoase, mai încrezătoare. Strigătele negustorilor începeau să 
mi se pară sfidătoare. 

Atacurile asupra japonezilor sporiră, aducându-l pe Fujihara 
într-o stare de furie nebună. Făcea raiduri zilnice, distrugând 
radiourile ascunse şi aparatele de emisie ce retransmiteau 
frânturi de ştiri. Cu toate acestea, o reţea de grupări 
antijaponeze exista în Penang, propagând veşti şi informaţii de la 
un capăt la altul al ţării, furnizând detalii precise gherilelor din 
junglă. Majoritatea informaţiilor proveneau de la Towkay Yeap, 
care le obținuse de la mine, dar eram sigur că avea şi alţi 
informatori, lucrând toţi în sectoare diferite ale guvernului. 

In zilele arestărilor, Fujihara se întorcea la birou cu o faţă 
lipsită de orice expresie, în cazul în care găsea un transmiţător 
interzis sau, în cazul în care căutările lui eşuau, se întorcea într-o 
dispoziţie extrem de proastă. Dar, fie că găsea vreunul ori nu, 
aducea adesea câte un grup de prizonieri şi dispărea pentru 
câteva zile în sediul poliţiei. Goro îl însoțea şi se întorcea arătând 
ca un tigru sătul. i 

- Ar trebui să vii şi tu, îmi spunea. li folosesc uneori pentru 
antrenament. 

Trasă în aer nişte lovituri cu pumnul. 

- Nimic nu se compară cu lovirea unui om viu. 

Citeam documentele care soseau zilnic prin telex şi un singur 
nume începu să apară constant, aidoma unei buruieni. Deveni 
clar faptul că, printre grupările de rezistență, unul, 
autodenumindu-se Tigrul Alb, avea cea mai mare rată de succes. 
Până la urmă, generalul Yamashita comunică faptul că acest 
grup trebuia oprit. 

Ştiam că trebuia să fie grupul lui Kon. Am stat în odăiţa mea 
de lucru şi m-am întrebat dacă nu cumva făcusem o greşeală 
gravă, dacă, de fapt, cărarea vieţii mele trebuia să fie alături de 

Forţa 136. Atunci, tatăl meu şi Isabel şi toţi ceilalţi de pe insulă 
nu m-ar mai fi privit ca pe un trădător. 

Mi-era dor de ei, aşa cum mi-era dor de Istana. Ei îmi ocupau 
mintea în toate minutele şi orele zilelor mele. Am încercat să nu 
afişez asta în faţa lui Endo-san, prefăcându-mă că totul era bine. 
Stăteam în fiecare seară pe ţărmul insulei lui, cu privirea pironită 
spre structura impozantă ce fusese odată casa mea, la solitarul 
arbore casuarina plantat la naşterea mea, care se profila, atât de 
stingher, pe țărm. Uneori, când zeii luminii erau de partea mea, 
vedeam o figură plimbându-se pe pajişte, şi ştiam că acela era 
tatăl meu; atunci, o prăpastie adâncă de deznădejde se căsca 
înlăuntrul meu. 

Fujihara veni în biroul meu, urmat de unchiul Lim. M-am 
înfricoşat imediat. Îmbătrânise atât de mult. Părul lui era aproape 
complet alb şi hainele îi atârnau ca nişte frunze veştejite. 
Sentimentul că eram vinovat pentru moartea lui Ming era atât de 
viu în mine, de parcă totul se întâmplase în ziua precedentă. 

- Nu este acesta şoferul tău? Zice că are nişte informaţii utile 
pentru noi, spuse Fujihara, anticiparea sângelui proaspăt al prăzii 
făcându-l să vibreze de entuziasm. 

- Unchiule Lim, orice vei spune, sper că te-ai gândit cu atenţie 
la consecinţe, am zis, încercând din răsputeri să rămân calm. 

El nu îmi răspunse, dar, cu o voce fermă, stăpânită, care 
tremura numai pentru a fi controlată din nou, îmi spuse: 

- Există un emiţător radio în Istana. Cred că fata l-a folosit ca 
să distribuie informaţii anumitor oameni de pe uscat. 

- Minte, am spus eu repede. A fost afectat de moartea fiicei 
lui. 

- Aşadar, să aruncăm o privire, spuse Fujihara. Cred că ar fi 
bine să vii cu noi. 

Fujihara plecă să-şi adune oamenii, iar eu m-am dus în biroul 
lui Endo-san şi i-am spus despre intenţiile şefului Kempeitaiului. 

- El acţionează în perimetrul autorităţii sale; nu te poţi aştepta 
să intervin, spuse Endo-san. 

- Poţi preveni molestarea surorii mele, i-am zis. 

Ştia despre schimbul de cuvinte dintre Fujihara şi Isabel de la 
Istana, dinaintea capitulării, dar i l-am reamintit. 

Clătină din cap. 

__ Mandatul lui Fujihara-san a fost conferit de reprezentantul 
Impăratului în Malaezia şi acea persoană este... 
- Saotome, l-am întrerupt eu. 

- Care are un interes personal în această chestiune, spuse 
Fujihara, intrând în cameră. Am vorbit cu el. A solicitat să fie 
prezent când o interogăm pe această femeie Hutton. 

Zâmbi, prima dată când l-am văzut făcând asta. 

- Sora ta. Gata de plecare? 

M-am rugat în gând de Endo-san, trimiţându-i gânduri 
nerostite - vino cu mine, cel puţin vino cu mine şi dă-mi putere. 

- Vreau să vin şi eu, Fujihara-san, spuse Endo-san. 

Mirosind triumful, şeful Kempeitaiului se învoi cu dragă inimă. 

- Eşti mai mult decât bine-venit, Endo-san. Te aştept afară. 

- Adu-mi haina, spuse Endo-san. 

M-am îndreptat spre vestibul şi m-am oprit să ascult. Când am 
fost sigur că nu mă auzea nimeni, i-am telefonat lui Towkay 
Yeap. 

- Spune-i surorii mele să distrugă tot ce are. Vine Kempeitaiul. 

Era totul o greşeală, m-am gândit. Nu-i aşa că Isabel nu avea 
cum să fie aliată cu grupările antijaponeze? Nu avea de unde să 
ştie pe nimeni care să fie implicat şi nu ar fi fost niciodată atât de 
imprudentă, încât să se pună şi să îşi pună familia într-un 
asemenea pericol. În timp ce alergam spre maşină, am încercat 
să mă conving de acestea, însă eforturile mele erau inutile 
împotriva sentimentului copleşitor de spaimă. 

În drum spre Istana m-am uitat decât la steagul fâlfâitor de pe 
capota maşinii. Cele două maşini au intrat pe drumul privat, 
printre stâlpii de piatră, care se răreau acum ca o gură ştirbă. 
Toate gardurile şi ornamentele de fier din ţară fuseseră luate de 
japonezi, topite şi trimise în Japonia. Am fost îndurerat să văd 
grădinile în paragină, copacii crescuţi în neorânduială, iarba 
netăiată şi înţesată cu frunze. Tata era atât de mândru cu 
grădina lui înainte de război. Ferestrele casei erau închise şi 
numai un oblon era ridicat, iar un colţ de perdea ieşea răsucindu- 
se pe fereastră, ca o limbă scoasă în derâdere. 

Am stat lângă maşină, nesigur dacă toate acestea încă mai 
erau căminul meu, nesigur dacă această casă mă va recunoaşte. 

Doi ofiţeri de la Kempeitai au urcat treptele şi au bătut la uşă. 
Unchiul Lim se uita drept înainte, amintindu-şi probabil de prima 
dată când intrase pe acele uşi, pentru a-l vedea pe stăpânul 
casei. Refuză să se uite la mine. 

Tata deschise uşa, mă văzu, iar umerii lui se prăbuşiră. 
Speram cu disperare că Towkay Yeap reuşise să-l avertizeze. 
Fujihara înaintă. 

- Suntem aici pentru a face o percheziţie. Omul acesta, arătă 
el spre unchiul Lim, este sigur că fiica ta a distribuit informaţii 
simpatizanţilor inamicului. 

Ofițerii au urcat la etaj. 

- Asigură-te ca toţi servitorii să rămână în casă, le spuse 
Fujihara. 

Am încercat să-l urmez, dar Endo-san m-a împiedicat cu o 
atingere uşoară pe umăr. Tata îşi mută privirea de la unchiul Lim 
la mine, dar ochii lui albaştri nu trădau nimic. Nu era nimic de 
spus. Simţeam tăcerea apăsătoare, răscolită numai de sunetele 
uşilor deschise şi închise la etaj. Am auzit zgomote de geamuri 
sparte şi lemn crăpat venind din bibliotecă, în timp ce colecţia de 
fluturi a tatălui meu era distrusă de ofiţeri, însă el nu schiţă 
niciun gest. 

Ofițerii se întoarseră la parter. 

- Nu e niciunul. Nu am găsit nimic. 

- Hangarul pentru bărci, spuse unchiul Lim. 

Ne-am îndreptat spre plajă, iar briza mării, care îmi amintea 
atât de mult de zilele fericite ale copilăriei mele, nu era decât un 
martor ciudat la ceea ce făceam noi. Ne-am apropiat de hangar. 
Acesta era doar o colibă de lemn, suficient de spațioasă să 
depozitez acolo barca mea şi ambarcaţiunea mică a tatei, pe 
care încetase demult să o folosească. Au găsit în dulap cutia 
unde ne ţineam undiţele. Au găsit-o, de asemenea, pe Isabel, 
ascunsă în cabina bărcii tatălui meu. 

Îi lovea cu pumnii şi se lupta cu ei în timp ce era târâtă afară. 
Fujihara se întinse şi, mai repede decât am putut să-l opresc, a 
pălmuit-o de două ori şi a împins-o în nisip. 

- Unde ţi-e puşca acum? întrebă el şi o lovi peste faţă. 

L-am prins pe tata, împiedicându-l să se ducă la Isabel. 

Cutia fu deschisă şi am înjurat înăbuşit. Un mic transmiţător 
căzu din ea, apoi o pereche de căşti şi un microfon. Un teanc de 
foi fură luate de o rafală de vânt, iar ofiţerii Kempeitai alergară 
după ele, ca nişte băieţi pe plajă. 

- Nu, şopti tata. Lim, ce ai făcut? De ce? 

- Fiul tău i-a adus moartea lui Ming, domnule Hutton, spuse 
unchiul Lim. Aşa e drept. 

- Nu s-a întâmplat aşa, am zis eu, dar nimeni nu mă asculta. 

- Acum avem o dovadă incontestabilă, spuse Fujihara. 
Mulţumesc, domnule Lim. 

- Isabel... am spus. 

I-am prins mâna şi am ridicat-o în picioare. 

- De ce? De cea trebuit să-ţi rişti viaţa aşa? 

Ea mă privi cu atâta ură, încât am tresărit. 

- William şi Peter sunt morţi, Edward moare pe zi ce trece în 
lagărul de prizonieri şi tata se îmbolnăveşte încercând să 
menţină compania şi muncitorii noştri în viaţă. Toţi jucăm un rol 
în lupta cu aceste animale. Toţi, în afară de tine. Tu alegi calea 
uşoară: să munceşti pentru japonoi. Mi-e milă de tine, pentru că, 
atunci când se vor întoarce britanicii, îi vor izgoni pe prietenii tăi, 
şi această casă, această insulă, această ţară nu vor mai fi ale 
tale. Îţi vei aminti prea multe. Şi prea mulţi oameni nu vor uita 
niciodată ce ai făcut. 

M-am gândit la Saotome şi Fujihara care aşteptau, gata să 
înceapă să o ia la întrebări. 

- Nu ştii ce se va întâmpla cu tine? Te-ai gândit vreodată la 
consecinţe? am întrebat-o. 

- lţi aminteşti ce ţi-am spus, nu demult, în noaptea petrecută 
pe deal? 

Ştiam, îmi aminteam. Totuşi, ea o spuse din nou, parcă pentru 
a se asigura că nu voi uita niciodată. 

- Mai bine aş muri decât să lucrez pentru ei. 

Endo-san o trase brutal şi spuse: 

- Vino, gata cu prostiile astea. Fujihara-san, ia aparatul de 
radio şi tot ce îţi mai trebuie şi hai să ne întoarcem. Soarele este 
prea puternic. 

Isabel se eliberă din strânsoare şi îl îmbrăţişă pe tata. 

- Imi pare aşa de rău, şopti ea. 

Tata îi mângâie capul, îi mirosi părul. 

- Ai făcut ce trebuia. Vom găsi noi o cale să te scoatem din 
asta. 

Am stat singur, departe de ei, ştiind că nu aveam niciun drept 
să fiu acum cu ei. 

Fujihara scoase un aparat foto din husă şi se plimbă în jurul 
hangarului de bărci, făcând poze şi fredonând. Endo-san îi spuse 
lui Isabel, atât de uşor încât am crezut că era doar adierea 
vântului: 

- Să nu cumva să fugi. 

Tata se uită în sus cu o privire tăioasă. Endo-san repetă 
cuvintele. 

- Să nu cumva să fugi. 

Işi pipăi buzunarul de la haină o dată, ca şi cum ar fi vrut să-şi 

simtă inima. Eu nu am înţeles, spre deosebire de Isabel. 

Se desprinse de tatăl meu în timp ce el îi ştergea lacrimile de 
pe faţă. Isabel încuviinţă încet spre Endo-san. Apoi ochii ei s-au 
întâlnit cu ai mei. 

- lartă-mă, am şoptit, când o înţelegere oribilă se trezi 
înăuntrul meu. 

Ea şi-a întins mâna şi i-am prins-o, parcă pentru o eternitate. 
Mă împotriveam să-i dau drumul, dar ea şi-a retras degetele, s-a 
întors şi a fugit de-a lungul țărmului, iar silueta ei strălucitoare se 
reflecta pe nisipul ud şi fin, pe care lăsa urme de paşi. Valurile 
înaintau şi le ştergeau, dar ea continua să alerge şi crea unele 
noi, fugind pentru totdeauna, într-o mişcare perpetuă. Lumea din 
capul meu amuţi. Tot ceea ce-mi părea că aud era respiraţia ei - 
ori poate că era a ei şi a mea. Respiram împreună şi am simţit 
efortul, frica şi euforia ei. Avea o strălucire ireală, mişcându-se 
atât de uşor, încât picioarele ei păreau să alunece pe deasupra, 
eliberate de greutatea corpului. 

Endo-san strigă un avertisment către Fujihara, apoi îşi 
deschise buzunarul de la haină şi scoase la iveală un pistol, îl 
înălţă cu mişcarea calmă şi naturală pe care o învăţasem de la el 
odată, în junglă, aproape de Kampong Pangkor. Ţinti înainte ca 
Fujihara să-şi poată arunca aparatul şi să-l oprească. 

Trase un singur foc. Impuşcătura o dobori încet, trupul ei 
mişcându-se încă, pe măsură ce alerga şi se cufunda în nisip. 
Picioarele mele s-au urnit în sfârşit şi am grăbit paşii spre ea, în 
timp ce valurile veneau şi o spălau, fluturându-i blând mâinile şi 
părul, făcând-o să se mişte ca şi cum era încă vie. Dar ştiam că 
murise din momentul în care Endo-san o împuşcase. El nu rata 
niciodată. 

Mi-am ridicat sora din apa pe care o simţeam şiroind peste 
mine. Endo-san ţintise atât de precis, încât aproape că nu am 
observat rana din spatele ei ce îi străpunsese inima. Şi atât de 
iscusit fusese, încât glonţul păru să fi astupat rana ce nu mai 
sângera. Numai un cerc luminos şi stacojiu păta apa unde 
stăteam, apoi se risipi purtat de valuri în mare. Isabel părea 
imaculată, cu ochii blajini, închişi; picăturile de apă i se agăţau 
de gene, iar buzele îi erau deschise pentru aerul din care nu 
avea să mai guste niciodată. 

Am sărutat-o pe frunte şi am întins-o pe nisip acolo unde 
marea nu mai putea să ajungă. In secundele de dinainte ca restul 
ofiţerilor japonezi să ajungă la noi, am căzut pradă agoniei, ştiind 

că eram responsabil pentru comportamentul ei şi pentru acest 
deznodământ. Am avut senzaţia că o gheară mă cuprinde pe 
dinăuntru, şi corpul meu încercă să se elibereze din strânsoare. 
Gura mi se deschise, dar nu am putut scoate niciun sunet. Era un 
bocet pe care numai eu şi poate Isabel îl puteam auzi. 

Nimeni, mi-am spus, nu ar fi putut înţelege vreodată cât de 
mult suferisem, iar să asist la o asemenea durere fără a-i 
pătrunde sensul ar fi însemnat să o dezonorez. Astfel, durerea 
mea avea să se adăpostească înăuntrul meu asemenea glonţului 
dinăuntrul lui Isabel. Mi-am pecetluit bine rana. Nicio urmă a 
sângelui meu nu avea să se mai vadă. 

M-am ridicat încet, mi-am îndreptat hainele ude şi mi-am 
întors faţa către ofiţerii Kempeitai. Aceştia au făcut un pas 
înapoi, înfricoşaţi de intensitatea din ochii mei. Fu un moment de 
tăcere totală. Nu ştia nimeni ce trebuia să facă mai departe. 
Până şi Fujihara era tăcut. Am căutat faţa tatei, însă şi a lui era la 
fel de împietrită şi de goală ca a mea. Mi-am venit în fire la auzul 
vocii lui Fujihara. 

- l-ai dat drumul! Cum ai îndrăznit să o împuşti?! Saotome-san 
va fi informat când se va întoarce! ţipă el. 

Era prima dată când îl vedeam ieşindu-şi din fire şi asta îmi 
aduse o oarecare alinare, ştiind că Isabel îl adusese în starea 
asta, făcându-l să-şi piardă autocontrolul. 

- Prizoniera ta scăpa şi am împuşcat-o ca să previn acest fapt. 
Te rog să-l informezi pe Saotome-san, spuse Endo-san, 
imperturbabil ca un curtean. 

- Bineînţeles că voi pregăti şi eu un raport scris pentru el, să-i 
spun cum ai lăsat-o pe fată să scape. 

Fujihara dădu un şut aparatului de radio, spărgându-i carcasa. 

- Luaţi corpul. Nu va fi îngropată după obicei. Vreau să fie 
aruncată la grămadă. 

Am protestat, dar Endo-san spuse: 

- Taci. Nu mai e nimic de făcut. Ce e, până la urmă, un corp? 
Sora ta s-a dus. 

Intr-adevăr, se dusese. l-au ridicat trupul şi au urcat-o pe 
scări. Noi i-am urmat şi a trebuit să-l sprijin pe tata, care nu 
putea să meargă. Dar, când am ajuns în vârf, s-a despărţit de 
noi, l-a oprit pe Endo-san şi i-a făcut o plecăciune înainte de a se 
întoarce cu spatele. 


Kempeitaiul nu a putut găsi nimic folositor în hârtiile pe care 

Isabel nu apucase să le distrugă, însă unchiul Lim le-a dat 
numele a două dintre persoanele de contact. Fujihara îşi 
descarcă frustrarea şi furia pe ele. Unul dintre nume era al 
mătuşii Mei şi mă forţă să stau şi să privesc în timp ce o torturau. 
Ea ţipă numai către final şi nu le dezvălui nimic din ce le-ar fi 
putut fi de folos. Am stat cu ea în timp ce murea, cu nasul spart 
şi un ochi orbit. Am ţinut-o şi am încălzit-o, dându-i apă cu 
lingura. 

- Trebuie s-o ierţi pe sora ta, şopti ea. 

Am dat din cap, tulburat, iar ea spuse: 

- In ziua aceea, când ai venit la mine să cauţi adăpost, nu 
Isabel a fost cea care mi-a spus să te izgonesc. Nu, ea nu a vrut 
niciodată asta. Era acolo încercând să găsească o cale de a fi 
utilă războiului. 

Se opri şi respiră adânc. 

- Spunea că trebuia să facă ceva, orice. Şi astfel a venit la 
bătrâna ei mătuşă, fosta ei profesoară... 

- Să echilibreze răul pe care îl făceam, să redea onoarea 
familiei, am spus, simţindu-mă amorţit. 

- Da. Eu am fost cea care i-am zis că ea ar fi putut să ascundă 
aparatul de radio pentru noi şi să transmită ştirile pe care le 
primeam din Madras spre Singapore. Lim a ştiut despre asta de 
la bun început. 

Ţipă de durere în timp ce încercă să-şi întoarcă trupul. 

- Războiul se va sfârşi în curând, spuse ea. Primim veşti în 
fiecare zi. Japonia e terminată. 

Uşa se deschise şi umbra lui Fujihara întunecă celula strâmtă. 
Am stat acolo pe podeaua din piatră aspră în timp ce au scos-o în 
curte. Mâna ei o atinse uşor pe a mea, în timp ce era târâtă 
afară. 


Unchiul Lim obținuse răzbunarea pe care şi-o dorise pentru 
moartea lui Ming şi nu l-am mai văzut niciodată. Unii spuneau că 
a fost asasinat, iar alţii spuneau că fugise pentru a evita 
pedeapsa bunicului meu. Însă, uneori, cred că s-a întors în China 
şi mă rog să fi găsit ceva fericire în ultimele zile ale vieţii lui. 

Tata a fost închis pentru mai mult de o săptămână. L-am 
vizitat în fiecare după-amiază la temniţa din fortăreaţa 
Cornwallis, dar vorbeam rareori. Endo-san a făcut uz de întreaga 
sa tărie de caracter pentru a-l împiedica pe Fujihara să-şi 
folosească metodele extreme pe tatăl meu. 

Celula era umedă şi fierbinte, pereţii scrijeliţi cu numele şi 
mesajele de adio ale bărbaţilor înainte de a fi duşi la moarte. Am 
aşezat o gamelă cu micul dejun pe podea şi am îngenuncheat 
înaintea lui. O rândunică sări pe pervaz, îşi înălţă capul şi îşi luă 
zborul. 

- Îți vor da voie să pleci în curând. Fujihara vrea doar să se 
joace cu noi. Tu nu ai ştiut despre radio, nici despre ce făcea 
Isabel, am spus. 

- Bătrâna aceea a avut dreptate, zise el. A grăit adevărul. 

Râse încet. Mi-am ţinut respiraţia, sperând că nu înnebunea. 

- Tu eşti cel care ne va aduce tuturor sfârşitul, spuse el. 

Cuvintele bunicului - şi acele cuvinte lipsite de judecată ale 
prezicătoarei de la Templul Şerpilor - mi-au încolţit în minte. Am 
blestemat-o atunci pentru că îmi influenţase viaţa cu prezicerile 
ei nepăsătoare. Mi-am blestemat soarta, scrisă toată înainte de a 
apuca să am un cuvânt de spus de spus. Şi am blestemat ziua în 
care l-am cunoscut pe Endo-san. 

Tata îmi prinse mâinile. 

- Bietul meu băiat, spuse el. 

Akasaki Saotome a sosit în Butterworth şi l-am întâmpinat pe 
marginea insulei, unde acostase feribotul. Anotimpul musonic ne 
înconjura din nou, iar cerul era încărcat. Fulgerele săgetau din 
nori şi vântul aduna gunoaiele de pe caldarâm. Saotome cobora 
cu paşi mari pasarela, la fel de plin de putere precum cerul de 
deasupra. 

Ne-am făcut plecăciuni şi el zise: 

- Încă eşti considerat un membru loial al guvernului meu. Îmi 
pare rău pentru sora ta. Dar trădătorii nu trebuie niciodată 
toleraţi. 

- Şi mie îmi pare rău. A fost împuşcată în timp ce încerca să 
evadeze. 

Se opri. 

- Fujihara-san nu mi-a menţionat asta. 

- S-a întâmplat acum câteva zile. 

li înţelegeam dezamăgirea şi un val de dezgust năvăli peste 
mine. 

- Mi-e teamă că ţi-ai irosit călătoria, am spus. 

- Acum, ce ţi-a spus Fujihara-san, hm? Eu sunt aici să prind un 
tigru. 

Işi reveni din dezamăgire şi râse. 

- Vino, hai să mergem până nu ne udăm. Cât de mult detest 
eu ţara asta şi nesfârşitele ei anotimpuri ploioase. 


Şedinţa s-a ţinut în sala principală de întâlniri, care era 
mobilată doar cu un aranjament floral ikebana creat de Hiroshi. 
Era un model luxuriant, aproape monstruos, diferit de formele 
simpliste, sobre, care îi plăceau lui Saotome. Toate florile 
proveneau din Malaezia şi combinaţia de hibiscus, ferigi şi 
orhidee era destul de grotescă. 

Hiroshi tocmai rearanja cu mare tam-tam când am intrat; 
valuri de tuse îi zguduiau întregul trup. Il supuneau la cazne 
frecvent: numai câţiva dintre noi ştiau că se chinuia cu 
tuberculoza, dar şi personalul vorbea, de asta eram sigur. 
Pierduse atât de mult în greutate, încât, atunci când tuşea, 
aproape că îi puteam auzi coastele trosnind. Erau zile când nu se 
putea da jos din pat, aşa că Endo-san preluase majoritatea 

responsabilităţilor lui. 

Saotome se aşeză şi spuse: 

- Hiroshi-san, te rog să ne scuzi. Nu îmi doresc să respir aerul 
tău. 

Urmă o tăcere lungă, iar Fujihara nici măcar nu se strădui să- 
şi ascundă amuzamentul. Mi-am coborât privirea înspre masă, 
simţindu-mă ruşinat pentru Hiroshi. O astfel de umilire în public 
era destul de neîntemeiată. El îşi împinse scaunul la loc, îşi 
aranjă notițele de pe masă, făcu o plecăciune şi închise uşa în 
urma lui. 

- Bun, zise Saotome. Ne aflăm astăzi aici ca să punem punct o 
dată pentru totdeauna activităţilor unui grup de rebeli. Grupul se 
autodenumeşte Tigrul Alb şi este una dintre organizaţiile-celulă 
din cadrul Forţei 136 şi MPA-JA, care ne-au cauzat probleme 
serioase. Am rapoarte ce confirmă că a fost responsabilă de 
pierderea staţiei noastre radar. Noi avem o sursă bine plasată în 
ea. 

__ Saotome le înmână un dosar maro lui Endo-san şi lui Fujihara. 
Imi făcu semn cu mâna să îi las. 

- Eu am participat întotdeauna la întâlniri, am protestat. 

Trebuia să aflu mai multe, să aflu ce aveau în minte pentru 
prietenul meu, Kon. 

- Nu şi astăzi, spuse Saotome. 

Am închis uşa în urma mea, trecând de Goro, care stătea în 
faţa uşii. Am înaintat pe coridor, m-am aşezat la biroul meu şi am 
început să gândesc calm. In camera alăturată îl puteam auzi pe 
Hiroshi tuşind şi am decis să verific dacă se simţea bine. De 
îndată ce mi-am aşezat mâna pe uşa întredeschisă m-am oprit, 
întrebându-mă dacă auzeam voci. Eram dezorientat, pentru că 
vocea lui Saotome părea să vină din spatele uşii lui Hiroshi. 
Puteam să aud, cu ceva dificultate, vocea lui Saotome spunând: 
„„.„„acționeze ca o momeală şi omul nostru le va spune că cel de- 
al doilea japonez în rang trece prin teritoriul lor. Odată ce vor 
încerca să mă captureze, trupele noastre vor veni şi îi vor ataca. 
li vom spinteca şi îi vom atârna în Padang, în Kuala Lumpur, 
făcând din ei un exemplu pentru celelalte grupări care 
îndrăznesc să se pună cu noi. Asta le va arăta că intenționăm să 
rămânem stăpâni în tara asta, oricât de multe lupte vom pierde. 
Vreau capul Tigrului Alb”. 

l-am auzit râsul lui Fujihara şi din spatele uşii o tuse ce îl 
cuprinse pe Hiroshi. Mi-am dat seama că aşa îşi băga coada în 

afacerile personalului său. Jigodia şireată îşi plasase un microfon 
în sala de întâlniri. Am zâmbit când mi-am dat seama că 
dispozitivul fusese ascuns în aranjamentul ikebana. 

Ultimele zile fuseseră tipice pentru sezonul musonic, turnând 
cu găleata la începutul fiecărei după-amieze. Aerul era lipicios şi 
fierbinte. Am plecat de la lucru înainte de sfârşitul şedinţei, astfel 
încât să evit ploaia. Gândurile îmi vâjâiau în minte, când ieşeam 
cu bicicleta din sediul armatei, pe lângă paznicii care mă 
salutară. Cum să avertizez echipa lui Kon că era pe cale de a fi 
prinsă într-o ambuscadă? Şi cine era bărbatul din grupul lor care 
lucra pentru japonezi? 

Am pedalat înspre oraş şi mi-am parcat bicicleta lângă 
treptele companiei Empire Trading. Ferestrele de la Hutton & 
Sons erau acoperite de jaluzele şi biroul era închis până când 
tatăl meu se putea reîntoarce. Membrii personalului lui aveau să 
îl aştepte, întrucât, dacă el n-ar fi rămas acolo în timpul 
ocupaţiei, ar fi fost trimişi de către japonezi în lagăre. Am luat-o 
pe aleile din spate şi am făcut câteva tururi evazive. M-am oprit 
la un magazin prăpădit şi am ciocănit rapid la uşă. După 
îndelungi aşteptări, uşa fu deschisă şi am fost condus în 
interiorul înfricoşător. M-a copleşit imediat mirosul de opiu ars, 
dulce şi siropos, ca esenţa unui fruct copt peste măsură. M-am 
simţit ameţit şi a trebuit să inspir adânc şi deliberat de câteva 
ori. O baborniţă m-a condus pe o scară cu trepte scârţâitoare, pe 
lângă nişte calendare îngălbenite ce înfăţişau fete în cheongsam, 
care vindeau bere şi whisky, în nişte rochii strâmte şi ridicate 
până la coapse. Am ajuns pe un hol împărţit în dormitoare mici, 
separate de panouri din lemn. Un fascicul de lumină solară 
pătrundea înăuntru printr-un oblon crăpat. Afară, fâlfâitul 
porumbeilor pe uluci se adăuga la tăcerea apăsătoare dinăuntru. 
Sunetul răsuflărilor era ca nişte şoapte spectrale, ca şi cum 
pereţii îşi murmurau unul altuia prin aer. 

Siluete întunecate se mişcau pe divane de lemn, în timp ce 
fumul se răsucea din pipele lor. Gemete uşoare însoţite de nişte 
plânsete şi mai uşoare pluteau dinspre ele. Toate sunetele 
obişnuite ale unei case de opiu, am presupus eu. Am încercat să 
îmi astup urechile. 

Towkay Yeap stătea întins pe un pat de opiu cu faţa la mine, 
cu o expresie odihnită pe chipul cu obrajii căzuţi, pradă unei noi 
inhalări. O fetiţă, nu mai mare de doisprezece ani, cu mijlocul 
subţire, dar arătând bătrână din cauza machiajului, stătea 

îngenuncheată înaintea lui făcând bile din câte un vârf de cuţit 
din opiul întunecat şi lipicios. De îndată ce el termina o pipă, eao 
lua de la el şi aprindea o altă bilă de opiu, cu mişcările 
experimentate şi o faţă destul de plictisită. Aerul ardea de la 
opiul încălzit, când ea îi întinse pipa înapoi. Smocurile lui de păr 
tremurau uşor în timp ce ventilatoarele de deasupra se învârteau 
prea încet pentru a răcori aerul. Păreau să se mişte fără scop, ca 
nişte flori învârtindu-se în bătaia vântului. 

El îmi oferi pipa, dar l-am refuzat. Imi aruncă un zâmbet hain, 
satisfăcut. 

- Ce veşti ai pentru mine azi? 

- Fiul tău va muri în curând, am spus eu încet. 

Am crezut că nu auzise, pentru că părea preocupat de pipa lui 
de fildeş. Deschise din nou ochii şi începu să vorbească. 

- Fiul meu este invincibil. 

Am respirat cu zgomot. 

- Ai tras prea mult din pipă. 

El mă privi leneş. Punându-şi pipa deoparte, se ridică din pat 
şi mă conduse într-o cameră aflată în întuneric, închise uşa în 
urma sa şi se aşeză. 

- Tu încă nu m-ai minţit, zise el. Cum se face că fiul meu e în 
pericol? 

l-am povestit despre ambuscadă şi despre soldaţii ascunşi. 

- Trebuie să-ţi trimiţi oameni să-l avertizeze, am spus. 

- Oamenii mei... ce-a mai rămas din ei... sunt toţi nişte 
bătrâni acum... cei tineri au murit ori s-au înrolat în triadele 
rivale. M-au părăsit, spun că sunt slab şi inutil. Precum vezi... 

- Este fiul tău, Towkay Yeap, am spus eu nerăbdător. 

Era la fel de pierdut ca frunzele duse de vânt şi-mi era teamă 
că nu va rezista războiului. Işi puse braţul în jurul umerilor mei. 

- Atunci am să-ţi cer o favoare. 

Ştiam ce voia, dar am clătinat din cap. 

- Nu, eu nu pot să-l salvez. Nu am nici iscusinţa, nici abilităţile 
necesare. Odată ce japonezii descoperă că sunt plecat, ce crezi 
că se va întâmpla cu familia mea? 

- Iţi voi găsi un ghid. Cineva din triburile din junglă, poate. 

- Nu. 

M-am ridicat să plec, dar el spuse: 

- Tu eşti prietenul lui. Nu ai de ales. Nimeni altcineva nu o 


poate face. 

M-am aşezat pe o bancă de piatră lângă Endo-san, pe Drumul 
Coastei de Nord, în timp ce el studia nişte documente de la birou. 
Atmosfera de la sediul administrativ era tiranică şi eram bucuros 
să-l însoțesc atunci când mă ruga. 

Mă gândeam cum să-l salvez pe Kon. Nu eram antrenat să 
lupt în junglă, deşi ştiam că ceea ce învăţasem de la Endo-san 
avea să-mi fie de folos. Insă ce s-ar fi întâmplat cu tatăl meu 
dacă aş fi dispărut complet preţ de câteva săptămâni? Dacă 
eşuam, ar fi trebuit să iau şi eu drumul junglei şi nu-mi doream 
asta. 

Marea fusese aproape golită de reflux şi stoluri de pescăruşi şi 
de ciori coborau în noroi în căutare de moluşte, midii şi melci-de- 
mare. Bărbaţi şi femei cu cizme de cauciuc până la genunchi, cu 
coşuri de răchită în braţe, se scufundau cu fiecare pas în noroi, 
alăturându-se păsărilor. Norii începură să se îngrămădească, 
înalţi şi neînfrânţi, ca turnurile şi bastioanele medievale. 

- Pari preocupat, spuse Endo-san. 

- Doar mă gândesc la viaţa mea de când ai apărut tu. 

- A fost una bună? 

- Da. Unele zile, da, am spus încet, mâna mea întinzându-se 
să-i atingă palma când îşi puse documentele într-o parte. Alte 
zile, nu prea bune. 

- Uite, spuse el. 

De-a lungul canalului din Butterworth ploaia începuse să cadă, 
mâzgălind linia de coastă, ca un artist nemulţumit. Am urmărit 
cum întinderea mării fără apă fu presărată cu un milion de 
picături de ploaie. 

- Ar trebui să mergem, spuse el, ridicându-se în picioare. O să 
ne udăm. 

- Nu. 

l-am ţinut braţul şi el se aşeză la loc. Ne-am deschis 
umbrelele în timp ce ploaia cădea în rafale puternice şi 
mângâietoare în acelaşi timp. Bărbaţii şi femeile de pe plaja 
noroioasă se îndepărtaseră de noi şi păsările îşi luară zborul în 
timp ce, în spatele nostru, vânzătorii ambulanți dădeau semnale 
de alarmă şi îşi închideau tarabele. Căldura dispăru dintr-odată, 
alungată de vânt. Ploaia cădea peste noi, în jurul nostru, 
prelingându-se de pe umbrele în poală şi pe şolduri. Pentru acele 
câteva minute, am fost înconjurați de apă şi împreună eram 
singurii oameni de pe pământ. 

- Ce ai face dacă ai avea un prieten în pericol? întrebă el şi 

întrebarea lui a făcut să-mi sară inima din loc. 

- Ar depinde de puterea prieteniei, dar dacă legăturile sunt 
puternice, acel prieten trebuie salvat, am răspuns, întrebându- 
mă ce încerca să-mi spună. 

- Indiferent de pericol? 

- Da, indiferent. Nu asta ti-ar fi spus sensei? 

- Hai, răspunse el. 

Pe tot parcursul acestei discuţii, nu ne-am uitat niciodată unul 
la altul. Am stat într-o tăcere prietenoasă, regăsind unul din 
acele rare momente când puteam să savurăm pur şi simplu 
prezenţa celuilalt, de parcă toţi anii de război fuseseră măturaţi 
de ploaia căzătoare şi eram din nou doar maestru şi elev, nimic 
mai mult. 

Atunci, la fel de repede precum veni, răpăiala de după-amiază 
se mută spre centrul insulei şi încetă. Oamenii veneau alergând 
de la adăpostul magazinelor şi apa şiroia pe caldarâm în canalele 
de scurgere amenajate pentru sezonul musonic, lăsând aburii să 
se ridice de pe şosele. 

In acel scurt răstimp de frumuseţe şi iubire, de apă şi tăcere, 
în acel răstimp în care aşteptam pe plajă, ocrotiţi de lume în 
palatul ploii, am simţit în sfârşit un rost. M-am hotărât să-l 
avertizez pe Kon. Am decis să nu mă mai ascund sub 
protectoratul lui Endo-san, ci să-mi joc rolul aşa cum făcuse 
Isabel. Venise timpul să fac ce era drept şi să nu mă las păcălit 
de frică, de confuzie, nici măcar de iubire. Am văzut atunci că, 
pentru mine, învăţăturile lui Endo-san, credinţa lui în forţele 
universale ale armoniei şi echilibrului eşuaseră. Acum trebuia să 
încetez a crede în ele şi, de îndată ce am ajuns la această 
decizie, am văzut simplitatea tuturor acestor lucruri. Era ca şi 
cum ploaia torențială îmi limpezise mintea şi lăsase în urmă o 
nouă certitudine. 

Mi-am dat seama că asta ar fi însemnat sfârşitul lucrurilor pe 
care le împărtăşisem cu Endo-san, pentru că, abandonând 
principiile ce îi guvernau viaţa, îl trădam pe el şi trădam tot ceea 
ce încercase să mă înveţe. Şi, dacă mă capturau, nu avea ce să 
mai facă pentru mine. Absolut nimic. Dar trebuia să mă eliberez 
şi să-l eliberez de nodul etern în care ne încurcaserăm; aceea era 
singura cale înainte. 

Erau acelea picături de ploaie, curgându-mi din ochi, ori erau 
lacrimile unei capitulări în faţa adultului din mine, dincolo de 
ceea ce devenise atât de esenţial în viaţa mea? Chiar nu îmi 

doream să ştiu. Endo-san se ridică şi spuse, fără să mă 
privească: 

- Ar trebui să mai stai aici o vreme. Trebuie să mă întorc la 
lucru. 

Tonul neobişnuit din vocea lui m-a făcut să îl ascult. M-am 
întins pe spate şi l-am privit îndreptându-se spre maşina care îl 
aştepta, privindu-l până ce aceasta se pierdu în zare. 

Mi-am coborât privirea spre bancă şi am văzut dosarul rupt pe 
care îl uitase, pătat de ploaie, având aspectul unui ascunziş de 
animal. Am privit în jur şi, după ce m-am asigurat că nu mă 
urmărea nimeni, l-am deschis.  Scosese majoritatea 
documentelor, pentru că era mult mai subţire decât cel pe care 
mi-l înmânase Saotome în timpul întâlnirii lor. 

Am citit pe sărite câteva hârtii. Purtau toate sigiliul roşu al lui 
Saotome, asemenea unor de lovituri pe piele. Mi-au confirmat ce 
auzisem în faţa biroului lui Hiroshi, dar îmi spuneau mai mult. 

Temându-se că prietenul meu, Kon, nu o să muşte momeala, 
Saotome îl capturase şi pe senserul său, Tanaka. Convoiul ce îl 
transporta pe Saotome înapoi în Kuala Lumpur l-ar fi transportat, 
totodată, pe Tanaka la executarea lui, pentru că nu le raportase 
când preluaseră controlul asupra ţării şi pentru că lucrase 
împotriva japonezilor. Era o acuză nemotivată, născocită de 
Saotome, servind numai ispitirii lui Kon în câmp deschis să-l 
salveze pe sensei-ul său - Tanaka, acela care călătorise atât de 
departe de Japonia pentru că cineva îl rugase să aibă grijă de 
Endo-san şi pentru că odată, în copilăria lor, fuseseră prieteni. 


În seara aceea, am ieşit cu barca în larg, urmărind luminile 
pescarilor pe traulerele lor în timp ce ieşeau pe mare. Mi-am 
lăsat gândurile să alunece asemenea plaselor pe care le 
aruncau, colectând tot ce le stătea în cale. 

M-am gândit la cei doi fraţi ai mei şi la Isabel şi am ştiut că 
suferinţa lui Edward şi moartea lui William şi a lui Isabel se 
întâmplaseră într-un fel din pricina mea şi a asocierii mele cu 
japonezii. M-am întrebat dacă lucrurile ar fi fost diferite în cazul 
în care nu l-aş fi întâlnit pe Endo-san, dar nu am putut găsi niciun 
răspuns. Evenimentele din săptămânile anterioare, împotriva 
cărora am crezut că ridicasem o barieră de netrecut, îşi săpau 
acum calea înăuntru. Eram epuizat şi ştiam că era timpul să 
încetez lupta, căzând cu totul pradă suferinţei. In acel moment, 
am văzut cu perfectă claritate ce îmi va rezerva viitorul, că oricât 

de multe vieţi salvasem şi oricât de greu aş fi încercat să mă 
mântuiesc în timpul ce urma să vină, nu ar fi fost niciodată 
suficient ca să-mi salvez seninătatea minţii. Isabel rostise 
adevărul: nu voi reuşi niciodată să uit. 

Mi-am petrecut noaptea aceea pe plaja insulei lui Endo-san, 
incapabil să intru în casă şi să-l înfrunt. Casa era tăcută, când am 
intrat în zori. l-am strigat numele, dar el plecase deja cu propria 
lui barcă. M-a încercat un sentiment de pierdere, dar l-am 
alungat. Mi-am rulat salteaua pe care nu dormisem şi am pus-o 
înapoi în dulap. După ce mi-am împachetat toate hainele, m-am 
uitat în jurul casei. Sabia Nagamitsu pe care mi-o dăduse Endo- 
san lipsea, dar propria lui sabie ce se odihnea în suportul ei mă 
înfiora. M-am uitat la ea, întrebându-mă cum o lucrare de o 
asemenea frumuseţe putea, totodată, aduce moartea atât de 
uşor. 

Am alergat spre mare şi m-am urcat în barcă. Soarele ieşise 
din mare pentru a fi absorbit în norii grei care atârnau nemişcaţi 
pe cer. Marea era neprietenoasă, înecând orice lumină slabă care 
poposea pe suprafaţa ei. 

Când m-am apropiat de țărm, am îndreptat săgeata spre 
Istana şi am lăsat valurile oceanului să mă ducă spre casă. M-am 
uitat înapoi la insula lui Endo-san în timp ce eram purtat în larg şi 
m-am întrebat dacă mă voi mai întoarce la ea vreodată. 

Barca tăia nisipul la doar un pas depărtare de locul unde 
căzuse Isabel. M-am oprit acolo şi am spus o rugăciune tăcută 
pentru ea. Am privit în sus spre copac şi l-am văzut pe tata 
sprijinit de el, copacul casuarina şi săditorul său. Am urcat pe 
scările înguste şi m-am apropiat de el, fără să îmi ascund şocul. 
Arăta mult mai bătrân, părul lui îi era răvăşit ca nişte aţe 
desfăcute, ochii lui, un vârtej înconjurat de linii, adâncindu-i-se în 
craniu. Intreaga mea hotărâre păru să se prăbuşească şi a 
trebuit să fac un efort. 

- Trebuie să plec pentru un timp, am spus. Să-l văd pe bunicul 
şi să pun lucrurile în ordine. 

- Ştiu. Mai devreme sau mai târziu cu toţii trebuie să facem 
asta, zise el. Şi îmi cer iertare. 

l-am mărturisit că nu înţelegeam ce încearcă să-mi spună. 

- Am promis să te iau la râu, unde eu şi mama ta am găsit 
licuricii. Şi nu am făcut asta niciodată. 

- Nu contează. Putem merge după război şi îmi poţi arăta 
atunci, am spus. Dar acum trebuie să vii cu mine. Pot găsi un loc 

sigur în care să te ascunzi. 

El clătină din cap. 

- Fă ce trebuie să faci şi întoarce-te. Voi fi aici, aşteptându-te. 
Şi împreună vom merge la râu. 

Se aplecă şi am văzut că avea cutiile cu colecţiile lui de 
fluturi, puse una peste alta într-un teanc, toate rupte de oamenii 
lui Fujihara. Indepărtă cioburile rămase din geamul spart şi 
scoase o mână de aripi uscate. 

- E timpul să le ofer libertatea, spuse. 

Aşteptă, studiind vârfurile copacilor pentru a vedea puterea 
vântului. La momentul pe care l-a considerat oportun, şi-a 
azvârlit braţul afară şi vântul prinse fluturii uşori, ridicându-i într- 
o spirală până la cer, unde razele soarelui le confereau viaţă şi 
culoare, încât păreau să îşi fluture aripile delicate în căutarea 
parfumurilor vagi ale florilor. 

M-am aplecat împreună cu el şi am luat amândoi încă o mână 
şi încă una, până când nu mai rămase nici-una, şi am privit în 
timp ce panglica de aripi fu trasă de vânt mai departe şi se 
îndepărtă spre mare, până când am pierdut-o din vedere. in 
inima mea am spus o rugăciune ca ele să-şi continue mereu 
zborul. 

- Incă unul, spuse el. 

In palma lui zăcea Rajah Brooke, fluturele pe care îl vânase cu 
puţin timp înainte ca mama să se îmbolnăvească. Bucăţi de 
cioburi îi sfâşiau marginile imenselor lui aripi negre, dar arăta 
încă mătăsos şi puternic, pregătit să se ridice din nou. 

Imi deschise mâna şi îl puse în palma mea. 

- Fă ce vrei cu el. 

l-am mângâiat aripile, care erau încă netede şi mătăsoase. 
Din privirea tatălui meu, ştiam ce trebuia făcut. Aşa că l-am 
ridicat în curenţii nevăzuţi ai aerului, unde păru să-şi întindă 
aripile, ce nu mai fuseseră de mult folosite, cu o plăcere arzândă, 
aproape tangibilă. Am simţit mâna tatei pe umărul meu, în timp 
ce îi priveam zborul înviat. Se ridică din ce în ce mai sus, până 
când se pierdu în strălucirea noii zile. 

x k * 

Plătisem un om să o incinereze pe mătuşa Mei separat, nu 
alături de trupurile celorlalţi prizonieri pe care îi asasinau de 
obicei japonezii. M-a înfuriat că nu putusem să fac la fel pentru 
Isabel; trupul ei dispăruse. Am intrat în biroul lui Endo-san şi l-am 
informat că aveam datoria de a-l înştiinţa pe bunicul de moartea 

mătuşii Mei şi de a-i înapoia cenuşa, ca să fie îndeplinite 
ritualurile cuvenite. 

- Inţeleg, spuse el. Incă o dată, regret că trebuie să treci prin 
asta. Este o povară insuportabilă. 

Lumina dimineţii intra în biroul lui din grădină, iluminând 
steagul pământului său natal care îi atârna în spate. M-a trecut 
un fior pentru că stătea chiar în dreptul cercului roşu de pe steag 
şi am avut impresia că din el curgea sânge, pătând bucata de 
material alb. 

El îşi aşeză mâinile pe lângă trup şi făcu încet o plecăciune. 
Am ezitat, apoi m-am aplecat şi eu. Pe când stătu din nou drept, 
soarele zăbovea pe lacrimile din ochii lui şi într-un fel ştiam 
amândoi că la următoarea noastră revedere totul va fi schimbat. 
Aceste zile vor fi dispărute pe vecie. 

- lţi doresc mult noroc în călătoria ta, spuse. Fie să 
îndeplineşti ce-ţi propui. 

Pe tonul cel mai calm de care eram în stare, am spus: 

- Te rog să ai grijă de tata. 

- Aşa am să fac, răspunse el. 

Am stat amândoi pentru un moment, incapabili să ne mişcăm. 
Ştiam ce aşteptasem, deşi mi-era ruşine să admit. Dacă în acel 
moment m-ar fi rugat să nu mă duc, m-aş fi supus lui. Era gata 
să vorbească, dar apoi s-a răzgândit şi nu spuse nimic. Am 
clătinat din cap la propria-mi slăbiciune şi m-am întors să plec. 

- Aşteaptă, spuse el. 

Se îndreptă spre un bufet şi zise: 

- Era să uit. 

O scoase pe Kumo, sabia mea, în maniera tradiţională, cu 
lungimea ei plutind în aer, sprijinind-o de palmele lui deschise 
numai în vârf şi la teacă. 

- Am trimis-o la şlefuit şi lustruit. Dat fiind că este ata, tu ar 
trebui să faci toate acestea, dar... ia-l ca pe un cadou de plecare. 

Nu puteam face altceva decât să o iau. 

- Mulţumesc, am spus eu. 

- la-o cu tine. [i-ar putea fi de folos. M-am ocupat de 
documentele tale de călătorie şi acum ai dreptul să o iei cu tine. 
Ca vechii luptători ai Japoniei, spuse el încet. 

Îi era greu să accepte posibilitatea utilității unei săbii, lui, care 
trăise şi mă învățase căile armoniei. 

- O voi păstra cu grijă, i-am spus eu. 

- Nu voi înceta să lupt cu mintea, nici sabia nu va dormi în 

mâna mea, şopti el. 

Nu puteam ascunde niciodată nimic de el. Ştia că mă 
dezamăgise şi că alesesem să-mi urmez propriul meu drum, liber 
de lecţiile care îi fuseseră lăsate moştenire de senserul său şi 
apoi oferite mie. 

Am ridicat sabia într-o poziţie de despărţire, am încuviinţat o 
dată şi apoi l-am părăsit. 

Stăteam cu Michiko pe o bancă de-a lungul promenadei 
Gurney, care fusese odată Drumul Nordic de Coastă, şi, cu faţa 
spre marea îngustă, făceam ceea ce fac majoritatea oamenilor 
aici, makan angin - sorbeam briza. Promenada era un loc 
frecventat de mulţi oameni. Tinerii îndrăgostiţi erau afară, pentru 
plimbarea de seară. Vânzătorii ambulanți se aliniaseră pe 
marginea drumului şi vindeau rojak indian, tăiţei prăjiţi, orez şi 
suc din trestie de zahăr. Aproape toată lumea care trecea pe 
lângă noi mânca ceva ori ţinea un pachet de mâncare. 

Am stat timp îndelungat fără să vorbim; ajunseserăm să ne 
cunoaştem destul de bine. 

Apoi Michiko spuse: 

- Tu nu foloseşti numele de familie al bunicului tău, acela pe 
care l-a combinat cu al tău la templul Clan? Nici numele 
Arminius, pe care ţi l-a dat mama ta? 

- Nu, nu le-am folosit niciodată. Mi s-ar părea o greşeală. Sunt 
nume care identifică o persoană pe care am simţit că nu o 
cunosc, am răspuns eu - şi m-am oprit, când îmi trecu prin minte 
un nou gând. Nu, fiecare nume voia în felul lui să-mi hotărască 
viitorul, un viitor în care nu aş fi avut niciun cuvânt de spus. 

- Insă dorinţa mamei tale era să-ţi trăieşti propria viaţă. 

- Şi totuşi, cu astfel de dorinţe, îmi impunea deja o idee 
despre cum ar trebui să trăiesc acea viaţă, am spus. 

Când s-a sfârşit războiul, am luat decizia conştientă de a 
desfiinţa cele două nume, ca şi cum însuşi acest act îmi putea 
furniza o identitate diferită, garantându-mi eliberarea de visele 
mamei şi de viaţa pe care bunicul mi-o credea hărăzită. l-am 
explicat toate acestea lui Michiko. 

- Acum ai trăit aproape toată viaţa ta fără ele, spuse ea. Crezi 
că asta a schimbat lucrurile cu ceva? 

- Nu ştiu, am răspuns. 

- Ba ştii - arătă spre inima mea. E un gol aici, am dreptate? 
De parcă lipseşte ceva. 

M-am foit pe bancă, incomodat de părerea ei despre mine. Nu 
era nimeni atent la noi; eram doar doi bătrânei aşezaţi pe o 
bancă, visând la tinereţea noastră, lăsând în urmă şi salutând pe 
rând puţinele zile care ne mai rămăseseră. 

- Acesta este exact locul unde am stat cu Endo-san în ziua în 
care m-am hotărât să-l salvez pe Kon, am spus. 

- Cum ai putut continua să trăieşti aici, când atâtea lucruri din 
insula aceasta îţi reamintesc de război? 

- Unde altundeva m-aş putea duce? Aici, cel puţin, am aceste 
amintiri să-mi ţină de urât. Când devine prea mult, pot 
întotdeauna să evadez şi să mă întorc apoi, simţindu-mă mai 
bine. Mai bine aşa, decât să-ţi fie distrusă casa, nu? 

- Da, asta-i adevărat, spuse ea, apoi deveni tăcută. 

- Imi pare rău, am zis. A fost crud din partea mea. 

- Nu-mi pot aminti deloc casa mea. Sunt zile când cred că 
războiul nu numai că mi-a făcut-o praf, dar mi-a distrus şi toate 
amintirile mele despre ea. Toate prefăcute acum în scrum. 

Apa se apropia de mal şi bucle albe se formau rapid pe 
suprafaţa plată şi noroioasă, în timp ce valurile mici se înfăşurau 
în ele, apropiindu-se de mal. Linia țărmului se reflecta pe 
suprafaţa netedă şi umedă a plajei. Ţipetele graurilor indieni şi 
ale ciorilor din copaci concurau cu strigătele vânzătorilor. Michiko 
sorbea sucul dintr-o nucă de cocos mare, care îi atârna greu în 
poală. Ca un cap retezat, m-am gândit şi apoi am alungat 
imaginea aceea din mine. Michiko devenea pe zi ce trecea mai 
slăbită şi eram îngrijorat. g 

Îmi apăsă mâna cu blândete. Îmi plăcea căldura atingerii ei. 
Vântul se juca în părul său şi i-l pieptăna pe spate. 

M-am răsucit şi am arătat spre şirul de vile cu vedere la drum. 

- Casa aceea a fost proprietatea familiei Cheah, am spus, 
ghidându-i privirea spre un conac dărâmat, îngrădit cu sârmă. 
Familia lor avea cea mai mare fabrică de biscuiţi din Penang. ŞI 
cealaltă casă a rezistat o sută zece ani. In decursul unei 
săptămâni va fi demolată pentru a fi înlocuită cu un bloc de 
douăzeci de etaje. 

Nu puteam să-mi controlez amărăciunea crescândă din voce. 

- Prietenul tatălui meu a locuit acolo. Familia lui avea o bancă. 

Drumul era mărginit de locuinţe magnifice datând din anii 
1920. Multe dintre ele fuseseră demolate, dar în geografia 
memoriei mele le vedeam în fiecare zi întregi, complete, 
înşiruindu-se mândre. Şi tot în memoria mea îi păstram pe 
oamenii care locuiseră acolo, care trecuseră prin acele case, cu 
scandalurile şi tragediile vieților lor. 

Duse toate. Nici măcar eu nu puteam să cumpăr toate aceste 
clădiri. Casele deveniseră acum crame, cafenele, restaurante cu 

specific pescăresc la preţuri exorbitante şi malluri. 

- lubeşti foarte mult insula asta, spuse ea. 

- Obişnuiam să iubesc acest loc. Acum mă simt rupt de el, am 
răspuns. Acum este o altă lume. Trebuie să facem loc celor tineri. 
Poate că de aceea am cheltuit atâţia bani şi timp pentru 
cumpărarea şi restaurarea vechilor case. Vreau să amân 
inevitabilul. 

Ne-am ridicat, am urcat în maşină şi ne-am dus spre centrul 
oraşului, trecând pe strada Kimberley, cu multele ei magazine de 
beţişoare parfumate şi mâncare Teo-Chew, pe strada Chulia, 
intrând apoi pe străzi mai mici şi mai înguste. Intre străzile 
Campbell şi Cintra era zona numită odată /ipun-kay, strada 
Japoneză. Mă mişcăm înapoi în timp, în vreme ce am parcat şi 
ne-am plimbat pe ea. l-am spus lui Michiko că aici era locul în 
care Endo-san mă scosese prima oară la masă. Inainte de război, 
în zona aceasta erau case de gheişe, precum şi o proliferare 
neobişnuită de magazine, care îi făcuse pe localnici să le 
suspecteze că ascund de fapt centre de spionaj. 

- Cuvintele mele către Endo-san din primele zile ale întâlnirii 
noastre se întorc în fiecare zi să mă bântuie: Vreau să-mi 
amintesc totul. Şi aşa s-a şi întâmplat, cum a prevăzut Isabel. Am 
fost binecuvântat cu darul amintirii. A ajutat şi faptul că insula să 
nu s-a schimbat mult, oricum nu în partea aceasta a oraşului. 
Uneori colind singur străzile şi drumurile acestea, aud sunetele, 
simt mirosurile şi căldura soarelui şi, când mă întorc să-i spun lui 
Endo-san ceva, îmi dau seama, cu uimire, că nu mai sunt în 
trecut. Proprietarii magazinelor - magazinele indiene înghesuite 
care vând cărţi folosite aduse de excursioniştii care se întorc 
acasă, hotelurile ieftine şi internet caf&-urile, magazinul de ratan 
de unde mi-am cumpărat bastonul, al cărui proprietar i-a tăiat cu 
grijă capătul să se potrivească mersului meu - toţi mă recunosc. 

Am devenit un sedentar. Mă surprinde adesea faptul că 
ghidurile turistice nu mă includ ca pe o trăsătură a acestor străzi 
şi alei - un bătrân cu părul alb, plimbându-se pe străzile acestea 
străvechi şi totuşi fără de vârstă, căutând, căutând, umblând 
după ceva ce nu mai poate fi găsit. 


Am ieşit din „La Maison Bleu”, fostul conac al lui Cheong Fatt 
Tze şi i-am mulţumit îngrijitorului că ne-a oferit un tur înăuntru. 
Soarele decolorase pereţii indigo, dându-le un aspect prăfos. 

- Aceea este casa lui Towkay Yeap, am spus, arătând în josul 

străzii. 

l-am prins braţul şi am condus-o acolo. 

- Am cumpărat-o acum câţiva ani şi de atunci am încercat să 
fac ceea ce au făcut oamenii de la Maison Bleu. Ai văzut cum au 
făcut casa veche să arate ca şi cum Cheong Fatt ar ţine din nou 
petreceri aici şi poate să-şi ia oricând o a noua ori a zecea soţie? 
Ei bine, aceea este intenţia mea pentru casa lui Towkay Yeap. 

Penelope Cheah ne aştepta. l-am făcut cunoştinţă cu Michiko. 
Am stat liniştit până ce arhitectul de restaurare deschise uşile 
zăbrelite. Nu ştiam la ce să mă aştept. 

Apoi, uşile au fost deschise şi eu m-am întors înapoi - înapoi 
în ziua în care l-am vizitat pentru prima dată pe Kon. Totul era 
aşa cum fusese. Arhitecta săpase în adâncul amintirilor mele 
pentru a recrea această casă şi ştiam că ea căutase şi în 
documentele Muzeului Penang şi ale Camerei Chineze de Comerţ 
pentru fotografii şi tablouri care să o ghideze. Pe peretele de 
lângă uşi, un suport de tămâie ţinea un beţişor parfumat, fumul 
trimițând un mesaj răsucit către Dumnezeul Raiului. 

Am stat în prag, brusc speriat. Michiko îmi luă mâna şi spuse: 

- Intră, te-a aşteptat. 

M-am ţinut de mâna lui Michiko şi am păşit înăuntru, în 
salonul de oaspeţi. Un paravan mare din lemn, sculptat cu o mie 
de figuri detaliate şi suflate în aur, ţinea toţi străinii afară. 
Lampioane roşii atârnau de firidele din tavan şi piedestale de 
lemn incrustate cu sidef purtau vaze şi figurine de jad. Când mi- 
am scos pantofii, am simţit răcoarea benefică a podelei acoperite 
de lespezi. 

De o parte atârna portretul lui Towkay Yeap şi, chiar 
călcându-mi pe inimă, am ştiut ce urma să văd. Era imaginea lui 
Kon, faţă în faţă cu a tatălui său, şi l-am revăzut, cu zâmbetul lui 
tineresc, ochii negri şi strălucitori, îmbrăcat în alb din cap până-n 
picioare şi purtând cravata lui roşie preferată. 

- Unde ai găsit asta? am întrebat. 

- Intr-una din trezoreriile Camerei de Comerţ, spuse Penelope 
Cheah. Pusă acolo de tatăl lui. 

- Acela este prietenul tău, Kon? întrebă Michiko, făcând un 
pas înainte. 

- El este. 

- Imi pare cunoscut, zise ea. 

- Probabil pentru că ai auzit atât de multe lucruri despre el, 
am spus. 

Am ieşit în curtea unde lumina soarelui se odihnea lângă 
scara în spirală. Zăbrelele din fier forjat erau noi, dar 
asemănătoare celor pe care le folosise Towkay Yeap. Am auzit 
vocile feminine din gospodăria lui, amahs pălăvrăgind în 
bucătărie, sunetul toporului de oţel pe tocătorul de lemn în timp 
ce era pregătit prânzul şi am simţit mirosul orezului lipicios, 
aburind prin casă ca o boare de vânt. Un căţel lătră la prezenţa 
mea şi o voce de bărbat îl mustră: 

- Diamlah! 

M-am dus la etaj, în camera lui Kon. 

Imi cer scuze pentru dezordine. Am o colecţie bogată de cărți 
despre istoria şi arta Chinei. 

M-am întors dintr-odată şi mi-am încruntat sprâncenele. 

- Ce este? întrebă Penelope Cheah, din spatele meu. 

I-am făcut semn cu mâna să tacă. 

Crezi că întâlnirea mea cu el, întâlnirea noastră, a fost 
întâmplătoare? 

Am aşteptat răspunsul lui. 

Unele greşeli pot fi atât de mari, atât de grave, încât ajungem 
să plătim pentru ele iar şi iar, în toate viețile noastre, până când, 
într-un sfârşit, uităm pentru ce am început să plătim. 

Şi atunci, ca un zeu cumsecade care îmi desăvârşea numărul 
de magie, un vânzător ambulant trecu pe afară cu bicicleta. Am 
auzit din nou strigătele lui şi ciocănitul saboţilor lui de lemn în 
timp ce împingea căruciorul pe lângă locuinţa noastră şi vindea 
supă de tăiţei won ton. 

Mi-a fost dor de tine, prietene. 

Şi mie de tine. 

Intr-un binecunoscut restaurant, Nyonya, ne-am aşezat să 
prânzim devreme. Mâncarea, ca şi imigranții chinezi care 
veniseră în Malaezia în zilele conducerii britanice şi care 
asimilaseră obiceiurile  malaezilor, era un amestec de 
gastronomie malaeză şi chineză. Nyonya avea reputaţia că 
serveşte preparate excelente, iar eu nu gustasem niciodată ceva 
care să le semene. Am urmărit plin de nerăbdare cum faţa lui 
Michiko exprima uimire, încântare şi plăcere în timp ce gusta 
dintr-un pui Curry Kapitan în sos propriu, cu lapte de cocos şi 
presărat cu otak-otak şi jeu-hoo-char - toate garnisite cu ceai 
fierbinte de iasomie. Gustă din toate preparatele, dar am 
observat că luase numai porţii mici pe farfuria ei; speram ca ziua 
să nu fi fost prea obositoare pentru ea. 

- Chiar nu pot să mănânc mult de când m-am îmbolnăvit. Dar 
mâncarea aceasta e delicioasă, spuse ea. Nu-i de mirare că cea 
mai populară formă de distracţie de aici este mâncatul. 

- Un alt motiv pentru care sunt legat de acest loc, am zis şi i- 
am zâmbit. 

- Ar trebui să zâmbeşti mai mult. Pari cu mult mai tânăr. 

Restaurantul era condus de trei doamne şi Mary Chong, cea 
mai tânără dintre ele, se opri să ne vorbească în momentul în 
care ne aduse ceainicul. Şi ea mă ştia de mult timp. Dar Cecilia, 
colega ei mai în vârstă, m-a privit încruntată când m-a văzut şi s- 
a dus în bucătărie. 

- Cum merg afacerile? am formulat eu întrebarea obişnuită. 

Locul arăta murdar şi neîntreţinut. Mi-am amintit când îl 
deschiseseră, în urmă cu aproape douăzeci de ani. Oriunde aş fi 
călătorit, prima vizită pe care o făceam la întoarcere era în acest 
restaurant. 

- Nu aşa de bine, oftă ea. Tinerii sunt atraşi de toate 
cafenelele acestea americane. Primim vechii clienţi, în mare 
parte. Pe tine nu te-am mai văzut de mult, deşi am auzit lucruri 
despre tine. 

- Da, Mary. Zvonurile sunt adevărate. Beau până cad lat. 

- Atunci ar trebui să mănânci până cazi lat, în restaurantul 
nostru. Sunt sigură că mâncarea de aici este mult mai gustoasă 
decât un Sauvignon Blanc. 

Am ridicat o sprânceană. In privinţa aceea aveam dreptate. 
Michiko râse. 

Mary continuă pe un ton mult mai serios către Michiko: 

- Eşti japoneză, nu? Ţi-a spus Philip că a salvat viaţa soţului 
meu în război? 

- La naiba cu tot, Mary, am exclamat eu. 

- Nu mă poţi opri, zise Mary. O spun tuturor celor pe care îi 
cunosc, tuturor turiştilor care vin aici. Mulţi oameni cred că ai 
fost un colaborator al japonezilor pe vremea războiului, dar ai 
salvat viaţa soţului meu, precum şi pe a multora dintre vecinii 
mei. 

- Nu mulţi oameni gândesc ca tine, am spus. Şi au motive 
întemeiate. Ştii de ce refuză Cecilia să mă servească. 

Ştiam că Michiko observase plecarea Ceciliei. 

- Eram cu japonezii când l-au luat pe tatăl ei şi l-au omorât. A 
trebuit să citesc cu voce tare numele condamnaților. 

- Ei nu te cunosc, veni rapid şi hotărât răspunsul lui Mary. 

- Asta e ultima dată când mai vin aici să mănânc, am spus. 

- Ha! Mereu spui aşa, însă nu vei găsi alt loc ca al meu şi o 
ştii, zise Mary şi, ştiind că a avut ultimul cuvânt, se întoarse la 
bucătărie. 

- Imi pare rău pentru asta, i-am spus eu lui Michiko 

Ea ridică din umeri, fără să-şi ascundă amuzamentul. 

- Cum i-ai salvat soţul? 

- Nu contează, am spus. _ 

Nu aveam niciun chef să vorbesc despre asta. In restaurant 

era cald şi eu începusem să transpir de la ceai. 
_ -Acum ştii ce s-a întâmplat cu fluturii tatălui meu, am spus. 
Insă nu am descoperit niciodată ce s-a întâmplat cu colecţia lui 
de cuțite keris. Le-a ascuns bine înainte ca locuinţa noastră să fie 
percheziţionată de Kempeitai. 

- Le-ai căutat prin casă? 

- Fiecare centimetru, fără niciun rezultat. Poate că au fost 
luate de Kempeitai până la urmă. Posesia armelor era interzisă în 
timpul Ocupaţiei. Ca în Japonia feudală. 

Pe chipul lui Michiko se aşternu o privire distantă, care m-a 
făcut să mă îngrijorez. 

- Ce s-a întâmplat, te simţi rău? 

Ea scutură din cap. 

- Cred că ştiu unde a ascuns tatăl tău cuţitele. 

Nu am crezut-o deloc, dar am căutat s-o binedispun. 

- Unde? Spune-mi. 

- Nu-ţi spun. Dar îţi voi arăta, răspunse ea. 

Refuză să-mi dezvăluie mai multe şi, după un timp, mă rugă 
să-mi continui povestea. 


373 


13 


Călătoria de la Butterworth la Ipoh a durat trei ore, întrucât 
ne-am oprit frecvent pentru verificarea vagoanelor. Ţintele 
preferate ale grupării MPAJA fuseseră liniile de cale ferată şi 
drumurile principale, precum şi taberele militare şi minele. Orice 
i-ar fi putut dezbina pe japonezi, m-am gândit. 

Eram paralizat de frică. Pe măsură ce satele mici malaeze şi 
orăşelele rămâneau în urma mea, începusem să-mi pun la 
îndoială curajul. Care dintre noi era mai puternic? Kon, care 
renunţase la tot ceea ce ştiuse pentru a se lupta cu japonezii, 
îndurând greutăţile şi ameninţarea zilnică a morţii, fără să scoată 
un cuvânt? Sau eu, care îi acceptasem pe japonezi, acceptasem 
cucerirea şi conducerea lor şi încercasem să trăiesc de la o zi la 
alta în siguranţă? Cine luase deciziile corecte? 

Din ce în ce mai des acum, îmi dădeam seama că prietenul 
meu trăia viaţa pe care ar fi trebuit s-o trăiesc şi eu, făcând 
alegerile pe care ar fi trebuit să le fac eu. El făcuse ocolurile 
potrivite, coborâse la staţia cuvenită, în timp ce eu făcusem 
altminteri. El avea să se întoarcă din război, primit de toată 
lumea ca un erou - ce avea să se spună despre mine? 

Gara din Ipoh, o clădire impozantă de culoare crem, flancată 
de turnuri având în vârf minarete şi cupole maure, era tăcută. Un 
grup restrâns de bărbaţi indieni stăteau jos şi citeau ziare în ale 
lor dhoti albe şi veste, în timp ce porumbeii se avântau spre 
grinzile de oţel şi alcovurile întunecate. Totuşi, oraşul era ocupat 
cu ricşe pe trei roţi şi biciclete. Am plătit pentru o cameră la 
hotelul din gară şi am închiriat o ricşă până la casa bunicului. 

După ce am bătut un timp la uşă, mi-am dat seama că 
locuinţa lui era pustie. l-am dat ocol până în spate, însă nu am 
găsit decât o magazie de unelte şi camerele servitorilor. Am stat 
în lumina soarelui, întrebându-mă ce să fac mai departe. Am 
văzut o bicicletă sprijinită de perete, ruginită, grea şi înaltă. l-am 
ajustat şaua şi am pedalat până la stâncile de calcar din Ipoh. 

Am ascuns bicicleta şi am urcat panta, încercând să îmi aduc 
aminte poteca pe care mi-o arătase bunicul. In vârf aproape că 
am ratat templul, pentru că zidurile începuseră să dispară în 
culoarea stâncilor. Am aşteptat afară şi l-am strigat. După un 
răstimp, în care nu apăru nimeni, am împins într-o parte arborele 

guava care crescuse acum destul încât să facă înaintarea dificilă 
şi am intrat în templul abandonat. O veveriţă se opri să-şi spele 
faţa, se uită la mine pentru că îndrăznisem să o deranjez şi se 
urcă în fugă pe zid printr-o crăpătură. Am mers prin tunel şi am 
ieşit în cercul închis, acolo unde aştepta el, cu zâmbetul lui 
familiar şi şmecheresc ce mă neliniştea. 

- Ţi-am dus dorul, spuse el, iar sunetul vocii şi sclipirea din 
ochii lui m-au făcut să îmi dau seama că şi mie îmi fusese tare 
dor de el. 

M-am apropiat de el, dar mi-am dat seama că nu puteam să-l 
privesc în ochi. 

- Ce s-a întâmplat? mă întrebă. 

l-am descris tot ce se întâmplase de la înmormântarea lui 
William. Apoi i-am spus cum mătuşa Mei fusese executată de 
către japonezi, şi el se aşeză pe un mic bulgăre de piatră. l-am 
înmânat cutia de tablă cu biscuiţi Huntley & Palmer care 
adăpostea cenuşa mătuşii Mei. Fusese singurul vas pe care îl 
găsisem în ultima clipă. El o primi şi o legănă în braţe, aşa cum o 
legănase pe fiica lui odată, când aceasta era doar un nou-născut. 

- Apreciez faptul că mi-ai adus-o, spuse şi eu i-am mângâiat 
uşor capul. 

Mâna lui se ridică şi o strânse pe a mea. Era atât de rece şi 
uşoară; cu siguranţă nu fusese niciodată mâna unui muncitor în 
minele de cositor. 

- Lim a fost cel care a trădat-o, nu-i aşa? întrebă el. 

Am încuviinţat. j 

- Din cauza mea şi a ceea ce i s-a întâmplat fiicei lui. Imi pare 
rău, am spus, detestând inutilitatea acelor cuvinte, ştiind că ele 
nu vor fi niciodată suficiente astfel încât să aline durerea 
pierderii sale. 

Aşa că am îndoit arătătorul şi degetul mijlociu pe suprafaţa 
cutiei de biscuiţi, le-am apăsat în poziţia de îngenunchere şi am 
bătut uşor în capac, cerându-i iertare fără cuvinte. 

El rămase uitându-se la degetele mele îndoite şi apoi se 
întinse şi îmi acoperi mâna cu ambele lui mâini. Imi duse mâna la 
fruntea lui şi acceptă umilul meu dar. 

- Mătuşa ta şi-a ales singură un mod de viaţă. Nu ai fi putut 
face nimic. 

Spuse asta într-o manieră distrată şi am văzut efortul pe care 
îl făcuse să nu se prăbuşească sub greutatea emoţiilor. li 
adâncisem suferinţa şi mai tare şi m-a durut să înţeleg că, în 


375 


vreme ce un om nu poate simţi niciodată durerea altui om, poate 
să o agraveze atât de uşor şi de neatent. Indiferent ce spusese 
bunicul despre alegerile mătuşii Mei, eu fusesem veriga ce i-a 
adus moartea. 

- Nu ar trebui să te învinovăţeşti, continuă bunicul. Ţi-am mai 
spus înainte, tu ai abilitatea de a aduna toate elementele 
disparate ale vieţii într-un tot coerent. lţi aminteşti? In acest 
moment însă, trebuie să refuzi moştenirea rudelor tatălui tău. 
Vina este o invenţie a occidentalilor şi a religiei lor. 

Am clătinat din cap. 

- Vina este un atribut uman. 

- Noi, chinezii, suntem mai pragmatici. A fost destinul surorii 
şi mătuşii tale. Nimic mai mult, spuse el cu mai multă fermitate. 

Aş fi putut să-i spun că vina îl făcuse să ajungă la mine şi să 
mă invite acasă la el pentru prima dată. Vina şi regretul - care 
este, până la urmă, un alt aspect al vinei. Dar ce aş fi obţinut 
argumentându-i în favoarea punctului meu de vedere? Crezul lui 
îl consola şi, dacă nu îi puteam uşura povara, cel puţin nu trebuia 
să fac nimic care să o îngreuneze. 

In schimb, am spus: 

- Am fost la casa ta, dar era pustie şi încuiată. Acum locuieşti 
aici, în această peşteră? 

- Da. Imi aminteşte de tinereţea mea din mânăstire. Există 
magie aici, după cum s-ar putea foarte bine să ştii. In unele nopţi 
am musafiri, spuse el. 

Am simţit furnicături pe piele şi mi se ridică părul pe braţe; 
speram să nu se fi ramolit. 

Răsuflă zgomotos. 

- Nu te uita la mine ca şi cum mi-aş fi pierdut minţile. Spiritele 
înțelepţilor antici şi ale călugărilor mă vizitează uneori şi vorbim. 
Uite, am găsit asta pentru că unul dintre ei mi-a arătat-o. 

L-am urmat până la peretele unei stânci care părea să fi fost 
recent cizelată. Rânduri scrise, evident în chineză, erau sculptate 
în ea într-un pătrat de patru caractere pe patru. 

- Mi s-a spus să răzuiesc stratul de la suprafaţă şi am găsit 
asta dedesubt, spuse el. Citi şi îmi traduse cele şaisprezece 
ideograme: 


Am călătorit până la capătul lumii, 
Am văzut lucruri magice 
Și am cunoscut multi oameni, 

Ca să înțeleg că peste cele Patru Oceane 
Suntem cu toții frați. 


- O ştiu. Este bine-cunoscută, nu? am întrebat. 

- Da. 

- Trebuie să fi fost scrisă înainte ca poetul să-şi dea seama 
cât de cruzi putem fi unii cu alţii, am spus. 

Optimismul poemului părea inoportun acum. 

- A fost scris într-una dintre cele mai turbulente perioade din 
istoria Chinei, cu mii de ani înainte ca lisus Hristos să vestească 
aproape acelaşi mesaj. 

- Ce încerci să-mi spui, bunicule? 

- Nu lăsa ura să-ţi controleze viaţa. Oricât de grele sunt 
circumstanţele acum, nu te transforma în cineva ca Lim, ori ca 
japonezii. O pot vedea ieşind la suprafaţă din tine, gata să erupă. 

- Dar ce pot face? 

- Te-ai pierdut, dar socotesc că începi să vezi din nou 
limpede. Trebuie să fii puternic acum, pentru că cele mai mari 
încercări ale tale sunt încă înaintea ta. 

Intr-un fel sau altul, ştiam că acele cuvinte nu erau ale lui, ci 
transmise lui printr-o altă sursă. Am tremurat, dar braţele lui m- 
au ţinut. Am simţit puterea vârstei şi înţelepciunii căutând 
adăpost în fiinţa mea şi temerile mele s-au risipit. 

- Nu mai am nimic să-ţi spun. Şi acum trebuie să pleci acolo 
unde te cheamă datoria. Legăturile de prietenie strigă după tine, 
spuse el. 

- Eşti sigur că tu eşti bunicul meu şi nu unul din înţelepţii 
aceia veşnici colindând aceste dealuri? am întrebat. 

- Acum, nu ar fi asta o soartă minunată? Să străbaţi colinele 
astea frumoase, liber ca însuşi timpul? 

- Ar fi, am spus eu. 

Işi scoase agrafa de jad, agrafa ce îi salvase odată viaţa. 

- Vreau s-o iei tu. 

Am clătinat din cap. 

- Nu. Trebuie s-o păstrezi, să încerci tot ceaiul pe care îl vei 
bea cu mine după ce se încheie războiul. 

in momentul în care am vorbit, mi-am dat seama că el 
încetase să facă asta încă din noaptea când îl întâlnisem pentru 
prima dată şi că, în tot timpul pe care îl petrecuserăm împreună, 
cu fiecare ocazie în care îi servisem ceai, nu îl văzusem nici 
măcar o dată folosindu-şi agrafa. Avusese întotdeauna încredere 

în mine. 

- Nu îmi mai este de folos, spuse el. 

Îmi aşeză agrafa în palmă şi îmi îndoi degetele peste ea. 

L-am îmbrăţişat strâns, nevrând să-i dau drumul, şi mi-am 
amintit de zilele pe care le petrecuserăm în casa lui de pe strada 
Armenească. l-am frecat burta. 

- Trebuie să mănânci cumpătat. Ţi s-a micşorat. 

- Lasă-mi stomacul în pace, spuse el cu asprime, şi pentru o 
clipă aproape că am reuşit să ne zâmbim unul altuia. 

Nu l-am mai văzut niciodată, nici măcar după război, când l- 
am căutat în tot lpohul. Orăşenii auziseră că fusese capturat de 
japonezi în ultimele zile ale războiului, aşa m-au informat, 
întrucât susţinuse mişcarea de rezistenţă antijaponeză. 

- Fratele meu mi-a spus că singurul lui nepot l-a trădat 
japonezilor, mi-a zis un negustor de grepfrut cu o siguranţă 
deplină. 

Dar am fost sigur, când am urcat pe dealurile acelea fără 
vârstă strigându-i numele, că japonezii nu îl găsiseră niciodată. 
Nu, el aflase ceva aici şi îl acceptase. Şi cel mai ciudat lucru era 
că, în pofida călugărilor mai bătrâni din diversele mănăstiri 
învecinate care erau convinşi de existenţa lui, nu am mai găsit 
niciodată templul bunicului meu. 

M-am întors la hotelul din gară şi am intrat în bar. Uşile s-au 
deschis spre o verandă largă de trei metri care se întindea în 
jurul laturii de pe partea gării. Lumina soarelui era filtrată de 
nişte jaluzele mari din bambus şi ventilatoarele prăfuite din 
tavan se învârteau continuu, aruncând umbre pe podelele din 
marmură în carouri. Jos, scaunele de răchită cu perne înconjurau 
barul de la capătul verandei, acolo unde grupuri de soldaţi 
japonezi beau, cântau şi speriau ospătarii. Peste drum de gară, 
oamenii intrau şi ieşeau din birourile municipale ale Ipohului. Era 
o vreme fără vânt şi drapelul cu soarele roşu al Japoniei era 
înfăşurat în jurul stâlpului. 

Tatăl lui Kon mă instruise să plec pe jos în recunoaştere. Mi- 
am legat sabia într-o bucată de pânză şi am traversat drumul 
principal, intrând pe străzile aglomerate. M-au întâmpinat 
căldura şi mirosurile. Tarabele vindeau cartofi dulci prăjiţi şi 
colocasia, ce deveniseră mâncarea principală a multora dintre 
noi. Majoritatea clienţilor cărau teancuri de bani în coşuri, dar 
cumpărau cât mai puţin. Asemenea femeilor din Penang, cele de 
aici nu făceau niciun efort să pară atractive, o tactică deliberată 
pentru a nu atrage privirile celor din /ipunakui. O fată mă privi fix 
în ochi, se întoarse şi plecă. 

Am urmat-o. Mergea fără să grăbească pasul. Am dat câteva 
colţuri şi am trecut de alei, până când m-am pierdut şi sunetele 
străzilor au devenit un freamăt uşor. Fata bătu la uşa unui 
magazin, făcută din lambriuri împletite de lemn. indepărtă un 
mic dreptunghi şi păşi înăuntru. Am călcat pe urmele ei. 

Şipca de lemn fu trântită la loc şi câteva perechi de mâini m- 
au înhăţat cu putere şi m-au împins. Mi-am înăbuşit instinctul 
natural de a lovi. Am intrat într-o altă cameră, apoi într-un hol, 
până ce eram buimac de atâtea ocoluri. Am ieşit în curte şi am 
îndurat lumina puternică, simțind o iritare crescândă. 

Un bărbat de vârsta mea stătea pe o bancă de lemn, 
scobindu-se în nas. Pumnii mei se uniră şi formară semnul triadei 
pe care mi-l arătase Towkay Yeap. Am fost aruncat pe podeaua 
de ciment. 

- Deci e o corcitură, rânji el, venit să ne avertizeze în legătură 

cu Jipunakui. 

Din mişcările din spatele meu am ghicit că mai erau trei pe 
care nu-i puteam vedea. Scobitorul-în-nas se ridică şi se apropie. 

- Spune-ne, atunci. 

Am scuturat din cap. Fusesem destul de clar când îl 
prevenisem pe Towkay Yeap că nu o să-i spun decât lui Kon 
personal. Nu aveam cum să aflu cine era spionul lui Saotome. 
Am simţit mişcarea bruscă din spatele meu şi m-am întors să 
blochez lovitura, dar, pentru prima dată, am fost prea încet. Mă 
prinse de cap într-o parte - fu o explozie puternică înăuntrul 
creierului meu - apoi explozia se transformă în întuneric. 

Un ţânţar mă trezi. Am deschis ochii şi l-am alungat. Aerul era 
încărcat de o umiditate nevăzută şi am simţit că mă înec. Am 
descoperit că eram transportat pe o targă şi m-am răsucit, 
căzând pe pământul ud. Străduindu-mă să mă ridic, am dat cu 
ochii de patru străini, toţi chinezi, cu o înfăţişare dură care 
amintea de viaţa petrecută pe străzi. Mâinile lor ţineau arme 
Sten ruginite şi le fluturau spre mine, poruncindu-mi să înaintez 
pe drumul aproape invizibil pe care mergeam. Scobitorul-în-nas 
purta sabia mea şi mi-am jurat că o voi recupera, chiar dacă va 
trebui să-l omor. 

Am continuat să mergem în tăcere. Pădurea era tăcută, se 
auzeau numai din când în când sunetele ciocănitorilor şi trilurile 
păsărilor. Săgeţi de lumină - era încă aceeaşi zi - împestriţau 
frunzele şi crengile; nu mai văzusem niciodată atâtea nuanţe de 
verde şi maro. Ne-am strecurat printre ferigile pătate, mai înalte 
decât oricare dintre noi, iar tulpinile lor se legănau înapoi ca să 
ne ascundă trecerea. Pământul era acoperit cu frunze late ca 
nişte farfurii de cină ce scrâşneau sub picioarele noastre. 

Am mers până când lumina dintre copaci slăbi în faţa 
crepusculului. Durerea din capul meu, în locul unde fusesem 
lovit, începea să se diminueze şi nu m-am mai simţit atât de 
ameţit. Trebuia să oprim de fiecare dată când cercetaşul din faţa 
noastră ridica o mână. O dată ne-am ghemuit în lăstăriş, când o 
patrulă de trupe japoneze s-a mişcat prin junglă. Eram sigur că 
ne îndreptam spre stâncile de calcar mai uscate, pentru că 
tufărişul începea să se subţieze şi pământul se înălța. Eram ud 
până la oase şi respiram cu greutate. Cred că am mers preţ de 
trei ore, deşi nu eram deloc sigur. 

Poteca se înclină şi apoi cobori la vale. Deasupra noastră, 
crengile împletite ale copacilor formau un baldachin natural, 

ocrotindu-ne de avioanele ce zburau deasupra. Cercetaşul nostru 
şef îşi ţuguie buzele şi scoase un țipăt de pasăre. Am aşteptat în 
luminiş în timp ce peste tot în jurul nostru gherilele ieşeau din 
tufişuri. Ajunseserăm la marginile taberei Tigrului Alb. 

Escortaţi de gherile, înaintarea deveni mai uşoară. Am 
coborât în vale şi apoi pământul începu din nou să se înalțe, 
conducându-ne spre stânci, unde am ajuns la capătul drumului. 

- Şi-acum ce urmează? am murmurat eu, plesnind muştele ce 
zburau în jurul feţei mele. 

Kon îşi făcu apariţia dintr-o peşteră. Intrarea în peşteră era 
mascată de o stâncă răsucită, asemenea cochiliei unui melc-de- 
mare. Zâmbi când mă văzu, dar când am început să mă aplec, îşi 
scutură capul cu repeziciune. 

- Nu face pe japonezul aici, mă avertiză el, mişcându-şi 
buzele lângă urechea mea. 

Sabia îmi fu returnată şi Kon rânji. 

- Ai venit pregătit. 

Conform rapoartelor secrete pe care le citisem, tabăra 
Tigrului Alb fusese la început condusă de Yong Kwan, dar îşi 
câştigase renumele datorită abilităţilor impresionante de luptă 
ale lui Kon. 

- De ce a adoptat tabăra numele tău? am întrebat. 

El ridică din umeri şi mă duru să văd cât de osoşi deveniseră. 

- Asta s-a întâmplat după unul dintre raidurile de la început. 
Am incendiat o bază militară şi a trebuit să fugim întreaga 
noapte. Până în zori, eram la capătul puterilor şi am săpat o 
groapă în care să ne ascundem. Apoi a apărut un tigru, un tigru 
alb. Fu cea mai uimitoare privelişte; nimeni dintre noi nu visase 
vreodată că există aşa ceva. Doar a stat neclintit şi ne-a privit, 
apoi a dispărut printre copaci ca o fantomă. Unul dintre bărbaţii 
de aici auzise de porecla mea şi le-a spus celorlalţi. L-au luat ca 
pe un semn de bun-augur şi, de atunci, grupul s-a numit Tigrul 
Alb. 

Am intrat în peşteră. Era frig înăuntru şi pereţii erau umezi. 
Sunetul apei picurând se adăuga la adâncimea întunericului. 

Un culoar îngust se deschise şi înăuntrul stâncii era o mică 
deschizătură circulară, ce lăsa cerul înăuntru, similară peşterii 
bunicului meu, dar mai mică. 

- Gătim înăuntru orice mâncare găsim, ca să nu iasă fum prin 
deschiderea asta, spuse Kon. 

Lumina soarelui se revărsa prin deschizătură în ramurile de 

deasupra şi, în timp ce feţe se întorceau să ne privească păşind 
spre cerc, m-am simţit de parcă mă urcam pe scenă, însoţit de o 
lumină ce mă urma credincioasă. Pe lângă mirosul de mâncare 
gătită, mai era un miros puternic de excremente de lilieci. Pâlcuri 
de lilieci atârnau sus de tot în întuneric, arătând ca nişte fructe 
mişcătoare, ciudate şi păroase. Din când în când, unul dintre ei 
intra în picaj apoi se înălța, fluturând prin deschizătura de 
deasupra. 

Am numărat vreo treizeci de membri ai gherilei, însă peştera 
era tăcută. Nu părea să vorbească nimeni. Era un număr egal de 
femei şi bărbaţi chinezi - femeile arătând la fel de dure ca 
bărbaţii - şi un număr mic de indieni şi malaezi. 

- Unde este Yong Kwan? 

- S-a dus să ucidă japonezi. II vom vedea la noapte. 

- E vreun loc în care să mă spăl? am întrebat. 

Kon m-a condus afară din peşteră, spre un loc unde un cot al 
râului săpase un bazin jos. M-am scufundat în el cu plăcere. 

- Tatăl tău m-a trimis, i-am spus. 

El încuviinţă. 

- Mi-am dat seama. Cum se simte? 

- Destul de bine, am minţit eu. 

Ridică neîncrezător dintr-o sprânceană. Am simţit tristeţea 
drumurilor pe care ne aduseseră vieţile noastre. Tatăl lui Kon 
avea dreptate; eram amândoi prea tineri. M-am întrebat cum ne 
vom reface după război. Oare experienţele noastre ne afectaseră 
pentru tot restul vieţii? 

- Serios acum, ce faci aici? întrebă Kon. 

- Japonoii ţi-au întins o cursă în câmp deschis. Ai auzit de 
Saotome? 

Işi ridică o mână să mă oprească. 

- Spune-i-o lui Yong Kwan la noapte. 

- Ce fel de om e? 

- A predat matematică la o şcoală chineză. Antrenat probabil 
de chinezi. Nu m-ar surprinde să aflu că i-a îndoctrinat şi pe 
studenţi. 

Ciudat cum ne refeream la oamenii noştri într-o manieră 
menită să-i distingă de noi. Până la urmă, Kon şi cu mine nu 
eram chinezi? Totuşi, vorbiserăm numai în engleză. 

- In plus, e un ticălos absolut. Foarte viclean şi crud. Presimt 
că urmăreşte şi altceva, nu doar gloria comunismului. 

Mi-am cufundat capul în apă şi, când l-am scos, mă simţeam 

mai bine, mai curat. M-am ridicat din râu, m-am uscat şi m-am 
îmbrăcat. 

- Ce mai e în Penang? întrebă Kon. 

- Japonezii au executat sute de oameni după ce ai aruncat în 
aer staţia-radar, am spus eu, dorindu-mi ca el să ştie preţul ce 
fusese plătit în numele lui. 

Insă, de îndată ce am rostit acele cuvinte, mi-a părut rău. Nici 
eu nu eram fără de pată. g 

- Nu se cuvine să zic asta. Imi cer iertare. 

El clătină din cap. 

-O meritam. Nu era nevoie să vii, i-am spus. Suntem chit 
acum. 

- Intre prieteni nu ar trebui să existe niciodată discuții despre 
datorii şi plăţi. 

l-a spus despre Tanaka şi rolul lui în cursa ce o pregătise 
Saotome. 

- El este momeala pe care o foloseşte Saotome. 

Se crispă. 

- Nu ţi-am zis data trecută când ne-am întâlnit - William e 
mort; s-a înecat atunci când s-a scufundat nava. Edward este în 
lagărul de sclavi şi Isabel... 

In cuvinte şovăitoare, i-am povestit despre Isabel, iar el tăcu. 

- Avea dreptate mătuşa ta, să ştii. Britanicii îşi fac planuri 
pentru recuperarea Malaeziei, spuse. Am lucrat cu soldaţi 
paraşutaţi. Totul este pregătit pentru asalt. 

- Tu încă ai încredere în britanici, după ce ne-au trădat, 
abandonându-ne japonezilor? Am citit multe dintre documentele 
pe care le-au lăsat în urmă, în graba lor de a pleca. Toată 
apărarea ţării a fost un dezastru. Chiar şi comunităţii de europeni 
i-au fost transmise ordine să se urce la bordul vapoarelor şi să 
plece, am spus. 

- Pe cine mai avem? întrebă el, pe un ton amar. 

Am auzit mişcări în spatele nostru şi ne-am întors, mâna lui 
Kon căutând cuțitul. 

Am recunoscut-o pe Su Yen, femeia-gherilă pe care o 
cunoscusem în casa lui Tanaka. 

- Te-am căutat, îi zise ea lui Kon. 

- Puteam să te omorâm, rosti Kon. 

Fata merse la el şi îl sărută. Kon o împinse şi spuse: 

- Hai, am decis că este prea periculos să mai facem asta. 

Fata ridică din umeri: 

- Yong Kwan se întoarce abia la noapte şi prietenul tău poate 
găsi oricând ceva de făcut. 

Imi aruncă o privire şi am văzut în ochii ei avertismentul de a 
nu-i sta în cale. 

Însă Kon fu ferm şi o alungă. 

- Copilul? am întrebat. 

El clătină uşor din cap. 

- A sângerat tot drumul până aici. Şi s-a schimbat după 
această experienţă. Urăşte tot şi pe toată lumea acum. Cred că 
Su Yen a pierdut mai mult decât acest copil când moaşa s-a 
ocupat atunci de ea. 

Chiar nu voiam să ascult mai mult. Tot ce-mi doream cu 
disperare era să ies din pădure. Mă speria această vastă, infinită 
şi totuşi limitată privelişte, fără pietre de hotar pe care să le pot 
recunoaşte. Nu aş fi supravieţuit prea mult aici, iar respectul 
meu pentru Kon deveni mai puternic. 

Am auzit voci şi râsete. 

- Acesta trebuie să fie Yong Kwan. Vino, hai să ne întoarcem, 
spuse Kon. 

Mă atinse pe umăr şi mă opri. 

- Să nu spui nimănui că Tanaka-san este sensei-ul meu. Yong 
Kwan îl va folosi împotriva mea. 

- Nu. 

Yong Kwan era un bărbat chelios, de vreo treizeci de ani, 
îndesat şi cu o privire oţelită. Ca în cazul tuturor celor de acolo, 
uniforma lui cunoscuse zile şi mai bune. 

I-am povestit în detaliu despre ambuscadă. 

- Saotome va fi condus pe drumul principal dintre Ipoh şi 
Podişurile Cameron, urmat la o oarecare distanţă de trupele sale. 
Intenţia lui este de a vă ademeni şi îl vrea în mod special pe Kon. 

In acest punct, l-am văzut pe Yong Kwan dezamăgit că 
Saotome nu îl considera pe el suficient de important încât să fie 
prins. 

- Vei fi probabil informat de sosirea lui Saotome de către 
spionul lui de aici. Printre voi există un trădător şi îl poţi prinde 
numai atunci când îţi va aduce veştile, am spus eu, 
concluzionând. Acum trebuie să mă întorc în Penang. Te rog să-l 
pui pe unul dintre oamenii tăi să mă ducă înapoi. 

El scutură din cap şi arătă spre doi membri de gherilă. Aceştia 
au venit prin spatele meu şi m-au apucat de braţe. Unul a 
desfăşurat o frânghie încolăcită şi mi-a legat braţele. 

- Eşti un colaborator renumit. Nu te lăsăm să pleci până când 
nu suntem siguri de adevărul declaraţiilor tale. 

L-am înjurat. Păşi spre mine şi îmi trase o palmă peste faţă. 
M-am învârtit de la forţa loviturii şi am căzut la pământ. 

- Opreşte-te! izbucni Kon. A fost trimis de tatăl meu. 

- Tatăl tău, râse batjocoritor Yong Kwan. Un om bătrân şi 
neputincios, dependent de opiu, păzitorul unui bordel? Să-l 
trimită să ne informeze pe noi? În mâinile mele stă întreaga 
securitate a taberei. El rămâne legat până îl prindem pe 
Saotome. 

Mă lovi când am încercat să mă ridic în picioare. 

Kon făcu o mişcare spre Yong Kwan, dar i-am spus încet în 
japoneză: 

- Dă-i pace. Spun adevărul. 

Cuvintele, fără sens pentru Yong Kwan, l-au înfuriat. 

- Ce îţi mai spune acum spionul ăsta japonez? Şi tu, eşti şi tu 
câinele japonoilor? îl întrebă pe Kon. 

Kon se uită pătrunzător la fiecare dintre bărbaţii care îl 
înconjurau pe Yong Kwan şi ieşi din peşteră. 

Am zăcut legat pe pământ toată noaptea. În zorii zilei, eram 
îngheţat şi amorţit. Incheieturile mă dureau şi gleznele, ce-mi 
fuseseră legate şi ele, începuseră să sângereze, pătând funia. 
Eram disperat să scap. Nu puteam rămâne, întrucât Yong Kwan 
m-ar fi omorât. Dacă mă întorceam, Fujihara m-ar fi omorât. 
Stătusem prea mult timp departe de Penang şi aveau să-mi 
observe absenţa. 

Stăteam şi mă gândeam la consecinţele asocierii mele cu 
Endo-san. Şi nu aveam niciun dram de îndoială că dacă moartea 
avea să fie soarta mea, atunci aş fi preferat ca Endo-san să-mi 
curme viaţa. 

Kon îmi aduse un castron cu fiertură de ovăz şi se ghemui 
lângă mine să mă hrănească. Trimise straja afară. 

- Am primit veşti. Reprezentanţii vor porni la drum mâine la 
prânz. Yong Kwan îl reţine pe omul care a adus informaţia. 

- Cine este? 

- Un fermier de orez dintr-un mic sat aflat la vreo doi kilometri 
de aici. Satul ne-a furnizat mâncare şi ajutoare medicale. A 
recunoscut că lucrează pentru japonoi în schimbul banilor. 

Işi scoase cuțitul şi îmi tăie sforile. 

- Vom avea nevoie de cât mai mult ajutor. L-ai văzut pe 
Saotome de aproape, deci va trebui să-l identifici pentru noi. 

M-am ridicat, întinzându-mi trupul care mă durea tot. Soarele 
era sus, iar noi ne-am îndreptat către peşteră. Yong Kwan, care 
arăta cu degetul pe o hartă, era înconjurat de un grup de gherile. 
Ne văzu, dar continuă instructajul. Am observat că majoritatea 
instrucţiunilor îi erau date lui Kon şi m-am uitat la el să văd dacă 
aproba planul lui Yong Kwan. Mie mi se părea simplu şi eficient, 
la fel şi lui Kon. 

- Ne împărţim în două grupuri, spuse Yong Kwan. Un grup se 
ocupă de maşina care îl transportă pe Saotome iar celălalt de 
camionul cu soldaţi. Şi tu, arătă el spre mine, tu vei fi în echipa 
care îl atacă pe Saotome. Íl vreau viu. 

- Cum rămâne cu soldaţii care îl păzesc pe Saotome? întrebă 
Kon. 

- Soldaţii? râse Yong Kwan. Nu-i nevoie să vă deranjaţi să-i 
aduceţi aici. 

- Şi eu voi fi în această echipă, spuse Kon pe un ton ferm. 

Noi doi căzuserăm de acord că e posibil ca Saotome să-l pună 
pe Tanaka în acelaşi vehicul cu el. 

Erau patru oameni în fiecare dintre cele două grupe. Yong 
Kwan se afla în fruntea primului grup, urmat de mine, Kon şi un 
alt luptător. Cea de-a doua echipă, care se despărţi de noi după 
o călătorie de o oră, avea trei luptători chinezi MPAJA şi un 
malaez. Ei urmau să staţioneze mai înainte, pe drumul principal. 

Am mers prin junglă, pe care era greu să o străbaţi din pricina 
de absenței complete a drumurilor ori a potecilor. Nu era decât 
vegetaţie deasă şi umedă. Transpiraţia îmi uda cămaşa, iar 
puşca îmi atârna de bandulieră. Imi lăsasem sabia în urmă, 
uşurându-mi astfel înaintarea. Ţânţarilor le plăcea să ne 
tortureze, dansând în jurul feţelor noastre. La un moment dat, 
am deranjat o pasăre-rinocer care ţipă şi îşi luă zborul enervată, 
aripile ei masive făcând un zgomot ca acela al unei femei care 
loveşte haine ude de pietrele de la râu. In curând, drumul negru 
de smoală putu fi zărit printre ramurile ce atârnau până la 
pământ, în timp ce ieşeam din junglă. 

Inainte de război, acest drum fusese bine cunoscut de 
oamenii care se îndreptau spre Podişurile Cameron să-şi 
petreacă vacanţele. Yong Kwan alesese să întindă cursa la 
răspântia drumului cu cel care ducea spre Podişuri. Maşinile 
opreau întotdeauna aici înainte să cotească. Tata iubea locul 
ăsta pentru că îi oferea un răgaz bine-venit după nesfârşita 
căldură şi Isabel obişnuia să se delecteze plimbându-se prin 


386 


fermele de căpşuni, grădinile de legume şi plantațiile de ceai 
vălurite şi înfăşurate în ceaţă. Ştiam că, după cotitură, era un loc 
unde o cascadă era colectată într-un bazin de piatră. 
Merseserăm la multe picnicuri acolo, înotând în apa rece şi clară, 
adunând lipitori de pe corpurile noastre, după ce ieşeam, şi 
alergând după insecte şi fluturi. Am fost copleşit de un 
simţământ de pierdere şi Kon întrebă: 

- Ce s-a întâmplat? 

- Nimic, doar amintiri pierdute. 

Inţelese. 

- Drumul spre Podişurile Cameron. Voi, britanicii, aţi avut 
parte de nişte ani buni aici, spuse el pe un ton ironic. 

Ne-am strecurat în josul drumului şi am alergat în şanţul de 
pe partea opusă. Mi-am verificat ceasul. Era unsprezece şi 
jumătate. Am presupus că Saotome avea să părăsească Ipoh în 
câteva minute şi că îi va lua trei sferturi de oră să ajungă acolo 
unde se încrucişau drumurile. Am stat la umbra unui /a/ang, cu 
urechile ciulite la apropierea maşinilor. Am auzit de două ori 
sunete de vehicule, însă erau camioane mici, transportând doar 
câţiva soldaţi. Am clătinat spre cap la Yong Kwan după ce le-am 
verificat. Urmă un huruit încet şi mi-am ridicat capul, dar erau 
numai tunete. 

- Să sperăm că nu va ploua. Este din nou vremea musonului, 
spuse Kon, studiind cerul. 

- Ai spus ieri că războiul se va încheia în curând? am întrebat, 
simţindu-mă optimist şi totuşi neliniştit în legătură cu ce avea să 
aducă sfârşitul conflictului. 

- Cred că da. Avem alte echipe care întâmpină trupele 
britanice ce sosesc cu submarinele, prin Strâmtoarea Malacca. 
Arme şi muniţie au fost depozitate în jungle de câţiva oameni 
prevăzători, înainte să atace japonezii. Cum crezi tu că am reuşit 
să luptăm atât de mult timp? li vom conduce pe britanici la 
aceste arme şi când vom primi ordin de la comandantul malaez 
din India, vom distruge toată infrastructura militară japoneză. 

M-am uitat la ceas. Era ora prânzului şi îmi era foame. Eram 
gata să deschid sticla de apă, când am auzit scheunatul 
motoarelor urcând panta abruptă a drumului. 

Saotome se asigurase că gherilele nu aveau să rateze 
importanţa lui, întrucât maşina era decorată cu două steaguri, 
proclamând statutul pasagerilor dinăuntru. Când vehiculul 
încetini la intersecţia drumurilor, i-am dat un semnal lui Yong 

Kwan şi ne-am ridicat din şanţ, aţintindu-ne armele spre maşină, 
încercuind-o. 

Saotome deschise uşa şi ieşi, arătând distins în uniforma lui 
oficială. Sabia i se sprijinea de coapsă, iar cizmele îi erau 
lustruite. Păru surprins să mă vadă. 

- Ei bine, tinere Philip. Nu-mi imaginam să te găsesc aici. 

Era nepăsător, ştiind că avea în spate întăriri. In acea clipă, 
am auzit focuri de armă şi ne-am întors să ne uităm înapoi, de-a 
lungul drumului. Am aşteptat, apoi apăru primul luptător chinez, 
ridicându-şi pumnul în aer. Saotome înţelese ce se întâmplase şi 
mâna lui porni instinctiv către sabie. Kon îşi aţinti puşca asupra 
lui şi spuse în japoneză: 

- Nu te mişca. 

- Tigrule Alb. Uite ce am pentru tine înăuntru. 

- Te rog să ieşi, sensei Tanaka, spuse Kon. 

Uşa de pe latura cealaltă se deschise şi am văzut capul ras al 
lui Tanaka-san. 

Nici eu, nici Kon nu ne-am aplecat în faţa lui. 

Sunetul neaşteptat al camioanelor venind pe drum ne făcu să 
ne oprim. 

- Mai multe vehicule? întrebă Kon. 

Saotome zâmbi. Drumul fu apoi invadat de soldaţi japonezi şi 
în fruntea lor l-am văzut pe Goro, care ţintea spre mine. Saotome 
anticipase planul nostru. 

Am tras un glonţ în direcţia lui Goro, dar am ratat. Saotome se 
întinse din nou după sabie şi l-am lovit în tibie. Se împiedică, 
ceea ce îmi oferi plilejul de a-i trage sabia. M-am întors şi l-am 
înfruntat pe Goro. Yong Kwan împuşcase trei soldaţi, iar luptătorii 
chinezi de gherilă, auzind focurile de armă, veniră fugind din 
spatele nostru. Toată lumea începu să tragă. Kon se mută lângă 
mine şi spuse: 

- la-i pe Saotome şi sensei Tanaka înapoi în tabără. Mişcă! 

l-am aţintit vârful sabiei lui Saotome la gât. 

- Să mergem! 

Tanaka urca deja povârnişul spre junglă. L-am împins pe 
Saotome pe acelaşi drum, dar ne-am împiedicat în tufişurile 
alunecoase. Sabia îmi alunecă din mâini şi Saotome o lovi cu 
piciorul. Desfăcu tocul armei şi scoase pistolul, dar, exact în acel 
moment, Tanaka îi ciupi un nerv pe gât. l-am văzut ochii daţi 
peste cap, pleoapele coborându-i, apoi pe el, zăcând inconştient. 
l-am luat sabia şi am încercat să îmi dau seama în ce direcţie ar 

fi trebuit să mergem. L-am ridicat pe Saotome şi ne-am cufundat 
în junglă. În spatele nostru focurile de aramă se stinseră şi se 
lăsă brusc tăcerea; păsările şi maimuţele dispăruseră. 

- Ştii ce drum trebuie să urmăm? întrebă Tanaka. 

- Deloc, am spus, încercând să-mi amintesc câteva puncte de 
reper. 

Am sărit când Kon m-a atins din spate. 

- L-am rănit pe ofiţer, dar trebuie să ne mişcăm mai repede. 
Tot mai mulţi soldaţi se iveau pe drum, spuse el. 

- II cheamă Goro şi mă cunoaşte. 

- Atunci nu te poţi întoarce în Penang, zise Kon. 

- Trebuie, am spus. Tatăl meu este singur acolo. 


Pierduseră doi luptători, dar Yong Kwan zâmbea cu gura până 
la urechi. Capturarea lui Saotome îi crescuse autoritatea. Am 
intrat în tabără şi toţi fugiră să se ascundă, ştiind din 
experienţele trecute că trupele japoneze vor începe în curând să 
verifice zona. 

- Nu vor găsi locul ăsta, mă asigură Kon. 

- Cum rămâne cu spionul lor, fermierul? 

- E mort. Yong Kwan l-a omorât înainte să plecăm. 

În timp ce Saotome îşi venea în simţiri, Yong Kwan îl lovi 
peste faţă. Saotome se legănă în scaunul lui, mâinile sale legate 
nepermiţându-i să-şi pipăie obrazul dureros. Privi în jur şi mă 
văzu. 

- Se pare că Goro-san nu este cu noi. Dacă nu este mort, 
poziţia ta e foarte incertă acum. 

Nu am răspuns, dar am mers spre intrarea peşterii. 

- Unde este Tanaka-san? l-am întrebat pe Kon. 

Se uită în jurul nostru, apoi spuse: 

- Vino cu mine. 

L-am urmat afară în luminiş, acolo unde fusese ridicat un mic 
cort foarte peticit. Kon i-a făcut semn cu mâna paznicului, a 
deschis clapa şi ne-am aşezat pe vine înăuntru. Tanaka, 
asemenea lui Saotome, era legat de un scaun făcut din câteva 
scânduri. 

- Sensei, spuse Kon. 

- Tanaka-san, l-am salutat eu. 

l-am dezlegat mâinile; şi le masă în timp ce ne mulțumea. 
Spre deosebire de Endo-san, părea să nu se fi schimbat deloc în 
ultimii câţiva ani. Mă întrebam ce se întâmplase cu el, pentru că 

nu mai auzisem de el de când ne despărţiserăm. 

- Te-ai ascuns pe dealurile Apa Neagră, aşa cum spuneai că 
vrei să faci? l-am întrebat eu. 

Incuviinţă din cap. 

- Am fost sus pe dealuri şi am stat acolo cu nişte călugări. Nu 
aş fi plecat de acolo până când nu se termina toată nebunia asta. 
Dar m-a găsit Saotome-san. Cum, nu ştiu. 

- A fost vina mea. l-am spus lui Endo-san unde te-ai dus, am 
zis. 

- Nu-i nimic, replică el. 

- Totuşi, Endo-san voia ca eu să-l avertizez pe Kon şi să te 
eliberez. Nu înțeleg. 

O expresie de fericire uitată poposi pentru o clipă pe chipul lui 
Tanaka, iar eu am ştiut că îşi amintea de zilele tinereţii lui 
petrecute cu Endo-san. 

- După atâţia ani, ar trebui să-ţi cunoşti senser-ul, spuse el. 

- Se simte obligat de poziţia sa, am zis, meditând la cele 
spuse de Tanaka. Însă simte că îl apasă şi datoria prieteniei şi 
principiile învățătorului său. 

- Şi astfel, prin tine, a găsit o cale de a armoniza conflictele 
din viaţa lui, spuse Tanaka. Când te vezi din nou cu el, să-i spui 
că mi-a fost dor de el. Mi-e dor de serile în care stăteam de vorbă 
la un pahar. Când se termină războiul - aici expresia lui deveni 
melancolică - trebuie să ne întâlnim şi să stăm de vorbă, şi să 
bem ca şi cum am fi din nou tineri. 

- li voi spune, Tanaka-san. 

li aruncă un zâmbet de om bătrân lui Kon. 

- Şi tu cum mai eşti? Văd că ai făcut ceea ce mi-ai spus că vei 
face. Asta e bine. În numele oamenilor mei, îţi cer iertare pentru 
lucrurile îngrozitoare de aici. 

Făcu o plecăciune cu dificultate. 

- Sensei, te rog, spuse Kon mâhnit. 

Lui Tanaka îi scăpă un oftat şi apoi întrebă: 

- Ce se va întâmpla cu mine acum? 

- O să vorbesc cu liderul taberei şi vei fi eliberat, spuse Kon. 

Tanaka îl privi cu îngrijorare. 

- Nu fi atât de sigur. In vremuri ca acestea, toţi ne vor morţi. 

- Ai cuvântul meu că te voi scoate de aici, spuse Kon. 

Eram curios să ştiu ce-i trecea prin minte. De când îl ştiam, nu 
făcuse niciodată promisiuni cu uşurinţă. 

O ceartă se iscă între Kon şi Yong Kwan mai târziu, în seara 
acelei zile, după ce avioanele de recunoaştere japoneze 
patrulaseră deasupra noastră timp de o oră. Sezonul musonic 
începu în noaptea aceea şi ploaia se porni măruntă, tandră mai 
întâi, apoi mai deasă, până ce fu imposibil să vezi prin întuneric. 
Le-am auzit vocile străbătând prin vacarmul furtunii. Soldaţii se 
uitau unii la alţii neliniştiţi şi mi-am amintit de un proverb malaez 
pe care îl învăţasem de la tata: Când se luptă elefanții în junglă, 
cerbul suferă. 

Kon ieşi din cortul lui Yong Kwan. Mi-am pus pe mine o 
pelerină, care mai mult lăsa ploaia înăuntru decât mă proteja, şi 
am alergat să-l întâmpin. 

- Ce s-a întâmplat? 

- Yong Kwan vrea să-i interogăm în noaptea asta, spuse Kon. 

- Chiar şi Tanaka-san? Dar nu i-ai spus că e nevinovat? 

- Nu-i pasă. Yong Kwan seamănă mult cu japonezii pe care 
adoră să-i vâneze. A aflat şi despre legătura mea cu Tanaka-san, 
de la Su Yen. 

Şovăi pentru o clipă şi am văzut că îşi făcea curaj să mă roage 
ceva. L-am oprit, înainte să vorbească. _ 

- Nu trebuie să îmi ceri. O s-o fac. Îl iau pe Tanaka-san cu 
mine când plec. 

- Atunci îţi sunt dator. Nu ai idee cât de mult îi place lui Yong 
Kwan să se joace cu victimele lui. Refuz să permit ca Tanaka-san 
să sufere. Du-l înapoi în Penang când te întorci. Ascunde-l 
undeva în munţi. 

Ne-am aşezat în jurul unei cine reci de cartofi dulci şi carne de 
mistreţ. Erau câţiva soldaţi britanici în tabără acum, care făceau 
parte din avanpostul adus recent de un submarin de-a lungul 
Strâmtorii Malacca. Pielea lor arsă de soare îi distingea ca nou- 
veniţi; luptătorii de gherilă europeni care se aflau de mai mult 
timp aici aveau o paloare luminoasă, ca spiritele junglei, 
rezultatul a prea mult timp petrecut la umbra copacilor. 

- Trebuie să plec cât mai curând posibil, i-am spus lui Kon. 

Eram îngrijorat pentru tata. Faptul că Goro scăpase însemna 
că era deja în drum spre Penang. Mă văzuse, iar Hiroshi şi 
Fujihara aveau să-l folosească în orice chip ar fi putut, ca să mă 
pedepsească. 

___— Atunci, hai să mergem acum, să-l pregătim pe Tanaka-san. 
lti voi arăta pe unde să ieşi în drumul principal, şopti Kon în 
japoneză. 

Ne-am îndreptat spre locul unde era ţinut Tanaka. Pământul 
era plin de apă, transformându-se în noroi. Paznicul nu era acolo 
şi cortul era gol. Ajunseserăm prea târziu. 

Am fugit înapoi în peşteră, Kon tăindu-şi aprig drum prin 
grupul de soldaţi. La intrarea într-un coridor, am fost opriţi de 
gherilă. 

- Nu puteţi intra. Ordinele comandantului Yong. 

Îşi ridică puşca spre noi. Am aşteptat, tresărind la tipetele 
care răsunau din peşteră. O oră mai târziu, prizonierii au fost 
aduşi afară. Lui Saotome îi sângerau nasul şi gura şi avea 
maxilarul spart. Era încă lucid, întocmai ca şi Tanaka, dar acesta 
din urmă nu putea să meargă, fiindcă Yong Kwan îi rupsese 
picioarele. Au fost scoşi în ploaie şi legaţi de un copac. Ploaia se 
înteţi, spălându-le sângele. 

- Ţine-i aici în noaptea asta, spuse Yong Kwan. Vom continua 
mâine. 

Am rămas în ploaie, în timp ce el se întoarse în peşteră. Kon 
îşi scoase pelerina de ploaie şi îl înveli pe Tanaka. 

- Nu va mai dura mult de-acum, sensei. Te rog să ai putere. 

Merse încet spre cortul său şi începu să împacheteze. 

- Ce faci? l-am întrebat. 

- Ai văzut în ce stare se află. Nu se poate deplasa până aici 
fără să-l ajuţi tu, spuse el. Cred că este timpul să mă întorc în 
Penang. A trecut ceva timp de când tot visez la casa mea. Mi-e 
dor să mă plimb din nou prin grădina tatălui meu, să merg pe 
străzile din Georgetown. 

Vorbea pe un ton nostalgic, ca un băieţel căruia îi fusese tare 
dor de patul şi de casa lui. 

- Vreau doar să merg acasă. Şi, oricum, continuă el privind în 
sus, spre acoperişul cortului, sunt sătul de ploaia asta care nu se 
mai termină. 

Am aşteptat întreaga noapte, dar ploaia nu se domoli. Spre 
dimineaţă, îmi spuse: 

- E timpul să plecăm. 

Găsi încă o bucată de pânză şi o transformă în haină. Am ieşit 
din nou în ploaie, iar sabia lui Saotome era în mâna lui Kon. Am 
folosit-o să tai sforile lui Tanaka, pe care l-am ridicat uşor. Am 
văzut că sângerase mult de la o rană de pumnal pe care nu o 
sesizasem mai devreme. Mi-am rupt mâneca de la cămaşă, apoi 
am încercat să opresc şuvoiul de sânge. El deschise ochii şi dădu 
uşor din cap a recunoaştere. 

- Cu el cum rămâne? l-am întrebat pe Kon, arătând spre 
Saotome. 

- Lasă-l pe mâna lui Yong Kwan, spuse el. 

Dar Tanaka şopti: 

a Nu. 

Imi atinse mâna şi spuse: 

- Ştii ce trebuie făcut. 

Am clătinat din cap. 

- Primeşte doar ceea ce a pricinuit atât de des. 

- Nu este aceasta Calea, spuse Tanaka. Eşti un discipol de 
aikijutsu acum şi există obligaţii de care trebuie să ţii seama. Fii 
îndurător. 

M-am uitat adânc în ochii lui Saotome, dar am văzut-o pe 
Isabel alergând de-a lungul plajei nemărginite. L-am văzut pe 
Peter MacAllister şi pe Edward, înțelegând atunci că fratele meu 
nu avea să se mai întoarcă niciodată în Penang. Saotome nu-şi 
putea mişca falca, însă ştiam ce voia de la mine. 

- Nu, nu am s-o fac. 

Mi-am vârât sabia în teacă, iar el închise ochii, înfrânt. 

- Unde mergem? am întrebat. 

- Ne vom îndrepta spre râu şi-l vom urma până în Ipoh. Nu 
este departe, spuse Kon. 

L-am ridicat împreună pe Tanaka şi am ieşit din tabără. 

In ciuda rănilor lui îngrozitoare, Tanaka nu a scos niciun țipăt. 
Eram aproape de râu, când mi-am dat seama că eram urmăriţi. 

- Opreşte-te, am spus. Ascultă. 

Râul ieşise din matcă şi ne era greu să distingem vreun sunet. 

- Mă întorc să verific, zise Kon. Continuă să înaintezi pe lângă 
râu. 
L-am lăsat pe Tanaka să se agaţe de mine şi ne-am continuat 
drumul până la marginea râului, un dig natural ce se înclina 
abrupt. Apa învolburată aflată la trei metri dedesubt invadase 
malurile, transportând trunchiuri căzute de copaci, cu ramurile 
ieşind din şuvoiul neiertător, ca mâinile unor oameni înecaţi. Râul 
era zgomotos, se învolbura şi se învârtea, un val nesfârşit de 
forţă pură. Am auzit un foşnet în spatele nostru şi am încercat să 
mă întorc, dar trupul lui Tanaka agăţat de mine mi-a îngreunat 
mişcarea. 

- Sunt eu, spuse Kon. Ai avut dreptate. Yong Kwan este în 
spatele nostru cu Su Yen şi alţii. Sunt foarte aproape. Cred că 
Saotome a dat alarma. 

- Lasă-mă jos, zise Tanaka. 

L-am coborât încet la pământ, iar el îşi stăpâni un geamăt de 
durere. j 

- Nu mai pot continua. Voi doi trebuie să plecați. In special tu, 
îmi spuse. Trebuie să te întorci la tatăl tău. 

- Nu putem să te lăsăm aici, zise Kon. Yong Kwan te va 
tortura cât va putea de mult. 

Fu un moment de înţelegere deplină între maestru şi discipol, 
iar într-un final Kon încuviinţă şi spuse: 

- O fac, sensei. 

Tanaka ridică o amuletă circulară din jurul gâtului. Era o mon, 
stema familiei sale. 

- E pentru tine, spuse el. 

Kon îşi întinse mâna şi am văzut un tremur uşor în timp ce îşi 
închidea palma în jurul darului. A luat sabia lui Saotome a cărei 
suprafaţă din oţel lucios părea un metal topit din cauza 
picăturilor de ploaie, ca şi cum lama însăşi se încălzea. 

Tanaka, ajutat de Kon, se ridică în genunchi. Eram îngrozit de 
agonia ce trebuia să o simtă, fiind în stare totuşi să stea drept şi 
ţeapăn. 

- Nu poţi să treci prin asta, i-am spus lui Kon, cu vocea 
îngreunată de furie şi jale. incă avem o şansă de scăpare. Nu 
face o prostie! 

Tanaka scutură din cap. 

- Vreau ca el să o facă, îmi zise. Nu-ţi judeca prietenul prea 
aspru. Poate că într-o zi vei înţelege cât de recunoscător îi sunt. 

Nu mai era nimic de spus, aşa că am făcut o plecăciune şi am 
şoptit: 

- Sayonara, Tanaka-san. Sunt onorat că te-am cunoscut. 

Reuşi să schiţeze un zâmbet obosit. 

- Cine ştie, poate ne vom întâlni din nou. 

- Sper, am spus. 

M-am îndepărtat şi l-am lăsat pe Kon să se aplece asupra lui 
Tanaka. 

- Ai poziţia corectă? întrebă Tanaka. 

- Da, sensei, răspunse Kon, şi am auzit cum vocea lui era la 
fel de înecată ca a mea. 

- Aşază-ţi greutatea mai mult pe piciorul drept, spuse Tanaka. 
Controlează-ţi respiraţia. Slăbeşte strânsoarea mânerului - da, e 
bine. 

L-am privit pe Kon adunându-se, cu ochii închişi şi 

concentrați, în timp ce urmărea cu precizie instrucţiunile lui 
Tanaka. |n acel moment nu mai conta nimic, decât să-şi 
îndeplinească sarcina. Era un gest final, de datorie faţă de 
Tanaka, şi era determinat să o facă bine. Işi ridică sabia în poziţia 
de tăiere. 

In spatele meu se auzi un foşnet în frunziş. Mi-am şters apa 
de pe ochi şi am văzut-o pe Su Yen apărând din junglă. Aţinti un 
pistol în direcţia lui Kon. 

- Nu cred că lui Yong Kwan i-ar plăcea asta, spuse ea, cu 
vocea răguşită. Aşadar, fugi şi mă laşi aici, fără să îmi spui sau să 
mă rogi să te urmez? 

Kon îşi cobori sabia şi am văzut durerea din ochii lui. Însă mi 
s-a părut că văd o urmă de uşurare ruşinată, ca şi cum s-ar fi 
bucurat că fusese întrerupt. 

- O să mă împuşti? o luă el în derâdere. 

Su Yen ezită, cu o expresie de incertitudine. 

Kon îşi ridică din nou sabia, dar o împuşcătură îl făcu să se 
rostogolească înapoi la marginea râului. Yong Kwan ieşise de 
după copaci şi acum se îndrepta spre Kon. Eram furios pentru 
propria-mi lipsă de reacţie, pentru faptul că nu simţisem 
prezenţa lui Yong Kwan. 

- Opreşte-l, i-am spus lui Su Yen. Foloseşte-ţi arma! 

Insă fata se uita zăpăcită. Dintr-o mişcare iute, de neoprit, mi- 
am scos sabia. Făcea punte peste distanţă ca un bici de lumină, 
cu vârful împungând uşor dintr-o parte gâtul lui Yong Kwan, gata 
să i-l străpungă. 

- Pune arma jos, i-am spus eu prin ploaie. 

L-am înghiontit uşor cu sabia, eliberând un strop de sânge. El 
tresări şi se supuse. 

Mi-am concentrat întreaga atenţie asupra lui şi am strigat 
spre Kon: 

- Eşti bine? 

- Da, răspunse el, folosindu-şi sabia ca să se ridice. 

Tanaka rămăsese nemişcat în tot acest timp, ca şi cum ar fi 
fost absolut sigur care avea să fie deznodământul. 

L-am privit pe Kon cu coada ochiului cum îşi aduna puterile, 
cu o hotărâre de care eu nu mă credeam în stare. Din nou, îşi 
ridică sabia către cer, menținându-și poziţia corectă. Sângele 
rănii provocate de împuşcătură îi udase cămaşa, dar era spălat 
imediat de ploaie, de parcă prezenţa lui i-ar fi insultat pe zei. 

El îşi cobori dintr-o învârtitură sabia într-o mişcare atât de 

perfectă, încât Tanaka ar fi lăudat-o. Am văzut zâmbetul lui 
sensei, ochii lui închizându-se înainte de ultimul moment şi am 
avut senzaţia că aprobase. Trupul lui se prăbuşi, am răsuflat şi 
am închis ochii. Nu am văzut-o pe Su Yen ridicându-şi din nou 
pistolul. Trase două focuri şi Kon se clătină, se învârti şi căzu 
peste marginea digului în râu. Până când am ajuns acolo, 
dispăruse, luat de torent. 

Yong Kwan rânjea cu satisfacţie: 

- Fata ştie cine o să aibă grijă de ea. Nu-i aşa, Su Yen? 

intinse mâna spre ea şi, după un moment de ezitare, fata se 
duse la el. Am fost săgetat de durere şi o furie copleşitoare, la fel 
de tulbure ca râul, mă zgudui. l-am zdrobit faţa lui Yong Kwan cu 
mânerul sabiei, lăsându-l inconştient. M-am întors spre Su Yen. 

- Ar trebui să te ucid, târfă mică, am spus eu rece. 

Chipul ei nu exprima nimic, cu şuviţele de păr intrându-i în 
ochi. În ploaie, pe măsură ce mă îndepărtam, nu puteam fi sigur 
dacă plângea sau nu. 

L-am căutat pe prietenul meu pe toată întinderea râului, 
strigându-i numele. Insă doar trunchiuri de copaci şi ramuri 
căzute erau purtate de curent. Era inutil. M-am întors în junglă şi 
m-am îndreptat spre casa tatălui meu. 


Mi-a luat trei zile să găsesc din nou lpohul. Am repetat în 
minte instrucţiunile lui Kon, uneori auzindu-i vocea şi gândindu- 
mă că o luasem razna, posedat de spiritele junglei care, aşa cum 
îmi povestise amah a mea, le jucau adesea farse oamenilor care 
se rătăceau, făcându-i să meargă în cerc zile de-a rândul, 
distrăgându-le atenţia cu sunete false şi râsete. Uneori ploaia se 
oprea dintr-odată, lăsând frunzele să picure ca nişte robinete 
care nu fuseseră închise bine. Apoi, soarele se înălța aburind 
deasupra tufişurilor, creând o ceaţă înşelătoare, care nu era 
rece, ci fierbinte şi grea, şi în care mi-era imposibil să respir. 

Eram conştient de faptul că mă pierdusem şi m-am aşezat pe 
o rădăcină, incapabil să mă mişc, imobilizat de disperare. 
Pădurea tropicală refuza să mă elibereze, şi peste tot în jurul 
meu, coloanele drepte ale copacilor, vechi de sute de ani, 
continuau să acceadă spre soare. Sufeream pentru prietenul 
meu, dar nu era nimeni care să-mi aducă alinare. 

Am vorbit cu Endo-san şi i-am cerut ajutorul, ştiind că eram 
gata să clachez. Insă gândul la tatăl meu m-a ajutat să mă ridic 
şi să-mi continui drumul, încercând să folosesc soarele drept 

ghid. La scurtă distanţă, am găsit adăpost în scorbura unui 
smochin. M-am aşezat, mi-am potolit respiraţia şi am început să 
meditez. 

Nu ştiam de cât timp eram acolo, dar zgomotul unui avion m- 
a trezit la viaţă. Am deschis ochii, am privit în sus prin bolta de 
frunze şi am zărit două dintre cele mai mari avioane pe care le 
văzusem vreodată, vâjâind pe deasupra. Am observat în ce 
direcţie se îndreptau, simțind o tresărire de speranţă în timp ce 
le urmăream printre copaci. Peste o oră, am auzit explozii şi 
ştiam că britanicii se întorseseră, de data aceasta ca să termine 
munca pe care o abandonaseră. Am urmat fumul negru şi gros 
ce se încolăcea spre cer, ştiind că Ipohul era aproape. 

Avioanele - mi s-a spus mai târziu că erau de tipurile 
Lancaster şi Halifax, capabile să zboare pe distanţe mari şi 
folosite în misiuni de bombardare - încercuiau oraşul Ipoh, 
aruncându-şi bombele pe clădirile ocupate de japonezi. Am spus 
o rugăciune de mulţumire lui Isabel şi prietenilor ei care 
furnizaseră informaţii precise britanicilor. Am ajuns la o ridicătură 
şi atunci am zărit Ipohul întinzându-se în faţa mea, cu dealurile 
învăluite în nori cenușii. Focurile ardeau şi, purtate de vânt, am 
auzit sunetele slabe ale sirenelor ca ţipetele unui prunc trezit din 
somn. 

Am stat şi am aşteptat până când avioanele au făcut un ultim 
cerc şi au zburat spre vest, înapoi în India. Am coborât în oraş, 
trecând pe lângă mici kamponguri de unde copii şi bătrâni 
zâmbitori îmi făceau cu mâna. Ştiam că japonezii erau terminaţi. 
In centrul oraşului, am intrat în gară şi am mers la hotelul meu. 

Biroul de recepţie era înconjurat de femei japoneze isterice, 
pe care le-am împins să cer cheia. Portarul indian îmi întinse 
cheia şi mă privi insistent. 

- Poate că nu ar trebui să te întorci în cameră, îmi spuse. 

Am întins mâna după cheie şi i-am mulţumit. 

- Trebuie. 


Mă aşteptau. Goro şi ofiţerii de la Kempeitai. El rânji şi îi 
ordonă unui ofiţer să-mi pună cătuşele. 

- Endo-san ne-a informat că te vei întoarce după tatăl tău, 
spuse Goro. Vei fi acuzat de spionaj, de ajutorarea celor de la 
MPAJA şi de uciderea lui Saotome-san. Dacă eşti găsit vinovat, tu 
şi familia ta veţi fi decapitaţi în public. 

Zâmbetul lui se transformă într-un rânjet batjocoritor. 


397 


- Vei fi găsit vinovat, te asigur. lar eu voi fi călăul tău. 


398 


15 


Am fost urcat într-un camion militar şi dus la Butterworth, 
unde Goro mi-a ordonat să urc într-o barcă. M-a cuprins o stranie 
senzaţie de seninătate în timp ce traversam canalul spre Penang. 
Inima îmi era calmă, asemenea mării, şi aveam senzaţia că ne 
mişcăm peste o suprafaţă de sticlă. Până şi meduzele plutind în 
adâncurile apelor verzi păreau să fie suspendate în nemişcare. 
Nu simţeam nici adierea vântului, nu vedeam nici norii 
odihnindu-se pe vârful dealului Penang, unde casele micuţe 
luceau şi sclipeau în soare. 

Mai întâi, am auzit sunetul, un zumzăit adânc, aproape 
imperceptibil, vibrând prin membranele aerului de flecare dată 
când nişte Halifaxuri zburau în apropiere, inutil de jos, sigure pe 
invincibilitatea lor. Le-am văzut umbrele mişcându-se peste 
barca noastră, apoi peste luciul mării, de parcă sub noi pluteau 
nişte creaturi imense. Aerul şi apa fură tulburate şi valurile îmi 
stropiră faţa. Goro ieşi de sub punte şi privi avioanele care se 
îndreptau spre docuri. Sări din nou dedesubt, de unde l-am auzit 
încercând înnebunit să anunţe prin radio forţele aeriene. 

Primul Halifax a ajuns la docuri. După câteva secunde, 
exploziile au zguduit portul. Eram atât de aproape, încât am 
simţit căldura emanată de explozie. Celelalte două avioane s-au 
îndreptat spre oraş. Pe când rotocoalele de fum înnegurau cerul, 
un fier roşu îmi trecu prin inimă auzind zgomotul infernal al 
dezastrului. Lansând la întâmplare atacuri cu bombă în Europa, 
Forţele Aliate omorâseră mii de civili. In timp ce priveam, mi-am 
dat seama că de data aceasta, ca şi în Ipoh, alegerea locurilor 
strategice era infailibilă, ţintele bombardamentelor fiind precise. 
Baza navală japoneză fu complet distrusă şi aerul de deasupra 
barăcilor militare din jurul fortăreței Cornwallis lucea de la 
flăcările ce ardeau în tabere. Fortăreaţa, ce-i găzduise pe acei 
prizonieri de război care nu fuseseră trimişi spre Calea Ferată a 
Morţii, rămăsese, într-un mod miraculos, neatinsă. Această 
demonstraţie de precizie aprinse în mine o scânteie de speranţă. 
Am simţit că Isabel, tuşa Mei şi prietenii lor jucaseră cumva un 
rol important, că morile lor nu fuseseră în zadar. In bătaia 
vântului, râsetul lui Isabel, râsetul pe care îl ştiusem întreaga 
viaţă, se întoarse la mine. Suna atât de plin şi de vesel, ecou al 

tuturor lucrurilor minunate din viaţă, încât am simţit cum inima 
mea e gata să-şi ia zborul. 

Portul nu mai exista când am ajuns. Barca se legăna pe valuri 
şi o şampană ieşi să ne ducă pe uscat. Dărâmăturile şi epavele 
loveau în carcasă în timp ce ne apropiam de țărm. Duhoarea 
clădirilor în flăcări ne îneca şi aerul era înnegrit de coloane 
groase de fum. Tăciunii, unii dintre ei încă arzând mocnit, 
pluteau luaţi de vânt. Am auzit plânsete şi ţipete. Un colţ din 
Hutton & Sons fusese retezat, descoperind birourile de la ultimul 
etaj. 

Am fost împins pe scările de piatră de la marginea apei. Am 
stat pe dig, încercând să asimilez şi să înţeleg dimensiunile 
distrugerii. Totul părea să se fi prefăcut în scrum. Drumurile 
fuseseră complet distruse şi vehiculele fuseseră aruncate în aer; 
unele zăceau, cu roţile în aer, în timp ce altele fuseseră strivite în 
aşa fel, încât erau de nerecunoscut. 

Bombardierele Halifax se întoarseră şi veneau din nou în 
direcţia noastră. Am văzut ouăle negre aruncate din burţile lor, 
însoţite de un şuierat subţire. Primul lovi depozitul de arme şi am 
fost aruncaţi în aer de exploziile în lanţ, pe măsură ce muniţia se 
aprindea. j 

Un soldat japonez se ținea de o balustradă. In clipa următoare 
a scos un urlet; o bucată de şrapnel, lungă de jumătate de 
metru, ieşi din pieptul lui. Cu sângele ţâşnindu-i din gură, făcu o 
piruetă, apoi se prăbuşi. Fu urmat de un răpăit asemănător cu al 
ploii pe un acoperiş de tablă, iar şirul de magazii din spatele 
nostru fu lovit de suflul exploziei. Pereţii subţiri din metal s-au 
îndoit şi acoperişul s-a prăbuşit. Am auzit sunetele a sute de 
ferestre spărgându-se în nori de cioburi fine şi prăfuite, 
îmbâcsind aerul ca praful de la un covor bătut cu zel. 

Am căzut la pământ, între două canistre cu combustibil 
răsturnate. Avioanele treceau pe deasupra, zguduind pământul. 
Şi apoi dispărură. 

Ţiuitul persistent din urechile mele încetă. Mi-am auzit mai 
întâi respiraţia, apoi bătaia neregulată a inimii. Mi-am simţit 
picioarele ca de cauciuc când am încercat să mă ridic. Goro a 
reuşit să pară demn, chiar şi atunci când se chinuia să stea 
drept. În ochii lui am văzut ceva ce până atunci nu mai văzusem 
la niciun japonez: înfrângere. 

Şi-a adunat oamenii şi împreună am purces la traversarea 
greoaie a drumurilor cuprinse de flăcări. A oprit întâia maşină pe 

care am întâlnit-o, l-a târât afară din ea pe nefericitul şofer 
malaez şi a condus spre sediul guvernului. Pe drum, am observat 
feţele oamenilor din Penang. Speranţa începuse să ia locul 
disperării provocate de ocupaţia japoneză. Umerii lor păreau mai 
drepţi,  bărbiile mai semeţe. Eram bucuros de această 
transformare subtilă. 

La sediu era linişte. Era ca şi cum nu ştiau de bombardament; 
poate îl confundaseră cu bombardamentele sporadice dinainte, 
întreprinse atât de şovăitor. 

Am fost condus în biroul lui Endo-san. Privea absent pe 
fereastră grădina de bougainvillea. Un macac stătea în iarba 
sclipitoare, mâncând un rambutan şi bătând uşor pământul cu 
coada. Era, probabil, din colonia de la grădina botanică, am 
socotit eu cu detaşare. 

Am văzut că părul lui Endo-san strălucea mai puternic ca 
oricând. Era îmbrăcat în yukata lui gri, căptuşită cu fire discrete 
de borangic şi o hakama neagră. 

- leşi, îi ordonă lui Goro şi apoi se aşeză în spatele biroului 
său. 

Am rămas ferm pe poziţie. 

- Tanaka-san, prietenul tău din copilărie, este mort, am spus. 

L-am văzut tresărind înainte să-şi poată ascunde emoţiile. 

- Cum? întrebă el. 

l-am trecut în revistă evenimentele care duseseră la irosirea 
atâtor vieţi, până la ultimele cuvinte pe care le rostise Tanaka 
înaintea morţii. Endo-san îşi privi mâinile pe care şi le aşezase pe 
masă. In cele din urmă, spuse: 

- Nu ar fi trebuit să-l laşi pe Goro să scape. El nu mi-a raportat 
mie, ci biroului condus de Saotome-san. Am fi evitat toate 
acestea. 

- Atunci totul a fost în van, am zis. 

- Tu ştii de ce ai fost arestat, spuse el încet. 

Am încuviinţat. 

- Ce mai face tatăl meu? 

- E la închisoare. 

- Ai spus că vei avea grijă de el, i-am zis, fără să-mi pot 
controla furia crescândă din voce. Lasă-mă să-l văd! 

Scoase un document. 

- Ai fost acuzat de furnizarea de secrete militare şi 
guvernamentale triadelor. Recunoşti acest lucru? 

Nu am dat niciun răspuns, gândindu-mă numai la tatăl meu. 

- Care triadă? A lui Towkay Yeap? 

- Nu contează, Endo-san. Războiul e pierdut. E timpul să 
mergi acasă. 

Păru dintr-odată obosit. 

- Sper. Vreau să merg acasă. Odată ce se încheie războiul cel 
puţin, datoria mea este încheiată. 

Tonul i se îmblânzi, la fel şi chipul. 

- Imi doresc să văd insula Miyajima din nou. Vreau să merg pe 
câmpurile unde am crescut, pe străzile pe care m-am jucat şi să 
vorbesc cu oamenii din satul meu. Vreau doar să merg acasă. 

M-a simţit brusc copleşit de amărăciune, întrucât cuvintele lui 
atinseră o coardă sensibilă, asemenea unui călugăr bătrân care 
trage clopotul într-un templu îndepărtat, amintindu-mi de ce îmi 
spusese Kon. Şi el îşi dorea doar să-şi revadă casa. 

- Lasă-mă să-l văd pe tata, am spus eu, simţindu-mă epuizat. 

Se apropie de mine şi îşi ridică mâna. Am ezitat, apoi i-am 
prins-o. Mă trase spre el şi îşi puse braţele în jurul meu. Mi-am 
aşezat capul la pieptul său, şi pentru câteva minute, ne-am 
prefăcut că lucrurile erau aşa cum fuseseră înainte de război. 

- Dragul meu băiat, şopti el. 

M-am dezlipit de el. 

- Fă-ţi datoria. Fă-o şi du-te acasă. 


Am fost dus la fortăreaţa Cornwallis, la mică distanţă de 
birourile Hutton & Sons. Printr-o ironie a sorții atât de îndrăgită 
de istorie, fortăreaţa, construită iniţial pentru găzduirea 
garnizoanei britanice, era acum folosită pentru întemnițarea 
soldaţilor şi a civililor britanici care nu fuseseră trimişi spre Calea 
Ferată a Morţii. Prizonierii, numai piele şi os, în haine zdrenţuite, 
priveau din întunecimile celulelor lor, în timp ce eu eram condus 
pe coridoare. L-am strigat pe tata, am întrebat prizonierii aflaţi 
de-o parte şi de alta a celulei mele, însă nu auziseră de Noel 
Hutton. Abia în ziua când m-au dus tribunalului ce urma să-mi 
judece crimele l-am văzut. 

Am fost îndurerat de înfăţişarea lui. Mergea ca un bătrân, cu 
paşi mici, şovăielnici, deja nesigur încotro trebuia să se îndrepte. 
Dar când a fost aşezat lângă mine, a schiţat o umbră din vechiul 
lui zâmbet şi m-a întrebat: 

- Ai făcut ceea ce trebuia făcut? 

- Da, tată. Ţi-au făcut rău? 

Clătină din cap. 


402 


- M-au tratat cu politeţe. În mare parte, cred, datorită 
intervenţiei domnului Endo. 

Japonezii nu făceau niciodată lucruri cu jumătate de măsură. 
De-a lungul asocierii mele cu ei, văzusem până unde ar fi mers 
doar pentru a-şi dovedi convingerile. Aşa era şi cu pedeapsa 
mea. 

Hiroshi a hotărât că dovezile împotriva mea, ce constau în cea 
mai mare parte în mărturisirea lui Goro, erau copleşitoare. 
Furnizasem informaţii duşmanului şi jucasem un rol în uciderea 
lui Saotome, al cărui corp fusese aruncat la intrarea în sediul 
Kempeitaiului din Ipoh, în timp ce eu rătăceam pierdut în junglă. 
Urma să fiu executat în câmpul din jurul fortăreței. Noel Hutton 
avea să fie închis pentru că mă adăpostise, fiind tatăl unui 
trădător. 

De dragul tatei, mi-am adunat curajul pentru a primi sentinţa 
dată în unanimitate. Când m-am întors să-l privesc, el încuviinţă 
ca pentru sine şi am văzut pe chipul lui aceeaşi expresie pe care 
o avea întotdeauna când negocierile de afaceri ajungeau într-un 
impas. In timpul acelor negocieri, el găsea de obicei o soluţie, 
dar nu şi acum. Nu era niciuna. 

- Voi găsi o cale să te scap, îmi spuse. 

Mă întrebam dacă mintea lui fusese afectată. Ochii lui erau 
extraordinar de strălucitori, luminând cu o certitudine ce mi se 
părea exagerată. li vorbi lui Endo-san: 

- Ştii că războiul e încheiat de mult, totuşi insişti să continui 
această parodie - această perversiune. 

- Datoria mea continuă până la sfârşitul războiului, replică 
Endo-san, înainte să fim conduşi afară în soare şi înghiţiţi din nou 
în lumea neatinsă de lumină a fortăreței. 


Endo-san m-a vizitat în fiecare zi. L-am rugat să mă lase să-l 
văd pe tata, însă m-a refuzat. În ultima seară de dinaintea zilei în 
care aveam să fiu executat, am ştiut că emoţiile pe care mi le 
înfrânsesem aveau să izbucnească în curând. Simţeam cum se 
scurgea timpul şi nu puteam face nimic să-l opresc. 

Endo-san sosi mai târziu decât de obicei în ziua aceea. Lacătul 
zăngăni şi uşa se deschise. M-am ridicat de pe scândura de lemn 
pe care o foloseam drept pat şi Endo-san intră. 

- Lasă-mă să-l văd, am spus. 

- O să-l vezi mâine, spuse el. Nu-ţi face griji pentru tatăl tău. E 
bine. Am vorbit cu el în ultimele câteva zile. Tocmai am ieşit din 

celula lui. 

- Ce a spus? Are un mesaj pentru mine? 

Endo-san îşi scutură capul. 

In ciuda deznădejdii mele, sperasem ca tata să poată cumva 
să repună totul în ordine, aşa cum făcuse când eram un copil. 
Dar eram pe cont propriu acum. 

- O să ai grijă ca el să fie în siguranţă? Să îl fereşti de rele? 
am întrebat. 

- Mă voi asigura că nu duce lipsa lucrurilor de care are nevoie, 
spuse Endo-san. 

- Nu vreau să-l văd mâine, am zis. Nu vreau să fie acolo. Poţi, 
cel puţin, să te ocupi de asta? 

- O să încerc, spuse el. Am cerut, de asemenea, ca sabia ta 
să-mi fie returnată. 

- Nu am folosit-o niciodată ca să ucid, am spus. 

Ar fi trebuit, m-am gândit. Ar fi trebuit să-i tai felii gâtlejul lui 
Yong Kwan. Poate că, atunci, Kon ar fi încă în viaţă. 

- Asta e bine, spuse Endo-san. _ 

- Aşadar, se sfârşeşte ca întotdeauna, am zis. Intr-un fel, mă 
vei omori din nou. 

A trebuit să lupt din răsputeri să nu cad pradă temerilor mele, 
dar el văzu chinul meu. 

- Vrei să stau cu tine la noapte? 

- Da, am spus. Vreau. 

Ştirile circulă rapid într-un loc mic ca Penangul. Îmi amintesc 
cum toţi oamenii obişnuiau să fie legaţi prin relaţii de rudenie ori 
prietenie, ori să se cunoască unii pe alţii. Astfel, ştiam 
întotdeauna dacă un bărbat avea o aventură sau dacă o femeie 
iubea prea mult paharul. O dată, trăsesem chiulul la şcoală şi 
petrecusem o zi întreagă pe străzile din Georgetown. Când m-am 
întors acasă seara, tatăl meu mă aştepta. Fusesem văzut şi 
vestea fusese transmisă cuiva care se simţise nevoit să-l 
înştiinţeze pe tata. 

Eram sigur că Jipunakui ajutase, totodată, la informarea 
oamenilor despre destinele ultimilor membri ai familiei Hutton. In 
ziua în care am fost scos pe câmpul din jurul fortăreței 
Cornwallis, o mulţime de oameni se adunase deja acolo, agitată 
şi nerăbdătoare. Tatăl meu era prezent, iar mie îmi sări inima din 
piept. Aşadar, Endo-san nu îmi ascultase rugămintea. 

Reacţiile oamenilor din mulţime erau amestecate. Pentru 
mulţi dintre ei eram un trădător care colaborase cu japonezii. M- 
au înjurat şi au aruncat cu pietre în mine, dar au fost imediat 
scoşi afară de soldaţii japonezi şi bătuţi. M-am gândit încă o dată 
cum am fi putut oare să-i înţelegem vreodată pe aceşti oameni în 
acelaşi timp sălbatici, culţi, brutali şi totuşi rafinaţi? 

Erau unii în mulţime pe care îi ajutasem şi aceştia stăteau în 
tăcere. In mulţimea de chipuri, am crezut că îl văd pe Towkay 
Yeap şi mi-am dorit să-i pot povesti despre Kon, despre cât de 
mult îşi dorise să vină acasă. 

Am dat timpul înapoi, văzând-o pe mama întinsă pe patul de 
moarte sub cearşafurile ei şi pe mătuşa Mei care îmi zâmbea în 
timp ce stăteam în casa ei. L-am văzut pe Endo-san în ziua în 
care mă luase spre insula lui, dar am vâslit în continuare şi el 
dispăru lăsându-mă singur în barca mea, cu vâslele aşezate în 
mâinile mele. Am închis ochii şi am încercat să-mi adun forţa 
care mai rămăsese în mine. 

Când au citit cu voce tare că dădusem informaţii organizaţiilor 
secrete, batjocurile au amuţit şi, asemenea şoaptei unei brize, 
mulţimea începu să scandeze numele familiei noastre. Sunetul 
se umflă şi umplu aerul, puternic ca nişte vânturi musonice. Goro 
a tras câteva focuri în aer. Insă tăcerea apăsătoare care urmă 

era mai puternică decât strigătele mulţimii. 

Câmpia, care odată fusese imaculată şi pe care oamenii jucau 
crichet, era plină de pietre şi nisip, arătând ca nişte petice golaşe 
printre firele de iarbă uscată. In mijlocul ei era un pătrat cu nisip 
de un alb orbitor, greblat perfect. Un stâlp de lemn fusese aşezat 
în centrul lui, intind în sus ca un trunchi uscat de copac în 
deşert. M-au făcut să îngenunchez în nisip şi Goro m-a legat de 
pilon. Am privit în ochii tatei şi am şoptit: 

- lartă-mă. Tu nu ar trebui să fii aici. 

El dădu blând din cap. 

- Ai făcut ce a trebuit să faci, ce ai putut face. 

- Imi pare atât, atât de rău. 

Am simţit tremurul lacrimilor în spatele ochilor mei şi am 
hotărât să nu las pe nimeni să le vadă. 

Endo-san s-a apropiat de mine. Timpul curse din nou înapoi, 
fiindcă, dintr-odată, el era îmbrăcat în aceleaşi haine pe care Îl 
văzusem purtându-le când eram adâncit în zazen, atunci când se 
pregătea să mă atace, cu secole în urmă. Roba neagră, cu 
frumoasele ornamente aurii, părea similară, numai că, de data 
aceasta, părul lui era scurt, nu avea coc şi în mână ţinea sabia 
Nagamitsu. 

Se opri înaintea mea. Era adevărat. Se întâmpla, timpul 
fusese dat înapoi. Pe chipul lui era aceeaşi expresie pe care o 
văzusem atunci. Am simţit că o să leşin, deşi nu frica mă încerca, 
ci o recunoaştere a faptului că avusese întotdeauna dreptate. Îmi 
spuse: A 

- Tatăl tău va muri. Insă tu vei trăi. 

- Nu! Nu asta te-am rugat! 

Se întoarse să-l privească pe tata. l-am văzut schimbând o 
privire şi am ştiut că o altă înţelegere fusese făcută, în care eu 
nu eram inclus. Il aduseră pe tatăl meu lângă mine şi el 
îngenunche cu greutate; am putut chiar să-i aud trosnetele 
încheieturilor. Am tras de sfori şi am ţipat la Endo-san. 

- Nu are niciun sens să ţipi. Nu poţi face nimic să schimbi 
asta, spuse tatăl meu pe un ton liniştit. Dă dovadă de demnitate 
în faţa oamenilor din Penang. 

Am încetat să mă mai zbat. 

- De ce? 

_ Imi aruncă frumosul lui zâmbet, dar alese să nu-mi răspundă. 
In schimb, întrebă, cu o voce aproape copilăroasă: 
- O să doară? 

- Nu, am spus. 

Din adâncurile cunoaşterii mele, ale vieților mele trăite, i-am 
spus: 

- Nu o să doară. O vor face cum trebuie. 

Mulțimea începu din nou să şoptească numele noastre ca un 
val format în largul mării, a cărui putere creştea pe măsură ce 
gonea spre mal. Endo-san i-a avertizat pe Goro şi pe soldaţii 
japonezi să nu tragă. Scandarea Hutton, Hutton! continuă, 
crescând în volum şi în emotie. 

- Ascultă-mă! spuse tata. Fă ca numele nostru să dăinuiască 
mai departe, să-şi păstreze întotdeauna acele calităţi pentru care 
e cunoscut. Numai cele bune. 

Endo-san desfăcu lanţurile tatălui meu, eliberându-l din 
strânsoare. Goro, simțindu-se trădat, protestă, dar Endo-san 
spuse: 

- Moare ca un om liber. 

Tatăl meu îşi strânse încheieturile şi apoi îşi aşeză mâinile la 
spate. Cât de des îl văzusem plimbându-se, încântat de grădina 
lui, cu mâinile prinse la spate? Işi îndreptă spatele şi îşi înălţă 
bărbia. 

Endo-san se ridică, făcu o plecăciune scurtă din cap şi îşi 
scoase katana. Aceasta se desprinse tăcut, ca o rază de lumină 
străpungând un pâlc de nori de ploaie, la fel de strălucitoare. Se 
aplecă asupra tatei. 

- Aş fi onorat dacă mi-ai permite mie să termin. 

Tata îşi cobori capul în semn de aprobare şi apoi deschise 
ochii, care ardeau mai strălucitor ca oricând. Privi în sus către 
soare, acum răsărind cu repeziciune, simţindu-i căldura pentru 
ultima dată. Turnul cu ceas bătu ora nouă şi jumătate, iar vântul 
de dimineaţă ne răcori feţele încinse şi îi ridică părul. 

Se întinse şi mă mângâie pe cap. 

- Să nu uiți niciodată că eşti un Hutton. Să nu uiţi niciodată că 
eşti fiul meu. 

Endo-san făcu din nou o plecăciune şi îşi ridică sabia. Am 
recunoscut acea postură. Happo. Cu ambele mâini aduse la 
umărul drept, picioarele înfipte bine în pământ, sabia se înălţă 
precum cea mai pură voce spre rai. Scandarea mulţimii fu 
însufleţită şi m-am trezit că buzele mi se mişcau în ritmul 
cadenţării numelui nostru. M-am forţat să privesc. Mi-am spus că 
nu mă voi întoarce, că voi fi cu tatăl meu până la sfârşit. Endo- 
san respiră adânc şi cobori lama. Mulțimea fu redusă la tăcere. 

Aproape nevăzut în înaltul cerului, un escadron de Halifaxuri 
putea fi auzit făcându-şi zborul zilnic de recunoaştere. 


Endo-san a aranjat ca tatăl meu să fie îngropat în pământul 
din Istana, lângă piatra memorială a lui William, şi nu în public, 
cum voiseră Fujihara şi Hiroshi. La câteva zile după moartea lui, 
am fost condus afară din fortăreaţa Cornwallis, slăbit şi pe 
jumătate orbit de lumina reflectată de ziduri, lumina sfântă a 
Penangului, pe care o iubeam atât de mult. Nu mâncasem nimic 
şi apa lăsată zilnic de Endo-san se clocise în timp ce eu stăteam 
ghemuit într-un colţ al celulei. Nu am vorbit cu Endo-san în 
timpul vizitelor lui şi i-am ignorat întrebările. 

Am fost eliberat şi pus sub arest la domiciliu, ceea ce însemna 
că eram restricţionat în zona Istana şi în custodia lui Endo-san. 

- Hiroshi a ordonat eliberarea mea? 

- Hiroshi-san moare. Eu am dat ordinul. 

În timp ce ne îndreptam spre Istana, am lăsat geamurile în jos 
şi, pentru prima dată în atâtea zile, am respirat aer curat, 
adevărat. Incă nu puteam simţi nimic din mulţimea de 
evenimente acumulate. 

Dormisem prost în celula mea, hăituit de vise şi amintiri vii. 
Acum, în timp străbăteam drumul şerpuitor de-a lungul coastei, 
mi-am simţit rănile vindecate de vechea mea prietenă, marea. 
De câte ori nu făcusem această călătorie cu tatăl meu? El era 
adesea o sursă de informaţii dintre cele mai bizare - „Acolo este 
copacul casuarina din care a căzut o creangă pe maşina 
consilierului guvernamental şi i-a rupt încheieturile” - „Casa de 
acolo are un pasaj subteran secret, care duce spre mare” 
„Taraba aceea serveşte cea mai bună assam laksa pe care o poţi 
găsi”. 

Tot ceea ce ştiam despre casa mea învăţasem de la tata. 

Şi nu aveam să-l mai revăd niciodată. 


Endo-san şi-a pus mâinile pe umerii mei şi m-a întors. Am 
încercat să nu mă înfior, dar el observă expresia mea ascunsă 
rapid şi îmi dădu drumul. M-am dus în balconul de la camera 
mea, a cărei podea era încă fierbinte, de la soarele din timpul 
zilei. Marea se înroşea pe măsură ce soarele apunea şi insula lui 
se întindea neştiutoare, încinsă ca o tigaie aşezată într-un 
cuptor. Nori de păsări îi dădeau târcoale, adunate din colţurile 
cerului. Zmeie brahmane pluteau în aerul fierbinte. Ezitând să se 

întoarcă acasă, ele se avântau într-un zbor nesfârşit, ca nişte 
creaturi mitice care nu aveau niciodată nevoie să atingă 
pământul, nici măcar o dată în viaţă. 

- iți mulţumesc că ai te-ai ocupat de înmormântare, i-am spus 
lui Endo-san pe un ton protocolar, şi i-am făcut o plecăciune. 

În mintea mea încă vedeam zmeiele acelea şi le invidiam. 

El scoase un plic din yukata. 

- Tatăl tău mi-a cerut materiale de scris ultima dată când l-am 
vizitat. 

Am luat plicul cu ambele mâini. El continuă: 

- Eşti încă sub arest la domiciliu, bineînţeles. Nu ai voie să 
părăseşti Istana fără autoritatea mea. Am sabia ta în grijă. Nu ai 
voie să o porţi. Te rog, încearcă să te supui acestor ordine. Imi va 
fi greu să intervin din nou pentru tine. 

işi puse braţele în jurul meu încă o dată şi mă tinu într-o 
îmbrăţişare strânsă. Apoi mă lăsă pe balcon, în tovărăşia stelelor. 

A apărut pe plajă în scurt timp, mergând încordat, lăsându-şi 
urmele paşilor pe nisip. Şi-a tras barca în apă, s-a urcat în ea şi a 
vâslit spre casă. 


Am deschis plicul şi am citit scrisul tremurat şi cuvintele 
sigure pe ele. 


Închisoarea Cornwallis 
Penang 
31 iulie, 1945 


Dragul meu fiu, 


Sunt multe lucruri nerostite între noi şi acum timpul a 
orânduit să nu mai avem niciodată ocazia să ni le spunem. 

Inițial, am fost tulburat de relația ta cu domnul Endo şi cu 
japonezii. Ei sunt nişte oameni cruzi - poate nu mai cruzi decât 
englezii ori chinezii, ar spune unii - însă eu nu îi voi putea 
înțelege niciodată pe deplin, nici nu voi înțelege sălbăticia lor 
inutilă. Supărarea mea față de apropierea dintre tine şi domnul 
Endo a fost oarecum redusă de influența pe care o are asupra ta: 
învață de la el, pentru că are multe de împărtăşit, dar ia singur 
decizii. Nu lăsa ca legăturile tale cu trecutul - ori frica de viitor- 
să-ți controleze cursul vieţii, pentru că, oricât de multe vieți 
avem înaintea noastră ca să ne mântuim şi să ne reparăm 

eşecurile, simt că avem o datorie față de Dumnezeu să trăim 
această viață cât mai bine cu putință. 

Știu de ceva timp despre activităţile tale umanitare - tatăl 
prietenului tău m-a ținut adesea la curent privind binele pe care 
l-ai făcut lucrând cu domnul Endo. Astfel că, în ziua mortii mele, 
pot păşi în lumea cealaltă ținându-mi capul sus, sigur de faptul 
că niciunul dintre copiii mei - nici măcar unul - nu a ales 
vreodată calea uşoară, că toti s-au străduit să mențină vie 
flacăra normalităţii, a rațiunii şi compasiunii, chiar şi în aceste 
timpuri tragice. 

Domnul Endo şi cu mine am vorbit mult în ultimele câteva 
zile. In sfârşit, am înţeles cine şi ce a fost şi este el, iar acum simt 
că pot avea încredere totală în el. Avem păreri atât de diferite! 
Dar petrecându-mi întreaga viaţă aici, în Orient, simt mai mult 
decât un sâmbure de adevăr într-ale lui. 

impreună, am făcut un pact. El m-a informat că poate să 
grațieze numai pe unul dintre noi, pentru că se pare că, într- 
adevăr, le-ai dat o lovitură serioasă japonezilor. Am cunoştinţă 
despre rugămințile tale repetate de a mă vedea, însă i-am cerut 
domnului Endo să nu-ți dea voie, întrucât mi-e teamă că iţi vei da 
seama de intenția mea. 

Aşadar, se scurge timpul. Deja pot auzi mulțimea afară. Ştiu 
că în timp vor afla şi ei proporțiile sacrificiului nostru şi ne vor 
ierta legăturile cu japonezii. Nu am regretat niciodată că am 
rămas în urmă să-mi apăr casa. Noi am făcut ce trebuie făcut şi 
ştiu că Istoria va fi dreaptă şi blândă în judecata ei. 

Fiul meu, jeleşte dacă trebuie, dar nu pentru mult timp. Mă 
tem pentru tine şi poverile impuse de datoria ta. In ultimele clipe 
din viata mea năzuiesc ca, în ciuda credinţei mele creştine, să 
trăim cu toţii din nou şi din nou, astfel ca într-o zi să fiu 
binecuvântat, poate într-o viață viitoare în zorii îndepărtați ai 
unei noi dimineți, să te revăd şi să-ţi spun cât de mult te iubesc. 


Cu cea mai mare dragoste, 
Tatăl tău 


l-am auzit vocea clar, atât de plină de iubirea ce ne-o purtase, 
mie şi tuturor copiilor lui. M-am sprijinit de grilajul balconului, iar 
puterea mea toată se stinse la fel de repede ca flacăra unei 
lumânări. Golul din mine se adânci; am tremurat din tot trupul şi 
mi-am încleştat pumnii, dându-mi voie, în sfârşit, să-l jelesc. 


410 


17 


A trebuit să aştept câteva zile după cina noastră de la 
restaurant până ca Michiko să se simtă în stare să-mi arate unde 
ascunsese tata colecţia lui de keris. Ea îşi petrecea acum toate 
zilele în casa mea şi m-am obişnuit să reduc din orele petrecute 
la birou, ca să am mai mult timp pentru ea. 

- A fost crud din partea mea să-ţi arăt sabia lui Endo-san. Nu 
am ştiut că a folosit-o ca să-l execute pe tatăl tău, spuse ea într- 
o seară după ce terminasem de povestit despre moartea lui 
Noel. 

Amândoi eram trişti. Trecuse atât de mult timp de când nu 
mă mai gândisem la moartea tatei şi totuşi fiecare detaliu îmi 
rămăsese atât de clar în minte. 

- Nu am mai revăzut-o niciodată după aceea. Nu am ştiut 
niciodată ce făcuse cu ea. Să o ţin din nou în mână, după tot 
acest timp, a fost un şoc pentru mine. Am vrut să pleci imediat. 

- Şi ce te-a făcut să te răzgândeşti? întrebă. 

Am stat mult pe gânduri ca să găsesc un răspuns care să aibă 
logică. 

- Am simţit că trebuia să fi existat un motiv pentru care ai 
venit aici. Şi să te întorc din drum mi s-a părut o lipsă gravă de 
respect faţă de amintirea lui Endo-san. 

Mai era ceva ce voiam s-o întreb şi acum am simţit că ne 
cunoşteam unul pe altul suficient de bine încât să pot face asta. 

- Bagajele cu care ai sosit, sunt tot ce ţi-a mai rămas? 

- Da. Mi-am pus în ordine toate treburile. Afacerea soţului 
meu e pe mâini bune. 

- Trebuie să fi fost dificil să laşi totul în urmă. 

Mă gândeam la vremea când aveam să fiu obligat să 
procedez la fel. Făcusem aranjamentele necesare să rup toate 
firele inutile din viaţa mea, dar şovăiam, încă nepregătit să fac 
pasul final. i 

- A fost necesar, răspunse ea. In asta constă bătrâneţea, în 
mare parte. Omul începe să împartă obiecte şi averi până când îi 
rămân doar amintirile. Până la urmă, de ce altceva avem cu 
adevărat nevoie? 

l-am examinat cuvintele cu atenţie şi răspunsul veni încet, dar 
fără echivoc. 


411 


- Cineva cu care să împărţi acele amintiri, am spus într-un 
final, surprinzându-mă şi pe mine. 

Nu luasem de fapt niciodată decizia de a nu discuta 
activităţile mele din timpul ocupaţiei japoneze. Stagnarea 
amintirilor mele şi refuzul de a le rosti cu glas tare se 
întâmplaseră natural, ele se coagulaseră peste ani într-un 
amestec de vină, pierdere, un sentiment de ratare şi certitudinea 
că nimeni nu ar fi putut înţelege vreodată prin ce trecusem. 

Şi în acel moment am realizat, că deznodământul lucrurilor 
era pierderea abilității mele de a avea încredere, care este o 
piatră de hotar în a/kido. Pe când mă antrenam ca discipol în 
Tokio, am insistat pe cât de des am putut să fiu nage, cel care 
primeşte atacurile şi controlează rezultatul. Asta venea în 
contradicţie cu dojo, care necesită o împărţire egală a rolurilor. 
M-a făcut nepopular printre ceilalţi discipoli, deşi eu îmi 
înţelegeam preferința numai ca o expresie a unei personalităţi 
puternice, lucru de care eram mândru. Când am devenit 
instructor, nu am cedat nimănui niciodată rolul de nage şi nu am 
mai fost niciodată uke, cel care era aruncat şi în care evadasem 
cândva. 

Această cunoaştere, ca toate marile iluminări cu tâlc legate 
de condiţia umană, a fost dulce-amară şi a sosit prea târziu. 

- Apreciez ceea ce faci. Ştiu că îţi este greu, spuse Michiko, 
tonul ei blând invadându-mi gândurile ca trecerea unei păsări în 
zbor, razant pe suprafaţa unui heleşteu. 

I-am alungat cuvintele cu mâna. 

- Ai avut nevoie de mult curaj şi putere să călătoreşti până 
aici. Mă bucur că ai venit. 

- Mi-a luat mult timp să mă hotărăsc. Nu a fost un gest 
impulsiv să vin şi să tulbur tihna vieţii tale de aici. 

Mă rugă să o ajut să se ridice. 

- Am să-ţi arăt unde şi-a ascuns tatăl tău cuţitele mâine- 
dimineaţă. 


Când mi-am terminat antrenamentul matinal, ea mă aştepta 
ţinând o lopată în mână, cu pălăria de panama umbrindu-i faţa. 
O rugasem să se antreneze cu mine zilnic şi la început a făcut 
întocmai; însă când puterea ei a intrat în declin, a preferat să 
meargă pe plajă şi să vadă cum începea o nouă zi. 

Mă duse la râul unde priviserăm licuricii, folosindu-şi lopata pe 
post de baston. Deşi soarele era ascuns de nori şi mergeam sub 

umbrele copacilor, era o dimineaţă caldă. Numai când ne-am 
apropiat de râu, aerul a devenit mai rece. Se opri când ajunse 
lângă arborele pe care îl plantase mama. 

- Sapă aici, spuse ea. 

- Cum poţi fi atât de sigură? 

Eu aveam îndoieli, dar eram dispus să-i fac pe plac. 

- Indiciile au fost toate în ceea ce mi-ai povestit. 

Am săpat adânc în pământul din jurul copacului, având grijă 
să nu-i distrug rădăcinile. La aproape un metru adâncime, am 
lovit ceva ce scoase un sunet metalic. Am lăsat lopata să cadă şi 
am săpat cu mâinile până am eliberat o cutie ruginită din 
ghearele pământului. 

Era grea şi mi-a trebuit toată forţa să-i deschid capacul. 
înăuntru, împachetată în straturi înţepenite de muşama, erau opt 
keris pe care le colecţionase tata. Erau toate în stare bună, cu 
excepţia unui strat uşor de rugină depus pe lamele lor. Am 
ridicat un keris pe care Noel îl achiziţionase de la sultanul 
detronat şi l-am ridicat în lumina soarelui. Diamantele de pe 
mâner au refractat lumina printre copaci, semănând cu nişte 
licurici ce se mişcau prin ei, concurând cu lumina orbitoare a 
zilei. Un solz de lumină dansa pe obrazul lui Michiko. 

- Pot să înţeleg interesul tatălui tău pentru ele, spuse ea. Sunt 
magnifice. Ce vei face cu ele? 

Am clătinat din cap. 

- Nu ştiu. 

Am pus cu lopata ridicătura de pământ înapoi în groapă. 
Braţele începuseră să mă doară. Stăteam pe bancă, iar cutia 
între noi. Se năştea în mine o tristeţe inexplicabilă, pe care ea o 
simţi. 

Sosirea lui Michiko aducându-mi katana lui Endo-san, pe care 
o crezusem de mult pierdută, descoperirea colecţiei de keris a 
tatălui meu, toate acestea păreau să-mi sublinieze încă o dată 
faptul de netăgăduit că nu putusem niciodată să-mi aleg direcţia 
în viaţă. Totul fusese deja plănuit pentru mine, cu mult timp 
înainte de a mă naşte. Speranţele mamei mele pentru mine, 
atunci când îmi alesese numele, nu fuseseră împlinite. 

l-am spus lui Michiko toate acestea şi ea zise: 

- Dacă asta e adevărat, atunci eşti un om tare binecuvântat. 

Văzu că nu o înţelegeam şi încercă să clarifice. 

- Conştiinţa că există o putere mai înaltă decât noi, aptă să ne 
regizeze destinele, trebuie să-ţi ofere multă alinare. Dă un înţeles 

vieților noastre, ca şi cum am şti că nu alergăm de colo-colo în 
zadar ca nişte şoareci într-un labirint. Pentru mine ar fi o alinare 
să ştiu că toate acestea - se bătu în piept -, boala mea, durerea 
mea, pierderea mea, şi da, întâlnirea mea cu tine, toate, au un 
scop. 

Sesiză încăpăţânarea de pe chipul meu. 

- Eu nu m-am simţit niciodată binecuvântat, am spus. Trebuie 
să existe puterea liberului-arbitru. Ştii poezia despre cele două 
drumuri, dintre care unul este cel pe care nu păşeşti? 

- Da. Asta m-a amuzat întotdeauna, pentru că cine şi de cea 
creat cele două drumuri? 

Era o întrebare la care nu mă gândisem niciodată. 

Endo-san îmi spusese odată: 

- Toate luptele gravitează în jurul interacțiunii dintre forţe. 

Am început apoi să conştientizez că aceste cuvinte puteau fi 
aplicate şi războaielor. Roata se întorsese şi Forţele Aliate, 
slăbite, dar hotărâte, avansau constant împotriva japonezilor. 
Bombardierele Halifax ne vizitau acum zilnic, alternând atacurile 
cu bombă cu pamflete ce vorbeau despre victoriile aliaţilor. 
Auzeam despre piloţi kamikaze, luptători ai Vântului Divin, dar 
nici măcar ei nu-i puteau opri pe aliaţi. Deşi izolat în Istana, încă 
prindeam frânturi de veşti. Puteam înţelege cum mergea războiul 
doar după feţele servitorilor. 

Am intrat în bucătărie şi am vorbit cu Ah Jin, bucătăreasa. 

- Du-te în oraş şi ia-mi câteva cutii cu vopsea de pe piaţa 
neagră, am spus, înmânându-i un coş cu bancnote-banană şi 
spunându-i ce culori voiam. 

Ea se întoarse după câteva ore. 

- Aiyah, domnule, oraşul a luat-o razna, toată lumea cheltuie, 
cheltuie, cheltuie. Cincizeci de mii de dolari japonezi pentru o 
franzelă veche. 

Imi dădu şase cutii de vopsea, dar i-am spus să le lase pe un 
palier sub scara ce ducea spre pod, alături de nişte pensule. 

- Toată lumea renunţă la bancnotele-banană, am spus eu. Ştii 
ce înseamnă asta? 

Privi afară prin ferestrele de la bucătărie, acolo unde Endo- 
san, care se mutase la Istana, stătea privind concentrat printr-un 
binoclu cerul şi marea. 

- Ya-lah, vom scăpa curând de /ipunakui, spuse ea. 

M-am dus la biroul meu şi m-am întors cu mai multe bancnote 
banană. 

- la-le şi dă-le celorlalţi. Cheltuiţi-i pe toţi, cât de repede vreţi. 

Îmi aruncă un zâmbet fericit şi se duse la bucătărie, de unde 
am auzit vocea ei entuziasmată chemându-i pe ceilalţi servitori. 

XXX 

Devreme, în dimineaţa următoare, am ieşit din camera mea şi 
am verificat dacă Endo-san mai dormea. Am luat cele şase cutii 
de vopsea sus, în pod, păşind cu atenţie printre mobila nefolosită 
şi geamantanele din piele încreţită, multe dintre ele încă purtând 

etichete P&O Liner; erau toate îndeajuns de mari încât să mă 
întind înăuntru. Paşii mei nu reuşeau decât să ridice un praf 
tăcut. Am deschis o ferestruică şi m-am căţărat pe terasă. Vântul 
sufla uşor şi soarele ezita să răsară. 

Am urcat încet pe ţiglele de pe acoperiş. Frica mea de înălţimi 
dispăruse. Invăţasem că erau şi alte lucruri, mai mari, de care să 
mă tem. Am deschis una dintre cutii şi mi-am înmuiat pensula în 
vopsea. A trebuit să fac multe drumuri şi de fiecare dată urcuşul 
mi-a tăiat respiraţia, în timp ce soarele plutea pe cer, am început 
să transpir. Când am terminat, optsprezece ţigle crăpaseră sub 
greutatea mea. Dar, în sfârşit, stăteam pe terasă, mulţumit de 
eforturile mele. Pe acoperişul înclinat, cu faţa spre mare, în 
direcţia din care zburau avioanele, un steag britanic mai degrabă 
rudimentar, cu nişte linii roşii, albastre şi albe, strălucea luminos, 
ademenind răsăritul soarelui. 


Acum nu-mi mai rămăsese prea mult de făcut. Nu puteam 
părăsi Istana, astfel că îmi petreceam zilele pe plajă, cu privirea 
pierdută în larg. O presimţire sumbră de anticipare plutea ca o 
fantomă înfometată prin aer şi, deşi oamenii aveau să-mi spună 
mai târziu că n-a fost decât o născocire a imaginaţiei mele, eram 
sigur de ce văzusem în ziua aceea. 

Lumina dinspre răsărit tremură, intensificată, ca şi cum fitilul 
unei lămpi cu ulei fusese dintr-odată aprins. Ardea cu o strălucire 
orbitoare şi pulsa în roşu, violet şi umbre nemaivăzute. Pe insula 
lui Endo-san, păsările din copaci fluturau panicate din aripi. O 
amorţeală rece se întinse chiar din centrul fiinţei mele; trebuia să 
lupt pentru aer, de vreme ce nu respirasem în acele secunde. O 
tăcere apăsătoare făcuse lumea şi până şi valurile păreau să se fi 
oprit în marşul lor spre țărm. 

Momentul se prelungi şi apoi trecu, lăsându-mă fără grai. 
Lumea suna diferit, mai puţin sigură pe sine. 

Ştirile despre bombardarea Hiroshimei au ajuns la noi în seara 
aceea. Eram sigur că servitorii aveau un radio ascuns în casă, 
întrucât atmosfera era uşor schimbată la Istana şi dispoziţia 
întunecată din săptămânile trecute se îmbunătăţea în mod 
simţitor. 

L-am aşteptat pe Endo-san pe pajişte şi am băut ceaiul lui 
amar, timp în care el mi-a spus versiunea întreagă a distrugerii 
acelui oraş. Casa lui de la marginea Hiroshimei nu mai era. 

- E ca şi cum familia mea nu a existat niciodată, ca şi cum eu 

nu am existat niciodată. Tu vorbeşti cu o fantomă. Nu mai e 
niciun trecut acum, nici legături rămase vii. 

El fusese şters din istorie. 

Am încercat să-mi imaginez Penangul ras de pe faţa 
pământului, drumurile şi clădirile lui preschimbate în nisip, 
nisipul topit în sticlă, apoi dizolvat de arşiţă şi, într-un final, 
împrăştiat de vântul îngrozitor, un vânt care nu era divin, pentru 
că aerul toxic mă ucidea cu fiecare suflare. 

- Noi avem Vântul Divin şi acum americanii îl au pe al lor, 
spuse el. 

Războiul se încheiase în ziua aceea şi amândoi o ştiam. 

De data aceasta, eu am fost cel care a mers la el, eu l-am 
ţinut în braţe în timp ce plângea. Ce alinare stranie era să-i simt 
lacrimile. Degetul meu mare le ştergea uşor din ochii lui, dar ele 
reapăreau. O durere de-o viaţă a irupt din el în ziua aceea. Mi-am 
lins degetul şi i-am gustat lacrimile şi nu am fost deloc surprins 
să descopăr că nu aveau nimic străin. Le gustasem înainte, în 
urmă cu foarte mult timp. 

Endo-san primi vestea bombardării ulterioare a oraşului 
Nagasaki fără nicio emoție. Ştiam că nu putea să doarmă. Il 
vedeam deseori pe balcon, privind spre casă ca un marinar 
cuprins de dor. Nu era greu să-mi dau seama ce îl rodea pe 
dinăuntru şi nu-l lăsa să se odihnească. 


Împăratul Japoniei, care fusese odată un băiat ghemuit 
deasupra unui ochi de apă format de maree, lângă proprietatea 
tatălui lui Endo-san, ca să pescuiască mostre pentru colecţia lui 
de biologie marină, s-a predat după trei zile. 


Am ţinut sulul de hârtie în mâini şi l-am desfăcut. Era 
proaspăt scris şi simţeam mirosul cernelii. Venea de la Fujihara şi 
primul meu imbold a fost să-l rup şi să-l ard. In schimb, am lăsat 
o margine să se răsucească înapoi spre celălalt capăt. 

Nu mai auzisem de el de când plecasem din Penang să-l 
avertizez pe Kon. Nu fusese prezent când m-au condamnat şi nu- 
mi puteam aminti dacă era acolo când a fost executat tatăl meu. 
Acum Îmi cerea o favoare şi am simţit cum se dezlănţuia în mine 
un sentiment de furie, însă am redeschis sulul şi am încercat să 
gândesc. 

Eram în faţa casei lui de pe Scott Road la ora la care îmi 
ceruse să vin. Prin ferestrele deschise, l-am auzit cântând la 

pianul Bechstein - pe care primisem ordin să-l obţin pentru el - 
una dintre obişnuitele lui piese de Bach. Muzica vibra, încărcată 
de groază, ca şi cum ar fi fost o parte din lucrurile terifiante la 
care fusesem martor. Am vrut să mă întorc şi să plec. Insă ştiam 
că nu puteam să cedez acum. L-am strigat de pe verandă. 

- Intră, spuse el, fără să se oprească din cântat. 

Am intrat şi l-am găsit în camera de desen, golită de orice altă 
mobilă în afară de pian. Intr-o parte, erau o rogojină şi două 
săbii, una scurtă şi una lungă, care stăteau întinse pe rogojină ca 
peştii prinşi în undiţă. 7 

El termină piesa şi o privire senină îi lumină fața. Işi ridică 
mâinile de pe clape şi închise uşor pianul. 

- iți mulţumesc că ai venit, spuse. 

Era îmbrăcat într-o robă albă de bumbac şi, când îngenunche 
pe rogojină, am întrebat: 

- De ce m-ai ales pe mine să asist la sinuciderea ta? 

- Voiam pe cineva care să fie dispus să mă vadă murind. Şi tu 
eşti elevul lui Endo-san, aşa că abilităţile tale trebuie să fie 
remarcabile. 

M-am apropiat de el şi am ridicat cele două săbii. El urma să o 
folosească pe cea mai scurtă ca să-şi străpungă abdomenul şi 
apoi să-l taie în timp ce eu aş fi stat în spatele lui cu sabia cea 
lungă, pregătit să închei ritualul în cazul în care el ar fi ezitat ori 
s-ar fi răzgândit. 

Îmi zâmbi. 

- Aceasta e ocazia ta să împaci spiritele surorii şi mătuşii tale. 

Işi deschise palma pentru sabia scurtă. Am ţinut săbiile în 
mâna mea şi am spus: 

- Nu am să te ajut. Afară aşteaptă un grup de oameni de la 
organizaţiile antijaponeze. Ei se vor asigura să împace fiecare 
spirit în parte pe care l-ai făcut să sufere. 

El făcu un pas înapoi, şocat, măsurându-i din priviri pe 
bărbaţii care apărură acum în spatele meu. 

- Ai pierdut războiul, Fujihara. Cel mai rău însă e că ţi-ai 
pierdut omenia. Nu voi permite ca moartea ta să fie una 
onorabilă. 

Am aşezat săbiile pe pian şi i-am spus liderului de grup: 

- Fă ce vrei cu el. 

Bărbaţii s-au apucat să-l lege pe Fujihara şi am ştiut, din 
feţele lor sălbatice, dar pline de încântare, că îl aştepta o lungă 
suferinţă. 

La plecare, m-am oprit în prag - mai era ceva. 

- Ardeţi pianul după ce terminaţi, i-am spus eu liderului. 

Am ştiut atunci că nu aş mai fi putut asculta niciodată muzica 
lui Bach. 


În birourile consulatului era ca la nebuni. Am simţit numai 
milă când personalul s-a apucat să distrugă scrisori, documente 
şi toată evidenţa incriminatoare. Endo-san stătea deoparte, iar 
Hiroshi se răsti la el: 

- Ce faci, stai degeaba? Ajută-ne să ardem aceste hârtii. 

- Ce ne va condamna nu vor fi hârtiile, ci amintirile oamenilor, 
Hiroshi-san. Şi pe acelea nu le poţi distruge niciodată, îi spuse 
Endo-san. 

Hiroshi, cu faţa trasă din pricina bolii, se aşeză tuşind. 

- Asta e doar o pierdere de timp, nu-i aşa? Nu-i aşa că am 
devenit o nație de distrugători de hârtii? 

Se ridică şi se lăsă greu pe birou. Işi deschise dulapul, iar 
Endo-san spuse: 

- Hiroshi-san, tu încă ai o datorie. Cu toţii avem. 

Însă Hiroshi îl ignoră şi îşi puse pistolul la tâmplă. 

Funcţionarii s-au oprit din lucru. Un dactilograf a scăpat un 
teanc de documente care s-au împrăştiat, aliniindu-se pe 
podeaua din plăci cu modele misterioase. 

M-am întors, aşa că nu am văzut ce s-a întâmplat, dar 
mărturia împuşcăturii pocni înăuntrul craniului meu şi mirosul 
neaşteptat de sânge şi moarte îngroşă aerul din cameră. 

In noaptea aceea, majoritatea personalului a urmat exemplul 
lui Hiroshi. Restul au aşteptat să se predea britanicilor. 

- Nu îl urma pe Hiroshi, i-am spus eu lui Endo-san. Nu o face, 
te rog. 

In ochii lui puteam vedea că şi-o dorea, dar sentimentul lui 
puternic de datorie, necesitatea de a-şi îndeplini sarcina, de a 
preda administraţia oraşului Penang britanicilor reîntorşi îl oprea. 
Dar, odată lucrul terminat, ce urma? Ce urma? 


Încă o dată era nevoie de abilităţile mele, când veni timpul ca 
Penangul să fie returnat britanicilor. Drumurile erau împodobite 
cu ornamentele pe care le putură găsi oamenii din Penang şi 
drapele fluturau pe stâlpi şi pe semnele de circulaţie. Toate 
valtrapurile ocupaţiei japoneze erau date jos, arse pe ruguri care 
înnegreau drumurile, iar flăcările trosneau în aer, ca nişte spirite 

ce se îndepărtau. Trupele britanice s-au întors în Georgetown şi 
au fost salutate cu strigăte de bucurie şi afecţiune. 

Eu eram la uşa fostei case a consilierului guvernamental când 
un mic convoi armat, trei camioane şi ceea ce am aflat mai târziu 
că era un jeep huruiau pe şosea. Un ofiţer aprins la faţă şi cu nas 
acvilin sări din jeep şi se uită la mine cu suspiciune. 

- Cine naiba eşti tu? mă întrebă. 

Nu am răspuns, în schimb l-am condus la Endo-san. În timp ce 
urcam scările spre verandă, am auzit trântitul portierelor şi 
scârţâitul cizmelor pe pietriş. Când m-am întors, am văzut o 
companie de soldaţi britanici cu baionetele fixate, revărsându-se 
din ambele părţi ale camionului şi apoi formând linii pe gazon. 
Aceştia nu semănau deloc cu bărbaţii care abandonaseră 
Penangul cu patru ani în urmă. Purtau uniforme oliv, croite cu 
grijă pentru junglă; pe cap aveau pălării cu borul lat, încununate 
cu pene albe şi roşii. Ceva era diferit şi la ei şi nu era doar pentru 
că arătau în formă, erau sănătoşi şi zâmbeau în semn de triumf. 
Apoi mă fulgeră: mulţi dintre ei erau mai tineri decât mine. Dintr- 
odată, am simţit pierderea celor patru ani mai acut ca oricând. 

- Locotenent-colonel Milburn. Batalionul Patru. Puşcăriaşii 
Regali Northumberland, se prezentă ofiţerul. Suntem aici să ne 
asigurăm că nu ucizi prizonierii rămaşi în grija ta. Generalul 
Erskine va intra în portul Penang în decursul a două zile. Apoi te 
vei preda în mod oficial. intre timp, un gardian va sta de pază să 
nu evadezi. 

- Nu aveam nicio intenţie de a face asta, spuse Endo-san în 
engleză. Vreţi nişte ceai? 


În ziua stabilită am aşteptat în port. M-am uitat la oamenii 
înghesuiți în jurul nostru, cu feţele lor vlăguite de război. Câţiva 
mi-au zâmbit. Am simţit o bucurie înălţătoare şi mi-am dorit ca 
tatăl meu să fi fost acolo. 

Generalul Arthur Erskine păşi pe platforma de lemn construită 
de către armată pentru a înlocui digul distrus. l-am studiat trupul 
bine hrănit, părul şi pielea lui sănătoase şi m-am întrebat ce avea 
de gând să facă cu acest grup de japonezi costelivi care 
invadaseră o colonie britanică. 

Endo-san urcă până la el şi, vorbind prin mine în folosul 
celorlalţi japonezi, spuse: 

- In numele Împăratului Întâi al Japoniei, eu, Hayato Endo, mă 
predau, alături de oamenii şi insula Penang. De asemenea, îl 

eliberez pe acest prizonier al Japoniei, domnul Philip Hutton. 

Eu le traduceam când deodată l-am văzut pe Goro ieşind din 
mulțimile. Se îndreptă calm spre noi, în timp ce Endo-san se 
aplecă asupra documentului de abdicare şi-l semnă. L-am văzut 
ridicându-şi arma şi aţintind-o către Endo-san. 

- Ne-ai dezonorat predându-te, spuse el, iar ochii lui mici i se 
îngustară de mânie, aproape dispărându-i în faţă. 

Am alergat spre Goro când a tras un foc şi am văzut 
împuşcăturile găurind pământul, trimițând în sus mici rotocoale 
de praf. Un glonţ l-a lovit pe Endo-san în coapsă şi el gemu de 
durere. L-am lovit pe Goro şi i-am răsucit mâna, dar el fu mai 
rapid. Aruncă arma şi scoase un cuţit din cizmă. Se avântă cu 
mişcări rapide şi tăioase şi am simţit o uşoară înţepătură în 
stomac. Cămaşa îmi era ruptă şi pielea mea începu să sângereze 
într-o linie subţire. Generalul Erskine a împins la o parte trupele 
care se adunară să-l apere. Oprindu-l cu palma ridicată, am zis: 

- Te rog să le spui oamenilor tăi să nu tragă. 

Următorul atac se petrecu înainte ca eu să fi putut termina de 
vorbit. Dar eram pregătit: am permis lamei să intre în cercul meu 
şi, folosindu-mi mâinile într-o mişcare scurtă, am lovit nervii din 
încheietura lui Goro. Mâna lui amorţi şi lama căzu ca o ramură 
putrezită dintr-un copac. Am scos-o din cercul lui Goro şi i-am 
prins acestuia încheietura, gata să i-o rup într-o încleştare kote- 
gaeshi. El mă lovi în părţi şi mă prinse de şold. Am scrâşnit din 
dinţi şi mi-am înăbuşit durerea. Mâinile mele i s-au încolăcit pe 
braţe ca un şarpe în căutarea hranei pe o creangă şi i-am sucit 
cotul, trăgându-l spre mine înainte să-mi arunc genunchiul în faţa 
lui. 

El se desprinse şi mă lovi cu pumnul, nimerindu-mă de două 
ori. Pământul se învârti pentru câteva secunde preţioase şi m-am 
clătinat ameţit. Ştiam că nu-mi permiteam să-l las să mă atingă 
din nou, dar el mă încolţea fără încetare. Praful se ridica în jur de 
la  târşâitul picioarelor noastre,  schimbându-ne poziția, 
echilibrându-ne, mutându-ne, mişcându-ne constant. L-am văzut 
cu coada ochiului pe Endo-san închizându-şi ochii şi mi-am dat 
seama ce încerca să îmi transmită. 

Am încetat brusc toate mişcările, aşezându-mă în punctul 
unde marea atingea cerul. Am devenit centrul. M-am deschis. 
Goro a văzut şansa asta şi mi-a aplicat un pumn greu şi imposibil 
de oprit în piept, care, cu siguranţă că îmi rupse inima. Insă el nu 
avea să ştie niciodată. 

Când Goro lovea cu pumnul, eu intrasem deja în cercul lui şi 
mâna mea îl lovi peste faţă, spărgându-i nasul. El căzu în 
genunchi, în vreme ce eu i-am cuprins gâtul cu braţele mele, 
sufocându-l. Mă cuprinse o furie năvalnică, ascuţindu-mi 
simţurile, astfel că am putut percepe fiecare pulsaţie 
nebunească din gâtul lui. Am vrut să-mi intensific strânsoarea, să 
apăs până când nu ar mai fi putut trage în el nici măcar un atom 
de oxigen. Am strâns mai tare şi corpul i se zdruncină în spasme 
muribunde, braţele agitându-i-se sălbatic şi neputincios. 

Am auzit vocea bunicului meu rostind, ca ultima dată când îl 
văzusem: Nu lăsa ura să-ți controleze viața. Dar smucitura furiei 
mele era la fel ca şi curenţii înşelători ai mării, purtându-mă 
înspre adâncuri. Am început să strâng şi mai tare. 

Am decis atunci că Goro trebuie să moară. 

In acel moment, Endo-san vorbi şi vocea lui m-a readus la 
țărm. 

- Dă-i drumul. 

L-am eliberat pe Goro, care căzu la pământ ca o bucată de 
pânză, cu ochii daţi peste cap în timp ce aerul pătrundea în vidul 
plămânilor lui. Eu respiram cu dificultate, tremurând din tot 
trupul şi cu vederea piezişă. L-am simţit pe Endo-san aşezându-şi 
braţele pe umerii mei şi lumea dezbinată se reuni. 

El sângera, dar, pentru o secundă trecătoare, zâmbetul lui îl 
făcu să arate din nou tânăr. 

- A durat prea mult, spuse. 

- Mă voi strădui să fiu mai rapid data viitoare, am răspuns şi, 
pentru câteva clipe, am fost din nou doar un sensei cu 
învăţăcelul său. 

Endo-san a fost dus la Spitalul General, unde un doctor militar 
i-a scos glonţul din picior. Dormi adânc pentru prima dată după o 
lungă perioadă de timp, ajutat de doze mari de morfină. Am stat 
lângă el în fiecare zi şi, ca să fac vremea să treacă, mă uitam pe 
fereastră la florile din grădina spitalului. In unele zile ploua şi 
rămâneam hipnotizat de picăturile de apă şiroind pe geamuri. 

Într-o seară, când începeau să se ivească luminile de pe 
dealul Penang, ne-a vizitat generalul Erskine. Era un bărbat 
îndesat, cu părul tuns scurt şi cu o privire hotărâtă. Am auzit 
scârţâitul cizmelor pe marmură şi pe soldatul de gardă aflat la 
uşă, luând poziţie şi salutându-l. 

- Incă nu putem decide dacă să te arestăm şi pe tine sau nu, 
spuse el. Am primit atâtea rapoarte contradictorii. Unele spun că 
ai ajutat la masacre, altele spun că ai salvat sate întregi. 

- Când te hotărăşti, voi fi aici. Nu plec nicăieri, am spus eu cu 
o voce obosită. 

Nu ştiam ce să simt. Anii pe care îi petrecuserăm cu Endo-san 
păreau să fi fost o viaţă întreagă. Nu puteam crede că se va 
sfârşi în curând. Generalul Erskine arătă spre figura adormită a 
lui Endo-san. 

- Cine este el pentru tine? 

- Învățătorul şi prietenul meu, am spus. 

- El te-a învăţat cum să te lupţi aşa cum te-ai luptat în port 
ziua trecută? 

- Da, am răspuns. 

- Periculos flăcăul. Ne vom asigura ca el şi toţi oamenii lui să 
plătească. A fost alcătuit un tribunal de crime de război. Va fi 
judecat ca şi criminal de război, spuse el. 

- li datorez enorm, am spus, privind pe fereastră ca şi cum 
nu-l auzisem, ceea ce l-a enervat. 

- El şi cei de teapa lui ţi-au ucis familia, zise, şi tonul lui 
coborî, dar nu deveni mai blând. li urăsc de moarte. Fratele meu 
era în închisoarea Changi. Ei au născocit tot soiul de jocuri pentru 
a-i tortura pe prizonieri. Acum am fost informat că ai lucrat 
pentru ei. Dezgustător. 

- İl vei trimite înapoi în Tokio? l-am întrebat. 

Generalul Erskine scutură din cap. 

- Nu este prea important în schema asta. Tribunalul va fi 
convocat aici. 

- Cine se va ocupa de asta? Tu? 

El încuviinţă cu satisfacţie. Când am privit în ochii lui, am ştiut 
care va fi rezultatul. 


Am descuiat uşa şi am intrat în birourile de la Hutton & Sons. 
Pagubele provocate de bombardament nu fuseseră reparate şi 
întregul loc fusese vandalizat de stafful japonez - scaune rupte, 
picturi  sfâşiate.  Dulapurile de acte stăteau  răsturnate, 
împrăştiind hârtii pe podea. Am intrat în camera unde stătuse 
întotdeauna tatăl meu, şi care era acum a mea. Am găsit alinare 
în lucrurile mici pe care le lăsase el în urmă, lucruri care nu 
fuseseră furate ori distruse: deschizătorul lui de scrisori, cravata 
lui de rezervă cu emblema Colegiului Trinity, pe care o ţinea în 
dulap, caietul de notițe în care îşi scria ideile. Am îndepărtat 
toate urmele administratorului japonez şi am curăţat camera 
cum am putut mai bine. 

Am auzit soneria şi am coborât scările să deschid uşa. O 
tânără stătea pe trepte, palidă şi nesigură. Şi-a făcut curaj şi a 
început să vorbească în grabă: 

- Imi caut un loc de muncă. Sunt muncitoare şi ştiu să 
dactilografiez - un pic. 

- Cum te cheamă? 

- Adele. 

- Poţi să începi acum? 

Ea zâmbi uşurată, pe când eu luasem prima mea decizie ca 
proprietar al companiei tatălui meu. 


Am dat sfară în ţară şi, treptat, personalul cel vechi s-a întors, 
aducându-şi şi rudele ori prietenii care îşi căutau, de asemenea, 
un loc de muncă. Fostul meu rol în război nu fusese niciodată 
discutat deschis, dar ştiam că oamenii din Penang nu aveau să 
uite niciodată. Unii m-au văzut ca pe o persoană curajoasă, care 
rezistase japonezilor atât cât a putut. Spre surprinderea mea, am 
găsit că această viziune avea în ea un sâmbure de adevăr. Alţii 
se gândeau la mine cu dispreţ şi ură, spunând oamenilor despre 
morţile pe care le cauzasem. Şi lucrul ăsta părea verosimil, nu l- 
am dezminţit niciodată. 

Am muncit până la epuizare, făcând călătorii hazardate spre 
plantațiile şi minele noastre. Stând în peisajul nisipos, cu gropi, al 

minelor de cositor din afara lpohului, mi-am dat seama că nu-mi 
puteam recupera întru totul afacerea. Se apropia o nouă furtună. 

Şi aşa s-a făcut că, atunci când teroriştii comunişti au început 
războiul de gherilă împotriva guvernului britanic, noi nu am fost 
afectaţi în mod deosebit. Aveam destul încât să ţinem afacerea 
pe linia de plutire, dar nu într-atât încât să suferim pierderi 
majore ori de câte ori ne atacau comuniştii plantațiile de cauciuc 
şi minele. Mi-am amintit de cuvintele lui Kon, avertizându-mă că 
aceşti terorişti, care în timpul războiului fuseseră aliaţii 
britanicilor, ar fi căutat în cele din urmă să ucidă fiecare englez 
din Malaezia. Era, totodată, ironic faptul că teroriştii adoptau 
acum termenul de „câine fugar” pentru a-i desemna pe localnicii 
care refuzau să-i ajute şi care alegeau, în schimb, să fie de 
partea britanicilor. 


Îmi era dor de Kon. Într-o seară, după program, i-am făcut o 
vizită acasă. Am bătut la porţi, dar nu a venit nimeni să-mi 
deschidă. M-am căţărat pe zidul exterior şi am stat în vârf, 
uitându-mă în jos la casa prietenului meu. Era pustie, fără nicio 
lumină aprinsă şi lampioane-le rămaseră stinse, chiar dacă se 
înserase. Towkay Yeap dispăruse. Am stat pe zidurile înalte până 
s-au aprins luminile din stradă, proiectându-mi umbra în grădina 
neîngrijită, pe orhideele de un alb pur ale lui Towkay Yeap. Am 
aruncat o ultimă privire şi apoi am sărit pe drum şi m-am 
îndreptat spre casă. 

II vizitasem pe Endo-san cu regularitate în săptămânile ce 
trecuseră. Era încă reţinut la Spitalul General, deşi piciorul lui 
dădea semne de vindecare. Rezista cu mare demnitate. Uneori, 
vorbeam în timp ce îi împingeam scaunul cu rotile prin grădină, 
iar alteori stăteam nemişcaţi, privind mersul lumii, ascultând 
cuvintele nerostite dintre noi şi găsind în ele alinare, într-o seară, 
mi-a zis: 

- Ţi-am promis odată că îţi voi spune totul, de ce am făcut 
toate acele lucruri. 

Mi-am dus degetele la buze şi i-am spus că nu era nevoie. 

- Acum înţeleg de ce a trebuit să munceşti pentru ţara ta, am 
spus. Ai făcut-o pentru tatăl tău şi pentru familia ta. Pentru că îi 
iubeai. 

- Aşa cum ai făcut tu, zise el. 

- Asta nu te scuteşte de vină. 

- Nu. Totuşi, încercarea trebuie făcută. 

- Da. Nu exista altă cale. Nu a existat niciodată. 

- Mai exersezi? 

- Nu, am spus. 

- Să nu fii leneş. 

- Aştept să mă antrenez din nou cu tine. 

- Atunci ai face bine să te menţii în formă şi să nu-mi iroseşti 
vremea. 

M-a rugat să-i împing căruciorul până la un pâlc de copaci 
hibiscus. 

- E bine să stai afară, chiar şi pe o vreme ca asta, spuse el. Nu 
aş putea niciodată să stau închis între patru pereţi. Inţelegi asta? 

Mi-am aşezat mâna pe umărul lui. Păru că trecuse un răstimp 
îndelungat înainte de a putea să vorbesc din nou. 

- Da, înţeleg, am spus eu într-un final, ştergându-mi o 
picătură de ploaie din ochi. 

- Bun. Acum, câtă vreme suntem aici în fiecare zi, lecţiile 
noastre vor continua. Reia-ţi exerciţiile pentru picioare şi arată- 
mi cât de tare ţi-ai pierdut antrenamentul. 

In ziua judecății lui Endo-san, am făcut din îmbrăcat un ritual, 
simțind liniştea casei în timp ce mă pregăteam de plecare. Am 
condus încet prin dimineaţa rece, savurând mirosul uşor de rouă 
de pe copacii care creşteau de-a lungul drumului Tanjung 
Bungah. Am parcat în spatele clădirii Hutton & Sons şi am mers 
spre Esplanadă, stând pe digul de piatră, legănându-mi 
picioarele deasupra stâncilor şi a mării. Porumbei graşi, cenuşii 
mergeau pe caldarâm, ciugulind după mâncare. Unii păşeau 
maiestuoşi spre mine şi, când mi-am fluturat mâinile, au sărit 
într-un torent de aripi, parcă jigniţi de neobrăzarea mea. 

Chiar înainte de ora stabilită, am mers spre curtea de 
judecată. Deşi Tribunalul pentru Crime de Război era condus de 
militari, generalul Erskine hotărâse ca audierea să aibă loc în 
clădirea Înaltei Curți, probabil pentru a da o tentă de justiţie 
procedurilor. O mulţime de oameni se adunase deja, devenind 
tăcuţi când am trecut pe lângă ei. Din prima zi a procesului, 
grefierul mi-a păstrat, în schimbul unei plăţi discrete, un loc în 
primele rânduri. Am stat acolo, conştient de ochii îndreptaţi 
asupra mea. Nu aveam niciun dubiu că Endo-san urma să fie 
găsit vinovat, pentru că nu duceau lipsă de martori; chiar şi 
propria-mi mărturisire fusese distrusă, iar eu însumi eram 
înfăţişat ca un criminal de război. 

Publicul voia să guste sânge şi a împroşcat cu înjurături când 

a fost adus Endo-san. La nouă fără un sfert, conduşi de generalul 
Erskine, au apărut membrii tribunalului şi spectatorii au fost siliţi 
să tacă. 

Puteam să văd doar ceafa lui Endo-san în timp ce generalul 
Erskine citea sentinţa. Endo-san a fost găsit vinovat de 
masacrarea civililor şi soldaţilor în decursul războiului şi a fost 
condamnat la închisoare pe viaţă. Nu avea să revadă niciodată 
Japonia. 

Mulțimea izbucni în aplauze, strigând şi bătând din picioare în 
timp ce Endo-san a fost condus afară. Privirile noastre s-au 
întâlnit şi eu am încuviinţat. Curând, m-au uitat toţi, părăsind 
clădirea. Am stat singur, până când grefierul m-a informat în 
şoaptă că îi pare rău, dar că trebuie să încuie sala Curţii de 
judecată. 


Trei zile mai târziu, l-am găsit pe generalul Erskine 
aşteptându-mă la Istana, aşezat pe scaunul meu de răchită pe 
verandă, cu maxilarele strânse şi cu o expresie de furie pe chip. 
Cu coada ochiului i-am observat pe oamenii lui mişcându-se în 
zonă şi prin casă. 

- Ce cauţi în casa mea? am întrebat. 

- Unde este domnul Endo? 

- Presupun că nu mai este în custodia ta, dacă mă întrebi pe 
mine asta, am spus. 

- A evadat în timp ce era escortat de la spital în temniţă. l-a 
lăsat pe cinci dintre gardienii mei inconştienţi. Cel mai probabil a 
venit să se ascundă la tine. 

- Nu, nu a venit la mine. 

- Unde a stat pe timpul războiului? 

- La consulatul japonez, am răspuns, sigur că nu ştia de insula 
lui Endo-san. 

Scoase o fotografie zimţată din portmoneu şi mi-o arătă. Era 
făcută din avion - în ea se vedeau, şi acolo, proeminente pe 
acoperişul Istanei, dungile steagului britanic pe care îl pictasem. 

- Nu mi-a venit să cred ochilor când am văzut asta pe 
acoperişul tău. Un pilot care zbura într-unul din Halifaxuri a 
fotografiat-o. A făcut o căruţă de bani vânzând-o fiecărui soldat 
britanic din est. Spuneau că le reaminteşte de lucrurile pentru 
care au luptat. Probabil că ţi-a salvat casa de la a fi bombardată. 

Generalul şi-a clătinat capul mirat. 

- Ciudat, uneori, ce lucruri minunate pot ieşi dintr-un război ca 


427 


acesta. 

- Da, am văzut lucruri ciudate, am spus, cu gândul la Endo- 
san. 

- Tu l-ai pictat? întrebă generalul Erskine. 

Mi-am îndreptat iar atenţia spre el şi am încuviinţat. 

- Trebuie să fi fost al naibii de periculos să urci acolo. Ce te-a 
apucat? 

M-am gândit pentru un moment la acele ultime zile de război. 
Fusese un tribut adus tatălui meu. 

În timp ce vorbeam, am simţit că, de undeva, tatăl meu mă 
auzise şi îmi zâmbea. 

Starea lui Michiko se înrăutăţea şi, deşi încerca să o ascundă 
de mine, ştiam. Auzeam cât suferă în tăcerea nopţii, când credea 
că dorm. Ridicat în patul meu, am fost furat de amintirea 
timpului când mama suferea la pat, şi, de data aceasta, mi-am 
dat seama ce mi se cerea. Dar nu am mai fugit să mă ascund. 

M-am dus în camera lui Michiko şi m-am aşezat lângă patul ei. 
Niciunul nu avea să doarmă în noaptea aceea. 

- Unde erai când a fost aruncată bomba? am întrebat-o eu, 
prinzându-i mâna. 

Era jilavă şi amorţită de durere şi am mângâiat-o uşor în timp 
ce vorbeam. 

- Destul de departe încât să nu mor imediat. Cred însă, acum, 
că nu eram destul de departe, spuse ea, permiţându-mi s-o ajut 
să se sprijine cu spatele de capul patului. Am crezut că am 
scăpat de ce era mai rău, dar doctorii mi-au spus că au văzut 
cazuri similare. Trupul îşi arată slăbiciunea numai atunci când 
vrea, chiar dacă este cu ani mai târziu. Cel puţin, asta a fost 
concluzia lor, din moment ce nu au găsit niciun alt motiv. 

- Şi familia ta? 

inchise ochii şi îşi şterse gura cu o batistă de mătase. 

- l-am pierdut pe toţi cei din familia mea. Fraţii mei şi surorile, 
tata şi mama. Familia lui Endo-san şi toţi cei care stătuseră în 
Toriijima au fost ucişi. 

- Imi pare rău. 

- Şi mie. Nu l-am iubit pe Tanaka-san, totuşi m-am folosit de 
sentimentele lui pentru mine şi l-am rugat să îl urmeze aici pe 
Endo-san. Şi acum tu mi-ai spus că eu i-am cauzat moartea. 

- El ar fi murit ca soldat în război sau atunci când a fost 
distrus satul tău, am spus. 

Dar ea îşi scutură capul. 

- Am fost egoistă. 

l-am înmânat pastilele pe care continua să le ia din 
obişnuinţă, chiar dacă încetaseră de mult să-şi facă efectul. 

- L-am învinovăţit pe Endo-san pentru că a fost de acord să 
lucreze pentru guvern în schimbul libertăţii tatălui său. După 
război, l-am aşteptat să vină acasă. Dar nu s-a mai întors şi 
nimeni nu a ştiut niciodată ce i s-a întâmplat. Dar eu nu am 

încetat niciodată să mă gândesc la el. 

Ea tremură îndurerată. 

- El a făcut numai ce îi cerea datoria, am spus, ţinându-i mâna 
mai strâns. A încercat să confere armonie tuturor elementelor 
contradictorii din viaţa sa. 

Nu suportam s-o văd suferind. Şi am simţit o frică egoistă că 
nu voi fi capabil să-i spun totul. Aşteptasem atât de mult pentru 
ca totul să iasă la iveală: vina, regretele, întunericul ce îmi 
umpluseră zilele pentru o eternitate. Nu mai era nimeni căruia 
să-i povestesc despre greşelile vieţii mele, iar să o găsesc pe ea, 
cineva care îl cunoscuse şi chiar îl iubise pe Endo-san, era ceva 
ce nu îndrăznisem să sper vreodată. 

- Vom merge la insula lui Endo-san cum se crapă de ziuă, am 
spus, pentru a-i oferi ceva la care să se gândească, pe care să-l 
aştepte. 

Şovăiala mea inițială de a-i arăta insula lui Endo-san 
dispăruse, acum că o cunoşteam mai bine. Ar fi fost crud să nu o 
duc acolo. : 

- Da, spuse ea. Imi doresc atât de mult să o văd. 

Tuşi, apoi întrebă: 

- Aş putea trăi acolo până...? 

- Bineînţeles, am răspuns eu repede, din dorinţa de a nu o 
lăsa să termine ce-avea de spus. 

- O să mergem cu mica ta barcă? întrebă ea. Mi-ar plăcea 
foarte mult. 

Am clătinat din cap şi i-am povestit despre barca mea, cea 
care mă dusese de atâtea ori la insula lui Endo-san. Lemnul era 
putrezit, se destrăma în bucăţi şi suferise o fisură ireparabilă. 
Ultima dată când am crezut că o voi mai folosi, am luat-o pe 
mare la răsăritul soarelui. Am vâslit până aproape de insula lui 
Endo-san şi am aşteptat în ea, în timp ce se umplea cu apă; i-am 
mângâiat laturile decojite şi lemnul crăpat, vorbindu-i uşor. 
Marea se strecura cu respect, puţin câte puţin, şi am simţit-o 
ridicându-mi-se până la picioare, până la tibie, apoi până la 
genunchi. În tot acest timp, am privit lumina unei noi zile 
învăluind copacii din insulă, până la venirea unui val puternic, ce 
m-a lăsat plutind la suprafaţă. Mi-am ţinut respiraţia în apă şi am 
privit cum bărcuţa copilăriei mele aluneca tăcută, ridicând nori 
tăcuţi de nisip de pe fundul mării. Era la fel de bătrână ca mine şi 
ca singuraticul arbore casuarina şi nu am regretat niciodată că 
nu i-am dat un nume. Fusese barca mea şi asta îmi era de-ajuns. 

Nu aveam nimic de împachetat. Ea îşi lăsase toate hainele în 
valize şi Maria m-a ajutat să le car. l-am ţinut mâna lui Michiko 
pe când am coborât cu grijă treptele spre hangarul pentru bărci. 
Ea era îmbrăcată gros. O furtună venise în orele matinale de 
dinaintea zorilor şi aerul încă era rece. Stătusem privind fulgerele 
din camera ei, întrebându-ne ce ne rezerva ziua aceea. Călătoria 
spre insula lui Endo-san, pe care o făcusem atât de des şi atât de 
uşor în tinereţea mea, mă obosea acum. 

- Pare destul de departe, spuse ea, umbrindu-şi ochii cu 
mâna. 

- Vom ajunge acolo în curând. Oasele mele bătrâne fac ca 
drumul să pară lung, atâta tot. 

- Mă bucur că am venit aici şi mă bucur că te-am cunoscut. 
Mulţumesc pentru noaptea trecută. 

Am protestat în timp ce picăturile de transpiraţie îmi înţepau 
ochii. Ea se aplecă şi le şterse cu marginea mânecii. Am trecut 
pe lângă rocile pe care le asemănăm odată cu un şirag de dinţi 
cariaţi, dar pe care le-am redescoperit mai târziu în viaţa mea ca 
fiind frumoase, ca nişte indicatoare antice avertizând-i pe 
oameni să stea departe de locul pe care îl apărau. 

Am tras barca la țărm şi am ajutat-o pe Michiko să păşească 
afară. Ochii ei s-au îndreptat imediat spre punctele de reper pe 
care i le descrisesem. 

- Aici este stânca unde ţi-ai scris numele! spuse ea trecându- 
şi degetele peste scrijelitura mea. Este adevărat, şopti ea, cu 
uimire în voce. Totul este adevărat. 

Am condus-o printre bambuşi. Grădinarii din Istana îşi 
îndepliniseră îndatoririle săptămânale şi locul era bine păstrat şi 
luxuriant. Am ajuns la casă şi ei îi scăpă un plânset înăbuşit. 

- Arată exact ca reşedinţa de oaspeţi de pe proprietatea 
tatălui său, spuse, oprindu-se pentru a cerceta mai bine clădirea. 
Ai avut mare grijă de ea. 

Am ajutat-o să intre în casă. Păstrasem totul aproape aşa cum 
fusese. Rogojinile tatami, vechi şi rupte, fuseseră înlocuite, dar 
desenul în tuş al lui Endo-san reprezentându-l pe Daruma, 
călugărul cu ochii fără pleoape, atârna în acelaşi alcov ca atunci 
când Endo-san era în viaţă. Am găsit o saltea într-un dulap şi am 
desfăcut-o pentru ca Michiko să se întindă pe ea. Respirația ei se 
îngreunase şi am încercat să nu-mi arăt îngrijorarea. 

- Te simţi bine? întrebă ea. 

- Mi-e frică, am spus. A trecut atât de mult timp de când nu 

am mai simţit o emoție aşa de intensă, încât am încetat să o iau 
în consideraţie, să o simt. Mi-e frică să-ţi spun restul a ceea ce s- 
a întâmplat. Vreau, am nevoie să-ţi spun şi totuşi mi-e atât de 
frică. 

Ea văzu mirarea mea şi compasiunea tandră din expresia ei 
m-a făcut să cred ceea ce a spus mai departe. 

- Eu nu sunt aici să te judec. Nu sunt aici să te condamn sau 
să te iert. Nu am un astfel de drept. Nimeni nu are. 

Era acum rândul ei să-mi ţină mâna. 

- Sunt aici pentru că odată am iubit un om şi nu am încetat 
niciodată să-l iubesc, asta e tot, spuse ea. 

Îmi strânse mâna mai tare şi un zâmbet se ivi pe chipul ei, 
asigurându-mă că nu aveam de ce să mă tem. Ea, dintre toţi 
oamenii din lume, înţelegea. 

- Povesteşte, zise. 

Musonul se întoarse ca un invitat în sânul unei familii, tolerat 
de unii, urât de alţii, iubit de unul sau doi, iar strălucirea 
orbitoare a zilelor noastre redeveni o amintire înnorată în care 
planau flote de nori de furtună, ancorate în cer. 

In fiecare zi alergam pe plajă înainte de răsăritul soarelui, prin 
burniţa dimineţii, întotdeauna conştient de insula aflată la 
marginea vederii mele. Odată, am văzut o mică şampană în larg 
şi mi-a sărit inima din piept. Dar, pe măsură ce traversa valul de 
ploaie, am văzut că era doar un pescar înfruntând apele 
imprevizibile, cu un cormoran aşezat la provă. El flutură o mână 
spre mine şi eu i-am întors salutul, urându-i să aibă noroc la 
pescuit. 

Trecuse mai puţin de o săptămână de la vizita generalului 
Erskine şi Endo-san era încă de negăsit. Nu eram îngrijorat în 
mod nejustificat: Endo-san era capabil să-şi poarte singur de 
grijă şi probabil că avea un loc sigur în care să se adăpostească. 
Aveam să-l aştept, oricât de mult ar fi durat. 


- Pot să vorbesc cu stăpânul casei? 

Am tresărit. Era deja spre seară şi începuse să cadă o ploaie 
uşoară. Stăteam pe terasă, sub o umbrelă, ţinând în mână 
scrisoarea ce mă informa de moartea lui Edward, cu patru luni în 
urmă; rămăsesem cu ochii aţintiţi spre cer, privind norii 
supraîncărcaţi, care încercau să îndoaie linia orizontului. 
Cuvintele, deşi rostite încet, m-au făcut să tresar din gândurile 
mele. 

Am aşezat scrisoarea pe masă şi am privit în sus să-l văd pe 
Endo-san. 

Aşadar, timpul - timpul înşelător, timpul crud, timpul iertător - 
ne joacă feste din nou şi din nou. 

- Aş dori să împrumut o barcă de la voi, spuse el. 

Işi întinse mâna, pe care am apucat-o peste masă, peste timp, 
şi am strâns-o cât de tare am putut. El mă trase spre el şi mă 
îmbrăţişa. Apoi păşi un pic înapoi şi se întinse să-mi atingă vârful 
capului. 

- Ai crescut atât de mult din prima zi în care te-am văzut, 
spuse el. Arătai atât de trist în ziua aceea, aşezat aici, nemişcat, 

cu ochii aţintiţi la mare. 

- Ştii, ai avut dreptate când mi-ai spus că va trebui să 
îndurăm lucruri îngrozitoare, am zis eu. Au fost clipe în timpul 
acelor ani în care te uram şi în care te-aş fi putut ucide. A trebuit 
să-mi reamintesc de adevărata mea cale. In unele zile, am dat 
greş. Am dezamăgit pe toată lumea. 

El nu putu să pună la îndoială adevărul a ceea ce spusesem şi 
doar întrebă: 

- Ce vei face acum? 

Am clătinat din cap. 

- Nu sunt sigur. Presupun că voi reconstrui compania, îmi voi 
reclădi viaţa. 

M-am oprit, apoi am spus: 

- Totul depinde de tine. 

- Nu pot fi cu tine acum. Aici o luăm pe drumuri diferite. 

- Pot merge pe acelaşi drum ca şi tine. 

El scutură din cap. 

- Asta ne-ar amâna destinele. 

Se întoarse către mine şi îmi ţinu palmele, ochii lui studiindu- 
degetele, mâinile. 

- Trebuie să obţinem armonia acum, să găsim un echilibru, 
astfel încât data viitoare, când te văd, nisipul să fie netezit. Şi 
atunci vom putea merge iarăşi până la marginile plajei 
nesfârşite. 

Era dificil să-i accept viziunea, dar îmi era cumva clară, ca o 
pasăre pe cer. 

Norii se împrăştiară şi am ieşit în grădina de statui. La 
mormântul tatălui meu, Endo-san a făcut o plecăciune, inima lui 
rostind cuvinte pe care le puteam auzi atât de clar, rezonând ca 
nişte ecouri de-a lungul unui canion. 

Ne-am adăpostit sub arborele casuarina, arborele singuratic 
care arăta încă atât de statornic spre insula lui Endo-san. Ploaia 
cădea peste noi, purtând în ea mirosul frunzelor. 

- Ai cea mai frumoasă casă din lume, spuse el. 

Eu respiram greu, ca marea agitată de vânt. 

- Eşti gata de plecare? mă întrebă. 

Am apucat scoarţa udă a copacului ca şi cum aş fi încercat să 
mă agăţ de el, să mă leg de prezenţa lui nemişcată, să nu mai fiu 
nevoit să fac un alt pas. Dar am văzut durerea din expresia lui 
Endo-san şi nu puteam să-i refuz dorinţa. 

Nu aveam nimic de împachetat în afară de o gi albă şi o 
hakama neagră - ambele cadouri de la Endo-san. Am vâslit încă 
o dată de-a lungul mării, în timp ce el stătu cu faţa la mine, cu 
faţa la insula lui, chipul lui neschimbat, în timp ce barca aluneca 
deasupra curenților ascunşi sub noi. lar eu am simţit, de 
asemenea, confluenţa timpului. Vâăslele vibrau şi păreau să cânte 
cu fiecare tragere şi împingere. Am văzut, de la o înălţime mare, 
deasupra, micul nostru vas şi două siluete în el, pe care le ştiam 
ca fiind noi doi. Arătam atât de mici în timp ce barca noastră 
cosea țesătura mării ca un ac, lăsând un fir alb curgător în urmă. 
Şi am văzut insula verde în imensa mare, ale cărei margini erau 
tivite cu lumină, ca o bucată dintr-o hârtie de orez arzând 
mocnit. 

Din cer am recăzut în mine, cel din barcă. Mi-am simţit 
muşchii întinşi în timp ce valurile se înălţau ca nişte mâini să ne 
împingă înapoi. El privea în continuare spre întinderea mării, 
având ochii deschişi, dar orbi. 

Tăcerea se aduna de la marginile cerului; vântul stăruia ca o 
amintire şi valurile statornice s-au topit într-o oglindă nemişcată. 
Dar am continuat să vâslesc; nu am întâlnit niciun obstacol în 
drumul spre insulă. Nu am lăsat nicio dâră, niciun vârtej. Apa se 
împrăştie într-un V mătăsos, în timp ce barca aluneca înainte. 
Incrucişarea timpului se muta şi se îngemăna, fuziona şi divaga, 
dar nu se separa. Ştiam că Endo-san şi cu mine eram parţial 
responsabili pentru ruptura psihică. 

Apoi am auzit cum un val s-a împrăştiat pe nisip în imensa 
catedrală pe care tăcerea şi timpul o reconstruiau. Vâslisem 
dincolo de linia rocilor impunătoare şi eram împinşi tandru de 
valuri. Barca alunecă pe nisip cu un scrâşnet, ca un cuţit tăind în 
talc. Am ieşit şi am târât-o adânc înspre plajă. Endo-san păşi pe 
nisipul fin. 

Am urcat pe mica potecă pietruită care şerpuia în jurul 
pâlcului de bambuşi. Păsările cântau în corul frunzelor. El se opri. 

- la ascultă, spuse încet. Cât de mult le-am dus dorul! 

Am vrut să-l întreb ce se întâmplase în barcă, acea tăcere 
inexplicabilă şi cum o îndurase. El îşi ridică degetele şi mă opri 
înainte de a putea rosti alt cuvânt. 

- Nu ştiu, spuse el. Acceptă faptul că există lucruri pe lumea 
aceasta pe care nu le putem explica niciodată, iar viaţa va fi 
înţelegătoare. Asta e ironia vieţii. Şi, totodată, frumuseţea ei. 

Ne-am apropiat de casa lui căreia, din nou, i-am admirat 

eleganța simplă. Endo-san îmi spusese odată că fusese 
construită ca o mişcare de aikijutsu şi numai acum puteam 
înţelege cu adevărat ce a vrut să spună. O bază puternică, 
eficientă, melodioasă, în armonie totală cu lumea. 

Am deschis uşa, fiind întâmpinat înăuntru de un miros de 
stătut şi de umezeală. Un strat subţire de praf se întindea pe 
fiecare suprafaţă. Eram uşurat că generalul Erskine şi oamenii lui 
nu descoperiseră locul. Endo-san se duse în alcov, îngenunche şi 
făcu o plecăciune. El îşi deschise mâinile a venerație, ca pentru o 
rugăciune şi îmi ridică uşor sabia Nagamitsu din leagănul ei. Era 
singura armă de acolo şi mă întrebam ce făcuse cu alui. 

Işi deschise puţin katana şi am crezut că aud un oftat, o 
răsuflare venind dinspre ea. Chiar şi în bezna casei părea să 
răpească o fărâmă din lumina de afară şi să o arunce în cameră, 
iluminând-o cu dispreţ. El o băgă în teacă şi o puse pe rogojina 
dinaintea mea. 

Ne-am schimbat în gi de bumbac şi hakama negre şi am 
trecut prin ritualul legării cordoanelor în jurul mijloacelor noastre, 
fiecare atingere, fiecare prindere şi tragere a nodului 
semnificând mişcarea universului. Partea din spate a hakama-ei 
mă apăsa, forţându-mă să stau drept. 

Mi-am luat sabia, sabia mea Nagamitsu, soră cu a lui Endo- 
san, lucrată cu măiestrie de acelaşi făuritor de săbii. Avea o 
greutate plăcută. Am scos lama câţiva centimetri, aşa cum 
făcuse Endo-san. Era acum un punct de lumină în camera 
umbrită, unica stea într-un univers întunecat. Am împins sabia 
înapoi în teaca ei şi ea intră fără niciun sunet. 

Am ieşit în ocolul nisipos unde avuseseră loc întotdeauna 
antrenamentele mele, antrenamente care mi-au oferit atât de 
mult, dar care mi-au cerut în schimb cu mult mai mult. În timp ce 
picioarele mele goale au atins nisipul rece şi umed, amintirea 
acelor zile pierdute mă înconjura şi enormitatea a ceea ce 
trebuia să fac m-a lovit ca un glonţ. 

- Nu pot să fac asta, am spus. 

El îşi ieşi din fire. 

- Nu fi copil! Ai încetat să fii unul în ziua în care ai devenit 
elevul meu. 

li scăpă un oftat, obosit şi disperat. 

- Dacă eşuezi să termini ceea ce este necesar, va trebui să 
trecem din nou prin toată durerea şi suferinţa asta. Mă vei 
dezamăgi. 

A îngenuncheat în nisip şi, pentru prima dată de când îl ştiam, 
păru învins. 

Am ţinut sabia în mână şi am stat acolo mult timp, fără să mă 
pot mişca. Mi-am amintit de ziua aceea pe pajiştea din vârful 
dealului Penang şi a trebuit să accept, în sfârşit, că avea 
dreptate în acest punct. Trebuia să-mi întăresc încrederea în el, 
făcând încă un pas înainte, într-o altă viaţă. 

Am intrat în casă şi am adus un prosop. Am îngenuncheat 
înaintea lui şi i-am curăţat faţa uşor; el stătea acolo, întorcându- 
şi capul într-o parte şi în alta să mă ajute. Soarele găsise o 
deschizătură în nori şi nisipul strălucea, alb, ca oasele unui înger. 
El ridică un pumn de nisip şi lăsă adierea să-l poarte departe. 

- Shirasu, şopti el, dând voce, parcă, şuvoiului fugar de nisip. 

Când am terminat, se întinse şi îmi pipăi faţa. 

- Am atâtea să-ţi spun, am început eu, dar îmi făcu semn să 
tac. 

- Crezi că încă avem nevoie de cuvinte, după tot acest timp? 
mă întrebă. 

Am clătinat din cap. Mă trase spre el şi mă strânse în braţe. 
Apoi mă sărută pe obraz, iar mâna lui îmi mângâie capul. Voiam 
să păstrez fiecare element din el, fiecare parfum, fiecare 
senzaţie. Şi am încercat, dar era atât de greu. Am inhalat mirosul 
lui în plămâni, încercând să-l încui acolo. Am deschis fiecare nerv 
din mine, să-l simt, să imprim senzațiile mele în mine pentru 
totdeauna. Dar era, bineînţeles, în zadar. Mă împinse uşor într-o 
parte, în timp ce eu mă luptam să mă ţin de el. 

- Dă-mi drumul, spuse. Dă-mi drumul. 

Ştiam că avea dreptate, aşa că l-am eliberat. Mi-am ridicat 
sabia şi am luat poziţia happo. El închise ochii şi spuse în vânt: 


Prietenii se despart pentru totdeauna 
Gâşte sălbatice pierdute în nori. 


Mâinile mele s-au oprit din tremurat; l-am simţit întărindu-mă, 
ghidându-mă. Cea mai pură, cea mai clară emoție pe care aş fi 
putut-o trăi vreodată mi-a umplut fiinţa. O lumină aurie cânta în 
mine şi am simtit-o până în vârful sabiei. Am închis ochii şi am 
absorbit frumuseţea momentului. Apoi i-am deschis din nou, i-am 
văzut zâmbetul blând şi l-am privit în ochi pentru ultima oară. 

Endo-san avea dreptate. La final, noi, tovarăşi de drum peste 
continentul timpului, prin peisajul amintirii, nu aveam nevoie de 

cuvinte. 

Povestea mea se sfârşise. M-am ridicat cu greu. Eram rănit: 
trupul meu, oasele mele, inima mea. 

- Nu l-ai dezamăgit, spuse Michiko. 

Lacrimile îi luceau pe obraji. 

Nu am putut găsi un răspuns pentru asta. După ce mi-am 
şters sabia şi am pus-o în teacă, am îngenuncheat lângă trupul 
lui şi m-am simţit foarte sigur că nu îl dezamăgisem pe Endo-san. 
Până la urmă, mă adaptasem situaţiei, după cum mi-o ceruse, 
după cum mă pregătise. Totuşi, sub tăvălugul anilor, un 
sentiment de eşec corodase în mod treptat acea senzaţie de 
certitudine. 

- Vei face acelaşi lucru şi pentru mine? mă întrebă ea când 
am tăcut. 

Nu anticipasem asta şi m-am depărtat de ea, prefăcându-mă 
că lustruiesc cupa goală cu un ştergar. 

- Nu. 

Fu surprinsă. 

- De ce? 

Brusc, m-am înfuriat pe ea pentru că mă pusese în 
încurcătură. 

- Povestea mea despre viaţa lui Endo-san nu ţi-a spus nimic? 

- Mi-a arătat că eşti capabil să duci la bun sfârşit datoria faţă 
de un prieten, faţă de cineva căruia îi porţi cea mai mare 
afecţiune. 

Am clătinat din cap. 

- Nu aş mai face niciodată ceea ce mi s-a cerut. Nu trece o zi 
fără să-mi regret, într-o formă sau alta, faptele. 

- Nu ai avut de ales. A fost totul hotărât cu mult timp în urmă. 
Acceptă asta. Endo-san a făcut-o. La fel, şi bunicul tău. 

- Nu pot să accept. E prea uşor. Toţi avem puterea de a alege. 
Am făcut o serie de alegeri greşite şi totul a culminat aici, pe 
această insulă, cu Endo-san îngenuncheat înaintea mea. 

- Ai avut de mers pe două drumuri ce au fost create înainte ca 
tu să păşeşti pe ele. Nu spune Dumnezeul creştin: De /a început 
Eu vestesc sfârşitul şi mai dinainte ceea ce are să se întâmple? 

- Nu am auzit niciodată asta, am zis. 

- Isaia, capitolul 46, versetul 10, continuă ea, repede şi cu 

fermitate în glas. Planul Meu va dăinui şi toată voia Mea o voi 
face... Am vorbit, voi împlini; am hotărât, voi înfăptui. 

M-am apropiat de un scrin cioplit din lemn de paulownia şi i- 
am ridicat capacul. Am scos un pachet înfăşurat în pânză şi am 
desfăcut şnurul legat în jurul lui. inăuntru se afla propria mea 
sabie Nagamitsu, păstrată cu grijă, ca şi cum dormise în tot acest 
timp. Arăta la fel de nepreţuită cum era. l-am dus-o lui Michiko şi 
am îngenuncheat în faţa ei. 

- Nu am mai folosit-o de atunci, am spus. Şi totuşi, în fiecare 
zi sunt conştient de prezenţa ei. Uneori mi-am dorit atât de aprig 
să plec în larg şi să o arunc în adâncuri. 

- De ce ai păstrat-o? 

- Pentru că eram speriat, am spus, şi m-am oprit. 

M-am sforţat să continui. 

- Dacă l-aş fi uitat, dacă aş fi uitat tot ce s-a întâmplat? 

Simţeam că nu explic asta cu suficientă claritate şi mi-am 
încleştat pumnul de frustrare. 

Ea clătină uşor din cap şi am văzut că înţelesese ce încercam 
să spun. 

- Nu vei uita. El ţi-a dat cel mai mare dar cu putinţă. Te-a 
învăţat tot ceea ce ştia şi te-a ţinut toată viaţa puternic, în 
siguranţă şi neînfricat. Toată viaţa, repetă ea, şi vocea ei deveni 
mai fermă, subliniind cuvintele. 

Am mângâiat mânerul sabiei, încercând să absorb ceea ce îmi 
spunea. 

- Îți aminteşti ce ţi-a spus când ţi-a arătat prima dată cum să 
execuţi un ukemi? continuă ea. [i-a spus că, dacă te va 
dezamăgi, atunci cel puţin vei putea să te aperi, să cazi în 
siguranţă şi să te ridici la loc. 

In ciuda împrejurărilor, eram impresionat de puterea 
memoriei ei. Părea capabilă să-şi amintească tot ceea ce îi 
povestisem. 

- Aceasta e moştenirea lui pentru tine. Nu vina şi durerea şi 
necazurile, spuse ea, şi am ştiut că îmi spunea adevărul. 

Nu-l mai văzusem în tot acest timp, dar ochii mei se luminară 
din nou. 

Mi-a strâns mâna. 

- Nu-ţi aminteşti ce i-ai spus surorii tale? l-ai spus că mintea 
uită, dar inima îşi va aminti mereu. Şi ce este memoria inimii, 
dacă nu iubirea însăşi? 

La început nu ştiam ce era, acest val de căldură uscată care 

clocotea în ochii mei, deşi îmi răcorea pielea din jurul lor. Şi când 
mi-am dat seama că erau lacrimi, obişnuinţa şi disciplina de-o 
viaţă m-au îndemnat să încerc să le opresc, să le ţin la marginea 
ochilor, să le refuz eliberarea. 

Michiko a văzut lupta mea şi mi-a atins faţa cu ambele mâini. 
Folosindu-şi degetul mare de la fiecare mână, ea rupse pielea 
tremurătoare a lacrimilor mele, iar eu le-am întâmpinat cu 
bucurie. În sfârşit, curgeau. 

Nu am scos niciun sunet, doar am stat acolo ca o statuie în 
grădina Istanei, simțind acumularea de suferinţe revărsată din 
mine, însoţită de un val de imagini ce ar fi putut fi amintiri uitate 
ori vise amintite. Am simţit că mă ridic pe tălpi, apoi pe vârfurile 
degetelor. Michiko se ridică de pe salteaua pe care stătea 
culcată şi îmi prinse mâna. 

Greşisem; povara putea fi uşurată, greutatea ei putea fi 
micşorată. Am închis ochii o dată, timp îndelungat, ştiind că 
lacrimile acelea nu se vor mai întoarce. Ea s-a străduit din 
răsputeri să se ridice. Fusese - şi încă era - o femeie uimitor de 
frumoasă, dar boala lăsase urme. Oricât de greu încercase să i 
se împotrivească, puteam să-i simt sfârşeala. 

Mi-a adus katana lui Endo-san şi a aşezat-o lângă mine. 

- Ar trebui să rămână întotdeauna împreună. 

Schiţă un zâmbet îndurerat. 

- Aşa le e soarta. 

Avea dreptate. Acum vedeam ce aşteptasem, motivul real 
pentru care îmi păstrasem sabia de-a lungul acestor ani. Le-am 
lipit una de alta: Nori şi Iluminare, umbră şi lumină. 

Aşeză scrisoarea lui Endo-san, scrisoarea pe care mi-o 
adusese, pe rogojina tatami. 

- Nu ai citit asta. 

Ochii mei s-au oprit asupra ei vreme îndelungată, până când 
împletitura de tatami începu să se mişte ca un val. M-am uitat 
într-o parte şi am spus într-un târziu: 

- Nu cred că îmi doresc să ştiu. Cred că e timpul să-l las să 
plece. 

Am ajutat-o pe Michiko să ajungă la uşă, iar ea se sprijini de 
prag. l-am arătat peticul de pământ de la rădăcina copacului 
unde îl îngropasem pe Endo-san. 

- Nu am lăsat niciun semn, nicio piatră de mormânt. După ce 
nu voi mai fi, nimeni nu va şti unde se odihneşte el. 

Ea şi-a îndreptat atenţia spre mormântul nemarcat şi, pentru 

o clipă, grăbită ca o piatră ce sare pe suprafaţa netedă a lacului 
înainte să se scufunde, am văzut amintirea iubirii ei pentru Endo- 
san. 

Am tinut-o în braţe în timp ce plângea. l-am simţit prezenţa 
lui Endo-san, i-am simţit braţele încercuindu-ne şi, pentru prima 
oară de când se sfârşise războiul, după un secol, ştiam că eram 
în sfârşit cu toţii împăcaţi. Nimic nu ne mai putea răni acum. 

Am acceptat invitaţia Societăţii Istorice din Penang de a 
participa la a cincizecea aniversare de la sfârşitul ocupaţiei 
japoneze ce urma să se desfăşoare în reşedinţa guvernatorului 
din Penang. De la independenţa din 1957, desemnaţi să deţină 
acest post au fost o serie de malaezi şi chinezi. Vremea 
englezilor trăia acum numai în amintiri dragi. 

Cu câteva zile înainte de eveniment, secretara societăţii m-a 
chemat şi a întrebat dacă puteam dona un suvenir de război şi i- 
am spus că voi vedea dacă pot răspunde acestei rugăminţi. 

Am informat-o pe Adele şi personalul de la Hutton & Sons că 
găsisem un cumpărător potrivit pentru compania familiei mele şi 
că poziţiile lor aveau să rămână neschimbate, ca una dintre 
condiţiile exprimate în termenii de vânzare. Ronald Cross, care 
conducea acum compania Empire Trading, reîntors din Australia 
după război pentru a fi succesorul lui Henry Cross, era dornic să 
extindă afacerea familiei pentru nepoţii săi. Eram sigur că 
Ronald, care trăise în Penang întreaga lui viaţă, va onora 
amintirea tuturor membrilor familiei Hutton care fuseseră legaţi 
de visul bunicului meu. 

După anunţul pe care l-am făcut, Adele intră în birou şi mă 
îmbrăţişă. 

- Imi va fi îngrozitor de dor de tine, spuse ea. 

- Ar trebui să te pensionezi, i-am zis. 

Nu era cu mult mai tânără decât mine, din câte îmi aminteam. 

- Şi ce să fac? Să stau acasă şi să am grijă de nepoţii mei? 

Ridică din umeri la acest gând şi am râs. i 

- Imi va lua luni de zile să finalizez vânzarea. Incă voi fi în 
Penang, tu ştii asta. Nu voi pleca niciodată, am spus. Poţi veni 
oricând să mă vizitezi la Istana. 

Ea se îndepărtă. 

- In toţi aceşti ani, asta e prima dată când mă rogi să vin la 
tine acasă. 

- Ar fi trebuit s-o fac cu mult timp în urmă, am spus. 

x k * 

Toţi cei care luptaseră în război, cei care încă mai trăiau, au 
venit la petrecerea aniversară. Era o adunare ciudată, alcătuită 
în mare parte din oameni bătrâni care îşi revedeau prietenii, 


443 


ştiind că ar putea fi pentru ultima dată. 

Şi astfel, când au început să vorbească plini de afecţiune 
despre ciudăţeniile şi capriciile prietenilor morţi şi despre iubirile 
pierdute, vocile erau mai ridicate, râsul mai bogat şi lacrimile 
mai grele, deşi mai înveselite decât în anii precedenţi. Am 
cercetat vitrinele ce expuneau colecţia de keris a tatălui meu, pe 
care o donasem Societăţii Istorice din Penang în numele lui. Era, 
de asemenea, o expoziţie de suveniruri şi documente legate de 
război, şi am ajuns la o ramă unde o fotografie ştearsă îmi captă 
atenţia. 

infăţişa un tânăr european - nu mai în vârstă decât un flăcău, 
am socotit eu - aşezat într-un şir de oficiali japonezi cu feţele 
sumbre şi asistând la ridicarea steagului japonez. Părea pierdut, 
nelalocul lui, în mijlocul mulţimii, dar avea o expresie puternică şi 
hotărâtă pe chip. Mi-a luat câteva secunde să realizez că eu 
eram acel tânăr. L-am căutat pe Endo-san, dar el fusese decupat 
din fotografie cu mult timp în urmă. 

Preşedintele Societăţii Istorice din Penang îi mulţumi, în 
discursul mai degrabă interminabil, domnului Philip Arminius 
Khoo-Hutton pentru eforturile sale în protejarea patrimoniului 
insulei Penang şi pentru generozitatea lui de a dona societăţii o 
pereche de arme fără de preţ. Era prima dată când cerusem 
utilizarea numelui meu întreg şi pentru o secundă am rămas 
uimit - aproape că m-am întors să văd despre cine e vorba - 
înainte de a urca pe podium să înmânez preşedintelui săbiile 
Nagamitsu. Aproape că nu păreau cu nimic remarcabile în lumina 
reflectoarelor. Aceasta se stinse şi, în timp ce m-am despărţit de 
ele, mi-am luat, tăcut, adio. 


Când am ajuns acasă, nu m-am dus la culcare, ci am rămas 
lângă singuraticul meu copac casuarina. Am desprins agrafa de 
jad pe care o purtasem din momentul în care mi-o dăduse 
bunicul. Era rece şi imponderabilă, cuibărită acolo, în cutele 
misterioase ale palmei mele şi m-am gândit la viaţa mea, la tot 
ce se întâmplase şi la toţi cei pe care îi cunoscusem. 

Erau mulţi la petrecerea din noaptea aceasta care încă mă 
considerau un prieten al japonezilor în război şi la fel de mulţi 
care ştiau de nenumăratele vieţi la salvarea cărora ajutasem. 
Dar oare cât contau toate astea în final? Toţi acei oameni care 
erau, ca şi mine, îngropaţi în cenuşa amintirilor, aveau să se 
ridice în curând la cer şi să părăsească această lume. 

Prezicătoarea, moartă de mult, spusese că am fost născut cu 
darul ploii. Acum ştiu ce a vrut să spună. Cuvintele ei nu au fost 
un blestem, nici nu au fost cuvinte de binecuvântare. Asemenea 
ploii, am adus tragedie multor vieţi, însă cel mai adesea, ploaia 
aduce alinare, claritate şi reînnoire. Ne spală durerea şi ne 
pregăteşte pentru o nouă zi, chiar şi pentru o nouă viaţă. Acum, 
că sunt bătrân, găsesc că ploaia mă urmează şi mă 
îmbărbătează, ca spiritele tuturor oamenilor pe care i-am 
cunoscut şi pe care i-am iubit. 

Când mi-am auzit numele - complet şi drag, dat deopotrivă de 
părinţii mei şi de bunic - folosit pentru prima dată la începutul 
acestei seri, am trăit o senzaţie de împlinire care m-a ocolit de-a 
lungul întregii mele vieţi. Cu delicateţea unui fluture strecurat în 
reveriile venerabilului filosof chinez, parcă luminând şi cele mai 
fragile dintre petale, senzaţia aceea a căutat şi a găsit un 
adăpost permanent în mine, liniştind pentru totdeauna ecourile 
pustii ale inimii mele visătoare. 

Noaptea era atât de înstelată şi marea aşa de întunecată, 
încât nu puteam spune unde era punctul în care oceanul 
îmbrăţişa cerul. Insula lui Endo-san arăta atât de liniştită, 
aşteptându-mă aşa cum o făcuse încă dinaintea zilei în care m- 
am născut. Ştiam că venise timpul să îmi petrec restul zilelor 
acolo. Imi doream asta. 

Aş dori să împrumut o barcă de la tine. 

M-am gândit din nou la prima clipă când ne-am văzut în 
această lume. Nu îl puteam acuza că intrase în viaţa mea. Şi nu îl 
puteam acuza că o părăsise, lăsându-mă să înfrunt singur 
consecinţele gesturilor mele din timpul războiului. 

Bunicul încercase să-mi arate acest adevăr când mi-a spus 
povestea Impăratului Uitat: cu toate aceste avertismente pe care 
le-am avut, în ciuda acestor lucruri, vieţile noastre au urmat 
calea ce le fusese deja prescrisă şi nimic nu ar fi putut-o 
schimba. 

De la moartea lui Michiko, m-am gândit din nou la cuvintele 
bunicului şi am ajuns la concluzia că el nu avea completă 
dreptate referitor la inevitabilitatea destinului unui om. 

Deşi acum accept faptul că itinerarul vieților noastre a fost 
stabilit cu mult înainte de naştere, simt totuşi că inscripţiile care 
dictează direcţiile vieților noastre nu fac decât să rescrie ce se 
află deja în inimile noastre; nu pot face nimic mai mult. lar noi, 
Endo-san, Tanaka, Michiko, Kon, eu şi toţi membrii pierduţi ai 

familiei mele, noi eram fiinţe capabile să iubească şi să-şi 
amintească. Aceste capacităţi sunt cele mai mari daruri ce ne-au 
fost date şi nu putem face altceva decât să ne petrecem viaţa 
rememorându-ne dorinţele şi amintirile din inimile noastre. 

Şi acesta e scopul însuşi al vieţii, am şoptit eu în noapte, 
sperând ca bunicul să mă fi auzit. 

O pală de vânt îmi aduse parfumul copacului înmiresmat şi, în 
timp ce-mi încolăceam degetele în jurul agrafei bunicului, o 
seninătate crescândă îmi ridică inima într-un loc în care nu mai 
fusese niciodată. Ştiu că acest sentiment nu mă va părăsi 
niciodată. 

Nota autorului 


Toate personajele care joacă un rol în această carte sunt 
fictive şi nu au nicio asemănare cu oameni aflaţi în viaţă ori 
decedați. 

Tot personalul militar şi guvernamental este fictiv, cu excepţia 
amiralului Tom Phillips, generalului Yamashita Tomoyuki, 
generalului Arthur Percival şi a domnului Francis Light, fondatorul 
oraşului Penang, care fac parte din contextul istoric. 

Cu toate acestea, istoricii vor recunoaşte imediat că mi-am 
permis anumite libertăţi în legătură cu evenimentele. Nu a 
existat, de pildă, nicio ceremonie la predarea insulei Penang 
Armatei Imperiale Japoneze, iar scena din acest roman este 
bazată pe abdicarea din Singapore. 

De asemenea, în timp ce Împăratul Kuang Hsu şi Împărăteasa 
Văduvă Tzu Xsi au fost figuri istorice reale, „Împăratul Uitat”, 
Wen Zu, este în întregime propria mea născocire. Mişcarea de 
reformă de sub dinastia Ching a avut loc o singură dată, în anul 
1898, şi descrierea mea despre repetarea ei într-o formă 
atenuată opt ani mai târziu este o pură licenţă pentru a întări 
efectul dramatic. 

Morihei Ueshiba a fost fondatorul formei moderne de aikido 
Ueshiba-ryu. Trebuie să clarific faptul că urmările folosirii acestor 
tehnici în această poveste nu reflectă în niciun fel filosofia lui. 

„La Maison Bleu”, conacul lui Cheong Fatt Tze unde s-au 
întâlnit părinţii lui Philip încă dăinuie. li încurajez pe toţi cei care 
vizitează oraşul Penang să meargă să o vadă şi să admire munca 
impresionantă de restaurare ce a fost desfăşurată. 

Mulţumiri 


Această carte nu ar fi fost scrisă fără sprijinul şi credinţa 
neostoită ale agentului meu, Jane Gregory, ale lui Mary Sandys şi 
Broo Doherty. 

Doresc, de asemenea, să mulţumesc următorilor oameni 
pentru bunătatea, ospitalitatea şi prietenia lor: profesorului Jan 
Botha, lui Louise Botha, domnului Justice Edwin Cameron, lui 
Natie şi Sonyei Ress, lui lan Hamilton, lui Wade van der Merwe, 
profesorului-doctor A. Archer, lui Paul van Herreweghe, 
profesorului John McRae, lui Ferdi şi Elsei van Gass, lui Coba 
Diederiks, lui Dawid Klopper şi Teo Bong Kwang. 

«Una dintre cele mai bune cărți 
pe care le-am citit vreodată... 
Darul ploii este un roman impor- 
tant, cu tonalități clasice, a 
cărui intrigă este migălos con- 
struită, populat de personaje 
fascinante, pline de viaţă... Toţi 
cei care se tem că romanul este 
un gen pe cale de dispariţie ar 
trebui să citească această carte.» 
The Philadelphia Inquirer 


«Personajele puternice și 
acțiunea care te lasă cu sufletul 
la gură fac din această carte o 
alegere de top din raftul de 
ficțiune istorică.» 

Library Journal 


TAN TWAN ENG 


Nominalizat pentru Premiul Man Booker Prize, Darul ploii 
evocă povestea unei complicate prietenii ce învinge rigo- 

rile timpului și sfidează atrocitățile războiului. Presărat 
cu intrigi și răsturnări neașteptate de situații, romanul 

dezvăluie prețul loialității și al trădării, într-o poveste 
sfâșietoare despre onoare și dragoste. 


Suntem în anul 1939, iar Philip este fiul cel mic al unuia 
dintre afaceriștii englezi care dominau companiile comer- 
ciale din Penang. De la moartea mamei sale, Philip a 
devenit un singuratic. Cea mai mare plăcere a lui este 
de a se furișa pe insula nelocuită din apropierea casei 
părintești. Spre disperarea lui, aceasta este în scurt timp 
închiriată unui diplomat japonez, iar lui i se interzice să 
mai meargă acolo. 


Întâlnirea neașteptată cu misteriosul locuitor al insulei 
devine preludiul unei prietenii complicate, care îi va 
schimba fundamental viața tânărului Philip. Maestrul 
de aikido Hayato Endo, se dovedește a fi spion japonez, 
iar Philip este prins între datoria față de amicul său și 
loialitatea pe care o datorează familiei și conaționalilor săi. 


O poveste plină de vrajă și dramatism, care ne face 
martorii unor momente importante ale istoriei: ultimele 
zile ale Chinei imperiale, expansiunea colonială a Marii 
Britanii, deschiderea Japoniei către Vest. 

